
Pentru Hope Dellon, editorul şi prietena mea 
Whale oil beef hooked! 


1 Înşiruire de cuvinte fără nicio legătură, dar care, pronunţate repede şi cu accent 
irlandez, seamănă cu o înjurătură care exprimă surpriză (Well, l'II be fucked - Să fiu al 
dracului.) (N.t.). 

Capitolul 1 


Armand Gamache reduse viteza la ralanti, apoi opri maşina pe 
drumul secundar acoperit de zăpadă. 

Aici e, îşi zise în sinea lui. Porni din nou şi conduse printre pinii 
înalţi până ajunse în luminiş. 

Parcă maşina şi rămase în căldura din habitaclu, privind 
peisajul îngheţat. Fulgii de zăpadă aterizau pe parbriz şi se 
topeau imediat ce ajungeau pe geam. Acum ningea mai tare, 
estompând uşor peisajul ce i se dezvăluia. Gamache se uită la 
scrisoarea pe care o primise în ajun, deschisă pe scaunul din 
dreapta. 

După ce îşi puse ochelarii de citit, se frecă pe faţă şi o citi din 
nou. Era o invitaţie - sau cel puţin aşa părea - în acest loc izolat. 

Opri motorul, dar nu cobori din maşină. 

Nu putea spune că era îngrijorat. Era mai mult nedumerit 
decât neliniştit. 

Totuşi, situaţia era destul de ciudată ca să declanşeze un mic 
semnal de alarmă în el. Nu o sirenă, cel puţin deocamdată. Dar 
era în gardă. 

Armand Gamache nu era timid din fire, dar era un om 
prudent. Altfel cum ar fi supravieţuit în eşaloanele superioare 
ale Sûreté du Quebec? Mare minune dacă ar fi reuşit. 

Se baza pe gândirea raţională, dar şi pe instinctul său, în care 
avea încredere. 

Şi ce îi spuneau ele acum? 

Că era cu siguranţă o situaţie absolut ciudată. Bine, îşi zise 
zâmbind, asta ar putea să mi-o spună şi nepoții mei. 

Scoase telefonul şi formă numărul, apoi ascultă cum sună o 
dată, de două ori, înainte să i se răspundă. 

— Salut, ma belle!? Am ajuns, spuse el. 

Era o convenţie între Armand şi soţia lui, Reine-Marie: iarna, 
când ningea, se sunau unul pe altul când ajungeau la destinaţie. 

— Cum a fost drumul? În Three Pines ninge din ce în ce mai 
tare. 

— Şi aici. Dar s-a circulat bine. 


2 Salut, frumoasa mea! (în Ib. fr., în orig.) (Nit.). 

— Unde eşti? Cum e locul ăla, Armand? 

— Nu ştiu cum să ţi-l descriu. 

Dar a încercat. 

Avea în faţa lui ceva ce altă dată fusese „acasă” pentru 
cineva. Apoi o simplă casă. lar acum era o clădire oarecare. Şi 
nici asta pentru foarte mult timp. 

— E o fermă veche. Dar pare abandonată. 

— Eşti sigur că ai ajuns unde trebuie? Ţii minte când a trebuit 
să mă iei de-acasă de la fratele meu, dar te-ai dus la un alt 
frate? O ţineai una şi bună că eu eram acolo. 

— Asta s-a întâmplat cu ani în urmă. Plus că în Ste-Angslique 
toate casele arătau identic, la fel şi cei 157 de fraţi ai tăi, sincer. 
Oricum, el nu prea mă avea la inimă, credeam că era doaro 
manevră ca să scape de mine şi să te las în pace. 

— Poţi să-l învinuieşti? Bătuseşi la altă uşă. Tocmai tu, ditamai 
detectivul. 

Armand izbucni în râs. Episodul se întâmplase cu zeci de ani 
în urmă, pe vremea când abia începuse să o curteze. Familia lui 
Reine-Marie, văzând cât de mult îl iubea ea şi, mai ales, cât de 
mult o iubea el, se îmbunase. 

— Am ajuns unde trebuie. Mai e o maşină. 

Vehiculul era acoperit de un strat subţire de zăpadă. A ajuns 
de vreo jumătate de oră. Nu mai mult, deduse el. Apoi întoarse 
privirea spre fermă. 

— Nu mai locuieşte nimeni aici de ceva timp. 

O casă nu ajungea în halul ăsta peste noapte. Era nevoie de 
ani de neglijenţă. 

Acum era puţin mai mult decât un maldăr de materiale. 

Obloanele stăteau strâmbe, iar balustrada de lemn putrezise 
şi se desprinsese de scara înclinată. Una dintre ferestrele de la 
etaj era acoperită cu placaj şi Gamache avea impresia că ferma 
îi făcea cu ochiul. De parcă ar fi ştiut un lucru pe care el nu îl 
ştia. 

Întinse gâtul să se uite mai bine. Oare casa era cumva uşor 
înclinată? Sau era doar un efect al imaginaţiei lui, influenţată de 
una dintre povestioarele lui Honore? 


A fost odată un om strâmb care a găsit un ban strâmb 
lângă un gard strâmb, 


VP-5 


El a cumpărat o pisică strâmbă care a prins un şoarece 
strâmb, 
Și locuiau cu toții într-o căsuţă strâmbă. 


Avea în faţă o casă strâmbă. Şi Armand Gamache se întrebă 
dacă înăuntru va găsi un omuleţ strâmb. 

După ce îşi luă rămas-bun de la Reine-Marie, se uită din nou 
la cealaltă maşină parcată în curte şi la plăcuţa de înmatriculare 
pe care apărea deviza Quebecului: JE ME SOUVIENS. 

Îmi amintesc. 

De fiecare dată când închidea ochii, ca acum, imaginile îi 
veneau în minte instantaneu. La fel de vii şi de intense ca atunci 
când se întâmplase. Şi nu doar ziua aceea din vara anului trecut, 
când razele piezişe ale soarelui dansaseră pe mâinile lui pătate 
de sânge. 

Revedea toate zilele. Şi toate nopţile. Tot sângele. Al său şi al 
celorlalţi. Oameni cărora le salvase viaţa. Şi oameni cărora le-o 
curmase. 

Dar pentru a-şi păstra raţiunea, umanitatea, echilibrul, trebuia 
să-şi amintească şi evenimentele fericite. 

O avea pe Reine-Marie. Aveau un fiu şi o fiică. Acum, şi 
nepoti. 

Refugiul din Three Pines. Momentele tihnite cu prietenii. 
Sărbătorile pline de veselie. 

De curând, tatăl unui bun prieten murise după ani întregi în 
care suferise de demență. In ultimul lui an de viaţă nu-şi mai 
recunoştea prietenii şi nici familia. Era amabil cu toţi, dar le 
zâmbea doar unora. Celor pe care îi iubea. Îi recunoştea 
instinctiv şi îi păstra la adăpost, nu în mintea sa rănită, ci în 
inima lui. 

Inima avea o memorie mai bună decât mintea. Dar ce păstrau 
oamenii în inima lor? Asta era întrebarea. 

Inspectorul-şef Gamache cunoştea destui oameni a căror 
inimă era roasă de ură. 

Se uită la casa strâmbă din faţa lui şi se întrebă oare ce 
amintire o rodea. 

După ce memoră din instinct numărul de pe plăcuţa de 
înmatriculare a maşinii, se uită prin curte. 

Ici-colo, mormane mari de zăpadă sub care, presupunea 
Gamache, zăceau maşini ruginite. O camionetă dezmembrată. 

Un tractor vechi, acum abandonat. Şi ceva ce semăna cu un 
tanc, dar care probabil era un rezervor vechi de benzină. 

Sau cel puţin aşa spera. 

Işi trase căciula pe cap şi se pregăti să-şi pună mănuşile, dar 
după un moment de ezitare luă din nou scrisoarea în mână. Nu 
era cine ştie ce. Vreo două fraze laconice, nimic mai mult. 

Departe de a fi amenințătoare, era comică de-a binelea dacă 
n-ar fi fost scrisă de un mort. 

Era de la un notar care îi cerea, aproape îl soma pe Gamache, 
să se prezinte la 10 dimineaţa la această fermă izolată. La ora 
10 fix. Vă rog. Să nu întârziaţi. Merci. 

Gamache îl căutase în baza de date a Camerei notarilor din 
Quebec. 

Maitre Laurence Mercier. 

Mort de cancer în urmă cu şase luni. 

Şi totuşi... O scrisoare de la el. 

Fără adresă de e-mail, fără adresă de retur. Doar un număr de 
telefon la care Armand sunase, dar nu-i răspunsese nimeni. 

Fusese tentat să îl caute pe maftre Laurence Mercier în baza 
de date a Sûreté du Quebec, dar renunţase. Nu pentru că ar fi 
fost persona non grata la Sûreté. Nici chiar aşa. Dar, după ce 
fusese suspendat până la încheierea anchetei asupra 
evenimentelor din vara trecută, trebuia să cearnă bine 
favorurile pe care le cerea colegilor. Chiar şi lui Jean Guy 
Beauvoir. Adjunctul său. Ginerele său. 

Gamache se uită încă o dată la casa odinioară solidă şi zâmbi. 
Ciudat, dar îi era cumva simpatică, parcă i-ar fi fost rudă. 

Uneori lucrurile se strică pe neaşteptate şi asta nu reflectă 
neapărat cât de mult au fost apreciate. 

Impături scrisoarea şi o strecură în buzunarul de la piept. 
Chiar când să coboare din maşină, îi sună telefonul. 

Gamache se uită la ecran şi văzu numărul. li dispăru orice 
urmă de amuzament. 

Să îndrăznească să răspundă? 

Sau nu? 

În timp ce telefonul continua să sune, se uită prin parbriz la 
lumea care i se părea imperfectă prin vălul de ninsoare ce se 
înteţea. 

Se întreba dacă pe viitor, când va vedea o fermă veche, va 
auzi atingerea uşoară a fulgilor de zăpadă sau va simţi mirosul 

de lână udă, îi va reveni în memorie această clipă. Şi dacă da, 
cum şi-o va aminti. Cu o senzaţie de uşurare sau de groază? 

— Oul, all6? 

e 

Bărbatul stătea lângă fereastră, încercând să distingă ce se 
întâmplă afară. 

În ciuda stratului de gheaţă de pe geam, care deforma 
imaginea, văzuse maşina sosind şi aşteptase cu nerăbdare ca 
bărbatul să parcheze, dar constatase apoi că acesta rămăsese 
în maşină. 

După un minut, nou-venitul coborâse din maşină, dar nu se 
îndreptase spre casă. Rămăsese în picioare lângă maşină, cu 
telefonul mobil la ureche. 

Primul dintre /es invités. 

Omul îl recunoscuse, bineînţeles. Cine nu l-ar fi recunoscut? ÎI 
văzuse adesea, dar numai la ştirile de la televizor. Niciodată în 
persoană. 

Şi avusese serioase îndoieli că va veni. 

Armand Gamache. Fostul şef al serviciului Omoruri. Inspector- 
şef la Sûreté du Quebec, actualmente suspendat din funcţie. 

Simţi un uşor freamăt de încântare. Armand Gamache era, în 
felul său, o celebritate. Un bărbat extrem de respectat şi 
deopotrivă hulit. În presă, unii îl considerau erou, alţii, un 
ticălos. Personificarea a tot ce era mai rău în poliţie. Sau ce era 
mai bun. Unul care abuza de putere. Sau un lider îndrăzneţ, 
gata să-şi sacrifice propria reputaţie, poate chiar mai mult, 
pentru binele comun. 

Dispus să facă ceea ce nimeni altcineva nu voia să facă. Sau 
nu putea. 

Prin ninsoare şi geamul care deforma uşor, văzu un bărbat de 
aproape 60 de ani. Înalt, de peste 1,80 metri şi impunător. 
Canadiana îl făcea să pară robust, dar oricine purta o canadiană 
arăta aşa. Faţa, deşi nu era buhăită, arăta trecerea anilor. Cu 
riduri în jurul ochilor. Chiar în timp ce îl privea, între sprâncenele 
lui Gamache se formară două cute adânci. 

Nu se pricepea să descifreze expresiile de pe chipurile 
oamenilor. Observa cutele, dar nu ştia să le interpreteze. Se 
gândi că Gamache era furios, dar poate că era doar concentrat. 
Sau surprins. Poate chiar bucuros. 


3 Invitatii (în Ib. fr., în orig.) (N.t.). 

Dar se îndoia. 

Acum ningea mai tare, însă Gamache nu-şi pusese mănuşile. 
Îi căzuseră când coborâse din maşină. Majoritatea locuitorilor 
din Quebec îşi pierdeau mănuşile şi chiar căciulile aşa. Le ţineau 
pe genunchi în maşină şi uitau de ele când coborau. Primăvara, 
pământul era presărat cu rahat de câine, râme, dar şi cu mănuşi 
şi fesuri ude. 

În ninsoarea care cădea, Armand Gamache stătea cu o mână 
dezgolită dusă la ureche. Ţinea telefonul şi asculta cu atenţie. 

Când îi venise rândul să vorbească, Gamache lăsase capul în 
jos. | se albiseră încheieturile degetelor de tare ce strângea 
telefonul sau poate din cauza frigului. Apoi, îndepărtându-se 
câţiva paşi de maşină, se întorsese cu spatele spre rafalele de 
ninsoare şi începuse să vorbească. 

Omul de la fereastră nu auzea ce spune, dar, la un moment 
dat, o frază purtată de o rafală de vânt traversă curtea 
înzăpezită, pe lângă obiecte altă dată preţuite. Şi ajunse în casa 
altă dată preţuită şi ea. 

— O să-ţi pară rău. 

Apoi o mişcare atrase atenţia bărbatului care privea, în curte 
intra o altă maşină. 

Al doilea dintre /es invités. 

Capitolul 2 


— Armand? 

Zâmbetul de recunoaştere şi uşurare îngheţă pe buzele femeii 
când îi văzu expresia de pe chip. 

Gamache se întorsese spre ea cu o mişcare aproape brutală. 
Era încordat, în alertă. Parcă se pregătea de atac. 

Femeia se pricepea să citească expresiile faciale şi limbajul 
corporal, dar de data asta nu ştia cum să interpreteze expresia 
de pe chipul lui. Doar ca pe cea a unei emoţii foarte evidente. 

Surpriză. 

Dar nu doar atât. A mai fost ceva. 

Apoi a dispărut. S-a relaxat. Sub ochii ei, Armand a mai rostit 
un ultim cuvânt în telefon, apoi a apăsat cu degetul pe ecran şi 
a băgat telefonul în buzunar. 

Ultima expresie care a traversat acel chip familiar înainte să- 
şi recapete complet strălucirea politeţii a surprins-o şi mai mult. 

Vinovâăţie. 

Apoi a apărut zâmbetul. 

— Pentru Dumnezeu, Myrna. Ce faci aici? 

Armand încerca să-şi corecteze zâmbetul, dar nu fără efort. Îşi 
simţea faţa amorţită, aproape îngheţată. 

Nu voia să afişeze un zâmbet idiot, exagerat. Să se trădeze în 
faţa acestei femei foarte perspicace, care îi era şi vecină. 

Psihologă la pensie, Myrna Landers era proprietara librăriei 
din Three Pines şi bună prietenă cu Reine-Marie şi cu Armand. 

El bănuia că Myrna observase şi înţelesese reacţia lui iniţială, 
dar probabil nu intuise motivul din spatele ei. Şi nici nu ghicise 
cu cine vorbea la telefon. 

Fusese absorbit de conversaţie. De alegerea cuvintelor. Atent 
la ce îi spunea interlocutorul. Şi la tonul vocii lui. La modulaţia 
propriei voci. De aceea Myrna reuşise să se apropie fără s-o 
simtă. 

Sigur, era o prietenă. Dar la fel de bine ar fi putut să nu fie. 

In calitate de cadet la Academia de Poliţie, apoi ca agent al 
Sûreté, inspector, şef al serviciului Omoruri şi apoi ca şef al 
poliţiei, Gamache trebuise să fie mereu în gardă. Învăţase să fie 

mereu în gardă, aşa încât această stare devenise pentru el o a 
doua natură. Sau mai degrabă prima natură. 

Nu că îşi trăia viaţa aşteptându-se mereu să se întâmple ceva 
rău. Pur şi simplu, vigilenţa devenise o parte din fiinţa lui, aşa 
cum era culoarea ochilor. Sau cicatricile pe care le avea. 

Pe de o parte, efect al ADN-ului, pe de altă parte, o consecinţă 
a experienţelor lui de viaţă. 

Armand ştia că fusese luat prin surprindere nu pentru că 
lăsase garda jos. Dimpotrivă, o ţinuse atât de sus şi atât de 
strâns, încât pentru câteva minute cruciale nimic nu reuşise să 
ajungă la el. Nu auzise maşina apropiindu-se. Nu auzise paşii 
uşori pe zăpadă. 

Gamache, care nu era un om temător, simţi o uşoară 
nelinişte. De data asta, consecinţele fuseseră inofensive. Dar 
data viitoare? 

Amenințarea nu trebuie neapărat să fie de dimensiuni 
catastrofice. Dacă ar fi, n-ai avea cum s-o ratezi. Ea constă 
aproape întotdeauna într-un detaliu mărunt. 

Un semnal pe care nu-l prinzi sau îl înţelegi greşit. Un unghi 
mort. Un moment de neatenţie. O concentrare atât de intensă, 
încât totul în jur se estompează. O falsă supoziţie luată drept 
realitate. 

Şi pe urmă... 

— Te simţi bine? întrebă Myrna Landers când Armand se 
apropie şi o sărută pe obraji. 

— Da, sunt bine. 

Myrna îi simţi obrazul rece şi umed, acolo unde aterizaseră 
câţiva fulgi de zăpadă înainte să se topească. Şi tensiunea care 
mocnea dincolo de aparenta jovialitate a bărbatului. 

Zâmbetul lui Armand desena linii adânci în colţul ochilor săi 
căprui. Dar ochii nu zâmbeau, rămâneau pătrunzători, precauţi. 
Vigilenţi. Totuşi, căldura încă era acolo. 

— Bine, repetă el. 

În ciuda neliniştii ei, Myrna zâmbi. 

Amândoi înțelegeau acest cod. Era o aluzie la vecina lor din 
Three Pines. Ruth Zardo. O poetă talentată. Una dintre cele mai 
distinse din ţară. Însă talentul ei venise la pachet cu o doză 
generoasă de nebunie. Numele Ruth Zardo era rostit cu 
admiraţie şi groază în egală măsură. Parcă evoca o creatură 
magică, creativă şi totodată distructivă. 

Ultimul volum de poezii al lui Ruth se intitula Sunt BINE. 
Frumos titlu, până îţi dădeai seama, adesea prea târziu, că 
B.I.N.E. însemna „Bulversat, Instabil, Nevrotic, Egoist”. 

Da, Ruth Zardo era în multe feluri. Din fericire pentru ei, în 
acel moment era absentă. 

Armand se aplecă şi culese din zăpadă mănuşile care 
căzuseră de pe genunchii Myrnei. Le scutură lovindu-le de 
canadiana sa, după care i le dădu înapoi. Apoi, dându-şi seama 
că şi le pierduse şi el, se întoarse la maşină şi le găsi aproape 
îngropate sub un strat de zăpadă proaspătă. 

e 

Bărbatul observa toate acestea de la adăpostul relativ al 
casei. 

Nu o întâlnise niciodată pe femeia care tocmai sosise, dar 
deja n-o plăcea. Era de culoare, corpolentă, dar mai ales era 
femeie. Niciuna dintre aceste calități nu i se părea atrăgătoare. 
Mai rău, Myrna Landers venise cu cinci minute mai târziu şi, în 
loc să se grăbească să intre, cerându-şi scuze, stătea liniştită la 
palavre. De parcă el nu îi aştepta. De parcă nu le spusese foarte 
clar ora întâlnirii. 

Le spusese. 

Totuşi, faptul că venise şi ea la întâlnire îi mai atenua iritarea. 

Îi urmărea cu atenţie pe cei doi. Pentru el, era un joc. Să 
observe. Să încerce să ghicească ce se pregăteau oamenii să 
facă. 

Se înşela aproape de fiecare dată. 

e 

Myrna şi Armand scoaseră scrisorile din buzunare şi le 
comparară. 

Erau identice. 

— E puțin neobişnuit, nu ți se pare? zise ea uitându-se în jur. 

Armand clătină din cap şi îi urmări privirea până la casa 
dărăpănată. 

— Îi cunoşti pe oamenii ăştia? 

— Care oameni? 

— Pe cei care locuiesc aici. Sau care locuiau. 

— Nu. Tu? 

— Non. N-am nici cea mai vagă idee cine sunt şi de ce ne 
aflăm aici. 

— Am sunat la numărul de telefon, dar n-a răspuns nimeni. 
Imposibil să iei legătura cu acest Laurence Mercier. E notar. Il 
cunoşti? 

— Non. Dar ştiu un lucru. 

— Care? întrebă Myrna, simțind că urma să i se comunice un 
lucru neplăcut. 

— A murit acum şase luni. De cancer. 

— Atunci ce... 

Nu ştiu ce să spună mai departe, aşa că tăcu. Se uită spre 
casă, apoi se întoarse spre Armand. Era aproape la fel de înaltă 
ca el şi, cu toate că şi pe ea canadiana o făcea masivă, în cazul 
ei nu era o iluzie. 

— Ştiai că tipul care ţi-a trimis scrisoarea e mort de-acum 
câteva luni şi totuşi ai venit, spuse ea. De ce? 

— Din simplă curiozitate. Tu? 

— Păi, eu n-am ştiut că e mort. 

— Dar ţi-ai dat seama că e ceva ciudat. Ce te-a făcut să vii? 

— La fel. Curiozitatea. Ce lucru rău ni se poate întâmpla? 

Era o remarcă stupidă, chiar şi Myrna îşi dădea seama. 

— Dacă auzim muzică de orgă, fugim. Bine, Armand? 

Armand începu să râdă. Sigur, el ştia care era cel mai rău 
lucru ce se putea întâmpla. De sute de ori îngenunchease lângă 
el. 

Myrna lăsă capul pe spate ca să se uite la acoperişul care mai 
avea puţin şi ceda sub greutatea zăpezii acumulate de luni 
întregi. Observă ferestrele crăpate şi geamurile lipsă, clipind des 
din cauza fulgilor mari, uşori care îi cădeau neîncetat pe faţă şi 
în ochi. 

— Nu e periculos, nu? 

— Mă îndoiesc. _ 

— Te îndoieşti? întrebă ea făcând ochii mari. Inseamnă că e 
posibil? 

— Cred că singurul pericol e casa, nu ocupantul ei, răspunse 
Armand făcând un gest cu capul spre acoperişul lăsat şi pereţii 
înclinați. 

Se îndreptară spre casă şi, când Armand puse piciorul pe 
prima treaptă, aceasta cedă sub greutatea lui. Armand ridică din 
sprâncene, iar Myrna zâmbi. 

— Cred că problema e numărul de croasante pe care le 
mănânci, nu lemnul putrezit, spuse Myrna, şi el râse. 

— Sunt de acord cu tine. 

Se opri puţin, uitându-se la trepte, apoi la casă. 

— Nu eşti sigur că nu e periculos, aşa e? Casa sau cine e 
înăuntru. 

— Non, nu sunt sigur. Ai vrea să aştepţi aici? 

Da, se gândi ea. 

— Nu, răspunse şi intră după el. 

e 

— Maitre Mercier, se prezentă bărbatul venind spre ei cu 
mâna întinsă. 

— Bonjour, răspunse Gamache, care intrase primul. Armand 
Gamache. 

Evaluă rapid locul, începând cu bărbatul. 

Scund, slăbuţ, caucazian. In jur de 45 de ani. 

Viu. 

În casă, curentul fusese tăiat, ca şi căldura, aşa încât aerul 
era rece şi stătut. Parcă erai într-o cameră frigorifică. 

Notarul rămăsese cu paltonul pe el şi Armand observă că era 
murdar pe alocuri. Ca şi al lui Armand, de altfel. In Quebec, 
iarna era practic imposibil să urci sau să cobori din maşină fără 
să te alegi cu urme de zloată şi sare. 

Însă paltonul lui maftre Mercier nu era doar murdar. Era pătat 
şi uzat. 

Avea un aer neîngrijit. Asemenea veşmintelor sale, bărbatul 
părea uzat şi epuizat. Dar, în acelaşi timp, afişa o demnitate 
vecină cu aroganta. 

— Myrna Landers, spuse femeia înaintând şi întinzându-i 
mâna. 

Maitre Mercier i-o luă, dar îi dădu drumul repede. Mai degrabă 
un simplu contact decât o strângere de mână. 

Gamache observă la Myrna o uşoară schimbare de atitudine. 
Nu mai era temătoare şi se uita la gazda lor cu un fel de milă. 

Unele creaturi aveau de la natură capacitatea de a stârni 
această reacţie. Deşi nu dispuneau de carapace, o muşcătură 
veninoasă sau abilitatea de a zbura ori măcar de a alerga, 
posedau o armă la fel de puternică. 

Arătau atât de neajutorate şi vulnerabile, încât nici nu-ți 
trecea prin cap că puteau fi periculoase. Unii chiar le adoptau, le 
protejau, le hrăneau, le ofereau adăpost. 

Şi aproape întotdeauna regretau. 

Era prematur să se pronunţe dacă maitre Mercier se număra 
printre aceste creaturi, dar avea acest efect până şi asupra 
Myrnei Landers, o femeie experimentată şi perspicace. 

Chiar şi asupra lui, trebui să recunoască Gamache, în 
prezenţa acestui omuleţ trist simţea că începe să coboare 
garda. 

Dar n-o cobori de tot. 

Gamache îşi scoase fesul şi, netezindu-şi părul grizonant, se 
uită în jur. 

La fel ca în multe alte ferme, uşa de la intrare se deschidea 
direct în bucătărie. Aici nu se schimbase nimic din anii 1960. 
Poate chiar 1950. Dulapurile erau din placaj vopsit într-un 
albastru viu - ca albăstrelele -, tejgheaua galbenă laminată era 
ciobită, iar podeaua, acoperită cu linoleum zgâriat. 

Toate obiectele de valoare fuseseră luate. Aparatura 
electrocasnică dispăruse şi pereţii erau goi: doar deasupra 
chiuvetei rămăsese un ceas verde-mentă, care se oprise de 
multă vreme. 

O clipă îşi imagină camera aşa cum fusese cândva. 
Luminoasă. Nu nouă, dar curată şi îngrijită. Cu oameni 
mişcându-se prin ea, pregătind masa de Ziua Recunoştinţei sau 
de Crăciun. Copii fugărindu-se ca nişte mânji sălbatici în timp ce 
părinţii încercau în zadar să-i potolească. 

Observă nişte linii trase cu creionul pe cadrul uşii. Genul de 
linii care marcau înălţimea pe măsură ce creşteau copiii. Inainte 
să se oprească timpul. 

Da, camera asta, casa asta a fost plină de viață altă dată. 
Plină de veselie. 

Se întoarse din nou spre gazda lor. Notarul care exista şi nu 
exista. _ 

Locuise în casa asta? Fusese cândva vesel şi fericit? In orice 
caz, nu mai păstra nicio urmă din cel de atunci. Dispăruse cu 
totul. 

Maitre Mercier făcu un semn spre masa din bucătărie, 
invitându-i să se aşeze, iar ei se conformară. 

— Înainte să începem, aş vrea să semnaţi asta. 

Mercier împinse o foaie de hârtie spre Gamache. 

Armand se lăsă pe speteaza scaunului, îndepărtându-se de 
hârtie: 

— Mai întâi, aş vrea să ştiu cine sunteţi şi de ce ne aflăm aici. 

— Şi eu la fel, adăugă Myrna. 

— Fiecare lucru la timpul cuvenit, spuse Mercier. 

Era o replică ciudată, o expresie formală şi totodată învechită, 
care respingea fără drept de apel cererea lor. Cererea 
rezonabilă a unor oameni care nu erau obligaţi să fie acolo. 

Mercier arăta şi vorbea ca un personaj dintr-o carte de 
Dickens. Dar nu personajul principal. Gamache se întrebă dacă 
Myrna avea aceeaşi impresie. 

Notarul puse un stilou pe foaia de hârtie şi, cu un semn din 
cap, îl invită pe Gamache să semneze. Acesta nici nu se clinti. 

— Ascultă, domnule dragă, începu Myrna punând mâna ei 
mare pe cea a lui Mercier, pe care o simţi tresărind. 

Avea o voce calmă, caldă şi clară. 

— Ori ne spui acum de ce ne-ai chemat, ori eu plec. Și 
presupun că nu asta îţi doreşti. 

Gamache împinse foaia de hârtie înspre notar. 

Myrna îl bătu pe Mercier pe dosul mâinii şi acesta se uită la 
ea. 

— Şi-acum, continuă ea, poţi să ne explici cum de-ai înviat din 
morţi? 

Mercier o privi de parcă ea era cea nebună, apoi întoarse ochii 
spre fereastră. Gamache şi Myrna îşi îndreptară şi ei privirile în 
aceeaşi direcţie. 

Venise încă o maşină în curte. O camionetă. Din ea cobori un 
tânăr căruia îi căzură mănuşile în zăpadă. Dar se aplecă repede 
şi le culese de pe jos. 

Armand şi Myrna se uitară unul la altul. 

Nou-sositul purta un fes lung, cu dungi albe şi roşii. Era atât 
de lung, încât, când tânărul se îndepărtă de maşină, vârful conic 
al fesului, care se termina cu un ciucure, îi cobora pe spate şi se 
târa prin zăpadă. 

Observând ce se petrece, tânărul ridică vârful fesului, îl 
înfăşură în jurul gâtului ca pe un fular, după care îl aruncă peste 
umăr cu atâta dezinvoltură, încât Myrna se trezi zâmbind. 

Pe cât de lipsită de vlagă era gazda lor, decedatul Mercier, pe 
atât de plin de viaţă era tânărul necunoscut. 

Dr. Seussf, faceţi cunoştinţă cu Charles Dickens. 

Cotoiul cu pălărioi urma să intre în Casa umbrelor. 


4 Scriitor american, autor al unor cărţi pentru copii (N.r.). 

Se auzi un ciocănit în uşă, apoi intră. Uitându-se în jurul lui, 
privirea i se opri asupra lui Gamache, care se ridicase în 
picioare. 

— Allô, bonjour, spuse jovial tânărul. Monsieur Mercier? 

Întinse mâna spre Gamache şi acesta făcu la fel. 

— Non. Eu sunt Armand Gamache. 

Îşi strânseră mâinile. Mâna tânărului era puternică şi palma 
pătătorită. Strângerea, fermă şi cordială. Sigură, dar nu forţată. 

— Benedict Pouliot. Sa/ut. Sper că n-am întârziat. S-a circulat 
groaznic pe pod. 

— Dumnealui este maittre Mercier, îl prezentă Armand dându- 
se la o parte şi arătându-i-l pe notar. 

— Bună ziua, domnule, răspunse tânărul strângând mâna 
notarului. 

— lar eu sunt Myrna Landers, spuse femeia strângându-i şi ea 
mâna şi zâmbind. 

Cam prea zâmbăreaţă, îşi zise Armand. 

La drept vorbind, era greu să nu zâmbeşti în faţa acestui 
tânăr frumos. Nu că ar fi fost ridicol, dar era amabil şi plin de 
naturaleţe. Avea nişte ochi pătrunzători şi strălucitori. 

Benedict îşi scoase fesul şi îşi aranjă părul blond, tuns într-un 
mod cum Myrna nu mai văzuse până atunci şi spera să nu mai 
vadă vreodată. Scurt în creştet, apoi lung de la urechi în jos. 
Foarte lung. 

— Bun, zise el frecându-şi mâinile în semn de nerăbdare sau 
poate din cauza frigului. De unde începem? 

Se întoarseră cu toţii spre Mercier, care rămăsese cu ochii la 
Benedict. 

— Vă uitaţi la tunsoarea mea, nu? întrebă tânărul. Prietena 
mea m-a tuns aşa. Urmează un curs de hair-styling. Pentru 
examenul final i-au cerut să creeze o tunsoare nouă. Cum vi se 
pare? 

Îşi trecu mâinile prin păr în timp ce ceilalţi rămaseră tăcuţi. 

— E foarte reuşită, spuse Myrna întărind convingerea lui 
Armand că dragostea, chiar şi o pasiune trecătoare, e oarbă. 

— Tot ea v-a făcut şi fesul? întrebă Armand arătând spre 
masa voluminoasă de lână udă, roşu cu alb, pusă la capătul 
mesei. 

— Da. Pentru nota finală la cursul de design. Vă place? 

Armand scoase un mormăit evaziv. 

— Dumneavoastră aţi trimis scrisoarea? îl întrebă Benedict pe 
Mercier. Vreţi să-mi arătaţi casa mai întâi sau preferaţi să ne 
uităm pe planuri? E casa dumneavoastră? îi întrebă el pe 
Armand şi pe Myrna. Sincer, nu cred că poate fi salvată. E într-o 
stare foarte proastă. 

Gamache şi Myrna se uitară unul la altul, înțelegând la ce se 
referea. 

— Nu suntem împreună, spuse Myrna râzând. La fel ca 
dumneavoastră, am fost invitaţi aici de maître Mercier. 

Myrna scoase scrisoarea şi o puse pe masă. La fel şi Armand. 

Benedict se aplecă, apoi se îndreptă. 

— Nu înţeleg. Credeam că am venit aici pentru o ofertă. 

Puse şi scrisoarea lui pe masă, lângă celelalte două. In afară 
de nume şi adresă, era identică. 

— Cu ce te ocupi? întrebă Myrna. 

Benedict îi întinse o carte de vizită. Era în formă de diamant, 
roşu-sângeriu, cu un scris în relief, ilizibil. 

— Tot creaţia prietenei dumitale? întrebă Myrna. 

— Da. De la cursul de business. 

— Pentru nota finală? 

— Oui. 

Myrna i-o dădu lui Gamache, care trebui să-şi pună ochelarii 
de citit şi s-o încline spre fereastră ca să descifreze micile 
denivelări. 

— „Benedict Pouliot. Antreprenor în construcţii”, citi el cu 
voce tare, apoi o întoarse pe partea cealaltă. Nu are număr de 
telefon sau e-mail. 

— Nu. Din cauza asta a pierdut puncte. Deci sunt aici pentru o 
ofertă? 

— Nu, răspunse Mercier. Luaţi loc. 

Benedict se aşeză. 

Mai degrabă ca un căţeluş decât ca o pisică, se gândi 
Gamache ocupând locul de lângă Benedict. 

— Atunci de ce mă aflu aici? întrebă Benedict. 

— Şi noi ne punem aceeaşi întrebare, spuse Myrna, luându-și 
ochii de la Benedict şi îndreptându-i spre notar. 

Capitolul 3 


— Numele, vă rog. 

— Ştii bine cum mă cheamă, Marie, spuse Jean-Guy. Lucrăm 
împreună de ani buni. 

— Vă rog, domnule, insistă ea pe un ton plăcut, dar ferm. 

Jean-Guy o privi lung, apoi se întoarse spre ceilalţi doi agenţi 
din sala de conferinţe. 

— Jean-Guy Beauvoir. 

— Gradul? 

De data asta, el îi aruncă o privire urâtă, dar Marie nici nu 
clipi. 

— Şef interimar la Serviciul Omoruri al Sûreté du Quebec. 

— Merci. 

Inspectoarea se uită o clipă în laptopul din faţa ei, apoi din 
nou la Jean-Guy. 

— Veţi fi încântat să aflaţi că această audiere nu vă priveşte 
pe dumneavoastră personal. 

Ea zâmbi, dar bărbatul, nu. 

— Suspendarea dumneavoastră a fost anulată de-acum 
câteva luni. Dar tot mai avem întrebări serioase cu privire la 
deciziile şi acţiunile domnului Gamache. 

— Inspector-şef Gamache, o corectă Beauvoir. Şi cum de mai 
aveţi întrebări? l-aţi pus deja toate întrebările posibile şi 
imposibile şi el v-a răspuns. Încă nu l-aţi exonerat? Au trecut 
aproape şase luni. Zău, ajunge. 

Se uită din nou spre cei pe care îi considera colegi. Apoi din 
nou la ea. Privirea lui deveni mai puţin ostilă şi mai mult 
confuză. 

— Ce-i asta? 

Jean-Guy participase la multe astfel de audieri şi se simţise 
capabil să controleze situaţia, ştiind că toţi erau de aceeaşi 
parte a baricadei. Dar, văzând cum îl priveau cei aflaţi de 
cealaltă parte a mesei, înţelese că se înşela. 

intrase în sală crezând că avea de-a face cu o simplă 
formalitate. O ultimă audiere înainte ca şeful lui să fie, ca şi el, 
exonerat şi repus în funcţie. 

De fapt, atmosfera fusese amicală, aproape cordială. La 
început. 

Beauvoir fusese convins că îi vor spune că se pregătea o 
declaraţie sobră, în care să explice că avusese loc o anchetă 
riguroasă. Că, în mod regretabil, operaţiunea sub acoperire 
desfăşurată de Sûreté în vară se terminase cu o baie de sânge. 

Dar în final vor aproba deciziile îndrăzneţe şi neconvenţionale 
luate de inspectorul-şef Gamache. Şi vor susţine necondiţionat 
echipa Sûreté implicată în ceea ce s-a dovedit a fi o misiune de 
un succes răsunător. O vor lăuda pe Isabelle Lacoste, şefa 
serviciului Omoruri, ale cărei acţiuni salvaseră atâtea vieţi, cu 
un preţ personal atât de mare. 

Şi cu asta s-ar termina tot. 

Inspectorul-şef Gamache s-ar întoarce în funcţie şi totul ar 
reveni la normal. 

Dar faptul că o anchetă începută în vară încă nu se încheiase, 
deşi erau în plină iarnă, i se părea de neînțeles. 

— Eraţi adjunctul socrului dumneavoastră în momentul când 
s-au luat deciziile care au dus la operaţiunea pe care o 
anchetăm? întrebă inspectoarea. 

— Am fost alături de inspectorul-şef Gamache, da. Ştiţi foarte 
bine. 

— Oui. Socrul dumneavoastră. 

— Şeful meu. 

— Da. Persoana responsabilă pentru ce s-a întâmplat. Ştim cu 
toţii asta, domnule inspector-şef, dar mulţumesc pentru 
clarificare. 

Ceilalţi clătinară din cap cu un aer înţelegător, conştienţi de 
situaţia delicată în care se găsea Beauvoir. 

II invitau, înţelese Beauvoir cu oarecare surprindere, să se 
delimiteze de Gamache. 

Mai degrabă şi-ar fi tăiat o mână sau un picior. Poziţia lui nu 
era absolut deloc delicată. Dimpotrivă, era foarte fermă. 
Rămânea alături de Gamache. 

Dar începea să aibă o senzaţie de greață. 

— Niciunul dintre noi nu poate fi învinuit, mon vieux, 
declarase Gamache cu câteva luni în urmă când, în mod 
inevitabil, se declanşase ancheta. Ştii foarte bine. Astea sunt 
doar nişte întrebări care trebuie puse după tot ce s-a întâmplat. 
N-ai de ce să-ţi faci griji. 

Nu poate fi învinuit, aşa spusese socrul său. Nu zisese 
nevinovați, pentru că, evident, nu erau. 

Jean-Guy Beauvoir fusese disculpat şi acceptase postul de şef 
interimar al serviciului Omoruri. 

Dar inspectorul-şef Gamache era tot suspendat din funcţie. 
Deşi Beauvoir fusese convins că această măsură împotriva lui va 
înceta. 

— O ultimă audiere, îi zisese el soţiei în această dimineaţă, în 
timp ce îi dădeau fiului lor să mănânce, după care tatăl tău va fi 
disculpat. 

— Înî, bombănise Annie. 

em Çe 

Işi cunoştea foarte bine soţia. Deşi era avocat, cu greu găseai 
o persoană mai puţin cinică decât ea. Şi totuşi simţise o umbră 
de îndoială în vocea ei. 

— Durează de prea mult timp. Mă îngrijorează că începe să 
devină un joc politic. Au nevoie de un ţap ispăşitor. Tata a lăsat 
să-i scape printre degete o tonă de opioide. Droguri pe care le- 
ar fi putut intercepta. Cineva trebuie să plătească. 

— Dar a recuperat cea mai mare parte din ele. Şi n-a avut altă 
soluţie. Zău aşa. 

Se ridicase şi o sărutase. 

— Şi drogurile cântăreau mai puţin de o tonă, o corectase el. 

O lingură de terci de ovăz aruncată de Honore ricoşase din 
obrazul lui Jean-Guy şi căzuse în capul lui Annie. 

După ce culesese masa vâscoasă din părul ei, Jean-Guy o 
studiase o clipă, apoi o băgase în gură. 

— Ai putea fi o adevărată gorilă, comentase Annie. 

Jean-Guy începuse să-i cerceteze scalpul, ca o gorilă care îşi 
purică perechea, în timp ce Annie râdea şi Honore lansa alte 
proiectile din terci de ovăz. 

Jean-Guy ştia că, într-o cameră plină de femei, Annie nu era 
niciodată cea mai frumoasă. Un străin nici n-ar întoarce ochii 
după ea. 

Dar, dacă ar face-o, ar descoperi ceea ce lui Jean-Guy îi luase 
mulţi ani şi o căsnicie eşuată ca să observe: cât de frumoasă era 
fericirea. lar Annie Gamache radia fericire. 

El n-avea nicio îndoială că, într-o cameră plină de femei, ea ar 
fi cea mai inteligentă şi, în ochii lui, cea mai frumoasă. Dacă alţii 
nu vedeau lucrul acesta, ghinionul lor. 

Desfăcuse centura care îl fixa pe Honore în scaun, luase 
copilul în braţe şi se îndreptase spre uşă. 

— Să vă distraţi bine, spusese el sărutându-i pe amândoi. 

— Stai puţin, îl oprise Annie. 

Îi scoase lui Jean-Guy baveta, îi şterse faţa şi zise: 

— Ai mare grijă. Mi-e teamă că totul se transformă într-o 
privată cu două locuri. 

— Crezi că suntem în rahat până la gât? întrebase Jean-Guy, 
după care clătinase din cap. Non. Asta e ultima dată. Cred că 
vor doar să sublinieze că a fost o anchetă riguroasă. Şi ăsta e 
adevărul. Dar, crede-mă, după ce vor cerceta faptele, îi vor 
mulţumi tatălui tău pentru ce a făcut. Îşi vor da seama că 
situaţia a fost de căcat, iar el a făcut ce trebuia. 

— Te rog, nu vorbi urât în faţa copilului. Nu cred că ti-ar 
plăcea ca primul lui cuvânt să fie „căcat”, zisese ea. Sunt de 
acord cu tine. Tata nu a avut de ales. Dar s-ar putea să nu vadă 
şi ei lucrurile aşa. 

— În cazul ăsta, sunt nişte orbi. 

— Dar sunt oameni, spusese Annie luându-l pe Honore în 
braţe. Şi oamenii au nevoie de un loc unde să se ascundă. lar eu 
cred că ei se ascund în spatele tatei. Şi se pregătesc să-l dea 
pradă lupilor. 

Beauvoir plecase cu pas grăbit spre metrou, convins că va fi 
ultima întrevedere cu cei de la Afaceri Interne, după care totul 
va reveni la normal. 

Mersese cu capul plecat, cu ochii în pământ şi la stratul 
subţire de zăpadă proaspătă care acoperea gheaţa de dedesubt. 

Un singur pas greşit şi se putea întâmpla o nenorocire. O 
entorsă la gleznă. O fractură la încheietura mâinii în încercarea 
de a atenua căderea. Sau capul spart. 

Lucrurile care nu se vedeau erau întotdeauna cele care 
ajungeau să te rănească. 

lar acum, stând în sala de conferinţe, Jean-Guy Beauvoir se 
întreba dacă nu cumva Annie avusese dreptate şi de fapt lui îi 
scăpase ceva. 

Capitolul 4 


— Cine eşti dumneata? întrebă Gamache aplecându-se şi 
fixându-l cu privirea pe bărbatul din capul mesei. 

— Dar ştim deja, spuse Benedict. 

Vorbea rar, cu răbdare. Myrna trebui să lase capul în jos ca 
să-şi ascundă amuzamentul şi încântarea. 

— Dânsul. Este. Notar. 

Puțin mai lipsea ca tânărul să-l bată uşurel pe mână pe 
Gamache ca să-l liniştească. 

— Oui, merci, răspunse Gamache. Asta am înţeles. Numai că 
Laurence Mercier a murit acum şase luni. Deci cine eşti 
dumneata? 

— Scrie chiar aici, răspunse Mercier arătând spre semnătura 
ilizibilă. Lucien Mercier. Laurence a fost tatăl meu. 

— Şi dumneata eşti notar? 

— Da. Am învăţat meserie de la tatăl meu. 

Gamache ştia foarte bine că, în Quebec, notarii erau mai 
degrabă nişte avocaţi decât nişte funcţionari. Se ocupau cu de 
toate, de la tranzacţii imobiliare până la contracte matrimoniale. 

— De ce foloseşti hârtia cu antetul lui? întrebă Myrna. 
Derutezi oamenii. 

— E mai economic şi mai ecologic. Nu-mi place risipa. 
Folosesc antetul tatălui meu când mă ocup de afacerile de care 
s-a ocupat el. E mai puţin derutant pentru clienţi. 

— N-aş zice, mormăi Myrna. 

Lucien scoase patru dosare din servietă şi le distribui 
invitaţilor săi. 

— Vă aflaţi aici pentru că numele voastre figurează în 
testamentul Berthei Baumgartner. 

Cei trei primiră informaţia în linişte, apoi Benedict exclamă: 

— Pe bune? 

Exact când Armand şi Myrna întrebară: 

— Al cui? 

— Bertha Baumgartner, repetă notarul. 

Apoi rosti numele a treia oară pentru cei doi invitaţi mai în 
vârstă, care îl priveau tot fără să înţeleagă. 

— Dar eu n-am auzit niciodată de ea, spuse Myrna. Tu? 

Armand reflectă o clipă. Cunoscuse mulţi oameni de-a lungul 
timpului şi era destul de sigur că n-ar fi uitat un astfel de nume. 
Dar nu-şi amintea. Numele nu-i spunea nimic. 

Armand şi Myrna se întoarseră spre Benedict, al cărui chip 
frumos exprima curiozitate, dar nimic altceva. 

— Dar tu? insistă Myrna. 

Tânărul clătină din cap. 

— Ne-a lăsat bani? întrebă Benedict. 

N-a spus-o cu aviditate. Mai degrabă cu uimire. Și, da, poate 
cu o oarecare speranță, reflectă Gamache 

— Nu, răspunse Mercier cu satisfacţie. 

Dar apoi se întristă văzând că tânărul nu părea deloc 
dezamăgit. 

— Atunci de ce suntem aici? întrebă Myrna. 

— Sunteţi lichidatori ai succesiunii sale. 

— Cum? exclamă Myrna. Asta e o glumă? 

— Lichidator? Cum adică? întrebă Benedict. 

— In cele mai multe ţări, se cheamă „executor testamentar”, 
explică Mercier. 

Cum Benedict părea în continuare nedumerit, Armand se 
simţi dator să explice: 

— Inseamnă că Bertha Baumgartner a vrut ca noi să ne 
ocupăm de testamentul ei. Să ne asigurăm că ultimele ei dorinţe 
sunt respectate. 

— Deci a murit? întrebă Benedict. 

Armand se pregătea să răspundă afirmativ. Era mai mult 
decât evident. Dar cum noţiunea de „moarte” se dovedise deja 
destul de ambiguă în ziua aceea, poate că această doamnă 
Baumgartner... 

Se întoarse spre notar pentru confirmare. 

— Oui. A decedat în urmă cu o lună şi ceva. 

— Şi a locuit aici până să moară? întrebă Myrna ridicând ochii 
spre tavanul lăsat şi calculând cât timp i-ar trebui ca să iasă pe 
uşă dacă acesta s-ar prăbuşi. 

Sau poate că s-ar arunca pe fereastră. 

Dat fiind că pământul era acoperit de un strat de zăpadă 
proaspătă şi ea era aproape în întregime făcută din jeleuri în 
formă de ursuleţi, probabil că aterizarea ar fi lină. 

— Nu, trăia într-un cămin de bătrâni, răspunse Mercier. 

— Deci e ca şi cum am fi juraţi? întrebă Benedict. 

— Poftim? făcu notarul. 

— Oamenii aceia traşi la sorţi pentru a fi juraţi într-un proces. 
Datoria noastră civică şi chestii de genul ăsta. Asta înseamnă să 
fii... cum ziceaţi că se cheamă? 

— Executor, răspunse Mercier. Nu. N-are nimic de-a face cu 
datoria de jurat. Defuncta v-a ales anume pe dumneavoastră. 

— Dar de ce pe noi? întrebă Armand. Noi nici măcar n-am 
cunoscut-o. 

— N-am nici cea mai vagă idee şi... E trist, dar nu putem s-o 
întrebăm, spuse Mercier care nu arăta nicidecum trist. 

— Tatăl dumitale nu ţi-a spus nimic? 

— Nu vorbea niciodată despre clienţii săi. 

Gamache se uită la teancul de hârtii din fata lui şi observă 
timbrul roşu în colţul din dreapta sus. Era familiarizat cu 
testamentele. Rareori ajungeai la aproape 60 de ani fără să-ţi fi 
trecut câteva prin mână. lar Gamache citise destule, inclusiv pe- 
al lui. 

Acesta era într-adevăr un testament valid şi înregistrat. 

Parcurgând rapid prima pagină, observă că documentul 
fusese redactat în urmă cu doi ani. 

— Daţi la pagina doi, vă rog, spuse notarul. Numele 
dumneavoastră figurează în paragraful patru. 

— Un moment, interveni Myrna. Cine a fost Bertha 
Baumgartner? Nu se poate să nu ştiţi ceva despre ea. 

— Tot ce ştiu e că a decedat şi tatăl meu s-a ocupat de 
succesiunea ei. Pe urmă sarcina aceasta mi-a revenit mie, iar 
acum e rândul dumneavoastră. Pagina doi, vă rog. 

Şi, bineînţeles, numele lor figurau acolo. Myrna Landers, 
domiciliată în Three Pines, Quebec. Armand Gamache, domiciliat 
în Three Pines, Quebec. Benedict Pouliot, domiciliat pe strada 
Tailion 267, Montreal, Quebec. 

— Dumneavoastră sunteţi, da? întrebă Mercier privindu-i pe 
rând, iar ei încuviinţară. 

Notarul îşi drese vocea şi se pregăti să citească documentul 
cu voce tare. 

— Staţi puţin, spuse Myrna. E o nebunie. O persoană absolut 
necunoscută ne alege la întâmplare şi ne desemnează 
executori? Poate să facă aşa ceva? 

— O, da, răspunse notarul. Poţi să-l numeşti şi pe papa de la 
Roma, dacă vrei. 

— Pe bune? Ce tare! comentă Benedict cu gândul la mulţimea 
de posibilităţi. 

Gamache nu era întru totul de acord cu Myrna; avea îndoieli 
că desemnarea lor fusese aleatorie. Se uită la numele din 
testamentul Berthei Baumgartner. Numele lor. Foarte clare. 
Apăreau acolo dintr-un motiv anume, bănuia el. Chiar dacă, 
deocamdată, motivul nu era deloc clar. 

Un poliţist, proprietara unei librării, un antreprenor în 
construcţii. Doi bărbaţi şi o femeie. De vârste diferite. Doi 
locuiau la tară, unul, la oraş. 

Niciun tipar vizibil. Aveau în comun doar faptul că numele lor 
apăreau în document. Şi că niciunul dintre ei nu o cunoştea pe 
Bertha Baumgartner. 

— Şi cel desemnat trebuie să accepte? întrebă Myrna. Trebuie 
s-o facem? 

— Bineînţeles că nu, spuse Mercier. Vi-l imaginaţi pe Sfântul 
Părinte fiind lichidatorul acestei proprietăţi? 

Toţi trei încercară să-şi imagineze. După zâmbetul de pe faţă, 
doar Benedict părea că reuşise. 

— Deci putem refuza? întrebă Myrna. 

— Oui. Vreţi să refuzaţi? 

— Păi, nu ştiu. Adică n-am avut timp să mă gândesc. Nu ştiam 
pentru ce ai vrut să vin. 

— Despre ce credeaţi că era vorba? întrebă Mercier. 

Myrna se lăsă pe speteaza scaunului, încercând să-şi 
amintească. 

In dimineaţa de dinainte, când venise corespondenţa, era la 
librărie. 

Işi turnase o cană de ceai tare şi se aşezase în fotoliul 
confortabil, a cărui adâncitură se mula după formele ei. 

Soba cu lemne era aprinsă şi dincolo de fereastră se profila o 
minunată zi de iarnă. Cerul era de un albastru perfect şi soarele 
se reflecta din peluzele acoperite de zăpadă, din drum, din 
patinoar şi din oamenii de zăpadă din zona verde a satului. 
Intregul sat strălucea. 

Era genul de zi care te îmbie să ieşi din casă. Chiar dacă ştiai 
că nu e cazul. Odată ce scoteai nasul afară, te învăluia frigul, îţi 
ardea plămânii, îţi lipea nările la fiecare respiraţie. Îţi făcea ochii 

să lăcrimeze. Îţi îngheţa genele, aşa încât trebuia să-ţi deschizi 
pleoapele cu forţa. _ 

Şi totuşi, abia răsuflând, rămâneai afară. Incă puţin. Ca să 
profiţi de o astfel de zi. Înainte să te întorci înăuntru, la sobă şi 
la ciocolata caldă, la ceai sau la o cafea cu lapte, tare şi 
cremoasă. 

Şi la corespondenţă. 

Citise şi recitise scrisoarea, apoi sunase la numărul de telefon 
indicat să întrebe de ce voia notarul s-o cunoască. 

Cum nu-i răspunsese nimeni, luase scrisoarea cu ea la bistro, 
unde urma să ia masa împreună cu prietenii şi vecinii ei, Clara 
Morrow şi Gabri Dubeau. 

În timp ce Clara şi Gabri discutau despre sculptură în zăpadă, 
turneul de hochei, concursul de fesuri şi despre gustările pentru 
carnavalul de iarnă care se apropia, Myrna era cu gândul în altă 
parte. 

— Alo, a spus Gabri. E cineva acasă? 

— Ce? 

— Avem nevoie de ajutorul tău pentru cursa cu rachete în 
jurul parcului, a spus Clara. Să fie un circuit sau două? 

— Unul pentru copiii sub opt ani, unul şi jumătate pentru cei 
până în doisprezece ani şi două pentru restul, a propus Myrna. 

— S-a făcut, a spus Gabri. Acum, echipele pentru bătaia cu 
bulgări... 

Myrnei i-a zburat din nou gândul în altă parte. Abia dacă l-a 
observat pe Gabri când s-a ridicat şi a mai pus nişte buşteni pe 
foc în şemineele deschise din ambele capete ale bistroului. S-a 
oprit să schimbe câteva vorbe cu clienţii. Din cauza frigului de- 
afară, intrau tot mai mulţi săteni, bătând din picioare pe covorul 
de la intrare şi frecându-şi mâinile îngheţate. 

Erau întâmpinați de căldură şi mirosul fumului de arțar, de 
mirosul tartelor cu carne abia scoase din cuptor şi de aroma 
permanentă de cafea, impregnată în grinzile tavanului şi în 
podeaua din scânduri late. 

— Vreau să-ţi arăt ceva, a şoptit Myrna la urechea Clarei în 
timp ce Gabri era ocupat. 

— De ce vorbeşti în şoaptă? a întrebat şi Clara cu glas scăzut. 
E ceva ruşinos? 

— Bineînţeles că nu. 

— Cum adică  „bineînţeles”? a spus Clara ridicând din 
sprâncene. Te cunosc prea bine ca să exclud vreo posibilitate. 

Myrna a început să râdă. Într-adevăr, Clara o cunoştea bine. 
Dar şi ea o cunoştea pe Clara la fel de bine. 

Prietena ei avea părul şaten şi zbârlit de parcă suferise un mic 
şoc electric. Semăna puţin cu un Sputnik de vârstă mijlocie. 
Ceea ce explica pe undeva şi tablourile ei. 

Picturile Clarei Morrow erau parcă dintr-o altă lume. Şi totuşi 
profund, dureros de omeneşti. 

La prima vedere, păreau nişte portrete, dar asta era doar la 
suprafaţă. Carnea frumos înfăţişată se întindea şi uneori se lăsa 
peste răni, peste sărbători. Peste abisurile pierderilor şi culmile 
bucuriei. Picta pacea şi disperarea. Toate în acelaşi portret. 

Cu o pensulă, o pânză şi nişte vopsele, Clara surprindea şi îşi 
elibera subiectul. 

Şi reuşea şi să se umple de vopsea din cap până în picioare. 
Pe faţă, în păr, sub unghii. Era ea însăşi o operă neterminată. 

— Îţi arăt mai târziu, i-a spus Myrna văzând că Gabri se 
întorcea la masă. 

— După ce m-ai făcut atât de curioasă, sper să fie ceva 
picant, a zis Clara. 

— Picant? a întrebat Gabri. Vreau să ştiu şi eu. 

— Myrna e de părere că adulţii ar trebui să participe 
dezbrăcaţi la cursa pe rachete de zăpadă. 

— Dezbrăcaţi? a repetat Gabri uitându-se la Myrna. Nu-s vreo 
mironosiţă, dar copiii... 

— Doamne Dumnezeule! a exclamat Myrna. N-am zis eu aşa 
ceva. Clara inventează. 

— Bine, dacă s-ar ţine seara târziu, după ce se culcă copiii, a 
continuat Gabri. Punem nişte torţe în jurul spaţiului verde şi ar 
putea să meargă. Sigur am stabili nişte recorduri de viteză. 

Myrna a fulgerat-o pe Clara cu privirea. Gabri, care era 
preşedinte la Carnaval d'hiver, o luase în serios. 

— Sau, în loc să concureze în pielea goală - Gabri s-a uitat în 
jur la mulţimea din bistro, imaginându-şi clienţii fără haine pe ei 
-, poate-ar fi bine să poarte costume de baie. 

Clara s-a încruntat, nu în semn de dezaprobare, ci de surpriză. 
Nu era o idee rea. Mai ales că aici, la bistrou, cât era iarna de 
lungă, iar în Quebec iarna era lungă şi foarte, foarte întunecată, 
cel mai obişnuit subiect de conversaţie printre clienţi era despre 

cum ar fugi într-un loc cu soare. Să stea la plajă, să se 
prăjească. 

— Am putea să-i zicem Evadarea în Caraibe, a spus ea. 

Myrna a oftat profund. 

În celălalt capăt al bistroului, o femeie în vârstă a surprins 
privirea dezaprobatoare şi a crezut că i-a fost adresată. 

Ruth Zardo i-a aruncat o privire urâtă. 

Văzând-o, Myrna şi-a zis că uneori natura era tare nedreaptă: 
altfel cum se explica faptul că bătrâna poetă se trecea fără să 
devină şi mai înţeleaptă? 

Totuşi, dacă reuşeai să pătrunzi dincolo de ceața groasă 
provocată de scotch, găseai în privirea ei o anumită 
înţelepciune. 

Ruth şi-a mutat atenţia la prânzul ei alcătuit din băutură şi 
chipsuri. Carneţelul deschis pe masă nu avea nicio noimă, dar 
paginile lui uzate reuşeau să-i provoace un nod în gât. 

S-a uitat pe fereastră, apoi a scris: 


Ascuţțite ca nişte ace de gheață 
tipetele copiilor străpung văzduhul... 


Rosa, instalată lângă Ruth pe canapea, murmură: 

— Fuck, fuck, fuck. 

Sau poate oac, oac, oac. Deşi era ciudat ca rața să orăcăie. 
Cei care o cunoşteau pe Rosa înclinau spre prima variantă. 

Rosa şi-a înclinat gâtul lung şi a luat cu delicateţe un chips din 
castron, în timp ce Ruth se uita la copiii care se dădeau pe 
derdeluş, de la biserică până în parcul satului. A scris în 
continuare: 


În biserica înzăpezită 
îngenunchem să ne rugăm, 
cerând imposibilul. 


A sosit prânzul. Clara şi Myrna comandaseră halibut, cu 
seminţe de muştar, frunze de curry şi roşii la grătar. lar pentru 
Gabri, partenerul lui, Oliver pregătise cocoşel de munte cu 
smochine coapte şi piure de conopidă. 


5 Joc de cuvinte bazat pe asemănarea dintre interjecţia quack! = mac! şi fuck = futu-i 
(N.t.). 


VP - 29 


— Vreau să-l invit pe premier, a anunţat Gabri. La 
deschiderea carnavalului. 

În fiecare an îl invita pe Justin Trudeau. Dar acesta nu 
răspundea niciodată invitaţiei. 

— Şi, cine ştie, poate intră şi el în cursă, a comentat Clara. 

Gabri a făcut ochii mari. 

Justin Trudeau. Alergând în jurul parcului într-un slip de baie. 

De aici, conversaţia a luat-o razna. 

Însă Myrna nu era prezentă nici cu inima, nici cu mintea, deşi, 
pentru o clipă, imaginea lui Trudeau i-a îndepărtat gândurile de 
la scrisoarea pe care o avea împăturită în buzunar. 

Ce s-ar întâmpla dacă nu s-ar duce? 

Afară, soarele colora zăpada în nuanţe de roz şi albastru. Se 
auzeau strigătele copiilor, ameţiţi de un amestec îmbătător de 
frică şi exaltare în timp ce alunecau la vale pe derdeluş. 

Era un tablou idilic. 

Dar. 

Dar dacă, din întâmplare sau dintr-un capriciu al sorții, ai fi 
prea departe de casă când cerul se înnorează şi ninsoarea 
liniştită se transformă în viscol, atunci totul s-ar schimba. 

larna în Quebec, atât de veselă şi de liniştită, s-ar întoarce 
împotriva ta. Te-ar putea ucide. Asta se întâmpla în fiecare an. 
Bărbaţi, femei şi copii, care în toamnă fuseseră bine-mersi, nu 
văzuseră cum se apropia viscolul şi nu mai prinseseră 
primăvara. 

La ţară, iarna era un criminal sublim, superb şi luminos. 

Localnicii cu părul cărunt şi faţa ridată erau destul de 
înţelepţi, raţionali şi prudenţi să se întoarcă acasă. Şi să 
privească viscolul din faţa unui cămin în care ardea un foc vesel, 
savurând o cană de ciocolată caldă sau un pahar de vin şi o 
carte bună. 

să fii afară în timpul unei furtuni de zăpadă este una dintre 
cele mai înfricoşătoare experienţe; să fii în casă, una dintre cele 
mai reconfortante. 

Myrna ştia că, aşa cum se întâmplă deseori în viaţă, linia de 
demarcaţie dintre siguranţă şi catastrofă este foarte subţire. 

În timp ce Gabri şi Clara dezbăteau meritele vacanţelor all- 
inclusive în raport cu diverse staţiuni turistice şi croaziere, 
Myrna se gândea la scrisoare şi s-a decis să se lase în voia sorții. 


VP - 30 


Dacă ningea, rămânea acasă. Dacă era vreme frumoasă, se 
ducea. 

lar acum, când stătea în bucătăria ponosită, la masa ponosită, 
cu un notar la fel de ponosit şi un tânăr antreprenor în 
construcţii cam sărit de pe fix, Myrna se uita pe geam la 
ninsoarea care se înteţea şi se gândea... 

Ce soartă parşivă. lar m-a păcălit. 

— Myrna are dreptate, spuse Armand, acoperind cu mâna lui 
mare testamentul. Mai întâi trebuie să ne decidem dacă vrem să 
ne asumăm această responsabilitate. 

Se întoarse spre ceilalţi doi. 

— Ce spuneţi? 

— Am putea să-l citim mai întâi? întrebă Benedict bătând cu 
palma peste testament. Şi pe urmă să decidem? 

— Nu, răspunse notarul. 

Myrna se ridică în picioare. ă 

— Eu cred că artrebui să discutăm. In particular. 

Armand ocoli masa, se aplecă spre tânărul Benedict, care 
rămăsese pe scaun, şi îi şopti: 

— Dacă vrei să vii cu noi, eşti binevenit. 

— O, da, bineînţeles. Bună idee. 


VP - 31 


Capitolul 5 


Când să treacă din bucătărie în living, Gamache se opri în 
pragul uşii şi se uită la semnele de pe cadrul ei. 

Dându-se mai aproape, observă numele abia vizibile din 
dreptul liniilor făcute cu creionul. 

Anthony, la trei ani, patru ani, cinci ani şi aşa mai departe, pe 
cadrul uşii în sus. 

Caroline, la trei ani, patru ani, cinci ani... 

Şi mai era Hugo, la trei ani, patru ani, cinci ani şi aşa mai 
departe. Doar că, la el, liniile erau mai apropiate. Ca inelele unui 
stejar bătrân care nu prea creştea. Sau nu se înălța prea mult. 

In comparaţie cu fratele şi sora lui la aceeaşi vârstă, Hugo 
rămânea cu mult în urmă. Dar în dreptul numelui său, ca un 
privilegiu, la fiecare liniuţă era lipit un sticker. Un căluţ. Un căţel. 
Un ursulet. 

Aşa încât, deşi Hugo era mai mic de statură, avea un statut 
special. 

Armand se întoarse să se uite la bucătăria golită de lucruri, 
apoi la sufrageria pustie, cu tapetul pătat de umezeală. 

Ce s-a întâmplat aici? se întrebă el. 

Ce a determinat-o pe madame Baumgartner să aleagă nişte 
străini ca să-i execute dorinţele din testament? Unde erau 
Anthony, Caroline şi Hugo? 

— O spărtură în acoperiş, spuse Benedict, trecându-şi mâna 
lui mare peste o pată de pe peretele livingului. Apa se infiltrează 
în pereţi. Putrezesc. Păcat. Uitaţi cum e parchetul. 

Se uitară. Lemn vechi de pin. Umflat peste tot. 

Benedict se plimba prin cameră, inspectând pereții şi tavanul. 

Işi deschisese fermoarul gecii, lăsând să se vadă un pulover şi 
pufos, şi lucrat strâns, iar într-o parte părea să fi fost lucrat cu fir 
metalic. 

Myrna nu ştia cât de confortabil era puloverul, dar n-avea 
nicio îndoială că fusese lucrat de iubita lui. 

Probabil că o iubeşte. Mult. Și ea pe el. Toate creaţiile ei sunt 
pentru el. Faptul că erau oribile nu schimba cu nimic frumuseţea 
gestului. Asta dacă nu cumva o făcea intenţionat. Ca să-l 

acopere de ridicol, dar şi să-l facă să sufere, dat fiind că 
puloverul cu fir metalic zgâria şi irita carnea tânără de dedesubt. 

Fie îl iubea enorm pe Benedict, fie îl dispreţuia. Cu patimă. 

lar el fie nu-şi dădea seama de asta, fie îi plăcea să sufere şi 
să fie chinuit. S-au mai văzut cazuri. 

— Aşadar, începu Myrna. Vrei să fii executor? 

— Ce presupune asta? întrebă Benedict. Ce trebuie să facem? 

— Dacă testamentul este simplu, nu mare lucru, explică 
Armand. Trebuie doar să ne asigurăm că impozitele şi facturile 
sunt plătite şi că moştenirea ajunge la cine trebuie. Apoi 
încheiem succesiunea. Cu ajutorul notarului. În general, 
executorii sunt membri de familie sau prieteni ai defunctului. 
Persoane de încredere. 

Se uitară unii la alţii. Ei nu erau niciuna, nici alta pentru 
Bertha Baumgartner. Şi totuşi se aflau aici. 

Armand privi în jur, căutând o fotografie uitată pe pereţii 
umezi sau măcar căzută pe jos. Ceva care să-i spună cine a fost 
această Bertha Baumgartner. Dar nu era nimic. Doar semnele 
aproape şterse de pe cadrul uşii. Căluţul, cățelul şi ursuleţul. 

— Nu pare cine ştie ce, spuse Benedict. 

— Asta dacă e simplu, îi aminti Armand. Dacă nu este, ar 
putea să dureze mult. Foarte mult. 

— Zile? întrebă Benedict. 

Cum nu primi niciun răspuns, adăugă: 

— Săptămâni? Luni? 

— Ani, răspunse Armand. Uneori, lichidarea unei succesiuni 
durează ani în şir, mai ales dacă apar neînţelegeri între 
moştenitori. 

— lar conflictele astea sunt frecvente, spuse Myrna făcând un 
tur complet prin cameră. Din cauza lăcomiei. Dar pare că deja 
au golit casa de lucrurile de valoare. Mi-e greu să-mi imaginez 
că au rămas multe de împărţit. 

Lângă ea, Armand mormăi ceva nedesluşit. 

Myrna se întoarse spre el şi clătină din cap. 

— Ştiu. Pentru noi nu pare mare lucru, dar pentru cei mai 
puţin privilegiați ar putea fi o mică avere. 

Gamache rămase în continuare tăcut. 

Nu la asta se gândea el. In unele cazuri, un testament sau o 
succesiune însemna mai mult decât bani, proprietăţi imobiliare, 
bunuri materiale. Se putea interpreta că moştenitorul care 

primea cel mai mult a fost şi cel mai iubit. Existau mai multe 
forme de aviditate. Şi de nevoie. 

Şi uneori testamentele erau folosite ca un ultim afront, o 
ultimă insultă lansată de o fantomă. 

— Vom fi plătiţi? întrebă Benedict. 

— Poate puţin. În general, este o muncă făcută benevol, 
răspunse Armand. 

Benedict încuviinţă. 

— Şi cum ştim dacă este simplu sau nu? 

— N-avem cum să ştim până nu citim testamentul, răspunse 
Myrna. 

— Dar nu putem să-l citim înainte să ne dăm acordul, sublinie 
Benedict. 

— E un nod gordian, zise Gamache, spre nedumerirea lui 
Benedict. Eu cred c-ar trebui să ne gândim la varianta cea mai 
rea şi să decidem în consecinţă. 

— Şi ce se întâmplă dacă refuzăm? întrebă Myrna. 

— Tribunalul va desemna alţi executori. 

— Dar ea ne-a vrut pe noi, adăugă Benedict. Mă întreb de ce. 
Trebuie să fi avut vreun motiv. 

Se opri, adâncit în propriile gânduri. Aproape că se auzea cum 
i se învârteau „rotiţele” din creier. În final, clătină din cap. 

— Nu. Nu-mi dau seama care ar fi. Voi doi vă cunoaşteţi, nu? 

— Suntem vecini, explică Myrna. Locuim în acelaşi sat, la 
douăzeci de minute de-aici. 

— Eu locuiesc în Montréal cu iubita mea. N-am mai călcat 
niciodată pe-aici. Poate s-a gândit la un alt Benedict Pouliot. 

— Locuieşti pe strada Taillon, în Montreal? întrebă Armand. 

Tânărul încuviinţă. 

— Atunci pe tine te-a vrut. 

Benedict se uită la Armand, de parcă atunci îl vedea pentru 
prima oară. Duse mâna la tâmplă şi apăsă cu un deget. 

— Urâtă rană. Ce-aţi păţit? Un accident? 

Armand îşi trecu mâna peste brazda cicatricei. 

— Non. Am fost rănit. 

Și nu o dată, se gândi Myrna, dar n-o spuse cu voce tare. 

— Cu mult timp în urmă, adăugă Armand. Acum sunt bine. 

— Cred c-a durut rău. 

— Da. Dar cred că pe alţii i-a durut mai tare. 


VP - 34 


E clar că habar n-are cine este Armand, se gândi Myrna. Şi îşi 
dădu seama că Gamache nici n-avea de gând să-i spună. 

— Într-un fel sau altul, ar trebui să ne decidem, zise ea 
apropiindu-se de fereastră. Ninge din ce în ce mai tare. 

— Ai dreptate, răspunse Armand. Trebuie să plecăm mai 
repede. Deci acceptăm sau nu? 

— Tu ce zici? îl întrebă Myrna. 

El deja avea răspunsul. Se hotărâse din clipa când notarul le 
explicase motivul prezenţei lor acolo. 

— Habar n-am de ce ne-a ales pe noi madame Baumgartner, 
dar a făcut-o. Nu văd niciun motiv pentru care să refuz. Mă bag. 
Oricum, sunt curios. 

— Aşa e, răspunse Myrna, după care se întoarse spre 
Benedict. Tu? 

— Ani, aţi spus? întrebă el. 

— În cel mai rău caz, spuse Gamache. Oui. 

— Vasăzică ar putea dura nişte ani, iar noi nu suntem plătiţi, 
recapitulă Benedict. Ce porcărie! Dar mă bag şi eu. Cât de rău 
poate fi? 

Myrna îl privi pe tânărul frumos, cu tunsoare penibilă şi 
pulover cu fir metalic. Dacă era în stare să poarte aşa ceva, 
putea la fel de bine să facă faţă unor străini ostili care se bat 
pentru o nimica toată. 

— Dar tu? o întrebă Armand pe Myrna. 

— O, eu am fost de acord de la bun început, răspunse ea 
zâmbind. 

Dar chiar atunci, după un fel de tremur, ferestrele zornăiră şi 
vântul făcu să se zgâlţâie casă, care scoase un scârţâit, apoi un 
trosnet sonor. 

Myrna simţi un val de panică şi inima începu să-i bată mai 
repede. Nu erau în siguranţă în această casă. Dar nici afară nu 
erau în siguranţă. 

Şi trebuiau să se întoarcă în Three Pines. 

— Trebuie să plecăm. 

Se întoarse grăbită în bucătărie şi se uită pe fereastră. Maşina 
ei abia se mai vedea, îngropată sub zăpada viscolită. 

— Suntem de acord, îi spuse ea lui Lucien. Şi plecăm chiar 
acum. 

— Cum? întrebă Lucien ridicându-se în picioare. 

— Plecăm, repetă Armand. Şi dumneata ar trebui să pleci. 
Unde ai biroul? 

— În Sherbrooke. 

La cel puţin o oră de mers cu maşina. 

Cei trei rămăseseră cu ghetele în picioare şi cu paltoanele pe 
ei, iar acum îşi puseră mănuşile şi căciulile şi se îndreptară spre 
uşa din spate. 

— Staţi puţin, strigă Lucien aşezându-se din nou pe scaun. 
Trebuie să citim testamentul. Madame Baumgartner a cerut să 
fie citit aici. 

— Madame Baumgartner a murit, replică Myrna. lar eu am de 
gând să prind ziua de mâine. 

Îşi îndesă căciula pe cap şi ieşi din casă după Benedict. 

— Plecăm toţi, monsieur, spuse Armand. Inclusiv dumneata. 

Benedict şi Myrna se îndreptau deja spre maşini, mergând cu 
greu prin zăpada care pe alocuri le ajungea până la genunchi. 
După ce scoase o lopată dintr-un nămete de zăpadă, tânărul se 
apucă să degajeze maşina Myrnei. 

Lucien se lăsă pe speteaza scaunului şi încrucişă braţele. 

— Sus, îi zise Armand. 

Cum notarul nici nu se clinti, îl apucă de braţ şi îl obligă să se 
ridice. 

— Îmbracă-te! îi ordonă el. 

După un moment de consternare, omul făcu întocmai. 

Armand îşi verifică iPhone-ul. Nu avea semnal. Furtuna îi 
izolase. 

Se uită la viscolul de-afară, apoi prin casa strâmbă, care 
trosnea şi pârâia din toate încheieturile. 

Trebuiau să plece neîntârziat. 

Puse documentele în servietă, pe care i-o dădu notarului. 

— Să mergem. 

Când deschise uşa, viscolul îl izbi în faţă, tăindu-i respiraţia. 
Închise ochii şi făcu o grimasă sub asaltul micilor cristale care 
aproape că-l orbiseră. 

Zgomotul era asurzitor. 

Viscolul urla, lovea, se mişca furios în toate părţile. Natura se 
dezlănţuia. lar ei erau în mijlocul furtunii. 

În timp ce zăpada i se lipea de faţă, Gamache întoarse capul 
şi îl văzu pe Benedict care dădea de zor cu lopata ca să 

dezgroape maşina Myrnei din nămeţii formaţi în jur. Abia ce 
termina într-o parte, că vântul sufla zăpada şi o punea la loc. 

Totul era alb, în afară de fesul lui Benedict, al cărui vârf lung, 
cu dungi albe şi roşii, semăna cu o dâră de sânge pe zăpadă. 

Myrna se chinuia să curețe parbrizul cu mâinile. 

Camioneta lui Benedict, parcată puţin mai încolo, era 
îngropată sub zăpadă, iar maşina notarului dispăruse complet 
sub troiene. 

Când reuşi să ajungă la ceilalţi, Armand avea deja zăpadă în 
bocanci, sub guler, în mâneci şi chiar sub căciulă. 

Myrna încerca să deschidă portiera maşinii, dar zăpada 
adunată o ţinea închisă. 

— Zăpada e prea mare, strigă Armand la urechea Myrnei. Las- 
O. 

Apoi înaintă cu greu în spatele maşinii şi îl apucă pe Benedict 
de braţ, oprindu-l din săpat. 

— Chiar dacă reuşim să scoatem din zăpadă toate maşinile, 
drumurile sunt impracticabile. Trebuie să rămânem împreună. 
Camioneta dumitale mi se pare cea mai bună variantă. 

Benedict aruncă o privire spre ea, apoi se întoarse spre 
Armand. 

— Ce este? strigă Armand, intuind că era o problemă. 

— Nu am cauciucuri de iarnă. 

— Nu ai... 

Dar se opri. Când casa arde, nu mai ai timp de reproşuri. 

— Bine, spuse el, şi se întoarse spre Myrna şi Lucien. Maşina 
mea e parţial apărată de maşina Myrnei, care ţine drept 
paravan. Poate reuşim s-o scoatem. 

— Dar trebuie să mă întorc în Sherbrooke, zise Lucien arătând 
spre maşina lui, care acum nu era decât o movilă albă în 
mijlocul curţii. 

— O să te întorci, strigă Myrna. Dar nu azi. 

— Dar... 

— Treci la lopată! ordonă Myrna arătând spre Volvo-ul lui 
Armand. 

— Cu ce? 

Armand arătă spre servieta lui Lucien. 

— Nu, ripostă notarul, strângând-o la piept ca pe un ursuleţ 
de pluş. 

— Cum vrei, spuse Myrna. 

Îi smulse servieta din braţe şi se puse pe treabă, folosind-o ca 
să dea deoparte zăpada care bloca portierele, în timp ce 
Benedict dădea la lopată. Armand smulse nişte scânduri din 
treptele verandei şi le împinse sub roţile din spate, lovind tare 
cu bocancii pentru a le îndesa mai bine. 

Lucien stătea fără să facă nimic. 

În cele din urmă, reuşiră să deschidă portierele. 

Myrna îl împinse pe notar pe bancheta din spate, apoi urcă 
lângă el. 

— Urcaţi la volan, îi strigă Benedict lui Armand. Împing eu. 

— Non. Odată ce-am pornit, nu ne mai putem opri. Riscăm să 
ne împotmolim din nou. Cine împinge rămâne pe jos. 

Benedict ezită. 

Dumnezeule, se gândi Armand. Chiar se gândeşte să rămână. 

— Urcă! îi ordonă el. 

Încă nehotărât, tânărul îl privi pe bărbatul mai în vârstă decât 
el. 

— O să meargă, zise Gamache, mai blând de data asta, în 
timp ce în jurul lor se aduna din nou zăpada, profitând de aceste 
momente preţioase. Haide, urcă. 

Benedict dădu să urce pe locul şoferului, dar Armand îl opri. 

— Acolo, spuse el cu un zâmbet şi arătă spre locul 
pasagerului. 

Myrna îşi verifică centura de siguranţă, apoi închise ochii şi 
inspiră. Adânc. Şi se rugă. 

Gamache dădu cu spatele şi apăsă încet, foarte încet, cu 
precauţie, pe accelerator. 

Un moment de ezitare, când cauciucurile urcau pe scânduri. 

Apoi făcură priză şi se ridicară doi-trei centimetri din zăpadă 
şi gheaţă, ajungând pe lemn. 

Având priză, maşina se puse în mişcare. Cinci centimetri. 
Douăzeci. Treizeci. 

Benedict răsuflă uşurat. Myrna la fel. Notarul părea în pragul 
infarctului. 

Apoi Armand băgă în viteză, trase uşor de volan şi intră pe 
aleea mărginită de pini. 

— O, merde! înjură Benedict. 

Myrna se aplecă între scaune să vadă ce vedea el. 

leşirea era blocată de un zid de zăpadă. Era atât de înalt, 
încât nu se vedea drumul de dincolo de el. 

— Staţi liniştiţi, spuse Gamache. Înseamnă că a trecutul 
plugul. Asta e semn bun. 

— Bun? se miră Benedict. 

— Uite ce-a făcut, comentă notarul. 

Îşi recăpătase glasul. Al lui sau al altcuiva. Nefiresc de ascuţit 
şi gâfâit. 

— Nu putem trece pe-acolo. 

Plugul împinsese zăpada în intrarea pe alee. N-aveai cum să-ți 
dai seama cât de gros şi de bătătorit era. Sau ce se afla de 
cealaltă parte. 

Dar nu aveau de ales. Nu aveau altă soluţie. 

— Ţineţi-vă bine, spuse Armand şi apăsă pe acceleraţie. 

— Sunteţi sigur? întrebă Benedict în timp ce maşina se 
îndrepta direct spre zidul de zăpadă. 

— Drace, făcu Myrna. 

Apoi, impactul. 

Zăpada a explodat, lipindu-se de parbriz şi orbindu-i, iar 
maşina s-a înclinat violent într-o parte, apoi în cealaltă. 

Atunci, spre groaza lui Benedict, Armand se lăsă pe spate în 
scaun. 

— Frânează! strigă Benedict. 

Întinse mâna spre volan, dar Armand îl prinse de încheietură 
şi îl strânse atât de tare, încât tânărul făcu o grimasă. 

Un bloc de zăpadă tasată zbură de pe parbriz şi atunci văzură 
pădurea - copacii, trunchiurile - îndreptându-se spre ei. 

Cu respiraţia tăiată, Benedict puse mâinile pe bordul maşinii, 
în timp ce Armand privea înainte, aşteptând. Mai aşteptând 
puţin. Apoi, chiar când părea prea târziu, frână uşor, foarte uşor. 

Maşina încetini. Apoi se opri. Aproape că atingea cu botul 
celălalt nămete. 

În maşină se lăsase o tăcere mormântală, urmată de expiraţii 
lungi. 

Erau chiar de-a curmezişul drumului, blocându-l. Armand se 
uită repede în stânga şi-n dreapta să vadă dacă venea vreo 
maşină. Dar drumul era pustiu. 

Trebuia să fii nebun să ieşi afară pe viscol. 

Se auzi un râs uşor, nervos. 

— Fir-ar să fie, oftă Myrna. 

Armand dădu puţin înapoi şi îndreptă maşina înspre sat. După 
ce aprinse luminile de avarie, cobori să inspecteze pagubele. 

— Ce dracu' a fost asta? întrebă Benedict, ocolind maşina ca 
să-l apostrofeze pe Armand. Ai cedat. Era să ne omori. 

Armand arătă cu ambele mâini spre maşină. 

— Da, strigă Benedict. Noroc chior. 

— Ce-i drept. 

Dacă ar fi venit o altă maşină sau ar fi trecut din nou plugul... 

— Ai înţepenit, strigă Benedict în timp ce Armand începu să 
scoată zăpada din radiatorul maşinii. Am văzut eu! 

— Ce am făcut eu şi ce ai văzut tu sunt două lucruri diferite. 
Uneori, cea mai bună soluţie este să nu facem nimic. 

— O, scuteşte-mă de rahaturi zen! 

Viscolul şfichiuia pe lângă Benedict, care îşi încleştase pumnii 
şi îl fixa cu privirea pe Gamache. 

— Vrei să ştii de ce am făcut ce am făcut? 

— Te-ai panicat. 

— Nu te-a învăţat nimeni să conduci pe zăpadă? strigă 
Gamache prin viscol. 

— Mă descurc mai bine decât tine. 

— Atunci poate-mi dai şi mie nişte lecţii. Dar nu azi. 

Urcară în maşină şi Gamache băgă în viteză. 

— Şi, adăugă el atent la drum, ca să ştii şi tu: eu nu cedez 
niciodată. 

— Unde mergem? întrebă Lucien de pe bancheta din spate. 

— Acasă, răspunse Myrna. 

Capitolul 6 


— Am ajuns? întrebă notarul. 

A n-a oară. 

— Oui. 

— Serios? 

Răspunsul, atât de neaşteptat, îl reduse la tăcere. Lucien 
şterse cu mâneca geamul aburit al maşinii şi se uită afară. Nu se 
vedea nimic. 

Apoi vântul îşi schimbă o clipă direcţia şi, pentru o fracțiune 
de secundă, printr-o spărtură în zidul de zăpadă, reuşi să 
zărească o casă. O casă frumoasă. 

Era făcută din piatră şi prin ferestrele cu menouri se revărsa o 
lumină plăcută. 

Apoi dispăru, înghițită de viscol. Viziunea fusese atât de 
scurtă, încât Lucien se întrebă dacă nu cumva disperarea şi 
imaginaţia făcuseră să apară o căsuţă din poveşti. 

— Sunteţi sigur? întrebă el. 

— Foarte sigur. 

e 

În mai puţin de o oră, Armand şi oaspeţii săi făcuseră duş şi 
erau îmbrăcaţi cu haine curate şi uscate. In afară de Lucien, 
care refuzase toate propunerile. 

Stăteau la masa lungă din lemn de pin din bucătărie, în timp 
ce soba cu lemne din celălalt capăt al încăperii degaja o căldură 
plăcută. Din cauza zăpezii care se adunase pe pervazul 
ferestrelor care încadrau şemineul, cu greu se vedea afară. 

lmbrăcat cu un tricou, un pulover şi nişte pantaloni 
împrumutaţi, Benedict avusese timp să se calmeze după drumul 
cu maşina. Duşul fierbinte şi masa care urma îl potoliseră de-a 
binelea. 

Se uita în jurul lui. 

În ciuda rafalelor furioase ale vântului de-afară, casa nu se 
cutremura, ferestrele nu se zgâlţâiau. Fusese construită să 
reziste, şi rezista. Benedict îşi zise că trebuie să aibă o sută, 
poate chiar două sute de ani. 

Oricât ar încerca şi oricât s-ar strădui, se îndoia că el ar putea 
construi o casă atât de solidă. 

Se uită în celălalt capăt al încăperii, unde madame Gamache 
punea supa în farfurii, iar Armand tăia pâinea. Se consultau din 
când în când, iar corpurile lor se atingeau întâmplător şi intim. 

Benedict se scărpină pe piept, făcând o grimasă. 

Cu câteva minute înainte, Armand o întrebase pe Reine-Marie 
în timp ce stătea sub duşul fierbinte: 

— Numele Bertha Baumgartner îţi spune ceva? 

— Parcă era un personaj de desene animate, răspunsese 
Reine-Marie. Nu, ăsta era Dagwood. Era personajul negativ din 
Doonesbury? 

Armand a oprit apa şi a ieşit de sub duş, luând prosopul pe 
care i-l întindea ea. 

— Merci. 

în timp ce îşi ştergea părul, se uitase amuzat la ea, dar îşi 
dăduse seama că ea nu glumea. 

— Nu, era un fel de vecină. 

Şi-a pus nişte pantaloni din velur, o cămaşă curată şi un 
pulover, apoi i-a povestit de ce fusese chemat la ferma izolată. 

— Tu, executor testamentar? Dar nu se poate să n-o fi 
cunoscut, Armand. Altfel de ce te-ar fi ales? 

— Habar n-am. 

— Şi nici Myrna n-o cunoaşte? 

— Nici băiatul ăla. Benedict. 

— Şi cum îţi explici asta? 

— Nu ştiu. 

— Hm. 

După ce le servi supa, sandviciurile şi berea, Reine-Marie îşi 
luă farfuria şi se duse în living, lăsându-i la masa din bucătărie. 

Aşezată în faţa căminului cu Gracie, căţeluşa lor de suflet, 
tolănită lângă ea, Reine-Marie stătea cu privirea pierdută la 
focul care ardea, repetând întruna: 

— Bertha Baumgartner. Bertha Baumgartner. 

Dar numele tot nu-i spunea nimic. 

e 

— Înţeleg, spuse Lucien potrivindu-şi ochelarii pe nas, că aţi 
acceptat cu toţii să fiţi executori pentru succesiunea Berthei 
Baumgartner. Am înţeles eu bine? 

Benedict lăsă să se audă un fel de oui, dar, cum tocmai 
muşcase dintr-un sandvici cu friptură de vacă, răspunsul lui se 
auzi înfundat şi semănă mai degrabă cu „ham”. 

Henri, întins la picioarele lui Armand, ciuli urechile şi dădu 
uşurel din coadă. 

— Ai înţeles bine, răspunse Myrna imitând tonul notarului, dar 
acesta nu păru să observe. 

Scaunul scoase un scârţâit când Myrna se lăsă pe spătar, 
ţinând o cană cu supă de mazăre caldă. Deşi avea poftă de o 
gură de bere, nu-i venea să renunţe la contactul reconfortant cu 
cana. 

Pentru că librăria era înzăpezită, Armand o lăsase pe Myrna în 
faţa bistroului, ca să poată face un duş fierbinte şi să se 
schimbe înainte să vină la ei. 

— Pentru numele lui Dumnezeu! exclamase Clara strângându- 
şi prietena în braţe. Ne-am făcut atâtea griji pentru tine! 

— Eu, nu, a spus Gabri, deşi a îmbrăţişat-o strâns. Eşti bine? 
Arăţi groaznic. 

— Dacă aţi şti... 

— Unde-ai fost? a întrebat Olivier. 

Myrna nu vedea niciun motiv să păstreze secretul. 

— Bertha Baumgartner? a întrebat Gabri. Bertha 
Baumgartner? Serios? Am avut prin preajmă pe cineva cu 
numele Bertha Baumgartner şi eu n-am cunoscut-o? Cine era? 

— Nu ştiţi? a întrebat Myrna. 

Gabri şi Olivier cunoşteau pe toată lumea. 

— Nici tu? s-a mirat Clara urmând-o pe prietena ei până la uşa 
care lega bistroul de librărie. 

— Nu. N-am nici cea mai vagă idee. 

S-a oprit şi s-a uitat la feţele lor uluite. 

— Şi zici că şi Armand este executor? a întrebat Olivier. El 
sigur o cunoaşte. 

— Nu. Nimeni n-o cunoaşte. Nici măcar notarul. 

— Şi stătea pe-aproape? a întrebat Clara. 

— La vreo douăzeci de minute de-aici. Sunteţi siguri că 
numele nu vă spune nimic? 

— Bertha Baumgartner, a repetat Gabri, căruia se vedea că îi 
place sonoritatea numelui. 

— Nici să nu te gândeşti, a spus Olivier. 

Apoi s-a întors spre Clara şi Myrna. 

— Acum caută un alt nume sub care să îl invite pe premierul 
Trudeau la carnaval, le-a explicat el. Bănuim că scrisorile 
semnate de Gabri Dubeau ajung la coşul de gunoi. 

— l-am trimis câteva scrisori, a recunoscut Gabri. Şi vreo două 
fotografii. 

— Şi? a întrebat Olivier. 

— Şi o şuviţă de păr. Dar trebuie să spun că era a lui Olivier, a 
precizat Gabri. 

— Cee? Ticălosule! a exclamat Olivier punându-şi mâna în 
cap. 

Părul lui blond începea să se rărească şi fiecare şuviţă era 
prețioasă. 

Douăzeci de minute mai târziu, când a coborât din mansardă, 
îmbrăcată în haine uscate şi călduroase, Myrna a constatat că 
Gabri şi Olivier ieşiseră să dea zăpada de pe alei. 

— Sper că n-au de gând s-o dezgroape pe Ruth, nu? a 
întrebat-o Myrna pe Clara. 

Era ca şi cum ar elibera o himeră. Un gest care avea 
consecinţe. Şi, odată eliberată, foarte greu de băgat înapoi. 

— Mă tem că da. Şi au de gând s-o şi hrănească. Au pus nişte 
supă într-o sticlă de scotch, în speranţa că ea n-o să observe 
diferenţa. 

— Poate că Ruth nu, dar Rosa cu siguranţă o să-şi dea seama. 

Rața nu se lăsa înşelată. 

— Unde te duci? a întrebat Clara, urmând-o pe Myrna până la 
uşă. 

— La Armand. Urmează să citim testamentul. 

— Pot să vin şi eu? 

— Vrei să vii? 

— Bineînţeles. Mai bine merg prin viscol decât să stau la 
căldurică, cu o carte bună şi un pahar de scotch alături. 

— Aşa mă gândeam şi eu, a spus Myrna deschizând uşa cu 
dificultate. 

Aplecându-se împotriva vântului, a înaintat cu greu prin 
zăpada densă. 

Nu o cunoştea pe această Bertha, dar deja începea să-i 
displacă. Enorm. 

e 

Armand stătea în picioare în biroul său, cu telefonul lipit de 

ureche. 

Între două rafale de ninsoare, tocmai o zărise pe Myrna care 
ocolea parcul, venind spre casa lor. 

Reine-Marie îi spusese că telefonul nu funcţionează, dar se 
gândise să verifice totuşi dacă nu s-a reparat linia. 

Nu, încă nu. 

Se uită la ceasul de la mână. Era abia ora 1:30 după-amiază, 
dar ai fi zis că e miezul nopţii. 

Trecuseră trei ore şi jumătate de la telefonul pe care îl primise 
în timp ce stătea în maşină în faţa casei Berthei Baumgartner. 
Trei ore şi jumătate de la acel schimb furios de cuvinte. 

Simpla lui evocare îi amintea de mirosul de lână udă şi de 
sunetul fulgilor de nea căzând pe maşină. 

Promisese că o să sune el. li făcuse să-i promită că nu fac 
nimic până nu vorbesc din nou. Şi acum uite ce se întâmpla. 

Reine-Marie a întâmpinat-o pe Myrna şi, după ce a închis 
telefonul mort, Armand venise şi el în bucătăria caldă, unde îi 
aşteptau supa, sandviciurile, berea şi citirea testamentului. 

— Am auzit la radio că viscolul a cuprins tot sudul Quebecului, 
spuse Myrna încercând să-şi aranjeze părul turtit de căciulă. Dar 
ar trebui să se oprească la noapte. 

— Atât de mult s-a extins? întrebă Armand. 

Reine-Marie îi cercetă chipul cu atenţie. In loc să fie îngrijorat, 
părea uşurat. 

e 

În apartamentul lui Annie şi Jean-Guy din cartierul Plateau din 
Montréal luminile pâlpâiră. 

Cei doi se întrerupseră din ce făceau şi ridicară privirile spre 
plafonieră. 

Lumina pâlpâi. Şi pâlpâi iar. 

Apoi îşi reveni. 

Annie şi Jean-Guy se uitară unul la altul şi ridicară din 
sprâncene, apoi reluară discuţia. Jean-Guy îi povestea despre 
întâlnirea pe care o avusese dimineaţă cu anchetatorii. 

— i-au cerut să semnezi ceva? întrebă Annie. 

— De unde ştii? 

— Vasăzică ţi-au cerut. 

El confirmă clătinând din cap. 

— Şi ai semnat? 

— Nu. 

— Bine. 

Îi reveniră în minte foile de hârtie puse în faţa lui, figurile lor 
în expectativă. 

— Ai avut dreptate. Au intenţii ascunse. Cred că tatăl tău riscă 
mai mult decât să fie suspendat sau poate chiar dat afară. 

— Cum ar fi? 

— Nu ştiu. N-au lansat acuzaţii, dar tot reveneau la chestia cu 
drogurile. Cele pe care le-a lăsat să scape. 

— Dar ştiau deja de treaba asta, spuse Annie. Le-a zis de la 
bun început. A alertat poliţia de ambele părţi ale frontierei. DEAS 
a recuperat marfa care a intrat în Statele Unite, nu? 

— Da, cu ajutorul tatălui tău. 

— Şi cu ajutorul tău. 

— Oui. Dar lipseşte o bună parte din ea. Kilograme. Aici, în 
Montreal. Undeva. Le căutăm de luni întregi. Am apelat la toţi 
informatorii noştri. Şi nimic. Când otrava aia o să ajungă pe 
străzi... 

Lăsă fraza neterminată, neştiind cum să continue. 

— E o substanţă oribilă, Annie. 

— Ştiu. 

Jean-Guy clătină din cap. 

— Crezi că ştii, dar nu ştii. Imaginează-ţi ce e mai rău. Cel mai 
rău. 

Ea se conformă. 

— Va fi de o mie de ori mai rău, spuse el. 

Annie zâmbi, crezând că glumea. Exagera, fără îndoială. Apoi 
zâmbetul îi dispăru. 

Chiar aşa de rău era. 

— Eu cred că ştiu şi ei că, odată ce drogurile ajung pe străzi, o 
să intrăm în rahat până la gât. Caută un tap ispăşitor. 

— Ei? 

— Ăia, răspunse el ridicând mâinile. Nu ştiu. Eu nu mă pricep 
la jocurile de culise. Asta era treaba tatălui tău. 

— Crezi că e o chestie politică? 

— Da. Nimănui nu-i pasă de amărâţii care vor consuma otrava 
aia. Vor doar să-şi acopere spatele. 

— Tata ştie? 

— Eu cred că bănuieşte. Dar încă încearcă să recupereze 
drogurile. E cu gândul în altă parte. Când am ajuns acolo azi- 


€ Drug Enforcement Administration - Agenţia Naţională Antidrog din Statele Unite 
(N.r.). 

dimineaţă, chiar am crezut că mă vor anunţa că urmează să 
termine ancheta şi să-l repună în funcţie. 

— Şi acum? întrebă Annie. 

— Nu ştiu, răspunse el, lăsându-se greu pe speteaza 
scaunului. M-am săturat de toate astea, Annie. M-am săturat. 

— Ştiu. E o porcărie. Mulţumesc că-l sprijini pe tata. 

Jean-Guy clătină din cap, dar nu zise nimic. 

Îi veni din nou în minte vocea liniştitoare a lui Marie: Depinde 


de tine, domnule inspector-şef. Semnează, şi viaţa ta va fi la fel 
ca înainte. 

Capitolul 7 


Benedict, Myrna şi Armand se uitau la foaia de hârtie din faţa 
lor. 

Apoi ridicară privirile şi se uitară unii la alţii. 

Pe urmă se întoarseră toţi deodată spre Lucien. 

— E o glumă, nu-i aşa? întrebă Myrna în timp ce, lângă ea, 
Armand îşi scoase ochelarii de citit şi se uită la notar. 

— Eu nu înţeleg, spuse Benedict. 

— E totul foarte clar, replică Lucien. 

— Dar e o aiureală, răspunse Myrna. N-are nicio logică. 

Armand se mai uită o dată la documentul pe care îl avea în 
faţă. Ajunseseră la articolul 8 al testamentului, după ce notarul 
le citise cu o voce răsunătoare pe toate cele anterioare, fiecare 
clauză, fiecare cuvânt. Cu oboseala produsă de stresul dimineţii, 
masa pe care tocmai o luaseră, căldura sobei şi acum vocea 
monotonă a lui Lucien, abia reuşeau să rămână treji. 

Armand observase că, nu o dată, Benedict închisese ochii şi îi 
picase capul de somn, apoi reuşise doar cu greu să rămână 
atent. Îşi deschidea larg ochii, după care pleoapele grele i se 
închideau din nou. 

Dar acum era foarte treaz. Ca şi ceilalţi. 

— Scrie aici, zise Myrna urmărind rândul cu degetul în timp ce 
citea. „Las fiecăruia dintre cei trei copii ai mei suma de cinci 
milioane de dolari”. 

Ridică privirea şi îi aruncă o privire tăioasă lui Lucien. 

— Cinci. Milioane. De. Dolari, repetă ea. Pentru tine înseamnă 
ceva? 

— Fiecăruia, sublinie Benedict. Asta înseamnă... 15 milioane. 

— Cinci milioane, 15 milioane, 100 de milioane, tot un drac, 
spuse Myrna. E absurd. 

— Poate bani Canadian Tire’, îşi dădu cu părerea Benedict, 
încercând să fie util. 

Nu era. 

— Şi noi ce-ar trebui să facem cu ăsta? întrebă Myrna. 


7 Program de fidelizare a clienţilor lansat de compania Canadian Tire, constând în 
cupoane emise de companie, care seamănă cu bancnotele reale, dar care au o 
valoare mult mai mică decât cele emise de Banca Canadei (N.t.). 

Arătă spre testament, apoi apelă la Armand, care se întoarse 
spre notar şi ridică din sprâncene. 

— Are banii ăştia? întrebă el. 

— Bertha Baumgartner? exclamă Myrna. Am fost în aceeaşi 
casă azi-dimineaţă, nu? Femeia asta, care pare să fi avut o 
imaginaţie bogată, e clar că n-a fost milionară. 

— Poate o fi fost o... cum îi zice? spuse Benedict. 

— Avară? întrebă Armand. 

— Nebună, completă Benedict. 

— Încă n-am terminat, interveni Lucien. 

Notarul continuă să citească pe tonul lui monoton, dar acum 
ceilalţi îl urmăreau cu atenţie în timp ce enumera legatele. 

Casa din Elveţia urma să fie vândută, la fel şi imobilul din 
Viena. Câştigurile urmau să fie împărţite între copiii şi nepoţii ei. 
lar un milion de dolari revenea adăpostului. de animale din 
localitate. 

— Drăguţ din partea ei, remarcă Benedict. A 

Articolul 8, se gândi Armand, citind cifrele de pe pagină. In 
armata americană, acesta era articolul referitor la persoanele 
declarate inapte mintal. Poate că Benedict găsise exact cuvântul 
potrivit. 

— „Bineînţeles, titlul va reveni fiului meu cel mare, Anthony”, 
continuă să citească notarul. 

— Hă? întrebă Myrna. 

Cum nu-şi mai găsea cuvintele, acum scotea doar nişte 
sunete. 

— Titlul? întrebă Benedict. Ce-i asta? 

— Probabil titlul de proprietate, spuse Armand. 

Luminile din bucătărie începură să pâlpâie. 

Toţi cei prezenţi amuţiră, cu ochii la candelabrul de deasupra 
mesei de pin, rugându-se să nu se stingă. 

Dar, aşa cum constatau şi în cazul lui madame Baumgartner, 
nu era de ajuns să doreşti ceva ca să se şi întâmple. 

Luminile pâlpâiră din nou, apoi îşi reveniră. 

Se uitară unii la alţii, răsuflând uşuraţi. 

Apoi, brusc, se stinseră toate. 

Fără să mai pâlpâie de data asta. Se stinseseră pur şi simplu. 
Şi odată cu ele dispăru şi zgomotul de fond. Băzâitul frigiderului, 
vuietul cazanului. Ticăitul ceasului. Stăteau în jurul mesei din 
bucătărie în tăcere. Lumina zilei încă răzbătea prin ferestrele 

bucătăriei. Dar era slabă. Ca şi când se luptase îndelung şi din 
greu să ajungă până acolo. 

Curând avea să moară şi ea. 

Armand scăpără un chibrit şi aprinse lămpile cu gaz aflate în 
capetele mesei, în timp ce Myrna aprinse lumânările de pe 
insula din bucătărie, aşezate acolo pentru orice eventualitate. 

— Eşti bine? întrebă Armand ducându-se la uşa dintre 
bucătărie şi living. 

Văzu focul din cămin şi o lampă deja aprinsă. 

— Nicio grijă, răspunse Reine-Marie. Şi nici vreo surpriză. 

— Aproape am terminat. Venim şi noi în câteva minute. 

Armand luă câţiva buşteni mai mici din stiva ordonată aflată 
în bucătărie şi îi băgă în sobă, acum principala lor sursă de 
căldură. Deocamdată, nu era cazul să se panicheze. Dar dacă 
pana de curent se prelungea mai multe ore, poate chiar zile, iar 
temperatura continua să scadă şi focul se stingea... 

— Ce frumos, comentă Benedict uitându-se în jur la petele de 
lumină. 

— Eu zic să ne oprim aici, spuse Armand. 

Lucien protestă, dar Myrna se ridică de pe scaun şi plecă din 
bucătărie. Cu berea în mână, se duse să stea cu Reine-Marie în 
living. 

Benedict o urmă. 

Armand întinse mâna, invitându-l pe Lucien să li se alăture. 
După un moment de ezitare, acesta se ridică fără tragere de 
inimă. 

Odată instalată, Myrna întrebă: 

— Cum să executăm un testament care nu are niciun sens? 
Nu putem să împărţim nişte bani care nu există. 

— Madame Baumgartner şi-a supraestimat activele? întrebă 
Reine-Marie. 

— Cu vreo douăzeci de milioane, răspunse Myrna. 

Reine-Marie făcu o grimasă de uimire. 

— Este enorm. 

— Presupunem doar că nu avea bani ăştia, spuse Lucien. 
Poate totuşi a fost bogată. 

— Crezi? întrebă Armand. 

— Conrad Cantzen. 

— Poftim? întrebă Armand. 

— Conrad Cantzen, repetă notarul. Tata mi-a povestit despre 
el. Monsieur Cantzen a fost un actor mărunt care a jucat pe 
Broadway în anii 1920. Cerşea bani şi căuta prin gunoaie după 
mâncare. Când a murit, a lăsat un sfert de milion de dolari. E o 
sumă considerabilă azi. Dar pe vremea aceea era o avere. 

Ceilalţi au reflectat în tăcere. 

— Nu se ştie niciodată, spuse Lucien. 

Capitolul 8 


— Armand, eşti treaz? 

— Hmmm. 

Se întoarse pe-o parte, cu faţa spre Reine-Marie. Aerul era 
rece, dar pilota ţinea bine de cald. Îi căută mâna pe dedesubt. 

Mutaseră salteaua în bucătărie şi dormiseră lângă sobă, ca să 
se poată ridica în timpul nopţii să pună lemne pe foc. 

— După-amiază, când ai auzit că viscolul a cuprins mare parte 
din Quebec, păreai încântat. 

— Uşurat, recunoscu el. 

— De ce? 

Greu de explicat, îşi zise el. 

Henri şi Gracie, cuibăriţi pe podea lângă ei, începură să se 
foiască, apoi, după câteva mângâieri liniştitoare din partea lui 
Armand şi Reine-Marie, adormiră din nou. 

— leri după-amiază trebuia să mă duc la o şedinţă la şcoala 
de poliţie, spuse Armand în şoaptă. Le-am spus să nu facă nimic 
până nu ajung eu. Apoi a venit furtuna şi s-au întrerupt liniile 
telefonice şi mi-a fost teamă că o să înceapă fără mine. Dar, 
cum viscolul se extinsese atât de mult, am ştiut că nu se va 
întâmpla nimic. Erau înzăpeziţi şi ei. 

lar el se putea relaxa. Ştiind că, pentru următoarele câteva 
ore, cât dura furtuna, lumea rămânea în aşteptare, încremenită, 
îngheţată. 

În ritmul trepidant al vieţii, adesea frenetic, să nu poţi face 
nimic era ceva profund liniştitor. Fără internet, fără telefon, fără 
televizor, fără lumină. 

Viaţa devenea simplă, elementară. Căldură. Apă. Hrană. 
Companioni. 

Armand se dădu jos din pat şi imediat simţi că îngheaţă, 
căldura pilotei fiind înlocuită de frigul muşcător. 

Păşind peste o altă saltea aşezată pe jos în bucătărie, mai 
puse nişte lemne pe foc. 

Înainte să se întoarcă la căldură, Armand se uită prin 
ferestrele cu menouri la întunericul de-afară. Apoi se aplecă să o 
învelească mai bine pe Reine-Marie. 

Chiar atunci, din beznă se auzi pe neaşteptate o voce 
ascuţită. 

J 

În seara dinainte, cei care nu erau înzăpeziţi îi deszăpeziseră 
pe cei care erau, săpând poteci de la uşa casei până la drum. 

După aceea soţii Gamache îi invitaseră pe la ei pe Gabri şi 
Olivier, dar aceştia refuzaseră. 

— Vrem să ţinem bistroul deschis, a explicat Olivier. 

— Şi avem oaspeţi neaşteptaţi la pensiune, a strigat Gabri 
prin viscol. Nu-şi pot scoate maşinile ca să se întoarcă acasă. 

— Nici nu le găsesc, a spus Olivier arătând cu lopata spre 
ceva ce semăna cu nişte movile funerare care înconjurau parcul 
satului. 

— Crezi că-i putem convinge pe copii să ne dea o mână de 
ajutor? Să le spunem că e un joc? a strigat Gabri spre Olivier. 
Primul care dezgroapă o maşină câştigă un premiu? 

— Pentru asta, premiul ar trebui să fie un creier, i-a răspuns 
Olivier. 

Săpaseră o potecă până acasă la Ruth, iar Reine-Marie se 
dusese să-i bată la uşă, dar bătrâna refuzase să deschidă. 

— Vino la noi la masă, i-a strigat Reine-Marie prin uşă. Adu-o 
şi pe Rosa. Avem destulă mâncare. 

— Şi băutură? 

— Da. 

— Nu, nu vreau să ies. 

— Ruth, te rog. N-ar trebui să stai singură. Vino. Avem scotch. 

— Nu ştiu ce să zic. Ultima sticlă avea un gust ciudat. 

Reine-Marie îi simţea frica din voce. O femeie bătrână căreia i 
se propunea să iasă din casă pentru a se aventura prin viscol. 
Instinctul de conservare îi striga să n-o facă. Chiar dacă Ruth 
Zardo nu avea nişte instincte de conservare ieşite din comun, 
reuşise totuşi să se agaţe de viaţă şi să ajungă la optzeci de ani. 

Şi nu înfruntând viscole. 

În cursul serii se perindaseră toţi pe la uşa lui Ruth, dând la o 
parte zăpada proaspăt căzută. Şi rând pe rând fuseseră refuzaţi. 

— Gata, ajunge, spusese Armand ridicându-se. 

A luat o pătură cumpărată de la Hudson Bay şi s-a îndreptat 
spre uşă. 

— Ce vrei să faci? l-a întrebat Reine-Marie. 

— Vreau s-o aduc pe Ruth aici, chiar de-ar fi să-i sparg uşa. 

— Vrei s-o răpeşti? a întrebat Myrna. 

— Nu e împotriva legii? a întrebat Reine-Marie. 

— Este, a spus Lucien, care nu sesiza niciodată sarcasmul. 
Cine este Ruth? De ce e atât de importantă? 

— E o persoană, a spus Armand, care deja îşi pusese 
canadiana şi ghetele. 

Myrna şi-a mişcat buzele spre Reine-Marie, fără să scoată un 
sunet: 

— Oare? 

— Să ştii că dacă o răpeşti, nimeni n-o să plătească 
răscumpărarea, l-a avertizat Reine-Marie. Şi-o să rămânem cu 
ea pe cap. 

— Ruth nu e chiar atât de rea, a spus Myrna. Pe mine rața mă 
îngrijorează. 

— Ce rață? a întrebat Lucien. 

— Vin şi eu, domnule, s-a oferit Benedict. 

— Nu crezi că pot s-o aduc singur? a întrebat Armand amuzat. 

— Ba da, a spus Benedict. Dar rața? 

Armand l-a privit o clipă, apoi a izbucnit în râs. Spre deosebire 
de Lucien, Benedict se strecurase fără probleme în conversaţie. 
Înţelesese când era caterincă şi când era serios. 

Benedict şi-a pus ghetele, canadiana, căciula şi mănuşile, iar 
Gamache a deschis uşa. Dar în secunda următoare s-a dat 
înapoi surprins. 

În pragul uşii stătea Ruth, acoperită de zăpadă, iar prin 
paltonul gros se vedea o umflătură care se zvârcolea. 

— Am auzit că pe-aici se găseşte scotch, a spus ea trecând pe 
lângă cei doi ca şi când ei erau musafirii, iar ea, stăpâna casei. 

Şi-a aruncat pe jos din mers căciula, mănuşile şi paltonul. 
Cizmele ei imense au lăsat băltoace pe podea. 

— Aştia doi cine sunt? a întrebat Ruth arătând cu Rosa spre 
Lucien şi Benedict. 

Reine-Marie a făcut prezentările. 

— Ei nu beau scotch, a precizat ea, presupunând, pe bună 
dreptate, că asta o interesa pe Ruth. 

În celălalt capăt al livingului, pe masa luminată de lămpi şi 
lumânări, era întins un bufet cu pâine, brânză, pui rece, friptură 
de vită şi produse de patiserie. 

— Numele de Bertha Baumgartner îţi spune ceva? a întrebat-o 
Armand, întinzându-i o farfurie pe care i-o pregătise şi 
aşezându-se lângă ea pe canapea. 

— Nu, a răspuns Ruth. 

De la bufetul aranjat pe masa lungă, Myrna s-a apropiat de 
Armand şi i-a şoptit la ureche: 

— Pe ea n-o interesează decât Johnnie Walker sau 
Glenfiddich. Priveşte şi ia aminte. 

Întorcându-se la masă, Myrna şi-a pus pe farfurie un copan de 
pui, nişte brânză camembert şi o bucată de baghetă. 

— Bertha Baumgartner? a spus ea. Olivier tocmai a primit o 
ladă. Douăzeci şi cinci de ani vechime. Maturat lent în coajă de 
stejar. O bunătate. 

— Bertha Baumgartner e băutură? a întrebat Ruth, căreia 
conversaţia îi trezise brusc interesul. 

— Nu, nu e, beţivană bătrână, a răspuns Myrna. Am vrut doar 
să-ţi atragem atenţia, aşa oscilantă cum e ea. 

— Eşti o femeie nemiloasă, a spus Ruth. 

— Am fost însărcinaţi să-i lichidăm succesiunea, a explicat 
Armand. lar noi nici măcar n-am auzit de ea. Dar a locuit în 
zonă. 

— Într-o fermă veche, spre Mansonville, a adăugat Myrna. 

— Bertha Baumgartner? Nu-mi spune nimic, a spus Ruth. Tu 
eşti notarul? 

— Eu? a întrebat Benedict cu gura plină de pâine. 

Din nou. 

— Nu, nu tu, a spus Ruth cercetându-l cu privirea din cap 
până-n picioare, inclusiv frizura. Constat că Gabri are acum 
concurenţă pentru titlul de idiotul satului. Cu el vorbeam. 

— Cu mine? a întrebat Lucien. 

— Da, cu tine. Am cunoscut un Laurence Mercier. A venit să 
discutăm despre testamentul meu. Era taică-tău? 

— Da. 

— Semeni cu el, a remarcat ea. 

Şi n-o spusese că pe un compliment. 

— Ţi-ai făcut testamentul? a întrebat Reine-Marie care, cu 
farfuria în mână, s-a întors la locul ei de lângă cămin. 

— Nu, a spus Ruth. Am renunţat. Oricum, n-am nimic de lăsat 
moştenire. Dar am lăsat nişte instrucţiuni scrise pentru 

înmormântare. Flori. Muzică. Defilare. Elogii funerare ca la 
demnitari. Grafica timbrelor comemorative. Lucruri obişnuite. 

— Şi data? a întrebat Myrna. 

— Uite numai pentru asta şi n-o să mor niciodată, a replicat 
Ruth. 

— Doar dacă nu găsim un ţăruş de lemn sau un glonţ de 
argint. 

— Nu-s decât zvonuri. 

Ruth s-a întors spre Armand. 

— Şi zici că această Bertha v-a făcut executori, iar voi nici n-o 
cunoaşteţi. O ţăcănită. Îmi pare rău că n-am cunoscut-o. 

— Nu că ar fi prima care lasă instrucţiuni ciudate în 
testament, a intervenit Reine-Marie. Nu era ceva de genul ăsta 
şi în testamentul lui Shakespeare? 

— Oui, a spus Lucien, în sfârşit pe un teritoriu familiar. Era un 
document destul de obişnuit până la final, unde a scris: „li las 
soţiei mele al doilea cel mai bun pat al meu”. 

Au râs, apoi au rămas în tăcere, întrebându-se, aşa cum 
făcuseră exegeţii secole de-a rândul, ce voia să spună această 
frază. 

— Dar Howard Hughes? a întrebat Myrna. El n-a murit fără să 
lase un testament? 

— Bine, el chiar a fost nebun, a spus Ruth. 

— Are un citat care mie îmi place foarte mult: „Eu nu sunt un 
milionar paranoic şi ţăcănit. Eu sunt miliardar, ce Dumnezeu”, a 
adăugat Reine-Marie. 

— Ei, asta îmi sună cunoscut, a spus Ruth. 

— Testamentul lui a fost până la urmă executat, a intervenit 
şi Lucien. 

— O, da, a replicat Ruth. După vreo 30 de ani. 

— Aoleu! a exclamat Benedict întorcându-se spre Armand. 
Sper că nouă n-o să ne ia atât de mult. 

— În cazul meu, mă îndoiesc, a spus Armand făcând în minte 
un calcul rapid. 

În timp ce în cameră se făcea tot mai frig, s-au apropiat de foc 
şi l-au ascultat pe Lucien Mercier povestindu-le despre bărbatul 
care a lăsat câte un cent fiecărui copil care a venit la 
înmormântarea lui şi despre soţii care, de dincolo de mormânt, 
şi-au pedepsit soțiile şi copiii. 

— „Te otrăvesc cu răul lor, tatăl tău şi mama ta. / Poate n-au 
vrut, dar asta au făcut”, a recitat Ruth. 

— Ştiu poezia asta, a spus Benedict şi toţi ochii s-au îndreptat 
spre el. Dar nu este aşa. 

— Nu zău? a zis Ruth. Eşti expert în poezie? 

— Nu, deloc. Dar pe asta o ştiu, a insistat el. 

Sesizează sarcasmul, dar măcar nu e sensibil la el. O 
trăsătură de caracter folositoare, şi-a zis Armand în sinea lui. 

— Şi cum zici tu că e? a întrebat Reine-Marie. 

— „Te învelesc seara la culcare, tatăl tău şi mama ta”, a 
recitat tânărul, turuind cuvintele cu uşurinţă. „Şi îţi citesc din 
Peter Rabbit”. 

În jurul căminului, toţi au ridicat din sprâncene. 

— „Îţi dau toate defectele lor”, a continuat Ruth luând poziţie 
în faţa lui Benedict, ca o duelistă. „Şi alte câteva în plus, numai 
pentru tine”. 

— „Îţi dau toate bunătăţile lor / Şi alte câteva în plus, doar 
pentru tine”, a replicat Benedict. 

Ruth l-a fulgerat cu privirea. Ceilalţi, uluiţi, urmăreau scena. 

— Continuaţi, i-a îndemnat Reine-Marie. 

Ruth nu s-a lăsat rugată a doua oară. 


— Omul transmite nefericirea altui om, 
şi nefericirea se-nmulțeşte. 

Fugi de-acolo cât de tare poți 

Și nu-ncerca s-aduci pe lume plozi. 


Toţi ochii s-au întors spre Benedict. 


— Omul transmite fericirea altui om 
şi fericirea se-nmulțeşte. 

lubeşte-ţi părinții cât de mult poți, 
şi-adu şi tu pe lume niscai plozi. 


— Cine mai e şi ăsta? a întrebat Ruth, întorcându-se la scotch- 
ul ei. 

Focul trosnea în cămin, afară sufla vântul, iar viscolul se 
instalase şi-i ţinea pe toţi închişi în casă. 

Armand şi-a zis în sinea lui că întrebarea era foarte bună. Cine 
era Benedict? 

Hotărâseră ca Lucien, Myrna şi Benedict să rămână acolo 
peste noapte, ca şi Ruth. Ea şi Rosa au fost instalate pe salteaua 
cea mai apropiată de soba din bucătărie. 

Spre dimineaţă, după ce a aţâţat focul, Armand s-a aplecat şi 
a învelit-o mai bine pe Reine-Marie. 


Omul transmite fericirea altui om 
şi fericirea se-nmulțeşte. 


În mod ciudat, versiunea celebrei poezii recitate de Benedict 
alunga din mintea lui originalul. 

Apoi a auzit pe cineva foindu-se pe cealaltă saltea şi o voce 
care venea din întuneric. 

— Cred că ştiu cine a fost Bertha Baumgartner, a spus Ruth. 

Capitolul 9 


Cu ochii cârpiţi de somn şi încă pe jumătate adormită, Reine- 
Marie întinse mâna sub pilotă spre Armand şi simţi denivelările 
saltelei gonflabile. 

Partea lui de pat era rece. Nu doar călduţă. Rece. 

Deschise ochii şi văzu lumina palidă a zorilor ce pătrundea pe 
ferestre. 

Flăcările dansau vesele în sobă. Focul fusese aţâţat de 
curând. 

Se ridică într-un cot. Bucătăria era pustie. Nici urmă de Ruth 
şi Rosa. Sau de Henri şi Gracie. 

După ce îşi puse halatul şi papucii, încercă întrerupătorul. Tot 
nimic. Atunci observă biletul de pe masa de pin. 


Draga mea, 

Am plecat cu Ruth, Rosa, Henri şi Gracie la bistrou 
să vorbim cu Olivier şi Gabri. 

Vino şi tu dacă poți. 

Te pup. 

Armand 

(06:50) 


Reine-Marie se uită la ceasul de la mână. Acum era ora 7:12. 

Se duse la fereastră. Zăpada ajunsese până la jumătatea ei, 
blocând o bună parte din lumină şi aproape că nu se mai vedea 
deloc afară. Dar Reine-Marie constată că viscolul încetase şi, aşa 
cum se întâmplă adesea în cazul celor mai rele furtuni, lăsase în 
urma lui o zi luminoasă. 

Dar, după cum bine ştie orice locuitor al Quebecului, era o 
iluzie. Un soare cu dinţi, nimic mai mult. 

e 

— Doamne Dumnezeule! exclamă Reine-Marie, cu răsuflarea 
întretăiată, în clipa în care o învălui căldura bistroului. De ce-om 
trăim noi aici? 

Era roşie la faţă şi ochii plini de lacrimi avură nevoie de câtva 
timp ca să se adapteze la lumina slabă dinăuntru. Drumul scurt 
de acasă până la bistrou, prin soarele strălucitor, aproape că o 

orbise. Nu era de ajuns că iarna nemiloasă voia să-i omoare, 
trebuia să-i mai şi orbească înainte. 

— Minus 35, anunţă Olivier cu mândrie, de parcă era meritul 
lui personal. 

— Dar e uscat, comentă Gabri. Şi nu bate vântul. 

Era refrenul lor când încercau să se consoleze la începutul 
unei zile îmbietoare şi aspre totodată. 

— Miroase ceva, spuse Reine-Marie după ce îşi scoase 
paltonul, căciula şi mănuşile. 

— Nu eu, ripostă Ruth. 

Dar Rosa părea cam sfioasă, aşa cum li se întâmplă deseori 
ratelor. 

— Mă întrebam ce v-a determinat pe voi doi să înfruntaţi frigul 
ca să veniţi aici, spuse Reine-Marie, lăsându-se condusă de nas 
şi de aromă până la masa pe care erau nişte farfurii goale cu 
urme de sirop de arțar pe ele. 

Armand îi răspunse cu o ridicare din umeri exagerată. 

— Pentru unele lucruri merită să-ţi rişti pielea. 

Olivier ieşi din bucătărie cu o farfurie pe care erau clătite 
calde cu afine, cârnaţi, sirop de arțar şi o cafea cu lapte. 

— Ţi-am păstrat şi ţie, anunţă Gabri. 

— Armand ne-a obligat, adăugă Ruth. 

— O, Doamne, spuse ea aşezându-se şi strângând cana în 
mâini. Merci. 

Apoi îi veni un gând în minte. 

— Voi aveţi curent? 

— Non. Un generator. 

— Şi espressorul e branşat la el? 

— Şi cuptorul, şi frigiderul, răspunse Gabri. 

— Dar nu şi becurile? 

— Chestie de priorităţi, spuse Oliver. Te plângi? 

— Mon Dieu, nu, răspunse ea. 

Privirea i se opri la Armand. Lăsând gluma ia o parte, ştia că 
soţul ei n-ar scoate o femeie bătrână din casă pe un ger ca ăsta 
fără să aibă un motiv întemeiat. 

— Tu n-ai venit aici cu Ruth doar pentru clătite, nu? 

— Non. Ruth ştie cine a fost Bertha Baumgartner. 

— De ce nu ne-ai spus aseară? 

— Pentru că abia azi-dimineaţă mi-am amintit. Dar nu eram 
foarte sigură, răspunse Ruth. 

Reine-Marie ridică din sprâncene. În general, Ruth era foarte 
sigură de ea. De alţii se îndoia. 

— Trebuia să vorbesc cu Gabri şi Olivier, să văd ce zic şi ei, 
explică Ruth. 

— Şi? 

— Ai auzit de Baroană? întrebă Gabri aşezându-se lângă 
Reine-Marie. 

Îi suna vag familiar. Ca amintirea unei amintiri. Dar era atât 
de îndepărtată, încât Reine-Marie înţelese că nu va ajunge 
niciodată la ea. 

Clătină din cap. 

— Ne-a fost prezentată când ne-am mutat aici, spuse Olivier. 
Cu ani în urmă. De către Timmer Hadley. 

— Femeia care deţinea fosta casă Hadley, preciză Reine- 
Marie. 

Arătă spre casa elegantă de pe deal, care domina sătucul. 
Casa unde locuise cândva familia de „bogătaşi” care, cu un 
secol în urmă, priveau cu dispreţ spre plebea de dedesubt. 

— Am cunoscut-o pe Baroană acasă la Timmer, îşi aminti 
Ruth. 

— A venit şi pe la noi, spuse Gabri. Când am deschis 
pensiunea. 

— Clientă obişnuită? Prietenă? întrebă Reine-Marie. 

— Femeie de serviciu. 

e 

— Grăbeşte-te! strigă Myrna, trăgându-l pe Benedict de braţ. 

Lucien era cu câţiva paşi mai în faţă, dar Benedict se oprise şi 
Myrna trebuise să se întoarcă din drum să-l ia. 

Parcă ar fi intrat într-o clădire în flăcări. 

Avea faţa aşa de îngheţată, că o ardea. Frigul îi pătrunsese 
prin mănuşile groase şi îi îngheţau degetele. Miji ochii în lumina 
orbitoare a soarelui. 

Dar Benedict, în loc să se grăbească spre bistrou ca orice 
locuitor al Quebecului zdravăn la minte, se oprise. Cu spatele la 
magazine, cu imensul său fes roşu cu alb atârnând până la 
pământ, se uita la cei trei pini uriaşi, încărcaţi de zăpadă, şi la 
căsuţele care înconjurau parcul satului. 

— Ce frumos! 

Cuvintele îi ieşiseră într-un nor de aburi care semăna cu bula 
de dialog dintr-o bandă desenată. 

— Da, da, frumos, foarte frumos, confirmă Myrna trăgându-l 
de braţ. Acum grăbeşte-te, altfel îţi dau un şut unde te doare 
mai tare. 

Ajunseseră acolo în plin viscol, aşa că Benedict încă nu văzuse 
Three Pines. Cercul format din case. Fumul care ieşea pe 
hornuri. Dealurile şi pădurile. 

Stătea şi admira un peisaj care nu se schimbase de secole. 

După care a fost luat de-acolo cu forţa. 

Câteva minute mai târziu, în faţa focului mai fusese trasă o 
masă şi se bucurau şi ei de un mic-dejun şi o cafea. 

Clara, văzându-i pe ceilalţi alergând spre bistrou, venise şi ea. 

— Dac-o să fie aşa de frig la carnaval, nici nu mă gândesc să 
mă dezbrac, spuse ea frecându-şi braţele. 

— Poftim? întrebă Armand. 

— Nimic, nimic, interveni Gabri. Nu contează. 

— Despre ce vorbeaţi când am intrat eu? întrebă Clara, 
primind o cană de cafea fierbinte. Păreţi cu toţii în stare de şoc. 

— Ruth şi-a adus aminte cine era Bertha Baumgartner, 
explică Armand. 

— Cine era? 

— Îţi aduci aminte de Baroană? întrebă Gabri. 

— O, da. Cum s-o uit? 

Clara lăsă furculiţa jos şi o privi pe Ruth direct în ochi. 

Apoi îşi îndreptă privirea spre ferestre. Dar nu vedea soarele 
care bătea în geamurile îngheţate. Nu vedea satul acoperit de 
zăpada mare şi nici cerul albastru, incredibil de limpede. 

Vedea o femeie în vârstă, durdulie, cu ochii mici, cu zâmbetul 
larg şi un mop pe care îl ţinea ca un explorator care se 
pregăteşte să înfigă un steag la Polul Nord. 

— O chema Bertha Baumgartner? întrebă Clara. 

— Doar nu credeai că o chema „Baroana”, nu? spuse Ruth. 

Clara se încruntă. De fapt, nici nu se gândise. 

— Ştii de ce i se spunea „Baroana”? întrebă Armand. 

Ceilalţi se întoarseră spre Ruth. 

— De unde dracu' vrei să ştiu? N-a lucrat niciodată pentru 
mine. 

Se întoarse spre Myrna. 

— În afară de tine, n-am avut altă femeie de serviciu. 

— Eu nu sunt... dădu Myrna să spună, apoi se opri. Ce rost 
are? 

— Atunci de ce crezi tu că această Bertha şi Baroana sunt una 
şi aceeaşi persoană? întrebă Armand. 

— Ai spus că stătea spre Mansonville? 

El încuviinţă. 

— O fermă veche lângă Glen? 

— Oui. 

— Odată am lăsat-o pe Baroană acolo, când a rămas în pană 
cu maşina, cu ani în urmă, explică Ruth. Pare să fie acelaşi loc. 

— Cum era? Îți aminteşti? 

Bineînţeles că Ruth îşi amintea tot. 

Toate mesele, toate paharele cu băuturi, toate imaginile, 
toate  jignirile, reale, imaginare sau inventate. Toate 
complimentele. Toate vorbele rostite şi nerostite. 

Reţinea tot şi transforma aceste amintiri în sentimente, iar 
sentimentele, în poezie. 


M-am rugat să fiu bună, puternică 
şi înțeleaptă, 

pentru pâinea cea de toate zilele 

şi pentru izbăvire, 

pentru iertarea păcatelor cu care 

m-am născut 
şi Vina transmisă dintr-o veche 
moştenire. 


Armand nu trebui să se gândească prea mult ca să înţeleagă 
de ce îi venise în minte această poezie a lui Ruth, care era 
relativ obscură. 

— Avea o casă micuță, cam întortocheată, dar primitoare, 
spuse Ruth. Jardiniere cu panseluţe la geamuri şi butoaie unde 
plantase flori de-o parte şi de alta a treptelor de la verandă. Am 
văzut şi o pisică tolănită la soare. În curte erau tot felul de 
camioane şi maşini agricole, cum vezi mereu în fermele astea 
vechi. 

După ce dădu la o parte stratul de zăpadă şi îndreptă casa 
strâmbă în mintea sa, Armand văzu ceea ce văzuse şi Ruth: 
casă, aşa cum fusese altă dată. Intr-o zi de vară. Cu o Ruth şi o 
Baroană mai tinere. 

— N-aţi mai văzut-o în ultimul timp? întrebă el. 

— Nu, de ani întregi, răspunse Gabri. N-a mai venit să lucreze 
şi noi am pierdut legătura cu ea. Nici n-am ştiut c-a murit. Tu 
ştiai? 

Clara clătină din cap şi lăsă ochii în jos. 

— Mama mea a fost femeie de serviciu, spuse Reine-Marie, 
care interpretase corect sentimentele Clarei. Era apropiată de 
familiile pentru care lucra cât timp era în serviciul lor. Dar apoi 
le pierdea urma. Sunt sigură că mulţi au murit şi ea nici n-a 
ştiut. 

Clara încuviinţă, recunoscătoare că Reine-Marie le atrăsese 
atenţia că era o chestiune de reciprocitate. 

— Crezi că dacă Baroana Baumgartner i-ar fi scris lui Justin... 
începu Gabri. 

— Non. 

— Cum era? întrebă Armand. _ 

— O personalitate puternică, răspunse Olivier. li plăcea să se 
audă vorbind. Vorbea despre copiii ei. 

— Doi băieţi şi o fată, continuă Gabri. Cei mai grozavi copii de 
pe pământ. Frumoşi, magnifici. Inteligenţi şi buni. „La fel ca 
mama lor”, zicea ea, apoi râdea. 

— lar noi trebuia să spunem întotdeauna: „Nu râdeţi. Asta-i 
adevărul”, spuse Olivier. 

— Şi aşa făceaţi? întrebă Reine-Marie. 

— Dacă voiam curăţenie în casă, da, replică Gabri. 

În timp ce descriau personalitatea Baroanei, Clara o şi vedea 
cu ochii minţii. Aproape mereu cu un zâmbet pe buze. Uneori 
caldă şi amabilă. Adesea cu un strop de şiretenie. Dar niciodată 
răutăcioasă. 

O femeie care nu aducea nici pe departe cu o baroană. 

Şi totuşi Clara îşi amintea de o femeie care se sprijinea în mop 
sau în mătură. Muncea din greu. 

Cu o oarecare nobleţe. 

Clara se întrebă de ce nu se gândise niciodată să o picteze pe 
Baroană. Ochii ei mici şi strălucitori, buni şi totodată dornici de 
afecţiune. Vicleni, dar şi gânditori. Chipul şi mâinile ei muncite. 

Avea un chip remarcabil, plin de generozitate şi amărăciune. 
Bunătate şi judecată. 

— De ce întrebi? zise Gabri. Contează? 

— Nu chiar, răspunse Armand. Doar că unele dispoziţii din 
testamentul ei sunt puţin ciudate. 

— Ooo, ciudate, făcu Gabri. Îmi place. 

— ie îţi place să fie dubios. Deteşti ce e ciudat, remarcă 
Ruth. 

— Aşa e, recunoscu el. Şi ce e ciudat în testamentul ăsta? 

— Banii, spuse Benedict. 

— Banii? întrebă Olivier, aplecându-se în faţă. 

Lucien le vorbi despre bunurile lăsate moştenire. 

Figura expresivă a lui Olivier trecea de la consternare la 
amuzament şi din nou la consternare. 

— Cincisprezece milioane? De dolari? 

Se întoarse spre Gabri, care rămăsese şi el cu gura căscată. 

— Ar fi trebuit să păstrăm legătura. 

— Oui, comentă Lucien, încântat de reacţie. Şi o casă în 
Elveţia. 

— Şi încă una în Viena, adăugă Myrna. 

— Întotdeauna mi s-a părut puţin cam ţăcănită, dar probabil 
că nu mai avea toate ţiglele pe casă, comentă Gabri. 

— Nu. Tatăl meu nu i-ar fi permis sub nicio formă să semneze 
testamentul dacă ar fi crezut că nu era zdravănă la minte. 

— O, zău aşa, spuse Ruth. Până şi eu îmi dau seama că eo 
nebunie. Şi nu mă refer doar la bani. Dar să aleagă trei 
necunoscuţi să-i fie executori testamentari? De ce nu doar pe 
unul dintre noi? 

Armand se uită la Gabri, Olivier, Ruth şi Clara. 

O cunoscuseră şi n-o cunoscuseră. 

O cunoşteau pe Baroană, nu pe Bertha Baumgartner. 

să fie asta explicaţia? 

El şi Myrna nu aveau idei preconcepute. Vedeau în ea o 
femeie, nu o femeie de serviciu, şi cu atât mai puţin o baroană. 

Dar de ce ar conta asta? 

Poate că voise să le exploateze competențele. El era poliţist, 
anchetator. Myrna era psiholog. Ştia să citească dincolo de 
aparente. Amândoi ştiau. Dar, încă o dată, cu ce o ajută asta în 
executarea testamentului? 

Cum se face că ştia de ei, când ei nici măcar nu auziseră de 
ea? 

Şi ce să mai zici de...? Armand se întoarse spre Benedict. Cum 
să-ţi explici că îl alesese pe el executor? 

— Cine au fost martorii? întrebă el aplecându-se înainte. 

— Nişte vecini, spuse Lucien. Dar, evident, ei nu au văzut 
conţinutul testamentului. 

Armand se uită la ceasul de la mână. Se apropia de 8:30. 
Curentul încă nu fusese restabilit, dar nu de puţine ori sătucul 
Three Pines era printre ultimele de care îşi amintea Hydro- 
Quebec. 

— Trebuie să pleci? întrebă Reine-Marie, amintindu-şi de 
discuţia din seara precedentă. 

— Mă tem că da. 

— Şi noi? întrebă Lucien. 

— Vă duc eu înapoi la fermă. Putem să deszăpezim maşinile 
împreună. 

— Trebuie să contactez moştenitorii, spuse Lucien. Voi încerca 
să stabilesc o întâlnire pentru azi după-amiază. N-are rost să 
mai aşteptăm. 

— Eu n-am nimic împotrivă, răspunse Benedict. 

Armand încuviinţă. 

— Doar să-mi spuneţi unde şi când. 

Vina transmisă dintr-o veche moştenire, se gândi el în timp ce 
se îndrepta spre maşină, cu cizmele scârţâind pe zăpada 
bătătorită. 

Asta ascundea vechea fermă? Vină şi păcate de la naştere? 

Capitolul 10 


— Intraţi, intrată, spuse vecina poftindu-i înăuntru. Nu staţi în 
frig. 

Era tânără. În jur de 30 de ani, se gândi Gamache. Doar puţin 
mai mare decât fiica lui, Annie. Şi probabil n-ar trebui să invite 
nişte străini în casă. 

Dar, după felul cum îl privise când deschisese, Gamache 
bănuia că nu era un necunoscut pentru ea. Ceea ce i se 
confirmă puţin mai târziu, când, în holul îngust, el îşi scoase 
mănuşile şi îi întinse mâna. 

— Désolé, spuse el. Îmi pare rău că trebuie să vă deranjez, 
mai ales pe o vreme ca asta. Mă numesc Armand Gamache. 
Locuiesc în apropiere, în Three Pines. 

— Da, ştiu cine sunteţi. Eu sunt Patricia Houle. 

Ea îi întinse mâna, apoi se întoarse spre Myrna. 

— Şi pe dumneavoastră vă cunosc. Sunteţi proprietara 
librăriei. 

— Aşa este. Aţi venit pe-acolo de câteva ori. Nu pentru 
romane. Pentru cărţi despre grădinărit. Dar şi biografii. 

— Eu sunt aceea. 

Lucien se prezentă la rândul său, apoi se întoarse spre 
Benedict. 

— Benedict Pouliot, spuse el. Antreprenor în construcţii. 

— Poftiţi, veniţi să vă încălziţi. 

O urmară până în inima casei, în bucătăria cu o uriaşă sobă 
pe lemne în care duduia focul. 

Ca şi locuinţa ei, madame Houle nu era o femeie pretențioasă. 
Părea să fie o persoană care nu simţea nevoia să impresioneze 
şi tocmai asta o făcea impresionantă. Asemenea locuinţei ei, 
simplă şi bine clădită. 

— Tocmai am făcut nişte ceai. Doriţi şi dumneavoastră? 

— Eu, nu, mulţumesc, răspunse Myrna. 

Şi ceilalţi refuzară. 

— Nu vrem să vă răpim prea mult timp, spuse Armand. Am 
vrea doar să vă punem câteva întrebări. 

— Oui? 

— O cunoşteaţi pe vecina dumneavoastră? întrebă Myrna. 

— Pe Baroană? O, da. Insă nu foarte bine. De ce? 

Deşi remarcase privirile schimbate între musafirii ei, nu 
înţelesese importanţa răspunsului ei. Patricia Houle tocmai 
confirmase că Ruth avea dreptate. Bertha Baumgartner era 
Baroana. 

— Nimic, spuse Myrna. Continuaţi. 

— Pentru că i-am zis Baroana? întrebă Patricia, uitându-se de 
la unul la altul. Nu noi i-am dat porecla asta. Credeţi-mă, i-am fi 
ales alta. Ea îşi zicea aşa. 

— De cât timp o cunoşteaţi? întrebă Lucien. 

— De câţiva ani. S-a întâmplat ceva? 

Se întoarse spre Armand. 

— Nu sunteţi aici în calitate oficială, nu-i aşa? 

— Nu în sensul în care credeţi dumneavoastră, răspunse el. 
Suntem executorii ei testamentari. 

— A murit? 

— Da, chiar înainte de Crăciun, răspunse Lucien. 

— N-am auzit, spuse Patricia. Ştiam că s-a mutat într-un 
cămin de bătrâni în urmă cu doi ani, dar n-am ştiut că a murit. 
Îmi pare rău. M-aş fi dus la înmormântare. 

— Aţi fost martoră la semnarea testamentului ei? întrebă 
Armand. 

Femeia încuviinţă. 

— Vi s-a părut că era în deplinătatea facultăţilor mintale? 
continuă Armand. 

— O, da, răspunse Patricia. Absolut. Era puţin excentrică, e 
adevărat. Insista să i se spună Baroana. Dar cu toţii avem 
excentricităţile noastre. 

— Pun pariu că pot să ghicesc care sunt ale dumneavoastră, 
spuse Myrna. 

— Sunt convinsă, replică Patricia. 

— Vă pasionează plantele otrăvitoare. Aveţi probabil un strat 
cultivat cu astfel de specii. 

— Aşa e, recunoscu Patricia râzând. 

— Cum v-aţi dat seama? întrebă Benedict. 

— După cărţile pe care le-a cumpărat, explică Myrna. Dacă nu 
mă înşală memoria, Grădina otrăvitoare a fost una dintre ele. 
Alta era... 

Myrna încerca să-şi amintească. 

— Cele mai periculoase plante de grădină, spuse Patricia. Se 
întoarse spre Armand şi înclină capul. 

— E şi ăsta un indiciu. 

Armand zâmbi. 

— Aşa am cunoscut-o pe Baroană şi aşa am aflat despre 
grădinile cu plante otrăvitoare. Avea şi ea una. M-a invitat s-o 
văd şi m-a învăţat că degeţelul-roşu este digitalină. Letală. Avea 
şi omag, lăcrămioare şi hortensii. Toate plante toxice. Sigur, 
cultiva şi alte plante perene. Dar, culmea, cele otrăvitoare sunt 
cele mai frumoase. 

Myrna dădu din cap. Şi ea se ocupa cu grădinăritul, chiar dacă 
ei nu-i trecuse prin minte să amenajeze un strat cu plante care 
ucid. Cu toate astea, amatorii erau destul de numeroşi pentru a 
justifica publicarea unor cărţi pe acest subiect. lar Patricia Houle 
avea dreptate. Plantele letale erau cele mai frumoase. Şi, printr- 
un fel de efect pervers, cele mai rezistente. 

— Chiar există plante care ucid? se minună Benedict. 

— Se pare că da, spuse Patricia, deşi n-aş şti cum să extrag 
otrava din ele. Probabil îţi trebuie o diplomă de chimist. 

— Şi voinţă, adăugă Gamache. 

In ciuda tonului său plăcut, o cercetă mai atent pe Patricia 
Houle şi îşi corectă prima impresie despre ea. Femeia degaja un 
aer de încredere în sine, dar şi de competenţă. 

Armand îi remarcase maşina parcată afară, complet 
deszăpezită. Zăpada din jurul ei fusese tăiată cu lopata în linii 
drepte, precise. 

Când făcea ceva, făcea bine şi temeinic. 

Dacă era nevoie, ştia cum să extragă otrava dintr-o narcisă, 
presupunea el. 

După ce i-au mulţumit pentru ajutor şi ospitalitate, s-au 
îndreptat spre casa de alături. 

Casa Berthei Baumgartner părea că se înclinase şi mai tare 
sub greutatea zăpezii proaspăt căzute. Era o adevărată nebunie 
să se apropie de ea, iar Gamache îşi notă în minte să sune la 
primărie şi să le ceară s-o împrejmuiască cu bandă de 
semnalizare. Şi, cât mai curând posibil, să trimită un buldozer. 

Au deszăpezit maşina Myrnei şi pe cea a lui Lucien, dar după 
ce au curăţat camioneta lui Benedict, Armand nu l-a lăsat pe 
tânăr să se urce în ea. 

— Nu poţi să conduci fără cauciucuri de iarnă. 

— Dar trebuie. Lăsaţi, o să fiu în regulă. 

Acestea erau, Gamache ştia prea bine, ultimele cuvinte ale 
multor tineri. 

— Da, o să fii în regulă. Pentru că n-o să pleci niciunde cu 
asta. 

— Şi dacă o să plec la drum aşa? întrebă Benedict. Ce-o să 
faceţi? O să chemaţi poliţia? 

— Nu-i nevoie s-o cheme, interveni Lucien şi constată că 
Benedict tot nu pricepuse. Tu chiar nu ştii cine e? 

Benedict scutură din cap. 

— Sunt şeful Sûreté du Quebec, spuse Armand. 

— Inspectorul-şef Gamache, adăugă Lucien. 

Benedict exclamă ceva din care nu se înţelese decât cuvântul 
merde. 

— Pe bune? 

Gamache încuviinţă. 

— C'est la vérité. 

Benedict se uită la camioneta din spatele său şi mormăi ceva 
de genul „Băga-mi-aş ce noroc pe mine”. 

Gamache zâmbi. Şi el avusese norocul ăsta când era de 
vârsta lui Benedict. Îi luase mult timp până să-şi dea seama că 
era într-adevăr noroc. 

— Presupun că n-am de ales, zise Benedict. 

— Bon. Imediat ce se restabilesc liniile telefonice, suni la 
asistenţa rutieră. O remorchezi până la un garaj şi îţi pui nişte 
cauciucuri decente. Nu de-alea ieftine. D'accord? 

— Am înţeles, mormăi Benedict cu ochii la zăpada de pe 
bocancii lui. 

— Nicio grijă, spuse Gamache pe un ton scăzut. Plătim noi 
cauciucurile. 

— O să vă dau banii înapoi. 

— Îmi dai lecţia de condus pe zăpadă pe care mi-ai promis-o 
şi suntem chit. 

— Merci. 

— În regulă. 

Gamache se întoarse spre Lucien. 

— Să mă anunţaţi când vom avea întâlnirea cu copiii doamnei 
Baumgartner. 

— Contaţi pe mine, răspunse notarul. 


8 Este adevărat (în Ib. fr., în orig.) (N.t.). 

Înainte să se întoarcă împreună cu Benedict în Three Pines, 
Myrna aruncă o privire la zăpada înaltă din curte. Şi se gândi la 
plantele otrăvitoare îngropate acolo. Îngheţate, dar nu moarte. 
Doar în aşteptare. 

Deşi, se gândea Myrna, adevărata ameninţare nu venea de la 
florile otrăvitoare. Pe acestea le vedeai. Le cunoşteai. Şi măcar 
erau frumoase. 

Nu. Într-o grădină, adevăratul pericol era volbura. O plantă 
care creştea pe sub pământ, apoi ieşea la suprafaţă şi invada 
totul. Sufocând plantele sănătoase una câte una. Omorându-le 
încetul cu încetul. Fără niciun motiv aparent, decât acela că asta 
era natura ei. 

Apoi dispărea din nou sub pământ. 

Da, adevăratul pericol provenea întotdeauna din ceea ce nu 
se vedea. 

Capitolul 11 


— Care-i problema? 

— Ce te face să crezi că am o problemă? întrebă Armand. 

— Nu-ţi mănânci... eclerul. 

Articula cuvintele cu grijă, dar ele tot sunau înfundat, învelite 
parcă în prea mult efort şi vatelină. 

Şi mişcările ei, inclusiv cea a mâinii cu care ducea prăjitura la 
gură, erau calculate. Deliberate. Precise. Lente. 

Gamache o vizita cel puţin o dată pe săptămână pe Isabelle 
Lacoste în Montreal. Când vremea era frumoasă, ieşeau la o 
scurtă plimbare, dar de cele mai multe ori, cum era astăzi, 
stăteau de vorbă în bucătărie. Căpătase obiceiul de a discuta cu 
ea evenimentele curente. De a-i cere punctul de vedere. Părerile 
şi sfaturile ei. 

Ea era unul dintre ofiţerii săi superiori. 

Ca de fiecare dată, Armand căuta şi acum semne de 
ameliorare. Reale, de preferinţă, dar s-ar fi mulţumit şi cu unele 
imaginare. | se păru că mâinile ei erau mai sigure. Cuvintele mai 
clare. Vocabularul mai bogat. 

Da. Fără îndoială. Poate. 

— Din cauza anchetei interne? întrebă ea şi muşcă din 
cremşnitul pe care Armand i-l adusese de la brutăria Sarah, 
ştiind că era prăjitura ei preferată. 

— Nu. De altfel, se apropie de final. 

— Totuşi, nu s-ar zice că se grăbesc. Care e problema? 

— Ştim amândoi care e problema, răspunse el. 

— Da. Drogurile. Nimic nou în privinţa asta? 

ÎI studie cu atenţie. Căuta semne de ameliorare. Motive de 
speranţă că totul se va termina în curând. 

Şeful părea relaxat. Încrezător. Dar el era întotdeauna aşa sau 
aproape întotdeauna. Ceea ce nu lăsa el să se vadă o preocupa 
pe ea. 

Isabelle se încruntă, concentrată. g 

— Te obosesc, spuse el, şi dădu să se ridice. Imi pare rău. 

— Nu, nu, te rog, răspunse ea făcându-i semn să se aşeze la 
loc. Am nevoie de... stimulare. Copiii nu s-au mai dus la şcoală 

din cauza furtunii şi au hotărât că trebuie să învăţ să număr 
până la... 100. Asta am făcut toată dimineaţa, pe urmă i-am 
trimis afară la joacă. Am încercat să le explic că ştiu să număr. 
Ştiu de... câteva luni, dar ei tot insistau. 

Se întoarse spre Armand. 

— Ajutor! 

Vorbise pe un ton comic de jalnic, voit exagerat. Şi totuşi lui îi 
frânse inima. 

— Glumesc, şefu', zise ea, mai mult simțind decât văzând 
amărăciunea lui. lţi mai pun cafea? 

— Da, te rog. 

O urmă până la blatul din bucătărie. Isabelle avea mersul lent. 
Ezitant. Prevăzător. Şi categoric îmbunătăţit, mai mult decât s- 
ar fi aşteptat oricine, inclusiv medicii. 

Fiul şi fiica lui Isabelle erau afară şi construiau fortărețe de 
zăpadă împreună cu copiii din cartier. Prin ferestre se auzeau 
ţipete stridente, semn că o „armată” îi luă cu asalt pe cei care 
deţineau fortul. 

Aşa cum se jucase şi Armand când era copil. Aşa cum se 
jucase şi Isabelle, 25 de ani mai târziu. Jocuri de cucerire şi de 
război. 

— Să sperăm că nu vor şti niciodată... cum... e în realitate, 
spuse Isabelle, stând la fereastră, lângă şeful şi mentorul ei. 

Armand încuviinţă. 

Exploziile. Haosul. Mirosul acru al fumului de armă. Praful 
orbitor produs de pietrele, cimentul şi cărămizile pulverizate. 
Aerul înecăcios. 

Ţipetele. Aerul înecăcios. 

Durerea. 

Se prinse mai tare de blat, în timp ce imaginile îl inundară. 
Măturându-l. Răscolindu-l şi învolburându-l. Înecându-l. 

— Incă îţi tremură mâna? întrebă ea încetişor. 

El se reculese şi încuviinţă. 

— Uneori. Când sunt obosit sau deosebit de stresat. Dar nu ca 
înainte. 

— Şi şchiopătatul? 

— La fel, mai ales când sunt obosit. Aproape că nici nu-l mai 
observ. Au trecut nişte ani. 

Spre deosebire de rănile lui Isabelle, care n-aveau decât 
câteva luni. Nu-i venea să creadă. Părea că trecuse un car de 
vreme şi totodată parcă fusese ieri. 

— Te gândeşti la ce s-a întâmplat? 

— Când ai fost rănită? 

Se întoarse spre ea. Faţa aceea, atât de familiară dincolo de 
atâtea cadavre. De după atâtea birouri, mese de conferinţă. Din 
atâtea posturi de comandă improvizate prin subsoluri, hambare 
şi cabane de pe tot cuprinsul Queb&cului. De când anchetau 
împreună crime. Isabelle. Jean-Guy. Şi el. 

Pe Isabelle Lacoste o luase sub aripa lui pe vremea când era o 
tânără agentă de nici 25 de ani. Respinsă de propriul ei 
departament pentru că nu era suficient de dură, suficient de 
cinică, suficient de maleabilă pentru a şti ce era bine şi a face 
greşeli. 

El era atunci şeful serviciului Omoruri şi îi încredinţase un post 
în serviciul său, cel mai prestigios din Sûreté du Quebec. Spre 
uimirea foştilor ei colegi. 

Şi Isabelle Lacoste urcase pe scara ierarhică, ajungând chiar 
să-l înlocuiască pe Gamache când el preluase conducerea 
Academiei de Poliţie, apoi pe cea a întregii Sûreté. Post pe care 
el încă îl ocupa. 

Într-un fel. 

Isabelle îmbătrânise, desigur. Mai repede decât dacă n-ar fi 
recrutat-o el. Dacă el n-ar fi făcut-o inspector-şef. Şi dacă n-ar fi 
fost ultima acţiune împotriva cartelurilor, în urmă cu doar câteva 
luni. 

— Da, răspunse el. Mă gândesc. 

Isabelle căzând la pământ. Impuşcată la cap. Ceea ce păruse 
a fi ultima ei operaţiune le dăduse lor o şansă. De fapt, le 
salvase viaţa. Şi totuşi fusese un coşmar sângeros. 

Gamache îşi amintea această operaţiune, cea mai recentă. 
Dar la fel de clar îşi amintea toate raidurile, asalturile, arestările. 
Anchetele derulate de-a lungul anilor. Victimele. Toţi ochii care 
priveau fără să vadă. De bărbaţi, femei, copii, ale căror morţi le 
investigase. De-a lungul anilor. Ai căror criminali îi urmărise. 

Toţi agenţii pe care îi trimisese, adesea îi condusese, în fumul 
armelor de foc. 

Şi îşi amintea de mâna lui ridicată, pregătită să bată la uşa 
închisă. Bătaia Doamnei cu Coasa. El însuşi se pregătea să 

ucidă. Nu fizic, dar Armand Gamache era suficient de realist ca 
să ştie că era tot o formă de ucidere. Purta cu el peste tot 
chipurile taţilor, mamelor, soțiilor şi soţilor. Întrebătoare. 
Curioase. Deschideau politicoase uşa şi-l priveau pe străinul din 
faţa lor. 

Apoi, în timp ce el rostea cuvintele fatidice, chipurile lor se 
metamorfozau. lar el vedea cum lumea lor se prăbuşeşte şi-i 
prinde sub dărâmături. Îi zdrobea sub greutatea unei dureri atât 
de mari, încât majoritatea nu mai ieşeau de-acolo niciodată. lar 
cei care totuşi ieşeau rămâneau năuciţi într-o lume schimbată 
pentru totdeauna. 

Persoana care fusese înainte de venirea lui era moartă. 
Dispărută definitiv. 

Când se comitea un omor, nu murea un singur om. 

Da. Armand îşi amintea. 

— Dar încerc să nu mă gândesc prea mult, îi spuse el lui 
Isabelle. 

Sau, mai rău, să zăbovească acolo. Să-şi stabilească reşedinţa 
în tragedii, în durere, în suferinţă. Să-şi facă o casă în iad. 

Dar şi să plece îi era greu. Mai ales când era vorba despre 
agenţii săi, bărbaţi şi femei care îşi pierduseră viaţa pentru că îi 
urmaseră ordinele. Îl urmaseră pe el. Mult timp simţise că le era 
dator să nu plece din acel loc al suferinţei. Să le ţină companie 
acolo. 

Prietenii şi psihoterapeuţii îl ajutaseră să înţeleagă că aşa le 
făcea un deserviciu. Vieţile lor nu puteau fi definite prin felul în 
care muriseră. Locul lor nu era într-o durere permanentă, ci în 
frumuseţea scurtei lor vieţi. 

Incapacitatea lui de a merge mai departe îi condamna să 
rămână veşnic în acele ultime momente terifiante. 

Armand o privi pe Isabelle cum încerca să aşeze cu grijă cana 
pe masa din bucătărie. La doi-trei centimetri deasupra mesei, îi 
alunecă din mână şi cafeaua se vărsă. Nu multă, dar îi văzu 
furia. Frustrarea. Jena. 

Îi oferi batista lui ca să şteargă lichidul. 

— Merci. 

Ea o luă şi şterse blatul. Armand întinse mâna s-o ia înapoi, 
dar ea refuză să i-o înapoieze. 

— Am s-s-s-o spăl şi ţi-o dau altă dată! 

— Isabelle, spuse el pe un ton calm, dar ferm. Uită-te la mine. 

Femeia ridică ochii de la batista murdară spre chipul lui. 

— Şi eu l-am urât, a zis Gamache. 

— Ce anume? 

— Corpul. L-am urât pentru că nu m-a ascultat. Pentru că a 
permis să se întâmple asta. 

Işi trecu degetele peste cicatricea de la tâmplă. 

— Pentru că nu s-a mişcat suficient de repede. Pentru că nu s- 
a aşteptat. Pentru că era la pământ, incapabil să se ridice ca să- 
mi protejeze agenţii. L-am urât pentru că nu se vindeca suficient 
de repede. L-am urât când mă poticneam. Când Reine-Marie 
trebuia să mă ţină de mână ca să-mi păstrez echilibrul. Vedeam 
cum se uita lumea la mine cu milă când şchiopătam sau îmi 
căutam cuvintele. 

Isabelle încuviinţă. 

— Voiam să-mi recapăt corpul pe care îl aveam înainte, zise 
Armand. Cel puternic şi sănătos. 

— Înainte. 

— Înainte, confirmă el. 

Tăcură amândoi. Nu se auzea decât râsul îndepărtat al 
copiilor. 

— Exact aşa simt şi eu. Îmi urăsc... corpul. Urăsc faptul că nu 
pot nici să-mi ridic copiii în braţe sau să mă joc cu ei, iar dacă o 
fac, trebuie să mă ajute ei să mă ridic. Am oroare de asta. Urăsc 
că nu pot... să le citesc o poveste înainte de culcare şi că 
obosesc aşa de uşor, şi că îmi pierd şirul gândurilor. Urăsc că în 
unele zile nu sunt în stare să fac adunări şi în alte zile... scăderi. 
Şi uneori... 

Isabelle se opri un moment ca să-şi revină. Îl privi pe Armand 
în ochi. 

— Uit cum îi cheamă, patron, şopti ea. Pe copiii mei. 

Nu avea niciun rost să-i spună că înţelege. Sau că se va 
rezolva. Isabelle merita mai mult decât un răspuns facil. 

— Dar ce îţi place, Isabelle? 

— Pardon? 

Gamache închise ochii şi ridică faţa spre tavan. 

— „Farfuriile şi ceştile albe, strălucitor de curate, / Bordate cu 
dungi albastre; şi pulbere de zâne, uşoară ca un fulg; / 
Acoperişurile ude, în lumina lampadarelor; coaja tare / A pâinii 
prieteniei”. 

Deschise ochii, se uită la Isabelle şi zâmbi, cu riduri adânci în 
jurul ochilor şi peste chipul brăzdat de timp. 

— Aş putea continua, dar mă opresc aici. Este o poezie de 
Rupert Brooke; a fost soldat în Primul Război Mondial, în iadul 
din tranşee, îl ajuta să se gândească la lucrurile frumoase care-i 
plăceau. Şi pe mine m-a ajutat. Făceam în minte liste cu 
lucrurile şi cu oamenii care îmi plăceau şi le urmăream până mi- 
am revenit. Şi încă o fac. 

O văzu că reflectează. 

Ce-i propunea el nu era un leac magic pentru un glonţ care-i 
ajunsese în creier. O aştepta multă muncă, durere, fizică şi 
emoţională. Dar putea la fel de bine să meargă pe un drum 
însorit. 

— Acum sunt mai puternic şi mai sănătos decât eram înainte 
să se întâmple toate astea, spuse Gamache. Fizic. Emotional. 
Pentru că n-am avut încotro. Şi tu vei fi la fel. 

— „Lucrurile sunt mai puternice acolo unde s-au rupt”, recită 
Lacoste. Agentul Morin a spus asta. 

Lucrurile sunt mai puternice acolo unde s-au rupt. 

Armand auzi din nou eterna şi incredibila voce tinerească a lui 
Paul Morin. De parcă era acolo cu ei, în bucătăria însorită a lui 
Isabelle. 

Şi agentul Morin avea dreptate. Dar vai, ce dureros era 
drumul până la vindecare! 

— Intr-un fel, sunt norocoasă, mărturisi Isabelle după câteva 
momente. Nu-mi amintesc nimic din ziua aceea. Nimic. Cred că 
asta mă ajută. 

— Şi eu cred la fel. 

— Copiii mei insistă să-mi citească... Pinocchio. Are legătură 
cu ce s-a întâmplat, dar a naibii să fiu dacă îmi dau seama care. 
Pinocchio, patron? 

— Uneori, e o binecuvântare să fii împuşcat în cap. 

Isabelle începu să râdă. 

— Tu cum reuşeşti? 

— Să-mi amintesc? 

— Să uiţi. 

Gamache inspiră adânc, lăsă privirea în jos spre picioare, apoi 
o ridică din nou spre ea. 

— Am avut un mentor cândva... 

— O, Doamne, sper că nu ăla care te-a învăţat poezie, 
răspunse ea în glumă, cu o panică prefăcută. 

Armand îşi luase aerul „liric”. 

— Nu, dar, dacă insişti, spuse el, şi îşi drese vocea. 
„Naufragiul lui Hesperus”. 

Deschise gura ca pentru a se lansa în recitarea poemului, dar 
în loc de asta zâmbi şi văzu că Isabelle surâse şi ea. 

— Ce voiam să spun este că mentorul meu avea o teorie: 
viaţa e ca o casă lungă de aborigeni. Cu o singură cameră 
imensă. 

Intinse braţul pentru a sugera mai bine dimensiunile. 

— Zicea că, dacă încercăm s-o compartimentăm, nu facem 
decât să ne amăgim singuri. Oamenii pe care îi întâlnim, 
cuvintele pe care le rostim, lucrurile pe care le facem sau nu le 
facem, toate locuiesc în casa noastră. Cu noi. Mereu. Nimic nu 
este evacuat, nimic nu este pus deoparte. 

— Ce idee groaznică, spuse Isabelle. 

— Absolument. Mentorul meu, primul meu inspector-şef, îmi 
zicea: „Armand, dacă vrei să nu pută în casa ta, trebuie să faci 
două lucruri...” 

— Să n-o laşi pe Ruth Zardo să intre? întrebă Isabelle. Armand 
râse. 

— Prea târziu. Şi pentru mine, şi pentru tine. 

Într-o fracțiune de secundă, se întoarse din nou cu mintea la 
faţa locului. Alerga spre ambulanţă. Isabelle pe targă, 
inconştientă. Mâinile osoase ale bătrânei poete le strângeau pe 
ale lui Isabelle. Vocea ei imperturbabilă îi repeta lui Isabelle la 
ureche singurul lucru care conta. 

Că era iubită. 

Isabelle nu-şi va aminti asta niciodată. Armand nu va uita 
niciodată. 

— Non, răspunse el. „Fii foarte, foarte atent pe cine laşi în 
viaţa ta. Şi învaţă să faci pace cu tot ce se întâmplă. Trecutul nu 
poate fi şters. Rămâne prizonier acolo, cu tine. Dar poţi să faci 
pace cu el. Dacă nu, adăugă el, vei fi într-un război veşnic”. 

Amintirea îi aduse un zâmbet pe buze. 

— Cred că ştia că avea de-a face cu un idiot. A văzut că mă 
pregăteam să-i enunţ propria mea teorie despre viaţă. La 
douăzeci şi trei de ani. Mi-a arătat uşa. Dar, chiar când să ies, a 
spus: „Şi duşmanul cu care te lupţi vei fi tu”. 

Gamache nu se mai gândise la întâlnirea aceea de ani buni. 
Dar, începând de atunci, îşi văzuse viaţa ca pe o casă lungă. 

lar acum, privind în urmă, în casa lui lungă îi vedea pe toţi 
agenţii tineri, pe toţi bărbaţii şi femeile, băieţii şi fetele ale căror 
vieţi le influenţase. 

Şi mai vedea stând acolo oamenii care îl răniseră. Grav. 
Aproape îl omorâseră. 

Toţi trăiau în casa lui. 

Şi, deşi ştia că niciodată nu se va împrieteni cu multe dintre 
aceste amintiri, aceste fantome, se străduise din răsputeri să 
facă pace cu ele. Cu ceea ce făcuse el şi cu ceea ce îi făcuseră 
alţii. _ 

— Şi opioidele sunt acolo, patron? In casa ta lungă? 

Întrebarea lui Isabelle îl aduse brusc la realitate, în casa ei 
confortabilă. 

— Le-ai găsit? 

— Non, nu pe toate. Ultimele dintre ele au dispărut aici, în 
Montreal, recunoscu el. 

— Cât? 

— Destul pentru a produce sute de mii de doze. 

Isabelle rămase tăcută. Se abţinu să spună ceea ce el ştia mai 
bine decât oricine. 

Fiecare dintre doze putea să ucidă. 

— Merde, înjură ea în şoaptă, apoi îşi ceru imediat scuze. 
Désolé. 

Rareori i se întâmpla să înjure şi aproape niciodată în faţa 
şefului. Dar de data asta îi scăpase, purtată de un val de 
repulsie. 

— Dar asta nu e tot, spuse ea studiindu-l cu atenţie pe 
bărbatul pe care ajunsese să-l cunoască atât de bine, mai bine 
decât pe propriul ei tată. Mai e ceva care te frământă. 

Care îl apăsa, mai degrabă, dar ea nu-şi găsise cuvintele. 

— Oui. E vorba de academie. 

— Academia de Poliţie? 

— Da. E o problemă. Vor să exmatriculeze un cadet. 

— Se întâmplă, răspunse Isabelle. Îmi pare rău, patron, dar de 
ce te preocupă pe tine chestia asta? 

— Cea în legătură cu care mi-a telefonat comandantul şi pe 
care vor s-o exmatriculeze este Amelia Choquet. 

Isabelle Lacoste se lăsă pe speteaza scaunului şi îl privi cu 
atenţie. 

— Şi? De ce ţi-ar telefona în legătură cu asta? Tu nu mai eşti 
şeful academiei. 

— Aşa e. 

Şi Isabelle înţelese că Gamache nu era doar apăsat de 
problema aceasta. Era aproape zdrobit. 

— Ce este, patron? 

— Au găsit opioide în posesia ei. 

— Drace! exclamă Isabelle şi de data asta nu-şi mai ceru 
scuze. Cât? 

— Prea mult pentru consum personal. 

— Face trafic? La Academia de Poliţie? 

— Aşa se pare. 

Acum Isabelle tăcea. Asimila vestea. Reflecta. 

Armand nu o grăbi. 

— Drogul provine din încărcătura ta? întrebă ea. 

Nu intenţionase să îi atribuie lui posesiunea, dar aşa îi ieşiseră 
cuvintele. Şi amândoi ştiau că el era responsabil, dacă nu pentru 
drogurile propriu-zise, pentru situaţia creată. 

— Încă nu au fost trimise la laborator, dar e posibil, da, 
răspunse el lăsând privirea spre mâinile împreunate. Trebuie să 
iau o decizie. 

— În legătură cu Amelia Choquet? 

— Oui. Şi, sincer, nu ştiu ce să fac. 

Isabelle ar fi dat orice ca să îl ajute. 

— Îmi pare rău, şefu', dar asta e treaba comandantului. Nu a 
ta. 

Privindu-l pe inspectorul-şef Gamache, Lacoste nu reuşea să 
ghicească la ce se gândea. Părea că îi cere ajutorul şi totodată îi 
ascunde nişte informaţii. 

— Îmi ascunzi ceva. 

— Dă-mi voie să te întreb un lucru, Isabelle, răspunse el 
ignorându-i remarca. Ce-ai face dacă ai fi în locul meu? 

— Dacă un cadet ar fi găsit cu droguri asupra sa? L-aş lăsa pe 
comandantul academiei să decidă. Nu e treaba ta, patron. 

— Ba e, Isabelle. Dacă drogurile aflate în posesia ei sunt 
opioidele mele, cum ai zis tu. 

— De unde a făcut rost de droguri? întrebă Isabelle. Ţi-a spus? 

— Comandantul încă n-a discutat cu ea. Din câte ştie, Amelia 
Choquet habar n-are că a fost descoperită. Acum mă duc acolo. 
Dacă o exmatriculează, o să moară, sunt sigur. 

Lacoste încuviinţă. Ştia şi ea. Ce nu ştiau cei mai mulţi era de 
ce o acceptase Gamache pe Amelia Choquet la Academia de 
Poliţie. De ce această tânără cu probleme, cu antecedente de 
abuz de droguri şi prostituție obținuse unul dintre locurile atât 
de râvnite în această scoală. 

Dar Isabelle ştia. Sau credea că ştie. 

Din acelaşi motiv pentru care o salvase pe ea când era în 
fundul prăpastiei profesionale şi îi oferise un post. 

Din acelaşi motiv pentru care întinsese mâna şi îl trăsese 
după el pe Jean-Guy în clipa când el însuşi era să fie concediat. 

Din acelaşi motiv, inspectorul-şef Gamache se gândea acum 
să-l convingă pe comandant să n-o dea afară pe Amelia 
Choquet. 

Era un om care credea cu tărie în a doua şansă. 

Numai că, în cazul Ameliei Choquet, nu era o a doua şansă. Ci 
a treia. 

Şi asta, după părerea lui Lacoste, era prea mult. 

Să acorzi a doua şansă era un gest de grație, s-o acorzi pe a 
treia era o prostie. Poate chiar mai rău. 

Era sau putea fi de-a dreptul periculos. Să crezi că o persoană 
se poate îndrepta când ţi-a dovedit deja că nu e capabilă. 

Amelia Choquet nu fusese prinsă copiind la un examen sau 
furând un flecuşteţ de la un coleg. Fusese prinsă în posesia unui 
drog atât de puternic, atât de periculos, încât îi putea ucide 
aproape pe toţi cei care îl luau. lar Amelia Choquet ştia. Ştia că 
face trafic cu moarte. 

Inspectorul-şef Lacoste îl privi pe bărbatul ferm din faţa sa, 
care credea că toţi semenii săi puteau fi salvaţi. Credea că-i 
poate salva el. 

Era principala lui calitate şi totodată punctul lui slab. Şi puţini 
ştiau mai bine decât Isabelle Lacoste ce însemna asta. Unele 
lucruri se prăbuşeau, altele alunecau. Dar niciodată nu ieşea 
ceva bun dintr-un punct slab. 

Isabelle observă că mâna dreaptă a lui Gamache nu mai 
tremura. Îşi încleştase pumnul. 

Capitolul 12 


— la loc. 

Nici comandantul Academiei de Poliţie, nici inspectorul-şef 
Gamache nu se ridicară când intră în birou cadetul Choquet. 

Sfidătoare ca de obicei, Amelia aşteptă lângă uşă, apoi se 
apropie şi se trânti pe scaunul ce-i fusese indicat, încrucişându- 
şi braţele la piept. Privea drept înainte cu un aer furios. Arăta 
exact aşa cum şi-o amintea Gamache. 

Acelaşi păr negru ca pana corbului şi ţepos. Cu o tunsoare 
poate mai puţin belicoasă. Bănuia că nu se înmuiase, ci mai 
degrabă se mai maturizase. Sau poate că se obişnuise el cu 
înfăţişarea ei. 

Amelia Choquet era cadet în ultimul an şi mai avea câteva 
luni până la absolvire. 

Era mică de înălţime, dar dădea impresia de forţă. Nu prin 
statură, ci prin prezenţă. lradia agresivitate. 

„Du-te dracului”. 

Cuvintele păreau să emane din ea, vibrante, ca o aură 
spinoasă. i 

Când o cunoscuse Gamache, Amelia le şi rostea. In fața lui, în 
fața tuturor. Dar acum se mulțumea să le gândească. Această 
femeie micuță degaja atâta forță, încât aveai senzația că le 
strigă. 

Totuşi, e un progres. Cât de cât, se gândi Gamache. 

Ea Îl salută cu un gest scurt din cap. 

„Du-te dracului”. 

Gamache nu-i răspunse la salut. Se multumi s-o privească. 

Piercingurile erau la locul lor. În sprânceană, în nas şi în 
obraz. În lungul cartilajului urechii. 

Şi...? Da. Era acolo. 

Clic-clic-clic - piercingul de pe limbă, pe care Amelia îl 
împingea în sus şi-n jos, lovindu-l de dinți. 

La un joc de poker ar fi fost considerat un tic care o trăda. 

Clic-clic-clic. Codul Morse inconştient al Ameliei. 

Într-o zi, poate o să-i spună despre acest tic. Dar nu acum. În 
acest moment, îi era de folos. Pentru scopul său. 

Clic-clic-clic. 

S.O.S. 

Cearşafuri curate, se gândi Gamache. Mirosul fumului de 
lemn. Greutatea capului lui Henri pe papucii mei. lşi recită 
propriul său cod secret. Un fel de rozariu. 

Croasante pufoase. 

— Ştii de ce te afli aici? o întrebă comandantul. 

Când părăsise Academia de Poliție pentru a prelua funcția de 
şef al Sûreté du Quebéc, Gamache discutase îndelung cu 
succesorul său despre viitorii poliţişti. Chiar îi recomandase să le 
permită să-şi exprime personalitatea. Amelia Choquet categoric 
asta făcea. Cu vârf şi îndesat. 

— Nu, nu ştiu de ce aţi cerut să mă vedeţi. 

După o mică pauză adăugă: 

— Domnule. 

Comandantul luă un plic de pe birou şi scoase din el o 
punguţă. 

— Recunoşti asta? 

— Nu. 

Răspunsul venise prea repede ca să crezi că fusese surprinsă. 
Ştia exact de ce se afla aici. Şi ce era în punguţa de plastic. 

Gamache o cunoştea suficient de bine pe Amelia ca să ştie că 
se pregătise pentru întâlnire. Poate puţin cam prea mult. Nu 
manifesta curiozitatea firească, uimirea chiar a unei persoane 
nevinovate. 

În schimb, dădea răspunsurile gata pregătite ale unui om 
vinovat. 

Aruncă o privire spre comandant să vadă dacă observase şi 
el. Da, bineînţeles. 

Gamache simţea cum îi creşte pulsul pe măsură ce se apropia 
de punctul de la care nu mai exista cale de întoarcere. Hotărâse 
ce măsură să ia, chiar dacă inima lui încă nu părea convinsă. 
Dar ştia că trebuie să meargă până la capăt. 

Amelia Choquet respira acum mai scurt, mai rapid. 

Şi ea simţea apropiindu-se punctul de unde nu mai exista cale 
de întoarcere. Era chiar acolo. La orizont. Se apropia. Cu viteză. 

Acel clic-clic-clic încetase. Devenise vigilentă. Un animal care, 
după ce trăise printre creaturi mai mici, descoperea brusc o 
lume de giganţi. Descoperea brusc că era mai mică decât îşi 
imaginase. Mai vulnerabilă decât ştiuse. Mai ameninţată decât 

crezuse că era posibil. O creatură care căuta scăpare şi nu 
găsea decât o stâncă. 

— Era în camera ta, sub saltea, spuse comandantul. 

— Mi-aţi percheziţionat camera? întrebă ea indignată şi 
Gamache aproape îi admiră această ultimă încercare de 
revenire. 

Aproape. 

— Nu asta e problema, nu-i aşa, domnişoară Choquet? întrebă 
comandantul lăsând punguţa pe birou. Asta este un stupefiant. 
O cantitate suficientă pentru a face trafic. 

— Nu este a mea. Habar n-am de unde a apărut. Dacă aş face 
greşeala să am prostii la şcoală, aş găsi o ascunzătoare mai 
bună. Camera altcuiva, de exemplu. 

— Vrei să spui că altcineva ţi le-a pus acolo? întrebă 
Gamache. 

Ea ridică din umeri. 

— Intenţionat? insistă el. Că a încercat o înscenare? Sau a 
vrut doar să nu fie în camera lui? 

— Alegeţi voi. Tot ce ştiu este că nu-mi aparţin. 

— Am prelevat amprente... 

— Deşteaptă treabă. 

Comandantul o fulgeră cu privirea. Amelia, Gamache ştia, 
avea un talent ieşit din comun de a-i provoca pe oameni. Totuşi 
greu de spus ce anume o determina să se comporte aşa. 

— „şi vom avea rezultatele cât de curând. De unde ai drogul? 

— Nu. Este. Al. Meu. 

Zgomotul din gură începuse din nou. Devenise un ţăcănit 
menit să-i irite pe interlocutori. 

Din ce vedea Gamache, comandantul se abţinea cu greu să 
nu se întindă peste masă şi s-o apuce de gât. 

lar Amelia Choquet nu mişca niciun deget ca să-şi salveze 
pielea. Dimpotrivă. Îi luă în balon. Arogantă, îngâmfată, aproape 
sigur pornită să-i mintă, părea să le ceară să se îndoiască de ea. 
Ba mai rău de-atât. 

Un cadet nevinovat, căruia i se găsesc în cameră droguri de 
mare risc, şi-ar susţine cu vehemenţă nevinovăția şi ar încerca 
să colaboreze cu ei pentru a afla ale cui sunt. 

Un cadet vinovat aproape sigur ar mima aceeaşi reacţie. Dar 
ea nu făcea niciuna, nici alta. 

Dintr-o făptură vulnerabilă,  încolţită şi speriată, se 
transformase într-o agresoare care scotea pe gură minciuni 
sfruntate ridicole. 

Amelia Choquet era cadet în ultimul an. Se maturizase 
devenind un lider, nu o brută, aşa cum se temuse Gamache. 

Era isteaţă, ageră. O persoană pe care alții ar fi vrut instinctiv 
s-o urmeze. 

Motiv pentru care, ca traficantă de droguri, Amelia Choquet 
era cu atât mai periculoasă. Date fiind antecedentele ei, ideea 
nu era întru totul imposibilă. 

Aplecându-se spre ea, Gamache îi observă tatuajele de pe 
încheieturile mâinilor şi de pe antebraţe, acolo unde i se 
ridicaseră mânecile uniformei. Apoi privirea lui iscoditoare urcă 
spre faţa ei şi atunci văzu altceva. Ceva ce putea fi o explicaţie 
pentru lipsa ei de judecată, pentru comportamentul straniu, 
autodistructiv de care dădea dovadă în această întâlnire. 

Reacţiile ei erau exagerate. Imprevizibile. Reacţiile unui 
drogat. 

Nu cumva...? 

Gamache căscă ochii. Numai puţin. 

— Tâmpito, tâmpito ce eşti, mărâi el. 

Apoi se întoarse spre comandant. 

— Trebuie să-i facem un test de sânge. E drogată. 

— Du-te dracului! 

Gamache o fulgeră cu privirea. 

— Când ai luat ultima doză? 

— N-am luat nimic. 

— Vită-te la ea, îi atrase atenţia Gamache comandantului, 
după care se întoarse spre Amelia. Ai pupilele dilatate. Crezi că 
nu ştiu ce înseamnă asta? Percheziţionaţi-i camera încă o dată, 
spuse el, şi comandantul dădu un telefon. Am de gând să-i pun 
capăt chiar acum, continuă el, întorcându-se din nou spre 
Amelia. 

— Să nu îndrăzneşti! Am ajuns deja mult prea departe. Mai 
avem puţin. Pot s-o fac. 

— Ba nu poţi. Ai dat-o-n bară. Eşti terminată. Ai mers mult 
prea departe. 

— Nu, nu. Sunt picături de ochi. Doar picături de ochi, 
protestă ea pe un ton aproape rugător. Pare că sunt drogată, 
dar nu sunt. 

— Spune-le agenţilor să caute picături de ochi, zise Gamache 
care voia aproape cu disperare s-o creadă. 

să creadă că nu luase şi ea drogurile. 

— N-o să găsească nimic, spuse Amelia. Le-am aruncat. 

Se lăsă tăcerea, iar Gamache privi adânc în ochii Ameliei. 

Văzând expresia de pe chipul lui, aceasta se întoarse spre 
comandant. 

— Dacă mă credeţi în stare să fac trafic cu rahatul ăla, 
înseamnă că nu vă pricepeţi la oameni aşa cum credeam. 

— Drogurile îi schimbă pe oameni, zise comandantul. 
Dependenţa, la fel. Cred că ştii foarte bine. 

— N-am mai folosit de ani întregi, insistă ea. Nu sunt drogată. 
De ce mama dracului m-aş fi înscris la Academia de Poliţie dacă 
mai eram narcomană? 

Gamache începu să râdă. 

— Pe bune? Ai armă de foc şi acces la oricâte droguri pofteşti. 
Dar majoritatea agenţilor corupți au măcar bunul-simţ să 
aştepte până obţin diploma şi ajung să patruleze pe străzi 
înainte să se apuce. Ca să nu mai spun că majoritatea nu sunt 
dependenţi când ajung aici. 

— N-am fost niciodată dependentă, ştii foarte bine, i-o 
întoarse Amelia aproape ţipând. Am consumat, da. Dar n-am 
fost dependentă. M-am lăsat. La timp. 

Propriile cuvinte părură s-o pună pe gânduri când îşi aduse 
aminte cum şi de ce se lăsase. La timp. 

Datorită acestui om. Care îi oferise un cămin aici. Un scop şi 
un sens. O şansă. 

— Nu fac trafic, spuse ea cu o voce mai calmă. Nu consum. 

Gamache o analiza. O studia. Totul depindea de decizia lui. 

Incă de când o acceptase la Academia de Poliţie ştiuse că, 
dacă reuşea s-o termine, avea potenţialul de a deveni un ofiţer 
de poliţie remarcabil. Un copil al străzii, o consumatoare de 
droguri devenită polițistă. 

Asta îi oferea un avantaj enorm. Ştia lucruri pe care alţi agenţi 
n-aveau de unde să le ştie. Le cunoştea nu doar cu mintea, ci şi 
visceral. Avea contacte, credibilitate, limbajul străzii imprimat 
pe propria piele. Putea să ajungă în locuri şi la oameni la care 
nimeni altcineva nu putea să ajungă. 

Şi cunoştea disperarea celor care trăiau pe străzi. Moartea 
rece şi solitară a celor dependenţi de opioide. 

Gamache sperase ca Amelia Choquet să împărtăşească 
dorinţa lui profundă de a pune capăt acestui flagel. Dar acum se 
întreba cât de tare se înşelase. Şi dacă era pe cale să comită o 
gravă eroare. 

Cât trăise pe străzi, Amelia Choquet citise poeţi şi filosofi. Era 
o autodidactă, care învățase singură latină şi greacă. Literatură. 
Poezie. ` Ă 

Da, dacă ar reuşi, ar ajunge departe. In Sûreté. In viaţă. 

Dar Gamache mai ştia şi că, în caz contrar, eşecul ar fi la fel 
de spectaculos. 

Şi, după toate aparențele, aproape de linia de sosire, Amelia 
Choquet eşuase. Spectaculos. 

Când intrase în acest birou, ea ştia sigur că îi găsiseră 
drogurile. 

Simplul fapt că le ţinea acolo era un act de autodistrugere. 

Gamache închise ochii. Trebuia să ia o decizie. Nu, îşi zise el, 
nu e bine. Decizia pe care o luase deja trebuia aplicată. Oricât 
de mult i-ar displăcea. 

Acolo, în biroul comandantului, simţea miros de lână udă şi 
auzea căzând fulgii de zăpadă. 

Deschise ochii şi se întoarse spre comandant. 

— Avem nevoie de un test de sânge pentru confirmarea 
bănuielilor şi construirea cazului împotriva lui Choquet. 

— Mai dă-mi o şansă, insistă ea. A fost o greşeală. 

— O greşeală? repetă Gamache. Aşa consideri tu? O amendă 
pentru parcare ilegală este o greşeală. Asta e... 

Căută cuvântul potrivit. 

— O mizerie. Ţi-ai distrus viaţa. Şi de data asta nu există o a 
doua şansă. Vei fi arestată şi acuzată. Ca oricine altcineva. 

— Te rog. 

Gamache se uită la comandant, care făcu un gest abia 
perceptibil. Se lăsa pe mâna lui. 

— De unde ai marfa? întrebă Gamache. 

— Nu pot să vă spun. 

— O, eu cred că poţi să spui, şi o să şi spui. Vorbeşte şi poate 
o să fim îngăduitori cu tine. 

Urmă un moment de tăcere, în care totul atârna în balanţă. 

Apoi Amelia Choquet înclină balanţa. 

— De la tine o am. 

Gamache o privi furios, cu ochii uşor măriţi. În semn de 
avertisment. 

Nu forța limita. 

Miros de croasante proaspete. S-o tin pe Reine-Marie în brațe, 
în pat, într-o dimineață ploioasă. Să merg cu maşina pe podul 
Champlain şi să văd panorama Montr&alului. 

— Ce-ai... dădu să spună comandantul. 

Amelia nu-l lăsă să termine fraza. 

— Nici măcar nu ştii, este? i se adresă ea lui Gamache. Nu ştii 
dacă e din rahatul pe care l-ai lăsat tu să treacă. l-ai pierdut 
urma, nu-i aşa? 

Se aplecă spre Gamache, cu pupilele dilatate. 

— La ce dracu' te aşteptai după ce-ai luat decizia aia? De-asta 
eşti atât de furios? De-asta vrei să mă pedepseşti? Pentru 
greşeala ta? 

— Asta nu e o pedeapsă, cadet, este o consecinţă. Dacă vreau 
să găsesc drogurile? Da, categoric. Dar nu mi-am imaginat 
niciodată că la tine o să le găsim. 

— Scuteşte-mă. Ştiai cine sunt când m-ai primit. 

— În cazul ăsta, ar trebui să ne considerăm norocoşi că n-ai 
dat foc şcolii. 

— De unde ştii că n-am făcut-o? 

Cuvintele ei îl făcură pe Gamache să încremenească preţ de o 
secundă. 

— De unde le ai? Cine ţi le-a vândut? întrebă el, de data asta 
cu glas ameninţător. 

— Ca inspector-şef, te-ai făcut de rahat. 

— Cadet! o atenţionă comandantul. 

— De ce naiba vă mai sfătuiţi cu el? îl întrebă ea pe 
comandant, arătând cu degetul spre Gamache. E suspendat din 
funcţie. Acum eşti un nimeni, patron. 

Ultimul cuvânt îl rosti cu dispreţ. Şi în liniştea care urmă se 
auzi din nou acelaşi clic-clic-clic. De data asta rar, ca un 
metronom. Numărând secundele. Gamache rămase perfect 
nemişcat. 

— Dacă mă duc la vale, nu fac decât să vin după tine, spuse 
Amelia aplecându-se şi mai mult în faţă. Eşti terminat, bătrâne. 

Cred că şi-a pierdut mintile, se gândi comandantul. Drogată. 
Sinucigaşă. Nebună. 

— Te simți mai bine? întrebă Gamache pe un ton 
imperturbabil. Ţi-ai vărsat furia? Ai scuipat pe altcineva? 

— Măcar am ales pe unul de teapa mea, răspunse Amelia. 

— Bine. Poate-acum putem să discutăm rezonabil. 

Deşi  inspectorul-şef Gamache adoptase un ton calm, 
comandantul îi simţea forţa personalităţii. Mult mai puternică 
decât cea a tinerei. Ştia că, dacă voia, Gamache putea s-o 
zdrobească. 

Dar ceea ce simţea venind dinspre inspectorul-şef nu era 
ceea ce se aştepta el - mânie, furie. 

Sigur, şi acestea erau prezente, dar mai era ceva. Ceva mult 
mai puternic. 

ingrijorare. Mult mai mare decât furia era grija lui Gamache 
pentru tânăra din faţa lor. 

Dumnezeule mare, îşi zise comandantul. Vrea să convingă o 
drogată să gândească rațional. 

Dar comandantul se înşela. 

— li vom face un test de sânge, propuse Gamache. 

— Nu vă dau permisiunea! ripostă Amelia. Nu scoateţi nimic 
din mine decât dacă mă legaţi. Şi vă dau în judecată. 

Gamache încuviinţă. 

— Inţeleg, spuse el, şi se întoarse spre comandant. Propun să 
aştepte afară, sub supraveghere, cât timp discutăm noi. 

e 

Când sună telefonul, Myrna lăsă jos croasantul cu şuncă. 

Bine instalată în fotoliul confortabil din librărie, se uită spre 
aparat. Apoi se ridică mormăind şi se duse spre tejghea. 

— Oui, all6. 

— Am vorbit cu fiul cel mare. Anthony Baumgartner. A stabilit 
cu fratele şi cu sora lui să se întâlnească toţi la el acasă astăzi, 
la ora 15:00. 

— Cine e la telefon? întrebă Myrna amabil, deşi ştia foarte 
bine cu cine stătea de vorbă. 

— Sunt Lucien Mercier. Notarul. 

Prin vitrina prăvăliei, Myrna Landers vedea pale de zăpadă 
aruncate în aer, care apoi cădeau pe nămeţii uriaşi care 
înconjurau parcul. Erau atât de înalţi, încât Myrna nu reuşea să 
vadă cine dădea la lopată. Vedea doar lopata roşie şi norul de 
zăpadă. 

Avea impresia că era încercuită de un lanţ de munţi proaspăt 
format. 

— Ora 15:00, repetă Myrna notându-şi pe hârtie. 

Apoi se uită la ceas. Acum era 13:30. 

— Dă-mi adresa. 

Îşi notă din nou. 

— Îi spun lui Armand că ne întâlnim toţi acolo. 

Myrna închise telefonul şi se întoarse încă o dată spre 
fereastră să se uite la micile erupții care se produceau de jur- 
împrejurul parcului. 

Apoi îi dădu un telefon scurt lui Armand ca să-i transmită ora 
şi locul întâlnirii cu familia Baroanei. După ce înfulecă şi restul 
croasantului, ieşi din nou. 

— E rândul meu, spuse Myrna luând lopata de la Benedict, 
care era şi transpirat, şi îngheţat. 

— Dumnezeule, făcu Clara sprijinindu-se în lopată şi 
măsurând cu privirea suprafaţa care mai rămânea de curăţat. 
De ce-om trăi noi aici? 

Ziua avea sclipiri de gheaţă, le curgea nasul, le îngheţau 
picioarele şi stratul de haine pe care îl aveau pe interior li se 
lipea de corp din cauza transpiraţiei, în timp ce stratul exterior 
era îngheţat bocnă. lar ei deszăpezeau satul. 

Myrna o auzi pe Clara bombănind lângă ea. Fiecare cuvânt 
era punctat de un nor de abur şi însoţit de o lopată de zăpadă. 

— Barbados. 

— Santa Lucia, spuse Myrna. 

— Jamaica, veni răspunsul. 

— Antigua, rostiră ambele femei dublându-şi eforturile. 

După ce au rămas fără insule caraibiene, au trecut la 
mâncare. 

Cremşnit. 

Homar. Cremă cu lămâie. 

Lucruri care le plăceau. 

e 

Armand închise telefonul chiar când comandantul se întorcea 
în birou. 

— Stă pe banca din anticameră şi o supraveghează asistentul 
meu. 

— Asistentul tău are un Taser? 

Comandantul izbucni într-un râs scurt şi îşi trase un scaun în 
faţa lui Gamache. 

— Deci ce facem cu ea? 

— Tu ce propui? întrebă Gamache. E academia ta. Studenta 
ta. 

Comandantul reflectă o clipă, uitându-se la inspectorul-şef. 

— Pe bune, Armand? Eu am impresia că-i a ta. 

Gamache zâmbi. 

— Crezi că a fost o greşeală că am admis-o la şcoală? 

— O fostă consumatoare de droguri care a practicat 
prostituţia şi care vinde opioide în Academia de Poliţie? 
Glumeşti? E o încântare. 

Armand chicoti nu tocmai amuzat. 

— Şi totuşi nu toată lumea vede lucrurile aşa, spuse el, după 
care redeveni serios. 

— Ştii, adevărul e că, până să se întâmple asta, Amelia 
Choquet a fost un cadet de excepţie. Nonconformistă. Al 
dracului de enervantă. Dar strălucită. Şi niciodată înclinată spre 
înşelătorie. Sau cel puţin aşa am crezut. 

Comandantul se uită spre uşă, imaginându-şi-o pe tânăra altă 
dată promițătoare aşteptând dincolo de ea. 

Încă o dată, soarta unui tânăr nesăbuit urma să fie decisă de 
nişte oameni în vârstă, în spatele uşilor închise. Chiar dacă 
niciunul dintre ei nu era foarte bătrân, se gândi el, fără îndoială 
atinseseră o vârstă pe care ea n-o va atinge vreodată. 

Cadetul Choquet nu dăduse dovadă doar de indisciplină. 
Inspectorul-şef Gamache avea dreptate. Prin acţiunile ei îşi 
distrusese viaţa. Însă ruinele, cu mari eforturi, puteau fi 
restaurate. Sau se puteau prăbuşi de tot, rânindu-i pe cei care 
încercau să ajute. 

— La ce te gândeşti? întrebă comandantul. 

Pentru că Gamache se gândea la ceva. li venise o idee. 

— Ce s-ar întâmpla dacă am elibera-o? întrebă Gamache. 

— S-o exmatriculăm adică? 

Sigur, asta era una dintre opţiunile pe care le aveau. 

Comandantul trecu în revistă toate posibilităţile. Puteau să-i 
dea Ameliei Choquet un avertisment şi să uite tot ce s-a 
întâmplat. Să ascundă totul sub preşul deja bombat al 
academiei. 

Tinerii făceau greşeli şi n-avea niciun rost să-i nenoroceşti 
pentru tot restul vieţii din cauza acestora. Deşi în cazul de faţă 
nu era vorba despre o simplă „greşeală”. 

Sau puteau s-o dea afară din academie. 

Sau puteau s-o aresteze şi s-o acuze de posesie şi trafic de 
stupefiante. 

Inspectorul-şef Gamache se gândea la o opţiune intermediară. 
Care ar fi, pentru oricare alt cadet, o reacţie rezonabilă, chiar 
blândă. Ar fi o sancţiune, o consecinţă care nu i-ar distruge 
viaţa. 

Numai că de data asta era vorba despre Amelia Choquet. O 
tânără cu antecedente de prostituție. De consum de droguri. 
Care revenise la vechile obiceiuri. 

Comandantul reflectă. 

— Am început să caut centre de dezintoxicare. Indiferent ce 
cale alegem, va avea nevoie de aşa ceva. 

Cum nu primi niciun răspuns, se întoarse spre inspectorul-şef 
care îl privea fix. 

Comandantul făcu ochii mari. 

— Non? Dar dacă nu... 

Dădu înapoi mental până la ultima răscruce, apoi alese 
cealaltă cale. 

Figura i se întunecă, golită de orice expresie, în timp ce privea 
spre viitorul Ameliei Choquet. Dacă urmau calea aceea. 

— Ai face asta? întrebă el cu glas scăzut. Fără să încerci să-i 
dai o mână de ajutor? 

— Am ajutat-o o dată şi uite unde-am ajuns. Dacă vrea ajutor, 
n-are decât să vină să-l ceară. E mai eficient aşa. Ştii şi tu la fel 
de bine ca mine. 

— Nu. Tot ce ştim este că avem de-a face cu o toxicomană 
care a recidivat. Noi suntem responsabili pentru ea, Armand. 
Trebuie s-o ajutăm. 

— Nu e pregătită. Vezi şi tu. Am irosi un loc preţios dintr-un 
centru de reabilitare. Un loc de care ar putea să profite un alt 
copil. Un copil care e pregătit. 

— Tu vorbeşti serios? abia reuşi să îngaime comandantul. Pe 
cine vrei să convingi că îi faci o mare favoare? Pe mine sau pe 
tine? 

— Nu-i facem o favoare dacă o ducem în braţe. 

— Când ai fost rănit, ai fost dus undeva în siguranţă. Nu a 
aşteptat nimeni să te târăşti de unul singur până la camera de 
gardă. 

Gamache stătea nemişcat, cuprins de furnicături în tot corpul. 
Sub efectul adevărului rostit de celălalt. Dar trebuia să rămână 
ferm. Hotărât. 

— E rănită, Armand. Rănită adânc. La fel de sigur de parcă ar 
fi fost atinsă de un glonţ. Are nevoie de ajutorul nostru. 

— Are nevoie să ştie că poate şi singură. Dacă reuşeşte, nu va 
mai recidiva. Asta e ajutorul pe care i-l dăm acum. 

— Dumnezeule, Armand! Dacă o laşi să plece acum, o 
condamni la moarte sigură. Ştii bine. 

— Nu. Dacă o las baltă, îi permit să-şi ia viaţa în propriile 
mâini. E în stare. Sunt convins. 

— Şi cum ai ajuns la concluzia asta? Sorbind dintr-un pahar de 
scotch în faţa focului la tine acasă? 

Cei doi bărbaţi se _ uitară unul la altul. Ce spusese 
comandantul nu era departe de adevăr. Armand stătuse în 
living, cu Henri aşezat cu capul pe picioarele lui, cu Reine-Marie 
ocupată să citească dosarele de arhivă în faţa lui. In timp ce 
afară ningea liniştit. lar inspectorul-şef Gamache se gândea la 
soarta tinereţii nesăbuite. 

Amelia. Şi alte mii ca ea. Poate sute de mii. 

Îşi cântărise opţiunile. În faţa şemineului. 

Teafăr şi sănătos. La căldură şi iubit. Reflectase asupra 
opţiunilor pe care le avea şi a atrocităţii pe care urma s-o 
comită. 

e 

Douăzeci de minute mai târziu stăteau în holul lung de la 
intrare şi ieşire al Academiei de Poliţie. 

Amelia Choquet, în civil, veni spre ei, încadrată de doi membri 
ai personalului. Avea pe umăr un imens sac plin cu singurele 
lucruri pe care le considera demne de păstrat, bănuia Gamache 
văzând unghiurile ascuţite care împungeau pânza. 

Cărţi. 

O urmări apropiindu-se şi, când trecu pe lângă el, niciunul 
dintre ei nu rosti niciun cuvânt. _ 

Amelia se întorcea în stradă, desigur. In şanţ. La droguri şi la 
prostituție, ca mijloace necesare pentru a-şi procura următoarea 
doză. Apoi pe următoarea. 


VP - 93 


Câţiva paşi mai încolo, fata se opri. Băgă mâna în sac, apoi, 
cu o singură mişcare fluidă, se întoarse şi aruncă ceva înspre ei. 
Obiectul se răsuci prin aer cu aşa mare viteză, încât 
comandantul, care stătea lângă Gamache, abia avu timp să se 
ferească. 

Dar reacţia instinctivă a lui Gamache fu alta. 

El nici nu tresări. Ridică mâna dreaptă şi, chiar înainte ca 
obiectul aruncat să-l lovească în faţă, îl prinse. 

Ultimul lucru pe care îl văzu la Amelia Choquet fu un zâmbet 
răutăcios pe care i-l aruncase înainte de a-i întoarce spatele, 
arătându-i degetul mijlociu, şi de a păşi în noua ei viaţă. Vechea 
ei viaţă. 

Gamache rămase pe loc, contemplând dreptunghiul de lumină 
până se închise uşa şi se făcu din nou întuneric. Abia atunci se 
uită la obiectul pe care îl ţinea în mână. Era o cărţulie pe care el 
i-o dăruise în prima ei zi la Academia de Poliţie. In urmă cu o 
viaţă de om. Cartea lui. Marcus Aurelius. Gânduri către sine 
însuşi. 

Amelia îi refuzase oferta, cu un zâmbet dispreţuitor. Acum, 
Gamache se uită la volumul subţire pe care îl ţinea în mână. 
Amelia se dusese şi îşi cumpărase propriul exemplar. Şi i-l 
aruncase în faţă. 

— EXxcusez-moi, îi spuse comandantului care se uita la el cu 
un fel de aversiune. Imi dai voie să-ţi folosesc biroul? In 
particular? 

— Desigur. 

Gamache formă un număr de telefon, dar uşa rămăsese 
întredeschisă, iar comandantul auzi. Pentru că trăgea cu 
urechea. 

— A plecat. Urmăriţi-o. 

Comandantul înţelese atunci ce făcuse Gamache. Ce făcea. 
Ce plănuise, aproape fără îndoială, de la bun început. 

Inspectorul-şef Gamache o eliberase pe tânără în jungla 
oraşului. Şi unde se va duce ea? Inapoi în stradă, bineînţeles. Și 
acolo, în mizerie, va căuta din nou droguri. 

li va conduce la traficant. Şi poate la restul opioidelor pe care 
şeful Sûreté du Quebec le lăsase să intre în ţară. 

Inspectorul-şef va recupera drogurile şi va salva vieţi. Dar 
pentru asta va trebui să calce peste cadavrul Ameliei Choquet. 

În timp ce îl privea pe Gamache plecând de la academie, 
comandantul se întrebă dacă îl admira mai mult pe şeful Sûreté 
du Quebec. Sau mai puţin. 

Nutrea şi un gând scandalos. Şi, oricât încerca să şi-l alunge 
din minte, nu-i dădea pace. 

Comandantul se întrebă dacă nu cumva chiar inspectorul-şef 
plantase drogurile în camera tinerei. Ştiind ce se va întâmpla. 

În maşină, înainte să se îndrepte spre întâlnirea cu Myrna şi 
cu ceilalţi, Armand îşi scoase mănuşile, îşi puse ochelarii de citit 
şi luă cartea în mâinile lui mari. 

Apoi o deschise, recitind pasajele familiare. Parcă revedea un 
vechi prieten. 

In timp ce răsfoia paginile cu colţurile îndoite, găsi nişte 
rânduri subliniate. 

„Nu de moarte ar trebui să se teamă omul, ci de faptul că nu 
va începe niciodată să trăiască”. 

Şi se gândi la acel clic-clic-clic pe care îl auzise când Amelia 
trecuse pe lângă el pe culoar. Obiceiul care o trăda. 

Salvează sufletele noastre.” 


? În original, Save Our Souls - SOS (N.r.). 

Capitolul 13 


— Armand, trebuie să auzi şi tu. 

Gamache abia ajunsese acasă la fiul cel mare al Berthei 
Baumgartner, că Myrna îl şi trăgea în living, unde se adunaseră 
toţi. 

Îşi scosese paltonul, căciula, mănuşile şi cizmele, iar acum 
stătea în şosete, uitându-se rapid prin cameră. Cel mai 
îndepărtat perete era acoperit cu rafturi de bibliotecă, cu cărţi, 
fotografii înrămate şi amintirile pe care au obiceiul oamenii să le 
strângă. Pe ceilalţi pereţi erau tablouri. Nimic avangardist, doar 
nişte acuarele modeste, câteva picturi în ulei şi nişte 
reproduceri. Ferestrele dădeau spre curtea din spate, cu copaci 
şi o peluză acoperită cu un strat gros de zăpadă strălucitoare. In 
cămin ardea focul. 

Camera era zugrăvită în tonuri liniştite, uşor masculine, de bej 
şi albastru. Era o cameră, un cămin care respira confort şi 
bunăstare. 

— Armand Gamache, spuse el întinzând mâna spre cei trei 
moştenitori Baumgartner. Sincere condoleanţe. 

Aceştia avură o uşoară ezitare când îl priviră. Se uitau la el cu 
acea bine-cunoscută privire de surprindere pe care o au oamenii 
când cineva pe care obişnuiau să-l vadă în sufragerie la televizor 
apare pe neaşteptate în sufrageria lor în persoană. 
Tridimensional. 

Mergând şi vorbind. 

Îşi strânseră mâinile. 

Anthony, Caroline şi Hugo. 

Înalţi, cu încheieturi fine şi cu tenul sănătos al unora care 
mănâncă bine şi se îngrijesc. 

Mai puţin Hugo. 

El părea să semene cu mama lui. Era scund, rotund şi rumen 
la faţă. Un biet răţoi printre lebede. Deşi semăna mai degrabă 
cu un broscoi. 

Anthony Baumgartner avea 52 de ani şi era cel mai mare, 
urmat de Caroline şi apoi de Hugo. Deşi Hugo arăta mult mai în 
vârstă decât ceilalţi, cu trăsături care păreau tăbăcite de vânt şi 

soare. O statuie de gresie lăsată prea mult afară, sub influenţa 
intemperiilor. Avea părul cărunt. Dar nu ca tâmplele grizonante 
ale lui Anthony, care-i dădeau acestuia un aer distins, sau ca 
părul lui Caroline, vopsit într-o nuanţă delicată de blond. 

Anthony se mişca degajat, chiar cu o anumită graţie. Dar 
Caroline a fost cea care s-a apropiat prima, cu mâna întinsă. 

— Bine aţi venit, domnule inspector-şef! îl întâmpină ea 
menţionând gradul lui Gamache, deşi el n-o făcuse. 

Avea o voce caldă, aproape muzicală. 

— Nici n-am ştiut că mama vă cunoştea. N-a pomenit 
niciodată de dumneavoastră. 

— Ceea ce, pentru ea, este ciudat, spuse Hugo. 

Glasul lui era neaşteptat de grav şi sonor. Dacă un şanţ săpat 
în pământ ar putea vorbi, probabil că aşa ar suna. 

— De fapt, nu ne-am cunoscut, răspunse Armand. Niciunul 
dintre noi trei n-a cunoscut-o. A 

— A, nu? se miră Anthony uitându-se de la unul la altul. In 
cazul acesta, de ce v-a ales ca executori? 

— Speram să ne lămuriţi dumneavoastră, răspunse Myrna. 

Fraţii se consultară din priviri perplecşi. 

— Sincer, interveni Anthony, am crezut că noi vom fi 
executorii. A fost o surpriză când ne-a telefonat maître Mercier. 

— Probabil că Baroana a avut motivele ei, spuse Caroline. Nu 
lăsa niciodată nimic la voia întâmplării. Fără îndoială că există o 
legătură. 

— Madame Landers şi cu mine locuim într-un sat care se 
cheamă Three Pines, explică Gamache. Cred că mama 
dumneavoastră a lucrat acolo. 

— Aşa este, confirmă Hugo. Zicea că este un sătuc simpatic, 
aflat într-un fel de scobitură în pământ. 

În timp ce vorbea, făcu mâinile căuş. 

Deşi cuvântul „scobitură” nu sugera nimic atrăgător, gestul în 
sine produse exact efectul opus. Mâna lui puternică făcută căuş 
nu sugera un gol, ci lăcaşul unui obiect preţios. Apă pe timp de 
secetă. Vin la o sărbătoare. Sau o creatură pe cale de dispariţie 
care avea nevoie de protecţie. 

Armand se minună să descopere cât de expresiv era acest om 
la prima vedere grosolan. Cu un gest mic şi banal evoca o lume 
de înţelesuri. 

Ca şi Armand, Myrna îi observa cu atenţie. Nu cu suspiciune, 
ci mai degrabă cu un interes profesional pentru dinamica lor. De 
grup. De familie. Şi ce se întâmplă în momentul când printre ei 
apar nişte necunoscuţi. 

Cei trei păreau să se simtă bine împreună. Deşi exista o 
ierarhie, în vârful căreia trona în mod clar Anthony. 

— Doriţi ceva de băut? îi întrebă Caroline pe oaspeţi. Cafea, 
ceai? Un pahar de tărie, poate? 

— Eu zic c-ar trebui să începem, propuse Lucien. 

— Eu am să-mi iau o bere, zise Hugo îndreptându-se spre 
bucătărie. 

— Un ceai, vă rog, răspunse şi Myrna. 

Armand ceru la fel. 

— Aş vrea şi eu o bere, dacă aveţi, spuse Benedict. 

În timp ce Caroline şi Anthony îl urmară pe Hugo în bucătărie, 
Armand se duse lângă Myrna, în faţa bibliotecii. 

— Ziceai că trebuie să aud ceva. Ce este? 

— E vorba despre Baroană. De ce i se spune aşa. 

— Serios? 

Myrna îl privi cu o expresie atât de îndurerată, încât Armand 
se întrebă dacă nu cumva o lovise brusc o suferinţă acută. Se 
dovedi că aşa era, numai că suferinţa nu era de natură fizică. 

— Nu pot să-ţi spun. 

— De ce? Tocmai mi-ai spus că trebuie să aud asta. 

— Aşa e, dar mai bine să auzi de la ei, spuse ea înclinând 
capul spre bucătărie. O poveste incredibilă. Mă întreb dacă e 
adevărată. 

— Haide, zi, insistă Armand. Începi să devii enervantă. 

— Scuze, dar nu terminaseră de povestit când ai ajuns tu. 

Mai aruncă o privire spre bucătărie. 

— Cum ţi se par? 

— Familia Baumgartner? întrebă Armand aruncând şi el o 
privire spre bucătărie. Încă nu mi-am format o părere. Mi se par 
destul de cumsecade. Tie? 

— Eu caut mereu semne de psihoză, recunoscu Myrna. Am 
petrecut prea mulţi ani sondând minţile oamenilor. Dacă sapi 
suficient de mult timp şi suficient de adânc, sigur găseşti ceva. 
Chiar şi în persoanele cele mai echilibrate. 

ÎI privi cu subînţeles şi el zâmbi larg. 

— Mă bucur că acum e rândul lor. Şi? Ai descoperit 
simptomele vreunei psihoze la oamenii ăştia cumsecade? 

— Nici măcar unul. Ceea ce mă nelinişteşte. 

Armand izbucni în râs. 

— Nicio grijă. Un testament scoate cel mai bine la iveală 
nebunia. 

— Avem destule exemple, recunoscu ea. Crezi că îi 
deranjează că am fost desemnaţi noi executori? 

— Nu-mi dau seama. În orice caz, au fost surprinşi. Mă întreb 
de ce nu le-a spus mama lorcă i-a înlocuit. 

— Eu mă întreb de ce a făcut-o, spuse Myrna aruncând o 
privire în bucătărie prin uşa întredeschisă. Crezi că vreunuia 
dintre ei îi filează o lampă? întrebă ea ridicând o mână la tâmplă 
şi rotind-o. lar ea n-a putut să-i excludă doar pe el, aşa că i-a 
înlocuit pe toţi trei? 

— Pe el? Te gândeşti la cineva anume? Cumva Hugo? 

— Pentru că arată cum arată? Bietul de el. Imaginează-ţi cum 
e să creşti alături de un frate şi o soră care arată superb. Asta 
poate perverti un om. Dar eu pariez pe Anthony. 

Armand îi privi pe cei trei Baumgartner, ocupați să 
pregătească băuturile. Caroline şi Anthony pregăteau ceaiul şi 
puneau nişte fursecuri pe o farfurie. La capătul tejghelei, Hugo, 
singur, turna două beri în pahare. 

Între ei domnea buna înţelegere. Cel puţin aşa părea la 
suprafaţă. Şi totuşi abia dacă schimbau o vorbă. 

— De ce Anthony? întrebă el. 

— Pentru că nu l-ai bănui. Întotdeauna îmi trezesc suspiciuni 
oamenii care par prea echilibraţi. 

— Uneori, un trabuc nu e altceva decât... 

Myrna începu să râdă. 

Armand observă ceva în spatele ei, pe un raft al bibliotecii, şi 
întinse mâna să-l ia. 

Era o mică fotografie. Rama de argint îşi pierduse luciul şi 
poza alb-negru se decolorase, dar recunoscu personajele şi locul 
unde fusese făcută poza. 

Cei trei copii Baumgartner - doi slăbănogi, unul grăsan - 
stăteau în faţa fermei, ţinându-se lejer de după umeri. Era vară, 
iar ei purtau costume de baie lălăi şi zâmbeau cu gura până la 
urechi. 

În spatele lor, în grădină, Armand observă lăstarii înalţi de 
degeţel-roşu şi omag, uşor de recunoscut. 

— Ce-i asta? întrebă el arătând spre un alt pâlc de plante. 

— Hm, făcu Myrna. După câte văd, Baroana era o mare 
grădinăreasă. N-aş fi zis că planta asta creşte pe la noi, dar 
presupun că o protejează casa. Sau poate că o răsădea în 
fiecare an. E o solanacae letală. li mai zice şi mătrăgună. 

Armand puse la loc fotografia cu cei trei copii care se înălţau 
ca buruienile printre plantele otrăvitoare. 

— Poftiţi, spuse Caroline în timp ce Anthony intra aducând 
tava cu ceai. 

Hugo venea în urma lui cu berile. 

Acesta era locul lui firesc, începea să înţeleagă Gamache. La 
câţiva paşi în spatele fratelui şi surorii sale. Separat de ei. Doar 
puţin. Suficient de aproape pentru a le vedea intimitatea, dar 
suficient de departe pentru a nu fi inclus. 

— Putem să continuăm? întrebă Lucien, care nu acceptase 
nimic de băut. 

— Cred că ar trebui să ne întoarcem puţin în urmă, acum, că e 
şi Armand aici, propuse Myrna. El n-a auzit ce spunea Caroline 
înainte să vină. 

— N-are nicio legătură, replică Lucien. Suntem aici ca să citim 
testamentul, atât. 

— Tocmai ne spuneaţi de ce mamei dumneavoastră îi plăcea 
să i se spună Baroana, o îndemnă Myrna pe Caroline. 

— „Îi plăcea”? repetă Anthony aruncând încă un lemn pe foc. 
Nu-i „plăcea” să i se spună Baroana, insista. 

Se aşeză la loc pe scaunul lui. 

Caroline se întoarse spre invitaţi, netezindu-şi fusta. Cu 
genunchii apropiaţi, cu gleznele încrucişate. O distinsă doamnă 
făcând conversaţie de salon. 

— Mama noastră îşi spunea Baroana, pentru că asta era. 

Armand se holbă la ea, apoi la ceilalţi. Nu rămăsese chiar cu 
gura deschisă, dar ochii cu siguranţă îi făcuse mari. 

Myrna se întoarse către el surâzând. Dacă încântarea ar fi 
putut produce o combustie spontană, Myrna ar fi fost acum în 
flăcări. Ceea ce începuse ca o corvoadă, să accepte să devină 
executori ai testamentului unei necunoscute, devenea repede 
nu doar ceva interesant, ci şi de-a dreptul fabulos. 

O baroană, spuneau ochii ei strălucitori. O femeie de serviciu 
de viţă nobilă. Ce poţi cere mai mult de-atât? 

În faţa lor, fraţii Baumgartner reacţionau, fiecare în felul său. 
Anthony, care părea să guste comicul situaţiei, ridicase 
sprâncenele ca şi cum ar fi zis: Părinţii. Ce să-i faci? 

Caroline stătea netulburată, dar tenul o trăda: pe obraji îi 
apăruseră mici pete rozalii. 

lar Hugo... 

— Poate că era, spuse el. Nu ştim. 

— Ba cred că ştim, interveni Anthony. Trebuie să acceptăm 
realitatea, Hug. Oricât de neplăcută ar fi ea. 

Îi pronunţase numele „Ug” şi se uita la fratele său. 

— N-am cunoscut niciodată o baroană adevărată, mărturisi 
Benedict. Ce tare! 

— Şi nici acum n-ai cunoscut, replică Myrna. 

— Ce anume o făcea să creadă că era baroană? întrebă 
Armand. 

— Ei bine, numele de familie, printre altele, răspunse 
Anthony. 

— Baumgartner? se miră Benedict. 

— Nu, răspunse Caroline. Acesta a fost numele tatălui nostru. 
Numele ei de domnişoară a fost Bauer. Dar bunicul ei, 
străbunicul nostru, a fost un Kinderoth. 

Îi privi atentă, aparent aşteptând o reacţie. 

— Kinderoth, repetă Hugo. 

— Am auzit, spuse Myrna. Încercaţi să ne spuneţi ceva? 
Benedict miji ochii şi ridică degetele, mişcând buzele în tăcere. 
Evident, încerca să găsească o legătură. 

— Kinderoth, zise el în cele din urmă. Child roth. 

— Child roth, repetă Armand, apoi se opri. Roth child? 
Rothschild? 

Hugo încuviinţă. 

— E ridicol, pufni Lucien. 

Apoi se întoarse spre fraţii Baumgartner. 

— Doar nu vreţi să spuneţi că Bertha Baumgartner a fost o 
Rothschild? 

Anthony se lăsă pe speteaza scaunului, aparent distanţându- 
se de această afirmaţie. 

Caroline avea un aer de sfidare politicoasă, ca şi cum îi invita 
să conteste acest lucru. lar Hugo era de-a dreptul triumfător. 

— Ba da. 

— Rothschild? făcu Myrna. Bancherii? Miliardarii? 

— În fine, o ramură a familiei, preciză Caroline. Cea care s-a 
stabilit în Canada în anii 1920 şi a decis să investească totul la 
bursă. 

— Ei au fost norocoşii, zise Anthony. Cel puţin au scăpat cu 
viaţă. 

— Şi n-au investit „totul”, adăugă Hugo. Au venit aici pentru 
că li se furase totul. W; se furase totul. 

— Ajunge, interveni Anthony, ridicând mâna. Am trecut prin 
asta toată viaţa noastră. l-a bântuit pe părinţii noştri, pe bunicii 
noştri. Aproape că au înnebunit de atâtea resentimente. Hai să 
încetăm. 

— Anthony are dreptate, zise Caroline. Chiar dacă este 
adevărat, nu mai putem face nimic. 

— Maman zicea... începu Hugo. 

— Maman era o bătrână amărâtă care născocea lucruri ca să 
se consoleze pentru că trebuia să spele toaletele altora, îi 
răspunse Caroline. Ne-a crescut cu dragoste şi cu ciudă şi ne-a 
cerut să promitem că vom lupta mai departe. Dar eram copii 
când am făcut promisiunea. 

— Kinder, spuse Benedict. 

Caroline se întoarse spre el, vizibil deranjată. 

— De unde ştii cuvântul ăsta? întrebă Myrna. 

— Kinder? repetă Benedict. Părinţii prietenei mele sunt 
germani. În engleză, grădiniţă se spune kindergarten, nu? 

Kindergarten, se gândi Gamache întorcându-se spre biblioteca 
unde se afla fotografia decolorată. Fotografia unor copii într-o 
grădină letală. 

— Nu suntem germani, preciză Hugo. Suntem austrieci. 

— Ahh, făcu Benedict, apoi cobori glasul. Erau condamnaţi? 

— Normal că nu, răspunse Caroline. 

O clipă, îl priviră toţi lung, apoi Myrna înţelese despre ce era 
vorba. 

— Austrieci, nu australieni. Ca familia Von Trapp. 

Cum tânărul o privea în continuare cu un aer tâmp, ea 
continuă: 

— Sunetul muzicii? Armand, ajută-mă. 

— O, cred că te descurci de minune şi singură. 

Din dreapta sa se auzi o voce care fredona câteva acorduri de 
Edelweiss, Edelweiss... şi care se stinse treptat. 

Se uitară într-acolo şi Hugo lăsă capul în jos, părând să-şi 
studieze mâinile. 

— Ni-l cânta maman, explică Anthony. Cred că am văzut 
filmul de o sută de ori. 

Şi Armand îl văzuse. De atâtea ori, încât pierduse şirul 
numărătorii. Impreună cu copiii săi. Acum, cu nepoţii. Şi el le 
cântase acest cântec obsedant seara, înainte de culcare. 

Edelweiss. Pleoapele grele li se închideau. Edelweiss. 

— Putem să continuăm? întrebă Lucien. 

Împărţi exemplare din testamentul Berthei Baumgartner şi 
copiilor ei, în timp ce executorii testamentari şi le scoaseră pe 
ale lor. 

— Vă rog să daţi la pagina 15, îi îndemnă Lucien. Am să trec 
în revistă principalele dispoziţii. Lasă câte cinci milioane de 
dolari fiecărui copil, precum şi imobile în Geneva şi Viena. lar 
titlul îi revine fiului cel mare, continuă el cu seriozitate, ca şi 
când titlul chiar exista. 

Se întoarse spre Anthony. 

— Adică dumneavoastră. 

— Merci, spuse acesta. 

Răspunsul ar fi putut trece drept sarcastic, dar bărbatul părea 
doar trist. Şi nu era singurul. Armand se uită la ceilalţi - tristeţea 
lor era palpabilă. 

Poate că Baroana avusese mania grandorii. Poate că fusese 
plină de resentimente. Dar îşi iubise copiii şi o iubeau şi ei. 

Lucien citi restul documentului şi, când termină, îi privi pe 
rând. 

— Întrebări? 

Benedict ridică mâna. 

— Din partea familiei, preciză Lucien. 

— Cum se procedează? întrebă Caroline. Ţinând cont că nu 
există nimic din toate astea? 

— Şi ce se întâmplă cu ce există? întrebă Anthony. A avut 
câteva mici investiţii, nişte bănuţi la bancă. Şi casa? N-am 
vândut-o cât ea a fost în viaţă. Din respect. A sperat tot timpul 
că o să se întoarcă acolo. 

— Mă bucur că aţi adus vorba de fermă, zise Gamache. Am 
fost acolo ieri. Este într-o stare foarte proastă şi probabil că ar 
trebui demolată. 

— Nu, ripostă Hugo. Sunt sigur că poate fi salvată. Armand 
clătină din cap. 

— E prea periculos. Mai ales cu cantitatea de zăpadă care a 
căzut. Mă tem că va trebui să dau un telefon pentru a cere să fie 
inspectată şi probabil demolată. 

— Eu n-am nimic împotrivă, spuse Caroline. Nu ne rămâne 
decât să vindem terenul. Mama n-a mai locuit acolo de vreo doi 
ani. Sentimental, nu mă mai leagă nimic de acel loc. 

— Aţi crescut acolo? întrebă Myrna. 

Rareori copiii, indiferent de vârstă, nu mai simțeau absolut 
niciun ataşament faţă de casa în care au copilărit. Decât dacă 
fuseseră nefericiţi acolo. 

— Tatăl dumneavoastră... începu ea. 

— Ce e cu el? întrebă Anthony. 

— Mama dumneavoastră era văduvă, aşa scrie în testament. 

— Da, a murit acum 30 de ani. 

— 36, preciză Hugo. 

— Într-un accident la fermă, adăugă Caroline. Călcat de 
combină în timp ce strângea fânul. 

Myrna tresări. Chipul lui Armand rămase impasibil, dar îşi 
imagină scena. 

— Tony l-a găsit, explică Hugo. leşise să-l caute când am 
văzut că nu venea la masă. A murit pe loc. Probabil n-a simţit 
nimic. 

— Probabil că nu, spuse Armand sperând ca tonul lui să nu fi 
trădat ce credea de fapt. 

— Atunci a trebuit Baroana să-şi caute de lucru, continuă 
Caroline. Ca să ne întreţină. 

— Eu m-am angajat ca ambalator la IGA, povesti Anthony. Tu, 
Caroline, ai lucrat ca bonă. 

— Îţi aminteşti de cuplul care te-a angajat să le supraveghezi 
caprele? întrebă Hugo râzând. 

— Doamne Dumnezeule, da, răspunse Anthony râzând şi el 
împreună cu Caroline. Puseseşi un afiş la biserică, în care ziceai 
că îţi plac copiii mici şi ai vrea să te ocupi de ei. 

— În orice caz, iezii ăia erau mult mai bine-crescuţi decât puii 
de om, comentă Caroline. 

Stătea relaxată pe scaun, cu un zâmbet larg şi ochii 
strălucitori. 

— Mai puţin când loveau cu copita, comentă Hugo. Îmi aduc 
aminte că am mers cu tine de câteva ori ca să te ajut. 

Îşi frecă fluierul piciorului. 

— Pur şi simplu nu te plăceau pe tine. 

Armand îi asculta pe cei trei fraţi vorbind despre un subiect 
evident familiar. O parte din ritualul familiei. Aceleaşi poveşti, 
reluate la nesfârşit. Pentru o clipă, semănaseră cu copiii din 
fotografie. 

În ceea ce-l privea, Armand nu îl scăpa din ochi pe Anthony 
Baumgartner. Probabil că n-avea mai mult de 16 ani când îl 
găsise pe tatăl său pe câmp. 

O imagine care nu putea fi ştearsă din memorie. O amintire 
care ocupa un spaţiu deloc neglijabil în casa lungă a lui Anthony. 
Care înghesuia în colţuri alte amintiri frumoase din copilărie. 

Armand îşi pierduse ambii părinţi în copilărie, într-un accident 
de maşină. Şi în ziua de azi îşi amintea toate detaliile din timpul 
vizitei făcute de poliţişti. 

Ziua aceea, momentul acela îi afectase fiecare secundă din 
tot restul vieţii sale. 

Şi nu el îşi găsise părinţii. Nu le văzuse trupurile neînsufleţite. 
Îşi amintea mirosul biscuiţilor cu unt de arahide care se coceau 
la cuptor şi chiar şi acum i se făcea greață când îl simţea. 

lar omul acesta îşi amintea corpul însângerat şi mutilat al 
tatălui său. 

— Eu cred c-ar trebui să încercăm să salvăm casa, spunea 
Hugo. 

— Atunci rămâi puţin după ce pleacă invitaţii noştri, propuse 
Anthony. Putem să discutăm. 

— În ceea ce priveşte celelalte bunuri, reluă Lucien, vom face 
un inventar pe care dumneavoastră nu trebuie decât să îl 
semnaţi. 

— Aveţi fotografii cu mama dumneavoastră? întrebă Armand. 

Îl urmă pe Anthony până la şemineu, unde se afla o fotografie 
înrămată. 

— Îmi permiteţi? 

Anthony încuviinţă şi Armand o luă în mână. 

— A fost făcută anul trecut, de Crăciun, spuse Caroline, care 
venise lângă ei. 

Armand recunoscu şemineul în faţa căruia stătea. În 
fotografie era decorat cu ghirlande de pin şi funde de un roşu 
aprins, iar în fundal se vedea un pom de Crăciun împodobit cu 
globuri, şiraguri de popcorn şi acadele în formă de bastonaşe. 
Sub brad erau îngrămădite cadouri ambalate în hârtie viu 
colorată. Dar în centrul fotografiei, motivul pentru care fusese 
făcută, era o femeie în vârstă, aşezată într-un fotoliu. Nişte 
copilaşi se îngrămădeau peste el şi în jurul ei, iar în spate 
stăteau cei trei copii ai ei. Toată lumea zâmbea. Unii chiar 
râdeau. 

Baroana purta o coroană de hârtie şi afişa un zâmbet radios. 
Semăna puţin cu Margaret Rutherford. 

Păr alb. Guşă. Ochi albaştri strălucitori, cu pleoape lăsate ca 
la un bloodhound. Piept şi trunchi enorme, mâini făcute pentru a 
frământa aluat de prăjituri şi a îmbrăţişa copii. 

Privind-o, Armand aproape că simţea mirosul esenței de 
vanilie. 

Se pomeni zâmbind, apoi i-o întinse Myrnei. 

— Marea ducesă Gloriana, sugeră el, iar Myrna încuviinţă şi 
zâmbi larg. 

— Un şoricel pe lună”. 

Apoi, în timp ce privea fotografia care ocupa un loc de cinste 
în sufrageria fiului Bertei, expresia Myrnei deveni melancolică. 

— Sau Harvey. 

— Îi luaţi şi pe dânşii, da? întrebă Lucien câteva minute mai 
târziu, când se pregăteau să plece. 

Era mai degrabă o afirmaţie, nu o întrebare. „Dânşii” fiind 
Myrna şi Benedict. Nişte saci cu sare, cum s-ar zice. Dar mai 
puţin utili. 

— Mai am de stabilit câteva lucruri cu Anthony Baumgartner, 
preciză notarul. 

— Oui, răspunse Armand. 

Caroline plecă odată cu ei, însă Hugo rămase să discute cu 
Anthony despre viitorul fermei. 

Puțin mai târziu, Myrna, Benedict şi Armand stăteau împreună 
cu Reine-Marie în faţa focului în bistrou. Clara, Ruth şi Gabri li s- 
au alăturat şi au comandat toţi de băut. 


10 Film britanic de comedie în care actriţa Margaret Rutherford interpretează rolul 
ducesei Gloriana (N.r.). 

Acum aveau curent, iar telefoanele funcționau. 

— Vin abia mâine după-amiază, anunţă Benedict după ce 
dăduse un scurt telefon de la barul bistroului. 

— Cine? întrebă Clara. 

— Cei de la garaj. Camioneta mea a rămas la ferma lui 
madame Baumgartner. Trebuie remorcată şi are nevoie de 
cauciucuri noi. 

Aruncă o privire spre Armand, care încuviinţă. 

— Am telefonat la primărie şi le-am recomandat ferm să 
trimită nişte inspectori acolo, anunţă Armand. Cred că ferma 
trebuie demolată. 

— Ar putea fi salvată, interveni Benedict. Dacă vor 
moştenitorii să-ncerc. 

— Nici să nu te gândeşti, ripostă Armand. Caroline avea 
dreptate. Ar trebui s-o demoleze şi să vândă terenul. 

Soarele apunea, iar cerul căpătase o culoare albastră delicată 
înainte de lăsarea întunericului. 

— Mai rămâi o noapte la noi, îl îndemnă Reine-Marie pe 
Benedict. 

— Dar nu am haine. 

— Îţi dăm noi, zise Gabri, măsurându-l pe tânăr din priviri. 
Cred că porţi aceeaşi mărime ca Ruth. Doar că ea e puţin mai 
masculină. 

În timp ce îşi savurau băuturile, executorii le-au povestit 
celorlalţi despre întâlnirea cu familia Baroanei şi că ea părea să 
creadă că e cu adevărat nobilă. Descendentă a familiei 
Rothschild. 

— Ce mai decădere, comentă Ruth. 

— Dar, chiar dacă este adevărat, spuse Reine-Marie, nu 
înseamnă neapărat că au existat un titlu sau bani. 

— Sau poate că da, interveni Clara. Cum o să aflaţi? 

— Verifică Lucien, răspunse Myrna. 

— Mi se pare ciudat să aud că i se spune madame 
Baumgartner, zise Clara. Pe Baroană o ştiu, dar această Bertha 
Baumgartner este o necunoscută pentru mine. 

— Mi-a plăcut observaţia ta, comentă Myrna întorcându-se 
spre Armand. Chiar semăna cu Margaret Rutherford. 

Ruth pufni în râs şi vărsă gura de scotch înapoi în pahar. 

— Da, aşa e. La ea mă ducea şi pe mine cu gândul. 

— Şi totuşi, îi spuse Armand Myrnei, cred că tu ai fost cel mai 
aproape. Apropo de personalitatea ei, nu de înfăţişare. 

— Adică? întrebă Gabri. 

— Harvey, replică Myrna. Toată întâlnirea cu familia mi-a adus 
aminte de filmul ăsta. 

Clara zâmbi. 

— Elwood P. Dowd. 

— Mi se pare o prostie, zise Ruth. Baroana nu semăna deloc 
cu Jimmy Stewart. 

Văzând expresia nedumerită de pe chipul lui Benedict, Reine- 
Marie explică: 

— Harvey este un film vechi. Era vorba despre un tip... 

— Elwood P. Dowd, completă Myrna. 

— ...al cărui prieten era un iepure alb de 1,80 metri, continuă 
Reine-Marie. 

— Harvey, preciză Myrna. 

— Erau nedespărţiţi, continuă Reine-Marie. Dar, în afară de el, 
nimeni nu putea să-l vadă. 

— Normal, comentă Ruth. Era un iepure de 1,80 metri. 

— Şi toţi încercau să-l convingă pe Elwood că Harvey nu 
există, adăugă Clara. 

— Credeau că e nebun, interveni Ruth mângâind-o pe Rosa. 
Au încercat să-l închidă într-un azil. 

— Ideea e că, dacă cineva este fericit aşa, poate că asta e tot 
ce contează, spuse Reine-Marie. Ce e rău să crezi într-un iepure 
mare şi alb? 

— Sau într-un titlu nobiliar, zise Clara ridicând paharul, în 
cinstea Baroanei! 

— În cinstea Baroanei! răspunseră ceilalţi. 

— Dar nu e vorba numai de titlu, le reaminti Benedict. E vorba 
şi de bani. Milioane. Mă întreb ce rău e să crezi într-o avere care 
nu există. 

— Ai multe de-nvăţat, tinere, îi răspunse Ruth citând o replică 
din film. Şi sper să n-o faci niciodată. 


VP - 108 


Capitolul 14 


— Şi ce ai de gând să faci? întrebă Annie în timp ce maşina 
cobora prudent dealul spre Three Pines. O să-i spui? 

— La ce te referi? întrebă Jean-Guy. La anchetă sau la... 

Simţea că spatele maşinii începe să alunece într-o parte pe 
şoseaua acoperită cu zăpadă şi gheaţă şi tăcu, încercând să se 
concentreze. Cu ochii aţintiţi la drum, atent. Cu mâinile aşezate 
lejer pe volan. 

Aruncă o privire rapidă în oglinda retrovizoare şi îl văzu pe 
Honoré prins în centurile scăunelului pentru maşină, uitându-se 
pe geam. 

— Cred că asta vom decide noi mai întâi, nu? răspunse el într- 
un târziu, când, ajunşi fără probleme la poalele dealului, ocoleau 
parcul satului. 

Din cauza troienelor care se înălţau de-o parte şi de alta a 
drumului, nu se vedeau decât luminile de la casele ascunse în 
spatele lor. 

Jean-Guy nu mai văzuse niciodată aşa ceva. Era frumos şi 
totodată terifiant. Reconfortant şi ameninţător. Ca şi când 
natura nu se hotărâse dacă să protejeze sau să înghită micul 
sătuc. 

Trase maşina în deschizătura dintre nămeţi, un tunel care 
ducea spre casa lui Gamache. Dar, în loc să coboare, Annie 
rămase în maşină, cu faţa scăldată de lumina farurilor reflectată 
de zăpadă. 

— Totul va fi bine, spuse ea, şi, aplecându-se, îl sărută pe 
obraz. 

Un gest de o asemenea simplitate, încât Jean-Guy ar fi putut 
cu uşurinţă să-i treacă frumuseţea cu vederea. 

să fie sărutat. Aşa, fără niciun motiv. 

Pentru un bărbat raţional, era tulburător. 

e 

— Cum a decurs Întâlnirea de ieri? întrebă Gamache când se 
instală împreună cu Jean-Guy în birou. 

Terminaseră cina: plăcintă ciobănească şi tort de ciocolată. 
Honore dormea în camera lui. 

Oaspetele inedit al familiei Gamache, tânărul cu tunsoare 
ciudată, Benedict, plecase la bistrou să bea ceva. După ce le 
fusese prezentat lui Annie şi lui Jean-Guy, mai mult se jucase cu 
Honore. Apoi, după cină, când copilul fusese dus la culcare, 
Benedict îi anunţase că ar vrea să iasă la o bere. 

— Un băiat drăguţ, comentă Jean-Guy. 

— Aşa e, confirmă Armand. 

— Ce ştii despre el? întrebă Jean-Guy pe un ton dezinvolt. 

Dar Armand îl cunoştea prea bine ca să se lase păcălit. 

— Adică dacă ar putea să ne omoare în somn? 

— Mă-ntrebam şi eu, spuse Jean-Guy. 

Doar nu-l găsiseră făcând autostopul, cu faţa acoperită de o 
mască de schi şi o macetă în mână. Dar, în fond, ce ştia 
Gamache despre el? 

— L-am verificat sumar, răspunse socrul său. Este cine zice că 
este. Un antreprenor în construcţii. Locuieşte în Montréal, cu 
prietena lui, se pare. 

— Se pare? 

— Da, e puţin ciudat, recunoscu Gamache în timp ce se 
aşezau. Gând s-a întrerupt curentul şi telefoanele n-au mai 
funcţionat, Benedict n-a părut deloc stresat că n-a putut să-şi 
contacteze prietena să-i spună unde se află şi că e teafăr. Sau 
să se asigure că ea este bine. Dacă eu aş fi fost în locul lui şi n- 
aş fi putut să iau legătura cu Reine-Marie pe timpul unei furtuni, 
aş fi mutat munţii ca să mă asigur că este bine. 

Jean-Guy încuviinţă. La fel era şi cu el şi Annie. Nici măcar nu 
era deliberat, era ceva instinctiv. 

— Poate că nu se iubesc, spuse el. Crezi că e altceva? 

— Cred că s-ar putea să fie o născocire convenabilă, zise 
Armand zâmbind. Cred că e un puşti frumuşel care caută o cale 
de ieşire din situaţii jenante. 

— Aşa că şi-a inventat o iubită? întrebă Jean-Guy, privindu-l cu 
atenţie pe socrul lui. Nu-mi zice că ai făcut şi tu la fel vreodată. 

Armand începu să râdă. 

— Când eram tânăr, am avut şi eu câteva iubite fictive. 
Problema era să găsesc una reală. 

— Inţeleg de ce ţi-a fost greu ţie, dar de ce-ar inventa puştiul 
ăsta o iubită? Mă îndoiesc că are probleme să-şi găsească o 
fată. 

— Poate tocmai de-asta. E un mod de a evita avansurile 
nedorite. 

— lubita imaginară. Deşteaptă chestie. 

Îi părea rău că nu-i venise şi lui ideea asta pe vremuri. Să 
refuze invitaţiile la evenimente sociale la care nu voia să se 
ducă, dând vina pe iubita lui. 

Drace! Dacă aşa era, acest Benedict era mai inteligent decât 
părea. Ceea ce nu era prea greu. 

— Dar, dacă fata nu există, cum explici tunsoarea aia? a 
întrebat Jean-Guy. Ea l-a tuns, nu? 

— Greu de explicat. Dar n-ai văzut puloverul pe care îl purta 
ieri. Ea i l-a făcut, cu fir metalic. 

— Înseamnă că fata există. Ce nu face un tânăr pentru sex? 
Îmi aduc aminte că... 

Se opri la timp, dându-şi seama cu cine stătea de vorbă. 

— Vrei să-l verific, patron? 

— Nu, lasă-l în pace. Nu-i treaba noastră. 

— Bineînţeles, cealaltă întrebare este de ce a fost desemnat 
executor pentru testamentul femeii, spuse Jean-Guy. De ce tu şi 
Myrna. Crezi că femeia aia a fost într-adevăr baroană? 

— Nu, răspunse Armand. Nu cred. Cred că fiica ei avea 
dreptate. A inventat titlul ca să se consoleze. Cu toţii avem tot 
felul de fantezii, mai ales în copilărie. Dar, când ne maturizăm, 
le lăsăm în urmă. Cred că madame Baumgartner n-a reuşit 
niciodată să scape de ele. 

— Şi le-a transmis această închipuire şi copiilor ei. 

— Nu sunt foarte sigur. Cred că fiica a lăsat-o baltă. Anthony, 
fiul cel mare, părea amuzat. Dar Hugo, cel mic... Nu ştiu. 

— Poate că de-asta v-a ales pe tine şi pe Myrna. Intr-un 
moment de luciditate şi-a dat seama că prea le-a împuiat capul 
cu fanteziile ei. Îţi imaginezi ce scandaluri ar fi fost dacă îi 
executau testamentul copiii? 

— Dar asta nu explică de ce tocmai noi, replică Armand. ŞI, 
mai ales, de ce Benedict? 

— Într-adevăr, spuse Jean-Guy reflectând un moment, în orice 
caz, Honore l-a plăcut. 

Părea să nu aibă nicio legătură, dar Armand ştia că nu era 
aşa. Observase şi el. Ar fi o nebunie să te încrezi în instinctele 
unui bebeluş, dar totodată ar fi o greşeală să nu ţii deloc cont de 
ele. 


VP - 111 


Armand se foi în scaun, apoi întrebă: 

— Cum a mers întâlnirea de ieri? 

— Cu anchetatorii? 

Urmă o pauză şi Jean-Guy îşi dădu seama imediat că făcuse o 
greşeală. Punând această întrebare, lăsase să se înţeleagă că 
mai avusese şi altă întâlnire. 

Beauvoir aşteptă întrebarea socrului său. 

„A mai fost şi altă o întâlnire?” 

Dar Gamache nu întrebă. Se mulţumi să încrucişeze picioarele 
şi să aştepte. 

— A mers bine. 

— Nu uita cu cine stai de vorbă. 

Vorbise pe un ton calm, conversaţional. Dar avertismentul era 
clar. 

să nu minţi. 

Prin uşa închisă se auzeau voci în camera de alături. Annie şi 
Reine-Marie. 

Nimic nu era mai liniştitor, se gândea Jean-Guy, decât să-i 
auzi pe oamenii la care ţii vorbind încet într-o altă cameră. 

Dacă vreodată ar avea nevoie de ajutor ca să adoarmă, în 
locul unui emiţător de zgomote albe sau al unei înregistrări cu 
ploaia ori valurile oceanului, ar prefera conversaţia dintre aceste 
două femei. L-ar fura somnul, purtat de  murmurele 
neinteligibile, repetate în buclă. Amintindu-i că nu mai este 
singur. 

Şi adevărul era că nu dormise bine în noaptea dinainte. Avea 
de luat o decizie şi era îngrijorat. 

Beauvoir rememoră întâlnirea cu anchetatorii de la Sûreté din 
ziua precedentă. Voia să fie cât mai exact. 

— Au fost prietenoşi, spuse el rar şi prudent. Dar mi-au dat 
impresia că îmi ofereau o poartă de scăpare. O barcă de salvare. 

— Şi tu nu ţi-ai dat seama că nava se scufundă? 

Beauvoir încuviinţă. 

— Credeam că s-a terminat. Sincer. Mă aşteptam să mă duc 
la întâlnire şi să mi se spună că totul s-a rezolvat. Că tu vei fi 
repus în funcţie. 

— Chiar te aştepţi la asta? 

— Tu nu? 

Gamache reflectă puţin. Poate, la început, se gândise la 
această posibilitate. 

Apoi, pe măsură ce i se puneau noi şi noi întrebări, când el le 
explicase de atâtea ori ce se întâmplase şi de ce, a început să 
vadă cum li se învârteau rotiţele în creier. Parcă şi auzea totul 
din punctul lor de vedere. 

Toată această poveste îi oferise o perspectivă interesantă 
asupra statutului de suspect. Cum e când încerci să explici 
lucruri care, la lumina rece a zilei, păreau inexplicabile. 

Chiar dacă gândirea lui fusese clară tot timpul. 

— In acest moment, cred că este posibil orice, îi spuse el lui 
Jean-Guy. 

De cealaltă parte a uşii se auzeau în continuare vocile. Râsete 
uşoare, când una sau cealaltă spunea ceva amuzant. 

In cămăruţă se instală liniştea. O linişte cum Jean-Guy rareori 
cunoscuse, deşi îi amintea puţin de timpul petrecut într-o 
mănăstire izolată. Saint-Gilbert-Entre-les-Loups. Unde tăcerea 
era atât de profundă, încât i se păruse neliniştitoare. 

li venea să întrerupă această linişte, dar instinctul îi spunea că 
ar face bine să se abţină. 

Aşa că aşteptă. 

Gamache stătea în fotoliul său familiar şi totuşi, pentru o 
clipă, nimic nu i se mai păru familiar. lar el îşi dădu seama că, 
de fapt, nutrise speranţa că va fi exonerat. 

Că Jean-Guy avea să-l sune după întâlnirea de ieri cu 
anchetatorii ca să-i spună că s-a terminat. Şi apoi ar fi primit un 
telefon de la premier, care avea să-i spună că fusese declarat 
nevinovat şi că avea să fie repus în funcţie. 

Nu primise acel telefon. Dar, cum serviciile telefonice nu 
funcţionaseră, păstrase vie această umbră de speranţă. 

Gamache zâmbi în sinea lui şi o înţelese puţin mai bine pe 
madame Baumgartner. Toţi avem iluzii. 

Acum îşi dădea seama cât de mult greşise. 

Cineva trebuia scos ţap ispăşitor. Dacă drogurile ajungeau în 
stradă - aşa cum se putea întâmpla în orice moment -, pe el îl 
vor pedepsi. Şi de ce nu? La urma urmei, el era singurul vinovat. 

Măcar asta îl consola. Când se va scufunda corabia, nu va 
trage pe nimeni la fund odată cu el. Va fi consecinţa propriilor 
decizii. Un glonţ fratricid. 

O revăzu pe mama lui îngenunchind lângă el ca să-i 
potrivească mănuşile şi căciula. Legându-i fularul la gât şi 
netezindu-i-l înainte să plece la şcoală prin gerul din Montreal. 

Se uitase la el şi îi spusese: „Nu uita, Armand. Dacă vreodată 
dai de belea, să cauţi un poliţist”. 

ÎI privise în ochi, mai serioasă ca oricând, şi nu-i zâmbise 
decât după ce el îi promisese solemn. 

Jur pe roşu. Pe cuvântul meu. 

Şi iată că acum, cincizeci de ani mai târziu, stătea în casa lui 
şi simţea aromă de biscuiţi cu unt de arahide. 

Apoi auzi prin uşă râsul uşor al soţiei şi fiicei sale. Se gândi la 
nepotul său care dormea. Se gândi la fiul său, Daniel, la nora sa 
şi la cei doi nepoţel care locuiau la Paris. 

Se uită în ochii ginerelui său. Mâna lui dreaptă. Prietenul său. 

Era în siguranţă. Şi nu avea regrete. 

Apoi Armând se uită la cartea de pe biroul său. Cea care, 
literalmente, îi fusese aruncată în cap ceva mai devreme în ziua 
aceea. 

Nu de moarte ar trebui să se teamă omul, ci de faptul că nu 
va începe niciodată să trăiască. 

e 

— Fosta ta cameră, spuse proprietara. 

Mâna ei durdulie, cu degetele îngălbenite de nicotină, se 
sprijinea pe uşă când aceasta se deschise, lăsând să iasă un 
miros stătut. 

În ciuda nopţii geroase, în cameră era o căldură înăbuşitoare. 
Caloriferele vechi de fier nu erau reglate, radiind o căldură care 
nu făcea decât să grăbească degradarea camerei. Mirosea a 
ceva în descompunere. 

Foarte puţine lucruri se schimbaseră de când plecase Amelia 
din pensiunea aflată în estul Montrealului. 

Tot duhnea a urină. Încă se auzeau gemetele şi mormăielile 
bărbaţilor. În timp ce viaţa le scăpa printre degete, scurgându- 
se la canal. 

Proprietara se îngrăşase şi mai mult, arăta şi mai rău. Singurul 
dinte pe care îl mai avea în gură, atârnat de un fir de gingie, se 
clătina când chicotea, iar respiraţia îi mirosea a abator. 

Uşa se închise şi Amelia o auzi îndepărtându-se pe hol, 
târşindu-şi picioarele. 

Respirând pe gură, Amelia îşi lovi dinţii cu şurubul din limbă şi 
goli sacul plin cu cărţi pe patul îngust, pentru o singură 
persoană. Regreta că aruncase cu cartea în Gamache. Nu gestul 

violent în sine. Îi făcuse bine. Regreta că nu-l mai avea pe 
Marcus Aurelius să-i ţină companie. 

Când deschise uşa ca să plece, Amelia aproape că se 
împiedică de mop şi de găleată. Probabil că proprietara le lăsase 
acolo; în schimbul camerei, Amelia trebuia să facă menajul. La 
prima vedere, nu mai făcuse nimeni curăţenie de când plecase 
ea. 

— Băga-mi-aş! spuse ea lovind găleata cu piciorul şi privind 
clăbucul scurgându-se pe coridor. 

Să mai aştepte. Ea avea lucruri mult mai urgente de făcut 
decât să zăbovească în haznaua asta. 

e 

— Vino cu mine, îi zise Gamache. 

Spre surprinderea şi dezamăgirea lui Jean-Guy, văzu că 
Armand nu îl invita în bucătărie la încă o felie de tort. 

Gamache se îndreptă spre uşă şi îşi luă canadiana din cuier. 

— Unde vă duceţi? întrebă Reine-Marie întorcându-se să se 
uite după ei. 

— leşim să facem câţiva paşi. 

— Vă duceţi la bistrou? întrebă Annie ridicându-se ca să-i 
însoţească. 

— Nu, prin parc. 

Ea se trânti la loc pe canapea. 

— Pa! 

Henri şi Gracie dădură fuga la uşă, sperând la o nouă 
plimbare, dar Armand le explică frumos că era prea frig pentru 
ei. 

— Nu şi pentru noi? întrebă Jean-Guy, dar tot îl urmă pe 
Armand. 

Odată ajunşi afară, trecură prin tunelul de zăpadă până la 
drum. N-aveau nevoie de lanternă. Era o noapte senină şi 
liniştită. Nu se auzea decât scârţâitul ghetelor grele pe zăpadă. 

Şeful spunea adesea că totul se poate rezolva în timp ce te 
plimbi. Beauvoir însă era convins că totul se poate rezolva în 
bucătărie, la o felie de tort. 

— Gata? 

— Hm? Cum? 

— Ştii bine că o să dăm ocol pe-aici până îmi spui ce te mai 
frământă. 

— Tu... 

— Ahhh, îl avertiză Armand. 

— Ahhh nimic, spuse Beauvoir. Nu-mi mai simt picioarele şi 
mi-au îngheţat degetele. Mi se lipesc nările de frig şi îmi 
lăcrimează ochii de tare ce mă dor sinusurile. 

— In cazul ăsta, probabil că eşti gata să vorbeşti. 

— Asta e tortură, comentă Jean-Guy. 

— Inseamnă că nu mă pricep prea bine, replică Armand pe un 
ton prietenos. Din moment ce sunt şi eu tot aici. 

Scârţ. Scârţ. Scârţ. 

Gamache mergea cu pas măsurat, cu mâinile în mănuşi, 
strânse la spate. Ca şi când afară nu erau minus o mie de grade. 
Ca şi când gerul nu-i zdrelea faţa ca lui Jean-Guy. 

— Mai e ceva, nu-i aşa? A mai fost o întâlnire. 

— Doar cu banca. Ne gândim să ne cumpărăm o casă. 

Scârţ. Scârţ. Scârţ. 

— l-auzi, ce interesant! 

Scârţ. 

— Nu voiam să-ţi spun înainte să fie stabilite toate detaliile, 
spuse Jean-Guy, dorindu-şi să nu mai vorbească, să nu mai 
mintă. 

— Înţeleg. 

Armand se opri şi lăsă capul pe spate. 

— Priveşte, Jean-Guy. 

Şi el se uită. 

Se vedeau luminile nordului. Aurora boreală. Luminile verzi 
supranaturale, plutind pe cerul nopţii. 

Când Jean-Guy cobori privirea, constată că Armand se uita la 
el. Chipul i se vedea clar în jocul uluitor de lumini. 

lar în ochii aceia blânzi se văzu reflectat pe el. 

Şi înţelese că, atunci când îl privea, socrul lui vedea un om 
într-o barcă de salvare. Indepărtându-se tot mai mult. 

Capitolul 15 


— Se duce careva să-l trezească pe Benedict? întrebă Jean- 
Guy întorcând costiţa cu o furculiţă în tigaia de fontă. 

În bucătărie mirosea a costiţă afumată cu lemn de artar şi a 
cafea proaspătă. Nu mai rămâneau decât ouăle de prăjit. 

Era ora 8:15 şi soarele răsărise. Doar Benedict mai dormea. 

— Mă duc eu, spuse Armand. 

Tocmai ieşise din birou, după ce dăduse un telefon. Urcă 
scările uşor distrat, cu mintea în altă parte. 

Îl auziră ciocănind la uşa dormitorului şi strigând: 

— Benedict! Micul-dejun e gata. 

Apoi ciocănind din nou: 

— Hopa sus şi hai la masă! 

Reine-Marie zâmbi. De câte ori îl auzise pe Armand spunând 
aceste cuvinte? Hopa sus şi hai la masă. In faţa uşii fiului lor, 
Daniel. 

Deşi în ultimele luni petrecute de Daniel acasă nu fuseseră 
deloc amuzante, ţinând cont de motivul pentru care dormea dus 
la 10 dimineaţa. Şi îşi aduse aminte de furia lui Daniel când 
intrase taică-su în camera lui ca să-l trezească. 

Fusese la limita violenţei. 

Şi totuşi Reine-Marie zâmbi. La început, fusese ceva normal, 
firesc, ca un tânăr să doarmă până târziu. Şi aşa fusese mult 
timp. Până se schimbase totul. 

— Puteţi să veniţi puţin? le strigă Armand celor de jos. 

Se uitară unii la alţii, apoi Annie îl luă pe Honore în braţe şi 
urcară toţi scările. 

— Nu-i aici, spuse Armand dându-se la o parte ca să-i lase să 
privească înăuntru prin uşa deschisă. 

Nu doar că Benedict nu era acolo, dar aşternutul era neatins. 
Armand intră în cameră şi se uită în jur. 

— Obiectele personale? întrebă Jean-Guy. 

— Sunt tot aici. 

Camera era exact aşa cum o lăsase Benedict în seara 
precedentă. 

— Mă duc să dau câteva telefoane, zise Reine-Marie. 

Cobori scara, intră în living şi ridică receptorul, în timp ce 
Armand şi Jean-Guy îşi puseră paltoanele, căciulile, mănuşile şi 
ghetele. 

Armand ieşise deja dimineaţă să dea un tur în jurul parcului 
cu Henri şi Grace. Dar soarele nici nu răsărise bine şi era posibil 
să nu fi observat ceva. Pe cineva. Într-un nămete de zăpadă. 

Gerul se mai înmuiase şi acum era doar frig. Când ieşiră din 
casă, Armand aruncă o privire spre termometrul de pe verandă. 
Minus 6 grade Celsius. Destul de frig. 

Porniră cu pas grăbit, Armand arătând într-o parte a parcului 
şi pornind în direcţia opusă. 

Se sili să meargă mai încet, pentru că nu voia să-i scape ceva. 

Privirea lui ageră cerceta împrejurimile. Mintea lui căuta un 
indiciu. Încerca să separe acţiunea de emoție, încerca să nu şi-l 
imagineze pe Benedict încovrigat pe marginea drumului. 

Dacă aşa era, n-aveau de ce să se mai grăbească şi totuşi se 
grăbeau. Poate... 

Jean-Guy apăru din cealaltă parte. 

— Nimic, patron. 

Mai dădură un ocol parcului, de data asta mai încet. Nămeţii 
de zăpadă erau abrupți, dar, cu ajutorul lui Armand, Jean-Guy 
reuşi să se caţăre până pe creastă şi să meargă pe muchia 
denivelată ca un acrobat pe sârmă. Uitându-se de o parte şi de 
alta. 

Apăru şi Clara din căsuţa ei. Apoi Myrna, din librărie, îşi făcu 
apariţia până şi Ruth. 

— A sunat Reine-Marie, spuse bătrâna poetă. Aţi găsit ceva? 

— Nimic. 

Li se alătură şi Reine-Marie. 

— Tocmai am vorbit cu Olivier. Benedict a fost aseară la 
bistrou. A băut câteva beri, dar nu era beat. 

Ştia la fel de bine ca Armand că uneori oamenii deveneau 
dezorientaţi din cauza frigului şi a întunericului. Ajutaţi de mult 
ori de alcool şi de droguri. 

— Nimic aici, anunţă Jean-Guy lăsându-se să alunece de pe 
troian. 

— Trebuie să ne despărţim, zise Armand. Verificaţi drumurile 
care intră şi ies din sat. 

— Eu o iau pe Old Stage Road, anunţă Clara îndreptându-se 
într-acolo fără să mai aştepte răspuns. 

Împărţiră între ei drumurile, iar Ruth intră în bistrou ca să 
discute cu Olivier. 

După câteva minute, auziră un fluierat ascuţit: îi chema Ruth 
la bistrou. 

Când intrară la căldură, începură să simtă furnicături pe piele. 

— A fost aici aseară, confirmă Olivier. Eu nu l-am văzut 
plecând... 

— Dar l-am văzut eu, spuse Gabri ştergându-şi mâinile de 
şorţ. A plecat cu Billy Williams. Au stat de vorbă, după care au 
ieşit împreună. 

— Unde s-au dus? 

— N-am idee, dar am văzut camioneta lui Billy îndepărtându- 
se. Nu ştiu dacă puştiul era cu el. 

Gabri luă telefonul de la bar şi formă un număr. Ceilalţi îl 
văzură dând din cap, ascultând, apoi închizând. 

— Billy zice că l-a dus pe Benedict până la ferma lui madame 
Baumgartner. 

Myrna, care îşi freca mâinile lângă foc, se opri şi se întoarse 
spre el: 

— De ce să-l ducă acolo? 

— Benedict l-a rugat, zise Gabri. Zicea ceva de camioneta lui. 
Lui Billy îi era în drum, aşa că la dus cu maşina. 

— Şi l-a lăsat acolo? întrebă Clara. 

— Cred că da, răspunse Gabri. 

Deşi lui Billy nu-i stătea în fire să facă asta. Se ocupa cu 
întreţinerea drumurilor şi făcea diverse treburi ocazionale în 
zonă, aşa că era perfect conştient că frigul ucide. 

— Asta-i tot ce ştie. 

— Probabil că Benedict s-a întors cu maşina lui la Montreal, 
sugeră Olivier. 

— Posibil, răspunse Armand. 

— Ce este? întrebă Clara când Myrna se duse la librărie să 
aducă documentele de la notar, unde figura şi numărul de 
telefon al lui Benedict. 

— A promis că nu se urcă la volan, spuse Armand. De-asta am 
lăsat camioneta acolo. Nu avea cauciucuri de iarnă. 

— Să nu-mi spui că a avut cineva îndrăzneala să te mintă! 
exclamă Ruth scoțând în afară buza de jos şi făcând o figură 
tristă. A zis Jur pe roşu? 

Pe cuvântul meu. 

Spre surprinderea lui Armand, nu mai continuă. Se părea că 
Ruth avea totuşi un filtru mental. 

— Dar nu ne-ar fi spus dacă se întorcea la Montréal? întrebă 
Reine-Marie. 

— Probabil că încă doarme la el acasă, sugeră Clara. O să vă 
sune când se trezeşte. 

— Ei bine, eu n-am de gând să aştept, spuse Myrna fluturând 
hârtiile pe care le recuperase şi îndreptându-se spre telefon. Il 
sun pe mobil. 

Formă numărul de telefon, iar ceilalţi rămaseră privind-o şi 
aşteptând. Şi tot aşteptând. 

Rosti ceva în receptor, apoi închise. 

— A intrat căsuţa vocală. l-am lăsat mesaj să sune aici. 

— E singurul lui număr de telefon? întrebă Jean-Guy uitându- 
se în hârtii peste umărul Myrnei. Niciun număr de-acasă? 

— Tinerii de azi nu mai au telefon acasă, nătărăilor, îi explică 
Ruth lui Jean-Guy. Voi sunteţi bătrâni, n-aveţi de unde să ştiţi. 

— Trebuie să mergem la fermă, spuse Armand îndreptându-se 
spre uşă. Să ne convingem. 

— Vin cu tine, zise Myrna. Suntem o echipă. Executorii 
testamentari rămân împreună. 

Apoi, înfruntând privirea lui Armand: 

— Ce? E o vorbă. 

— E o prostie, replică Ruth. 

— Ştiu, zise Myrna răspunzând mai degrabă privirii lui Armand 
decât vorbelor lui Ruth. 

Gamache încuviinţă. Amândoi ştiau ce ar fi putut să găsească 
la fermă. Şi, din tot grupul, el şi Myrna erau cei mai apropiaţi de 
Benedict. Tânărul îţi stârnea un fel de complicitate, o afecţiune 
aproape imediată. Şi Myrna avea dreptate. Formau o mică 
echipă neobişnuită. 

— Vin şi eu, anunţă Beauvoir îndreptându-se spre maşină 
împreună cu ei. 

— Şi eu, zise Reine-Marie. ` 

— Nu vrei să rămâi tu acasă? o întrebă Armand. In caz că 
sună acolo? 

— Să mă ţii la curent, mai zise ea în timp ce ei urcau în 
maşină. 

— Dumnezeule! exclamă Myrna aplecându-se spre parbriz şi 
forțând centura de siguranţă când cotiră şi văzură ferma. 

— Eu sun la 911, anunţă Jean-Guy. 

Armand scoase lopata din portbagajul maşinii. 

Camioneta lui Benedict era parcată unde o lăsaseră, iar 
Armand se duse repede să se uite în cabină. 

Goală. Cheile erau în contact, iar motorul fusese pornit, dar 
probabil se oprise când se terminase benzina. Armand luă cheile 
şi le băgă în buzunar. 

— Echipa de intervenţie e pe drum, spuse Beauvoir venind 
lângă el. 

— Nu-i nimeni aici, strigă Myrna. 

Stătea lângă o altă maşină parcată în curte, pe care Armand 
n-o mai văzuse. 

— Asta nu era aici când am plecat noi ieri, nu? 

— Non, confirmă Armand. 

Beauvoir scosese o lopată din nămetele de zăpadă de lângă 
treptele verandei şi acum o ţinea ca pe o armă. 

Myrna se apropie şi contemplară toţi trei scena. 

Casa lui madame Baumgartner se prăbuşise. 

Acoperişul şi etajul cedaseră: o parte se prăbuşise peste 
parter, iar restul rămăsese suspendat, abia ţinându-se laolaltă. 

— Mai sună o dată şi spune-le să vină cu câini, îi zise 
Gamache apropiindu-se încet. 

Beauvoir făcu întocmai. 

— O fi înăuntru? întrebă Myrna în şoaptă. 

— Cred că da, răspunse Gamache întorcându-se să arunce o 
privire spre cealaltă maşină. Şi nu e singur. 

Işi scoase căciula şi ciuli urechile spre casă. 

— Aţi auzit? 

Jean-Guy şi Myrna îşi scoaseră căciulile şi ascultară şi ei. 

Nimic. 

Gamache se duse până la maşina lui şi apăsă pe claxon. De 
două ori, scurt. Apoi ascultă. 

Doar o linişte sinistră. 

Nimic. Absolut nimic. 

Ceva. 

Un ciocănit. O trosnitură? 

Se uitară unii la alţii. 

— Poate e o grindă care cedează, patron. 

— Sau poate e Benedict, replică Myrna. Sau altcineva care 
încearcă să transmită un semnal. Ce facem? Nu putem sta cu 
braţele încrucişate. 

Ajutoarele erau pe drum, dar nu ajungeau decât peste 20-30 
de minute. Pe frigul ăsta, diferenţa între viaţă şi moarte. Dacă 
era cineva care supravieţuise după o noapte geroasă, probabil 
că nu mai rezista mult. 

— Trebuie să ne asigurăm că e cineva în viaţă acolo înainte să 
hotărâm ce avem de făcut, spuse Armand. 

Făcu mâinile pâlnie şi strigă: 

— Benedict! 

— Allô! strigă şi Beauvoir. 

Tăcură şi ascultară. 

Se auzi un ciocănit. Clar, de data asta. Apoi încă unul. Cioc, 
cioc, cioc. Nu era nicio îndoială. Era cineva în viaţă. Şi speriat. 

Pentru o fracțiune de secundă, lui Gamache îi aminti de 
altcineva. De Amelia şi de piercingul ei din limbă. Clic, clic, clic. 
Sunetul care o trăda. 

S.O.S. Save Our Souls. 

— Trebuie să se oprească, spuse Myrna cu ochii mari şi 
respirând precipitat. O să dărâme toată casa. 

Strigă: 

— Opreşte-te! 

— Te auzim, spuse Gamache. Venim acum. Nu mai bate. 

Se întoarse spre ei şi le văzu expresiile temătoare. 

— Trebuie să intrăm, nu? întrebă Beauvoir. 

Armand încuviinţă. Teama lor, pe care o împărtăşea şi el, era 
că locul în care se pregăteau să intre se va prăbuşi complet. 
Dar, în timp ce el şi Myrna se temeau, Jean-Guy era îngrozit. 

Suferea de claustrofobie. Era, la propriu, coşmarul lui. 

Beauvoir dădu scurt din cap, strânse mai tare lopata în mână 
şi făcu un pas spre ruină. 

— Cred că tu ar trebui să... începu Gamache, dar se opri când 
auzi un zgomot. 

Se întoarseră. Pe alee intrase o camionetă. Jean-Guy lăsă 
lopata jos şi aproape plânse de uşurare. 

Ajutoare. Salvatori. Care ştiau ce au de făcut. Care puteau să 
intre în locul lor. 

Camioneta se opri şi din ea cobori un singur om. Lui Beauvoir 
iar îi venea să plângă. 

Nu erau salvatorii. Era Billy Williams. 

— Am auzit că băiatul a dispărut. Am venit să văd dacă vă pot 
ajuta cu ceva. 

Stătea lângă maşină şi se uita lung la casă. Apoi rosti ceva 
care lui Gamache i se păru a fi Whale oil beef hooked. 

Gamache se întoarse spre Myrna. 

— Ce-a zis? 

Din motive care îi scăpau, Gamache părea singura persoană 
care nu înţelegea niciun cuvânt din ce spunea Billy Williams. 
Absolut niciunul. 

— N-are importanţă, îi răspunse ea. 

— Băiatul e încă în viaţă acolo? 

— Aşa credem, spuse Myrna. În orice caz, e cineva. Benedict 
sau altcineva. Asta era aici când l-ai adus aseară? întrebă ea 
arătând spre maşina parcată lateral. 

— N-am remarcat, răspunse el întorcându-se din nou spre 
casă. Era întuneric. Bun. Ar trebui să intru să-l scot. E vina mea 
că e aici. 

Gamache, care încerca să urmărească dialogul, se întoarse 
spre Myrna: 

— Întreabă-l dacă este instruit pentru genul ăsta de 
intervenţie. Pentru scoaterea victimelor din clădiri prăbuşite. 
Ştie ce are de făcut? 

De data asta Billy se întoarse spre Gamache. 

— Crezi că nu înţeleg ce spui? Inţeleg perfect. 

Billy avea faţa aşa de tăbăcită, că era imposibil să-ţi dai 
seama dacă avea 35 sau 75 de ani. Era subţire, însă chiar şi prin 
hainele groase de iarnă se ghicea un corp plin de muşchi 
încordaţi şi tendoane. 

Dar ochii lui erau blânzi când se uită la Gamache, cu o 
expresie duioasă. Billy zâmbi. 

— Într-o bună zi o să mă înţelegi, bătrâne. 

Dar Gamache înţelegea deja. 

Ce înţelegea el, şi înţelesese din clipa când îl cunoscuse pe 
acest om, era că Billy Williams înţelegea mai bine decât mulţi 
divinul. 

Billy studie ruinele casei cu o figură din ce în ce mai gravă, 
apoi se întoarse din nou spre Armand. 

— Când o să se termine totul, spuse el luând un levier uriaş 
din camionetă, îmi datoraţi o tartă cu cremă de lămâie şi bezea. 

Myrna nu se sinchisi să traducă. 

Billy făcu un pas în faţă şi Gamache întinse mâna să-l 
oprească, dar bărbatul îl dădu la o parte. 

— L-am lăsat pe puşti aici aseară. l-am dat curent ca să 
pornească maşina, apoi am plecat. N-ar fi trebuit să plec. Aşa că 
m-am întors. Să-l iau. Să-l aduc acasă. 

De data asta, Gamache nu mai avea nevoie de traducerea 
Myrnei. Nu conta ce spunea Billy. Tot ce conta acum era să 
acţioneze. 

— Nu se poate să intri singur. Ai nevoie de ajutor. Vin cu tine. 

Armand se întoarse spre Jean-Guy şi Myrna. 

— Voi aşteptaţi echipa de salvare. Trebuie să sosească. 

Spuneţi-le ce se întâmplă. 

— Dacă te duci tu, vin şi eu, insistă Myrna. 

— În niciun caz. 

— Sunt doi oameni prinşi sub dărâmături, insistă ea. Aveţi 
nevoie de ajutor. 

Văzând că Gamache încă ezita, continuă: 

— Nu hotărăşti tu, Armand. E decizia mea. Oricum, sunt mai 
puternică decât par. 

El ridică din sprâncene. Părea a fi destul de puternică. 

In cele din urmă, încuviinţă. Avea dreptate. Aveau nevoie de 
ea. Şi nu era decizia lui. 

— Patron? i se adresă Jean-Guy, care părea chinuit. 

— Tu te ocupi de înălţimi, iar eu de goluri, mon vieux, şopti 
Armand. Ţi-aduci aminte? Aşa ne-am înţeles. 

— Veniţi? strigă Billy care deja ajunsese în faţa scărilor 
verandei. Haideţi odată. 

Beauvoir se dădu înapoi. 

— Zice să ai grijă, spuse el. 

Dar Armand deja se strecurase în casă prin intrarea pe 
jumătate prăbuşită, în urma lui Billy şi a Myrnei. 

e 

Înăuntru era mai întuneric, deşi prin deschizăturile din 
acoperiş pătrundeau coloane de lumină care cădeau pe podea. 
Prin spărturi, zăpada curgea ca o pulbere fină. 

Şi era linişte. Nu se auzeau decât respirația şi paşii lor în timp 
ce se strecurau prin spaţiile înguste dintre dărâmături. 

Se mişcau cât puteau de repede şi fără zgomot. 

Apoi se opriră. 

O cameră de baie de deasupra se prăbuşise peste bucătărie. 
Dărâmăturile, inclusiv o cadă cu picioare, le bloca trecerea. 

Gamache bătu uşor cu lopata în cadă şi aşteptă. 

Linişte. Chiar când voia să renunţe, descurajat, se auzi un 
ciocănit. Apoi altul. 

Billy arătă în direcţia de unde venea zgomotul. 

Exact spre dărâmăturile care le blocau drumul. 

Billy murmură câteva cuvinte pe care Gamache le înţelese 
fără probleme. Unele înjurături nu aveau nevoie de traducere. 

Apoi Gamache văzu cu surprindere că Billy se lasă în 
genunchi. Uitându-se la Myrna, constată că şi ea se pregătea să 
facă acelaşi lucru. 

Oare omul se ruga? Armand nu avea nimic împotrivă, dar 
poate că momentul nu era bine ales. In plus, presupunea că 
Dumnezeu ştia exact ce simțeau ei şi care era rezultatul pe care 
şi-l doreau. 

Dar ştia şi că scopul rugăciunii era mai degrabă să-l 
liniştească pe cel care se ruga decât să informeze divinitatea. 

Apoi Armand observă că Billy băgase ranga sub cadă şi 
încerca să o urnească. Puse lopata jos şi se duse să-l ajute. Se 
aplecară amândoi, iar Armand se încordă, apăsând cu toată 
forţa. 

Cada de fontă se mişcă, dar foarte puţin. 

— Stai puţin, spuse Armand dându-se un pas înapoi ca să-şi 
tragă sufletul. 

Apoi îi făcu semn lui Billy şi încercară din nou. 

Dar cada, pe care căzuseră tone de moloz, nici nu se clinti. 

— Puteţi să-mi daţi o mână de ajutor? întrebă Myrna. 

— Un. Moment, îi răspunse Armand cu dinţii încleştaţi. 

Împinse. Împinse. După care se dădu înapoi obosit, înfrânt. 
Uitându-se la bariera de netrecut dintre ei şi persoana încă în 
viaţă aflată de cealaltă parte. 

Se auzi un scârţăâit, un geamăt. 

Peretele de moloz se mişca. Se deplasa. 

Gamache se dădu puţin înapoi, trăgându-l şi pe Billy cu el. 

Se întoarse să o avertizeze pe Myrna. Dar se opri, uluit. Părea 
că Myrna ridica dărâmăturile cu o singură mână. Apoi se uită 
mai atent. 

În timp ce el luase lopata şi Billy ranga, Myrna, fără să scoată 
o vorbă, luase cricul din maşina lui Armand, îl băgase sub o 
grindă şi acum se sprijinea de braţul lui. 

Grinda se ridica centimetru cu centimetru. 

— Am nevoie de ajutor, strigă ea. 

Cei doi bărbaţi apăsară pe braţul cricului. O dată. De două ori. 
De deasupra începu să cadă zăpadă şi se opriră. Trei. 

Se auzi un trosnet când se mişcară căpriorii şi grinzile. Cu 
răsuflarea tăiată, privind şi ascultând atent, Gamache aşteptă - 
fie se prăbuşea, fie se stabiliza. 

Apoi, prin zgomotul făcut de deplasarea dărâmăturilor, auzi 
din nou nişte bătăi. Din ce în ce mai frenetice. 

— Opreşte-te! strigă el. 

Scurt şi sonor. Bătăile se opriră. 

Cu ajutorul lor, Myrna ridicase grinda cât de mult îndrăzneau. 
Deschizătura avea cam jumătate de metru. 

Gamache se uită la ea, apoi se întoarse spre Myrna. 

— Să nu mă lăsaţi în urmă, le ceru ea, citindu-le gândurile. 

— Nu încapi pe acolo. 

— Şi tu încapi? 

Armand îşi scoase canadiana groasă. 

— Da. 

— Atunci o să trec şi eu. Mergem împreună. 

Îşi scoase paltonul şi îl strânse în braţe. 

— Chestie de orgoliu? întrebă Armand. 

— Spirit practic, replică ea. Ai nevoie de mine. 

— Dac-ar fi să aleg, aş merge oricând cu ea, nu cu tine, 
interveni Billy zâmbind către Myrna. E o femeie de toată isprava. 

— Ce-a zis? întrebă Armand. 

Ea îi repetă. 

— Probabil că n-ai auzit bine, comentă Armand. 

Dar zâmbea şi el. 

— Pentru numele lui Dumnezeu, spuse Billy. Hai să mai 
încercăm. Încă cinci centimetri şi ar trebui să fie de ajuns. 

Apucă levierul şi împinse. Armand şi Myrna i se alăturară. 

Alte gemete. Unele ale casei. Cele mai multe, ale lor. 

Grinda se deplasă. Suficient. Cel puţin aşa credeau ei. Sau aşa 
sperau. 

— Trec eu primul, se oferi Armand. 

Se uită în urma lui, la culoarul îngust şi presărat de moloz prin 
care veniseră. Işi dădu seama că se aflau în ceea ce fusese 
bucătăria casei. Se îndreptau spre living. Prin baia de la etaj. 

Se întoarse din nou spre deschizătura pe care o făcuseră. 
Semăna cu o gură, gata să se închidă oricând. Instinctul de 
supravieţuire striga la el să nu rişte. 

Se întinse pe spate, cu faţa în sus, şi se târî prin deschizătură. 
Cu ochii la doar câţiva centimetri de aşchiile de lemn şi cuiele 
ruginite, care arătau ca nişte dinţi. Întorcând capul şi închizând 
ochii, expiră ca să fie cât mai plat. Mai înaintă câţiva centimetri. 

Miros de iarbă proaspăt cosită. La plimbare pe malul Senei, 
ținându-le de mânuță pe Flora şi Zora. Reine-Marie în brațele lui 
într-o dimineață tihnită de duminică. 

Intrase cu faţa. Apoi cu gâtul. Îşi răsuci umeri. Reuşi să intre 
cu pieptul. 

Apoi se înţepeni. Cămaşa i se agăţase în cuie. 

De la distanţa asta, Myrna şi Billy nu aveau cum să-l ajute. 

Casa se mişcă din nou şi o simţi cum se lasă. La fiecare 
respiraţie, oricât de superficială, cuiele îi atingeau acum pieptul. 

— Armand? strigă Myrna. 

— Un moment, răspunse el. 

Inchizând din nou ochii, se strădui să-şi liniştească respiraţia. 
Şi mintea. 

Rufe pe sârmă la uscat. Mirosul lui Honoré. Să beau un ceai cu 
gheaţă în grădină. Reine-Marie. Reine-Marie. Reine-Marie. 

Impinse din nou şi simţi cuiele rupându-i cămaşa. 

Bucăţele de moloz îi căzură pe faţă, presărându-i cu praf 
pleoapele şi buzele. Când respira, îi intra în nas şi simţea că îi 
vine să tuşească. Işi înăbuşea acest impuls, îl reprima, se 
abţinea cât putea, cu disperare. 

Materialul agăţat în cuie se rupse şi Armand se eliberă. 

Se ridică în genunchi şi, aplecându-se, începu să tuşească. 

— Armand? strigă Myrna, mai insistent de data asta. 

— Sunt bine, spuse el cu glas răguşit. Aşteptaţi. 

Se uită în jur şi găsi o bucată de beton pe care o folosi ca să 
bată cuiele. 

— Acum cred că e mai bine. 

Cu oarecare efort, Myrna reuşi să se strecoare după el, 
urmată de Billy, care împinse şi canadienele lor înaintea lui. 

— Ce-i asta? întrebă Myrna înălţând capul şi adulmecând 
aerul. 

Armand simţise şi el. Un iz înţepător. Un miros familiar. 
Reconfortant chiar. Numai că... 

De lemn ars. Lemn care ardea. 

Armand şi Myrna se uitară unul la altul, apoi la Billy care, 
pentru prima oară, părea de-a dreptul alarmat. 

Gamache simţi că i se zbârleşte părul la ceafă. 

Casa ardea. 

— Trebuie s-o luăm din loc. 

e 

— Haideţi, haideţi, spuse Jean-Guy cu ochii ațintiți la casă. 

Era atât de concentrat, încât aproape că uitase să mai 
respire. Nici nu mai clipea. Nu auzea nici maşinile echipei de 
intervenție apropiindu-se. 

Nu mai vedea nimic în jurul lui. Doar casa. 

e 

Nu mai aveau timp de precauții. 

— Hei! strigă Myrna. Unde eşti? 

— Aici, sunt aici, veni răspunsul. 

Vocea era răguşită. Necunoscută. 

Se uitară în direcţia de unde venea strigătul. Mai era o barieră 
de moloz între ei şi voce. 

Cu mâinile goale, îndepărtară bucăţile de beton şi lemn până 
reuşiră să facă o deschizătură. Armand se întinse pe burtă şi se 
uită înăuntru. 

Văzu vârful lung şi subţire al unei căciuli. 

Apoi o figură familiară. 

— E Benedict, le strigă el celorlalţi. 

— O, slavă Domnului, zise Myrna şi îl îmbrăţişă pe Billy. 

Benedict stătea cu spatele lipit de cadrul unei uşi. Avea ochii 
mari şi nu-i venea să creadă că rugăciunile îi fuseseră ascultate, 
că ajutorul după care strigase era acolo. 

Îşi duse mâna la faţă, neputând să-şi reţină lacrimile. 

— Aţi venit. Aţi venit. 

Billy lărgi deschizătura şi, când Armand se târî 
Benedict îl strânse cu putere în braţe, suspinând. 

Armand se abandonă o clipă în această îmbrăţişare, apoi se 
dădu înapoi ca să-i vadă faţa şi corpul. Părea să fie teafăr. 

— Mai e cineva aici, spuse Gamache. Unde e? 


înăuntru, 

— Da? se miră Benedict. Nu cred. Nu-mi vine să cred că aţi 
venit... 

— Mai e o maşină pe alee, îi explică Myrna, care ajunsese şi 
ea, împreună cu Billy. 

— Da, am văzut, dar, când am intrat în casă, am strigat şi nu 
mi-a răspuns nimeni. 

Armand observă pe podea un mic cerc de lemne care ardeau 
mocnit. Benedict supravieţuise nopţii geroase făcând focul cu 
toate lemnele pe care le găsise. 

De-aici şi mirosul pe care îl simţiseră. Casa nu ardea, slavă 
Domnului. 

Tocmai voia să-i arate Myrnei, când Billy îi puse mâna pe braţ, 
făcându-i semn să nu facă zgomot. Cu capul ridicat, Billy ciuli 
urechea ca să asculte. 

— Vin salvatorii? întrebă Myrna. 

— Salvatorii? întrebă Benedict. Dar credeam că voi sunteţi... 

— Ssst, făcu Billy şi tăcură toţi. 

Billy se uita fix la plafon. Apoi Armand îl văzu făcând ochii 
mari şi în acelaşi timp auzi un zgomot puternic, ca şi cum se 
crăpa ceva. Ca un şuierat. Casa urla. 

e 

— Nu! strigă Jean-Guy. 

Dădu să se apropie, dar nişte mâini îl ţinură pe loc. Se răsuci, 
luptându-se să scape. 

Membrii echipei de salvare a poliţiei locale îl trăgeau înapoi, în 
timp ce ferma dispărea într-un nor de zăpadă. 

— Doamne Dumnezeule, şopti unul dintre agenţi. 

e 

În timp ce structura se prăbuşea, Benedict îl trase pe Armand 
înspre el. 

— Sub tocul uşii! strigă tânărul. 

Billy o prinse pe Myrna şi reuşi să ajungă la timp, înaintea 
unui trosnet infernal. 

Se lăsară în genunchi, cu ochii strâns închişi. Ţinându-se unii 
de alţii. Violenţa era copleşitoare. Vacarmul, asurzitor. Derutant. 
Bubuituri. Scârţăieli. Ţipete. Ale casei. Ale lor. Casa se prăbuşea 
peste ei. 

Armand simţi cum cădea molozul peste el, împingându-l într-o 
parte, dar nu mai avea unde să se ducă. Ruinele, dărâmăturile îi 

înconjurau acum din ambele părţi. Ţintuindu-i acolo. Zdrobindu- 
i. 

Benedict îl trase mai aproape şi Armand auzi suspinele 
tânărului, care avea corpul îndoit peste el. Incercând să-l 
protejeze de inevitabil. 

Acum abia mai respira. Nu mai avea loc decât pentru un 
singur gând. Un singur sentiment. 

Reine-Marie. Reine-Marie. 

Apoi urletul diabolic se stinse. Se auzeau zgomote înfundate, 
bufnituri, când mai cădea câte o grindă. Şi se stabiliza. Dar 
zgomotul cel mare al prăbuşirii se diminuase. 

Armand deschise ochii, clipind din cauza prafului, înălţă capul 
şi începu să tuşească. 

Se văzu chipul lui Benedict. 

Pe fruntea acoperită de praf de tencuială şi de ciment, se 
prelingea un fir de sânge. Frumosul tânăr semăna cu o statuie 
care crăpase. 

Dar avea ochii strălucitori. Şi clipea. 

— Myrna? spuse Armand răguşit, abia recunoscându-şi vocea. 

— Aici. 

O simţi mişcându-se în spatele său, dar nu se putea întoarce. 
Erau ţintuiţi acolo. 

— Billy? 

Se auzi un cuvânt pe care Armand nu îl înţelese. Vocea, în 
schimb, o recunoscu. 

Supravieţuiseră cu toţii. 

Benedict închise ochii, ca să şi-i ferească de praful din aer. 
Dar Armand rămase cu ei deschişi. Se uita lung. Se chinuia să 
vadă undeva, în spatele tânărului care încă îl îmbrăţişa. Deşi îi 
lăcrimau ochii şi îl usturau, zări cadrul uşii care le salvase viaţa 
şi semnele familiare făcute pe el cu zeci de ani în urmă pentru a 
marca înălţimea copiilor. 

Anthony. Caroline. Care creşteau văzând cu ochii. Şi Hugo, 
care mai mult stătea pe loc. 

Dar Armand se uita dincolo de semnele făcute cu creionul pe 
lemn. Se uita la o mână cenuşie care ieşea dintre dărâmături. 

Capitolul 16 


Amelia se trezi, chinuindu-se să revină la suprafaţă, la lumina 
zilei. Capul îi bubuia şi avea mintea înceţoşată. lar ochii refuzau 
să focalizeze. 

Privi în jurul ei clipind, până când reuşi în sfârşit să identifice 
ce vedea. Şi ce nu vedea. 

Nu era dormitorul ei. Nu semăna nici pe departe cu camera 
mică şi ordonată de la Academia de Poliţie, în care locuise în 
ultimii doi ani. 

Dar nu era nici haznaua de la pensiune. 

Era cu totul altă hazna. 

Apoi îşi aminti. Lăsându-se înapoi în cearşafurile murdare, cu 
faţa vlăguită, închise ochii. 

— Ce-am făcut? 

— Ce-ai făcut, guriţă? 

Îmbrăcat în lenjeria de corp murdară şi lălâie, Marc se aşeză 
pe marginea patului. Ochii îi străluceau în orbitele înfundate. Ca 
o lumină într-o fântână adâncă. 

Copilărise împreună cu Marc în acelaşi sat. Frecventau 
aceleaşi locuri de joacă, aceeaşi şcoală. Aceleaşi străzi. 

Marc venise la Montreal primul. Tânăr, gay, proaspăt şi plin de 
viaţă. Frumos şi în formă. Încântat că plecase din sat. Îşi găsise 
un rost în viaţă. Practica prostituţia, mai precis. Dar curat şi 
prudent. Şi avea un mic apartament. 

Visul lui era să-şi găsească un iubit putred de bogat şi să se 
aşeze la casa lui. 

Ea îl urmase pe Marc la Montréal. El o îndrumase. Spre cei 
mai buni dealer! Cei care nu alterau rahaturile pe care le 
vindeau cu alte rahaturi şi mai rele. Când ea căzuse destul de 
jos, îi arătase cele mai bune colţuri de stradă. Şi o protejase. Era 
ca un frate mai mare pentru ea. 

Era destul de prudent, rămas la limita dependenţei, dar având 
grijă să nu o depăşească. Se menținea prezentabil. Pentru 
restaurantele bune, cluburile private şi călătoriile în străinătate 
care, era convins, îl aşteptau în următoarea maşină. La 
următorul colţ de stradă. 

Când Gamache o dăduse afară de la Academia de Poliţie, 
Amelia se dusese la singura persoană despre care ştia că poate 
s-o ajute să găsească ce-i trebuia. 

Se uitaseră unul la altul peste prag. Abia se recunoscusem. 
Nu doar că Marc avea părul slinos, dar începuse să-i şi cadă. Pe 
alocuri i se vedea pielea capului acoperită de cojiţe. Avea buzele 
crăpate şi pete pe piele. 

Când îi zâmbi, Amelia observă că nu mai avea toţi dinţii. 

— Aşa de rău arăt? întrebă el, citindu-i expresia de pe chip. 

— Nu, nu. Dar eu? 

Se şi vedea cu ochii lui. O necunoscută. Respingător de 
curată. Cu părul negru lucios. Cu tenul neted. 

Nu mai erau frate şi soră. Aproape că nici nu mai făceau parte 
din aceeaşi specie. 

— Ce cauţi aici? întrebă el, blocând uşa cu mâna. 

— Am nevoie de ajutorul tău. M-au dat afară de la academie. 

— De ce? 

— Pentru posesie. Posibil trafic. 

El râse, uşurat. 

— Posibil? 

Deşi Amelia părea că aparţine altei specii, împărțeau până la 
urmă acelaşi ADN. Şi ea se întorsese acasă. La el. In stradă. 
Acolo unde îi era locul. 

— Ce? întrebă el lăsând braţul jos şi permițându-i să intre. 
Heroină? Oxicodonă? 

— Fentanil. 

— Marfă bună. 

Amelia încuviinţă. 

— Mai ai? 

Marc întinse mâinile murdare spre ea. Amelia făcu un pas 
înapoi, împiedicându-se de un maldăr de haine aruncate pe 
podea, dar se redresă repede. 

— Normal că nu. Mi-au confiscat tot. Trebuie să mai caut. Dar 
e ceva şi mai bun. Încă n-a ieşit pe stradă, dar o să iasă. Pe ăla îl 
vreau. Ai auzit ceva? 

— Da, zvonuri, dar sunt aiureli. Nu e nimic. 

Marc se uită lung la musafirul lui neaşteptat. 

— Tu ştii ceva, guriţă? 

— Ştiu că nu sunt aiureli. Un poliţist le-a lăsat să-i scape 
printre degete. Şi e marfă bună, Marc. 

— Pe bune? 

— Foarte bună. Mult mai bună decât fentanilul. Cine o are o 
să facă avere. O să aibă tot ce-i pofteşte inima. Până la sfârşitul 
zilelor. 

— Tot ce-i pofteşte inima? 

Ea încuviinţă. 

— Până la sfârşitul zilelor? 

Ea încuviinţă din nou. 

— Gata cu haznalele. Gata cu trotuarul. N-o să ne mai 
întrebăm de unde să facem rost de următoarea doză. O să avem 
de toate, din belşug. 

— Noi? 

— Am nevoie de ajutorul tău. Uite, am învăţat câte ceva la 
academie. Lucruri utile. Cum să organizez, cum să mă bat. 
Cartelurile au dispărut. Se descurcă fiecare cum poate, nu? 

Marc încuviinţă. 

— Eu pot să preiau controlul. 

— Tu? 

Se uită la fetiţa din fata lui şi râse. 

— Nu contează talia câinelui care luptă... spuse ea, ştiind că 
era zicala lui preferată. 

— „ci spiritul de luptă din el. 

O studie o clipă. 

— Ce javră eşti! 

Amelia râse. 

— Mă ajuţi? 

El o privi cu speranţă, dar şi cu suspiciune. 

— Tu cunoşti oameni, Marc. Eu am fost plecată prea mult 
timp. 

— Nu doar c-ai fost plecată. Ai fost polițistă. 

— Nu chiar, îl corectă Amelia. Şi de când nu pot poliţiştii să 
vândă droguri? Au mai fost cazuri. Mă ajuţi sau nu? 

Marc se uită pe fereastră, apoi din nou la ea. 

— Străzile nu mai sunt cum le ştiai tu. 

Amelia nu avea nevoie de alte dovezi, în afară de ce avea în 
faţă. Nici el nu mai era cum îl ştia ea. 

— Nu vrei să te amesteci în ce-i acolo, Amelia. 

Marc deschise braţele larg, ca să-i arate. Consecințele. Când a 
fost atins un punct critic... şi depăşit. 

— Du-te acasă, guriţă. 

— Sunt acasă. 

O privi din nou atent. Creierul lui obosit cântărea situaţia. 

— Tot ce ne pofteşte inima? 

— Tot, repetă ea. Nu trebuie decât să găsim rahatul ăla. 

Marc încuviinţă, hotărându-se brusc. 

— La naiba! N-am nimic de pierdut. Poate că asta ar trebui să 
fie deviza noastră. 

— Poate, bombăni Amelia. 

Din cauza lui Gamache, nici ea nu mai avea nimic de pierdut. 
Îşi dădu seama că noua ei situaţie îi oferea o mare putere. 

— Hai cu mine, spuse el. 

e 

Marc nu minţise. Străzile din cartierele defavorizate ale 
Montrealului se schimbaseră. Nu fuseseră niciodată sigure, 
niciodată curate, niciodată vesele, dar acum erau cu mult mai 
rău. Mai întunecate, mai murdare. Pline de excremente şi vomă. 

Feţele pe care le întâlnea erau cenuşii. Dar privirile erau 
precaute. Amelia era o străină pentru ei, chiar dacă garanta 
Marc pentru ea. 

— Să nu spui nimănui unde-ai fost până acum, îi şopti el. 

— Nu, zău? 

— Dacă întreabă cineva, le spun că ai trăit pe străzi în 
Vancouver. 

Se apropiară de un grup de dealeri care o priviră lung, încă 
mai avea ceva carne pe oase. Culoare în obraji. Haine care nu 
se întăriseră din cauza crustei de vomă îngheţată. De urină. De 
spermă. 

— Dac-a fost în Vancouver, de ce s-a-ntors? îl întrebă unul 
dintre dealeri pe Marc, ca şi când ea n-ar fi fost de faţă. 

— Sunt aici, belitule, spuse ea. Vorbeşte cu mine. 

Amelia era cu cel puţin 20 de centimetri mai scundă decât el. 
Trebuise să dea capul pe spate ca să-l privească în faţă. 

Individul se apropie, împingând-o cu pelvisul. Înghesuind-o în 
zidul de cărămidă care mărginea aleea. Apoi începu să se frece 
de ea. 

Avea cel mult 25 de ani, dar părea bătrân. O creatură 
deshumată dintr-un cimitir primitiv. Toţi arătau aşa. O groapă 
comună, acoperită de câteva micrograme de fentanil, pe străzile 
Montrâalului. 

Respirația îi duhnea a ouă stricate. A sulf. A heroină. 

— Ştii foarte bine de ce sunt aici, mărâi ea, fără să se 
sinchisească să-l îndepărteze. Ştii ce vreau. Ce nu găsesc în 
Vancouver. 

Individul se lipi cu tot corpul de ea. 

— De-asta ai venit aici, nu? spuse el făcând mişcări circulare 
din pelvis. Mi-amintesc de tine, fetiţo. Amelia. 

Îi pronunţă numele tărăgănat, târându-l parcă prin noroi. 

— Ai ceva ce vreau, zise ea strecurându-şi mâna între 
picioarele lui. Dar nu asta. 

ÎI strânse de boaşe şi i se părură moi. Parcă avea o mănuşă în 
pantaloni. 

— Aşa, fetiţo. Strânge mai tare. 

Amelia îşi mută mâna de la şliţ la gâtul lui şi îl prinse exact 
aşa cum o învățase instructorul de arte marţiale. 

Apoi strânse. 

— Aşa? îl întrebă. 

Tipul făcuse ochii mari, iar Amelia strânse şi mai tare de gât. 

Bărbatului îi ieşiseră ochii din orbite, dar ea continuă să 
strângă. 

— Amelia, zise Marc. Îl omori. 

— Mare pagubă, mârâi ea. 

Strânse până simţi că laringele individului începe să cedeze. 

— Vreau marfa aia nouă. De-aia m-am întors. Şi dacă n-o 
găsesc, am să iau altceva. Doar. De. Plăcere, adăugă ea 
strângând tot mai tare cu fiecare cuvânt. 

În ochii bărbatului se citea groaza. 

Toţi se dădură înapoi, inclusiv Marc, în timp ce dealerul 
scoase un sunet gâtuit. 

— Poftim? Ce-ai spus? întrebă ea. 

Cu mâna liberă îl căută prin buzunare, în timp ce el mai avea 
puţin şi dădea ochii peste cap. 

Găsi pliculeţe cu pilule. Pacheţele cu prafuri. Nimic din ce 
căuta ea. Îndesă prada în buzunar. Apoi îl eliberă. 

Bărbatul tuşi şi scuipă, apoi se năpusti asupra lor. Amelia se 
dădu într-o parte, împingându-l cu faţa în zid, şi îl ţintui acolo. 

— Nu sunt o fetiţă, cap sec. Sunt o căţea afurisită, îi şuieră ea 
în urechea murdară. Dar ştii cine mai sunt eu, băi, rahat cu 
ochi? 

Îi întoarse capul, obligându-l s-o privească în faţă. 

— Eu sunt Chiorul. Spune-i asta furnizorului tău. Spune-i să 
aibă grijă. 

După încă un brânci, se răsuci pe călcâie şi plecă. Marc fugi 
ca un şoricel după ea. 

— Ce-a fost asta? întrebă el. Ce-ai făcut? O să te omoare. 

— Poate da. Poate nu. Nu-mi pasă. 

li dădu lui aproape toate pliculeţele. 

— Unul pentru tine. Restul, vinde-le. 

— Şi tu? 

_ Marc abia se ţinea după ea, alunecând pe strada înzăpezită. 
Işi ţinea braţele încrucişate la piept, peste paltonul prea subţire 
pentru a-i ţine de cald pe o noapte atât de geroasă. 

— Aştept să găsesc ceva mai bun. 

In dimineaţa următoare se trezi în camera lui Marc, în patul lui 
Marc. lar el o privea fix. 

— Doamne, fată, ce naiba ai făcut aseară? Când te-am lăsat, 
căutai marfa aia nouă. Ai găsit-o? 

Ea clătină din cap. 

— Cum am ajuns aici? 

— Te-am cărat eu. Erai pe o alee. Juram că erai moartă. Dar 
erai doar leşinată. Ce-ai luat? 

Amelia îşi frecă faţa cu mâna, simțind pe obraji urme de salivă 
sau de lacrimi uscate. 

— Nu ştiu. 

Nu era prima oară când se drogase. O făcuse de multe ori. 
Dar niciodată ca acum. Simţea că-i crapă capul şi se chinuia să 
respire. 

Incercă să-şi aducă aminte ce se întâmplase aseară. Dar nu 
vedea decât nişte imagini fugare care se tulburau şi se 
deformau în memoria ei. Răscolindu-i stomacul până simţi că îi 
vine să vomite. 

O imagine îi revenea mereu în minte. 

O fetiţă. Avea şase sau şapte ani. Cu o căciulă roşie pe cap, 
cu sigla echipei de hochei Montréal Canadiens. Purta mănuşi cu 
elani şi ţinea în mână o punguţă cu droguri. 

Fetiţa se legăna pe picioare şi privea drept în faţă. 

Dar Amelia ştia că nu era o amintire, ci o halucinație. 
Declanşată de dealerul ăla nenorocit care îi zisese „fetiţo”. 

— Ai făcut o impresie supertare, spuse Marc băgându-se în 
pat lângă ea şi trăgând pătura ca să se învelească. Toată lumea 
vrea să ştie cine eşti. 

— Şi tu ce le-ai răspuns? 

Marc o cuprinse cu braţul şi o strânse la pieptul lui osos. Cu 
gura în părul murdar al Ameliei, rosti cu glas înăbuşit: 

— Le-am spus că tu eşti Chiorul. 

Capitolul 17 


Armand se chinuia să ajungă la mână. Şi la corpul de care era 
ataşată. 

— Ce este? strigă Myrna. 

Ţintuită în spatele lui, nu putea să vadă ce face sau de ce se 
mişcă. Însă îi simţea mişcările aproape frenetice. 

Încercă să deschidă ochii, dar nu putea, din cauza prafului. În 
faţa ei, şi Billy ţinea ochii închişi. lar mâinile lui le strângeau pe 
ale ei. 

Doar Armand stătea cu ochii deschişi, aţintiţi asupra mâinii. 
Spera, spera din toată inima să vadă o mişcare în timp ce 
întindea braţul spre ea. 

Se aplecă înainte cât de mult putea. Dar nu reuşi să ajungă. 

— Ce e? întrebă Benedict. Ce se-ntâmplă? 

— E cineva sub dărâmături lângă noi. Văd o mână. _ 

Benedict începu să tuşească şi Armand se potoli. Işi dăduse 
seama că îl sufoca pe Benedict. Vătăma un om viu ca să ajungă 
la cineva care aproape sigur era mort. 

De deasupra lor se auziră strigăte şi lovituri de lopată. 

Totuşi, Armand întinse mâna. Reproducând involuntar scena 
din Crearea lui Adam. Două degete, aproape atingându-se. Dar 
Michelangelo zugrăvise începutul vieţii, în timp ce Armand ştia 
că aici era sfârşitul. Sfârşitul cuiva. 

e 

— Cine este? întrebă Armand. 

Jean-Guy închise portiera după el şi se aşeză pe bancheta din 
ambulantă. 

Armand fusese ultimul examinat de paramedici pentru că aşa 
insistase el. Pe Benedict îl duseseră la spital pentru investigaţii 
amănunțite, din cauza rănii la cap. Cât despre Myrna şi Billy, 
după ce fuseseră examinati, li se recomandase să meargă şi ei 
la spitalul BMP, dar amândoi refuzaseră. 

— Nu vreau decât să mă duc acasă, spusese Myrna. Să fac o 
baie. Să-mi văd prietenii. 

Jean-Guy se aşeză faţă în faţă cu Armand care continua să 
clipească des din cauza inflamaţiei provocate de particulele mici 
de praf, deşi paramedicii îi clătiseră ochii de mai multe ori. 

Avea faţa mânjită de murdărie, transpiraţie şi apă de la 
spălături. Dar nu de sânge. 

Lui Jean-Guy nu-i venea să creadă. Nu doar Gamache era în 
viaţă. Toţi erau. Salvaţi de un cadru de uşă solid. 

— Şi de Benedict, a spus Armand tuşind puţin şi folosind un 
şerveţel de hârtie ca să-şi şteargă saliva murdară de la gură. El 
ne-a tras în cadrul uşii. Şi pe urmă m-a protejat pe mine. 

Parcă simţea şi acum ploaia de moloz care îi lovea braţele şi 
picioarele. Îl zdrobea, îi zdrobea pe toţi din toate părţile. îi 
comprima pieptul, făcându-l să respire cu dificultate. 

Şi îl simţea, deşi nu-l vedea, pe Benedict. Care îl proteja cu 
corpul lui. 

li auzise suspinele care până la urmă se transformaseră în 
scâncete. 

Tânărul era îngrozit. Ştiind că va muri. Şi totuşi el alesese, 
prin ceea ce părea a fi un ultim gest, să încerce să salveze un 
cvasinecunoscut, aproape sigur cu preţul vieţii sale. 

Jean-Guy dădea din cap aprobator. 

Fusese unul dintre primii care ajunseseră la ei. Reuşise să 
scape din mâinile care îl ţineau şi se căţărase pe mormanul de 
dărâmături, alunecând şi poticnindu-se pe zăpadă şi pe resturile 
instabile. 

Apoi îi auzise. Strigând, cerând ajutor. Billy, Myrna, Benedict. 
Dar vocea pe care dorea cu disperare s-o audă tăcea. Cuprins 
de panică, începuse să sape cu mâinile goale. Aruncând la o 
parte bucăţi de moloz pe care în mod normal n-ar fi putut să le 
urnească. 

Până când i s-a rupt pielea mănuşilor. Până i-a găsit. 

Mai întâi pe Billy, apoi pe Myrna şi apoi pe Benedict. Şi, în 
sfârşit, o altă faţă s-a întors spre el, cu ochii mijiţi în lumina 
soarelui. 

— Jean-Guy, mai e cineva aici, îi spusese cu vocea răguşită. 

In timp ce echipa de salvare, însoţită de câini, săpa să scoată 
cadavrul, Jean-Guy ajutase la eliberarea celorlalţi. 

Myrna avea câteva vânătăi pe picioare, iar Billy avea o gleznă 
scrântită. Benedict era lovit la cap şi era posibil să aibă şi alte 

răni de când se prăbuşise etajul şi după o noapte petrecută în 
ger. 

lar Armand ieşise practic nevătămat. 

Se pare că ghetele şi hainele grele, căciulile şi mănuşile 
groase îi protejaseră în cea mai mare parte. La fel şi cadrul uşii. 
Şi Benedict. 

Armand clipi din nou, încercând să-l vadă mai bine pe Jean- 
Guy, care stătea la doi paşi de el în ambulanţă. 

Parcă cineva îi frecase ochii cu vaselină amestecată cu 
pietricele. Totul era opac. Particulele grosiere aproape îl 
orbeau... 

Şi el refuzase să fie dus la spital şi nu voia decât să plece 
acasă. 

Dar, în timp ce Billy şi Myrna fuseseră conduşi înapoi în Three 
Pines, Armand rămăsese. Trebuia să afle mai multe despre cel 
pe care-l găsiseră. 

— Tocmai au scos cadavrul, spuse Jean-Guy şi îi întinse un 
portofel. 

Armand îl deschise şi văzu permisul de conducere, dar nu 
reuşi să citească. Închise ochii strâns, sperând să-şi limpezească 
vederea, dar scrisul şi figura rămâneau neclare. 

l-I înapoie lui Jean-Guy. 

— Vrei să-mi citeşti tu? 

e 

Myrna se lăsă mai jos în cadă, până când apa fierbinte îi 
ajunse sub bărbie şi spuma se ridică atât de sus, încât nu mai 
vedea în jur. 

— O, Doamne, şopti ea în timp ce frigul şi spaima începeau să 
se estompeze. 

Ce nu reuşiseră baia fierbinte, parfumul de lavandă şi negresa 
cu ciocolată făcea paharul imens de vin roşu. 

Din spatele uşii de la baie se auzea muzică de Bach. Concert 
pentru două viori. Şi în plan îndepărtat, neinteligibilă, dar 
recognoscibilă vocea murmurată a Clarei. Şi încă un sunet 
foarte, foarte slab: 

— Fuck, fuck, fuck. 

Închise ochii. 

e 

Billy Williams nu se dădea în vânt după băi calde şi niciodată 

nu făcea băi cu spumă. 

Nu pentru că le considera mai puţin masculine, ci pentru că 
pur şi simplu nu le luase în considerare. 

Dar madame Gamache îl invitase să intre să se spele şi să se 
încălzească. Şi să rămână la masă. Deşi îi era frig şi foame, 
tocmai se pregătea să refuze când simţise mirosul de trandafiri 
şi, şchiopătând, o urmase până la baia mare din capătul holului. 
Cada era umplută cu apă şi plină cu spumă care mirosea ca 
grădina de trandafiri a bunicii lui. 

Era atât de tentantă, încât nu putuse să refuze. 

— Te las să te relaxezi, spuse ea. Eu mă duc să văd ce face 
Myrna. 

— Spune-i că... începu Billy, apoi făcu o pauză ca să se 
gândească. Salut-o din partea mea. 

— Aşa am să fac. Vezi că ai nişte haine curate pe pat şi 
tocana se încălzeşte în cuptor. 

După ce plecă madame Gamache, el intră în cadă şi se aşeză. 
Se cufundă în apa fierbinte. Simţea cum i se relaxau muşchii 
încordaţi, în timp ce apa, spuma şi parfumul de trandafiri îi 
învăluiau corpul dureros. 

Pe o măsuţă de lângă cadă găsi o bere, cea care îi plăcea lui. 
Şi o bucată mare de tartă. Din cea care îi plăcea lui. 

Cu cremă de lămâie şi bezea. 

Billy închise ochii şi oftă. 

e 

Amelia Choquet era la duş. Încă slăbită. Cu mintea înceţoşată. 

Ar fi vrut să facă o baie. Lungă şi fierbinte. Dar baia lui Marc 
era dezgustătoare, cada, cu o dungă de jeg de jur-împrejur, 
vasul de toaletă, murdar. Scurgerea era înfundată cu fire de păr 
lungi şi drepte, scurte şi creţe. Nu voia decât să stea cât mai 
puţin timp acolo. 

Inchise ochii şi simţi apa caldă curgându-i în cascadă peste 
capul care îi bubuia de durere. Se spălă pe corp şi pe capcuo 
bucată crăpată de săpun ieftin. Îşi imagina că, atunci când va 
deschide ochii, va vedea că se află în duşurile strălucitor de 
curate de la Academia de Poliţie. 

Rămase în această fantezie cât mai mult timp posibil. Apoi 
deschise ochii şi începu să se frece bine, bine, bine pe tot 
corpul. 

Abia atunci observă că avea ceva scris pe braţul stâng. Un 
nou tatuaj printre celelalte. 

Se uită cu atenţie. Nu, nu era un tatuaj. Era ceva scris cu 
marker. 

David. 

Atât. Doar David. Şi un număr: 14. 

Nu era scrisul ei. Scrisese altcineva. 

Se frecă şi mai tare. Aproape să-şi jupoaie pielea de pe braţ. 

Dar scrisul nu se lua. 

David. 14. 

Capitolul 18 


Jean-Guy Beauvoir închise telefonul din bucătărie, apoi îi ceru 
socrului său permisiunea de a-l folosi pe cel din birou. 

— Bineînţeles. 

Armand îl privi îndepărtându-se, apoi se întoarse spre ceilalţi 
din cameră. 

Reine-Marie. Billy. Annie. 

Benedict. 

Armand şi Jean-Guy se duseseră direct la spital şi îl găsiseră 
pe tânăr la triaj. Cu vânătăi. Lihnit. Cu un bandaj pe frunte, 
aproape de linia părului. 

— A avut noroc băiatul ăsta, spusese doctorul. N-are fracturi, 
nici hemoragie internă. Nici vreo comoţie. Fiul dumneavoastră? 
îl întrebase pe Jean-Guy, care se uitase la el oripilat. 

— Nu, nu-i fiul meu, se răstise el şi văzuse că Armand 
zâmbea. E nepotul dumnealui. 

— Nu e chiar aşa, replicase Armand, dar nici nu negase 
explicit. 

Doctorul se uitase la cei doi bărbaţi murdari şi răvăşiţi. Apoi la 
Benedict. Murdar şi la fel de răvăşit. Şi nu i se păruse necesar să 
lungească discuţia. 

— În cazul ăsta, vi-l las dumneavoastră. 

Apoi îl luaseră pe Benedict acasă. Acasă la Gamache. 

Aici, îmbăiaţi şi cu haine călduroase, se aşezaseră cu ceilalţi 
la masă, la o tocană cu carne de vită şi o tartă de mere caldă, 
cu multă frişcă. Mâncăruri reconfortante, care rareori dădeau 
greş. 

Era după-amiază şi stăteau să se încălzească lângă soba din 
bucătărie. 

Întrebaseră, desigur, despre cadavru. Despre bărbatul mort. 
Voiau să ştie cine era. Dar Jean-Guy le explicase că nu putea să 
le spună până nu era anunţată familia. 

Acesta fusese motivul pentru care telefonase. 

Când reveni, după câteva minute, se aşeză lângă Annie şi, 
după ce aruncă o privire scurtă spre Armand, anunţă: 

— Bărbatul mort este Anthony Baumgartner. 

— Cum? exclamă Benedict. Dar numai ce l-am văzut ieri. 

— Baumgartner? întrebă Reine-Marie. Rudă cu Baroana? 

— Fiul ei, răspunse Armand. 

— Bietul om, spuse Annie. Avea familie? 

— Oui, răspunse Jean-Guy. Am anunţat-o pe fosta lui soţie şi 
ea le va spune copiilor. Adolescenţi mari. 

— Ce căuta acolo? întrebă Reine-Marie. 

— Asta e întrebarea, răspunse Jean-Guy. 

Deşi telefonul pe care tocmai îl primise îi ridicase şi alte 
semne de întrebare. La fel şi cel pe care îl dăduse. 

— Eşti sigur că nu l-ai văzut şi nu l-ai auzit când ai ajuns acolo 
aseară? îl întrebă Jean-Guy pe Benedict, care însă clătină din 
cap. 

— Şi n-ai mai văzut pe nimeni altcineva? 

Benedict clătină din cap încă o dată, în timp ce Armand se 
uită cu interes la ginerele său. 

— Am văzut maşina, răspunse Benedict. Dar abia când am 
reuşit, împreună cu Billy, să pornim camioneta. În lumina 
farurilor. Ştiind că va mai dura ceva timp până se încălzea 
camioneta, am intrat în casă, să nu mai stau în frig. 

— Şi eu te-am lăsat acolo, spuse Billy. Îmi pare rău. 

— N-ai de ce. Nu e vina ta. Eu am fost prost. N-ar fi trebuit să 
intru. 

— Uşa era descuiată? întrebă Armand. 

— Da. 

Armand îşi şterse lacrimile care îi curgeau întruna din ochii 
iritaţi, apoi aruncă şerveţelul ud în sobă. 

Medicul îl sfătuise să nu se frece la ochi. Praful putea să- 
zgârie corneea şi să-i provoace leziuni permanente. 

Dar ochii cereau să-i şteargă şi îi era aproape imposibil să 
reziste. 

Văzându-l, Reine-Marie îi luă mâna şi i-o ţinu într-a ei, în timp 
ce Armand o ţinea pe cealaltă sub coapsă. 

— Putem să venim şi noi? se auzi o voce din living şi chiar 
atunci intrară Myrna şi Clara. Am auzit că ai fost externat. 

Myrna îl îmbrăţişă pe Benedict. 

— Eşti bine? 

Billy sări în picioare şi îi oferi Myrnei scaunul său, făcând în 
aşa fel încât să nu-l ocupe Clara. Reine-Marie, căreia i se aprinse 
o luminiţă în ochi, zâmbi către Armand. 

— Doar un cuculi, răspunse Benedict. 

— Un chiuchiu, spuse Clara. Muimuţțelule. 

Benedict se uită la ea cam cum se uita Armand la Billy când 
vorbea. 

— Nu cred că v-aţi cunoscut, interveni Myrna. Ea este Clara 
Morrow, o vecină. 

— Încântat, răspunse Benedict, articulând clar, cu voce tare. 

— N-ai văzut niciodată o împuşcătură în întuneric? întrebă 
Clara. 

Apoi se întoarse spre Myrna. 

— Încă un film pe care ar trebui să-l revedem. 

— Bună idee. 

— Clouseau? îl întrebă Clara pe Benedict, care continua s-o 
privească cu capul înclinat, de parcă aşa putea să priceapă mai 
bine ce bălmăjea această persoană cu părul vâlvoi. 

— „Mâinile mele sunt arme letale”, cită Clara o replică din film 
şi făcând o figură de karate. 

Dar Benedict, vizibil alarmat, se dădu înapoi, ciocnindu-se de 
Armand. 

— Stai liniştit, spuse Armand zâmbind. Le foloseşte numai ca 
să picteze. 

— Pictură cu degetele? întrebă Benedict. Am avut o mătuşă 
care se ocupa cu asta. Terapie prin artă. Nu prea era zdravănă 
la cap. 

— Că tot veni vorba, ce-ţi face capul? întrebă Myrna revenind 
la întrebarea iniţială. 

— Mi-au făcut o tomografie. Se pare că am capul tare. 

Vorbi cu atâta seriozitate, încât ceilalţi nu se putură abţine şi 
izbucniră în râs. 

Benedict, care nu înţelese imediat, părea nedumerit. Apoi 
începu să zâmbească. 

— Dar ai o inimă mare, îl linişti Reine-Marie bătând uşurel cu 
palma pe pătura de pe genunchii lui. Le-ai salvat viaţa. 

— Ei mi-au salvat mie viaţa. 

— Probabil că a fost foarte frig în casa aia, zise Armand. Fără 
niciun strop de căldură. 

— Aşa e. 

— Bine că ai putut să aprinzi focul să te încălzeşti. 


11 Aluzie la engleza cu un puternic accent franțuzesc vorbită de inspectorul Clouseau, 
celebrul personaj din seria de filme Pantera roz (N.t.). 

— Pe noi ne-a speriat de moarte, zise Myrna. Când am simţit 
mirosul, am crezut că a luat casa foc. De parcă nu era de-ajuns 
că se prăbuşise. 

— Acum poţi să ne povesteşti? întrebă Clara, acceptând 
scaunul lui Armand în timp ce el îşi aduse altul de la masa din 
bucătărie. Ştiţi numele victimei? 

— Tocmai le-am spus, răspunse Jean-Guy. Victima este 
Anthony Baumgartner. 

Myrna îl privi stupefiată. 

— Fiul Baroanei? Numai ce l-am văzut ieri după-amiază. La el 
acasă. 

Şi Benedict spusese acelaşi lucru. Majoritatea oamenilor 
aveau această reacţie, Armand ştia bine. De parcă faptul că 
văzuseră recent o persoană trebuia să o protejeze de o moarte 
subită. 

Se întoarse către Benedict. 

— Ziceai că, atunci când ai intrat în casă, uşa era descuiată. 
Dar n-ai văzut nici urmă de monsieur Baumgartner? 

— Nu, nimic. Am strigat, crezând că era cineva acolo, pentru 
că văzusem maşina, dar n-a răspuns nimeni. Am început să mă 
uit în jur, cu lanterna de la mobil. De fapt îmi omoram timpul cât 
aşteptam să se încălzească motorul. Dar pe urmă m-am întrebat 
dacă ferma putea fi totuşi salvată şi m-am dus mai departe ca 
să mă uit mai bine. Atunci s-a întâmplat. 

Tânărul amuţi. 

Armand şi Jean-Guy, amândoi familiarizați cu traumele, 
recunoşteau semnele. 

— Ce s-a întâmplat? întrebă Armand cu blândeţe. 

Psihoterapeuţii lui îl învăţaseră un lucru pe care încerca şi el 
să-l transmită mai departe tuturor agenţilor din Sûreté. Trebuia 
să vorbeşti despre ce s-a întâmplat. Şi despre rănile fizice, dar şi 
despre cele emoţionale. 

Şi acum încerca să-l convingă pe Benedict să vorbească. Pe 
tânărul cu capul tare şi inima mare. 

Henri, întins între Armand şi Benedict, se răsuci pe spate, iar 
urechile mari i se întinseră pe podea ca două covoraşe. 

Benedict se aplecă şi îl frecă pe burtă, ferindu-şi privirea de 
ceilalţi. 

— Auzeam cum trosneşte, îi povestea el lui Henri, care îl 
asculta cu atenţie. Am crezut că trosnea lemnul din cauza 

gerului. Se întâmplă la casele vechi. Nu mi-a fost frică. La 
început. Am crezut că ştiu ce era. Dar pe urmă s-a auzit un alt 
zgomot, mai puternic. Eram în bucătărie şi se auzea ceva, ca un 
tren care se apropie, şi casa a început să se cutremure. 

Vocea îi devenise din ce în ce mai ascuţită. Myrna se aplecă şi 
îl luă de mână. Nu ca să-l facă să tacă, ci ca să-l liniştească. 

Benedict se uită la Myrna, apoi la Armand. 

Deşi avea vederea încă înceţoşată, Gamache percepea foarte 
clar groaza tânărului. 

— Am dat să fug spre ieşire, continuă Benedict. Dar a căzut o 
grindă chiar în faţa mea. M-am oprit la timp. Şi pe urmă... 

Ezită. 

— Spune, îl îndemnă Armand cu blândeţe. 

— Pe urmă parcă erau explozii peste tot. M-am dezorientat şi 
m-am blocat. 

Se uită în jur, cu ochii mari, şi privirea i se opri la Jean-Guy, 
care nu îl privea cu milă sau cu compasiune. Nici măcar cu 
înţelegere. Deşi Jean-Guy înţelegea. 

Expresia lui transmitea un singur lucru: linişteşte-te. Ce 
simţise Benedict atunci, ce simţea acum, felul cum reacţionase, 
ce făcuse el sau nu făcuse era ceva firesc şi normal. 

Să se blocheze. Să fugă. Să strige. Să ţipe. 

Jean-Guy făcuse toate astea. Şi el fusese instruit. Băiatul ăsta 
era tâmplar. Antreprenor în construcţii. 

— Ştiu, răspunse Myrna. Şi eu am încremenit. Când a început 
să se prăbuşească. A fost... 

— Eu eram singur. 

Myrna, care se pregătea să mai spună ceva, rămase cu gura 
căscată. Fără cuvinte. 

— Eram singur, repetă Benedict cu o voce abia auzită. 

Aici era diferenţa. Ca de la cer la pământ. Intre groaza lor şi 
groaza lui. Şi ei înfruntaseră moartea, dar împreună. 

El fusese singur. 

Lui Benedict îi tremura buza de jos şi i se încreţise bărbia în 
efortul de a se abţine să nu izbucnească în plâns. 

— Mi-a fost foarte frică, spuse el încet. Când în sfârşit am 
putut să mă mişc, am văzut cadrul uşii şi m-am rugat să fie sub 
o grindă de rezistenţă. Am fugit şi m-am ghemuit sub el. Şi am 
aşteptat. În jurul meu cădea totul. 

În timp ce vorbea, îşi băgase capul între umeri. 

— Apoi n-a mai căzut nimic, dar eu eram blocat acolo. Am tot 
strigat, dar degeaba. Pe urmă s-a făcut foarte, foarte frig. ŞI 
întuneric. Mobilul căzuse pe undeva. Nu puteam să sun sau să 
trimit un mesaj. N-aveam lumină. Şi apoi s-a lăsat liniştea 
deplină. 

Se înconjurase cu braţele şi stătea cu privirea aţintită la foc. 

— Dar ai avut chibrituri, îi aminti Armand. 

Benedict încuviinţă. 

— Uitasem de ele. Am făcut o grămăjoară de lemne. Lemnul 
era atât de vechi şi de uscat, încât s-a aprins repede. Din când. 
In când se mai auzeau mişcări, dar până la urmă m-am obişnuit 
şi după ce am aprins focul, m-am simţit mai bine. Vorbeam 
singur. Imi spuneam că m-am descurcat minunat. Că totul era 
foarte bine. Că eram deştept. Că am avut noroc. Că o să vină 
cineva să mă caute. 

Se uită la Billy. La Myrna. La Armand. 

— Şi aţi venit voi. 

— Şi n-ai mai auzit nimic? întrebă Jean-Guy. Zgomote făcute 
de vreun om? 

— Nu. Până aţi venit voi. 

Ei dădură din cap, gânditori. Ilmaginându-şi. Aducându-şi 
aminte. 

Şi cel puţin unul dintre ei, întrebându-se. 

— De ce te-ai dus acolo? îl întrebă Armand pe Benedict. 

— Ca să-mi iau camioneta. 

— Bine, dar ai promis că nu pleci cu ea fără cauciucuri de 
iarnă. Mi-ai dat cuvântul tău. Atunci de ce? 

Benedict lăsă ochii în jos. 

— Imi pare rău, spuse el suspinând adânc. Acum îmi dau 
seama că a fost o prostie, dar după două-trei beri mi s-a părut o 
idee bună. E jalnic, ştiu, dar sunt două lucruri la care ţin foarte 
mult. Prietena mea şi camioneta mea. Imi este dor de prietena 
mea. Şi îmi făceam griji pentru camionetă. Când Billy s-a oferit 
să mă ducă, am acceptat. 

Ridică ochii spre Armand. 

_ — Aveam de gând să vă sun dimineaţă. Să vă spun unde sunt. 
Imi pare rău. Foarte rău. 

Era exact genul de comportament imprudent pe care Armand, 
ca poliţist şi tată de băiat, îl cunoştea foarte bine. Dădu din cap, 
dar nu-l pierdu din ochi pe Benedict. Nu era greu de crezut că 

acest tânăr putea fi uneori lipsit de judecată. Ca dovadă, 
tunsoarea, puloverul şi cartea de vizită. Şi nici că uneori putea fi 
imprudent. Ca dovadă, faptul că încercase să înfrunte iarna 
aspră din Quebec fără cauciucuri de iarnă. Dar îi venea greu să 
creadă că Benedict îşi încălca promisiunile. Mai ales o 
promisiune care ştia că era luată în serios. 

Şi totuşi o făcuse. 

Ceea ce, Armand era foarte conştient de asta, însemna că se 
înşelase în privinţa tânărului. În legătură cu chestiunea asta. 
Oare şi în legătură cu altele? 

Soarele începea să coboare spre apus şi Annie se ridică încet 
de pe scaun ca să aprindă câteva lumini. 

— Mai vrea cineva ceva de băut? întrebă ea. 

— Da, te rog, spuse Myrna ridicându-se. 

— Vă ajut şi eu, se oferi Clara. ` 

— Putem să discutăm ceva? îl întrebă Jean-Guy pe Armand. In 
biroul tău. 

Ajunşi acolo, Jean-Guy închise uşa după el. 

— Mai e ceva, patron. Ceva ce încă nu le pot spune celorlalți. 
Medicul legist nu crede că Anthony Baumgartner a murit când s- 
a prăbuşit casa. 

— Atunci cum? 

— Avea craniul zdrobit. Avea praf de ciment şi rigips pe rană, 
dar numai la nivel superficial. 

— Hemoragie internă? 

— Deloc. 

— Plămânii? 

— Curaţi. 

Gamache înclină scurt din cap, făcându-i semn lui Beauvoir 
spre un scaun, apoi se aşeză şi el. 

— Era mort înainte de prăbuşirea casei, spuse Gamache 
înțelegând imediat ce însemna. Ar fi putut fi un infarct sau un 
AVE? 

— Doctoriţa Harris a luat în considerare ambele variante, dar 
nu crede, răspunse Beauvoir. După părerea ei, cauza morţii a 
fost lovitura la cap, înainte de prăbuşirea casei. 

— De-asta ai dat telefonul ăla. 

— Oui. Am decis că este vorba de un omor şi l-am desemnat 
pe inspectorul Dufresne să se ocupe de caz. Eu am să conduc 
ancheta. 

— Bine, răspunse Gamache. 

— Ce-mi poţi spune despre întâlnirea cu Baumgartner? 

Gamache reflectă o secundă. Îi povestise deja lui Jean-Guy 
despre întâlnirea din ziua precedentă şi despre testament, dar 
nu detaliat. Fusese doar un episod neobişnuit. Nu-l privise ca pe 
unul premergător unei crime. 

Dar acum era de altă părere. 

Îi descrise întâlnirea, casă, persoanele prezente. Reacţiile lor 
când s-a citit testamentul. 

— Deci a întrebat de ce eşti tu executor testamentar? 

— Da. Crezuse că vor fi ei trei. Aşa le dăduse de înţeles mama 
lor. 

— Înseamnă că s-a întâmplat ceva, s-a schimbat ceva, dacă 
nu i-a mai desemnat pe ei. 

— Şi totuşi le-a lăsat lor tot, spuse Gamache. Dacă s-ar fi 
certat, nu doar că nu i-ar mai fi numit executori, i-ar fi şi 
dezmoştenit. 

Beauvoir dădea din cap gânditor. 

— Ai mai remarcat ceva ciudat, patron? 

Remarcase? Atunci nu. Dar acum, privind în urmă? 

Îşi dădea seama cât era de uşor, chiar tentant, să acorzi o 
importanţă exagerată unor detalii nesemnificative. 

Priviri. Inflexiuni ale vocii. Izbucniri. La momentul acela, erau 
doar musafiri care nu ştiau că vor deveni martori. 

Acum încerca să fie cât mai exact. Se spuseseră lucruri sau 
existaseră gesturi care să fi dus, câteva ore mai târziu, la 
moartea lui Anthony Baumgartner? 

Era întrebarea pe care şi-o punea de fiecare dată când 
îngenunchea lângă un cadavru. 

De ce a murit această persoană? 

Asta se întreba şi acum. De ce murise Anthony Baumgartner? 
Ce se întâmplase? 

— Mi se pare o coincidenţă prea mare, recunoscu el. Acum se 
citeşte testamentul şi, după câteva ore, unul dintre moştenitori 
este omorât. Dar nici în ruptul capului nu-mi amintesc să se fi 
întâmplat ceva care să ducă la asta. Totuşi, când am plecat noi, 
Hugo şi notarul au mai rămas cu Anthony. Trebuie să se fi 
întâmplat ceva după ce am plecat. 

— Ce părere ai despre testament, patron? 


VP - 150 


— Din punctul nostru de vedere, a fost ceva inedit, o 
tăcăneală chiar, dar trebuie să recunosc că moştenitorii, inclusiv 
Anthony, n-au părut deloc surprinşi. Ar fi fost şi mai surprinşi 
dacă nu le-ar fi lăsat banii şi proprietăţile alea. 

— Bine, zise Beauvoir ridicându-se. Incepem. Vom căuta să 
obţinem cât mai multe informaţii despre familia Baumgartner. 

— Inclusiv despre Baroană, insistă Gamache. Am impresia că, 
dacă ea n-ar fi murit, fiul ei ar fi încă în viaţă. 

Se ridică şi se duse la uşă, dar se întoarse la birou când sună 
telefonul. 

— Oui, all6. 

Gamache îi făcu semn lui Beauvoir să se aşeze, dar el rămase 
în picioare. 

Jean-Guy văzu că Gamache se schimbă la faţă. 

— Nu, ai făcut bine. Şi ea e tot acolo? 

Ascultă, lăsându-se încet pe spătar. : 

— Mai spune-mi o dată ce s-a întâmplat... Inţeleg. Şi eşti sigur 
că asta a spus? 

Urmă o pauză, timp în care Beauvoir văzu că buzele lui 
Gamache se subţiară şi se albiră. 

— Continuati... Nu, nu. Nu faceţi nimic... Normal că ştiu că e 
ilegal, se răsti el, apoi se stăpâni. 

Inspiră adânc şi reluă pe un ton aşezat. 

— Vă las pe voi să decideţi, dar nu uitaţi că voi sunteţi acolo 
ca simpli observatori. Nu interveniţi. 

Când închise, Jean-Guy întrebă: 

— Era în legătură cu cadetul Choquet? 

Gamache îi povestise ce se întâmplase în ziua precedentă la 
academie şi ştia că şeful ceruse ca Choquet să fie urmărită. 

— Fostul cadet, îl corectă Gamache, dar încuviinţă. 

— E în stradă? 

— Oui. 

Inspectorul-şef părea că nu e dispus să vorbească. Nu pentru 
că nu voia ca Beauvoir să ştie ce se întâmpla, ci pentru că nici el 
nu era sigur. 

— Prietenul ei a găsit-o leşinată pe o alee şi a dus-o la el 
acasă. 

— Merde, reacţionă Beauvoir, clătinând din cap. Proastă fată. 
Proastă. 

Apoi se uită mai atent la Gamache. 

— Să nu-mi spui că te surprinde, patron. 

Aproape că-i zise şi „[i-am spus eu”. 

Beauvoir îl avertizase pe Gamache în privinţa tinerei încă de 
când o primise la Academia de Poliţie. 

Era singura mare divergență dintre ei. Era punctul slab al 
Şefului. Călcâiul lui Ahile. 

Gamache credea că oamenii se pot schimba. În rău, da. Dar şi 
în bine. 

Însă Jean-Guy nu era naiv. Ştia din experienţă că, în esenţă, 
oamenii nu se pot schimba. Nu se schimba decât capacitatea de 
a disimula mai bine gândurile cele mai oribile. De a-şi ascunde 
faţa sub o mască civilizată. Dar în spatele zâmbetelor şi al 
conversaţiei politicoase, nevăzut în întuneric, putregaiul creştea 
şi, la momentul potrivit, în condiţiile potrivite, acele gânduri 
oribile se transformau în fapte oribile. 

— Ce ai de gând să faci? întrebă Beauvoir. 

Cum Gamache nu răspunse, Jean-Guy îşi privi cu atenţie şeful 
şi mentorul. Şi înţelese. 

— O urmăreşti. Nu ca s-o protejezi, ci ca să vezi dacă găseşte 
opioidele. 

— Oui. 

Până la urmă, nu era un punct chiar atât de slab, se gândi 
Beauvoir şi încercă să nu lase să i se citească pe faţă stupoarea. 

— Poliţia din Montreal a trimis doi agenţi sub acoperire s-o 
urmărească şi să-mi raporteze, îi explică Gamache. 

— Ai sacrifica-o? 

— M-aş sacrifica pe mine dacă aş putea, replică Gamache. 
Dar ea e singura care ne poate conduce la transportul de 
droguri. 

Jean-Guy încercă să-şi păstreze expresia civilizată, dar bănuia 
că tot i se ghiceau adevăratele sentimente. 

Nu o dată inspectorul-şef Gamache ceruse sacrificii mari din 
partea oamenilor săi. De multe ori, se pusese în pericol chiar pe 
el. 

Dar întotdeauna se întâmplase cu acordul lor, în deplină 
cunoştinţă de cauză. Ştiau pentru ce fuseseră trimişi. 

De data asta era altceva. Cu totul altceva. Omul din faţa lui 
Beauvoir se folosea de un cadet cu probleme, fără acordul lui. O 
punea în pericol pe Amelia fără acordul ei. 

Ceea ce îi demonstra lui Beauvoir două lucruri. 

Cu câtă disperare îşi dorea Şeful să împiedice acele droguri să 
ajungă pe străzi. A 

Şi cât de departe era dispus să meargă pentru a reuşi. Insă 
Jean-Guy mai vedea ceva. 

Preţul imens pe care îl plătea acest om de bună-credinţă. 

Beauvoir se întrebă dacă el ar fi capabil de un lucru atât de 
oribil. 

e 

— David? spuse drogata. Nu, niciun David. 

Amelia insistă. Nici măcar nu ştia dacă David era englez sau 
francez. Căuta un Dei-vid. Sau un Da-viid? 

Părea un amănunt nesemnificativ, dar în măruntaiele acestei 
lumi, amănuntele aveau importanţa lor. Ca, de pildă, înţepătura 
minusculă făcută de o seringă pe piele. Da, era un univers făcut 
din mici înţepături şi ţepari mari. 

Era foarte sigură că acest David o însemnase pentru că 
pusese întrebări despre marfa cea nouă. Era un avertisment. Că 
putea să se apropie atât de mult de ea. 

Dar Amelia n-avea de gând să se lase speriată. 

Dimpotrivă. Ştia că el făcuse o greşeală. Se arătase. lar acum 
ea avea o ţintă pe care s-o urmărească. 

să-l găsească pe David. Să găsească drogurile. Apoi toate 
grijile ei vor dispărea. Atunci o să-i arate lui Gamache de ce era 
ea în stare. 

| se udaseră picioarele în adidaşi şi erau pline de noroi. De ce 
nu-şi luase ghetele când plecase de la academie? Nu-şi luase 
decât cărţile. Nu mai călcase pe la pensiune din ziua 
precedentă. Se va întoarce diseară. Marc avea nevoie de 
camera lui. Pentru treburile lui. 

Avea şi ea treaba ei de care trebuia să se ocupe. 

— Îl caut pe David, îi spuse ea unei prostituate. 

— Dacă nu cauţi o păsărică, nu pot să te ajut, micuţule. 

Amelia se zburli, apoi îşi dădu seama că, în palton, cu căciulă 
şi blugi, semăna cu un băiat. 

Mergea târşindu-şi picioarele pe strada Sainte Catherine, 
numită aşa după protectoarea bolnavilor. Trăgea cu ochiul spre 
aleile întunecate şi vedea drojdia societăţii, gunoaiele, bolnavii, 
toxicomanii, prostituatele, cei aproape morţi şi pe moarte. 

Nişte copii, toţi. Majoritatea mai tineri decât ea. Ce se 
întâmplase în cei doi ani cât lipsise? 

Dar ştia răspunsul. Opioidele, asta se întâmplase. Fentanilul. 
Şi urma să vină ceva şi mai rău. 

Amelia aruncă privirea pe o alee întunecată şi i se păru că 
vede un copil. Cu o căciulă roşu-aprins. Doar o halucinație, era 
sigură. Un ecou al drogurilor pe care le luase în seara dinainte. 

e 

Armand stinse luminile din casă, dar nu se băgă în pat, deşi, 
după ziua aceea oribilă, abia aştepta să se strecoare sub pilotă 
şi s-o ţină pe Reine-Marie lipită de el. În braţele lui. 

Se instală într-un fotoliu din living, cu o pernă şi nişte pături. 

In capătul coridorului întunecat erau camerele unde dormeau 
Billy şi Benedict. Liniştiţi, spera el. 

Dar dacă vreunul dintre ei se trezea chinuit de coşmaruri, 
Armand trebuia să fie acolo. 

(J 

Clara stinse luminile în loftul de deasupra librăriei. Se 
asigurase că Myrna dormea şi tocmai se pregătea să plece, 
când se opri în capul scării şi aruncă o privire înapoi. 

Se gândi la toate nopţile când Myrna stătuse cu ea. După 
Peter. Ca să fie acolo când începeau coşmarurile. 

Clara puse ibricul pe foc şi îşi făcu un ceai Red Rose tare. Apoi 
se instala în fotoliul mare din faţa şemineului. 

e 

Armand tresări din somn. ÎI trezise un zgomot. Ciuli urechile, 
dar în casă era linişte. 

Apoi se auzi din nou. Un strigăt. 

Aruncă pătura la o parte şi se duse repede în capătul holului. 

— Benedict? şopti el, după care bătu la uşa tânărului şi apoi 
ascultă. 

Se auzi din nou. De data asta, un fel de geamăt. 

Armand intră, trase un scaun lângă pat şi îi căută mâna lui 
Benedict. O luă într-a lui şi începu să-i repete tânărului în 
şoaptă, cu blândeţe, că era în siguranţă. Cum nu reuşi să-l 
liniştească, începu să-i cânte încet. Primul cântec care îi veni în 
minte. 

— Edelweiss, Edelweiss... 

Până când tânărul se opri din plâns şi respirația i se linişti. 
Apoi adormi. 


VP - 154 


În camera de-alături, Billy Williams stătea treaz, cu ochii 
aţintiţi în tavan. În întuneric, i se părea că tavanul cade, se 
prăbuşeşte peste el. Se prinse cu mâinile de marginile patului şi 
îşi repetă că era doar o halucinație. 

Sunt în siguranță. Sunt în siguranţă. 

Dar abia putea să respire din cauza dărâmăturilor care îl 
apăsau pe piept. Şi tavanul continua să se prăbuşească. 

Auzi un strigăt şi simţi un val de adrenalină. Era acelaşi sunet 
pe care îl auzise în casa care urla. Inuman. 

Apoi auzi şoapte. Murmure. Şi încă ceva. Neinteligibil, dar 
familiar. 

Mâinile i se relaxară, pleoapele i se închiseră şi adormi în timp 
ce cineva cânta încetişor. 

e 

Amelia bătu cu pumnul în uşa proprietăresei. Aceasta 
deschise doar atât cât ochii ei de dihor să vadă cine bătea. 

— Ce dracu’ vrei? întrebă femeia. 

Halatul de baie pătat lăsa să se vadă mai mult decât ar fi vrut 
Amelia să vadă. 

— Camera mea. E ocupată. 

— Da. De cineva care plăteşte. 

Furia proprietăresei fusese înlocuită de satisfacție. 

— Ţi-am dat camera cu condiţia să faci curăţenie. Dar n-ai 
făcut, este? Ai răsturnat şi găleata. A trebuit să curâţ eu. 

Era o minciună, Amelia ştia bine. Găleata răsturnată şi mopul 
erau tot pe hol, în faţa camerei ei. 

Prin crăpătura uşii, ochii mici o priveau pe Amelia. 

— Cară-te până nu chem poliţia, spuse femeia şi dădu să 
închidă uşa, dar Amelia o împiedică. 

— Lucrurile mele, dă-mi lucrurile mele, târfă bătrână şi 
împuţită. 

— Nu sunt la mine. 

— Da' unde sunt? 

— Simţi căldura asta? 

Bătrâna făcu o mică pauză, apoi adăugă zâmbind: 

— E de la lucrurile tale. 

Amelia slăbi presiunea pe uşă, surprinsă de cuvintele 
proprietăresei, de ce însemnau ele. In clipa aceea, uşa se 
închise cu zgomot şi se auzi zăvorul tras. 

— Târfă ce eşti! strigă ea şi se năpusti asupra uşii. 

Împinse în ea de atâtea ori, până când răguşi, iar umărul o 
durea atât de tare, încât trebui să se oprească. Atunci se lăsă să 
alunece jos, epuizată. 

Simti mocheta de sub ea, atât de murdară, încât se întărise. 
Simţi mirosul de tutun stătut, de excremente, de transpiraţie, de 
urină. Simţi căldura. 

Cu capul în mâini, Amelia începu să plângă. Pentru viaţa ei 
ruinată, pentru cărţile ei arse. 

Apoi, cum căldura devenise insuportabilă, se ridică şi ieşi în 
frigul de-afară. În căutarea unui drog atât de nou, atât de 
puternic, încât putea s-o ducă departe, foarte departe de locul 
acela. Pentru totdeauna. 

e 

Reine-Marie îl găsi pe Armand picotind în faţa focului. 

Când o văzu, se ridică şi îi povesti despre Benedict. 

— Trebuie să stau aici. 

— Oui, spuse ea. 

Îi potrivi perna şi păturile, apoi îşi trase un scaun şi se aşeză 
lângă el. Îl ţinu de mână şi îi vorbi încet despre Honoré, despre 
nepoţii de la Paris, despre Gracie şi Henri. 

Până când căzu şi el într-un somn adânc şi liniştit. 

Capitolul 19 


Soarele pătrundea prin ferestrele cu menouri ale bistroului, 
mângâind podeaua cu scânduri late, scaunele confortabile, 
mesele de pin şi clienţii. 

Dar nu ajungea până în capătul îndepărtat, lângă şemineul 
imens, unde Myrna, Benedict şi Armand stăteau la o masă 
împreună cu Lucien. 

Armand îl sunase pe notar şi îi ceruse să se întâlnească cu ei 
acolo. Şi să aducă nişte documente. 

Notarul asculta cu o figură din ce în ce mai lungă, în timp ce 
Myrna şi Benedict îi povesteau ce se întâmplase în ziua 
precedentă. 

— Casa în care tocmai am fost? întrebă el când aceştia 
terminară. S-a prăbuşit? 

— Da, noi ne simţim mult mai bine, spuse Myrna, răspunzând 
la o întrebare pe care notarul nu o pusese. Câteva vânătăi, dar 
baia de aseară ne-a ajutat să ne liniştim. Mulţumim pentru grijă. 

Lucien se uita la ea nedumerit. 

Stăteau pe scaune cu spătar curbat, cu micul-dejun şi cafeaua 
cu lapte în faţă. Lângă ei, focul duduia, alimentat cu buşteni 
mari de stejar. 

— Sub dărâmături a fost descoperit un cadavru, zise Armand. 
Al lui Anthony Baumgartner. 

Notarul făcu ochii mari. 

— Monsieur Baumgartner? E mort? 

— Oui. 

— Dar numai ce ne-am întâlnit cu el. 

— Probabil că s-a dus la fermă după ce am plecat noi, spuse 
Myrna. 

— Dar de ce? întrebă Lucien. 

— Nu ştim. 

Gamache se hotărâse să nu le spună deocamdată că Beauvoir 
considera moartea lui crimă. Cu cât păstrau secretul mai mult 
timp şi cu cât ştiau mai puţine persoane, cu atât aveau mai 
multe şanse de a-i prinde pe oameni cu garda jos. 

Oricum, avea să se afle cât de curând. 

— Monsieur Baumgartner ţi-a spus după ce am plecat noi că 
ar avea de gând să se ducă la fermă? întrebă Gamache. 

Lucien clătină din cap. 

— Nu, nimic. Doar am mai discutat puţin cât mi-am pus eu în 
ordine actele. N-am stat mult, dar totul părea normal. 

Şi Myrna, şi Armand ştiau că Lucien nu era cel mai în măsură 
să judece cât de normală era interacţiunea dintre oameni. Dar, 
dacă avusese loc o dispută între fraţi, fără îndoială că ar fi 
remarcat şi el. 

— Ştii cumva de ce au fost înlocuiţi ca executori în 
testamentul mamei lor? întrebă Gamache. 

— N-am nici cea mai vagă idee, răspunse Lucien. Şi de fapt 
nici nu ştim dacă au fost vreodată executori testamentari. Aşa 
credeau ei, dar cine ştie? 

— Se poate ca tatăl dumitale să fi ştiut, spuse Myrna. ŞI 
trebuie să existe un testament mai vechi pe undeva. 

— Dacă există, eu nu ştiu de el. 

— Ai adus documentele? întrebă Armand. 

Gamache îl rugase la telefon să se uite prin dosarele tatălui 
său şi să aducă tot ce era legat de familia Baumgartner. Acum, 
Lucien puse pe masă un teanc ordonat de hârtii. 

— Tatăl dumitale nu era şi notarul lui Anthony Baumgartner, 
nu? întrebă Gamache punându-şi ochelarii de citit. 

— Nu, doar al mamei lui. 

— Ai citit ce scrie aici? întrebă Gamache arătând spre teanc. 

Clipi de câteva ori şi miji puţin ochii, încercând să-şi 
limpezească vederea încă înceţoşată. 

Dimineaţă, când se trezise, constatase că îl durea tot corpul şi 
se simţea înţepenit din cauza celor întâmplate la ferma 
prăbuşită, dar nu mai avea ochii atât de iritaţi. Totuşi, cuvintele 
din faţa lui refuzau să se vadă clar şi se chinuia să le descifreze. 

— Nu, răspunse Lucien. Nici n-a fost cazul. Am găsit ce 
căutam. 

— Un testament vechi? întrebă Myrna. 

— Un testament foarte vechi, preciză Lucien. Dar nu al lui 
madame Baumgartner. Pe acesta l-am găsit când am făcut 
propriile cercetări. Cred că ştiu de ce Bertha Baumgartner îşi 
zicea Baroana. 

Myrna se răsuci pe scaun pentru a-l privi în faţă. Armand îşi 
scoase ochelarii. Şi Benedict, după ce mai luă o îmbucătură 

zdravănă din brioşa acoperită cu un strat de glazură, se aplecă 
în faţă. 

Lucien făcu o mică pauză pentru a savura mai bine momentul. 

— O, Doamne, ai de gând să ne spui odată? se răsti Myrna. 

Momentul, se pare, trecuse. 

— Bine. După întâlnirea noastră de ieri cu familia şi ţinând 
cont de dispoziţiile testamentare extraordinare, am decis să mai 
încerc ceva. Am căutat testamente sub numele „Kinderoth”. Mi- 
a luat ceva timp, dar până la urmă am găsit asta. 

Luă foaia de hârtie din vârful teancului şi i-o întinse Myrnei. 
Era copia tipărită a unui document vechi, scris de mână şi 
purtând o ştampilă ce părea oficială. 

— E în germană, remarcă ea. 

— Da. Ştiu şi eu câte ceva, spuse Lucien. Pare a fi o 
contestaţie la testamentul unui anume Shlomo Kinderoth. 
Baronul Kinderoth. 

Myrna făcu ochii mari şi îi întinse foaia lui Armand, privindu-l 
cu subînţeles. 

El îşi puse din nou ochelarii de citit şi examină foaia cu 
atenţie, apoi i-o întinse lui Benedict. 

— Data de sus e anul 1885? 

— Da. Asta, zise Lucien luând foaia din mâna lui Benedict şi 
întorcând-o spre ei, este o copie a documentului original depus 
la un tribunal din Viena în 1885. Se pare că Shlomo Kinderoth a 
lăsat totul celor doi fii ai săi. 

— Da, încuviinţă Myrna. 

— În mod egal. 

— Oui, confirmă Armand. 

— Nu m-am exprimat bine, spuse Lucien şi nu îl contrazise 
nimeni. A lăsat totul celor doi fii gemeni. Amândoi au moştenit 
titlul nobiliar, dar şi averea care, judecând după acest 
document, era enormă. Terenuri în Elveţia. Case în Viena şi 
Paris... 

— Stai puţin, îl întrerupse Myrna ridicând mâna. Vrei să spui 
că le-a lăsat acelaşi lucru amândurora? 

— Exact. 

— Dar cum se poate? 

— Nu se poate. Tocmai asta e, zise Lucien, care deja se 
amuza. 


VP - 159 


— Aşa a început totul. Cred că băieţii nu s-au înţeles. S-au dat 
în judecată unul pe altul. 

— Şi? întrebă Benedict. 

— Şi nimic. Nu s-a rezolvat niciodată. 

— Ce înseamnă asta? insistă Benedict. 

— Doar nu vrei să ne spui că testamentul este în continuare 
contestat, se miră Myrna. Au trecut 120 de ani de-atunci. 

— 132 de ani, preciză Lucien. Şi, nu, bineînţeles că nu spun 
asta. Austriecii sunt aproape la fel de eficienţi ca nemţii. Nu, s-a 
rezolvat cu mult timp în urmă. Doar că încă n-am găsit eu 
decizia. 

— Dar putem presupune că n-a fost în favoarea familiei din 
partea lui madame Baumgartner, spuse Armand. 

— Atunci de ce credea ea că avea drepturi? întrebă Myrna. 

Dar chiar când puse întrebarea şi văzu figura sobră a lui 
Gamache, îşi dădu seama că debitase o idioţenie. 

Bertha Baumgartner se cramponase de această credinţă 
pentru că aşa voise ea. Servea intereselor ei. 

Baroana trăia într-o lume imaginară, unde un moment de 
cumpănă o avantaja. O lume în care ea era victimă şi 
moştenitoare totodată. O baroană femeie de serviciu. O 
melodramă victoriană în carne şi oase. 

Câţi dintre clienţii pe care îi primise Myrna în cabinetul ei se 
plânseseră că „li se făcuse o nedreptate”? Se cramponaseră de 
nemulţumirile lor până le întunecaseră judecata? Mai degrabă 
renunţau la sănătatea psihică decât la nedreptăţile care credeau 
ei că li se făcuseră. 

În unele cazuri, o ţineau aşa ani în şir. Ghimpele stătea bine 
înfipt în coastă. Şi, în timp ce doamna doctor Landers îi asculta, 
îi îndruma, încerca să-i ajute să scape de suferinţă, ei lăsau rana 
să supureze. Până când şi-a dat seama că unii clienţi nu voiau 
să se elibereze de resentimente, ci căutau să le valideze. 

Sentimentul de a fi îndreptăţit era un lucru îngrozitor. ÎI lega 
pe cel care îl nutrea de statutul de victimă. Il sufoca. Până când 
persoana ajungea să trăiască într-un vid, unde nu putea să 
înflorească nimic bun. 

Şi Myrna mai ştia că tragedia era aproape întotdeauna 
multiplicată. Invariabil, oamenii aceştia o transmiteau mai 
departe, din generaţie în generaţie. De fiecare dată amplificată. 

Punctul sensibil devenea legendă de familie, mitul lor, 
patrimoniul lor. Ceea ce pierduseră devenea bunul lor cel mai de 
preţ. Moştenirea lor. 

Unde pierduseră ei câştigaseră alţii, bineînţeles. Aveau pe 
cine să-şi verse focul. Devenea o duşmănie ancestrală. 

Myrna se uită la Armand, care luase din nou documentul de la 
Lucien şi îşi nota ceva. 

— Deci Baroana credea că familia din partea ei a fost păcălită, 
spuse Benedict. 

Myrna strânse din buze. În ciuda pregătirii ei, a doctoratului, a 
anilor de studiu şi de muncă în psihologie, tânărul acesta 
rezumase situaţia mult mai succint decât ar fi putut ea. 

Bertha credea că familia ei fusese păcălită. Timp de generaţii. 

— Ce părere ai, Armand? întrebă Myrna. 

„.„.păcatele cu care m-am născut şi Vina transmisă dintr-o 
veche moştenire”, îşi zise Armand, amintindu-şi obscura poezie 
a lui Ruth. 

— Anthony Baumgartner nu s-a dus la fermă fără motiv. 

— Poate îi era dor de mama lui, îşi dădu cu părerea Benedict. 

„Poate”, se gândi Gamache. 

La urma urmei, în casă se afla ceva preţios. Singurul lucru 
care nu putea fi luat de-acolo. 

Era plină de amintiri. 

Îi veni în minte cadrul uşii cu însemnele făcute cu creionul. Şi 
fotografia de-acasă de la Anthony, cu cei trei copii în grădina cu 
flori, magnifice şi totodată perfide. 

Armand Gamache ştia că amintirile erau nu doar preţioase, ci 
şi redutabile. Încărcate cu emoţii frumoase şi totodată perfide. 

Cine ştie ce dăinuia în casa veche şi părăginită? 

Gamache studie din nou copia documentului. Era în germană, 
aşa că nu înţelegea mare lucru. Şi, oricum, abia vedea să 
citească. 

De la asta să fi început totul? De la un testament nebunesc 
scris acum 130 de ani? Şi încă unul, la fel de nebunesc, citit 
acum două zile? 

— Unde era madame Baumgartner când a murit? 

— Într-un cămin de bătrâni. Maison Saint-Rémy, răspunse 
notarul. De ce? 

— Cauza morţii? întrebă Gamache. 

— Insuficienţă cardiacă, răspunse Lucien. Certificatul de 
deces e în dosar. De ce? 

— Dar nu s-a făcut o autopsie? 

— Bineînţeles că nu. Era o femeie în vârstă, care a murit din 
cauze naturale. 

— Armand? interveni Myrna, însă el se mulţumi să schiţeze un 
zâmbet. 

— Pot să iau eu ăsta? întrebă Armand şi luă documentul. 

— Nu, răspunse Lucien. Am nevoie de el pentru dosar. 

— Désolé, dar n-ar fi trebuit să întreb, spuse Gamache 
împăturind hârtia şi punând-o în buzunarul de la piept. Sunt 
sigur, că poţi să-ţi faci altă copie. 

Se ridică şi se întoarse spre Myrna. 

— Librăria ta este deschisă? 

— Uşa e descuiată. Ceea ce e tot aia. la-ţi ce ai nevoie. 

Armand petrecu următoarele minute căutând prin rafturile din 
librăria cu cărţi noi şi de ocazie a Myrnei. După ce găsi ce căuta, 
lăsă banii lângă casa de marcat şi puse cartea în buzunarul 
paltonului. 

Când se întorcea la bistrou, îl văzu pe Billy Williams 
îndreptându-se spre camionetă. 

— N-ar trebui să conducă dacă are glezna scrântită, comentă 
Myrna ducându-se spre uşă. 

ÎI strigă şi Gamache văzu că Billy se întoarse, o recunoscu pe 
Myrna şi îi zâmbi. 

— E un om de treabă, zise Armand. Un om bun. 

— În orice caz, un om pe care e bine să-l ai prin preajmă, 
spuse Myrna. 

Îl văzură venind înspre bistrou. Şi, deşi nu pricepea o vorbă 
din ce spunea Billy Williams, Armand înţelegea privirea de pe 
chipul lui. 

Şi se întrebă dacă Myrna vedea acelaşi lucru. 

Capitolul 20 


Jean-Guy se uita la cadavrul lui Anthony Baumgartner în timp 
ce medicul legist recapitula rezultatele autopsiei. 

Spre deosebire de Gamache, Jean-Guy nu îl văzuse în viaţă, 
dar îşi dădea seama că Baumgartner fusese un bărbat arătos, 
distins. Chiar şi acum inspira autoritate, ceea ce era neobişnuit 
pentru un cadavru. 

— Un bărbat de 52 de ani, altfel sănătos, spunea doctoriţa 
Harris. Se vede rana de la cap. 

Gamache şi Jean-Guy se aplecară să se uite mai bine, deşi se 
vedea perfect şi de la distanţă. 

— Ai idee cu ce a fost lovit? întrebă Gamache dându-se un 
pas înapoi. 

— După formă, aş zice cu o bucată de lemn. Un obiect 
asemănător cu o grindă de lemn de 5 pe 7, cu muchie ascuţită, 
dar mai mare, mai greu. Probabil că a fost folosit ca o bâtă de 
baseball, explică ea mimând lovitura. L-a lovit în partea laterală 
a capului cu destulă putere, dată fiind profunzimea rănii. Să 
fracturezi un craniu nu-i chiar aşa de uşor pe cât ai zice. Ce e? 

Gamache se încrunta. 

— Eşti sigură că s-a întâmplat înainte de prăbuşirea casei? 

Era, bineînţeles, o chestiune esenţială. Una era un accident, 
alta era o crimă. 

— Da, sunt sigură. 

Cu ochii încă injectaţi şi lăcrimoşi, Gamache o privi cu atenţie. 

Doctoriţa Harris oftă, îşi scoase mănuşile chirurgicale şi le 
aruncă în coşul de gunoi. 

Îi cunoştea bine pe inspectorul-şef Gamache şi pe inspectorul 
Beauvoir. Destul de bine pentru a le spune Armand şi Jean-Guy. 
La un pahar de băutură. 

Dar în faţa unui cadavru, erau inspector-şef, inspector şi 
doctor. 

Nu se supără că Gamache insista pe acest aspect. Şeful era 
un om prudent, iar prudenţa era cu atât mai necesară în 
depistarea unui criminal. 

Deşi ştia bine că Gamache era încă suspendat, ea o să-l 
considere şeful Sûreté du Quebec până când o va obliga cineva 
să renunţe. 

— Anthony Baumgartner era mort de cel puţin o jumătate de 
oră când se prăbuşise casa. Imi dau seama după starea 
organelor şi lipsa hemoragiei interne. În plus, a fost lovit în 
partea laterală a capului. In mod normal, o clădire nu se 
prăbuşeşte din lateral. 

— Vreau să dau un telefon, zise inspectorul Beauvoir, scoțând 
telefonul mobil şi trăgându-se într-o parte. 

— Au fost două prăbuşiri, corect? îl întrebă doctoriţa Harris pe 
Gamache. 

— Da. Una parţială, cândva în cursul nopţii, apoi cea finală, 
ieri după-amiază. 

— Cea în care ai fost prins şi tu. Când a apărut cadavrul. 

— Oui, răspunse el şi-i explică pe scurt ce se întâmplase. 

— la loc, îi ceru doctoriţa Harris, arătându-i un taburet. 

— De ce? 

— Ca să-ţi clătesc ochii. 

— Nu-i nevoie, mi-e mai bine. 

— Vrei să orbeşti? 

— Doamne, Dumnezeule, nu. E posibil? 

Harris îşi dădu seama că era realmente şocat. 

— Slabe şanse, dar cine ştie ce materiale erau în clădirea aia? 
Cu cât mai repede îţi cureţi ochii de toate mizeriile alea, cu atât 
mai bine. E posibil să-ţi zgârie corneea. Sau, mai rău, să ajungă 
în spatele globului ocular. 

Armand se aşeză, iar doctoriţa se aplecă să-i examineze ochii, 
apoi îi stropi cu un jet de apă, iar el tresări când simţi apa cu 
presiune. 

— Scuze, trebuia să te avertizez că s-ar putea să usture. 

Când termină, Gamache se strâmbă, făcu ochii mari şi apoi 
clipi. 

— Să nu te freci, îl avertiză ea examinându-i din nou ambii 
ochii, după care stinse lumina instrumentului. Mai bine. Mult mai 
bine. 

Gamache nu se simţea mai bine. Acum abia mai vedea, iar 
ochii erau iritaţi şi îl dureau. Îşi vâri mâinile sub coapse. 

— Ce i-ai spus? întrebă Beauvoir, care terminase de vorbit la 
telefon. L-ai făcut să plângă. 

Doctoriţa Harris începu să râdă. 

— l-am apus că la bistrou nu mai au croasante. 

— Vrei să-l omori? întrebă Jean-Guy. 

— Terminaţi. Să ştiţi că nu sunt surd, interveni Gamache. 
Vederea începea să-i revină şi iritaţia, să-i dispară. 

— Cea spus inspectorul Dufresne? 

— Agenţii caută arma crimei printre dărâmături, spuse 
Beauvoir. Şi încearcă să stabilească unde se afla când a fost 
ucis. 

— Şi ei ce părere au? întrebă Gamache. 

— Dufresne crede că era într-un dormitor de la etaj. Când s-a 
prăbuşit acoperişul, a căzut cu cadavru cu tot. Deocamdată asta 
ar fi ipoteza. 

Doctoriţa Harris se duse la chiuvetă în timp ce Gamache se 
întoarse la masa metalică de autopsie. Cu mâinile la spate, se 
uită la Anthony Baumgartner. 

Atât de diferit de mama sa, care semăna cu o actriţă britanică 
bătrână care juca rolul unei regine într-o comedie. 

Omul acesta părea însă să fie autentic. Chiar şi mort, Anthony 
Baumgartner păstrase o anumită nobleţe. Gamache se întrebă 
în treacăt cui revenea titlul nobiliar. Lui Caroline sau lui Hugo? 

Dreptul primului născut se aplică şi în cazul titlurilor 
imaginare? 

Trase cearşaful alb peste faţa lui Anthony Baumgartner. 

Gamache rămase câtva timp cu privirea la cearşaf şi la silueta 
de sub el, după care spuse: 

— Crezi că ideea era să pară un accident? 

— Mi se pare evident, răspunse Beauvoir. Da. Ar fi trebuit să 
credem că a fost omorât când s-a prăbuşit casa. Şi poate că aşa 
ar fi fost dacă nu era acolo Benedict şi nu ne-ar fi spus că nu 
mai era nimeni înăuntru. Nimeni în viaţă, în orice caz. 

— Adevărat. Dar, ca să pară un accident, trebuia ca ferma să 
se prăbuşească. 

— Ah, da, se auzi de la chiuvetă doctoriţa Harris, aruncând o 
privire peste umăr. 

Beauvoir se întoarse la masa de autopsie, uitându-se întâi la 
Gamache, apoi la cearşaful alb. 

— Aşa e, zise el, înțelegând la ce se referise Gamache. 

Nu era o simplă expunere a faptelor. Era un element esenţial 
pentru anchetă. 

Apoi doctoriţa Harris, uscându-şi mâinile, se întoarse, iar Jean- 
Guy constată că şi ea înţelesese ce voia să spună Gamache. 

— Cum a ştiut criminalul că ferma se va prăbuşi? întrebă 
medicul legist. 

— Nu există decât o singură posibilitate, răspunse Beauvoir. 

— Criminalul a provocat prăbuşirea casei, adăugă Gamache. 

— Şi deocamdată nu există în peisaj decât o singură persoană 
care ar fi putut s-o facă, adăugă Beauvoir. 

Gamache se îndepărtă de cadavru şi dădu un telefon. 

e 

După ce îl ascultă pe inspectorul-şef Gamache, Isabelle 
Lacoste reflectă puţin. 

Acceptase imediat cererea lui, dar acum trebuia să se 
gândească cum să procedeze. 

Apoi chemase un taxi, care o lăsase într-un morman de 
zăpadă şi de noroi. 

Porni cu grijă pe trotuarul acoperit de gheaţă. Cu bastonul în 
mână. Şi se opri în faţa intrării în bloc. 

Era o clădire joasă, cu ferestrele acoperite de un strat de 
gheaţă atât de gros, încât era imposibil să vezi din interior afară. 

Încercă uşa de la intrare. Era descuiată. 

Intră şchiopătând în hol, unde trebui să ocolească o grămadă 
de materiale promoţionale căzute pe duşumea. Era clar că, dacă 
exista un administrator, îşi luase liber azi. Sau anul ăsta. 

Isabelle Lacoste verifică din nou informaţia pe care i-o 
trimisese inspectorul-şef Gamache. 

Benedict Pouliot. Apartamentul 3G. 

După ce se uită în jur şi constată că nu exista ascensor, se 
întoarse spre scări şi, inspirând adânc, începu să urce. 

e 

După întâlnirea cu medicul legist, Jean-Guy îl lăsase pe 
Gamache la un mic restaurant pe rue Sainte Catherine. 

— Ce speluncă! exclamase el uitându-se în jur. Eşti sigur că 
vrei să aştepţi aici? 

— Veneam aici pe vremuri, când eram proaspăt agent, 
comentase Gamache. Atât îmi permiteam. Ba chiar am adus-o şi 
pe Reine-Marie aici. 

— La întâlnire? Eşti nebun? 

Beauvoir se uita la prăpădiţii trântiţi în separeuri. Locul părea 
totuşi relativ curat. Genul de local unde mama, tata şi fiul 

dealerului de droguri puteau să stea împreună la o porţie de 
poutine”. 

— Presupun că Reine-Marie avea o slăbiciune pentru băieții 
răi, comentă Armand şi Jean-Guy începu să râdă. 

— Da, nu ştiu dacă era vreunul mai dur decât tine, patron. 
Acum, mai ai nevoie de ceva? 

— Aş vrea să pleci. 

lar acum Jean-Guy stătea în faţa unei uşi închise din sediul 
central al Sûreté du Quebec. O încăpere cu care se obişnuise 
repede. Şi pe care ajunsese s-o urască. 

Ridică mâna, dar uşa se deschise înainte să apuce să bată. 

— Domnule inspector, zise Marie Janvier. 

— Doamnă inspector. 

— Mulţumesc că ai venit. 

Se dădu la o parte ca să-l lase să intre. 

— Mulţumesc că mă primiţi. 

Dacă Marie Janvier avea de gând să trateze această întâlnire 
ca pe un eveniment social, putea şi el. 

— Mai avem să vă punem câteva întrebări, spuse ea 
arătându-i acelaşi scaun pe care stătuse data trecută. 

La aceeaşi masă stăteau aceleaşi persoane, dar mai era un 
bărbat în vârstă, aşezat mai retras, într-un fotoliu confortabil. 

De data asta, Beauvoir era pregătit. In ciuda zâmbetelor 
amabile, ştia ce voiau de la el. 

În loc să se aşeze, trecu pe lângă anchetator şi se duse direct 
la omul tăcut din colţ. 

— Cu cine am onoarea? 

Bărbatul se ridică în picioare. Nu purta uniformă, dar avea 
ţinuta unui ofiţer. Din poliţie sau armată. Grad superior. 

Era puţin mai scund decât Beauvoir, de vârstă mijlocie, cu un 
corp zvelt. Părea relaxat şi totodată precaut. Genul de atitudine 
care vine după nişte ani petrecuţi într-o funcţie de comandă, în 
situaţii dificile. 

Cum era situaţia de fată. 

— Francis Cournoyer. De la Ministere de la Justice. 

Beauvoir era surprins, chiar şocat. Dar încercă să nu arate. 

— Ce faceţi aici? 

— Cred că ştiţi foarte bine, domnule inspector-şef. 


12 Mâncare tradiţională canadiană, originară din Quebec, din cartofi pai, brânză şi sos 
cu carne (N.t.). 

— A devenit un joc politic. 

— A fost un joc politic de la bun început. Presupun că domnul 
inspector-şef ştie lucrul acesta. A ştiut chiar şi când a luat 
decizia de a lăsa să intre drogurile. Nu vă uitaţi aşa la mine. Nu 
eu sunt duşmanul. Cu toţii vrem acelaşi lucru. 

— Care? 

— Dreptate. 

— Pentru cine? 

Francis Cournoyer râse. 

— Bună întrebare. Eu servesc interesele locuitorilor din 
Quebec. 

— Şi eu la fel. 

— Şi domnul inspector-şef? 

Beauvoir nu reuşi să-şi stăpânească indignarea. 

— După toate câte a făcut, vă mai îndoiţi? 

— Trebuie să privim în ansamblu toată activitatea lui de 
serviciu. Da, a făcut mult bine, dar putem noi să spunem că a 
acţionat în interesul locuitorilor din Quebec când a lăsat să 
scape necontrolat ceva echivalent cu o molimă? 

— Ca să împiedice ceva mai rău. 

— Dar de unde ştim noi că ar fi fost mai rău? întrebă 
Cournoyer. Tot ce ştim este că, dacă drogurile ajung pe străzi, 
zeci de mii, poate sute de mii de persoane vor muri. Fie din 
cauza consumului acestor substanţe, fie din cauza actelor de 
violenţă asociate. Unde este dreptatea aici? 

Până şi Beauvoir, care nu era un animal politic, îşi dădea 
seama că Francis Cournoyer pregătea o argumentare care le va 
fi servită jurnaliştilor. În talk-show-uri şi în interviuri. 

Pentru a justifica acest asasinat. 

În ciuda bunelor sale intenţii, părea că şeful Sûreté du Quebec 
comisese o gafă imensă. Şi trebuia să plătească. 

— Şi ce vreţi de la mine? 

— Aveai posibilitatea să  limitezi consecințele, domnule 
inspector-şef. Erai adjunctul său. Situaţia asta riscă să afecteze 
întreaga Sûreté, chiar când începea să-şi  recâştige 
credibilitatea. 

— Vreţi să vă spun că a fost numai decizia lui? Că el este 
singurul vinovat? 

— Aveţi de ales. Oricum, Gamache va fi învinuit. Nici nu 
încape discuţie. Căderea lui era inevitabilă încă din clipa când a 

luat decizia. Era conştient de asta. Şi totuşi a luat-o. Dumneata 
nu poţi face nimic. Nu-l poţi salva. Glonţul a plecat deja. Ceea ce 
poţi face însă este să limitezi numărul victimelor colaterale. 

— Printre care mă număr şi eu? 

Francis Cournoyer se mulţumi să ridice din umeri. 

— Sau prim-ministrul? 

Cournoyer adoptă o figură sobră. 

— Am pregătit o declaraţie, domnule inspector-şef. la-o cu 
dumneata dacă vrei. Citeşte-o. Reformuleaz-o cu propriile 
cuvinte, dacă vrei. Dar semneaz-o. Fă ceea ce trebuie. Nu te 
lăsa orbit de loialitate. 

— Glumiţi, nu-i aşa? Mie îmi spuneţi asta? 

Beauvoir încerca să-şi păstreze calmul şi tonul civilizat, dar nu 
reuşea să-şi stăpânească furia. 

— Faptul că am lăsat să treacă drogurile ne-a permis să 
desfiinţăm cele mai mari reţele de trafic de droguri din America 
de Nord. Această operaţiune a Sûreté du Quebec aproape ne-a 
costat viaţa unui ofiţer superior şi, în loc să ne mulţumiţi, ne 
trataţi pe mine şi pe inspectorul-şef ca pe nişte infractori? 

Coborând tonul adăugă: 

— Şi eu sunt ăla orb? 

— Habar n-aveţi ce văd eu. 

— O, ba cred că am. Noi suntem nişte pioni pe tabla voastră 
de şah, nu-i aşa? 

Şi Beauvoir avu satisfacția să vadă o clipă de ezitare în ochii 
lui Cournoyer. O foarte mică surpriză. 

— Apreciez că, după părerea dumitale, noi avem o imagine de 
ansamblu, spuse Cournoyer revenindu-şi. Dar crede-mă, noi 
doar umblăm pe bâjbâite, reacţionăm la evenimente şi încercăm 
să facem ce este bine pentru cetăţenii noştri. 

Beauvoir nu zise nimic, dar înţelese un lucru. Acest domn 
Cournoyer nu umbla pe bâjbâite. 

e 

Aşezat la masa de melamină din separeu, Gamache sorbea 
din paharul de apă şi se uita pe fereastră. 

Atunci primi un SMS. 

— Mă întorc, o anunţă pe fata care servea, dându-i o 
bancnotă de 20 de dolari. Păstrează-mi masa, te rog. 

— Oui, monsieur. 

Gamache îşi trase căciula peste urechi, îşi puse mănuşile şi 
ieşi în gerul de afară, mijind ochii în lumina puternică a zilei. 
Zăpada de pe trotuar scrâşnea sub paşii lui şi era depăşit de alţi 
trecători care se grăbeau să ajungă la destinaţie. 

Dar el nu se grăbea. Mai în faţă, pe cealaltă parte a străzii, 
alte două persoane mergeau agale. Una înaltă, subţire, care 
părea costelivă chiar şi prin haina groasă de iarnă. Cealaltă, mai 
scundă, mai robustă, mai sigură pe picioare. 

Amelia. 

Gamache îşi potrivi pasul după ele şi merse aşa o vreme; 
când se opriră, se trase într-o alee laterală. Acolo, ghemuit în 
canadiana lui, îi urmări pe cei doi, rezemat de cărămizile reci ale 
unei clădiri abandonate. 

Observă dealeri, toxicomani şi prostituate care îşi vedeau de 
treburile lor în plină zi. Ştiind că niciun poliţist n-o să-i oprească. 

Porțiunea aceasta din rue Sainte Catherine nu era atât o 
arteră, cât un intestin. 

Doi bărbaţi în haine murdare şi zdrenţăroase căutau prin 
tomberoane, îmbrâncindu-se din când în când. 

Certându-se pe cutii de conserve aruncate şi pe coji de pâine 
uscată. 

Gamache îi privea impresionat. 

Tinerii agenţi se descurcau bine. Îşi luau treaba în serios. Aşa 
cum trebuia. În cariera lor aveau să fie puţine lucruri mai 
importante decât ceea ce făceau acum. Chiar dacă nu ştiau 
încă. 

Primise un mesaj, o scurtă informare, de la unul dintre ei. ÎI 
înştiinţa unde era Amelia. Dar ei nu ştiau unde era el. Nu ştiau 
că şeful Sûreté li se alăturase şi o urmărea şi el. 

Gamache se trase mai în umbră, în timp ce Amelia şi prietenul 
ei se apropiară de un dealer. Ambii bărbaţi păreau fragili, mai 
ales în comparaţie cu ea. 

„Chiorul”, se gândi Gamache. _ 

Apoi Amelia făcu un gest ciudat. Işi ridică mâneca stângă 
până la cot şi o întinse spre dealer, care clătină din cap. 

Fata spuse ceva, aparent supărată, după care îi întoarse 
spatele şi se îndepărtă. Prietenul ei se grăbi s-o prindă din urmă. 

— Douăzeci de dolari pentru o muie, se auzi o voce de bărbat 
în spatele lui Gamache. 

Făcându-se că nu aude, Gamache se uită mai departe la 
Amelia, până simţi un ghiont în spate. 

— Tataie, cu tine vorbesc. Vrei o muie sau nu? 

Gamache se întoarse şi văzu un bărbat mai tânăr decât fiul 
său. Cu tatuaje pe faţa răvăşită. Probabil că arătase bine 
cândva, se gândi Gamache. Probabil că fusese tânăr cândva. 

— Nu, mulţumesc, răspunse el şi se întoarse să urmărească 
dialogul de pe celălalt trotuar. 

— Atunci cară-te dracului de-aici. 

Gamache simţi doi pumni lovindu-l în spate cu atâta putere, 
încât îl împinseră din alee pe trotuarul acoperit de gheaţă. 
Ferindu-se la timp, se izbi zgomotos cu mâinile de o maşină 
parcată, cât pe ce să ajungă în stradă, în plin trafic. 

Un şofer îl claxonă şi îi arătă degetul mijlociu. 

— Eşti bine? 

Gamache simţi pe braţ o mână subţire, scheletică, şi când se 
întoarse, dădu cu ochii de o figură cavernoasă. Obrajii erau atât 
de scobiţi, încât pielea subţire abia acoperea oasele. Dar ochii, 
în ciuda cearcănelor întunecate şi a pupilelor dilatate, erau 
blânzi. 

Inspectorul-şef se uită peste drum, fixând cu privirea cuplul 
care se îndepărtase deja. 

Amelia aruncase o privire în spate când auzise claxonul, dar 
Gamache se întorsese deja şi se uita la persoana care îi întindea 
mâna. 

— Ai nevoie de ajutor? întrebă vocea blândă. 

— Non, non. Sunt bine. Merci. 

Femeia se uită înapoi, strigând spre alee: 

— Puteai să-l omori, nemernic nenorocit! 

— Du-te dracului, transsexualule! veni răspunsul din întuneric. 
Cară-te de pe strada mea! 

Femeia se întoarse din nou spre Gamache. Era cam de 
aceeaşi înălţime cu el şi se vedea că altă dată fusese robustă, 
dar se veştejise, se împuţinase. Purta o fustă scurtă de piele şi 
un palton roz, cu volane. Machiajul, deşi aplicat cu grijă şi 
pricepere, nu reuşea să ascundă iritaţiile de pe faţă. 

— Sigur eşti bine? E periculos aici, să ştii. 

— Eşti foarte amabilă, mulţumesc, spuse el ducând mâna la 
buzunar. 

— Nu te deranja, îl opri ea, punându-i mâna scheletică pe 
braţ. 

Gamache scoase un carneţel şi un pix şi notă numărul său de 
telefon. 

— Dacă ai vreodată nevoie de ajutor. 

l-I dădu, împreună cu mănuşile lui. 

— Mă cheamă Armand. 

— Anita Facial, răspunse ea strângându-i mâna şi luând 
bileţelul şi mănuşile. 

e 

Amelia mergea mai departe cu Marc. Dormise pe hol, în fața 
apartamentului lui înghesuit, încercând să nu audă ce se 
petrecea înăuntru. 

Acum porniseră din nou. El, în căutarea următoarei partide. 
Ea, în căutarea lui David. 

În spatele lor tocmai se auzise un claxon şi, când se întorsese, 
văzuse o prostituată ţinând de braţ un bărbat care aproape se 
aruncase în mijlocul traficului. 

Privise o clipă când bărbatul îi dădea prostituatei nişte bani 
pentru serviciile ei. Unele lucruri nu se schimbau niciodată. 

Amelia se târa mai departe pe rue Sainte Catherine. Cu capul 
plecat, ca să-şi ferească faţa de vânt, şi ochii mijiţi, recita, la fel 
ca în seara precedentă, poeziile cunoscute şi frazele favorite 
gravate în memorie. Le înşira ca pe un rozariu personal. Le 
repeta iar şi iar. Până când ziua aspră se stingea. Până când 
toxicomanii, prostituatele şi travestiţii dispăreau şi nu-i mai 
rămânea decât căldura cuvintelor din cărţile acum transformate 
în cenuşă. 

J 

Gamache se întoarse la restaurant. 

Era conştient că riscase venind aici, dar voia să se asigure că 
Amelia era într-adevăr pe stradă şi făcea exact ce se aştepta el. 

Căuta carfentanilul. 

Ştia foarte bine ce se va întâmpla dacă Amelia dădea greş. 
Dacă el dădea greş. 

Fentanilul era de o sută de ori mai puternic decât heroina. lar 
carfentanilul era de o sută de ori mai puternic decât fentanilul. 
Era ca şi cum ai îndrepta un aruncător de flăcări spre toţi copiii 
de pe stradă. 

Mergând încet, fără să se grăbească, se gândea la ce îi 
spusese Beauvoir. Că nimeni nu era mai dur decât el. Fusese o 
glumă, desigur, dar Gamache ştia că era adevărat. 

Simţi o uşoară durere în spate, acolo unde îl lovise băiatul. 
Erau două puncte, unul lângă altul, care zvâcneau. Dacă i-ar fi 
crescut aripi, de-acolo i-ar fi crescut. 

Dar Armand Gamache ştia sigur că nu era un înger. Dacă ar 
izbucni încă un război în cer, se întreba de care parte ar lupta. 

După ce îşi reluă locul la masă şi comandă o cafea şi un 
sandvici, Armand îşi puse ochelarii de citit şi deschise cartea pe 
care o cumpărase dimineaţă din librăria Myrnei. 

Adagia de Erasmus. Colecţia de proverbe şi zicători. 

Era scrisă cu caractere mici şi Armand avea încă privirea 
înceţoşată, dar, cunoscând bine cartea, parcurgea acum 
rândurile familiare. 


Cu o rândunică nu se face primăvară. 
Un rău necesar. 

Între ciocan şi nicovală. 

O pasăre rară. 


Apoi găsi ce căuta. 


În împărăţia orbilor... recita Amelia în gând în timp 
ce mergea... 
„„„chiorul e împărat, citea Gamache. 


— Domnule inspector-şef? 

Beauvoir se întoarse şi îl văzu pe Francis Cournoyer venind 
după el pe coridor. 

— Două vorbe, te rog. 

Jean-Guy fusese interogat o oră şi în sfârşit fusese lăsat să 
plece. Dar nu ajunsese prea departe pe hol, că, iată, Cournoyer 
îl prinsese din urmă. 

Omul de la Ministere de /a Justice se uită în jur, apoi îl trase pe 
Beauvoir în toalete şi încuie uşa. 

— Ai uitat asta, spuse el, şi îi întinse un dosar. 

Beauvoir se uită la dosar; avea în interior declaraţia. 

— Nu am uitat-o. Nu vreau să semnez. N-o să semnez 
niciodată. 

— Nu spune nimic din ce nu ştim deja, insistă Cournoyer. 

— Dar, dacă aş semna-o, ar spune multe despre mine, nu-i 
aşa? ripostă Beauvoir. Lăsaţi-o baltă. Renunţaţi. Faceţi ce 
trebuie. 

Cournoyer zâmbi. 

— Intotdeauna îţi este atât de clar ce trebuie făcut? Pentru 
mine nu este atât de clar. Şi nici pentru Gamache. 

— E o minciună. A făcut ce trebuia. 

— Atunci de ce cred atâţia oameni oneşti contrariul? Şi nu mă 
refer doar la ei, spuse el arătând spre sala de interogatoriu cu 
un gest al capului, ci şi la alţii. Oameni cumsecade, inclusiv 
dumneata, n-au fost de acord cu decizia lui. 

ÎI privi cu atenţie pe Beauvoir. _ 

— Te surprinde că ştiu lucrul ăsta? In declaraţia lui, chiar 
inspectorul-şef recunoaşte că ai încercat să-l convingi să 
oprească transportul de opioide. Toţi agenţii din cercul său 
apropiat l-au rugat să renunţe la idee. Chiar el recunoaşte asta. 
Dar nu v-a ascultat. A lăsat drogul să ajungă în stradă, unde 
riscă să facă zeci de mii de victime. 

— Incă n-a ajuns în stradă şi el a recuperat deja cea mai mare 
parte. 

— Dar nu toată cantitatea. Şi va ajunge în stradă cât de 
curând. Este iminent. El va fi singurul vinovat pentru moartea 
acelor tineri. 

— Credeţi că nu este conştient de lucrul ăsta? Că nu suferă? 
Vreţi să faceţi din asta un linşaj public? E dezgustător. Sunteţi 
dezgustători. Eu nu vreau să am nimic de-a face cu treaba asta. 

— O să te răzgândeşti. Inainte să se termine totul, o să 
semnezi. 

— Niciodată. Ce scop urmăriţi? Nu este vorba numai de a-i 
proteja pe politicieni. 

Cournoyer descuie uşa şi, aruncând o privire spre Beauvoir, 
păru că ia o decizie. 

— Intreabă-l pe Gamache. 

— Ce? 

— Intreabă.-l. Ştie mai multe decât îţi spune. 

Cournoyer aruncă pe jos dosarul care conţinea declaraţia şi 
plecă. 

Jean-Guy îl privi lung. Apoi luă dosarul de jos. 

Capitolul 21 


— Se pare că acest Benedict... Pouliot nu locuieşte la 3G, 
spuse Isabelle Lacoste luând o îmbucătură zdravănă din 
hamburgerul pe care îl ţinea cu ambele mâini. 

— Dar locuieşte în blocul ăla? întrebă Gamache. Cu prietena 
lui? 

Trebui să aştepte până când Isabelle termină de mestecat. 

Beauvoir, care li se alăturase în restaurantul de pe rue Sainte 
Catherine, îi făcu semn chelneriţei. 

— Vreau şi eu la fel, te rog. Şi o ciocolată caldă. 

Era greu pentru un adult să comande cu autoritate o ciocolată 
caldă, dar se străduise. 

Armand zâmbi. Dar amuzamentul îi dispăru văzând privirea 
pe care i-o aruncă Beauvoir. 

Şi Armand simţi un uşor frison, ca şi când se întredeschisese o 
uşă. 

— Oui, răspunse Lacoste, înghițind în sfârşit. 

De mult nu mai mâncase cu atâta poftă. 

— Mă rog, într-un fel. Locuiau la... 3G, dar ea s-a mutat de- 
acolo acum vreo lună, iar el s-a mutat într-un apartament mai 
mic. În acelaşi bloc. Ştiai că el e... administratorul? 

Dădu să mai ia o gură din hamburger, dar Gamache îi puse 
mâna pe braţ s-o oprească. 

— Nu ştiam. Deci nu are o iubită? 

— Acum nu. Sau cel puţin aşa ştiu vecinii. Am stat de vorbă 
cu vreo şase dintre ei. Toţi spuneau cam acelaşi lucru. Că au 
locuit împreună vreo doi ani. Şi că s-au despărţit... amiabil. 

Mai luă o îmbucătură. Localul nu arăta prea grozav, dar 
hamburgerul era proaspăt, perfect preparat la grătar şi delicios. 

Isabelle nu mai povesti că urcase pe scări până la etajul al 
treilea, oprindu-se la fiecare pas ca să-şi tragă sufletul. Doar ca 
să afle că la 3G locuia acum altcineva şi că apartamentul pe 
care îl căuta era de fapt chiar lângă intrarea în bloc. 

Futu-i. Futu-i. Futu-i, bombănise ea la fiecare treaptă pe care 
o cobora cu grijă. 

— Ce ziceau despre Benedict? întrebă Beauvoir. 

— Că este politicos, amabil, de încredere. În bloc stau multe 
persoane în vârstă şi se pare că toţi l-au adoptat pe Benedict. 

— Are efectul ăsta asupra oamenilor, recunoscu Gamache. E 
om bun la toate? 

— Da, răspunse Lacoste. După părerea celorlalţi locatari, pare 
că ştie... ce face. Dar n-a mai fost văzut de vreo două zile. 

Descrierea lui Benedict nu era nici pe departe concludentă. 
Un om bun la toate putea să repare un robinet care curge, dar 
nu era neapărat şi în stare să producă prăbuşirea unei clădiri. 
După bunul plac. 

Deşi un tâmplar ar fi putut. Un antreprenor în construcţii. Şi 
asta era Benedict. 

— Dar, dacă Benedict l-a omorât pe Anthony Baumgartner, a 
dat-o în bară cu demolarea, remarcă Beauvoir. Cu siguranţă nu 
a prevăzut că va fi şi el prins sub dărâmături. 

— Probabil nu, răspunse Gamache. 

— Cum adică „probabil nu”? se răsti Beauvoir. E evident. 

Lacoste şi Gamache îl priviră uimiţi. 

— Te supără ceva, Jean-Guy? 

Beauvoir inspiră adânc. 

— Scuze. Sunt obosit şi mi-e foame. 

Sponsorul său de la Alcoolicii Anonimi îl avertizase în legătură 
cu factorii declanşatori: foamea, furia, singurătatea şi oboseala. 

Recunoştea că îi era foame şi că este obosit. lar întâlnirea îl 
înfuriase. Insă sentimentul de singurătate îl surprindea şi îl 
tulbura pe Beauvoir. După ultimul comentariu al lui Cournoyer, 
se simţise foarte singur. 

Intreabă-l pe Gamache. 

— N-a fost prea greu pentru tine, Isabelle? întrebă Gamache. 
Să te duci până acolo? 

— Glumeşti, patron? A fost cea mai tare... terapie din ultimele 
luni. 

Nu le povesti că alunecase şi căzuse într-un morman de 
zăpadă şi că se chinuise să se ridice în picioare. Apoi aşteptase 
zece minute ca să găsească un taxi. 

Ajunsese la restaurant îngheţată bocnă şi epuizată. 

Dar de luni bune nu se mai amuzase atâta. De când fusese 
împuşcată. 

Se temuse că va fi trasă pe tuşă definitiv. Tratată cu milă de 
colegii binevoitori. Că va fi privită cu condescendenţă, menajată. 
Şi în final ignorată. 

Gamache însă făcuse altceva. Îi încredinţase această misiune, 
iar ea îşi dovedise sieşi - şi îi dovedise şi lui - că poate s-o ducă 
la îndeplinire. 

— Am aranjat o întâlnire cu fratele, sora şi fosta soţie a lui 
Baumgartner la el acasă, anunţă Beauvoir şi îşi privi ceasul. La 
ora 15:00. Aş vrea să vii cu mine dacă se poate, patron. 

— Oui. Absolument, răspunse Gamache. Au aflat că e mort. 
Dar ştiu şi că a fost ucis? 

— Încă nu. 

Deşi era posibil ca unul dintre ei să ştie foarte bine. 

e 

După ce Gamache plecă spre arhivă să caute nişte 
documente, Lacoste rămase singură cu Beauvoir. 

— Bun, acum zi-mi ce ai pe suflet, zise ea. Ce s-a-ntâmplat? 

— Nimic. 

— Nu mă face să-ţi scot vorbele cu cleştele, ce naiba. Te-a 
supărat şeful cu ceva. Care-i treaba? 

Beauvoir îi povesti discuţia cu funcţionarul de la Ministere de 
la Justice. 

Relatând ce se întâmplase, îi părea că totul suna absurd. Şi ar 
fi părut ridicol, dacă n-ar fi văzut expresia de pe chipul lui 
Francis Cournoyer. 

Ce scop urmăriți? întrebase Beauvoir, simțind în aer mirosul 
greu de dezinfectant. 

Întreabă-l pe Gamache. 

Cu aceste cuvinte, Cournoyer aruncase o bombă în lumea lui 
Beauvoir. De fapt, fusese mai degrabă o dezintegrare, nu o 
explozie. Acolo, în toaleta bărbaţilor. În timp ce încerca să 
priceapă ce auzise. 

Cournoyer lăsase să se înţeleagă mai mult sau mai puţin că 
persoana din centrul întregii afaceri nu era un politician 
răzbunător. Şi nici vreun agent secret aflat în slujba guvernului. 

Era Gamache. Şi nu era ţinta, ci lunetistul. Nu era victima, ci 
făptaşul. Şi ştia foarte bine ce se întâmpla. De ce se întâmpla. ŞI 
încotro se îndrepta. 

lar pe Beauvoir îl ţinea în ceaţă. 

Toate astea - ancheta, ascunzişurile, amenințările - aveau 
menirea să semene confuzie, să orbească. Să inducă în eroare. 
În timp ce se petrecea altceva. A 

Asta voise să spună Francis Cournoyer. În câteva cuvinte. 

Întreabă-l pe Gamache. 

Jean-Guy simţea primele semne ale unei migrene. Nişte 
pulsaţii îndepărtate la baza craniului. Ca nişte bătăi de inimă la 
naşterea unor gânduri negre. 

— Dar asta nu înseamnă că şefu' ştie ceva, spuse Lacoste. 
Poate că acest Cournoyer voia să te manipuleze. Probabil nu e 
prima oară când freacă creierii cuiva într-o toaletă publică. 

Fără să vrea, Beauvoir izbucni în râs. Apoi suspină adânc. 

Îşi dorea să-i dea dreptate lui Isabelle. Dar ea nu fusese acolo. 
Nu văzuse aerul triumfător al lui Cournoyer. 

— Gamache ştie mai mult decât spune, zise Jean-Guy. 

— Şi care e problema? Tu eşti doar ofuscat că nu ţi-a spus şi 
ţie. 

— Doar? repetă Beauvoir. Doar? Sunt fiert. Este în joc cariera 
mea. lar el ştie de ce se întâmplă toate astea şi nu-mi spune? 

Jean-Guy începuse să ridice tonul pe măsură ce se aprindea 
mai tare. 

— Da, sunt al dracului de furios. 

Urmă un lung moment de tăcere. 

— Tu îţi dai seama că el e şeful întregii Sûreté, nu? întrebă 
Lacoste aplecându-se spre el, cu o voce atât de joasă încât şi 
Beauvoir trebui să se aplece spre ea. Normal că ştie mai multe 
decât tine. Sau decât mine. Sau decât oricine altcineva din 
poliţie. Aşa şi trebuie. El e la comandă. De ani întregi 
navighează prin ape tulburi. Deci, da, ştie şi vede mai multe 
decât tine sau decât mine. Slavă Domnului. 

— Are secrete. 

— Şi asta te surprinde, Jean-Guy? 

— Mă manipulează. 

— Sau poate te protejează. Te-ai gândit la asta? Nu vezi? 

— Normal că nu văd, replică Beauvoir. Mă ţine în ceaţă. Mă 
lasă să mă plimb pe la interogatoriile alea ca un idiot. Sunt 
obosit, Isabelle. Pur şi simplu... obosit. 

Şi chiar arăta obosit. Cu vârful degetului arătător împinse un 
cartof prăjit în farfurie, apoi ridică privirea spre femeie. Şi oftă. 

— Înţelegi? 

Ea clătină din cap. 

— M-am săturat să mă joc de-a prinselea, continuă Jean-Guy. 
să mă întreb ce monstru mă aşteaptă la următoarea cotitură. Şi 
nu mă refer la criminali. Cu ei mă descurc. Mă refer la celelalte 
chestiuni. La jocuri de culise care pe mine nu mă amuză deloc. 

Clătină din cap, apoi plecă ochii şi şopti: 

— Nu mă pricep la aşa ceva. 

— Nici nu e nevoie. Se pricepe el, spuse Isabelle şi zâmbi. Şi 
eşti mult mai priceput decât laşi să se vadă. Ştiu asta. O ştie şi 
el. 

— Dar el este mai bun. 

— Monsieur Gamache are cu 20 de ani mai mult decât tine. 
Este în funcţie de mai mult timp, la un nivel mult mai înalt. Dar 
acum tu eşti acolo şi el are încredere în tine. Şi, mai mult decât 
atât, ţine foarte mult la tine. Îşi face griji pentru tine. Dacă nu ți- 
ai dat seama până acum, nici n-o să-ţi dai seama vreodată. 

Isabelle îi făcu din nou semn fetei care servea. 

— Cred că ne-ar trebui nişte ceai, nu crezi? 

Îi zâmbi lui Beauvoir, care nu se putu abţine să-i răspundă tot 
cu un zâmbet. 

Ceai. 

În situaţii tensionate, anglofonii din Three Pines se tratau 
întotdeauna cu un ceai. Până şi Ruth. Deşi „ceaiul” ei, dacă te 
uitai mai bine, era de fapt scotch. 

Lui Jean-Guy i se păruse dezgustător la început. Ceai... Cu 
timpul, îi prinsese gustul. Spera să i se ofere. Şi îl bea cu 
plăcere, fără să lase să se vadă. 

Acum constata că şi numai aroma de Red Rose îl liniştea. Nici 
nu mai era nevoie să-l bea. 

Chelneriţa se întoarse şi parfumul ceaiului îl învălui. Puternic, 
aromat, liniştitor. Şi totuşi Jean-Guy simţea încă durerea care-i 
pulsa la baza craniului, care îi cuprinsese tot capul, ca o 
membrană care continua să se strângă. 

Trebuia să se gândească. Să fie totul limpede. Să încerce să 
înţeleagă ce se întâmpla în realitate şi nu ce voiau alţii să-l facă 
să creadă. 

Dar nu-i venea în minte decât versetul 10:36 din Evanghelia 
după Matei. 

În prima lui zi de lucru, inspectorul-şef Gamache îl chemase în 
biroul său. 


VP - 179 


Erau singuri pentru prima oară. Şi agentul Beauvoir sesizase 
imediat două lucruri. 

Calmul pe care îl degaja bărbatul aflat în spatele biroului. Era 
ceva neobişnuit. Majoritatea ofiţerilor superiori pe care îi 
cunoştea Beauvoir transmiteau o energie de genul „du-te-n mă- 
ta”, o atitudine pe care agentul Beauvoir învățase s-o copieze. 

Celălalt lucru pe care îl remarcase era privirea inspectorului- 
şef. 

Inteligentă, sclipitoare. A unui om gânditor. Nimic 
extraordinar de neobişnuit pentru un ofiţer superior al 

Sûreté du Quebec. Dar mai era ceva în ochii aceia care îl 
surprinsese pe agentul Beauvoir. 

Bunătate. Atât de clară, încât putea să o vadă şi un tânăr 
zăpăcit. 

— la loc, îl invitase şeful. 

După care îi expusese clar şi concis ce aşteptări avea de la 
Jean-Guy Beauvoir. Era un fel de cod de conduită, începea cu 
patru propoziţii care duceau la înţelepciune: Nu ştiu. Am nevoie 
de ajutor. Am greşit. Imi pare rău. Şi în încheiere, Gamache 
spusese simplu: „Matei 10:36”. 

— Poţi să iei în serios tot ce ţi-am spus, zisese Gamache 
conducându-l pe tânărul agent spre uşă. Sau nu. E alegerea ta. 
La fel şi consecinţele, desigur. 

Jean-Guy Beauvoir era obişnuit să facă ce i se spunea. Să 
primească ordine. De la tatăl său. De la profesori. De la 
superiorii săi. 

Noţiunea de alegere era ceva inedit. Şi mai ales deconcertant. 
La fel şi obiceiul şefului de a-şi presăra conversațiile cu citate 
aparent fără legătură. 

Abia câţiva ani mai târziu, după numeroase anchete oribile la 
care participase alături de Gamache, agentul Beauvoir 
catadicsise să verifice. 

Matei 10:36. 

Jean-Guy se aşteptase la un citat biblic edificator. Din Sfântul 
Francisc, poate. Sau un extras din acele lungi epistole adresate 
celor săraci, aproape sigur analfabeți, Corintienii. 

Insă cuvintele pe care le citise îi stârniseră groaza în suflet. 

ȘI omul îi va avea de vrăjmaşi chiar pe cei din casa lui. 

Departe de a fi edificator, mesajul era un avertisment dur, 
rostit pe un ton blând. O şoaptă în noapte. 

Ai grijă. 

— Sunt sătul, Isabelle. Sătul de toate astea. 

Făcu un gest cu mâna, arătând nu spre spelunca în care se 
aflau, ci spre o lume invizibilă. Lumea suspiciunilor. A 
chestionărilor permanente. A nisipurilor mişcătoare. 

Nu mai voia decât să se odihnească. Ba nu, voia mai mult. 
Voia să se cuibărească pe canapeaua lui, în faţa focului. Cu 
Annie şi cu Honore în braţe. 

Şi mai voia ca tot restul să dispară. 

O duse pe Isabelle la ea acasă. In faţa uşii, ea îl îmbrăţişă şi îi 
şopti: 

— Ai grijă. 

Era ca un ecou al gândurilor lui de mai devreme care făcu să i 
se zbârlească părul la ceafă. 

— Ştiu ce am de făcut cu Cournoyer. Nu te îngrijora. 

— Nu mă refer la Cournoyer. 

— La Gamache? 

— Nu, la tine. 

În timp mergea prin Montréal, întorcându-se să-l ia pe 
Gamache, simţi un miros familiar, dar foarte, foarte subtil: de 
apă de trandafir şi de santal. 

Şi vedea din nou acei ochi plini de bunătate. inteligenţi. 
Gânditori. Care încercau să-i transmită ceva unui tânăr agent 
tare de cap, cu o atitudine care spunea „du-te-n mă-ta”. 

Se uita la pietonii care săreau ferindu-se de apa murdară din 
băltoacele în care intrau şoferii grăbiţi. La bărbaţii şi femeile în 
vârstă care se ţineau unii de alţii ca să nu cadă. La oamenii al 
căror sex era greu de precizat din cauză că erau înfofoliţi în 
haine groase ca să se protejeze de frigul aprig, în timp ce ieşeau 
grăbiţi din magazine. 

Şi Jean-Guy îşi imagina că se plimbă pe malul Senei împreună 
cu familia sa. Că se duce cu soţia şi cu fiul său să viziteze 
galeriile, catedralele şi parcurile din Paris. Că petrec weekenduri 
în Provence. Pe Coasta de Azur. Unde soarele se reflecta în 
Mediterana, nu în zăpadă. 

Capitolul 22 


— Ruth, ce faci acolo? întrebă Myrna. 

Clara şi Gabri ridicară privirile din ecrane le calculatoarelor, 
oprindu-se din tastat. 

Veniseră toţi patru cu maşina de la Cowansville şi acum 
stăteau în sala calculatoarelor de la biblioteca locală, în jurul 
uriaşei mese de conferinţă, fiecare în faţa unui laptop. 

Veniseră nu pentru calculatoare, ci pentru conexiunea de 
mare viteză. 

Când auzise unde se duceau, Ruth ceruse să-i însoţească. 

Acum, bătrâna poetă stătea la laptopul ei, lovind rapid şi 
zgomotos cu degetele în tastatură şi părând mai degrabă că 
meşterea ceva cu ciocanul. Cu o expresie de satisfacţie care i-ar 
fi dat fiori reci şi lui Ginghis Han. 

— Nimic, răspunse Ruth. 

Departe de a fi o nepricepută în ale calculatoarelor, Ruth, la 
cei 80 de ani ai săi, acceptase internetul. 

— Un mod de a-şi extinde imperiul, îşi dăduse Gabri cu 
părerea. 

Dacă într-adevăr ar exista darknet, Ruth Zardo l-ar găsi. L-ar 
cuceri. Ar deveni împărăteasa lui. 

— Regina trolilor, spusese Gabri, iar Ruth nu-l contrazisese. 

Deşi ei ştiau pe cine urmărea ea. Nu copii de şcoală. Nu 
oameni care erau atacați pentru că erau diferiţi. Ea îi viza exact 
pe cei care îi atacau pe aceştia. li agresa pe agresori. 

— Madame Zardo, i se adresase bibliotecarul aproape 
înclinându-se când Ruth intrase şontâcăind. 

Bătrână, cocârjată, tremurând. 

Dar când se aşeza la masă, în faţa laptopului „ei”, devenea 
agilă. Puternică. Inflexibilă. Implacabilă. Niciun agresor nu se 
putea ascunde. Era un hacker atât de rău, că devenea personaj 
pozitiv. 

Biblioteca se pregătea să redenumească încăperea: sala LOC 
DE BINE. 

— Ce face? îl întrebă Clara în şoaptă pe Gabri. 

— N-am idee. 

— Tu ai găsit ceva? o întrebă Myrna pe Clara. 

Aceasta întoarse laptopul spre ea şi Gabri. 

Clara consulta registrul de naşteri, decese şi căsătorii din 
Austria. Dat fiind interesul internaţional pentru genealogie, 
arhiva era accesibilă online. 

Căuta arborele genealogic al familiei Baumgartner, cu 
rădăcinile şi ramurile lui, mergând înapoi în timp. 

Până la altoirea cu familia Kinderoth. 

Apoi îi urmărise pe ei. Să vadă când deveniseră familia 
Rothschild, presupunând că aşa se întâmplase. 

— Interesant, dar m-am cam pierdut. Cine cu cine s-a înrudit, 
pe urmă schimbările de nume odată cu căsătoria, dar şi pentru 
a evita discriminările. Evident, numele evreieşti au devenit 
creştine. De fapt, nu doar numele s-au schimbat. Mulţi s-au 
convertit. Dar vedeţi aici? 

Arătă un document vechi. Un nume schimbat din Rosenstein 
în Rose. Numai că deasupra noului nume, tot rămânea o stea a 
lui David. Şi îl urma generaţie după generaţie. 

Apoi se oprea brusc. Rămânea un spaţiu alb. Excepţie făcea 
menţiunea „10.11.38”. 

— Ce-nseamnă asta? întrebă Gabri. 

Myrna se uita fără să zică nimic. Ştia, dar nu putea să spună. 
Se uita la nume. La vârste. 

Helga, Hans, Ingrid, Horst Rose. Toţi născuţi în anii 1920. Cu o 
stea lângă numele lor. 

Şi această simplă menţiune. 10.11.38. 

Apoi nimic. 

— Este o dată, rosti Myrna într-un târziu. 

Ruth se aplecă să se uite, apoi se întoarse la calculatorul ei. 

— Kristallnacht, adăugă ea tastând şi mai tare. 10 noiembrie 
1938. Când cetăţeni oneşti şi cumsecade şi-au arătat adevărata 
faţă şi s-au întors împotriva vecinilor lor, evreii. 

— Kristallnacht, repetă Myrna. Noaptea de cristal. Cu referire 
la toate geamurile sparte. ` 

— N-au spart numai geamuri în noaptea aia, adăugă Ruth. In 
Austria, pogromul a fost extrem de brutal. 

Vorbea de parcă fusese acolo. In ciuda figurii inexpresive şi a 
vocii monotone, degetele ei loveau şi mai tare în tastatură. 

— Baumgartner? întrebă Myrna. Familia Baroanei? 

— Se pare că au fugit înainte de Holocaust, zise Clara, încerc 
să le dau de urmă. Cel mai interesant este că nu au titlul de 
baron sau baroană. 

— Se poate să fi pierdut procesul? întrebă Myrna. 

— Mai mult ca sigur, răspunse Gabri. 

— Shlomo Kinderoth şi-a lăsat averea celor doi fii ai săi, spuse 
Myrna. Tu ai găsit ramura din care se trage familia 
Baumgartner. Dar cealaltă? 

Clara continuă să tasteze. 

— Mai durează, dar deocamdată nu găsesc nicio referire la 
baronul sau baroana Kinderoth. 

— Doar nu crezi că... începu Gabri. 

10.11.38. 

— Nu ştiu. 

— Tu ai găsit ceva în legătură cu testamentul? îl întrebă 
Myrna pe Gabri. 

— Habar n-am, răspunse el. Am intrat în arhive, dar sunt în 
germană. Nu ştiu ce scrie. 

— Nu m-am gândit la asta, spuse Myrna. 

Armand Gamache stătea în cămăruţa liniştită din spatele 
Arhivelor Naţionale. Documentul pe care îl căuta nu era 
canadian şi nici din Quebec. 

Îşi folosise parola pentru a accesa arhivele Interpolului. Apoi 
pe cele austriece. Erau mai detaliate decât cele la care avea 
acces publicul larg. 

Dar curând întâmpină aceeaşi problemă pe care o avea şi 
Gabri. 

Ştia să citească numele. Baumgartner. Kinderoth. Dar nu ştia 
să descifreze deciziile judecătoreşti. 

Înţelegea, în schimb, că erau decizii. Mai multe. Din 1887. 
Apoi 1892. Apoi alta. Şi alta. Toate privind familiile Baumgartner 
şi Kinderoth. Una împotriva alteia. 

Dispăreau câţiva ani. Apoi ostilitățile reîncepeau. Ca un război 
de tranşee, cu pauze de retragere. După care combatanții 
reluau focul. Mai aprig de fiecare dată, bănuia Gamache. Asta 
era natura umană. 

Deşi înţelegea aspectele mai importante şi că era un caz care 
fusese rejudecat în repetate rânduri, detaliile îi scăpau. Or 
tocmai detaliile îl interesau pe el. Chiar dacă nu avea nicio 

dovadă că îl vor conduce la ucigaşul lui Anthony Baumgartner, 
la 132 de ani de la moartea lui Shlomo, baronul Kinderoth. 

Gamache ştia că avea nevoie de ajutor. Mai făcu o căutare şi, 
găsind ce-i trebuia, se ridică şi începu să se plimbe agale. 

Era singur în sală, nu-l vedea nimeni mormăind. Gesticulând. 
După câteva minute, scoase telefonul din buzunar şi formă un 
număr. 

— Guten Tag, spuse el, şi ceru cu Kontrol/linspektor. 

e 

— Caut informatii importante despre o rezoluție. 

Vocea din telefon era gravă, calmă, aparent a unui om 
inteligent. Şi totuşi Kontrollinspektor Gund credea că avea de-a 
face cu un ţicnit. 

— Sunteţi amabil să-mi spuneţi încă o dată cum vă numiţi? 
întrebă el. 

Apelul îi fusese redirecționat de subalterni. Cărora le plăcea 
să facă astfel de glume în toiul nopţii, în timpul unei ture lungi. 
Nici măcar nu era clar dacă era un apel real, şi nu vreunul dintre 
agenţii lui, care încerca să vadă cât de departe putea merge. 

— Eu este Armand Gamache, şefia Sûreté du Quebec. 

— Din Canada? 

— Aceasta este direcția, răspunse vocea, evident uşurată. 
Canada. 

e 

Gamache dădu ochii peste cap, conştient că era o babilonie. 
Ceruse, sau cel puțin aşa crezuse el, să discute cu un superior 
care vorbea franceza. Sau engleza. Şi îi făcuseră legătura cu o 
persoană care nu vorbea clar niciuna, nici alta. 

Poate că secretara se gândise să facă o glumă, deşi austriecii 
erau renumiţi pentru orice altceva, nicidecum pentru simţul 
umorului. 

Inainte să formeze numărul, exersase şi scosese din negura 
timpului puţinele noţiuni de germană pe care le învățase de la 
bunica lui. 

El stătea la masa din bucătărie şi ea vorbea în franceză. Apoi 
în germană. Cu o brumă de idiş. Copil fiind, Armand nu făcea 
diferenţa între ele. 

Plimbându-se încolo şi-ncoace în săliţa de la Arhivele 
Naţionale, vorbise de unul singur. Repetase expresiile şi 

cuvintele care îi reveneau în memorie. Se străduise să 
încropească una sau două fraze coerente. 

În timp ce se plimba şi murmura, mirosul de prăjituri proaspăt 
scoase din cuptor devenea din ce în ce mai pronunţat. leşea la 
suprafaţă odată cu cuvintele. Şi imaginile. 

Simţea tot mai pregnant mirosul de brioşe pe care le făcea 
bunica lui în fiecare vineri. 

Îi oferea una proaspăt scoasă din cuptor, dar nu înainte de-a o 
stropi cu o lingură de ulei din ficat de cod şi de-a o lăsa să-l 
absoarbă. Aşa încât, atunci când Armand muşca din ea, era 
delicioasă şi scârboasă în acelaşi timp. Reconfortantă şi 
greţoasă. Parcă era îmbrăţişat şi respins în acelaşi timp. 

Sehr gut, meyn teyer. 

— Foarte bine, dragul meu, spunea ea în idiş şi îl strângea în 
braţe, cu tatuajul de pe antebraţul stâng la câţiva centimetri de 
ochii lui. 

— Anchetez o crimă care are legătură cu un testament, spuse 
Gamache la telefon. 

Sau cel puţin asta credea el că spune. 

— Vreau să ştiu cum a fost rezolvată o succesiune. Este un 
caz mai vechi. 

e 

— Eu inspecta un cadavru de crimă şi o rezoluție este... 

Urmă o pauză, timp în care interlocutorul lui Gund se făcea că 
îşi caută cuvintele la telefon. Unele care să sune ridicol, Gund 
era convins de asta. 

— .„.„„măsură. Nu, nu-i bine. Este o... 

Gund era pe punctul de a închide. Se săturase. Şi totuşi era 
curios. Şi nu foarte convins că avea de-a face cu un subaltern 
plictisit care îi făcea o farsă. 

Între timp, bărbatul de la celălalt capăt al firului se chinuia să 
se facă înţeles. 

— .„.„„mărime. Nu. Cantitate?... 

Gund se întoarse spre calculator şi scrise: „Sûreté du Quebec. 
Gamache”. 

— ...0 parte. Aşa. O rezoluție face parte. Poate că rezoluție nu 
e cuvântul potrivit. Oy geva/t. Cum se spune? 

Gund citi ce scria pe ecran, ridică din sprâncene, apoi se uită 
la telefon şi încercă să împace cuvintele pe care le citea cu ceea 
ce auzea. Acum vocea gravă zicea: 

— Forţă. Nein. Îmi stă pe vârful limbii. Testament. Ăsta, da. 
Gott im Himmel. Danke. 

Scoase un oftat şi continuă: 

— Testament. Un testament face parte din ea. 

— Domnule inspector-şef Gamache, începu Gund. Dacă 
înţeleg eu corect, doriţi să caut o decizie cu privire la un 
testament, nu? 

Vorbea rar şi clar. 

— Ja, ja. Corect. Este un eveniment bătrân. 

Gamache făcu o grimasă, atât din cauza mirosului de prăjituri 
îmbibate cu ulei de ficat de cod pe care îl simţea cumva, dar şi a 
şirului de aiureli care îi ieşeau din gură. 

— Un caz vechi, spuse Kontrollinspektor Gund. 

— Ja 

— Puteţi să-mi daţi numele decedatului şi data testamentului? 

Gamache făcu întocmai, citind din hârtia pe care o avea în 
faţă. 

Îi comunică lui Gund şi adresa personală de e-mail. 

— Am să revin imediat ce voi găsi informaţia. Ziceţi că este 
vorba de o crimă? 

— Ja. Danke schön. 

— Bitte schön. 

Gamache închise cu sentimentul că discuția decursese bine şi 
totodată prost. Fusese reconfortantă şi dezgustătoare. Reuşită şi 
umilitoare. Şi aproape sigur nu în limba germană. 

— Ce gângăveală! 

Capitolul 23 


Inspectorul Dufresne sosise deja cu echipa de la secţia 
Omoruri. Maşinile parcate discret de-a lungul străzii aşteptau 
semnalul inspectorului-şef Beauvoir. 

Beauvoir bătu la uşa casei lui Anthony Baumgartner şi îi 
deschise Caroline, sora lui. 

Înaltă, elegantă. Doar cearcănele îi trădau suferinţa. 

— Madame, spuse Beauvoir prezentându-se, fără să 
numească secţia pe care o conducea. Cred că pe monsieur 
Gamache îl cunoaşteţi. 

Caroline îi strânsese mâna lui Beauvoir, dar când îl văzu pe 
Gamache, făcu un pas în faţă. 

Şi îl îmbrăţişă. 

O mişcare rapidă care o surprinsese, poate pe ea mai mult 
decât pe el. 

Pe vremea când conducea secţia Omoruri, Gamache învățase 
că oamenii reacţionau diferit în faţa morţii subite. Cei emoţionali 
deveneau uneori reţinuţi. Se stăpâneau, temându-se parcă de 
ce s-ar putea întâmpla dacă ar ceda. 

Cei reţinuţi, neobişnuiţi să aibă emoţii, deveneau senii 
mentali. 

Cei puternici se prăbuşeau. Cei slabi se întăreau. 

La necaz, oamenii erau şi nu erau ei înşişi. 

Caroline îl strânse în braţe. 

Apoi îi conduse pe amândoi în living. 

Gamache ştia că locul va fi în curând percheziţionat de agenţii 
de la secţia Omoruri, care aşteptau afară. Viaţa lui Anthony 
Baumgartner avea să fie expusă aşa cum era corpul său acum. 

Inspectată. Disecată. 

Desfăcută în bucăţi. În timp ce ei, asemenea legistului, căutau 
cauza morţii. 

Doctoriţa Harris îşi terminase treaba: Anthony murise din 
cauza unei lovituri la cap. Munca lor abia începea. 

Când intrară în living, Hugo Baumgartner se apropie şi le 
întinse mâna, apoi rămase pe loc ca un pitic de grădină. Ferm, 

mut şi urât. Şi totuşi bărbatul acesta bondoc domina încăperea 
elegantă. 

— Cumnata mea, Adrienne Fournier, spuse Caroline. 
Adrienne, ţi-i prezint pe inspectorul-şef Beauvoir şi inspectorul- 
şef Gamache. 

Aceştia îi prezentară condoleanţe. 

— Merci. E groaznic. Nici nu-mi vine să cred. Mă aştept să-l 
văd pe Tony apărând în capătul coridorului, în papuci. 

Apoi zâmbi. 

— Văd că sunteţi puţin nedumeriţi. Eu şi Tony eram divorţaţi 
de câţiva ani, dar am reuşit să rămânem prieteni. Probabil ar fi 
trebuit să rămânem prieteni încă de la început. 

— Probabil? întrebă Caroline. 

Adrienne îi aruncă o privire scurtă, dar ignoră remarca. 

— Însă am adus pe lume nişte copii minunati. 

Era de înălţime medie, bine îmbrăcată. La 50 şi ceva de ani, 
cu părul vopsit într-un şaten bogat, machiată decent, cu o talie 
subţire. Hainele ei erau elegante, fără a fi ostentative. 

— Înainte de a începe, anunţă Beauvoir după ce luă loc pe 
fotoliul indicat de Caroline, am o veste pentru dumneavoastră. O 
veste proastă. 

Hugo pufni scurt şi se întoarse spre Caroline când aceasta îi 
aruncă o privire. 

— Ce-i? De parcă în momentul ăsta o veste ar fi putut fi bună. 
E de rahat. 

Se întoarse spre Adrienne. 

— Scuze. 

Fosta lui cumnată se uita la el cu ceea ce părea a fi 
amuzament. Şi afecţiune, cu siguranţă. 

— Ai dreptate, Hug. Totul e de rahat. 

Caroline le întoarse spatele. Delimitându-se de ei. Gamache 
avea impresia că vede un aisberg care se desprinde de țărm. 

Care se îndepărtează plutind în derivă. 

Dar bănuia că această sciziune se produsese cu mult timp în 
urmă. Chiar dacă se apropia, Caroline rămânea mereu separată. 
Expusă curenților şi contracurenţilor. Fluxului şi refluxului de 
opinii şi de judecăţi. 

Din copilărie, probabil. 

În spatele lor, Gamache văzu fotografiile din bibliotecă. Deşi 
erau prea departe şi privirea lui era încă prea înceţoşată, 

distingea mica ramă argintie şi imaginea vagă a trei copii care 
zâmbeau. Costumele de baie ude, care atârnau pe ei. Braţele 
bronzate atârnate lejer pe umerii celorlalţi. 

Caroline în centru, încadrată de cei doi fraţi. 

Era fericită atunci? Fusese vreodată? _ 

Sau apăreau deja fisurile? Răcirea, împietrirea. Indepărtarea. 

Era în firea ei sau se întâmplase ceva? 

Şi întotdeauna, dar întotdeauna în adâncul minţii lui Gamache 
rămânea marea întrebare. 

De ce era mort unul dintre ei? 

— Fratele dumneavoastră... începu Beauvoir uitându-se mai 
întâi la Caroline, apoi la Hugo. 

După care îşi mută privirea spre Adrienne. 

— Fostul dumneavoastră soţ... 

Ea încuviinţă printr-un mic gest al capului. 

— ... nu a murit într-un accident. Moartea sa a fost provocată. 

Făcu o pauză, apoi continuă. 

— A fost ucis. 

Era o declaraţie scurtă, seacă. 

Beauvoir şi Gamache ştiau amândoi că minţile oamenilor nu 
procesau cu uşurinţă realitatea morţii. Era prea mare, prea 
străină. Prea monstruoasă. Majoritatea se uitau fix, aşa cum se 
uitau ei acum la Beauvoir. În timp ce cuvintele şi semnificaţia lor 
îşi făceau efectul. Îşi croiau drum de la cap spre inima lor. 

Şi rămâneau acolo pentru totdeauna. 

Crimă. 

Caroline se crispă şi Hugo, după o pauză în care pe chipul lui 
bucălat se aşternu stupoarea, se întinse şi o luă pe sora lui de 
mână. 

Într-un gest care lui Gamache i se păru automat, spontan şi 
instinctiv, de susţinere reciprocă. 

Adrienne, singură în fotoliul ei cu spătar curbat, strânse 
cotierele până când încheieturile degetelor deveniră albe ca faţa 
ei. Gamache avea impresia că o să leşine. 

Beauvoir se ridică şi se duse în bucătărie, de unde se întoarse 
cu mai multe pahare cu apă. Dar nu înainte de a se duce la uşa 
de la intrare pentru a-i da semnalul inspectorului Dufresne. 

Gamache auzi murmur de voci şi freamăt în vestibul, semn că 
echipa de la Omoruri intra în casă. 

Incepea ancheta. 

Hugo lăsă paharul cu apă şi se îndreptă spre bar. 

— Dă-o naibii de apă, spuse el turnând trei pahare de scotch. 

Cu mâinile tremurând, le întinse lui Caroline şi Adrienne. 
Adrienne luă o gură zdravănă din pahar şi îi reveni culoarea în 
obraji. Hugo îl goli pe-al său dintr-o singură înghiţitură. Insă 
Caroline ţinea paharul în mâini, de parcă uitase cum se fac 
lucrurile elementare. Cum să bea. Sau să respire. 

— Cum? întrebă ea. 

— De ce? întrebă Hugo. 

— Sunteţi siguri? întrebă Adrienne. 

Ultima întrebare era cea mai firească. Chiar dacă ea ştia deja 
răspunsul. Evident că inspectorul Beauvoir era sigur. Altfel n-ar 
fi zis nimic. Dar Adrienne nu se putuse abţine să nu întrebe. 

Şi totuşi ceilalţi doi n-o făcuseră. Puseseră alte întrebări 
absolut fireşti. Cum? De ce? În schimb, nu puseseră la îndoială 
afirmaţia că fratele lor fusese omorât. 

— Suntem siguri, răspunse Beauvoir. Cunoaşteţi pe cineva 
care ar fi putut să-i vrea moartea? 

e 

În momentul acela, pe un alt continent, Kontro/linspektor 
Gund se lăsa pe spătarul scaunului. 

Era aproape miezul nopţii. În circumscripţia lui fusese o seară 
liniştită, iar el avusese timp să facă nişte cercetări pentru 
comandantul acela de la poliţia din Quebec. 

Crezuse că va fi vorba despre o cercetare de rutină într-un 
testament, chiar dacă foarte vechi. 

Un eveniment bătrân. Zâmbi când îşi aduse aminte de lupta 
epică pe care o dusese bietul om cu limba germană. 

Dar zâmbetul îi păli când citi ce apărea pe ecran. Apoi derulă 
mai jos pe pagină. 

Mai jos. Mai jos. 

Acela era momentul când se lăsase pe speteaza scaunului şi 
se minunase. 

e 

— Nimeni nu are o viață ireproşabilă, începu Caroline pe un 
ton afectat. Dar nu văd cum ar fi putut Anthony să facă cuiva un 
rău atât de mare încât să-i dorească moartea. 

— Nu neapărat că a făcut rău cuiva, explică inspectorul-şef 
Beauvoir. Motivele pot fi... complexe. Poate că fratele 
dumneavoastră avea un lucru pe care îl dorea foarte tare 

altcineva. Poate a pus bețe în roate unui coleg de serviciu, de 
exemplu. Sau a descoperit un secret. 

Gamache stătea tăcut pe margine şi asculta. Observa. 
Căutând indicii, reacţii. 

Dar cei trei clătinau din cap. 

— Monsieur Baumgartner lucra la Taylor and Ogilvy 
Investments, spuse Beauvoir. În funcţia de consilier de investiţii, 
mi se pare. 

— Aşa este, confirmă Caroline. 

— Pe scurt, investea banii unor oameni. 

— Era un fel de gestionar financiar, îl corectă Hugo. El 
alcătuia portofoliile, le supunea aprobării clientului, apoi alţii se 
ocupau de tranzacţiile propriu-zise. 

— Inţeleg. 

Un agent retras pe margine lua notițe. 

— Vom face cercetări, desigur, zise Beauvoir, dar a pomenit 
despre ceva neobişnuit la serviciu? Un client nemulţumit? O 
investiţie proastă? Aluzii la vreo neregulă? 

— Absolut nimic, răspunse Caroline. 

— Era bun în domeniul său? 

— Foarte bun, spuse Adrienne. 

— Imi cer scuze că vă întrerup, dar pot să pun şi eu o 
întrebare? interveni Gamache. 

— Te rog, îl îndemnă Beauvoir. 

— A făcut investiţii pentru vreunul dintre voi? 

Cei trei se uitară unii la alţii, apoi clătinară din cap. 

— De ce nu? 

— Pentru mine. Cu mult timp în urmă. Ulterior ni s-a părut 
riscant să amestecăm afacerile cu familia, zise Caroline. 

Hugo tăcea în continuare, ceea ce nu-i stătea în fire, în timp 
ce Adrienne stătea dreaptă, chiar ţeapănă. 

— Madame? insistă Gamache întorcându-se spre ea. 

— După divorţ, mi-am mutat banii la o altă firmă, evident. 

— Deşi aţi rămas prieteni? 

— Bine, asta a durat ceva timp. 

— Inţeleg. Şi copiii dumneavoastră? 

— Ce e cu ei? 

— Mă întreb dacă au investiţii, un fond fiduciar sau un fond de 
economii pentru studii, de exemplu. 

— Da, are fiecare câte un cont. 

— Administrat de tatăl lor? 

— Nu. 

— Şi banii aceştia au fost mutaţi? 

— Oui. 

Beauvoir observă că răspunsurile lui madame Fournier 
deveneau din ce în ce mai laconice. În ritmul ăsta, în curând 
avea să cadă în muţenie. 

Şi, într-adevăr, în cameră se făcu linişte. 

În timp ce alţi anchetatori insistau şi presau martorii în timpul 
interogatoriilor, mai ales când descopereau un punct slab, 
Gamache îşi învățase agenţii despre virtuțile tăcerii. 

Putea fi, şi deseori era, mult mai amenințătoare decât 
tipetele. Chiar dacă şi acestea aveau rostul lor. Dar nu aici. Nu 
acum. 

In cameră se lăsase tăcerea. 

Hugo se foi. Adrienne se înroşi. 

Şi Caroline? Ea zâmbi. 

Un zâmbet vag, fugitiv, dar vizibil. 

De satisfacţie. 

Hugo scoase un sunet, dar Caroline îl făcu să amuţească, 
scoțând şi ea un mic sunet. Ceva discret, între a-şi drege vocea 
şi un mormăit. 

Ca şi cum fratele şi sora se înțelegeau la un nivel primitiv, 
unde mormăielile erau de ajuns. 

Din nou, tăcerea se adânci, învăluindu-i, aşa încât până şi 
tânărul agent retras într-un colţ începu să se foiască. 

— Ce vreţi de la mine? întrebă Adrienne într-un târziu. 

— Vrem să ne spuneţi ce ştiţi, răspunse Beauvoir. Atât. 

— Spune-le, Adrienne, o îndemnă Hugo. Au trecut ani întregi 
şi oricum vor afla. Nu-i nicio ruşine. 

— Pentru tine, poate. 

Se făcu din nou linişte, în timp ce toţi ochii se îndreptară spre 
fosta soţie a lui Anthony Baumgartner. 

— Soţul meu m-a înşelat cu cineva de la el de la serviciu, 
răspunse ea într-un târziu. Eu am aflat şi căsnicia noastră a luat 
sfârşit. De aceea am retras şi banii mei, şi pe cei ai copiilor. Să 
nu mai am de-a face cu compania lui. Cu el. 

— Când s-a întâmplat asta? întrebă Beauvoir. 

— Acum trei ani. 

— Şi ei mai erau împreună? 

— Nu. S-a terminat. 

— Cum o cheamă? întrebă Beauvoir. 

— Contează? 

— Posibil. Oamenii ţin ranchiună. Numele ei, vă rog. 

Şi din nou Caroline schiţă un zâmbet uşor. Fugar, îngâmfat. 
Nemilos. 

— Îl chema Bernard. 

Beauvoir ridică din sprâncene. 

— Înţeleg. 

— Oare? făcu Adrienne. Mă întreb ce înţelegeţi. Umilinţa? 
Minciunile? Cele mărunte şi apoi marea minciună gogonată care 
a fost căsnicia noastră? Am iubit un om care nu m-a iubit, care 
nu era capabil s-o facă. Nu în acelaşi fel, în orice caz. Nu m-a 
iubit niciodată, după cum a recunoscut şi el. Nu m-ar fi iubit 
niciodată. Stăteam acolo, zise ea arătând spre şemineu. Acolo s- 
a încheiat căsnicia noastră. Chiar acolo. Când l-am întrebat, a 
recunoscut tot. Nici măcar n-a încercat să amortizeze şocul. A 
părut uşurat, atâta tot. Mie îmi fugea pământul de sub picioare 
şi el se simţea uşurat. Nu simţea nimic pentru mine. Sau pentru 
copii. Nu voia decât să scape, aşa zicea. Să scape. 

— Bine, dar n-a ajuns prea departe, nu? spuse Hugo. 

— Nu şi-a afişat niciodată orientarea sexuală? întrebă 
Beauvoir. 

— Nu. 

— De ce? 

Adrienne dădu să răspundă, dar se răzgândi. Umerii ei, care 
se ridicaseră până aproape de urechi, se lăsară încet. 

Se uită la Hugo, care clătină uşor din cap în semn de 
susţinere. Privirea ei trecu peste Caroline, apoi se opri la 
Beauvoir. 

— Chiar nu ştiu. N-am întrebat niciodată. Sinceră să fiu, cred 
că mi-a convenit că a fost discret. Pentru binele copiilor. Poate şi 
pentru binele meu, adăugă ea. N-am încetat niciodată să-l 
iubesc, să ştiţi. Aş fi rămas cu el, dacă ar fi vrut. E prima oară 
când recunosc asta faţă de cineva. L-am iubit, nu pentru că ar fi 
fost hetero, ci pentru că era Tony. 

Se uită în jurul ei. 

— Urăsc camera asta. 

Gamache se întrebă dacă doar atât ura. 

Capitolul 24 


— Mă scuzaţi, spuse inspectorul-şef Beauvoir, cedându-i locul 
inspectorului Dufresne. Vă las cu domnul inspector şi 
inspectorul-şef Gamache. 

Se ridică în picioare şi, după ce îl salută pe subalternul său cu 
o mişcare din cap, îi aruncă o privire lui Gamache. 

Evident, acesta ştia foarte bine ce avea de gând să facă 
Beauvoir. Ce făcea şi el când era şeful secţiei Omoruri. 

Beauvoir îi ascultase pe membrii familiei. Acum era timpul să- 
| cunoască şi pe decedat. Pe cât posibil, în orice caz. 

Beauvoir aruncă un ochi în fiecare cameră. In unele chiar 
intră. 

Agenţii făceau fotografii. Prelevau probe. Deschideau sertare 
şi dulapuri. 

II salutau. 

— Inspectare. 

Beauvoir îi saluta şi el, dar în general rămânea tăcut. Se uita. 
Observa. Nu le supraveghea activitatea, ci lăsa locul să i se 
impregneze în memorie. 

Întotdeauna îţi producea un sentiment ciudat să te plimbi 
neinvitat prin casa unui necunoscut. Să o vezi aşa cum o lăsase 
dimineaţa. Fără să ştie că nu se va mai întoarce niciodată. Fără 
să ştie că era ziua morţii sale. 

Casa degaja o atmosferă de statornicie, confort şi linişte. Era 
un cămin, nu un trofeu. 

Culorile erau blânde. Un bleu-gri delicat pe pereţi. Dar ici-colo 
apăreau detalii care păreau aproape jucăuşe. 

Draperiile cu un desen geometric verde-lime în dormitorul 
mare. Posterele vintage cu Expo '67 de pe pereţii holului. 

In dormitor, câteva haine erau aruncate neglijent pe un 
scaun. Şerveţele făcute ghemotoc în coşul de hârtii. Ceva 
mărunţiş pe comodă, lângă o fotografie înrămată a lui 
Baumgartner cu copiii. Un băiat şi o fată. 

Pe noptieră, o carte despre politica americană şi un număr din 
revista L'actualité. 

Cu ajutorul unui pix, Beauvoir deschise sertarul. Alte reviste. 
Stilouri. Dropsuri pentru gât. 

Închise sertarul şi se uită în jur, căutând indicii că acolo mai 
locuia cineva. Sau că venea în vizită. Sau rămânea peste 
noapte. 

Nu erau alte haine, nici altă periuţă de dinţi. 

Nicio dovadă că Baumgartner ar fi avut un partener sau un 
iubit. 

Beauvoir ieşi pe hol şi intră în încăperea pe care Baumgartner 
o folosea ca birou. Acolo rămase încremenit. 

Nu ştia mare lucru despre artă. Nu recunoştea niciun pictor. 
Cu o singură excepţie. Şi acea excepţie era pe perete, deasupra 
şemineului din birou. 

Era un Clara Morrow. Şi nu orice „Clara”, era o reproducere a 
portretului pe care i-l făcuse lui Ruth. Şi nu era doar Ruth. 

Clara o reprezentase pe bătrâna poetă dementă ca pe o 
Fecioară Maria îmbătrânită, uitată, amărâtă. 

O mână ca o gheară strângea la gât şalul albastru zdrenţuit. 
Faţa ei avea o expresie de scârbă. De furie. Nu se regăsea nimic 
din tânăra şi blânda fecioară în această creatură bătrână şi 
albită. 

Ruth. 

Dar. Dar. Acolo. În ochii aceia. Era o sclipire, o lumină. 

Toate tuşele. Detaliile. Culorile, pictura... se reduceau în final 
la un singur punct minuscul. 

Ruth, ca Fecioara Maria, vedea ceva în depărtare. Ceva ce 
abia se putea observa. Abia prezent. Mai mult o părere. 

In ochii aproape orbi ai unei bătrâne amărâte, Clara Morrow 
pictase speranţa. 

Beauvoir ştia că, atunci când priveau tabloul, majoritatea 
oamenilor vedeau disperare. Era greu să n-o vezi. Dar nu 
vedeau esenţialul. Acel punct unic. 

Insă puţinii care îl vedeau nu îl mai uitau niciodată. Negustorii 
şi colecţionarii reveneau şi descopereau noi comori în portretele 
bizare ale  Clarei, uneori fantastice, alteori de un 
convenţionalism înşelător. 

Dar Ruth era cea care îi adusese faima. Ruth şi punctul de 
lumină. 

Beauvoir salută portretul cu un semn din cap şi parcă o şi auzi 
pe bătrâna poetă mârâind: „Nătărăilor”. 

— Baborniţă ce eşti, murmură el. 

Agenţii care lucrau în birou ridicară privirile, dar el le făcu 
semn din cap să continue. Inspectorul-şef Beauvoir se plimbă 
prin cameră, încercând să nu-i deranjeze, şi se opri să se uite la 
fotografiile de pe poliţa şemineului. 

Baumgartner cu nişte prieteni. Politicieni. La banchete 
oficiale. Alte fotografii cu copiii săi. Una cu Baumgartner şi fosta 
soţie. Arătau bine împreună. Un cuplu încrezător şi atrăgător. 
Apoi Jean-Guy luă o mică fotografie într-o ramă de argint. O 
fotografie alb-negru. Părinţii lui, probabil. 

Tatăl era un bărbat suplu, frumos şi sobru. Sever. Un bărbat 
greu de mulţumit, presupuse Beauvoir. 

lar fiul său îl moştenea, cel puţin ca înfăţişare. Şi ca 
personalitate? Din fotografii, nu părea aşa. El zâmbea în cele 
mai multe. 

Pe de altă parte, Anthony Baumgartner era maestru în 
disimularea adevăratelor sentimente. Dovedise acest lucru. 

Atenţia lui Beauvoir se îndreptă spre cealaltă persoană din 
fotografie. Baroana. 

Orice s-ar spune, era urâtă. Fără nicio umbră de îndoială. 
Trupul rotund, pleoapele căzute, ca de prepelicar, şi un ten care, 
chiar şi în această fotografie veche, părea pătat. 

Dar zâmbea şi degaja un aer relaxat aproape permanent. 
Avea şi o sclipire în ochi. Şi Beauvoir se pomeni zâmbind şi el. 

În ciuda tuturor aparenţelor, Baroana era mult mai 
fermecătoare decât soţul ei. 

Totodată pe faţă i se citea o oarecare trufie, o tentă de 
şiretenie. 

În mod evident, Hugo Baumgartner aducea cu ea. 

Şi Caroline Baumgartner? Ea semăna mai mult cu tatăl decât 
cu mama, deşi nu-i lipsea trufia Baroanei. Dar ceea ce trecea 
drept viclenie la mamă se transforma în cruzime la fiică. 

Fotografiile erau interesante - şi chiar revelatoare, în anumite 
privinţe -, dar obiectul care îl interesa cel mai mult se afla pe 
masa de lucru: laptopul lui Baumgartner. 

— Ai terminat? îl întrebă Beauvoir pe agentul care stătuse la 
birou şi se uitase la documente. 

— Oui, patron. 

Se ridică şi-i cedă locul superiorului său. 

Beauvoir se aşeză în faţa ecranului închis. 


VP - 197 


În stânga laptopului erau nişte hârtii. Cu cifre. Şi câteva 
scrisori. Nu îi erau adresate lui Baumgartner, ci erau de la el. 
Semnate de mâna lui. Gata să fie expediate, s-ar fi zis. 

Beauvoir citi una dintre ele. Părea a fi o explicaţie relativ 
convenţională referitoare la nişte investiţii şi la situaţia pieţei. 

Celelalte documente păreau a fi extrase de cont. 

Deschise sertarele biroului. Alte documente erau îndesate 
acolo. 

— Te-ai uitat peste ele? 

— Oui. 

Beauvoir le scoase şi începu să le răsfoiască. Dezordinea din 
sertare contrasta cu ordinea de pe birou, dar vieţile multor 
oameni arătau aşa. Camera impecabilă şi dulapul în dezordine. 
Blatul de bucătărie frumos rânduit şi haos în dulapuri. 

Mai ştia şi că indiciile pe care le căutau anchetatorii de la 
Omoruri se găseau adesea în acea falie dintre viaţa publică şi 
cea privată. 

Cu cât pătrundeau mai adânc în viaţa lui Baumgartner, cu 
atât golul acela dintre public şi privat începea să se îngusteze. 
Făcând să iasă la suprafaţă ce se ascundea în interior. 

Acum Beauvoir parcurgea fiecare foaie de hârtie, le netezea 
pe cele şifonate şi le aşeza în dreapta laptopului. 

Căuta ceva anume. 

Când termină, se întoarse spre laptop şi rămase gânditor. 

Fără îndoială că Baumgartner, ca mai toată lumea, îşi 
protejase dispozitivele electronice cu o parolă. In acea după- 
amiază, iPhone-ul său fusese descoperit printre dărâmăturile 
casei mamei lui. Zdrobit. Existau totuşi speranţe că se pot 
recupera informaţiile. 

Beauvoir ştia că, în faţa tehnologiei moderne, oamenii făcea 
patru lucruri. Intâi puneau parole. Apoi le uitau. 

Pe urmă, nevoiţi să inventeze altele noi, simplificau lucrurile şi 
foloseau doar una cu care aveau acces peste tot. Şi o notau pe 
ceva. Apoi ascundeau hârtia undeva. 

Astfel, nu trebuiau decât să-şi amintească locul unde o 
puseseră, nu şi parola. 

Beauvoir îngenunche icnind, apoi se întinse pe covor ca să 
examineze biroul pe dedesubt. Nimic. Se răsuci, apoi se ridică în 
picioare. 

— Aţi găsit ceva ce ar putea fi parola de la laptop? îi întrebă el 
pe membrii echipei. 

— Nimic, răspunse agentul principal. 

— De fapt, interveni un altul, ar fi ceva. E o bucată de hârtie 
ascunsă în spatele tabloului cu bătrâna nebună. 

Apropiindu-se să arunce o privire, Beauvoir simţi că i se 
accelerează pulsul. Într-adevăr, era o bucată de hârtie lipită cu 
scotch pe spatele tabloului. Cu un număr. Şi cuvintele „Fecioara 
Maria”. 

— Merde! murmură el. 

Beauvoir învățase destule despre tablouri şi lumea artei 
pentru a-şi da seama că era vorba de o reproducere numerotată 
a Fecioarei Maria. Şi acela era numărul ei. 

Revenind la masa de lucru, privirea îi căzu din nou pe 
documentele pe care le lăsase Baumgartner lângă laptop. 

Apoi se ridică şi se îndreptă spre dormitorul mare. 

— Agent Cloutier? Vrei să vii cu mine, te rog? 

— D'accord, patron. 

Femeia, în vârstă de aproape 50 de ani, păru uşurată şi 
totodată neliniştită că era chemată de inspectorul-şef Beauvoir. 
(J 

— Hugo? spuse Gamache. 

— Da? 

— Eşti foarte tăcut. 

— Nu am nimic de adăugat. Sora mea se descurcă foarte 
bine, la fel şi Adrienne. Nu văd cine ar fi putut să-i facă rău lui 
Tony. 

— Dumneavoastră, domnule, cu ce vă ocupați? întrebă 
inspectorul Dufresne. 

În privința lui Caroline, stabiliseră deja că era agent imobiliar. 
De succes, zisese ea. În primii cinci la sută. 

Aflaseră ulterior că era adevărat. Într-un anume sens. Primii 
cinci la sută din compania ei, în domeniul ei. În vânzarea de 
coproprietăți. Pentru familiile tinere. 

Ceea ce o plasa în ultimii cinci la sută dintre agenții imobiliari 
din Quebéc. 

— Sunt dealer de valori mobiliare, răspunse Hugo. 

— La fel ca fratele dumneavoastră? întrebă Dufresne. 

— Da. 

Dar Gamache observase o foarte uşoară ezitare şi o reținu. 

— Aţi lucrat împreună? 

— Nu. La firme diferite. Eu lucrez pentru Horowitz Investment. 

Gamache receptă informaţia fără nicio tresărire. 

Era aceeaşi firmă pe care o foloseau pentru investiţii el şi 
Reine-Marie. Deşi avea sediul în Montreal şi fusese fondată de 
monsieur Horowitz cu zeci de ani în urmă, societatea devenise 
multinațională, cu filiale în New York şi Paris. 

— Şi cu ce vă ocupați acolo, domnule? întrebă Dufresne. 

— Sunt prim-vicepreşedinte. Am un portofoliu de clienţi de 
averea cărora mă ocup. 

Hugo zâmbi, ceea ce, paradoxal, îl făcu să pară şi mai urât. 
Semăna cu un lampion de Halloween. 

În mod inconştient, Gamache îl plasase pe Hugo Baumgartner 
în categoria ţărănoilor. Dacă lucra pentru Horowitz Investments, 
era probabil într-un rol de suport, făcându-şi treaba cu 
amabilitate, dar cu oarecare apatie. 

Fără ambiţie. Dar poate nu fără resentimente faţă de fratele 
său, care căzuse în butoiul cu noroc încă de la naştere. În timp 
ce „Oog” căzuse într-un alt butoi cu altceva. 

Gamache zâmbi în sinea lui. Îşi recunoştea încă o dată 
greşeala. De câte ori îşi avertizase agenţii să nu aibă idei 
preconcepute? Să nu se grăbească să tragă concluzii? 

Şi iată că el exact asta făcuse. 

Niciodată nu îi trecuse prin minte că acest bărbat necioplit ar 
putea administra averi de zeci de milioane, poate sute de 
milioane de dolari. 

Va trebui să dea un telefon. 

Dar deocamdată asta era ultima dintre grijile inspectorului- 
şef. În mintea lui tocmai se forma o altă întrebare, când 
Beauvoir apăru în capătul holului şi îi atrase privirea. 

— Vii puţin? întrebă Beauvoir mişcându-şi buzele fără să 
scoată un sunet. 

Gamache nu ştia cum să se împartă. Ardea de nerăbdare să 
pună întrebarea, dar totodată ştia că Beauvoir nu l-ar întrerupe 
dacă nu ar fi ceva important. 

— Excusez-moi, spuse el. 

Se ridică în picioare şi îi făcu semn lui Dufresne să continue. 

e 

— Ai găsit ceva? întrebă Gamache urmându-l pe Beauvoir pe 

hol. 

— Am s-o las pe agenta Cloutier să explice. 

Deşi joasă, vocea lui Beauvoir trăda agitaţie. 

Gamache intră în birou şi se pomeni faţă în faţă cu nebuna 
Ruth. Ridică din sprâncene, apoi se uită la femeia aşezată la 
masa de lucru. 

Aceasta se întoarse şi se ridică imediat în picioare când îl 
văzu pe Gamache. 

— Patron. 

— Agent Cloutier, o salută Gamache cu un gest din cap. 
Spune-mi ce ai găsit. 

Fusese transferată relativ recent de la secţia financiară a 
poliţiei. Era contabilă. O birocrată. Nu un agent de teren. Nu 
avea experienţă în contabilitate criminalistică. Lucra la bugetul 
Sûreté. 

Dar inspectorul-şef Gamache fusese impresionat de ea şi, 
după ce discutase cu inspectorul-şef Lacoste, obținuse un 
transfer temporar la secția Omoruri. Să vadă dacă era potrivită. 

Aveau o întreagă secție pentru investigarea criminalității 
financiare, dar banii, ascunşi sau nu, erau atât de frecvent 
mobilul crimelor, încât Gamache ajunsese la concluzia că ar fi 
util să aibă în secția Omoruri o persoană specializată în acest 
domeniu. Şi Lacoste fusese de acord. _ 

Isabelle fusese încântată de Cloutier. Insă Cloutier avusese o 
reacţie diametral opusă. Să fie chemată la locul unei crime sau 
să fie însărcinată să caute prin casa unei victime erau pentru ea 
lucruri absolut străine. La cei 48 de ani ai ei, avea impresia că 
era răpită de extratereştri. 

Nu era încântată deloc. 

Cu atât mai puţin în acest moment, în faţa marelui şef. 
Extraterestrul-şef. Deşi nu semăna deloc cu un extraterestru. 
Dar, pe de altă parte, nici nu trebuia să semene, îi şoptea 
mintea ei zumzăind de gânduri. 

Fusese copleşită de durere, îngrozită de raidul în timpul căruia 
şefa ei, inspectorul-şef Lacoste, fusese grav rănită. 

Fusese îngrozită că se putea întâmpla aşa ceva. Că ar fi putut 
fi şi ea acolo. Fără să-şi dea seama că poliţia ar fi înarmat-o mai 
degrabă pe pisica de la sediul central decât s-o ducă pe ea într- 
un raid. 

Şi totuşi. Asta îi dovedise negru pe alb că Sûreté nu se 
rezuma la nişte cifre într-un registru contabil. Că nu era vorba 

doar de finanţarea sau de desfiinţarea unui departament sau 
altul. 

Erau în joc vieţi omeneşti. Se pierdeau vieţi omeneşti. 

lar ea nu voia să aibă de-a face cu luarea unei vieţi sau, şi mai 
rău, să şi-o dea pe-a ei. 

Nu îl întâlnise niciodată pe inspectorul-şef Gamache şi habar 
n-avea că el fusese în spatele transferului ei sau că de atunci îi 
urmărea progresele sau lipsa acestora. 

Insuşi Gamache trebuise să admită că transferul nu fusese un 
mare câştig. Se vedea că era nefericită, iar un agent nemulţumit 
nu dădea niciodată tot ce era mai bun. La momentul raidului, 
tocmai se pregăteau să o transfere înapoi la departamentul 
contabil. Totul se schimbase şi în acelaşi timp rămăsese la fel. 

Marea Sûreté de Quebec era paralizată, situaţie care avea să 
se prelungească până se rezolva problema conducerii. 
Deocamdată, agenta Cloutier era blocată. Şi Beauvoir, 
inspectorul-şef interimar, rămânea cu un agent care şi-ar fi tăiat 
o mână ca să plece de la secţia Omoruri şi să se întoarcă la 
Contabilitate. 

Dar până una alta, era încă la ei. Şi era acolo, în casa lui 
Baumgartner, în faţa inspectorului-şef. Aproape mută. Dar, din 
nefericire pentru ea, nu tocmai. Scotea un fel de bolboroseală, 
nişte cuvinte incoerente de om nebun, cu o lentoare 
îngrozitoare. 

Inţelegând ce se întâmplă, Gamache încercă s-o ajute, s-o 
ghideze. 

— Ce ai găsit, Cloutier? Era în hârtiile alea? întrebă el arătând 
spre teancul de pe birou. 

— Alea şi astea, răspunse ea arătând spre acelaşi vraf de 
hârtii, ceea ce îi zăpăci pe amândoi. În fine, alea sunt astea, 
evident. Ha. Da, mă rog. Categoric ceva, dar nu foarte 
concludent. 

Inspectorul Beauvoir, care era de faţă la acest schimb de 
replici, oftă. 

Ce nu ştia el era că, puţin mai devreme, în timpul unei 
convorbiri telefonice cu Viena, însuşi Gamache se exprimase 
exact ca agenta Cloutier. 

Probabil că dăduse impresia că era un idiot, dar Gamache ştia 
că nu era. La fel cum ştia că nici agenta Cloutier nu era o 
idioată. 

— Are legătură cu finanţele personale ale lui Anthony 
Baumgartner? întrebă Gamache încercând s-o scoată din impas. 

Se vedea că hârtiile conţineau o mulţime de cifre. 

— Da. Nu. Chiar nu ştiu. 

Acum se uitau unii la alţii şi, pentru o clipă, Beauvoir se gândi 
că poate ar fi bine să-i ia arma acestei femei. Nu că ar fi 
împuşcat pe careva. Nu în mod voit. În niciun caz. Posibil. 

Gamache zâmbi. 

— Hai să stăm jos. 

li făcu semn să se aşeze pe scaunul confortabil de la birou şi 
trase alte două pentru el şi Beauvoir. 

— Bun. Agent Cloutier, spune-ne ce anume ţi-a atras atenţia. 

— Asta, răspunse ea ridicând unul dintre documentele 
aşezate în faţa laptopului. Pare să fie un extras de cont de la 
Taylor and Ogilvy. 

Vocea ei devenea din ce în ce mai sigură. 

— Să înţeleg că lucra pentru această firmă? 

— Oui. 

— Pentru un manager de portofolii este neobişnuit, chiar lipsit 
de etică să aducă acasă documente private şi confidenţiale, 
spuse ea. Una e să le aibă într-un calculator protejat de o 
parolă, şi alta să fie tipărite pe hârtie. Presupun că monsieur 
Baumgartner avea o funcţie suficient de mare ca să ştie acest 
lucru. 

— Atunci de ce le-ar fi luat acasă? întrebă Gamache. 

— Nu ştiu sigur, evident, răspunse ea. Dar există două 
posibilităţi. Fie avea de lucru din urmă şi s-a gândit că nu va 
observa nimeni sau nu se va formaliza. Fie punea ceva la cale. 

— Cum ar fi? 

— Înainte să vă răspund, vreau să vă spun că mai e ceva 
ciudat. In legătură cu documentele. 

Făcu o pauză, lăsându-i pe cei doi şefi să reflecteze. 

— Sunt copii pe hârtie, zise Beauvoir care înţelese primul. N- 
ar trebui să lucreze direct pe laptop? Într-un fişier electronic? 

— Da, aşa s-ar putea crede. Să adune date pentru extrasele 
de cont. Să scrie scrisorile de prezentare. Nu să lucreze pe 
hârtie. 

— Dar eu primesc extrasele de cont prin poştă, spuse 
Gamache. Nu prin e-mail. 

— Da, din motive de securitate, majoritatea sunt expediate 
prin poştă, explică ea. Poşta electronică poate fi atacată de 
hackeri. Dar expedierea prin poştă este ultima etapă şi, în mod 
normal, de asta se ocupă un asistent. Monsieur Baumgartner n- 
ar avea niciun motiv să fie în posesia documentelor tipărite. Și 
în niciun caz acasă. Nu i-ar fi de niciun folos. 

— De niciun folos legitim, preciză Beauvoir. 

— Exact. 

— Şi la ce folos ilegitim te gândeşti? întrebă Gamache. 

— Avea aceste extrase aici, acasă, preciză ea aruncând o 
privire spre teancul de hârtii de lângă laptop, pentru că nu voia 
să le vadă cineva. Mai ales asistentul lui, care şi-ar fi dat seama 
imediat că se întâmplă ceva. 

— Şi ce se întâmpla? insistă Beauvoir. 

— Nu ştiu sigur până nu mă uit în calculator. Dar, la prima 
vedere, îţi dai seama că sunt adresate unor persoane cu 
portofolii de milioane de dolari. Au fost efectuate tranzacţii. Au 
fost cumpărate şi vândute acţiuni. Aceste extrase par legitime. 

— Dar nu sunt? întrebă Gamache. 

— S-ar putea, răspunse ea. Dar nu sunt sigură. 

Inspectorul-şef  Gamache  clătină din cap. Infracţiunile 
financiare erau de competenţa Sûreté. In fiecare an 
descopereau o mulţime de cazuri. Unele mărunte şi de-a dreptul 
stupide. Altele, la limita legalităţii, fără s-o depăşească totuşi. O 
limită despre care Gamache, într-o discuţie privată cu premierul, 
spusese că ar trebui modificată. 

Altele însă nu încălcau propriu-zis această limită, ci se 
strecurau pe dedesubt ca printr-un tunel. Adânc, întunecat, 
trainic. 

Şi, când erau scoase la lumină, se evaporau economii 
personale. Fondurile de pensii dispăreau. Oamenii erau ruinaţi. 
Adesea oameni în vârstă, care nu mai puteau să-şi recupereze 
capitalul. 

Era tragic şi intenţionat. O fraudă, un furt comis nu numai de- 
a lungul anilor, ci şi la prânzuri, cine, nunţi, petreceri de bar- 
mitzvah şi botezuri. De un consilier. Un contabil. Un manager. 
Care se apropia tot mai mult de familie. Furând cu neruşinare în 
tot acest timp. 

În fond, cine ar putea să te fure mai bine decât o persoană pe 
care n-ai bănuli-o niciodată? 

Gamache se uită la hârtii, apoi la ecranul negru. Pe urmă îşi 
plimbă privirea prin biroul confortabil. 

În cele din urmă, se ridică în picioare. 

— la legătura cu cei de la Taylor and Ogilvy, spuse Beauvoir 
ridicându-se la rândul său, împreună cu agenta Cloutier. Află tot 
ce poţi despre Anthony Baumgartner. Dar cu discreţie. 

— Da, domnule. 

— Şi află tot ce se poate despre finanţele personale ale lui 
Baumgartner. Conturi secrete sau la vedere. 

— Oui, patron, răspunse Cloutier cu o voce precisă, sigură. 
Entuziasmată. 

Treaba asta putea s-o facă. Şi s-o facă bine. 

Gamache îl urmă pe Beauvoir în living. 

Când fusese chemat, Gamache avea de pus o singură 
întrebare. Acum avea mai multe. 

Capitolul 25 


Se uitau la inspectorul-şef Beauvoir de parcă îşi pierduse 
minţile. 

De parcă vorbea, cum făcuse şi Gamache mai devreme, o 
limbă inexistentă. 

— Tony? sărise Adrienne. Să fure de la clienţi? 

Aproape că izbucni în râs. 

— Niciodată. 

Se uită la Caroline şi Hugo, care clătinau şi ei din cap. 

— Nu l-aţi cunoscut pe fratele meu, spuse Caroline. N-ar fi 
făcut niciodată aşa ceva. Lucra ca voluntar la un centru de 
îngrijiri paliative, pentru Dumnezeu! 

Nu avea nicio legătură, dar nu era ilogic. Gamache înţelese ce 
voia să spună. 

Numai un nemernic putea să fure de la clienţii săi. Fratele ei 
făcea un lucru admirabil lucrând ca voluntar. Deci nu putea fi un 
nemernic. 

Numai că raţionamentul nu stătea în picioare. Surprinzător de 
mulţi infractori erau cetăţeni-model în alte domenii ale vieţii lor. 

— Monsieur? zise Beauvoir întorcându-se spre Hugo 
Baumgartner. 

Gamache asculta şi privea. Atent să nu-i scape nimic. 

— Mai repede m-aş suspecta pe mine decât să-l suspectez pe 
Tony, răspunse Hugo. N-ar fi făcut niciodată ceva lipsit de etică, 
cu atât mai puţin să comită o infracţiune. 

— De curiozitate, spuse Beauvoir întorcându-se spre Caroline. 
Până să recunoască el, aţi ştiut că era homosexual? 

Ea clătină din cap, derutată de această schimbare de subiect. 

Beauvoir se uită la Adrienne şi Hugo, care şi ei clătinată din 
cap. 

— Deci s-ar putea să nu-l fi cunoscut atât de bine pe cât 
credeaţi. 

Caroline se înroşi imediat la faţă, iar Hugo păru enervat 
pentru prima oară. A 

— Nu-i acelaşi lucru, răspunse Hugo. Intr-un caz e vorba 
despre ceva ce vine de la natură şi nu are efect asupra 

caracterului. În celălalt e vorba despre o alegere. Oamenii aleg 
să încalce legea. Ei nu aleg să fie homosexuali. Doar pentru că 
fratele meu a fost homosexual nu înseamnă că a fost şi 
infractor. 

— Nu asta am spus, domnule, cred că ştiţi foarte bine, replică 
Beauvoir păstrându-şi calmul, deşi în tonul său se simţea o 
uşoară undă de enervare. Eu încercam să spun că fratele vostru 
ştia foarte bine să se ascundă. A dus o dublă viaţă privată, de ce 
n-ar fi făcut la fel şi în plan profesional? Aţi fi ştiut? 

— Atunci de ce-aţi mai întrebat? interveni Adrienne. 

Dar Gamache ştia deja răspunsul. Beauvoir pusese această 
întrebare, deoarece ştia că răspunsul le va dezvălui mai multe 
despre familie decât despre victimă. 

Hugo aruncă o privire spre hol. Apoi se întoarse spre 
Beauvoir. 

— Aţi găsit ceva în biroul lui, nu-i aşa? Daţi-mi voie să văd. Eu 
pot să vă lămuresc. Să vă explic tot ce ar putea să vi se pară 
bizar sau incriminator. 

Inspectorul-şef Beauvoir reflectă un moment, apoi le ceru să 
vină cu el. 

Îl urmară toţi trei, cu Caroline în frunte. 

— Un moment, madame, spuse Beauvoir împiedicând-o să 
intre în birou. 

Intră primul şi schimbă câteva cuvinte cu agenta Cloutier, 
care vorbea la telefon. Aceasta dădu din cap, apoi ieşi din 
cameră. Caroline şi Hugo intrară după Beauvoir, dar Adrienne se 
opri în pragul uşii, fără să-şi dea seama că Gamache rămăsese 
în spatele ei. 

Aici era spaţiul privat al lui Anthony Baumgartner. Sanctuarul 
său. Fotoliul de piele aşezat în faţa şemineului căpătase forma 
corpului său. Laptopul era pe masa de lucru. Cărţile, pe rafturi. 
Fotografiile cu momente intime în familie şi reuşite profesionale. 

Până şi camera îi semăna. Elegantă. Masculină. Confortabilă. 
Uşor veselă, cu un covor cu fibre lungi de culoare oranj. 

Văzând-o pe Adrienne cu umerii lăsaţi, Gamache înţelese cât 
de mult îl iubise pe soţul ei. Genul de dragoste pasională care se 
poate întoarce împotriva ei înseşi, transformându-se în ură, îşi 
zise el. 

— Asta e tot ce aveţi? întrebă Hugo arătând spre 
documentele puse lângă laptop. 

— Da, răspunse Beauvoir fără să se lase intimidat de tonul lui. 

— Lucra la conturile clienţilor săi. Atâta tot. 

— Acasă? întrebă Beauvoir. 

— E puţin neobişnuit, recunoscu Hugo. Dar la fel de bine 
puteţi trage concluzia că era extrem de responsabil. Se ocupa 
de clienţi chiar şi în timpul său liber. Asta nu e o dovadă de 
activitate infracţională. Dimpotrivă. 

— De ce pe hârtie? 

— Poftim? 

— Dacă lucra la extrasele de cont ale clienţilor, de ce n-o 
făcea pe calculator? 

— Unii preferă să lucreze pe copii de hârtie, explică Hugo. Mai 
ales cei ca noi, mai în vârstă. Şi eu scot de multe ori la 
imprimantă tabelele. Îmi e mai uşor să le studiez. 

— Tabelele, da, spuse Beauvoir. Dar nu extrasele de cont. 
Corect? 

Hugo ridică din umeri. 

— Fiecare cu metoda lui. Vă uitaţi la nişte hârtii şi ajungeţi la 
concluzia că fratele meu era un hoţ... Nu ştiu, asta mi se pare... 
nedrept. El este victima. Nu infractorul. 

— Merci, monsieur. Acum, laptopul. Îi ştiţi parola? 

Cei din familia Baumgartner se uitară unii la alţii şi clătinată 
din cap. 

— Numele copiilor? sugeră Adrienne. 

— Adresa casei? adăugă Caroline. 

Beauvoir avu impresia că, fără să vrea, amândouă îşi 
dezvăluiseră propriile parole. 

Şi de această dată, Hugo rămase tăcut. Privirea lui revenea 
fără încetare la teancul de hârtii de pe birou. 

— Am o întrebare, spuse Gamache din pragul uşii şi observă 
că Adrienne tresări când îi auzi vocea în spatele ei. Conturile 
dumneavoastră, i se adresă el lui Caroline. Cine se ocupă de ele 
acum? 

Era întrebarea care îi stătea pe buze de ceva timp. O privi pe 
Caroline cu atenţie. 

Urmă o pauză lungă. 

— Eu, domnule inspector-şef, răspunse Hugo. 

— De fapt, de ce v-aţi retras portofoliul de la Anthony? insistă 
Gamache fără s-o slăbească din priviri pe Caroline. Spuneaţi că 

n-aţi vrut să amestecați familia cu afacerile. Evident, nu acesta 
este adevărul. 

— Eu şi Hugo am fost întotdeauna mai apropiaţi, răspunse ea. 
Mi s-a părut firesc. 

— Şi asta ar fi de înţeles dacă aţi fi început cu Hugo, dar n-a 
fost aşa. La început aţi avut banii la Anthony, dar i-aţi retras de 
la el. De ce? 

Tonul lui era rezonabil. Nu trăda faptul că tocmai o încolţise. 

— Eu şi Anthony ne-am certat. 

— În legătură cu ce? 

— Contează? interveni Hugo. 

— Ştiţi de ce şi-a retras banii de la Anthony şi vi i-a încredinţat 
dumneavoastră? întrebă Gamache concentrându-şi atenţia 
asupra lui Hugo, care regretă imediat că deschisese gura. 

— A fost decizia ei. Eu n-am avut niciun amestec. N-am făcut 
absolut nimic ca s-o conving. 

— Nu asta am întrebat. 

Deşi răspunsul i se păruse interesant. 

— Domnule? 

Agenta Cloutier se întorsese. Ţinea telefonul în palmă ca să 
nu permită să se audă vreun zgomot. 

— Nu acum, spuse Beauvoir. Aşteaptă-ne în living. 

— Da, domnule. 

Plecă, ţinând telefonul în faţa ei de parcă stătea să-i 
explodeze în mâini. 

— Bun, reveni Beauvoir întorcându-se spre familia 
Baumgartner. Inspectorul-şef Gamache v-a pus o întrebare. 

— Nu ştiu de ce mi-a transferat mie contul, răspunse Hugo. 

— N-aţi întrebat? se miră Gamache. 

Apoi se întoarse spre Caroline. 

— Nu i-aţi spus? întrebă el fixând-o cu privirea. Bineînţeles că 
i-aţi spus. Oricum vom afla până la urmă. Poate ar fi mai bine să 
aflăm de la dumneavoastră. 

— Spune-i tu, i se adresă Caroline lui Hugo. Tu ştii să explici. 

— Bine, răspunse Hugo inspirând adânc. N-a fost nicio ceartă. 
Asta a fost explicaţia pe care am dat-o celor curioşi. Acum trei 
ani, fratelui meu i-a fost suspendată licenţa. 

— De ce? întrebă Beauvoir. 

— Bărbatul cu care a avut aventura era asistentul unuia 
dintre asociaţii principali. Asistentul respectiv a furat bani de la 

nişte clienţi. Tony l-a prins şi l-a denunţat. Banii au fost 
recuperaţi şi asistentul, concediat. Pe Tony l-au păstrat, dar i-au 
suspendat licenţa. 

— De ce, dacă nu făcuse nimic rău? 

Beauvoir aruncă o privire spre Gamache, care asculta tăcut. 

— Exact, domnule inspector, spuse Adrienne. Exact asta ne- 
am spus şi noi. Tony a făcut ce trebuia şi totuşi au fost prea 
aspri cu el. 

— De ce? repetă Beauvoir. 

Hugo clătină din cap şi ridică din umeri. Aşa cum stătea 
gârbovit, semăna mai puţin cu un pitic de grădină şi mai mult cu 
un gargui. 

— Ca de obicei, a fost o chestie politică. Vreau să spun de 
politică internă a companiei. Asociatul nu a vrut să fie acuzat că 
i-a lipsit discernământul când l-a angajat pe asistentul respectiv, 
aşa că măgăreaţa a căzut pe Tony. L-au acuzat de neglijenţă 
grosolană. Că i-a dat asistentului informaţii despre clienţi care ar 
fi trebuit să rămână confidentiale. 

— Aducând acasă copii pe hârtie? întrebă Beauvoir. 

— Nu ştiu. Tot ce ştiu este că au făcut din el un exemplu. 

— Deci l-au pedepsit? întrebă Beauvoir. 

— Da. După aceea cariera lui a fost relativ compromisă, cel 
puţin intern. N-a mai promovat la statutul de asociat. Tony a 
păstrat portofoliile, dar de tranzacţii se ocupa altcineva din 
firmă. Nu făcuse nimic rău, dar tot l-au suspendat şi l-au umilit. 

Incă o dată, Beauvoir aruncă o privire spre Gamache pentru 
a-i observa reacţia. 

— Şi din acest motiv v-aţi transferat conturile? o întrebă 
Beauvoir pe Caroline. 

— Eu n-am vrut, dar Tony a insistat. Era de părere că afacerile 
vor merge mai bine cu Hugo, care putea şi să mă consilieze, şi 
să facă tranzacţiile. 

— Şi? întrebă Gamache. 

Apoi, văzând privirea nedumerită a lui Caroline, preciză: 

— Au mers mai bine? 

— Eu cred că da, răspunse ea aruncând o privire spre Hugo. 

— Fratele meu cunoştea foarte bine piaţa, domnule inspector- 
şef. Şi eu sunt bun, dar adevărul e că Tony era şi mai bun. A fost 
o mizerie că i-au suspendat licenţa. 

— Şi el a văzut lucrurile la fel? întrebă Beauvoir. A rămas 
supărat? 

— Nu, răspunse Hugo. Le-a fost recunoscător partenerilor 
pentru că au dat dovadă de discreţie. Ar fi putut să facă totul 
public. Ar fi putut să-l concedieze. După părerea mea, s-au 
purtat ca nişte jigodii, dar Tony era loial. 

— Merci. Fratele dumneavoastră avea o relaţie? 

— Nu, sau cel puţin nu ştiu eu, răspunse Caroline. 

— Care e numele de familie al acestui Bernard? 

Ei clătinară din cap. 

— Cu cât ştiam mai puţin pe această temă, cu atât mai bine, 
spuse Adrienne când Beauvoir se întoarse spre ea. 

— Mai e ceva ce ar trebui să ştim? Cunoaşteţi pe cineva care 
ar fi avut interesul ca monsieur Baumgartner să dispară? 

Ei reflectară un moment, apoi clătinară din cap. 

— După citirea testamentului, aţi mai rămas cu fratele 
dumneavoastră, aşa e? îl întrebă Gamache pe Hugo. 

— Da. Adesea cinam împreună. Ca doi burlaci. Eu aduceam 
vinul şi Tony gătea. 

Lăsă ochii în jos. Poate conștientizează schimbările pe care 
moartea fratelui le produce în viata sa, îşi zise Gamache. 

— Despre ce aţi discutat? 

Hugo se gândi un moment. În realitate, nu trecuse prea mult 
timp de atunci, dar, ţinând cont de evenimente, avea impresia 
că trecuse o eternitate. 

— Am vorbit despre mama. Despre Baroană. Nu mai găseşti 
una ca ea, spuse Hugo afişând zâmbetul lui de dovleac de 
Halloween. Am vorbit despre cât de mult ne lipseşte. 

— Şi mie îmi lipseşte, adăugă Caroline. 

Dar vocea spunea mai mult despre ea decât despre 
afecțiunea pentru mama lor. Despre nevoia de a fi inclusă şi, 
poate şi mai important, despre teama de a fi abandonată. 
Lăsată în urmă. 

— La ce oră aţi plecat? întrebă Beauvoir. 

— Am mâncat devreme. La ora 8:00 eram deja acasă, 
răspunse Hugo. 

— V-a zis că intenţionează să se ducă la casa mamei? 

— Nu, deşi am discutat dacă ar trebui salvată sau nu. Credeţi 
că de-asta s-a dus acolo? 

— Posibil, răspunse Beauvoir. 

Le dădu câte o carte de vizită, îndemnându-i, după procedura 
standard, să-i telefoneze dacă îşi mai aminteau ceva. 

Apoi le ceru să predea cheile casei. 

Părură surprinşi, apoi se obişnuiră cu ideea şi i le dădură. 

După plecarea lor, Beauvoir şi Gamache se duseră după 
agenta Cloutier în living. 

— A închis, spuse Cloutier. Dar a zis că pot să revin când 
sunteţi gata. 

Formă numărul şi îi întinse telefonul lui Beauvoir. 

— Bonjour? Madame Ogilvy? Sunt inspectorul-şef Beauvoir. 
Şeful secţiei Omoruri de la Sûreté du Quebec. Da, este vorba 
despre Anthony Baumgartner. 

li explică pe scurt ceea ce oricum urma să afle de la 
buletinele de ştiri. Apoi întrebă: 

— Avea documente acasă? întrebă madame Ogilvy. Extrase 
de cont? Pe suport de hârtie? 

— Da. Vă puteţi gândi la un motiv întemeiat? 

Femeia făcu o scurtă pauză, apoi răspunse: 

— Nu. 

— Eu cred că da, madame. Vă las să vă mai gândiţi. Putem să 
ne vedem mâine? Am să aduc cu mine extrasele de cont şi 
scrisorile. 

Când se pregătea să închidă, Gamache îl atinse pe braţ şi îi 
şopti ceva la ureche. 

— O ultimă întrebare, spuse Beauvoir. Aveţi printre clienţii 
dumneavoastră pe cineva cu numele Kinderoth? 

— Avem mii de clienţi, domnule inspector-şef. 

— Puteţi să verificaţi ? 

— Lista cu numele clienţilor noştri este confidențială. 

— Putem obţine un mandat. 

— Nu vreau să vă pun beţe-n roate, dar mă tem că va trebui 
să obţineţi unul. 

Beauvoir dădu ochii peste cap, dar înţelese că n-avea rost să 
insiste. Dacă se afla cumva că furnizase informaţii confidenţiale, 
madame Ogilvy trebuia să demonstreze că fusese constrânsă s- 
o facă. 

Toţi îşi protejau spatele, iar Beauvoir ştia bine lucrul acesta. 

e 

— S-ar zice că e o boală contagioasă, comentă Beauvoir când 

erau în maşină. 

— Ce anume? întrebă socrul său. 

— Să fie suspendaţi oameni care n-au greşit cu nimic. Să se 
caute ţapi ispăşitori. 

Se auzi un mic bombănit amuzat. 

Era modul lui Jean-Guy de a se scuza. Pentru că îl repezise pe 
Gamache. Pentru că îl lăsase pe individul de la Ministere de /a 
Justice, Francis Cournoyer, să-i strecoare îndoiala în suflet. 

Bănuia acum că tocmai ăsta fusese şi scopul întâlnirii. În rest, 
doar figuranţi şi recuzită. 

Omul tăcut din colţ era personajul principal. lar Beauvoir era 
singurul spectator. 

Se simţea ruşinat. Că pentru o clipă îl crezuse pe Cournoyer 
când spusese „Intreabă-l pe Gamache” şi nu se gândise că 
singurul lui scop era „să-i frece creierii într-o toaletă publică”, 
vorba lui Isabelle. 

Gamache se întoarse spre el şi zâmbi. 

— Tu ştii că sunt vinovat de tot ce mă acuză ei. Am 
recunoscut. De bunăvoie. Dar, spre deosebire de monsieur 
Baumgartner, eu am puţine şanse să-mi păstrez postul. 

De data asta, Beauvoir îşi ţinu respiraţia. Rămase tăcut. 

— Ce vrei să spui? întrebă el într-un târziu. 

— Când vor anula suspendarea, nu voi mai reveni ca 
inspector-şef. 

— N-ai de unde să ştii. 

— Ba ştiu. Sûreté nu poate fi condusă de o persoană care a 
încălcat legea. 

Privind drept în faţă, Beauvoir reflectă la aceste cuvinte. 
Căldura, care era dată la maximum, topise gheaţa de pe parbriz. 
Băgă în viteză, dar rămase cu piciorul pe frână. 

— Faptul că Anthony Baumgartner şi-a păstrat postul nu 
înseamnă că a fost nevinovat, spuse Gamache. Este posibil ca 
asistentul să fi fost acuzat în locul lui. Şi nu invers. Pe cine crezi 
că ar proteja asociaţii? Un tânăr aflat la început de carieră sau 
un vicepreşedinte de companie? 

— Dar tu? 

— Eu? 

— Mai e ceva şi nu-mi spui? întrebă Beauvoir. 

Intreabă-l pe Gamache. Fără să vrea, Beauvoir tocmai îi 
urmase sfatul lui Cournoyer. 

— Ce-ţi veni? întrebă Gamache. Asta te frământa? Ţi-a spus 
cineva ceva? 

— Deci? 

— Dacă mai e ceva, şi eu sunt în ceaţă la fel ca tine. E o 
chestie politică. Amândoi ştim asta. Dar până unde ajunge şi 
care este scopul, asta n-am de unde să ştiu. Oricum, nici nu 
contează. 

— Nu? 

— Nu. Nu contează decât recuperarea drogurilor. Atât. O 
comisie de cercetare disciplinară nu mă poate judeca mai aspru 
decât mă judec eu pentru că le-am lăsat să-mi scape. 

Jean-Guy înţelese că ăsta era adevărul. Deja se vedea efectul 
greutăţii apăsătoare a responsabilităţii. A vinovâăţiei. A fricii. 

Simţea anxietatea crescând până aproape de panică pe 
măsură ce şeful se străduia să recupereze restul drogurilor. 

Nu trebuia decât să se uite la ridurile din jurul gurii lui 
Gamache. La cutele dintre sprâncene. La mâinile care, chiar şi în 
timpul unei conversații banale, se încordau ca sub efectul unei 
dureri fizice. 

Glonţul a plecat deja, spusese Cournoyer. lar acum, constata 
Beauvoir, îşi atinsese ţinta. 

— Le vom găsi, patron. 

— Trebuie. 

Vorbise cu o hotărâre rece şi Jean-Guy se întrebă până unde 
era dispus Gamache să meargă pentru a-şi atinge scopul. Dar 
apoi îşi aminti de discuţia lor. Despre Amelia Choquet. Şi încetă 
să se mai întrebe. 

— Mergem spre casă? întrebă Beauvoir, îndreptând maşina 
spre Three Pines. 

— Spre casă, da. Dar nu a noastră. Cel puţin deocamdată. 

e 

Jumătate de oră mai târziu, erau la Casa Saint-Remy. 

Asistenta-şefă îi salută şi îi invită în biroul ei. 

— Cu ce vă pot ajuta? Ziceţi că sunteţi de la poliţie? 

Vorbea în engleză şi cei doi ofiţeri de poliţie se grăbiră să 
schimbe limba. Cât timp o aşteptaseră la recepţie, Beauvoir 
luase o broşură şi aflase că acolo era un cămin pentru vârstnici 
anglofoni. Unul dintre puţinele unde serviciile oferite erau, în 
principal, în limba engleză. 

Spre finalul vieţii, chiar şi cei bilingvi preferau să-şi trăiască 
restul zilelor în limba maternă. 

— Oui, răspunse Beauvoir. Am dori să ştim mai multe despre 
moartea Berthei Baumgartner. 

— Contesa? 

— Baroana, preciza Gamache. 

— De ce? S-a întâmplat ceva? 

— Vrem doar să vă punem câteva întrebări, spuse Beauvoir. 
Din ce cauză a murit? 

Asistenta-şefă se uită în calculator şi, după o clipă, răspunse: 

— Insuficienţă cardiacă. 

Îşi luă ochelarii de pe nas şi se întoarse spre ei. 

— E destul de vag, recunosc. Cauza decesului este aproape 
întotdeauna insuficienţă cardiacă. Dacă rudele nu cer o 
autopsie, cam asta scrie medicul. Oamenii de aici sunt bătrâni şi 
fragili. Inima lor pur şi simplu încetează să mai bată. 

— Era de aşteptat? întrebă Beauvoir. 

— Păi, aproape întotdeauna este de aşteptat, dar în cazul 
acesta a fost o surpriză. Nu era bolnavă. Pur şi simplu s-a culcat 
şi nu s-a mai trezit. Genul de moarte la care visăm aproape toţi. 

— Avea mulţi vizitatori? 

— Copiii dumneaei treceau s-o vadă, dar lucrează şi era mai 
greu. 

Beauvoir ştia să descifreze ce nu se spunea. Nu veneau prea 
des. 

— Dar o căutau frecvent la telefon, adăugă asistenta-şefă. 
Spre deosebire de unii pensionari de-aici, madame Baumgartner 
avea o familie care se interesa de ea. Numai că nu puteau s-o 
viziteze atât de des pe cât ar fi vrut. 

— Şi în ziua în care a murit? 

— Trebuie să verific. 

— Vă rog, spuse Gamache. 

O urmară până la biroul de la recepţie, unde aveau un 
registru pentru vizitatori. 

Asistenta răsfoi până la data decesului. Pagina era goală. 

— Joseph? strigă ea spre un bărbat de vârstă mijlocie care se 
apropie. Domnii sunt de la Sûreté. Se interesează de madame 
Baumgartner. 

— Contesa? 

— Baroana, îl corectă Beauvoir care se surprinse încă o dată 
apărându-i titlul. Lucraţi la recepţie? 

— Oui. 

— Avea mulţi vizitatori? 

— Non. Copiii treceau s-o vadă din când în când. Mai ales în 
weekenduri. Şi tânăra, desigur. Se străduia întotdeauna să 
treacă s-o vadă. 

— Care tânără? întrebă Beauvoir. Aveţi numele ei? 

— Da, desigur, răspunse asistenta întorcându-se la biroul ei. 
Ea este cea pe care am sunat-o când împărăteasa... 

— Baroana, interveni Gamache. 

— ...a murit. Da, l-am găsit, spuse ea din nou din faţa 
calculatorului. Katie Burke. 

— Puteţi să-mi spuneţi cum se scrie? întrebă Beauvoir 
scoţându-şi carneţelul. 

Nu vedea ce legătură putea fi între moartea naturală a unei 
bătrâne dintr-un cămin care, cel puţin la prima vedere, era bine 
întreţinut şi moartea fiului ei care survenise cu o lună şi ceva 
mai târziu. Totuşi, îşi notă informaţia. 

— De ce i-aţi telefonat când a murit madame Baumgartner? 
întrebă Gamache. N-aţi reuşit să luaţi legătura cu familia? 

— Nici n-am încercat. 

— De ce nu? 

— Pentru că numele lui mademoiselle Burke era primul pe 
lista persoanelor de contact. Inaintea copiilor. 


VP - 216 


Capitolul 26 


— Unde ţi-e şeful, puţă bleaga? 

— Acasă, stă cu Ray-Ray, spuse Jean-Guy dându-i castronul cu 
salată lui Olivier, care stătea lângă el la masa lungă din 
bucătăria Clarei. 

Faptul că începuse să răspundă la apelativul „puţă bleagă” i 
se păru puţin îngrijorător lui Jean-Guy, deşi auzise şi insulte mai 
rele. De la criminali, de la psihopaţi ori de la Ruth. 

— Acum se ocupă de copii mici? Asta-i treabă pentru fătuci de 
14 ani, comentă Ruth. Şi-a atins potenţialul maxim, după câte 
văd. 

Iniţial, când îl invitase Clara la cină, Jean-Guy se gândise să 
refuze. Era obosit, iar afară se întunecase şi era frig. 

Însărcinase un inspector să o găsească pe această Katie 
Burke, apoi se apucase să citească rapoartele care continuau să 
vină. A doua zi dimineaţă, la prima oră, urma să se întoarcă la 
Montreal. Deocamdată însă nu voia decât să moţăie în faţa 
focului, cu picioarele sprijinite pe un taburet. 

Dar apoi Annie şoptise cuvintele magice. 

Coq au vin. 

În casa familiei Gamache circula un zvon: Olivier preparase 
celebrul său fel de mâncare şi îl ducea la Clara. 

— Madame, să nu te joci cu mine. 

— Şi la desert? Îngheţată cu caramel sărat... şopti ea cu 
respiraţia caldă şi proaspătă la urechea lui Jean-Guy. 

— Nuuu, gemu el. 

— „Şi smochine prăjite. 

— Bine, mă bag, spuse el ridicându-se în picioare. Vii şi tu? 
strigă spre birou înainte să se îndrepte spre uşa din faţă. 

Cum nu primi niciun răspuns, se întoarse. 

— Patron? 

Armand se uita în ecranul calculatorului, cu o carte deschisă 
alături. 

— Ce faci? 

— Încerc să traduc ceva. Nu-i aşa, mein Liebling? 

Cu Honore pe genunchi, Gamache citea, consulta, clipea ca 
să-şi limpezească vederea înceţoşată şi lua notițe într-un 
carneţel. 

— Coq au vin, anunţă Reine-Marie, oprindu-se la uşă, lângă 
Jean-Guy. 

— Ahh, deci zvonul se confirmă. Dar noi avem deja planuri 
pentru cină, nu-i aşa? adăugă el uitându-se la nepoţelul său. 
Cartofi dulci. Mi-am. Poate puţin avocado. Miam-miam. Şi o 
chestie gri despre care se spune că ar fi carne. 

Apoi ridică ochii spre ei. 

— Duceţi-vă. Noi ne descurcăm. Nu-i aşa, meyn tayer? 

— Ah, aici erai, zise Annie, deja îmbrăcată cu paltonul şi 
venind să-şi sărute fiul. Să nu cumva să-l laşi să facă vreo 
prostie. 

— Vorbeşti cu Honoré, nu? întrebă Armand. 

— Da. 

— Sigur nu vrei să vii cu el la Clara? insistă Reine-Marie. 

— Non, Merci, răspunse Armand. Am planificat deja totul. 
Cina. O baie. Un film. O carte. Ceva lupte greco-romane... 

— Ai de gând să-l şi culci la un moment dat? se interesă Jean- 
Guy. 

— Într-un final. Poate. 

— Tată... îl avertiză Annie. 

— Bine, fie. Dar o să citim o carte, de acord? îl întrebă el pe 
băieţel. Şi am să recit Waufragiul lui Hesperus: Goeleta 
Hesperus, prin marea-nvolburată... 

— Doamne Dumnezeule, făcu Jean-Guy. Fugiţi! Scapă cine 
poate. 

— Şi Honore? întrebă Annie cu prefăcută disperare. 

— Las că facem altul. Fugi, femeie, ce mai stai? 

Armand dădu ochii peste cap, iar Reine-Marie izbucni în râs, 
întrebându-se ce s-ar întâmpla dacă cineva l-ar provoca să 
recite până la sfârşit această poezie plictisitoare, din care el ştia 
doar primele versuri. 

— Ai de lucru? întrebă ea arătând cu capul spre calculator. 

— Puțin. 

— Vrei să rămân? întrebă Jean-Guy. 

— Şi să ratezi /e coq au vin? 

— O să fie şi Ruth acolo. Se cam anulează una pe alta. 

— Myrna a făcut piureul ei de cartofi, spuse Reine-Marie. 

— Eşti pe cont propriu, îi strigă Jean-Guy lui Armand, chiar 
când îi izbi în plin un curent de aer rece. 

Annie, Reine-Marie şi Jean-Guy se întoarseră şi strigară: 

— Închide uşa. 

Un refren mai bine cunoscut decât imnul naţional. 

— Frate, e un ger afară... se auzi cineva spunând în timp ce 
bătea din picioare. Şi asta mică, îl auzi Armand pe Benedict 
zicând, nici nu se grăbeşte să facă... să-şi facă nevoile. 

Armand zâmbi. Benedict nu îndrăznise să spună „caca”, nici 
măcar „pipi”. Ştia că tânărul se referea la Gracie şi Armand îl 
compătimi. El însuşi petrecuse multe seri geroase afară, 
rugându-se de micuța creatură să facă şi altceva, nu doar să-l 
fugărească pe Henri. 

Cât timp aştepta să-i fie returnată camioneta, Benedict se 
angajase să scoată câinii la plimbare în schimbul mesei şi al 
adăpostului. 

Armand avea sentimentul că îi rămâneau datori lui Benedict. 

— Am să-ţi aduc şi ţie ceva, îi promise Reine-Marie sărutându- 
| pe Honore pe creştetul capului, după care puse mâinile pe 
obrajii lui Armand şi îl sărută pe buze. Meyn tayer, îi şopti ea. 

El zâmbi. 

— E în germană? se interesă ea aruncând o privire spre ecran. 

— Da. Durează ceva să citesc. 

— Încă te supără ochii? îl întrebă Reine-Marie examinându-i 
ochii injectaţi. 

— Germana mea e cam ruginită. 

— Ruginită? Aşa se spune în germană la „inexistentă”? 

Armand râse. 

— Cam aşa ceva. 

Reine-Marie se uită din nou la ecran. 

— E lung. De unde-l ai? 

— De la un poliţist din Viena. 

Femeia îşi legă fularul la gât. 

— Pe curând! 

— Distracţie plăcută! 

Se întoarse la calculator şi, aplecându-se peste Ray-Ray, care 
mirosea a bebeluş, începu să citească despre o familie care se 
destrăma. 

Jean-Guy se uita la bucăţelele fragede de pui cu ciuperci, la 
sosul gros şi aromat, aflat lângă un munte de cartofi. 

Bătuţi, insista Myrna. Nu doar zdrobiţi. 

li era atât de foame, încât simţea că o să înceapă să plângă. 

— Vasăzică e adevărat ce se spune, comentă Ruth. Fiul 
Baroanei a fost omorât. 

Inainte de masă, Jean-Guy le luase deoparte pe Clara şi pe 
Myrna şi le povestise. Vestea se răspândise, bineînţeles, pe 
măsură ce soseau şi ceilalţi. 

— Am crezut că minţi, îi spuse Ruth Myrnei. 

— De ce-aş minţi în legătură cu aşa ceva? 

— De ce spui că biblioteca ta este o librărie? întrebă Ruth. 
Minţi aşa cum respiri. 

— Dar este o librărie, protestă Myrna exasperată. Să nu crezi 
că nu văd când pleci cu cărţile ascunse sub palton. 

— O, sunt atâtea lucruri pe care nu le vezi, replică Ruth. 

— Cum ar fi? 

— Cum ar fi Billy Williams. 

— Ba îl văd. Îmi deszăpezeşte aleea şi maşina. 

— Mie nu-mi deszăpezeşte maşina, murmură Clara uitându-se 
la Olivier şi zâmbind amândoi. 

— Ce vrei să insinuezi? întrebă Myrna. E un om amabil, atâta 
tot. 

— Atunci de ce nu e aici? ripostă Ruth. 

— Aici? spuse Myrna uitându-se în jur. De ce să fie aici? Avem 
ceva de reparat? o întrebă ea pe Clara. 

— Eu aş zice că da, răspunse Ruth, iar Rosa dădu din cap 
lângă ea. 

— Hai să schimbăm subiectul, interveni Reine-Marie. 

— Păi, dacă nu putem vorbi despre crimă şi despre 
prejudecățile bibliotecarei aici de faţă... începu Ruth. 

— Prejudecăţi, eu? Eu nu am... 

— Astăzi am văzut unul dintre tablourile tale, interveni Jean- 
Guy, spunând primul lucru care îi veni în minte. 

— Ba ai prejudecăţi şi ştii bine că ai, insistă Ruth. Vezi doar 
aparențele şi pe urmă emiţi judecăţi de valoare. Billy Williams 
nu este doar un om bun la toate. 

— Unul dintre tablourile mele? Serios? Unde? 

— O reproducere, de fapt, răspuns Jean-Guy. Numerotată. 

— Râde ciob de oală spartă, replică Myrna. Pentru tine, 
Baroana n-a fost niciodată decât o femeie de serviciu. Măcar 
ştiai cum o cheamă? 

— Când îi ceri mâna lui Gabri? îl întrebă Annie pe Olivier, 
deschizând un alt subiect de conversaţie. Abia aşteptăm cu toţii. 

— Ce să mai zic eu? interveni Gabri. Dacă mai aşteaptă mult, 
n-o să mai încap în rochia de mireasă. 

— lată şi răspunsul, zise Olivier. 

— Dacă nu ştii numele unei persoane, nu înseamnă neapărat 
că nu îţi pasă, spuse Ruth. 

— Şi ţie ţi-o fi păsat, i-o întoarse Myrna. Măcar ai ştiut c-a 
murit? 

— Am văzut tabloul tău acasă la Anthony Baumgartner, 
interveni Jean-Guy ridicând vocea. 

— Mortul? întrebă Clara. 

— Hei, parcă n-aveam voie să vorbim despre crimă, sări Ruth. 
Nu-i corect. 

— Nu vorbim despre crimă, zise Jean-Guy. Eu vorbesc despre 
artă. 

— Tu? exclamară la unison Annie, Gabri, Olivier, Clara, Myrna, 
Ruth şi chiar Reine-Marie. 

Rosa păru alarmată. Dar rațele par adesea aşa. Şi adesea din 
motive întemeiate. 

— Ce? ripostă Jean-Guy. Sunt un om cult. 

— Cu K mare, replică Annie bătându-l uşurel cu palma peste 
mână. 

— Exact, spuse el. Merci. 

Toţi începură să râdă, apoi Myrna se întoarse către Ruth. 

— Îmi pare rău că te-am repezit în legătură cu Baroana. Dare 
urât să spui despre oameni că au prejudecăţi. 

— Nu despre „oameni”, preciză Ruth. Despre tine. Doar 
pentru că eşti o oală spartă nu înseamnă că nu... 

— Ce sunt? 

— Ce tablou avea? întrebă Reine-Marie. 

— Cel cu... făcu Jean-Guy arătând cu capul spre Ruth. Nu 
originalul, bineînţeles. 

— Nu, noi suntem privilegiați că avem originalul aici, comentă 
Reine-Marie. 

— Eu mă refeream la tabloul original, preciză Jean-Guy. 

— Ah, da? întrebă Reine-Marie şi zâmbi. 

— O, aşa e, zise Clara. | l-am făcut cadou Baroanei. Uitasem. 

— Annie are dreptate, să ştii, i se adresă Gabri lui Olivier. Ai 
face bine să pui marea întrebare mai repede, dacă vrei un soţ 
încă tânăr. N-o să am la nesfârşit 37 de ani. 

— Hm, ai 37 de ani de ceva timp deja, comentă Olivier. 

— Presupun că i l-a dat fiului ei, spuse Clara. Ce tragedie... 
Aveţi idee cine l-a omorât? O, scuze, nu se discută aşa ceva la 
masă. 

Deşi nu ar fi fost prima oară când, adunaţi în jurul mesei, la 
lumina pâlpâindă a lumânărilor, ar fi discutat despre crime. 

e 

— Ei bine, Ray-Ray, murmură Armand luând de pe nas 
ochelarii de citit şi trecându-şi mâna peste ochii obosiţi. Ce 
înţelegi tu din toate astea? 

Mâncaseră şi îi făcuse şi baie lui Honoré, iar acum stăteau pe 
canapeaua din living, în faţa şemineului. Armand citea 
traducerea aproximativă pe care o făcuse după e-mailul trimis 
de Kontrollinspektor. Honore, îmbrăcat în pijamaua preferată, 
cea cu ursuleţi, se odihnea la pieptul bunicului, flancat de Henri 
de o parte şi Gracie de cealaltă parte, pe canapea. 

Honore ştia exact ce să înţeleagă. Chiar dacă nu pricepea 
cuvintele, percepea vibraţiile calde şi profunde venite dinspre 
bunicul său. Absorbea fiecare cuvânt. 

Erau deci în armonie. 

O armonie plăcută. 

Apucând mâna mare care îl ţinea cu fermitate, băieţelul simţi 
o mângâiere blândă. Şi un sărut pe creştet. 

Şi simţea un miros familiar. Mirosul bunicului. 

În timp ce bunicul citea despre un motiv de crimă. 

Apoi Armand puse carneţelul deoparte şi urcă la etaj să-l 
culce pe Honoré. Îi citi din Winnie the Pooh şi Honore adormi 
ascultând aventurile ursuleţului şi ale prietenilor săi: Tigger, Roo 
şi Piglet. Şi Christopher Robin. În Pădurea de o sută de acri. 

e 

— Chiar şi-acum mi se face pielea de găină, zise Reine-Marie 
uitându-se la tabloul original din atelierul Clarei. 

— Era să fac infarct, mărturisi Jean-Guy. Când am văzut-o pe 
Ruth acasă la Baumgartner. Atârnând deasupra şemineului. 

— Probabil că sunt multe reproduceri în circulaţie, spuse 
Reine-Marie. A fost marele tău succes. Lucrarea cu care ai dat 
lovitura. 

— Nu, răspunse Clara contemplându-şi capodopera. Galeria 
de artă abia a vândut câteva tablouri. Deşi a făcut multe 
reproduceri. Oamenilor le place să se uite la tablou. Apoi îşi iau 
tălpăşiţa. Pe bune, cine ar vrea să aibă aşa ceva acasă? adăugă 
ea arătând spre şevalet cu lingura plină de îngheţată. 

— Anthony Baumgartner, se pare, remarcă Jean-Guy. 

Se uitară toţi trei la femeia acră şi bătrână din tablou, apoi se 
dădură înapoi şi se uitară prin uşa atelierului Clarei la bătrâna 
acră de la masa din bucătărie. 

Ruth continua să se certe cu Myrna. De data asta, se pare, pe 
tema patiseriei franţuzeşti. 

— De-aia li se spune „găluşte”, o auziră pe bătrână spunând. 

— Găluştele din supă? Pe bune? se mira Benedict. 

— Nu, nu chiar, spunea Myrna. C-h-o-u-x. Nu găluşte. 

— N-are niciun sens. 

Cei trei reveniră la tabloul atârnat pe peretele studioului. 

— Mă întreb ce ne spune lucrul ăsta despre victimă, spuse 
Reine-Marie. Faptul că l-a atras acest tablou. 

— În afară de faptul că avea gusturi rafinate în materie de 
pictură, vrei să zici? întrebă Clara. 

— Dar nu pe el l-a atras, o corectă Jean-Guy. Ci pe mama lui. 
Ziceai că ea şi l-a dorit. Apoi i l-a dăruit lui. 

— lar el l-a atârnat pe perete, insistă Reine-Marie. Nu l-a 
ascuns la subsol. 

— Adevărat, recunoscu Jean-Guy fără să-şi ia ochii de la Ruth 
de pe pânză. Credeţi că Baroana a înţeles semnificaţia acestui 
tablou? Că e vorba despre speranţă, nu despre amărăciune? 

Ele se uitară la Jean-Guy cu o surprindere nedisimulată şi, i se 
păru lui, uşor jignitoare. Annie se apropie de soţul ei şi îl 
cuprinse cu braţul de talia uşor împlinită. 

— O să facem din tine un fan al artei, îl ameninţă ea. 

— Fan, repetă el. Asta nu era un fel de îngheţată italienească? 

— Tu nu iei parte la conversaţia care trebuie, replică Annie. 
Cred că o vrei pe cea de-acolo. 

Arătă spre trioul format din Myrna, Ruth şi Benedict. Care 
acum discutau despre diferenţa dintre semafor şi petit four”. 

— Nu, mulţumesc, spuse Jean-Guy. De altfel, ştiu tot ce am 
nevoie să ştiu despre artă. Chiaroscuro. 

Rostise cuvântul cu un aer triumfător, de parcă ar fi declarat 
deschise Jocurile Olimpice sau ar fi lansat o navă la apă. 

— Poftim. E singurul jargon din domeniul artistic pe care îl 
posed, dar dau pe spate pe oricine. 

— Ce cuvânt era ăla? întrebă Gabri, care mai scotea îngheţată 
din congelator. 

— Te rog, nu-i spune, insistă Olivier. 

— A mai rămas ceva de mâncare? întrebă Reine-Marie 
îndreptându-se spre bucătărie. Aş vrea să-i duc şi lui Armand. 

Olivier arătă o caserolă de pe blat, plină cu coq au vin şi 
piure. 

— Ţi-am pregătit deja. 

— Merci, mon beau. 

— Deci, îi explica Ruth lui Benedict, dacă îţi oferă cineva un 
semafor, nu-l mânca. 

— Dar un petit four? 

— Pe ăla mi-l dai mie. 

Benedict clătina din cap, în timp ce Myrna şi Rosa, 
nedumerite, urmăreau toată scena. 

Jean-Guy îl bătu pe Benedict pe umăr. 

— Vino să mă ajuţi la vase. 

Jean-Guy le spăla, iar Benedict le ştergea. 

— De ce ai minţit? întrebă Beauvoir cu glas scăzut. 

— In legătură cu ce? întrebă Benedict luând un pahar ud şi 
cald. 

— In legătură cu prietena ta. 

— A, asta. 

— Spune-mi adevărul, insistă Jean-Guy. 

— Contează? întrebă Benedict. 

— Anchetăm o crimă. Totul contează. Mai ales minciunile. 

— Dar omul care a murit n-are nicio legătură cu mine. 

— Eşti sigur? întrebă Beauvoir. Trebuie să execuţi un 
testament în care el era unul dintre principalii moştenitori. A fost 
omorât la câteva ore după citirea testamentului. Cadavrul lui a 
fost găsit într-o casă abandonată unde ai fost găsit şi tu. Te-ai 
aflat acolo în acelaşi timp cu el. 

Beauvoir îl lăsă să digere aceste cuvinte. 

— Dar n-am ştiut, se apără Benedict. 

— Şi de unde ştiu că nu minţi? Din nou? 

ÎI privi pe Benedict direct în faţă. 

— Înţelegi acum de ce contează să spui adevărul? Poate că nu 
minciuna în sine contează, dar asta ne arată că ceea ce spui nu 
este întotdeauna demn de încredere. Că tu nu eşti întotdeauna 
demn de încredere. 

— Ba sunt, spuse Benedict căruia obrajii i se făcuseră roşii ca 
focul. Eu nu mint. De obicei. Dar... nu-mi place s-o spun cu voce 
tare. 

— Ce? 

— Că m-a părăsit. Că ne-am despărţit. E prea curând. 

— Au trecut deja două luni. 

— De unde ştii? 

— Sunt şeful interimar al secţiei Omoruri de la Sûreté du 
Quebec, răspunse Jean-Guy întinzându-i lui Benedict o farfurie 
plină de spumă. Tu chiar credeai că n-o să ne interesăm? 

— Atunci înseamnă că trebuie să ştiţi că relaţia mea nu are 
nicio legătură cu ce s-a întâmplat. 

— A, da? L-ai minţit şi pe monsieur Gamache când te-a 
întrebat de ce te-ai dus la fermă seara trecută. Ai spus că îţi era 
dor de prietena ta şi voiai să te întorci acasă. Dar nu era 
adevărat, nu? 

Benedict se concentră pe paharul pe care îl ştergea. 

— Ba este adevărat. Parţial. Nu ştiţi cum e să ai inima frântă 
şi să fii înconjurat de oameni fericiţi. 

Se uită la Jean-Guy. 

— Tu. Soţia ta. Ray-Ray. Monsieur şi madame Gamache. Voi 
aveţi tot ce îmi doresc eu, tot ceea ce mi-am dorit întotdeauna. 
Şi am pierdut. Era insuportabil. Mă durea prea tare. A trebuit să 
plec. 

Benedict privea cu ochi mari. Rugători. 

Ce imploră? se întrebă Jean-Guy. /nțe/egere? lertare? 

Nu, îşi zise el. Vrea ce voiam şi eu când aveam inima frântă. 
Vrea să nu mai zgândăr rana. 

— hteleg, spuse el. Dar gata cu minciunile, bine? 

— Promit. 

Beauvoir se întoarse spre tânăr şi îl privi drept în ochi. 

— De ce crezi că te-a desemnat madame Baumgartner 
executor? 

— Nu ştiu. 

— Nu se poate să nu te fi gândit. Haide, Benedict. De ce-ar 
face-o? Probabil ai cunoscut-o. 

— N-am cunoscut-o. Vă jur. N-am întâlnit-o niciodată pe 
femeia asta. Pe Baroană. Puteţi să mă puneţi la detectorul de 
minciuni. Mai există aşa ceva? Am s-o întreb pe Ruth. 

Beauvoir oftă. 

— Ruth fabrică minciuni pe bandă rulantă. Nu ştie nimic 
despre metodele de detectare. 

— Dar în mod normal n-ar trebui să recunoşti ceva ce faci 
chiar tu? întrebă Benedict. 

Jean-Guy trebui să accepte că era o observaţie perspicace. ŞI 
corectă. Ruth era expertă în minciuni. Adevărul era uneori ceva 
care o ocolea. Şi poate îl ocolea şi pe acest tânăr plăcut. 

Din cealaltă parte a camerei, Clara urmărea discuţia dintre 
Jean-Guy şi Benedict. 

— La ce te gândeşti? o întrebă Reine-Marie. 

— Că mi-ar plăcea să-l pictez pe tânărul acesta. 

— De ce? 

— Are ceva... un nu ştiu ce. E transparent şi totodată... cum 
se zice? 

— Greu de cap? sugeră Reine-Marie. 

Clara izbucni în râs. 

— Hm, da. Şi totuşi... 

Și totuşi, se gândi Reine-Marie, privindu-şi oaspetele. Şi totuşi, 
nu. 

La plecare, Ruth îi făcu un cadou lui Jean-Guy. 

— O carte de poezii. Una care s-ar putea să-ţi placă. Dar să nu 
i-o citeşti finului meu. 

— De ce nu? întrebă acesta mijind ochii. 

— Vei vedea. 

— E una de-ale tale? întrebă Annie privind cadoul ambalat 
într-un ziar vechi. 

— Nu. 

— Una de-ale mele? întrebă Myrna. 

— Nu-i treaba ta, i-o tăie Ruth. 

— Pun pariu că aşa e, murmură Myrna în timp ce-şi punea 
cizmele în picioare. 

În faţa uşii, cele două femei se îmbrăţişară şi Myrna se oferi 
să o însoţească pe Ruth până acasă. 

— O conducem noi, se oferi Olivier. 

Din întunericul de-afară, chiar înainte să închidă uşa în faţa 
frigului muşcător, Clara îl auzi pe Gabri spunând: 

— la uite! Un sloi de gheaţă. Vino, Ruth. Are numele tău pe el. 

— Homalăule. 

— Cotoroanţo. 

Şi chiar când se închise uşa, o voce moale, adormită: 

— Fuck, fuck, fuck. 


Armand îi întâmpină la uşă. 

— V-aţi distrat bine? 

— A venit şi Ruth, răspunse Jean-Guy. 

Armand zâmbi. Cu un aer înţelegător. 

— Probabil că ai mâncat deja, spuse Reine-Marie. Dar în caz 
că îţi este încă foame... 

Îi oferi caserola. 

— O, mi-ai salvat viaţa. Muream de foame. 

Armand îşi sărută soţia şi se duse cu caserola în bucătărie. 

— Ai reuşit să traduci e-mailul? întrebă Jean-Guy. 

— Da, cred că da. Esenţialul, în orice caz. 

— Adică? 

Armand se pregătea să-i răspundă, dar observă că Annie îşi 
aştepta soţul. 

— Îţi spun mâine-dimineaţă. Pot să vin la Montreal cu tine? 

Era o întrebare retorică, dar, spre surprinderea lui, Jean-Guy 
ezită. 

— Nu e nevoie, spuse Armand. Sunt sigur că altcineva... 

— Non, non, bineînţeles că te duc. Doar că după aceea nu mă 
mai întorc aici şi în plus am o întâlnire la prima oră. Trebuie să 
plecăm devreme. 

— Pot să vă duc eu, domnule, se oferi Benedict, cu capul 
băgat în frigider, de unde ieşi cu o tartă în mână. 

— Cu condiţia să mă lăsaţi să conduc maşina dumneavoastră. 
Chiar am nevoie de haine curate şi, oricum, trebuie să trec pe la 
mine, poate are nevoie de ceva vreunul dintre locatari. Pe urmă, 
pot să vă aduc înapoi. Poate e gata şi camioneta mea până 
atunci. 

— Ar fi perfect, răspunse Armand. Merci. 

— De ce te duci la Montreal? întrebă Reine-Marie. 

— lau prânzul cu Stephen Horowitz. 

Se întoarse spre Jean-Guy şi adăugă: 

— De la Horowitz Investment. 

Jean-Guy încuviinţă. Firma la care lucra Hugo Baumgartner. 

Annie şi Jean-Guy le uraseră tuturor noapte bună, iar Benedict 
plecă în camera lui cu o felie imensă de tartă şi un pahar cu 
lapte. 

— Trebuie să fi fost un om interesant acest Anthony 
Baumgartner, comentă Reine-Marie, care pusese la încălzit 
porţia de coq au vin. 

— Ce te face să spui asta? 

— Jean-Guy ne-a spus că avea tabloul Clarei în birou. 

— Da. Foarte neaşteptat. 

Armand se gândi la mesajul pe care încercase toată seara să-l 
traducă. 

La fel ca tabloul, era impregnat de amărăciune. Dar şi de 
speranţă. Diferită totuşi de cea din tabloul Clarei. 

Era o speranţă de răzbunare. De revanşă. Duhnea a lăcomie. 
Şi megalomanie. Şi o convingere imensă: aceea că altcuiva i se 
va întâmpla ceva oribil. 

Şi se întâmplase. 

Speranţa în sine nu era neapărat de bine. Sau ceva bun. 

Armand se întreba ce vedea Baumgartner când stătea în faţa 
tabloului şi se uita în ochii Fecioarei. 

Izbăvire sau permisiunea de a avea resentimente? 

Poate că, în figura aceea, o vedea pe mama lui. Privindu-l de 
sus, cu asprime. 

În toată nebunia şi mania grandorii ei, dezamăgirea şi 
îndreptăţirea. 

Poate că vedea ce se întâmplă când falsele speranţe se 
transmit din generaţie în generaţie. 

Poate că de-asta îi plăcea. 

Poate că se vedea pe el însuşi. 

— Du-te şi culcă-te, o îndemnă el pe Reine-Marie. Vin şi eu 
imediat. Mai am puţin de lucru. 

— Atât de târziu? 

— Honore a vrut să vadă Terminator 2 şi pe urmă am dat o 
raită pe la cazinou, aşa că nu prea am avut timp să lucrez. 

— Eşti un mare caraghios, spuse ea sărutându-l, apoi îşi trecu 
degetul peste cicatricea de pe tâmpla lui. Să nu stai prea mult. 

Îşi luă ceaiul, dar lăsă în urma ei un miros delicat de muşeţel 
şi trandafiri de grădină, amestecat cu aroma puternică, bogată 
de cog au vin. Rămas în bucătărie, Armand închise ochii. Apoi îi 
deschise din nou şi se îndreptă spre birou. 

Henri şi Gracie veniră după el şi se tolăniră sub masa de 
lucru. Armand introduse parola şi constată că în sfârşit se 
descărcaseră fotografiile şi înregistrările video pe care le 
accesase. 

e 

Amelia şi Marc se despărțiseră devreme. 

Acum se întunecase. Era momentul în care ieşeau din 
apartamentele închiriate şi din pensiuni oamenii flămânzi. La 
vânătoare. 

Pe alei şi străduţe lăturalnice, în parcări şi clădiri abandonate, 
pusese tot timpul aceeaşi întrebare. 

— Unde îl găsesc pe David? 

De câteva ori, avusese impresia că vede un licăr de interes, 
un semn de recunoaştere, dar când insista - „Unde este? Cum 
pot să dau de el?” -, i se întorcea spatele. 

Atrăsese totuşi un grup alcătuit în principal din femei tinere. 
Prostituate. Transsexuali. Majoritatea narcomane înrăite. Care 
furau, sugeau şi frecau orice pentru o doză. 

Veneau la ea pentru că nu le cerea nimic. Şi ştia să se lupte. 
Se bătuse. Şi câştigase. 

Ele nu ştiuseră că era posibil să ripostezi. 

Dar acum ştiau. 

e 

Armand se uita la fotografiile cu Amelia, făcute cu câteva ore 
mai devreme. 

De la distanță. 

Într-una dintre ele făcea un gest. Se ţinea de antebraţ în ceea 
ce, presupunea el, era un semn obscen relativ comun. Işi 
imagina şi cuvintele care îi ieşeau din gură. 

Se uită mai de-aproape. 

Era neîngrijită. Cu părul nespălat. Cu hainele murdare. Partea 
de jos a pantalonilor era îmbibată de zloată. 

Încercă în zadar să-i vadă ochii. Pupilele. 

Apoi, cu un clic, porni înregistrarea video. 

e 

— Ştii, nu-i aşa, cap sec? mârâi ea. Ştii unde-i David. 

— Ce ai cu el? 

— Nu-i treaba ta. Spune-mi, altfel îţi rup braţul. 

Dealerul îi întoarse spatele. 

In spatele Ameliei se formase un semicerc de femei tinere. 
Aproape nişte fetiţe. 

— Nu-mi întoarce spatele, secătură ce eşti! 

Amelia se mişcă fulgerător. Mult mai iute decât ar fi putut s-o 
facă dealerul drogat. Il lipi de zid. Apoi, apucându-l de braţ, i-l 
răsuci la spate. l-I smuci în sus cu o mişcare bruscă, exersată. 

Bărbatul scoase un urlet care îi împrăştie pe cei din jur. Cei 
care priveau de pe margine fugiră în toate direcţiile. 

Dealerul, aproape un băietan, căzu plângând. Braţul îi atârna 
într-un unghi absolut nefiresc. 

— Acum piciorul. Pe urmă gâtul, spuse Amelia. 

Se aplecă lângă el şi îşi ridică mâneca, arătându-i antebraţul. 

— David. Unde-i David? 

e 

Armand se muta de colo colo, ca şi când, dacă schimba 
poziția, putea să vadă mai bine. 

Dar corpul ei îi bloca vederea şi, cu toate că înregistrarea 
avea sunet, fata era cu spatele, iar Gamache nu auzea prea 
bine. 

O văzu ridicându-se şi întorcându-l pe bărbat cu piciorul. 

Il auzi urlând de durere. Apoi Amelia şi gaşca ei ieşiră din 
cadru. Tinerii care fuseseră alături de dealer se îndepărtară. Şi o 
urmară pe Amelia. 

Armand miji ochii şi se încruntă. Apoi se duse la începutul 
înregistrării şi o urmări de mai multe ori. Până când îi atrase 
atenţia un detaliu. 

Opri derularea, apoi mări imaginea, care deveni tot mai puţin 
clară. Dar el o mări în continuare. Se apropie cu faţa de ecran 
până când îl atinse cu nasul. 

Fata nu doar făcea un gest cu antebraţul. Privind mai atent, 
Armand observă că avea braţul dezgolit. 

La minus 20 de grade, Amelia îşi ridicase mâneca jachetei şi a 
puloverului ca să i se vadă pielea. Nu-i veneau în cap decât 
două motive pentru care ar fi făcut aşa ceva. 

Ca să-şi injecteze heroină, ceea ce nu se întâmplase. Sau să 
arate ceva cuiva. 

Şi mai era ceva. Tatuajele ei. Armand le mai zărise ieşind de 
sub manşetele uniformei, dar nu le văzuse niciodată în 
întregime. Acum le vedea. 

Lucrătura părea fină, rafinată. Nu erau desene. Doar cuvinte 
întrepătrunse, care se întindeau pe toată lungimea braţului. Deşi 
nu reuşi să le descifreze, observă că unele cuvinte şi expresii 
erau în latină. Altele în greacă ori în franceză şi engleză. 

Ai fi zis că trupul ei era o veritabilă piatră din Rosetta, care 
conţinea codul, cheia Ameliei. 

Îi păru rău că nu ştia să descifreze ce scria acolo. 

Dar era ceva care sărea în ochi. Ceva scris cu litere groase pe 
pielea ei. În comparaţie cu celelalte cuvinte gravate fin, părea 
mai degrabă un graffiti. 

Se uită mai de-aproape. Apoi se îndepărtă de ecran, sperând 
că distanţa îi va oferi o perspectivă mai bună, la fel ca în faţa 
unui tablou. Degeaba. 

Mări din nou imaginea. Îşi blestemă vederea înceţoşată. 

Distinse un D. La ambele capete. Apoi trasă liniile cu vârful 
degetului. Încet. Trebui să se întoarcă în momentul în care îşi 
dădu seama că o luase greşit şi pătrunsese în latină sau greacă. 

V. 

A. 

DAVD. 

— David, murmură el. 

Şi alături de nume, nişte cifre. 

— Unu. Patru, mormăi el. 

Porni din nou înregistrarea şi filmuleţul - acum familiar -, rulă 
mai departe. O văzu pe Amelia folosind tehnica învățată la 
şcoala de poliţie pentru a disloca umărul dealerului. 

Apoi Amelia şi însoțitorii ei ieşiră din cadru. Impreună cu 
prietenii lui. Anturajul ei devenea din ce în ce mai numeros şi 
acum includea şi băieţi. 

Influenţa ei creştea. 

Nu durase mult. Armand ar fi trebuit să prevadă acest lucru, 
poate chiar o făcuse, dar nu voise să recunoască. 

Nu doar că lăsase stupefiante letale să ajungă pe străzile 
Quebs&cului. O mai eliberase şi pe Amelia. 

Şi Amelia făcea ce ştia mai bine. Işi impunea legea. 

— Ce pui tu la cale? şopti el. Şi cine-i David? 

Filmuleţul continuă să ruleze, dar nu mai rămăsese decât un 
morman pe jos, ca o grămadă de gunoi. 

Şi se auzeau nişte gemete. 

Chiar când era pe punctul să oprească înregistrarea, Armand 
observă o mişcare. O fetiţă cu căciulă roşie. Apăru din umbră şi 
se opri pe trotuar. Singură. Absolut singură. Apoi se întoarse şi 
ieşi din cadru. Pe urmele Ameliei. 

Se uită lung la ecran, palid la faţă. Cu gura întredeschisă. 
Îngrozit să vadă un copil singur pe străzi. 

Era atât de absorbit de această imagine, încât aproape că 
rată finalul. 

Acum observă că acolo mai era cineva. Un bărbat. Chiar la 
marginea ecranului. Se rezema de zid cu un aer aproape relaxat 
şi cu braţele încrucişate, privind în direcţia în care dispăruse 
Amelia. Şi părea căzut pe gânduri. Apoi se hotărî. Se dezlipi de 
zid şi se îndepărtă. Dar, în loc să-i urmeze pe ceilalţi, păşi peste 
dealerul care se zvârcolea de durere la pământ şi plecă în 
direcţia opusă. 

Armand se întrebă dacă nu cumva tocmai îl cunoscuse pe 
David. 

Capitolul 27 


Când Armand şi Benedict porniră spre Montreal a doua zi 
dimineaţă, Jean-Guy plecase de mult. Şi, pentru că nu era cu el, 
Armand nu îl văzuse oprindu-se în spatele clădirii şi privind în jur 
înainte să i se deschidă uşa. 

Imensa sală de conferinţe era pustie când ajunse el. 

Jean-Guy se aşeză, dar se ridică imediat. Agitat, începu să se 
plimbe de colo colo prin faţa ferestrelor. Apoi în jurul mesei. 
Oprindu-se să privească bine-cunoscutul tablou. O reproducere 
a unei lucrări clasice a lui Jean Paul Lemieux. 

Apoi îşi reluă plimbarea, uitându-se pe fereastră şi admirând 
Montrealul învăluit într-o uşoară ceaţă îngheţată. Ca un văl de 
tifon. Cu mâinile încrucişate la spate, îşi umfla obrajii, apoi 
expira. 

Acum am o familie, îşi spunea el, şi trebuie s-o pun înainte de 
toate. 

Da. De-asta se afla acolo. Nu pentru el. Nu pentru că era un 
laş. Sau un iepure fricos. Sau un căcăcios. 

Uşa se deschise şi, când se întoarse, îi văzu pe cei care îl 
interogaseră şi cu care se obişnuise deja. Care îi făcuseră oferta 
cu câteva zile în urmă. 

N-o acceptase, iar ei fuseseră nemulţumiţi. S-ar fi zis că nu 
mulţi îndrăzneau să-i refuze. 

Le explicase că înţelegea să-i rămână loial inspectorului-şef. 
lar ei îi explicaseră avantajele şi mai ales dezavantajele pe care 
le presupunea respingerea ofertei. 

Era uzură psihică, o tehnică pe care o recunoştea şi 
recunoştea şi că funcţionează. 

Stând treaz în pat noaptea trecută, în timp ce Annie dormea 
lângă el, se uitase din nou peste hârtii. Le citise şi le recitise. Ar 
fi chiar atât de rău dacă le-ar semna? L-ar învinovăţi cineva? 

Culmea ironiei, era genul de dilemă pe care în mod normal ar 
discuta-o cu Şeful. Dar nu putea. Nu de data asta. Nu acest târg. 

Bineînţeles, discutase pe larg propunerea cu Annie. Opțiunile. 
Consecințele. 


VP - 233 


Şi iată că acum se afla aici. Pe punctul de a face un lucru de 
care nu se crezuse capabil. 

După ce îşi strânseră mâinile, se aşezară. În liniştea incomodă 
care urmă, în timp ce un asistent aducea cafelele, Jean-Guy 
arătă spre tabloul de Lemieux. 

— Îmi place. 

— Mă bucur, spuse femeia. 

— O reproducere? întrebă el. 

— E chiar originalul. 

— A, făcu el. Chiaroscuro. 

Un bărbat de lângă ea zâmbi. 

— Văd că sunteţi un cunoscător. Da. Nu mulţi percep jocul de 
lumini şi umbre, de subtilităţi şi extreme... 

Beauvoir clătină din cap şi surâse. Dar, fără să ştie de ce, nu 
se gândea decât la îngheţată. 

Când sosi cafeaua - tare şi aromată -, luă o înghiţitură 
zdravănă ca să prindă curaj. Era pregătit. 

Şi ei erau pregătiţi, se pare. 

Femeia împinse în faţa lui un mic teanc de hârtii, cu un stilou 
deasupra. 

— Ne bucurăm că v-aţi răzgândit. 

Jean-Guy ridică stiloul şi semnă repede. Nu-şi permitea să 
ezite acum. Era una dintre primele lecţii învăţate de la 
Gamache, pe atunci inspector-şef. 

Odată luată o decizie, nu mai eziţi. Odată luat un angajament, 
nu te răzgândeşti. Şi niciodată nu priveşti înapoi. 

Decizia, înţelese Beauvoir în timp ce punea capacul stiloului, 
fusese luată cu luni în urmă. Când fuseseră suspendaţi şi el, şi 
Gamache. Şi începuse ancheta. Când propriii oameni le 
puseseră la îndoială nu doar acţiunile, ci şi integritatea şi 
devotamentul lor. _ 

Toate conduseseră aici. La acest moment. In această sală. 

Împinse documentul în cealaltă parte a mesei. 

— Păstraţi-l, spuse femeia când Beauvoir dădu să înapoieze 
stiloul. Mă bucur că v-aţi hotărât să rămâneţi cu noi. 

Zâmbea; toţi zâmbeau. Ea îi întinse mâna şi, după o scurtă 
ezitare, Beauvoir i-o strânse. 

Goeleta Hesperus, auzi el vocea gravă recitând, naviga prin 
marea învolburată. 

Nu recita niciodată mai mult, iar Jean-Guy râdea mereu la 
această glumă repetată. Dar acum, în timp ce privea pe 
fereastră la ninsoarea de-afară şi simţea greutatea stiloului în 
buzunarul de la piept, îşi aminti titlul. 

Şi se întrebă dacă, în efortul lui de a găsi un adăpost sigur, el 
de fapt nu fugea de pe o corabie care se scufunda, ci îi provoca 
naufragiul. 

e 

Benedict s-a dovedit a fi un şofer prudent, dar încordat. 

Cu ambele mâini strânse pe volan, stătea drept în scaun şi 
nu-şi dezlipea privirea de la drumul înzăpezit. 

Pe autostradă, maşinile îi depăşeau una după alta. Dar 
Armand nu se grăbea şi prefera siguranţa în locul nesăbuinţei. Şi 
mai ştia că prezenţa lui îl făcea pe băiat să conducă atât de 
precaut. Crispat, chiar. 

Se va relaxa el cât de curând, îşi zise Gamache. 

Vorbiră despre tot felul de banalităţi: proprietăţi funciare, 
slujba lui Benedict ca administrator şi ce se poate întâmpla cu 
clădirile. Mari şi mici. 

Armand i-a povestit despre renovările pe care se gândeau el 
şi Reine-Marie să le facă. 

— Sper să nu te superi că fac apel la cunoştinţele tale, spuse 
Armand. Avem destule dormitoare, dar când vin pe la noi 
Daniel, fiul nostru, cu soţia şi cele două fiice ale lor, Jean-Guy cu 
Annie şi Honoré... Suntem puţin cam înghesuiți. 

— Vă gândiţi să vă extindeţi? 

Discutară posibilităţile. Benedict sugera ca în loc să se extindă 
pe pământ, să se extindă în sus şi să transforme mansarda în 
spaţiu de locuit. Şi cum să facă asta fără să se prăbuşească 
totul. 

— E de-ajuns o casă prăbuşită, comentă Armand, iar Benedict 
încuviinţă. 

Gamache reţinu această informaţie. Dar nu cea referitoare la 
renovarea pe care oricum nu avea de gând s-o facă, ci la faptul 
că Benedict ştia cum să prevină prăbuşirea unei case. Şi deci 
ştia probabil şi cum să o provoace. 

Benedict îl lăsă pe Armand în faţa birourilor somptuoase de la 
Horowitz Investment, în centrul Montrealului, şi îi promise că 
vine mai târziu să-l ia. 

Ninsoarea cădea liniştit. Ca în basme. Acoperind murdăria din 
oraş. Cel puţin o vreme. 

Gamache îl privi pe Benedict cotind, apoi opri un taxi şi îi 
dădu şoferului o adresă de pe strada Sainte Catherine. 

— Sunteţi sigur? întrebă taximetristul măsurându-l pe Armand 
din cap până în picioare. 

Clientul său era bine îmbrăcat, cu o canadiană de calitate, 
cămaşă albă şi cravată care se vedea puţin de sub fular. 

— Sunt sigur. Merci. 

Se lăsă pe speteaza banchetei, iar pe chip i se aşternu o 
expresie gravă. 

— Aşteptaţi-mă, spuse el când ajunseră. 

— N-o să aştept prea mult, îl preveni şoferul. 

Deşi încă nu fusese plătit, prefera să plece decât să i se fure 
maşina sau să fie bătut şi prădat de drogaţi. 

Orice taximetrist ştia că era o zonă de evitat. Sau, dacă 
trebuia să vii, nu zăboveai prea mult. 

Încuie portierele şi ţinu maşina în viteză. 

Totuşi, era curios şi îl urmări cu privirea pe clientul său, care 
mergea cu mai multă siguranţă decât ar fi trebuit, apoi îl văzu 
intrând pe o alee. Înţesată de tomberoane şi prostituate. 

Aşteptă un minut. Două. Apoi înaintă încet până la intrarea în 
alee. 

Acolo îl văzu pe clientul său dând mâna cu o persoană înaltă, 
scheletică. O prostituată. Un transsexual. 

Bărbatul îi dădea nişte bani într-un plic gros. Ciudat, femeia 
părea că nu vrea să-i primească, dar clientul său insista. Apoi 
făcu stânga-mprejur şi, văzând taxiul, îi făcu semn şoferului. 

Clientul se îndrepta spre maşină degajat, autoritar. Dar, deşi 
şoferul era tentat să-l lase acolo după cine ştie ce lucru 
dezgustător se petrecuse pe alee, n-o făcu. 

Armand îi mulţumi, apoi se aşeză pe bancheta din spate şi 
oftă privind pe fereastră. Scrutând străzile îngheţate în căutarea 
unei fetiţe. O copilă. Cu căciulă roşie. 

Dar era încrezător că noua lui prietenă, Anita Facial, o va găsi. 
Şi îl va suna. lar el va veni şi o va lua. 

Ştia că vizita lui aici risca să dea totul în vileag. Riscase să fie 
văzut. Dar existau nişte graniţe, nişte limite. Şi Armand 
Gamache se săturase să le încalce. Să le depăşească. Se 
săturase de tirania binelui comun. 

În imaginea fugitivă a fetiţei cu căciulă roşie, descoperise o 
graniţă pe care n-o va trece. 

— Goeleta Hesperus, şopti el, iar răsuflarea lui aburi geamul 
maşinii, înfrunta marea învolburată. 

Îşi dădea seama că toată lumea îl bănuia că nu ştie decât 
primele versuri. Tocmai asta era poanta. Adevărul era că o ştia 
pe de rost pe toată. Fiecare cuvânt. Fiecare vers. Şi, evident, îi 
cunoştea finalul. 

— Apără-ne, lisuse Hristoase, de o moarte ca asta, recită el cu 
glas scăzut privind pe fereastră. 

e 

Beauvoir înfulecă repede un sandvici în birou, în timp ce citea 
rapoartele despre moartea lui Baumgartner. Interogatorii 
actualizate. Verificarea antecedentelor. Probe preliminare 
adunate de la locul crimei. Fotografii. 

Conduse şedinţa informativă de dimineaţă cu toţi inspectorii 
principali însărcinaţi cu investigarea altor omoruri. 

Apoi o convocă pe agenta Cloutier, ca să afle dacă mai 
descoperise ceva. 

Agenta îşi puse documentele pe genunchi, dar le scăpă pe 
jos. Apoi îi căzură ochelarii când se aplecă să le adune. Beauvoir 
ocoli biroul ca să-i dea o mână de ajutor. 

— Hai să ne aşezăm aici, propuse el, punând teancul de hârtii 
pe măsuţa de lângă fereastră. 

Unde stătuse de sute de ori, discutând diverse cazuri cu 
Gamache. 

— Spune-mi ce ştii, o îndemnă el. 

Ea se execută. 

— Aceste documente, spuse femeia punând mâna pe 
extrasele găsite în biroul lui Baumgartner, nu sunt corecte. 
Cifrele nu concordă. Tranzacţiile par în regulă până faci o 
verificare şi îţi dai seama că sumele de vânzare nu corespund cu 
cele de cumpărare. 

— Şi ce înseamnă asta? 

— Că e o înscenare. 

— O ce? 

— O scenă de teatru. O iluzie. Ceva făcut să pară real, dar 
care nu e. Monsieur Baumgartner ştia sigur că beneficiarii nu se 
vor uita cu atenţie. Majoritatea nu se uită. Adevărul este că 

trebuie să fii expert ca să-ţi dai seama, şi chiar şi-aşa îţi ia ceva 
timp. 

— Fura de la ei? 

Claritatea, simplitatea întrebării păru s-o ia prin surprindere 
pe agentă, care reflectă puţin, apoi încuviinţă. 

— Categoric. 

— Ai găsit fondurile? 

— O să mai dureze, domnule. Şi un mandat judecătoresc. 

Beauvoir se duse la birou şi se întoarse cu nişte documente. 
Unul era mandatul care le permitea accesul la finanţele 
personale ale lui Baumgartner. Celălalt îi autoriza să consulte 
lista clienţilor de la Taylor and Ogilvy. 

Le pusese în servietă, împreună cu copiile extraselor pe care i 
le dăduse Cloutier. 

— Ne-ar ajuta dacă am putea avea acces şi la calculator. 

— Mă ocup, patron. 

e 

Taxiul îl lăsă pe Armand în locul de unde îl luase. În faţa 
birourilor Horowitz Investment, pe strada Sherbrooke, nu 
departe de Musée des Beaux-Arts şi magazinul Holt Renfrew. În 
Golden Mile din Montreal, unde turnurile din sticlă stau faţă în 
faţă cu vechile conace din piatră cenuşie. 

O cursă cu taxiul şi ani-lumină depărtare de locul de unde 
venea. Gamache ştia că nu munca asiduă le separa, ci norocul, 
şansa. Care-i alegea pe unii, şi nu pe alţii. Care-i iniţia pe unii în 
consumul de opioide şi pe alţii, nu. În urmă cu cinci ani, doi ani, 
un an chiar, viitorul figurilor fantomatice de pe străzi arăta cu 
totul altfel. Pe urmă cineva le-a dat un analgezic. Un opioid. ŞI 
toate promisiunile, tot norocul venit odată cu naşterea şi 
bunăstarea, cu o familie iubitoare şi cu educaţia n-au mai contat 
fată de ce a urmat. 

lubiţi. Bătuţi. Ingrijiţi. Neglijaţi. Absolvenți de facultate sau 
exmatriculaţi. Toţi ajungeau în mizerie. Din cauza fentanilului, 
care îi făcea pe toţi egali. 

Gamache ştia că nu el era responsabil pentru situaţia actuală 
de pe străzi. Ci opioidele ucigaşe. Care decimau o generaţie. 
Carfentanilul pe care el îl lăsase să-i scape printre degete nu 
ajunsese încă în circulaţie. 

Dar urma, cât de curând. Şi, deşi situaţia era deja proastă, 
avea să se înrăutăţească enorm. 

Citise recent că un stat american unde era în vigoare 
pedeapsa cu moartea lua în calcul utilizarea lui pentru execuţii. 

Era rapid, letal şi eficient sută la sută. 

Când citise raportul, se albise la faţă. Nu spunea nimic ce să 
nu fi ştiut deja. Dar avea un nume pentru ce făcuse el. Pentru ce 
era. 

Călăul. 

— Armand. 

Stephen Horowitz ieşi din birou cu mâna întinsă. Avea şi acum 
un uşor accent care trăda faptul că fusese crescut în Europa. 

În ciuda celor 93 de ani ai săi, era la fel de vivace ca 
întotdeauna. Şi bogat ca regele Cresus. 

— Arăţi foarte bine, spuse Armand strângând mâna fermă ce i 
se întindea. 

— Şi tu la fel. 

Privirea ageră îl scrută pe Gamache din cap până în picioare, 
cercetându-i chipul. 

— Ai plâns cumva? 

Armand râse. 

— Mă emoţionez de fiecare dată când te văd. Ştii doar. Dar 
non. O simplă iritaţie. 

— Mai degrabă. Mulţi mă găsesc iritant. 

Armand nu-l contrazise. 

— Am făcut o rezervare la Ritz. E prea pretenţios, dar îmi 
place să văd care dintre clienţii mei mănâncă acolo şi îşi 
închipuie că îşi permit. 

Merseră pe jos până la restaurant, iar Horowitz se sprijini din 
când în când de braţul lui Armand, fără să se jeneze de 
fragilitatea fizică. 

Fusese consilierul financiar al părinţilor lui Armand. De fapt, 
tatăl lui Armand îl ajutase pe Horowitz să-şi pună afacerea pe 
picioare după război, pe când era un tânăr refugiat. Un 
strămutat, care nu uitase niciodată prin ce trecuse. Stephen 
Horowitz nu uitase nici după 70 de ani acest ajutor. 

Acum, la Horowitz Investments exista un cont cu o sumă 
şocant de generoasă pe numele lui Annie şi al lui Daniel. De 
care Gamache habar n-avea. 

Horowitz lăsase instrucţiuni clare în testamentul său, iar 
familia Gamache avea să afle despre existenţa lui doar după 
moartea sa. 

— Am auzit că încă eşti suspendat, zise Stephen lăsându-l pe 
chelnerul în livrea să desfacă şervetul de pânză printr-un gest 
energic şi să i-l întindă în poală. Merci. 

— Aşa e, răspunse Armand. 

Pe masă îi aştepta o carafă de apă minerală cu lime, alături 
de două pahare de scotch şi două farfurii cu stridii. 

— Merci, spuse Armand când i se aşeză şervetul pe genunchi. 

— Ce prostie din partea lor, continuă bătrânul clătinând din 
cap. Vrei să dau un telefon? 

— Cui? întrebă Armand. Aş vrea să ştiu? 

— Probabil nu. 

— Ştiu că deja ai dat un telefon. Îţi mulţumesc. 

— Eşti finul meu, zise Stephen. Fac şi eu ce pot. 

Armand îl privi cum pregătea stridiile. Cu precizie. Ştiind exact 
cum îi plăceau. 

Stephen Horowitz era aproape ca un tată pentru Armand. 
Agentul de valori mobiliare fusese dezamăgit când tânărul 
preferase dreptul în locul finanţelor, deşi Stephen avea trei copii 
cărora putea să le lase moştenire afacerea. 

Relaţia dintre ei doi n-avea nicio legătură cu banii, din câte 
ştia Armand. Se baza pe alte forme de sprijin. 

— ÎI vezi pe individul de colo? 

Stephen se angajase în activitatea lui preferată: să emită 
judecăţi. 

— Conduce o oţelărie. E un dobitoc. Oamenii mei tocmai au 
aflat că are de gând să-şi acorde o primă de o sută de milioane 
de dolari în anul acesta fiscal. Mă scuzi... 

Exasperat, deşi nu tocmai surprins, Armand văzu că Stephen 
se ridică de la masă, se duce la bărbatul respectiv şi îi spune 
câteva cuvinte. Bărbatul se făcu roşu la faţă, iar bătrânul se 
întoarse la masă, zâmbind satisfăcut. 

— Ce i-ai spus? întrebă Armand. 

— l-am spus că Horowitz Investments va vinde toate acţiunile 
pe care le deţine la societatea lui. Am dat instrucţiuni chiar 
înainte să plec. Priveşte. 

Şi, în timp ce Armand privea, omul scoase iPhone-ul, apăsă 
câteva taste şi se uită atent la ecran. Palid, de data asta. 
Valoarea acţiunilor sale se prăbuşea. 

— Le-am cerut oamenilor mei să le cumpere când ajung la 
limita de jos. Pe toate, spuse Stephen. 

— Ai cumpărat compania? întrebă Armand. 

— Participaţie majoritară. Va vedea şi asta în câteva minute. 

— Vei deveni şeful lui. 

— Nu pentru mult timp. 

Stephen ridică mâna şi maître d’ veni grăbit, se aplecă spre 
el, apoi dădu din cap şi plecă. Armand ridică din sprâncene, 
aşteptând o explicaţie. 

— l-am spus lui Pierre că voi achita şi consumaţia pentru 
masa aceea. După tot ce o să i se întâmple, omul ăla n-o să mai 
aibă cu ce să plătească, iar eu nu vreau ca restaurantul să 
rămână în pagubă. 

— Eşti foarte grijuliu, comentă Armand, şi Stephen zâmbi cu 
gura până la urechi. Ştiai că va fi aici când ai făcut rezervarea? 

— Azi e miercuri. Vine aici în fiecare miercuri. 

— Deci ştiai. 

— Da. 

Complicată situaţie, se gândi Armand când sosi mâncarea. 
Mai ales pentru acest sărman care a avut ghinionul să-l supere 
pe Stephen. Sau a făcut ceva cu care n-a fost de acord. 

— Ai auzit de Ruth Zardo? întrebă Armand, tăind din bibanul 
aşezat pe un pat de piure de conopidă cu linte înăbuşită şi 
garnisit cu sparanghel la grătar şi felii de grepfrut. 

— Poeta? Da, cum să nu? 

Lăsând cuțitul şi furculita jos, se uită în depărtare, încercând 
să-şi amintească: 

— Cine te-a rănit atât de adânc, iremediabil / încât te strâmbi 
la orice incercare de apropiere? 

— Da, ea. 

— De ce întrebi? 

— Mă gândeam că voi doi v-aţi înţelege bine. 

Stephen îşi îndreptă din nou atenţia spre mâncare. 

— Eşti rănit, Armand? întrebă el aplecat peste limba-de-mare 
din farfurie. 

— Nimic iremediabil. 

Stephen ridică privirea. O privire limpede, iscoditoare. 

— Nu mă refer la răni fizice. Alea se vindecă. Mă refeream la 
ancheta Sûreté. La suspendarea asta care pare să se 
prelungească. 

— Sunt lucruri pe care tu nu le ştii, Stephen. 

— Adevărat. Dar te cunosc pe tine. Ar fi mare păcat să te 
pierdem de la şefia Sûreté. 

— Merci. 

— Eşti sigur că nu vrei să dau un telefon? 

— Să nu cumva să îndrăzneşti, spuse Armand îndreptând 
cuțitul spre bătrân, într-un gest de ameninţare în glumă. 

Stephen râse şi încuviinţă. 

— Bine, cum zici. De ce ai vrut să mă vezi? 

— E o chestiune delicată. 

— Lasă-mă să ghicesc. E vorba despre Hugo Baumgartner. 

— S-a terminat cu delicateţea. 

— Fratele lui tocmai a murit, deci nu era greu să ghicesc. A 
fost omorât, din câte-am auzit. Numai că tu nu poţi lua parte la 
anchetă. Eşti, după cum spuneam... 

— Suspendat. Oui. Dar sunt executor testamentar desemnat 
în testamentul mamei lui şi am ajuns în anchetă pe căi ocolite. 

Îi explică dispoziţiile din testament, şi Horowitz, după ce îl 
ascultă cu atenţie, reflectă puţin şi în final spuse: 

— O chestie al dracului de ciudată. 

Armand râse. 

— Uite o părere bine gândită. În fine, nu te înşeli deloc. Dar aş 
vrea să te întreb despre Hugo Baumgartner. Este unul dintre 
prim-vicepreşedinţii voştri. 

— Este. Urât ca dracu'. Oribil de privit. De-a dreptul 
dezgustător. Dar, ca mulţi oameni urâţi care arată ca nişte 
ticăloşi, compensează printr-o vădită onestitate. Dacă n-aş avea 
trei copii care să preia afacerea, la el m-aş gândi. 

— E atât de bun? 

— Da. Pe cât de bun este el, pe atât de slab era fratele lui 
care a murit. 

— Deci eşti la curent. 

— Da. Hugo nu mi-a spus nimic. Ca să-şi protejeze fratele. Dar 
umblă vorba... 

— Ştie toată lumea? 

— Dacă nu ştiu, înseamnă că sunt mai proşti decât credeam. 
Altfel de ce i s-ar fi suspendat licenţa unui prim-vicepreşedinte 
de la Taylor and Ogilvy? Asta e o chestie serioasă. Astfel de 
decizii nu se iau aşa uşor. 

— Hugo pretinde că i-au forţat mâna fratelui său ca să-l 
pedepsească exemplar. Că de fapt asistentul furase banii. 

— Da, da, ripostă Stephen agitând cuțitul şi furculiţa. Bla, bla. 
Ce era să spună? 

Bătrânul se aplecă spre Armand. 

— După părerea ta, cine ştie cel mai bine cum să fure bani din 
contul unui client şi să-şi acopere urmele atâtea luni? 
Vicepreşedintele sau asistentul? Cine are acces la toate 
informaţiile? Şi cine riscă să fie concediat? |ţi dau un indiciu. 
Răspunsul la ultima întrebare este diferit de primele două. 

Armand încuviinţă. Şi el ajunsese la aceeaşi concluzie. 

— Ce poţi să-mi spui despre Taylor and Ogilvy? 

— Este o firmă relativ nouă. Activează de vreo 30 de ani, deşi 
lor le place să dea impresia că a fost înfiinţată în secolul al XIX- 
lea prin decret regal. 

— Victoria le-a fost clientă? întrebă Armand. 

— Ceva de genul ăsta. Birouri magnifice, evident menite să 
impresioneze. 

— Dar? 

— Eu devin întotdeauna suspicios în privinţa celor care simt 
nevoia să epateze cu decoraţiunile, şi nu cu performanţa. 

— Tu eşti suspicios în privinţa tuturor, remarcă Armand. 

— Adevărat, recunoscu Horowitz surâzând. 

— Crezi că ascund ceva? întrebă Armand. Sunt o companie 
legitimă? 

— A, da. Doar că se apropie puţin cam mult de limita legii. 

— Dar ştii că Pământul e rotund. 

— Pământul o fi, dar nu şi natura umană, care are caverne, 
abisuri şi tot felul de capcane. 

— Taylor and Ogilvy riscă să cadă într-o astfel de capcană? 

— Da, dacă angajează oameni. 

— Şi tu angajezi oameni, replică Armand. 

— Dar eu stau cu ochii pe ei. lar eu sunt nemuritor. 

— Şi infailibil. 

— Acum începi să înţelegi. 

— Hugo Baumgartner, spuse Armand. Şi el e cât se poate de 
uman. Este demn de încredere? 

— Da, din câte ştiu eu. Doar nu vrei să-mi ceri să-i transfer lui 
portofoliul tău? întrebă Stephen privindu-şi finul. Nu. Tu ai 
îndoieli în privinţa lui, nu-i aşa, Armand? 

— Desert? întrebă Armand când veni chelnerul să le ia 
farfuriile. 

Stephen zâmbi şi acceptă meniul pentru desert. După ce 
comandară tartă cu mere, îngheţată de ceai verde şi cafea, 
Stephen continuă: 

— Testamentul mă interesează pe mine. Am văzut familii 
divizate din cauza unor astfel de hârtii. Aşteptările care rod. In 
combinaţie cu lăcomia sau disperarea, situaţia poate deveni 
foarte urâtă. Poate dura ani în şir. 

— Generaţii, spuse Armand. 

— Familia chiar crede că titlul şi toate acele proprietăţi le 
aparţin? 

— Ei zic că nu, dar... 

— Năravul din fire... comentă Stephen. Uneori avem impresia 
că suntem imuni la nebunia altuia până când primim dovada 
într-o bună zi. Sunt evrei, nu-i aşa? 

— Da. Are vreo importanţă? 

— Posibil. Din Austria? Viena? 

— Oui. 

Stephen clătină din cap. 

— Ţi-a venit vreo idee? 

— Nu tocmai. Mai degrabă un gând vag. Mă întreb dacă 
bătrâna - Baroana, parcă aşa i-ai zis? - nu avea totuşi dreptate, 
fără să-şi dea seama. Lasă-mă să mă interesez. 

Făcu semn să i se aducă nota de plată. 

— Asta voiai, nu? Să fac nişte săpături. 

— Voiam să petrec puţin timp în compania ta, spuse Armand. 
Şi să iau o masă delicioasă. 

— Tu ai mâncat bine, dar eu am înghiţit numai porcării, 
împinse tava de argint pe faţa de masă. 

— Poftim. Poţi să plăteşti. 

Armand zâmbi şi încuviinţă. De la bun început avusese 
intenţia să plătească. Aşa cum făcea întotdeauna. lar acum, 
mulţumită lui Stephen, urma să plătească şi consumaţia celor 
patru necunoscuţi. 

— Să sperăm că suspendarea asta nu mai durează mult, 
comentă Armand, scoțând cardul de credit. 

— De ce? Ca să poţi să plăteşti? Nicio grijă, îţi poţi permite. 

— Nu de-asta. 

Arătă cu capul spre magnatul oţelului care, adus în ruină în 
timp ce mânca nişte momiţe de vițel, ieşi aruncând o privire 
criminală spre Stephen. 

— Ca să elucidez moartea ta. 
Bătrânul izbucni în râs. 

Capitolul 28 


Jean-Guy îşi roti privirea prin sala de aşteptare de la Taylor 
and Ogilvy. 

Se afla la etajul 45, dar n-ar fi zis. Pereţii erau acoperiţi cu 
lambriuri de stejar şi picturi în ulei. Aveau chiar şi o bibliotecă cu 
volume legate în piele, parcă pentru a lăsa să se înţeleagă că nu 
aveai cum să fii păcălit de un consilier de investiţii căruia îi 
plăcea să citească. 

Privind pe fereastră, Jean-Guy se aştepta să vadă grădina 
magnifică a unei proprietăţi, nu o panoramă de sus a 
Montrealului. 

Iluzie. 

Cum zisese agenta Cloutier? 

O piesă de teatru. O punere în scenă. Ceva ce părea un lucru, 
dar de fapt era altceva. La prima vedere, părea o firmă solidă, 
stabilă, demnă de încredere. Dar oare era altceva? 

Se uită la tablouri, apoi se ridică să privească unul mai de- 
aproape. 

O reproducere numerotată. 

Nu un fals propriu-zis, dar nici originalul. 

— Vă place? se auzi o voce de femeie din spatele său. 

Se întoarse, convins că i se adresase recepţionera, dar 
constată că era o femeie foarte elegantă şi surprinzător de 
tânără, care stătea în pragul uşii. 

— Da, răspunse Beauvoir. Am o întrevedere cu madame 
Ogilvy. 

— Bernice, vă rog, spuse ea întinzând mâna. Am înţeles eu 
bine? Tony a fost omorât? 

— Mă tem că aşa se pare. 

Femeia absorbi aceste cuvinte cu o grimasă, mijind ochii. 

— Doamne Dumnezeule! Am să fac tot ce pot să vă ajut. 

— Merci. 

Femeia se întoarse şi Jean-Guy o urmă pe coridorul tăcut. 
Văzu pe ambele părţi birouri unde brokerii, majoritatea bărbaţi, 
vorbeau la telefon sau scriau la laptop. 

Coridorul avea pereţii acoperiţi cu lambriuri şi opere de artă. 

— Frumoase tablouri, remarcă el. 

— Mulţumesc. Majoritatea sunt reproduceri, dar avem şi 
câteva originale, îl asigură ea. Câteva lucrări oribile cumpărate 
de bunicul meu, care credea că face nişte investiţii bune. S-a 
înşelat. Le ţinem ascunse în birourile partenerilor, ca să ne 
aducă aminte. 

— Aminte de ce? 

— De ce se întâmplă când avem impresia că ştim ceva, dar de 
fapt nu ştim. 

Se opri şi îi zâmbi. 

— Probabil că vă confruntaţi cu acelaşi pericol în profesia 
dumneavoastră, domnule inspector-şef. Numai că greşelile 
dumneavoastră se plătesc cu vieţi omeneşti. 

— La fel şi ale dumneavoastră. 

Surâsul ei păli. 

— Sunt conştientă de acest lucru. Ș 

Se întoarse şi îşi continuă drumul, vorbind despre pictură. Işi 
dădea seama că e un discurs pregătit dinainte. O flecăreală pe 
care o repeta pentru oricine. Ca să-i facă să se simtă în largul 
lor. 

— Ne specializăm în artă canadiană. Din Quebec, pe cât 
posibil. 

— Dar nu întotdeauna cu opere originale. 

— Nu. De cele mai multe ori, originalele nu sunt disponibile. 
De aceea cumpărăm reproduceri în serie limitată. Dar numai 
numerele mici. 

El râse, apoi îşi dădu seama că femeia nu glumea. 

— De ce? 

— Păi, pentru că sunt mai valoroase. Totul e o investiţie, 
domnule inspector-şef. 

— Totul? 

— Totul. Şi nu mă refer doar la afaceri. Oamenii nu investesc 
doar bani. Investim timp. Investim efort. Nu degeaba se spune 
aşa. Viaţa e scurtă, iar timpul e preţios şi limitat. Trebuie să 
alegem cu multă grijă la ce îl folosim. 

— Pentru randament maxim? 

— Exact. Ştiu că vi se pare un calcul rece, dar gândiţi-vă la 
viaţa dumneavoastră. Nu vreţi să vă irosiţi timpul cu oameni 
care nu vă plac sau făcând ceva ce nu simţiţi că vă împlineşte. 

Beauvoir se gândi că ar trebui să dea o replică spirituală, dar 
nu-i venea în minte decât: Rahaturi. 

Acum câţiva ani probabil că ar fi spus-o cu voce tare. Dar pe 
atunci nu era inspector-şef. 

— Ce părere aveţi? întrebă ea. 

— Mă gândeam că astea sunt rahaturi. 

E, dacă viaţa e scurtă, ar putea şi el să spună ce gândeşte. 

Femeia se opri şi îl privi lung. 

— De ce spuneţi asta? 

Jean-Guy se uită în jur, apoi se întoarse spre ea. 

— E genul acela de lucruri pe care le auzi de la cineva care 
lucrează aici. Nu mă îndoiesc de sinceritatea dumneavoastră. 
Spun doar că majoritatea oamenilor nu-şi permit luxul de a 
alege cu multă grijă. Incearcă doar să supravieţuiască de la o zi 
la alta. Acceptă prima slujbă de rahat care li se oferă. Se 
străduiesc să-şi păstreze familia unită. Poate cu o căsnicie de 
rahat, cu copii scăpaţi de sub control. Dumneavoastră, madame 
Ogilvy, trăiţi într-o lume unde aveţi de ales. Majoritatea 
oamenilor nu au investiţii. Au o viaţă. Şi se descurcă cum pot. 

— Ca într-un joc în care pierderea e egală cu câştigul? întrebă 
ea. Asta e un rahat. Şi o aroganță. Poate că oamenii nu au 
posibilitatea să aleagă să lucreze aici sau să locuiască într-un 
conac, dar tot au de ales. Şi timp de investit, dacă nu bani. 

Se priviră unul pe altul, încordarea fiind evidentă. Lui Beauvoir 
nu-i păsa. Prefera să procedeze aşa. Să-şi încolţească 
interlocutorul. Să vadă din ce stofă era făcut. 

| se părea interesant că, atunci când el devenise grosolan, îşi 
schimbase şi ea atitudinea. Folosise exact acelaşi limbaj ca 
Jean-Guy. Diferenţa era că la el suna natural. La ea, nu. 

Avea de-a face cu un cameleon. Care se adapta la situaţii, la 
oameni. 

O aptitudine utilă, care îi permitea să se apere, dar şi să 
atace. Menită să îl determine pe celălalt să lase garda jos. Sunt 
la fel ca tine, spunea ea. Și tu eşti unul de-ai noştri. 

Era un mesaj subtil şi totodată puternic. Care îl făcea pe 
interlocutor să se simtă relaxat şi să-i acorde încredere. 

Elegantă şi rafinată când era nevoie. Cu gura spurcată dacă 
era cazul. 

Modestă. Bătăioasă. Vulgară. Stilată. 

Toate. Şi nimic. Doar calculată. 

Unul dintre multele lucruri care îi plăceau la Annie era că, deşi 
căuta să se adapteze, rămânea întotdeauna ea însăşi. Autentică. 

Femeia asta nu era aşa. 

Totuşi, dacă el ştia să-şi joace bine cărţile, avea să fie o 
investiţie bună a timpului său. 

— Aveţi vreun tablou de Clara Morrows? întrebă el când cotiră 
pe un alt coridor. 

— Nu. Am încercat să cumpăr o reproducere după Cele trei 
gratii, dar n-am mai găsit. Nu mai era decât portretul bătrânei. 
M-a speriat ca dracu’. 

— Ar trebui să vedeţi originalul, spuse Beauvoir. E mai eficient 
decât o clismă. 

Ea râse şi îl invită în biroul ei. 

Beauvoir avu impresia că ieşise din trecut şi păşise în viitor 
sau, cel puţin, într-un prezent ultramodern. Era un birou pe colţ, 
cu pereţii exteriori din sticlă. Acolo, sub ochii lui, se întindea 
Montrealul. Magnific. Într-o parte se vedea podul Jacques Cartier 
peste râul St. Lawrence, în cealaltă, Mount Royal cu crucea sa 
monumentală. Şi între ele, turnuri de birouri. Indrăzneţe, 
strălucitoare, insolente. Montréal. Pregătit pentru viitor, cu 
rădăcini adânc înfipte în istorie. Această imagine îl încânta de 
fiecare dată. lar vălul de ceaţă nu făcea decât să-i dea un aer 
supranatural. 

Masa de lucru era din lemn. Simplă, dar cu linii suple. Un 
material vechi de când lumea, cu un design modern. Avea o 
canapea, nişte fotolii şi, ca peste tot, opere de artă 
contemporană. 

— Nu sunt nume cunoscute, spuse ea în timp ce Jean-Guy îşi 
plimba privirea peste pereţi. Majoritatea studenţi. Finanţăm o 
bursă care le permite tinerilor artişti să facă un stagiu la Muzeul 
de artă contemporană. În schimb, le cer una dintre operele lor. 

— În speranţa că într-o zi îi va creşte valoarea? întrebă el. 

— Întotdeauna am în vedere acest aspect, domnule inspector- 
şef. Dar, mai presus de toate, sper să îşi urmeze pasiunea. 

— Şi dumneavoastră vă urmaţi pasiunea? întrebă el 
aşezându-se. 

— Să ştiţi că da. Cred că m-am născut pentru asta. Investiţii, 
finanţe, bursă. Părinţii mei lucrează în acest domeniu. 

— Tatăl dumneavoastră este CEO-ul şi mama este preşedinta 
consiliului de administraţie. 

— Constat că v-aţi făcut bine temele. 

Beauvoir simţi că se zbârleşte. Câtă aroganță! 

— Nici nu era greu. O simplă căutare pe Google. Lor le 
datoraţi slujba? 

Putea juca şi el la fel. 

— Nu este o coincidenţă faptul că mă cheamă Ogilvy. Dar 
biroul acesta l-am câştigat. Credeţi-mă. Investiţiile sunt pentru 
mine nu doar o a doua natură, ci şi un subiect care mă 
fascinează. 

— Cum aşa? 

— Am posibilitatea să schimb vieţile oamenilor. Să le garantez 
o pensie. Studii pentru copiii lor. Prima lor casă. Ce poate fi mai 
frumos? E 

Adevărul, se gândi Beauvoir. Ar fi mai frumos. Asta era un 
discurs pregătit, la fel ca rahaturile debitate mai devreme pe 
coridor. Alte lambriuri de stejar. Alte originale false. 

— Şi dumneavoastră? întrebă ea. 

— Eu? 

— Dumneavoastră vă place ceea ce faceţi? 

— Bineînţeles. 

Dar întrebarea îl surprinse. Adevărul era că nu se gândise 
niciodată la asta. 

li plăcea munca lui? 

Dacă în toţi aceşti ani se aplecase peste cadavre şi urmărise 
criminali, cu siguranţă că nu o făcuse pentru glorie sau bani. 
Atunci de ce? Era posibil să-i placă munca asta? 

Beauvoir scoase mandatul din servietă şi îl puse pe masă. 

Madame Ogilvy nici nu se deranjă să se uite pe el. 

— Am făcut şi eu nişte cercetări. leri m-aţi întrebat dacă avem 
vreun client cu numele Kinderoth. Răspunsul este nu. Nu mai 
avem. Dar am avut. Au decedat amândoi. Unul acum cinci ani, 
celălalt anul trecut. Erau în vârstă şi aveau o stare de sănătate 
precară. 

— Anthony Baumgartner se ocupa de finanţele lor? 

— Nu. Aveau un alt consilier. Sincer, era un portofoliu mic, aşa 
încât, când s-a împărţit între moştenitori, n-au primit mare lucru. 
Dar înţeleg că testamentul era puţin cam bizar. 

Beauvoir simţi fiorul care însoțea o descoperire neaşteptată. 

— În ce sens? întrebă el pe un ton care nu-i trăda încântarea. 

— Nu-mi amintesc detaliile, dar le-au lăsat moştenitorilor mai 
mulţi bani decât aveau în realitate. Evident, l-am întrebat pe 
consilierul lor ce i-a făcut să creadă că aveau o asemenea 
avere, dar şi el era la fel de nedumerit. Am făcut propria 
investigaţie, însă nu am constatat nimic în neregulă cu conturile 
noastre. 

— Ştiţi cumva dacă era vorba şi despre un titlu nobiliar? 

Pusese întrebarea ca şi cum ar fi fost ceva perfect normal. Şi 
se pregăti să fie ridiculizat. 

Dar madame Ogilvy nu râse. Se uita la el sincer surprinsă. 

— Cum aţi ştiut? Da, aşa a fost. Am ajuns la concluzia că 
sufereau de demenţă sau de o formă de nebunie colectivă. 
Monsieur Kinderoth era şofer de taxi, iar madame Kinderoth se 
ocupase de creşterea copiilor. Aveau o căsuţă foarte modestă în 
East End Montréal şi o mică pensie. Şi totuşi erau convinşi că 
aveau milioane de lăsat moştenire, şi un titlu pe deasupra. 

— Baron? 

— Şi Baroană, da. Se pare că aşa îşi spuneau. 

Beauvoir simţi că i se accelerează pulsul şi i se ascut 
simţurile, ca întotdeauna când era pe punctul de a descoperi 
ceva. Sau dădea peste el ceva. 

Dar îşi păstră tonul neutru. Lambriul său de stejar. Furnirul 
lăcuit. 

— Aveţi adresa copiilor? 

— Mă aşteptam să mă întrebaţi. Aveau două fiice care 
locuiesc în Toronto. Amândouă căsătorite. Ce legătură are asta 
cu Tony Baumgartner? După cum spuneam, nu au fost clienţii 
lui. 

Mâna ei rămase aşezată pe dosarul subţire. 

— Mă tem că nu pot să vă spun. 

Zări o umbră de iritare pe chipul ei, care apăruse rapid şi 
fusese ascunsă la fel de repede. Avea de-a face cu o persoană 
care nu era obişnuită să fie refuzată. O persoană care se hrănea 
cu informaţii. Nu era de mirare. Nu ajungeai într-un astfel de 
post fiind ignorant. 

Şi nu deveneai şef interimar al serviciului Omoruri dând 
informaţii în stânga şi-n dreapta. 

Beauvoir întinse mâna şi ea îi dădu dosarul. 

— Merci. Nu au rude în Quebec? 

— Din câte ştiu eu, nu. 

Beauvoir clătină din cap. Căutaseră numele Baumgartner şi 
Kinderoth în baza de date guvernamentală. Din fericire, erau 
două nume neobişnuite. 

Deşi existau câţiva Baumgartner pe ici, pe colo, probabil veri 
îndepărtați sau persoane fără nicio legătură - agenţii încă 
verificau -, în Quebec nu era niciun Kinderoth. 

Mintea lui Jean-Guy lucra cu febrilitate, încercând să 
proceseze această nouă informaţie privind existenţa unui al 
doilea testament bizar. Unul care, bănuia el, era identic cu cel al 
baroanei Baumgartner. Îi va pune pe agenţi să verifice. 
Testamentul Kinderoth era fără îndoială public. 

— Vă mulţumesc, spuse el ridicând dosarul şi punându-l în 
geantă. Acum să trecem la principalul motiv al vizitei mele, 
Anthony Baumgartner. 

— Exact. Cu ce vă pot ajuta? 

— Cum era? 

— Era un analist strălucit. Înţelegea... 

— Ajungem imediat şi acolo. Aş vrea să-mi spuneţi cum era ca 
persoană. 

Metoda lui Beauvoir era foarte diferită de a lui Gamache. Şeful 
prefera să rămână tăcut. Să asculte. Să-şi lase interlocutorul să 
se simtă în largul lui. Să-l lase să vorbească, făcându-l să uite că 
era vorba de un interogatoriu. El miza pe tăcere. Calm. Zâmbete 
liniştitoare. 

Deşi era conştient de avantajele unei astfel de metode şi 
rezultatele obținute cu ajutorul ei, Beauvoir prefera 
confruntarea. Cu scopul de a-şi destabiliza interlocutorul, astfel 
încât acesta să izbucnească. 

Punea multe întrebări. Întrerupea răspunsurile, se impunea, 
menținea presiunea. 

— Ca persoană? întrebă Bernice Ogilvy. 

— Da, ştiţi dumneavoastră. Ca om. Nu ca investiţie. 

O văzu roşind. 

— Înţeleg. Era amabil... 

— Haideţi, puteţi mai mult. Vă plăcea? 

— Dacă îmi plăcea? 

— Sentimentul, spuse el. Ce simţeaţi faţă de Anthony 
Baumgartner? 

— Era drăguţ... 

— Drăguţi sunt căţeluşii. Dar cum era el? Ce simţeaţi faţă de 
el? 

— Îmi plăcea, răspunse ea răstit. Mult. 

— Mult? 

— Nu aşa. 

— Dar cum? 

— Era drăguţ... 

— Haideţi. Ce reprezenta pentru dumneavoastră? 

— Un angajat. 

— Mai mult decât atât? 

— Bineînţeles că nu. 

— Ştiaţi că era gay? 

— Doar după ce mi-a spus el. 

— Adevărat? 

— Da. N-a contat, oricum. Era... 

— Drăguţ? 

— Mai mult. Era ca un tată pentru mine. 

Aproape că strigase. Sfidător. Provocându-l pe Beauvoir să o 
provoace. 

Ceea ce el nu făcu. Obţinuse ceea ce voia. 

— Pentru dumneavoastră? 

— Pentru noi toţi. Chiar şi bărbaţii mai în vârstă îl admirau. 

Se uită la el, convinsă că o va întrerupe din nou. Dar Beauvoir 
învățase de la Gamache când să-şi ţină gura. Şi să asculte. 

— Nu uita niciodată o zi de naştere sau o aniversare 
importantă. Şi nu se gândea doar la asociaţi, ci la toată lumea. 
Asistenţi, menajere. Aşa era el. 

Un om bun, se gândi Beauvoir. Sau bun doar în aparenţă. 

— Când am venit la firmă, foloseam numele de domnişoară al 
mamei, pentru că nu voiam să ştie nimeni cine sunt. Am început 
ca asistenta lui Tony, care a fost răbdător şi blând. In şase luni, 
cât am lucrat cu el, am învăţat despre bursă mai multe decât în 
patru ani de facultate. Cum să interpretez tendinţele. Ce anume 
să caut. Să nu mă mulţumesc să studiez doar rapoartele anuale, 
ci şi să-i cunosc pe şefii marilor societăţi. Era strălucit. 

— Şi ce s-a întâmplat când a aflat cine sunteţi în realitate? 

Ea ridică din sprâncene şi strânse din buze. 

— Nu prea s-a bucurat. M-a invitat la un pahar, iar eu am 
crezut că va fi încântat. Fusese mentorul cuiva care într-o bună 
zi avea să... 

Ridică mâinile, arătând biroul de pe colţ. 

— Dar n-a fost. Mi-a amintit că munca noastră se bazează pe 
relaţiile interpersonal şi pe încredere. Nu pe înşelătorie. Nu pe 
şmecherii. Ar fi preferat să fiu sinceră. Faptul că m-am simţit 
obligată să mă prefac, că nu am avut încredere în el... Şicănue 
de laudă nici pentru el, nici pentru mine. N-a spus direct, dar mi- 
am dat seama că îl dezamăgisem. A fost groaznic. 

ȘI pun pariu că în următorii ani ai încercat să te revanşezi fată 
de el, se gândi Beauvoir. Să fi fost Baumgartner atât de abil? Să 
o joace chiar aşa? Să-i vorbească despre încredere în timp ce el 
o trăda? 

Beauvoir scoase extrasele de cont din geantă şi le puse pe 
biroul ei. 

— Unul dintre agenţii mei se ocupă de aceste documente. 
Ceva îmi spune că veţi ajunge la aceeaşi concluzie. 

Madame Ogilvy îşi puse ochelarii şi luă declaraţiile fără să 
spună nimic. Se scurseră unu, două, cinci minute. Jean-Guy se 
ridică în picioare şi începu să se plimbe prin birou, examinând 
tablourile de pe pereţi şi obiectele de artă. Din când în când mai 
arunca o privire spre ea. 

IPhone-ul său scoase un bâzâit şi citi mesajul. Era de la 
Gamache, care îl întreba dacă poate să treacă pe la Isabelle 
Lacoste într-o oră. 

Îi trimise imediat un răspuns. „Da, bineînţeles”. 

În sfârşit, madame Ogilvy puse extrasele jos. Avea o faţă 
inexpresivă. Aproape neutră. Dar văzu că îi tremurau degetele, 
chiar înainte să strângă pumnul. 

— Îngrijorările dumneavoastră au fost întemeiate, domnule 
inspector-şef. 

Tonul ei era acum golit de emoția de dinainte. Era sec. 
Controlat. 

— Mă bucur că mi-aţi adus aceste documente. 

— Oare? întrebă el aşezându-se din nou. 

Femeia zâmbea cu buzele strânse şi avea privirea rece. Nu 
era o femeie tânără. Era asociatul principal al unei firme de 
investiţii de miliarde de dolari. Care nu obținuse slujba pentru că 
era fiica unui CEO, ci pentru că era competentă. 

Îşi însuşea rapid informaţiile. Le diseca. Vedea implicaţiile şi 
opţiunile. Nu se ascundea de realitate, oricât de neplăcută ar fi 

fost. Aptitudini care i-ar fi servit în orice domeniu de activitate. 
Inclusiv al lui. 

— Da, răspunse ea. Oricum am fi aflat până la urmă. Mai bine 
să avem posibilitatea să gestionăm situaţia. 

Măcar e sinceră în privinţa asta, îşi zise Beauvoir. Dar nu se 
lăsă înşelat de sângele-rece arătat de madame Ogilvy. Agenta 
Cloutier explicase clar că o deturnare de fonduri de o asemenea 
amploare, pe o perioadă probabil îndelungată, ar fi necesitat 
probabil complicitatea cuiva aflat foarte sus în ierarhia 
companiei. 

Nu erau nici pe departe convinşi că Anthony Baumgartner 
acţionase de unul singur. 

De fapt, Beauvoir începuse să formuleze o teorie. 

Era evident că Baumgartner era corupt, dar fusese şi unealta 
cuiva. El elaborase escrocheria, regizase piesa, pentru a folosi 
analogia agentei Cloutier, dar altcineva era autorul scenariului. 

Şi cine putea s-o facă mai bine decât fiica unui CEO? Fosta 
protejată a lui Baumgartner? 

Oare povestea pe care tocmai i-o spusese ea nu fusese decât 
o minciună? se întrebă Beauvoir. Despre cum îl dezamăgise pe 
Baumgartner? Că el nu ştiuse a cui fiică era? Onestitatea lui? 

Cum o învățase el lucruri pe care nu le aflase de la şcoală? 
Cum ar fi să fure de la clienţi? 

Cine, la urma urmei, era în măsură să ascundă mai bine toate 
manevrele? Şi să-l protejeze dacă era descoperit? Aşa cum se şi 
întâmplase? 

În loc să-l concedieze pe el, îl concediaseră pe asistent. 

Rămânea de aflat unde se duceau banii. 

Stilul de viaţă al lui Anthony Baumgartner nu te ducea cu 
gândul la rezultatele acestor eforturi. Locuia în aceeaşi casă de 
ani întregi. Conducea o maşină frumoasă, dar un model de clasă 
medie. Nu plecase în vacanțe de lux. 

Rar vedeai o persoană atât de avidă încât să fure bani de la 
alţii, dar atât de calculată încât să nu-i cheltuiască. 

Poate că partea leului se ducea în altă parte. La altcineva. 

— Şi cum o să gestionaţi această situaţie? întrebă el. 

— În primul rând, răspunse ea întinzând mâna spre telefon, 
voi semnala acest lucru comisiei de reglementare. 

— Am anunţat deja. 

— Înţeleg. Am să telefonez şi eu, mai târziu, zise ea lăsând 
receptorul jos, uşor contrariată. Bineînţeles, vom returna banii 
luaţi de la clienţii noştri. 

— Furaţi. 

— Da. 

— Cam jenant, nu-i aşa? întrebă el. Nu este prima oară când 
Anthony Baumgartner deturna banii clienţilor. 

— Vă referiţi la ce s-a întâmplat în urmă cu câţiva ani? Atunci 
n-a fost el. Sau cel puţin, nu direct. Vinovat a fost asistentul 
unuia dintre asociaţii principali. 

— Dumneavoastră? 

— Nu. 

— Cei doi aveau o relaţie, cred, spuse Beauvoir. 

— Aşa este. Se pare că asistentul s-a folosit de Tony pentru a- 
i obţine parolele şi pentru a sifona bani din diferite conturi. N- 
avea cum să nu fie prins. Nu foarte inteligent, sinceră să fiu. Dar 
manevra a ţinut ceva vreme până să fie descoperit. 

— Cine l-a prins? 

— Tony. Ne-a anunţat imediat, iar noi am luat măsuri. 

— Concediindu-l pe asistent? 

— Da. 

— Şi nu pe monsieur Baumgartner. 

— Fusese imprudent, avusese încredere în cine nu trebuia. 
Dar faptele lui nu erau penale. 

— Şi totuşi i-aţi suspendat licenţa. 

— N-am avut încotro. Ceilalţi brokeri trebuiau să înţeleagă că 
orice încălcare va avea consecinţe. 

— Şi clienţii lui? 

— Ce e cu ei? 

— Au fost informaţi? 

— Nu. Am decis să nu le spunem. Banii au fost puşi la loc şi 
am decis ca Tony să lucreze cu un alt broker, care se ocupa de 
tranzacţiile propriu-zise. Dar Tony continua să gestioneze 
portofoliile. Să ia deciziile. Am considerat că nu era necesar să 
ieşim cu asta pe stradă. 

— Pe stradă? 

— În jargonul nostru înseamnă comunitatea financiară. 
Strada. 

Beauvoir începea să înţeleagă că singurul lucru care făcea 
diferenţa între această „stradă” şi strada Sainte Catherine era o 

spoială de civilizaţie. Dar, odată îndepărtat acest strat, ce se 
afla dedesubt era la fel de brutal, de murdar şi de periculos. 

— Baumgartner n-a avut nimic împotriva noului aranjament? 

— A înţeles. Vedeţi dumneavoastră, nu era obligat să ne 
anunţe. Probabil că ar fi găsit un mijloc de a ascunde frauda. 
Totuşi, el a ales să stea în faţa mea, pe scaunul pe care staţi 
dumneavoastră, şi să-mi spună tot. Despre relaţia cu acel om. 
Cum a descoperit că Bernard furase codurile de acces la conturi. 
Şi-a oferit demisia. 

— Dar n-aţi acceptat-o? 

— Nu. 

— De ce? 

— V-am spus deja. 

— Ştiţi la fel de bine ca mine că aţi fi putut să-l daţi afară. ŞI, 
ţinând cont de ce s-a întâmplat, poate chiar ar fi trebuit, spuse 
el uitându-se la extrasele de cont. Vreau adevărul. 

Ea inspiră adânc, continuând să-i susţină privirea. 

— A fost cel mai bun consilier financiar al nostru. Un tip 
strălucit. La urma urmei, rămân fiica tatălui meu, domnule 
inspector-şef. Ştiu să recunosc un talent şi vreau să-l păstrez. 
Tony Baumgartner era talentat. De aceea am ales o soluţie de 
mijloc. l-am suspendat licenţa - ceea ce îl împiedica să 
efectueze tranzacţiile -, dar l-am lăsat în continuare să 
gestioneze portofoliile. 

— Şi atunci, dacă nu mai putea să tranzacţioneze, cum a 
reuşit să fure toţi banii ăştia? întrebă Beauvoir arătând spre 
hârtiile de pe biroul ei. 

— Nu, nu, astea sunt nişte falsuri. Tranzacţiile nu au avut loc. 
Tocmai asta e şmecheria. A făcut să pară că au fost făcute, dar 
nu sunt decât aiureli. Dacă un client s-ar fi deranjat să citească 
ce scrie aici - zise ea acoperind hârtiile cu palma -, n-ar fi văzut 
decât nişte cifre impresionante, dar îngrozitor de plictisitoare. 
Nimeni, în afară de un bun cunoscător de finanţe, nu s-ar fi 
sinchisit să le studieze mai bine. 

— Şi unde au ajuns banii? 

Madame Ogilvy clătină din cap şi inspiră adânc. 

— Nu ştiu. Dar pare să fie vorba de milioane. Zeci de 
milioane. 

— Mai mult, spuse Beauvoir. 

După o scurtă ezitare, ea încuviinţă. 

— În funcţie de când a început, da. O să dureze o vreme până 
aflăm. 

— Dar clienţii lui nu şi-au dat seama că practic aveau 
conturile goale? 

— Cum să-şi dea seama? 

— Când voiau să retragă bani. 

— Dar ei nu retrag banii. Îi încredinţează brokerului şi, în cel 
mai bun caz, încasează dividendele sau profiturile, însă capitalul 
rămâne în cont. Părinţii dumneavoastră nu v-au învăţat că nu 
trebuie niciodată să te atingi de capital? 

— Nu. Mi-au spus doar să nu mă ating de bicicleta fratelui 
meu. 

— Am înţeles, răspunse ea zâmbind. Dar în lumea investiţiilor 
e de la sine înţeles că oamenii încasează profiturile, dividendele, 
dar lasă capitalul la locul lui. 

— Deci este o schemă Ponzi? 

— Nu chiar, dar e ceva similar. Genul acesta de fraudă este şi 
mai greu de dovedit, întrucât el a lăsat să se creadă că aceşti 
clienţi făceau investiţii prin intermediul Taylor and Ogilvy, ceea 
ce este fals. A folosit antetul nostru, formatul nostru de extras 
de cont. Adresa noastră. Totul. Mai puţin conturile noastre. Banii 
se duceau în contul personal al lui Tony. 

— Unde? 

— Habar n-am. 

— Deci nu ştiţi ce se întâmpla? 

— Nicidecum. Auditorii noştri n-ar vedea nimic, pentru simplul 
motiv că nu este nimic de văzut. 

Beauvoir începea să înţeleagă ingeniozitatea fraudei. 
Simplitatea ei. 

— Deci avea două grupuri de clienţi? Cei ale căror conturi le 
gestiona în mod legitim şi cei de care se ocupa acasă? Cei de la 
care fura? 

— Aşa se pare. 

— Va trebui să aflăm dacă aveau şi conturi legitime la Taylor 
and Ogilvy. 

— Bineînţeles. Pot să le păstrez? întrebă ea coborând privirea 
spre documentele incriminatoare. 

— Da. 

— Îi veţi interoga pe clienţi? 

— Da, răspunse el din nou. 

Ea încuviinţă. La fel ca nebuna Ruth din tabloul Clarei, Bernice 
Ogilvy întrezărea ceva la orizont. Departe, dar apropiindu-se. 
Ceva care prindea viteză. Ceva ce era acolo de foarte mult timp, 
latent, inevitabil. 

Dar acolo unde Ruth vedea sfârşitul disperării, madame 
Ogilvy vedea începutul ei. 

Când se va afla - şi se va afla -, nimeni nu va mai avea 
încredere în Taylor and Ogilvy. Poate era nedrept, dar aşa e 
viaţa, mai ales când totul depinde de ceva atât de fragil cum e 
încrederea. Şi natura umană. Şi un strat foarte subţire de placaj 
de stejar. 

— De aceea a fost omorât Tony? întrebă madame Ogilvy. 

— Posibil. Va trebui să discutăm cu toată lumea. Sunteţi chiar 
atât de surprinsă că monsieur Baumgartner fura de la clienţi? 

— Nu ştiu ce să mai cred. 

Fusese atât de sigură de ea, dominase încăperea, îşi 
dominase emoţiile. Şi iată că siguranţa începea să se fisureze. 

— Este posibil ca tot el să fi fost în spatele primei fraude, şi nu 
asistentul? 

Ea încuviinţă încet. Gânditoare. 

— Este posibil. 

— Poate a fost un test, spuse Beauvoir. Şi a învăţat din el. 
Femeia clătină din cap. 

— Nu-mi vine să cred. 

— Că a făcut aşa ceva? 

— Da. Dar şi că nu mi-am dat seama de nimic. Când mă uitam 
la Tony, nu vedeam decât un om bun şi onest. 

— De aici şi expresia „abuz de încredere”. Totul se bazează 
pe încredere. 

— Să presupunem că nu este adevărat... 

— Este adevărat. 

— Dar hai să presupunem, pentru un moment, că nu este. Că 
Tony a spus adevărul cu privire la asistent şi că nu el a făcut 
asta, insistă ea, punând palma peste extrasele de cont. 

Beauvoir rămase tăcut. Nu avea de gând să hrănească 
această iluzie. 

Era unul dintre numeroasele aspecte tragice ale unei morţi. 
Viaţa victimei făcea obiectul unei anchete care adesea scotea la 
iveală lucruri pe care oamenii preferau să nu le fi ştiut. Adesea 

lucruri fără nicio legătură cu moartea victimei. Dar, cu toate 
astea, expuse. 

Şi, când se întâmpla aşa, prietenii şi rudele refuzau să creadă. 
Infidelitatea. Furtul. Cunoştinţele dubioase. Pornografia pe 
internet. Mesajele electronice suspecte. 

Situaţia se complica. Emoţiile deveneau copleşitoare. Uneori 
situaţia devenea violentă, când rudele apărau onoarea celui 
decedat. Şi propriile lor iluzii. 

— Vă mulţumesc pentru timpul acordat, spuse Beauvoir 
ridicându-se şi îndreptându-se spre uşă. O agentă pe nume 
Cloutier vă va contacta probabil mai târziu, în cursul zilei de 
astăzi. 

Madame Ogilvy se înroşi la faţă. Neobişnuită să-i fie ignorate 
afirmaţiile. 

— Aţi cerut numele şi adresa lui Bernard? Asistenta mea vi le 
va da la plecare. 

— Merci. Putem să contăm pe cooperarea dumneavoastră? 

— Bineînţeles, domnule inspector-şef. 

N-avea de ce să nu coopereze. Răul fusese făcut. Fapta, 
comisă. Oricât ar fi ascuns, oricât ar fi sperat în zadar, oricât ar 
fi minţit, n-avea cum să oprească sau măcar să amâne ce se 
întrezărea la orizont, apropiindu-se cu repeziciune. 

Mergând cu maşina prin Montreal, în drum spre Lacoste, 
Beauvoir se gândea la ultima întrebare a lui madame Ogilvy. 

să presupunem că Anthony Baumgartner nu furase banii 
clienţilor. 

În cazul acesta, îi furase altcineva. 

Numele lui Anthony Baumgartner figura pe extrase. 
Semnătura lui, pe scrisorile de prezentare. 

Beauvoir înainta pe străzile pline de zăpadă şi de maşini. 

Ar trebui să fie unul dintre apropiații lui. Care cunoştea 
sistemul. Care îi cunoştea clienţii. Care avea acces la dosarele 
lui şi la antet. Care îl cunoştea bine. 

Cineva de la Taylor and Ogilvy. 

Acum Beauvoir se gândea serios la această posibilitate. 

să presupunem că Anthony Baumgartner nu făcuse nimic rău. 
Că nu furase. Că extrasele acelea se aflau pe biroul lui, sub 
nasul nebunei Ruth, pentru că îşi dăduse seama că altcineva 
deturna banii. lar el le studia pentru a-şi da seama cine din 
companie fura milioane de dolari de la clienţii săi. 

Să presupunem, se gândea Jean-Guy în timp ce intra pe 
străduţa unde locuia Lacoste şi căuta un loc de parcare printre 
troienele de zăpadă care încă nu fuseseră ridicate, să 
presupunem că Anthony Baumgartner era exact aşa cum Îi 
descrisese madame Ogilvy. 

Un om bun şi onest. Onorabil. Care intenţionase să 
demisioneze când altcineva fusese de vină. Care înţelegea 
valoarea şi fragilitatea încrederii. 

Ce ar face un astfel de om dacă ar descoperi o faptă de 
corupţie, mai ales de o asemenea amploare? 

Ar înfrunta-o pe persoana respectivă. l-ar cere explicaţii. Ar 
ameninţa că o denunţă. 

Şi cum ar reacţiona persoana aceea? 

— L-ar omori pe Anthony Baumgartner, mormăi Beauvoir 
dând uşor cu spatele pentru a parca maşina într-un loc liber. 

Capitolul 29 


— Şi ce vreţi de la mine? întrebă Lucien uitându-se la cele 
două femei din biroul său. 

— Aş vrea să ştiu de ce ai spus că nu o cunoşti pe Baroană, 
când de fapt o ştiai, spuse Myrna. 

Puse agenda tatălui lui Lucien pe masa de lucru. 

Alături, Clara încerca să nu se foiască. Peste tot în jurul lor 
erau numai teancuri de cărţi. Toate de aceeaşi înălţime. 1,80 
metri. Aşezate aparent conştiincios şi strategic în jurul biroului. 
Ca la o cursă de obstacole, îşi zise ea. 

Şi totuşi mai aveau ceva vag familiar. Erau aşezate în aşa fel 
încât să semene cu nişte vechi formaţiuni de piatră? 
Stonehenge? Capetele misterioase de pe Insula Paştelui? 

Cutiile - pline cu dosare, constată ea - erau puse una peste 
alta şi păreau să stea într-un echilibru precar. De ce nu le 
aşezase de-a lungul peretelui, aşa cum ar face orice om 
rezonabil? 

Dar îşi dădea seama că Lucien Mercier nu era nici pe departe 
rezonabil. Raţional, da. La extrem. Dar ca să fii „rezonabil” 
trebuie să fii şi sensibil. Ca să iei decizii bune, rezonabile, 
cumpătate. 

Omul ăsta nu era. 

Clara era omul deschis spre creativitate. Dar teancurile de 
cutii cu dosare care îi înconjurau nu erau opere de artă. Avea 
senzaţia că erau proiecţii ale unui aspect înnăscut al lui Lucien. 
Ceva intim, privat. Nefericit. 

Suna aproape ridicol s-o spună aşa. Prea simplist. Dar cât de 
tăios era acest cuvânt simplu? Nefericit. 

— De fapt, continuă Myrna, ai fost la ea acasă, împreună cu 
tatăl dumitale. Ai fost acolo când s-a discutat testamentul. Scrie 
în notițele lui. 

Lucien rămase complet nemişcat; doar privirea i se plimba de 
la una la cealaltă. Zăbovi puţin asupra teancului de cutii din 
spatele lor, apoi reveni la ele. 

Parcă e un copil, se gândi Clara. Are impresia că, dacă 
rămâne nemişcat, nu va observa nimeni că mişcă ochii. Sau că, 
dacă inchide ochii şi nu vede pe nimeni, devine invizibil. 

Ştia că era o etapă de dezvoltare marcată de un egocentrism 
pronunţat. Pe care majoritatea copiilor o depăşeau. 

Clara îl privea cu atenţie pe Lucien. Deschis. 

Se afla acolo la rugămintea Myrnei. Prietena ei avea nevoie 
de un martor. Nu pentru că îi era teamă de acest omuleţ, ci 
pentru că, după ce citise documentele tatălui, Myrna ajunsese la 
concluzia că fiul nu era de încredere. Că putea să spună acum 
ceva şi mai târziu altceva. 

— Dar vreau să fii atentă, o avertizase Myrna în maşină. 
Promite-mi. 

— Ce? 

— Haide, vorbesc serios. Te cunosc eu. Te comporţi ca şi cum 
ai fi atentă la conversaţie, datini din cap şi zâmbeşti, dar tu de 
fapt te gândeşti la tabloul la care lucrezi. 

Myrna avea dreptate, bineînţeles. În drum spre biroul 
notarului, Clara îşi lăsase mintea să hoinărească. li dăduse frâu 
liber, curioasă să vadă ce înţelege subconştientul ei din 
Benedict. Băiatul cu frizura aia ridicolă şi cu zâmbetul tâmp. ŞI 
privirea unui om fericit. 

Se întreba dacă ar putea să-l picteze ca pe un fel de personaj 
de desene animate. În culori vii şi contururi pastel din tuşe 
îndrăzneţe. 

Dar acum, că se afla în acest birou, stând în umbra cutiilor cu 
dosare, gândurile despre tânărul radios fură alungate, iar ea îl 
privi pe Lucien. 

Şi se întrebă cum ar putea să-l picteze pe notar. 

— Nu am minţit, spuse Lucien. Doar că nu mi-am adus 
aminte. Cunosc o mulţime de oameni. 

— De ce te-ai dus acolo cu tatăl dumitale? De ce te-a luat cu 
el? 

— Era un om prudent. Întotdeauna ţinea să aibă un martor 
când se întâlnea cu clienţii mai în vârstă. O a doua opinie. 

— În legătură cu ce? 

— Să se asigure că testatorul era apt. 

— Şi Baroana era? 

— Bineînţeles. Altfel nu ar fi lăsat-o să facă acel testament. 

Cărbune, se gândea Clara. Asta aş folosi. 

Creioanele în culori vii pentru Benedict şi resturi calcinate ale 

unei creaturi altă dată vii pentru omul acesta. 
e 

— De ce nu-l găsesc pe David? întrebă Amelia. 

Marc ridică din umeri. 

Nici măcar nu se gândise la asta. Puținele gânduri lucide care 
îi mai rămăseseră se concentrau pe un singur lucru: să găsească 
următoarea doză. Era ca un om de Neanderthal: setat să 
supravieţuiască. 

Deşi era conştient că, în timp ce el era obsedat să găsească o 
singură doză, următoarea, Amelia căuta filonul principal. Să 
găsească o cantitate mare de droguri, suficiente ca să consume 
şi să vândă. Să se drogheze şi să-şi umple buzunarele cu bani. 

Şi totuşi nu putea să nu fie îngrijorat. In legătură cu 
următoarea doză. 

În chicineta lui, Amelia pregătea nişte sandviciuri cu unt de 
arahide cu pâinea pe care o furaseră de la magazinul din cartier. 
Era râncedă şi începuse să mucegăiască. Franzelele mai 
proaspete fuseseră furate de alţii mai devreme. 

Va trebui să ţină minte asta pentru data viitoare. 

— Poftim. 

Îi întinse un sandvici lui Marc, care se uită la el scârbit. De luni 
întregi doar asta mânca. Scârboşenia asta de unt de arahide. 
Când simţea mirosul şi i se întorcea stomacul pe dos. 

Luă o îmbucătură şi se strâmbă. Avea gustul disperării. 

— E pe-acolo, pe undeva, spuse ea ducându-se spre fereastră. 
Dar dacă are drogul ăla nou, nu înţeleg de ce nu-l vinde? Ce mai 
aşteaptă? 

Cu sandviciul în mână, Marc se duse lângă ea la fereastră. 

Doar pentru o clipă, îşi permise să simtă aroma clătitelor şi a 
costiţei din dimineţile de sâmbătă. 

Apoi încuie amintirea la loc. In camera secretă pe care o 
păstra. Se strecura în ea şi se ghemuia acolo, cu ochii închişi. Şi 
se aşeza la masa mamei lui. Mânca clătite cu sirop de arțar şi 
costiţă. Incontinuu. 

Se uită la drogaţii, travestiţii şi prostituatele care se 
adunaseră în stradă. Aşteptând-o pe Amelia. Să facă ce? 

Nu voiau decât un singur lucru. Şi el voia un singur lucru. Ca 
durerea să înceteze. 

— David ăsta nu vrea să fie găsit, spuse Amelia. 


VP - 264 


Pe bună dreptate, îşi zise. Dacă ei erau în căutarea 
carfentanilului, îl căutau şi alţii. lar el nu putea să-l ţină în 
buzunare. Avea nevoie de o întreagă reţea. 

— Un fel de fabrică, continuă ea cu voce tare, conştientă că 
vorbea singură. Nu? Pentru că trebuie să-l împartă. Să-l 
ambaleze. Să-l pregătească pentru distribuţie. Mii şi mii de doze. 
Are nevoie de un spaţiu. Şi de timp. Ştie că, atunci când va 
ajunge pe străzi, se va dezlănţui iadul. Poliţişti, mafioţi, 
motociclişti. Toţi nenorociţii de pe o rază de mii de kilometri vor 
da năvală să-l caute în Montreal. Ca să-l caute pe el. Nu? 

Sandviciul lui Marc căzu cu un zgomot surd. Dar băiatul 
rămase în picioare. Legănându-se încet. Ca un animal care 
doarme în picioare. Fără să ştie că se află într-un abator. 

— Deci o să vândă cât mai mult posibil şi cât mai repede, apoi 
o să dispară dracului, continuă Amelia. De-asta n-a apărut încă. 
David nu vrea să-l vândă până n-o să fie gata. Sigur e printr-un 
subsol pe undeva. O făbricuţă de droguri clandestină. 

Acest David o marcase. Pentru a o avertiza. Convins că ea era 
o nou-venită, o drogată băgăcioasă. 

Poate că nu ştia cine e David, dar era clar că nici el n-avea 
idee cine era ea. Şi de ce era în stare. 

Capitolul 30 


Inspectorul-şef Gamache venise deja când ajunse Jean-Guy la 
Isabelle Lacoste. 

Se aşeză lângă ei la masa din bucătărie. 

Se uitară unii la alţii, apoi se întrebară toţi în acelaşi timp: 

— Ce-aţi mai aflat? 

— Tu primul, Jean-Guy, îl invită Gamache, zâmbind către 
ginerele său şi preluând în mod firesc conducerea. 

Scurt şi concis, Beauvoir le povesti despre întâlnirea cu 
Bernice Ogilvy. Şi despre ce idei îi veniseră pe drum spre ei. 

— Crezi că este... posibil ca Baumgartner să nu fi ştiut nimic? 
întrebă Lacoste. Ca altcineva să fi furat banii... clienţilor 
folosindu-se de numele lui? 

— Şi ca Baumgartner să fi fost ucis pentru că aflase? spuse 
Beauvoir. la urma banilor: una dintre regulile de bază ale 
anchetei în cazul unui omor. 

Se uită la inspectorul-şef. Ca tineri agenţi în perioada de 
ucenicie, îl văzuseră pe Gamache fentând nu doar legea, ci şi 
aşa-zisele reguli de investigare a unui omor. Beauvoir şi Lacoste 
ştiau că tocmai de aceea departamentul lui avea o rată de 
rezolvare a cazurilor de omor de aproape sută la sută. 

„Criminalii nu au citit manualul”, le spunea el. „Banii sunt 
importanţi, dar există şi alte tipuri de valută. Şi de sărăcie. Şi de 
eşec moral şi emoţional. Aşa cum violul nu este o partidă de 
sex, o crimă este rareori motivată doar de bani, chiar şi când 
are legătură cu banii. Este o chestiune de putere. Şi de teamă. O 
chestiune de răzbunare, de furie. Ţine de sentimente, nu de un 
sold bancar. Luăm urma banilor, de acord. Dar eu vă garantez 
că, atunci când îi veţi găsi, vor mirosi a emoție intrată în 
putrefacție”. 

— Continuă, îl îndemnă acum Gamache. 

— Ar fi un mobil plauzibil, spuse Beauvoir. Dacă Baumgartner 
îl denunța, hoţul risca nu doar ruina, ci şi închisoarea. 

— Omorându-l pe Baumgartner, îşi păstra nu doar banii, ci şi 
libertatea, remarcă Lacoste. Un mobil foarte bun, sunt de acord. 

— Şi acum, interveni Gamache, să demontăm această teorie. 
Ce puncte slabe are? 

Această provocare, departe de a-l irita pe Beauvoir, era unul 
dintre exerciţiile lui preferate. Se pricepea de minune să 
identifice lacunele, chiar şi în propriile teorii. lar această teorie 
nu era una la care ţinea morţiş sau, cum ar fi zis madame 
Ogilvy, în care investise. Era interesantă, atâta tot. 

— Bine, continuă el. Dacă Baumgartner nu fura de la clienţi, 
atunci ce căutau extrasele de cont în biroul lui de-acasă? 

— Abia descoperise ce se întâmpla, sugeră Lacoste, preluând 
rolul de avocat al diavolului, spre încântarea lui Beauvoir. Era 
şocat şi furios şi trebuia să le studieze cu atenţie, ca să fie 
absolut sigur înainte să acuze pe cineva. 

— Dar cum ştia el, numai din acele hârtii, cine era vinovatul? 
Pe ele apărea doar numele lui. 

— E un tip inteligent, spuse Lacoste. Cunoştea bine Taylor 
and Ogilvy şi ştia cine ar putea cel mai bine s-o facă. 

Un argument puţin convingător, recunoşteau şi ei. La tribunal, 
avocatul diavolului ar fi pierdut. Dar era o posibilitate. 

— Şi cine ar fi? întrebă Gamache. 

Nu avea obiceiul să intervină în acest exerciţiu. Prefera să 
asculte, să asimileze informaţiile. 

Asta arăta că el credea că se aflau pe o pistă demnă de 
interes. 

— Brokerul care se ocupa de tranzacţii pentru el, sugeră 
Beauvoir. Am cerut să fie convocat la audieri. 

— Şi mai cine? 

— Evident, Bernice Ogilvy, spuse Jean-Guy. 

— Ce părere ai despre ea? întrebă Gamache. 

— Este tânără, inteligentă. A ajuns în funcţia pe care o are 
datorită părinților, bineînțeles, dar are abilităţile şi 
temperamentul necesare ca s-o păstreze. E isteaţă. Ambiţioasă. 
Capabilă să se adapteze. 

— Lacomă? întrebă Gamache. 

Beauvoir reflectă puţin. 

— Mai degrabă sigură că i se cuvine. Cred că ar face orice 
pentru a proteja ce-i aparţine. 

— Ar fura de la clienţi şi ar arunca vina pe fostul ei mentor? 
întrebă Gamache. 

Jean-Guy Beauvoir simţi că roşeşte uşor când îl auzi vorbind 
despre trădarea unui fost mentor. Şi se întrebă în treacăt dacă 
Gamache ştia despre întâlnirea de dimineaţă. Şi despre hârtia 
pe care o semnase. 

— A înţeles foarte repede cum funcţiona frauda. Poate prea 
repede. Şi îmi dă impresia că se crede mai deşteaptă decât 
ceilalţi. 

— Probabil... pentru că este, comentă Lacoste. De altfel, cine 
crede că va fi prins? Madame Ogilvy cunoaşte sistemul şi ştie 
cum să fenteze măsurile de control. 

— Doar să creeze nişte conturi false... zise Gamache. E foarte 
simplu. La Taylor and Ogilvy nu le-ar vedea nimeni. lar clienţii n- 
ar bănui nimic. Şi-ar primi în continuare extrasele de cont 
aparent legitime, cu tranzacţii reale. Dividendele şi profiturile ar 
fi depozitate în cont. Totul ar părea perfect normal. 

— Numai că ea le-ar deturna capitalul, investiţia iniţială, în 
propriul ei cont, spuse Beauvoir. Şi ar plăti nişte pretinse 
dividende generoase, astfel încât clienţii să nu pună prea multe 
întrebări. 

— Să fi lucrat împreună? întrebă Lacoste. Ogilvy şi 
Baumgartner? 

— Agenta Cloutier este de părere că au acţionat două 
persoane, răspunse Beauvoir. Şi să nu uităm că Baumgartner nu 
prea cheltuia. Locuia în aceeaşi casă de multă vreme. Conducea 
o maşină frumoasă, dar nu extravagantă. De ce să fure şi să nu 
cheltuiască banii? 

— Pentru pensie, îşi dădu cu părerea Lacoste. Îi strângea 
vreun cont offshore. Apoi, într-o bună zi, dispărea. 

In timp ce-i asculta, lui Gamache îi veniră în minte fotografiile 
din casa lui Baumgartner. Cu acesta şi copiii. Fericiţi. Radioşi, 
chiar. Era aceasta faţa unui om gata să le întoarcă spatele şi să 
nu-i mai vadă niciodată? Să dispară undeva în Caraibe? Pentru 
ce? Pentru o barcă cu motor şi nişte băi îmbrăcate în marmură? 

— Désolé, se scuză Gamache. V-am deviat de la subiect. Să 
revenim la argumente. Vorbeaţi de posibilitatea ca Anthony 
Baumgartner să-l fi descoperit pe vinovat şi să-i fi cerut 
explicaţii. 

— Exact, spuse Beauvoir concentrându-se pe ideea iniţială. 
Descoperă întâmplător ce se petrece. Poate primeşte un telefon 
de la unul dintre clienţi sau se întâlneşte cu el la o petrecere şi 

omul îl întreabă despre cont. Un cont despre care Baumgartner 
nu ştie nimic. Baumgartner face nişte verificări, găseşte 
extrasele de cont false şi aduce dovezile acasă. Le analizează, 
apoi stabileşte o întâlnire cu suspectul... 

— De ce? îl întrerupse Lacoste. 

— De ce ce? 

— De ce să nu se ducă direct la şeful lui? 

— Poate pentru că şeful este cel care fură? întrebă Beauvoir. 

— Atunci de ce să nu se adreseze autorităţii de reglementare? 
interveni Lacoste. 

— Pentru că nu este sigur, spuse Beauvoir continuând cu 
supoziţiile, mai reticent de data asta. Sau este sigur şi nu-i vine 
să creadă. Vrea să-i dea respectivului şansa de a explica, de a 
se justifica. Sau poate nu-şi dă seama că vorbeşte chiar cu 
vinovatul. 

Gamache se foi în scaun şi înclină capul într-o parte. Discuţia 
devenea interesantă. 

— Poate că şi-a dat întâlnire cu o persoană pe care o 
considera un aliat, reluă Beauvoir, din ce în ce mai convins de 
această teorie neaşteptată. Ca să-i arate dovezile şi să-i ceară 
părerea. 

— Şi această persoană îl omoară? întrebă Lacoste. E puţin 
cam... exagerat. Nu putea doar să tulbure apele sau să-l trimită 
pe B... Baumgartner pe o pistă falsă? Ştia că va interveni poliţia, 
adică noi, şi va pune întrebări. 

— De ce? i-o întoarse Beauvoir. 

— De ce să pună întrebări? Păi, nu aşa... rezolvăm noi cazurile 
de omor? întrebă Lacoste. 

Armand Gamache urmărea scena. Doi anchetatori tineri şi 
inteligenţi, discutând despre cele mai nenorocite crime. 
Anchetatorii lui, protejaţii lui, care acum erau mai mult decât 
capabili să conducă propriile departamente. 

li lipsea această activitate. Nu doar să stea la masa din 
bucătărie, încercând să rezolve cazuri de crimă. Ci să lucreze cu 
cei doi. Cu Jean-Guy şi cu Isabelle. Care se contrau ca şi cum ar 
fi fost fraţi. 

— Ştiu că tu preferi să arestezi prima persoană care-ţi iese în 
cale... într-o anchetă, zise Isabelle. Dar noi, ceilalţi, investigăm. 

— Merci, răspunse Beauvoir cu un zâmbet vag. 

Îşi dăduse seama că tonul superior era o stratagemă, o 
încercare de-a lui Isabelle să-l enerveze. Şi îi reuşea mai des 
decât lăsa el să se vadă. 

— Ce voiam eu să zic e de ce să punem întrebări despre o 
deturnare de fonduri? 

— Pentru că, îi explică ea cu extrem de multă răbdare, 
ancheta ar scoate-o la iveală. 

— Oare? Eu aşa sper, dar nu e un dat, mai ales dacă 
Baumgartner nu era implicat, ripostă Beauvoir. Uite, să 
presupunem că Baumgartner, fără să bănuiască nimic, şi-a dat 
întâlnire cu cel care deturna fondurile - n-ar aduce cu el şi 
dovezile? Chiar dacă se întâlnea cu o persoană pe care o 
suspecta, le-ar fi luat cu el. Ca să-i demonstreze. 

— Corect, spuse Lacoste pe un ton prudent, încercând să 
înţeleagă unde voia să ajungă. Şi? 

Dar Gamache i-o luase înainte şi zâmbea uşor. 

— Deci persoana aceea ştia două lucruri, răspunse Jean-Guy. 
Că nu exista nimic care să-l lege pe Baumgartner de acele 
furturi. Nici în calculatorul lui, nici în dosare, nici în altă parte. 
Deci o anchetă în cazul morţii lui nu ar fi dezvăluit nimic. Şi 
criminalul era îndreptăţit să se aştepte ca hârtiile pe care 
Baumgartner le avea cu el să fie singurele copii. Poate chiar l-a 
întrebat, ca să se asigure. 

— Deci îl omoară pe Baumgartner şi distruge probele, zise 
Lacoste, uitând să-l mai contrazică. 

— Exact. 

Gamache aşteptă să vadă dacă vreunul dintre ei găsea vreo 
fisură în acest raţionament. Şi aşteptă. 

Şi aşteptă. 

— Dacă erau singura lui dovadă, întrebă Jean-Guy, ce căutau 
extrasele de cont în biroul lui? 

Ei, uite, aici e problema, se gândi Gamache. 

Dacă Baumgartner s-ar fi întâlnit cu suspectul cu intenţia de 
a-i dezvălui bănuielile lui sau de a cere explicaţii în legătură cu 
deturnarea de fonduri, ar fi adus dovezile cu el. Şi respectivul, 
după ce l-ar fi omorât pe Baumgartner, ar fi luat acele dovezi şi 
le-ar fi distrus. 

Atunci de ce erau lângă calculatorul lui copiile extraselor de 
cont incriminatoare? 

Şi teoria mai avea o hibă. 

— De ce la fermă? întrebă Lacoste. 

Da, se gândi Gamache. De ce să se întâlnească la fermă? 

— Teren familiar, sugeră Beauvoir. Poate că oricum intenţiona 
să se ducă acolo, să mai arunce o ultimă privire înainte să fie 
demolată. Poate că citirea testamentului i-a trezit amintiri din 
copilărie şi a vrut s-o revadă. Din comoditate şi din nevoia să fie 
într-un loc în care, poate chiar inconştient, se simţea în 
siguranţă. 

— Noaptea? Fără electricitate, fără căldură? întrebă Lacoste. 

Beauvoir încuviinţă. Hugo spusese că luaseră cina împreună. 
Plecase devreme, dar afară tot era întuneric. 

— Şi de ce se afla la etaj? adăugă Lacoste. 

— Să mai arunce un ochi pe-acolo, răspunse Beauvoir, în 
camera în care copilărise. 

Era posibil, dar era o teorie cam trasă de păr. 

— Nu uita, continuă Beauvoir, Baumgartner nu se aştepta să 
fie ucis. Fie credea că se întâlneşte cu un prieten - cineva care 
să-l ajute -, fie credea că va cere socoteală cuiva. Ştia că va fi o 
discuţie neplăcută. Dar e clar că nu vedea în acest om o 
ameninţare fizică. Altfel nu ar fi acceptat să se întâlnească cu 
el... 

— Sau cu ea, punctă Lacoste. 

— „în acel loc. 

— Mai e o problemă, interveni Lacoste. Casa care se 
prăbuşeşte la momentul oportun. 

— Oportun pentru cine? întrebă Beauvoir. Nu prea cred, în 
felul ăsta, corpul lui Baumgartner a fost găsit, poate mai repede 
decât se aştepta criminalul. Dacă nu s-ar fi prăbuşit, poate 
cadavrul lui ar fi rămas ascuns mai mult timp. 

— Mai e posibil ca Baumgartner să nu-şi fi dat întâlnire cu 
persoana respectivă la fermă, sugeră Lacoste. Poate a fost 
urmărit până acolo şi ucis. 

— Cum adică? întrebă Beauvoir. 

— Să presupunem că Baumgartner a luat legătura cu 
persoana pe care o suspecta şi au stabilit să... se întâlnească a 
doua zi, la birou. Respectivul, ştiind că a dat de belea, se duce 
acasă la... Anthony Baumgartner, poate cu intenţia de a-l ucide, 
dar îl vede plecând. Il urmăreşte până la casa abandonată şi îl 
omoară acolo. 

— Cam prea convenabil pentru criminal, nu crezi? întrebă 
Beauvoir. 

— Dar se leagă şi explică astfel cronologia, după testament, 
ripostă Lacoste, entuziasmată de această nouă teorie. 

Se întoarse spre Gamache. 

— Tu, Myrna şi Benedict le-aţi citit copiilor testamentul mamei 
lor. Ridicol... dar în stilul Baroanei. Asta îi trezeşte amintiri din 
copilărie şi Anthony se hotărăşte să revadă vechea... casă 
înainte să fie demolată sau vândută. 

Beauvoir pufni, dar Gamache înclină capul. Şi el trecea din 
când în când cu maşina prin faţa casei unde copilărise. Şi Reine- 
Marie, după moartea mamei sale, ţinuse să mai dea o raită pe la 
casa părintească, înainte să fie vândută. 

Din punct de vedere emoţional, scenariul lui Lacoste era 
plauzibil. Dar şi Beauvoir avea dreptate. Pentru criminal, ocazia 
era mai mult decât convenabilă. Ca din întâmplare, 
Baumgartner să se afle într-o casă izolată, locul perfect pentru o 
crimă discretă. 

— Bon, zise el. Să trecem la teoria cea mai plauzibilă. Nu doar 
că Anthony Baumgartner ştia de furtul banilor, dar el era şi 
autorul. În cazul ăsta, cine l-a ucis? 

— Una dintre ţintele lui, spuse Beauvoir. Cineva care a aflat. 

— Dar de ce să-l ucidă? De ce să nu informeze firma de 
brokeraj sau, şi mai bine, să anunţe poliţia? întrebă Lacoste. 

— Pentru că firma fusese deja informată şi nu luase măsuri 
împotriva lui, răspunse Beauvoir. Doar o riglă peste degete şi 
atâta tot. De ce să aibă încredere că Taylor and Ogilvy va 
acţiona de data asta, din moment ce data trecută asociaţii au 
stat cu mâinile în sân? 

— De acord, dar întrebarea mea rămâne valabilă, insistă 
Lacoste. De ce să nu se ducă la poliţie sau la un avocat? De ce 
să nu-l dea în... judecată? De ce să vrea să-l înfrunte pe 
Baumgartner? 

— Pentru că nu era sigur, răspunse Beauvoir. Multora nu le 
vine să creadă că o persoană în care au avut încredere fură. Mai 
întâi întreabă, apoi, dacă nu le place răspunsul, trec la pasul 
următor. 

— Exact, încuviinţă Lacoste. Un avocat sau poliţia. Cu 
siguranţă planul de rezervă nu e să-l omoare. Dar tu spui că 
tocmai asta... s-a întâmplat. Ce ar avea de câştigat? 

— A fost o lovitură la cap, spuse Beauvoir. Pare un gest comis 
sub imperiul furiei, nu ceva premeditat. Aşa cum Baumgartner 
nu se aştepta să fie omorât, pun pariu că nici celălalt nu a 
intenţionat să-l omoare. 

Gamache asculta. Dar tot mai rămânea o mare problemă cu 
această teorie. Una de familie. 

— De ce la fermă? întrebă Lacoste. Baumgartner chiar ar 
accepta să se întâlnească acolo cu un client, cu cineva de la 
care fura? Chiar dacă nu ştia... despre ce e vorba, e drum lung 
până acolo. In mijlocul pustietăţii. Şi un loc foarte personal. Eu 
nu cred. 

Gamache asculta, gândindu-se că nu era prea uşor să găseşti 
un loc unde să omori pe cineva. Nici măcar în zona rurală a 
Queb&cului. Intr-o pădure, da, dar cum atragi într-o pădure un 
client care deja e suspicios? 

— Zău, spuse Lacoste urmând acelaşi raţionament. Ce client 
ar fi de acord să se ducă la o întâlnire într-o casă izolată şi 
abandonată? Eu nu m-aş duce. 

— De ce nu? întrebă Beauvoir întorcându-se spre Gamache. 
Tu te-ai dus. Când ai primit scrisoarea de la notar. 

Gamache râse scurt. 

— E-adevărat, dar eu nu mă duceam acolo ca să cer socoteală 
cuiva. Şi abia când am ajuns mi-am dat seama că era 
abandonată. 

— Poftim! strigă Beauvoir. Nici clientul înşelat nu ştia. Făcuse 
deja atâta drum şi sunt sigur că Baumgartner i-a explicat că era 
casa mamei lui. Totul părea în regulă. Fără riscuri. 

Plauzibil, se gândi Gamache, dar prea putin probabil. Deşi 
asta explica prezenţa extraselor în biroul lui Baumgartner. El era 
hoţul. Şi cel care avea de gând să ucidă. Se aştepta să se 
întoarcă acasă. 

— Aşadar, rezumă Lacoste, avem două teorii. Una că Anthony 
Baumgartner era hoţul şi cealaltă că nu era el. 

— Altfel spus, n-am avansat prea mult, recunoscu Beauvoir. 

— Haideţi să trecem de la teorii la fapte, propuse Gamache. 

— D'accord, răspunse Beauvoir punând o foaie de hârtie pe 
masă. Am datele asistentului care a fost concediat. Îl cheamă 
Bernard Shaeffer. Cei de la Taylor and Ogilvy aveau adresa lui 
de când a lucrat la ei, dar nimic altceva de-atunci. 

— Bernard Shaeffer, repetă Lacoste luând hârtia şi 
introducând numele în laptopul ei. Nu şi-a schimbat adresa, îi 
anunţă ea citind din baza de date guvernamentală. Se pare că 
în prezent lucrează la... Caisse Populaire du Quebec. 

Se uită peste ecranul laptopului la colegii ei, cu sprâncenele 
ridicate. 

— La o bancă? se miră Jean-Guy. L-au angajat acolo după cea 
făcut ce-a făcut la Taylor and Ogilvy? 

— Lăsaţi-mă să dau un telefon scurt, spuse Gamache 
scoţându-şi telefonul din buzunar. 

Tastă un număr, aşteptă, apoi se prezentă şi ceru să 
vorbească cu Jeanne Halstrom. Preşedinta Caisse Populaire du 
Quebéc. După ce se interesă de sănătatea familiei ei, îi puse 
câteva întrebări, ascultă puţin şi îi mulţumi, apoi închise. 

— Bernard Shaeffer a fost angajat pe post de consilier 
financiar acum un an şi jumătate. A dat numele lui Anthony 
Baumgartner pentru recomandări. Potrivit dosarului de personal, 
monsieur Baumgartner a garantat pentru el şi a spus că a fost 
un angajat remarcabil. Vor declanşa o anchetă asupra 
activităţilor lui Shaeffer şi vor cerceta dacă a deschis vreun cont 
neobişnuit de gras pe numele lui sau al lui Baumgartner. Vom 
avea nevoie de un mandat, dar Jeanne va pune deja lucrurile în 
mişcare. 

— Poate tocmai am descoperit unde se duceau banii 
clientului, zise Beauvoir. Se pare că Baumgartner nu a rupt 
legătura cu Bernard. Dimpotrivă. 

— Doar n-o fi fost atât de prost încât să deschidă conturile pe 
numele lui, nu? comentă Isabelle. 

— Vom vedea, răspunse Gamache. Cei de la Caisse Populaire 
ar trebui să găsească banii, chiar dacă sunt într-un cont 
offshore. 

— lar eu am să mă duc să-i fac o vizită tânărului domn 
Shaeffer imediat ce terminăm aici, anunţă Beauvoir. 

Apoi, după ce reflectă puţin, adăugă: 

— Nu, mai bine îi spun agentei Cloutier să-l aducă la 
interogatoriu. 

Dădu un telefon, apoi închise. 

— Se duce acum. 

— Bine, spuse Isabelle. S-a... adaptat? 

— Da. În sfârşit. Dar e supărată că nu reuşeşte să acceseze 
calculatorul lui Baumgartner şi fişierele lui personale. Toţi 
suntem. Însă n-am renunţat, bineînţeles. Am încercat numele 
copiilor lui, numele mamei. Al tatălui. Toate care păreau 
evidente. 

— Poate că nu e un nume, sugeră Gamache, ci un număr. 

— Am încercat datele de naştere ale copiilor şi a lui. Dar ai 
cerut fapte, patron. Am mai aflat un lucru de la Bernice Ogilvy, 
zise Beauvoir. De data asta, nu despre Baumgartner. Ci despre 
Kinderoth. Un cuplu în vârstă cu acest nume, care a avut un 
cont la Taylor and Ogilvy. 

Ceilalţi tăcură o clipă, până înţeleseră. 

— De care s-a ocupat Baumgartner? întrebă Lacoste. 

— Non. 

Femeia se descurajă puţin. Ar fi fost prea frumos. 

Dar Gamache se înclină, atent. Il cunoştea bine pe Jean-Guy. 
De fapt, foarte bine. Şi îşi dădea seama că urma să le servească 
nu o simplă garnitură, ci poate chiar felul principal. 

— Continuă, îl îndemnă el. 

Şi Beauvoir le povesti ce îi spusese madame Ogilvy despre 
cuplul Kinderoth. Şi despre testamentul lor. 

Beauvoir le urmărea reacţiile şi nu fu dezamăgit. Gamache 
zâmbea, în timp ce Lacoste aproape că dădea pe dinafară de 
entuziasm. 

Cei trei stăteau la masa din bucătărie, aşa cum stătuseră de-a 
lungul anilor la multe alte mese prin tot Quebscul. Sorbind un 
ceai sau o cafea tare şi discutând despre crime oribile. 

Multe se schimbaseră între timp, dar esenţialul rămânea. 

Beauvoir se gândea la întrebarea pe care i-o pusese Bernice 
Ogilvy. El îşi iubea munca? Răspunsul era da, fără îndoială. Şi 
nu-şi iubea doar munca. 

Inspectorul-şef Gamache se lăsă pe speteaza scaunului, cu o 
expresie de maximă concentrare pe chip. Apoi scoase un 
carneţel din buzunarul de la piept. 

— Aseară am primit nişte informaţii, spuse el. De la 
Kontrollinspektor Gund din Viena. Îl rugasem să caute 
testamentul original. 

— Cel de-acum o sută de ani, preciză Isabelle. 

— O sută treizeci. Baronul Kinderoth, Shlomo, avea doi fii, 
gemeni, le reaminti Gamache. A lăsat fiecăruia întreaga sa 

avere. Probabil că nu vom şti niciodată ce l-a făcut să ia o astfel 
de decizie, dar vedem consecinţele. E clar că a produs multă 
suferinţă şi confuzie. Cine l-a moştenit? L-am rugat pe 
Kontrollinspektor să facă nişte cercetări în arhivele lor. Uitaţi ce 
mi-a trimis. 

Îşi puse ochelarii, în timp ce Beauvoir şi Lacoste se aplecară 
spre el. 

— Nu vă citesc cuvânt cu cuvânt. Chiar dacă traducerea mea 
este destul de proastă, cred că am surprins esenţialul. Am trimis 
textul unei cunoştinţe care vorbeşte germana, dar deocamdată 
va trebui să ne mulţumim cu ce am. Cei doi fii s-au adresat 
tribunalului, evident, şi după câţiva ani s-a luat o decizie în 
favoarea geamănului care se presupunea că s-a născut primul. 
Între timp, cei doi bărbaţi au murit. Moştenitorii celuilalt geamăn 
au contestat decizia. Cazul a trenat, pentru că a fost dificil de 
stabilit cu precizie care dintre cei doi s-a născut primul. Audierile 
s-au întins pe câţiva ani şi verdictul s-a dat după alţi câţiva ani. 
De data asta a fost în favoarea fiului presupus mai mic. Acesta 
lucra la firma familiei, iar celălalt, ca să folosesc cuvintele 
judecătorului, era o „canalie”. 

— La cât timp după moartea lui Shlomo s-a întâmplat asta? 
întrebă Lacoste. 

— Decizia în favoarea mezinului, şi acum a moştenitorilor săi, 
s-a dat la 30 de ani după moartea lui Shlomo. Din nou, familia 
celui mai mare a contestat decizia. 

— Şi banii? întrebă Beauvoir. 

— Banii au rămas într-un cont fiduciar, răspunse Gamache. Se 
înmulţeau, dar nu se risipeau. 

Lacoste făcu repede un calcul. 

— 30 de ani. Deci decizia a fost dată în jurul anului 1915. 

— Exact, spuse Gamache. În timpul Primului Război Mondial. 
După cum rezultă din arhivele consultate de Kontro//linspektor, 
aproape toţi membrii familiei au fost omorâţi, cel puţin bărbaţii 
tineri. Austria avea probleme serioase. Abia prin anii 1930 
familia a mai încercat o dată. La acel moment, descendenţii 
unuia dintre fii deveniseră Baumgartner prin alianţă. Şi se 
stabiliseră în Canada. La Montréal. Cei cu numele Kinderoth au 
rămas în Austria. 

— O, Doamne, făcu Lacoste. 

— Oui. Eu nu am decât documentele judiciare. Atât am cerut. 
Şi nu ştiu dacă există informaţii mai detaliate, dar se pare că cel 
puţin un Kinderoth a supravieţuit regimului nazist şi a venit la 
Montreal după război. S-ar putea să mai fie şi alţii în alte părţi 
din Europa. Kontrollinspektor Gund verifică. 

— De ce în Canada? întrebă Beauvoir. 

— Nu doar în Canada, adăugă Lacoste, ci în Montreal. 

— Unde se stabiliseră deja cei din ramura Baumgartner, 
răspunse Gamache. Nu poate fi o simplă coincidenţă. 

— Işi căutau rudele? întrebă Lacoste. După cele întâmplate, o 
rudă, fie ea îndepărtată şi chiar dezagreabilă, tot era mai bună 
decât niciuna. O fi o chestie instinctivă. 

— Posibil, răspunse Gamache. Dar eu cred că instinctele lor 
deja se denaturaseră şi altceva îi motiva. La scurt timp după 
încheierea războiului, în tribunalele austriece a fost depusă o 
nouă petiție. Pentru recuperarea averii familiei Kinderoth. 

— Dumnezeule! exclamă Lacoste. Oamenii ăştia nu renunţă 
niciodată? 

— Măcar mai exista o avere? întrebă Beauvoir. 

— Mă îndoiesc, răspunse Gamache, dar nu aveau de unde să 
ştie. Cred că se bazau pe legenda familiei. 

— Sau poate ştiau ceva ce autorităţile habar n-aveau, sugeră 
Lacoste. Unele familii de evrei au reuşit să-şi convertească banii 
în opere de artă, bijuterii sau aur, nu-i aşa? Apoi au ascuns 
prada sau au scos-o pe furiş din ţară. 

— Da, spuse Gamache. Dar nici familia Kinderoth şi nici 
familia Baumgartner n-au putut să pună mâna pe bani. Banii 
erau într-un cont fiduciar. Şi regimul nazist i-ar fi confiscat. l-ar fi 
furat. 

— Deci s-au bătut pe nimic? întrebă Beauvoir. Atâţia ani? 

— Nimic concret, în orice caz, răspunse Gamache. Dar cine 
ştie? Banii erau acolo cândva, aşa că bănuiesc că exista o 
posibilitate... 

Lăsă fraza în suspensie. 

— Şi acum? întrebă Lacoste uitându-se spre carneţelul lui 
Gamache şi la scrisul lui îngrijit. 

— Şi acum, după cum spunea Kontrollinspektor Gund, 
urmează ca tribunalele austriece să ajungă la o decizie finală. 

— Când? întrebă Beauvoir. 

— Cât de curând. Gund zicea că decizia e aşteptată de un an, 
dar sunt multe procese nesoluţionate care datează din timpul 
războiului. Merge greu. 

— Atât de greu? se miră Beauvoir. Cred că majoritatea 
petenţilor sunt deja oale şi ulcele. 

— Beneficiarii sunt descendenţii, spuse  Gamache. lar 
austriecii vor să fie foarte prudenţi. Şi cât mai imparţiali posibil, 
mai ales când e vorba de populaţia evreiască şi ce i s-a furat. Nu 
au cum să anuleze Holocaustul, bineînţeles, dar pot măcar să 
încerce să le ofere despăgubiri. 

— De ce familia Kinderoth şi familia Baumgartner nu împart 
moştenirea în mod egal? întrebă Lacoste. Ar fi rezolvat 
problema cu generaţii în urmă. 

— Poate le sugerezi tu asta, zise Jean-Guy şi Isabelle îl fulgeră 
cu privirea. 

— Până acum, relaţia dintre ei a fost conflictuală, dar 
civilizată, remarcă Isabelle. Chiar să credem că moartea lui 
Anthony Baumgartner... 

— Poate chiar şi a mamei lui, interveni Beauvoir. A murit subit 
şi apoi a fost incinerată. 

— Oui. De acord. Poate şi a Baroanei. Dar chiar să credem că 
au fost omorâţi din cauza unui testament de acum o sută de 
ani? 

— Un testament în privinţa căruia urmează să se emită o 
decizie, sublinie Gamache. 

— Şi va fi din nou contestată, spuse Beauvoir. 

— Non. Justiţia a anunţat că nu va mai tolera niciun apel. Au 
prea multe cazuri vechi care trebuie rezolvate ca să le tot 
rejudece. 

— Deci cine câştigă moşteneşte o avere, zise Lacoste. 

— Reală sau imaginară, adăugă Gamache. 

Și se pare că această familie are o imaginație bogată, se 
gândi el. Se agaţă de mitul aristocrației, de putere şi avere, 
chiar şi când conduc un taxi sau spală toalete. 

Beauvoir clătină din cap. 

De ce să-l omoare pe Anthony Baumgartner acum? Credeau 
cumva că Hugo şi Caroline îşi omorâseră fratele pentru a obţine 
o parte mai mare dintr-o moştenire fictivă? 

Îi cunoscuse pe fraţi. Păreau inteligenţi. Şi nicio persoană 
inteligentă nu ar crede într-un basm despre o avere de demult 

care  supravieţuise cumva războaielor,  pogromurilor și 
Holocaustului ca să ajungă acum la ei. 

Şi dacă o câştiga cealaltă ramură a familiei? Kinderoth? Ce-ar 
fi fost atunci? Un fratricid pentru nimic? _ 

Toţi trei priveau în gol. Pierduţi în gânduri. Incercând să 
găsească ceva prin încâlceala timpului şi a motivaţiilor. 

Gamache se uită la ceas. Avea întâlnire cu Benedict în centru 
peste 20 de minute. Trebuia să plece curând ca să ajungă la 
timp. 

— Şi mai e şi problema executorilor testamentari ai lui 
madame Baumgartner, zise el. 

— Dubioase personaje, i se adresă Beauvoir lui Lacoste, care 
încuviinţă. 

Gamache zâmbi răbdător. 

— Nu ştim de ce am fost aleşi eu şi Myrna, dar măcar noi 
avem legătură cu Three Pines, unde a lucrat Baroana. Ştim de 
ce a fost desemnat Benedict? 

— Nu, răspunse Lacoste, care primise sarcina să se ocupe de 
această problemă. Se pare că nu există absolut nicio legătură. 
El n-a lucrat niciodată în zonă. Nu s-au întâlnit niciodată. Cum de 
a ştiut madame Baumgartner de existenţa lui, ca să nu mai zic 
cum de a avut încredere să-l pună în testamentul ei... Rămâne 
un mister. 

— Ai ajuns într-un punct mort? întrebă Beauvoir ca s-o 
şicaneze. 

— Nicidecum, răspunse Lacoste. Există o explicaţie şi am s-o 
găsesc. Vreau să stau de vorbă cu fosta lui prietenă. S-ar putea 
ca această Katie să ştie ceva sau să-şi amintească ceva ce ela 
uitat. Eu nu l-am întâlnit pe băiatul ăsta, dar, după cum l-aţi 
descris voi, pare a fi un tip cu capul în nori. 

Armand simţi din nou corpul tânărului lipit de spatele său. 
Încercând să-l protejeze de bucăţile din casa care se dărâma. 

Apoi, după ce trecuse ce era mai rău şi putuse să se ridice, 
Armand, deşi îi intrase praf în ochi, îl văzuse pe tânărul cu 
căciula ridicolă. Îi şiroia sângele pe faţă. Din cauza unui bloc de 
ciment care aproape sigur l-ar fi lovit pe el. 

Un gest de un altruism extrem. Instinctiv. Dovadă că Benedict 
avea o inimă mare, chiar dacă nu şi o minte tocmai ascuţită, 
trebuia s-o recunoască. 

Gamache se ridică în picioare. 

— Trebuie să mă întâlnesc cu el. Mă duce cu maşina înapoi în 
Three Pines. Cred că deja am întârziat. 

— Vrei să te duc eu până acolo? întrebă Jean-Guy în timp ce 
se îndreptau spre uşă. 

— Dacă nu te deranjez. 

Beauvoir ieşi să pornească maşina. 

Pe treptele de la intrare, Gamache îi mulţumi lui Isabelle, iar 
ea îi răspunse tot cu mulţumiri. 

— Pentru ce? 

— Pentru asta. Pentru că nu m-ai lăsat deoparte. 

— Nu te-aş lăsa niciodată. 

O sărută pe amândoi obrajii, apoi cobori cu grijă treptele 
acoperite de gheaţă. Când ajunse jos, se opri. Incremeni. 

Apoi, sub privirile lui Beauvoir care aştepta în maşină, Armand 
făcu stânga-mprejur şi se grăbi să urce scara, sărind câte două 
trepte odată. Şi o strigă pe Isabelle. 

Beauvoir cobori din maşină şi deja ajunsese pe la jumătatea 
scării când Gamache ieşi din casă. 

— Ce este? Ce s-a întâmplat? întrebă Jean-Guy. 

— Cum o chema pe tânăra care figura în capul listei de 
contacte a lui madame Baumgartner? întrebă Gamache pe un 
ton repezit. 

Cobora grăbit treptele, probabil mai repede decât ar fi trebuit. 

— De la căminul de bătrâni? Nu mai ţin minte. 

— Poţi să-i găseşti numele? 

— Îl am în notițele mele. 

— Perfect, spuse Gamache în timp ce se instala pe scaunul 
din dreapta şoferului. Dă-mi-le mie, te rog. 

Beauvoir îi dădu carneţelul lui şi demară, în timp ce Gamache 
aprinse lumina din habitaclu şi începu să răsfoiască, fără să se 
sinchisească să-şi mai pună ochelarii. După câteva minute, lăsă 
carneţelul jos, îşi şterse ochii şi privi drept înainte. 

— Katie Burke, zise el. 

— Da, aşa era. 

Aruncă o privire spre Beauvoir. 

— Ce-ai găsit? 

Se întâmplase ceva. 

— Am întrebat-o pe Isabelle care este numele complet al 
prietenei lui Benedict... 

— Katie Burke, deduse Beauvoir, iar Gamache încuviinţă. 
Drace! exclamă Beauvoir. Prietena lui Benedict nu doar că o 
cunoştea pe Baroană, dar era şi prima pe lista ei de contacte? 

Era entuziasmat, dar când aruncă o privire spre Gamache, 
constată că, în loc să se bucure de descoperirea neaşteptatei 
legături, părea îngrijorat. 

În timp ce rulau în tăcere pe străzile deja întunecate ale 
oraşului, cei doi reflectau la ce ar putea să însemne ceea ce 
descoperiseră. 

Când opri să coboare Gamache, Beauvoir spuse: 

— Benedict a minţit. 

— Da. 

— Vrei să fiu de faţă când vorbeşti cu el, patron? 

— Nu, nu-i nevoie. Ai deja destule pe cap. Isabelle a spus că o 
să afle tot ce se poate despre Katie Burke şi o să mă anunţe. 

— Măcar acum ştim cum a ajuns Benedict în testamentul lui 
madame Baumgartner, comentă Beauvoir. Dar nu ştim de ce. 

— Vom afla, zise Gamache pe un ton tranşant. 

O să fie un drum lung până în Three Pines, atât pentru 
Gamache, cât şi pentru Benedict, se gândi Beauvoir. 

Nu era o idee bună să încerci să-l minţi pe şefu'. 

Jean-Guy porni spre cartierul general al Sûreté du Quebec, 
unde Bernard Shaeffer aştepta deja în sala de interogatoriu. 

Gamache rămase pe trotuar, căutându-l din priviri pe 
Benedict. 

Căldura din habitaclu dispăru curând, în timp ce gerul aspru 
care se strecura şi pe sub manşetele mânecilor, şi pe sub guler 
îi pişcă pielea expusă a feţei. 

Dar el nu simţea nimic. Privea drept înainte. Se gândea. 
Încerca să găsească o punte peste prăpastia dintre ceea ce ştia 
şi ceea ce intuise. 

— Domnule inspector-şef, se auzi o voce familiară. 

Gamache se întoarse şi îl văzu apropiindu-se pe Hugo 
Baumgartner. 

— Păreţi foarte îngândurat, spuse omuleţul urât. 

Paltonul gros, căciula şi obrajii îmbujoraţi de frig nu-l ajutau cu 
nimic să arate mai bine. 

Dar ochii îi străluceau, iar vocea lui gravă era caldă. 

— Eram... 

— Pot să vă ajut cu ceva? 

— Nu, doar aştept pe cineva să mă ia, merci. 

— N-aţi vrea să aşteptaţi înăuntru? întrebă Hugo arătând cu 
mâna spre clădirea din care tocmai ieşise. 

Sediul central al companiei Horowitz Investment. 

— Nu, lăsaţi. Mulţumesc, oricum. 

Dar Hugo nu dădea vreun semn că intenţionează să plece. 

Stătea lângă Gamache, mutându-se de pe un picior pe altul 
din cauza frigului. Bătând încontinuu din mâinile băgate în 
mănuşi. Arăta ca un nătărău, un pugilist, un boxer ratat care îşi 
câştiga existenţa lăsându-se bătut la antrenamente de alţii mai 
pregătiţi decât el. 

Gamache se întoarse spre Hugo. Era clar că avea să-i spună 
ceva. 

— Am auzit că aţi luat masa cu domnul Horowitz. 

— Aşa este. De unde ştiţi? 

— Ahhh, strada. Se află tot. De exemplu, ştiu că în timpul 
mesei Stephen l-a abordat pe dobitocul de Filatreau şi i-a spus 
că vrea să renunţe la toate acţiunile deţinute la compania lui. 

— Adevărat. Ştiţi cumva şi ce a mâncat monsieur Filatreau la 
prânz? 

O spusese în glumă, dar Hugo răspunse numaidecât: 

— Momite de viței. lar dumneavoastră, biban. 

Gamache încuviinţă şi zâmbetul îi dispăru de pe chip. S-ar fi 
zis că strada era bine informată. 

— Şi ce mai ştiţi, monsieur Baumgartner? 

— Ştiu că aţi întrebat despre fratele meu şi Stephen a spus că 
era un escroc. Domnul Horowitz este un finanţist genial şi se 
pricepe la oameni. Dar şi el se înşală uneori. Îşi închipuie că alţii 
au cele mai mârşave intenţii. In concepţia lui, lumea e plină de 
escroci. Sau potenţiali escroci. 

— Despre dumneavoastră a vorbit foarte frumos. 

— Hm, probabil că am reuşit să-l păcălesc, spuse Hugo. 
Fratele meu a fost un om bun. N-ar fi furat niciodată. Umblă 
vorba că din acest motiv a fost omorât. Trebuie să găsiţi 
vinovatul, vă rog. E de-ajuns că Anthony a avut parte de o 
moarte urâtă. N-ar trebui să-i fie distrusă şi reputaţia. 

— Ce ştiţi despre testament? 

— Testamentul mamei? Ce ştiţi şi dumneavoastră. Că avea în 
cap nişte aiureli despre o avere din familie care ni se cuvenea 


VP - 282 


nouă. Când eram copii, ni se părea o obsesie amuzantă. Dar cu 
timpul a devenit plictisitoare. 

— Şi totuşi, când am citit testamentul, dumneavoastră v-aţi 
apărat mama, în timp ce fratele şi sora dumneavoastră păreau 
foarte jenaţi. 

— Da, am apărat-o pe ea, dar nu testamentul. 

— Dacă nu mă înşală memoria, l-aţi apărat, spunând că poate 
a avut dreptate. 

Hugo privi în jur şi din nou începu să tropăie. 

— Am iubit-o pe mama şi nu-mi plăcea când oamenii îşi 
băteau joc de ea. Inclusiv Tony şi Caroline. 

— Sunteţi un om loial. 

— E un lucru atât de rău? 

— Nicidecum. E admirabil. Dar loialitatea ne poate împiedica 
să vedem adevărul despre oameni. Chiar dacă, în acest caz, s-ar 
putea ca mama dumneavoastră să fi avut dreptate. 

— Ce vreţi să spuneţi? 

Hugo se oprise din tropăit şi se uita la Gamache. 

— Cred că ştiţi foarte bine ce vreau să spun, monsieur. 
Gândiţi-vă şi daţi-mi un telefon când ajungeţi la concluzia că 
ştiţi. 

li dădu lui Hugo cartea sa vizită. 

Chiar atunci îl văzu pe Benedict la volanul Volvo-ului său. Era 
oră de vârf, se întunecase şi ceilalţi şoferi începură să-l 
claxoneze pe Benedict, care îi făcea semne lui Gamache să se 
grăbească. 

— Incă ceva, spuse Gamache. Cine este Katie Burke? 

— Cine? 

— E frig şi cel din maşină o să fie linşat de ceilalţi şoferi, aşa 
că spuneţi-mi. Ştiţi că ştiu. 

— Atunci de ce mai întrebaţi? 

— Să văd cât de sincer puteţi fi. Până acum nu v-aţi descurcat 
prea bine. 

— V-am spus adevărul despre fratele meu. 

— Oare? 

Urmă un moment de tăcere, în care nu se auzi decât un 
concert de claxoane din ce în ce mai numeroase, un adevărat 
strigăt de furie care se înălța deasupra străzii Sherbrooke. 

Ţinta fiind Benedict. 

— Cine este Katie Burke, monsieur Baumgartner? 

— O vizita pe Baroană la casa de bătrâni. 

— De ce? 

— Nu ştiu. Dar mama o plăcea şi, mi-e ruşine s-o recunosc, ne 
scutea pe noi de o parte din această responsabilitate. 

— Era prima pe lista de contacte a mamei dumneavoastră. 

— Da? 

— Nu ştiaţi? 

Între timp, Benedict coborâse geamul maşinii şi îl implora pe 
Armand să urce. 

Hugo clătină din cap. 

— Contează? 

— Altfel v-aş mai întreba? 

Armand arătă spre cartea de vizită pe care Hugo o ţinea în 
mână. 

— Testamentul mamei dumneavoastră, monsieur 
Baumgartner. Daţi-mi un telefon când vă hotărâți să-mi spuneţi 
tot adevărul. Nu aşteptaţi prea mult. 

Se îndreptă spre maşină şi făcu semn spre şoferii care 
aşteptau în spatele lui Benedict. Câţiva îi răspunseră arătându-i 
degetul mijlociu. 

— Slavă Domnului, spuse Benedict, răsuflând uşurat şi 
demarând. Cine era? Părea un personaj din Stăpânul inelelor. 

— Hugo Baumgartner. 

— A, nici nu l-am recunoscut. 

Armand îşi prinse centura de siguranţă şi, în timp ce se 
îndreptau spre podul Champlain, se pomeni fredonâna: 

— Edelweiss, Edelweiss... 

Capitolul 31 


Bernard Shaeffer aştepta în sala de interogatorii mobilată 
auster de la cartierul general al Sûreté du Quebec. Se uita în 
jurul lui. Îşi tot încrucişa picioarele, încercând să găsească o 
poziţie confortabilă pe un scaun metalic care nu-i permitea 
acest lucru. 

Inspectorul-şef Beauvoir îl observa prin geamul mascat de 
oglindă. 

— A spus ceva pe drum încoace? 

— Non, patron, răspunse Cloutier. Doar a întrebat dacă are 
legătură cu moartea lui Anthony Baumgartner. 

— Şi tu ce i-ai spus? 

— Nimic. Acesta e iPhone-ul lui. 

Îi întinse telefonul. Acum era primul lucru pe care îl făceau cu 
suspecţii: le confiscau telefonul pentru a-i împiedica să 
comunice cu exteriorul sau să şteargă informaţii din el. 

Monsieur Shaeffer nu era aşa cum îşi imaginase Beauvoir. Se 
aşteptase să vadă un filfizon. Un tip stilat. Seducător. 

Nu acest tânăr agitat, cu înfăţişare banală, îmbrăcat într-un 
costum bine croit, dar atât. 

Coborând privirea, Beauvoir îi observă pantofii. Ascuţiţi şi 
foarte eleganţi. Exact cum se purtau acum. 

Moderni şi scumpi. 

Jean-Guy ştia, pentru că şi el încerca să fie în pas cu moda, 
dar nu-şi permitea să cheltuiască atât de mult. 

Era un indiciu, dar nimic concludent. Unii oameni îşi cumpărau 
maşini scumpe. Alţii îşi cheltuiau banii pe vacante. Şi unii tineri 
celibatari îi cheltuiau pe haine. 

Nu însemna că Shaeffer îşi permitea mai mult decât câştiga. 
Sau că era un hoţ. 

— Bine, spuse Beauvoir. Vino cu mine. 

Cloutier îl urmă în sala de interogatorii, unde Beauvoir se 
prezentă. 

— Mă numesc Jean-Guy Beauvoir. Şeful interimar al secţiei 
Omoruri. O cunoşti deja pe agenta Cloutier. 

Cuvintele îi fuseseră adresate lui Shaeffer, dar erau şi pentru 
înregistrare. 

Se aşezară pe scaun, Beauvoir în faţa tânărului. 

— Mulţumesc că ai venit. Vrem să-ţi punem câteva întrebări. 

— Despre Tony? 

— Da, în principal, răspunse Beauvoir pe un ton prietenos. 
Povesteşte-ne despre relaţia ta cu el. 

— Am lucrat în aceeaşi companie. Taylor and Ogilvy. Asta era 
acum câţiva ani. Eu eram asistent, iar monsieur Baumgartner 
era prim-vicepreşedinte. 

Observându-l pe Beauvoir cu atenţie, Shaeffer păru să ia o 
hotărâre. 

— Am avut o relaţie intimă. Pe urmă eu am fost concediat. 

— De ce? 

Aşa cum o spusese el, părea că fusese din cauza relaţiei lor. 

— Ai face bine să ne spui tot, Bernard, insistă Beauvoir 
zâmbind încurajator. Să nu crezi că n-am fost deja la Taylor and 
Ogilvy. 

— Am fost acuzat că am furat din conturile clienţilor. Dar nu 
era adevărat. 

— Atunci de ce te-au dat afară? 

— Trebuiau să găsească un vinovat, nu? 

— Dacă nu tu, atunci cine fura de la clienţi? 

Shaeffer ezită. 

— Haide, Bernard. Adevărul. E în regulă. Spune-ne. 

— Monsieur Baumgartner. 

— Anthony Baumgartner? 

— Da. 

— Dacă el fura, de ce s-a dus la madame Ogilvy să-i spună? 

— A crezut că vor afla, aşa că a dat vina pe mine. 

— Pe tine, iubitul lui. 

Shaeffer încuviinţă. 

— Şi ce-ai făcut? 

— Ce puteam să fac? 

— Nu ştiu. Să spui adevărul? 

Shaeffer începu să râdă. 

— Da, sigur. Cuvântul meu împotriva cuvântului unui prim- 
vicepreşedinte. Voi ce părere aveţi, pe cine ar fi crezut? 

— Aşa că ai plecat pur şi simplu? 

Shaeffer încuviinţă şi Beauvoir îl privi îndelung. 

— Atunci de ce l-ai indicat pe Anthony Baumgartner la Caisse 
Populaire du Quebec pentru recomandări? 

Shaeffer se făcu roşu la fată. Era clar că ştiau mai mult decât 
crezuse el. 

— Tony mi-a promis că, dacă nu fac valuri, o să-mi găsească 
un post la Caisse şi o să garanteze pentru mine. 

— Aşa că ai acceptat? 

— N-aveam de ales. Şi, dacă refuzam, oricum mă dădeau 
afară. Eram terminat. 

Un agent intră în sala de interogatoriu şi îi spuse ceva la 
ureche lui Beauvoir, apoi ieşi. 

— Deci, reluă Beauvoir, spui că Anthony Baumgartner era cel 
care fura şi tu erai complet nevinovat? 

Shaeffer se îndreptă în scaun. 

— Bine, ştiam ce face. Dar nu eram implicat. 

— Ţi-a spus el? 

— Băuse prea mult. Era relaxat şi a vorbit prea mult. Ştia că 
n-o să spun nimănui. 

— Ce te reţinea? 

— Îl iubeam. Mult. 

— Şi? insistă Beauvoir. 

Se lăsă din nou tăcerea, iar Shaeffer începu să se foiască pe 
scaun. 

— Şi el mi-a zis că, dacă spun cuiva, o să dea vina pe mine. 

— Ceea ce a şi făcut. 

— Da. 

Beauvoir îl studie pe tânărul cu înfăţişare comună. 

— Ai fost vreodată la el acasă? 

— O singură dată. A vrut să-i dau o mână de ajutor ca să pună 
pe perete un tablou pe care i-l dăruise mama lui. Am crezut că 
era un portret al ei. Arăta ca o nebună. În fine, am agăţat tabloul 
deasupra şemineului din biroul lui, apoi am băut câteva pahare. 
M-a rugat să-l ajut să-şi configureze noul laptop, aşa că am mai 
băut ceva până am aranjat laptopul şi ne-am cam ametit... 

— Aţi reuşit să puneţi laptopul în funcţiune? întrebă Beauvoir. 

— Da. 

— Şi el a introdus o parolă? 

— Da. Îmi amintesc, pentru că i-a luat mult timp până să 
găsească una. Zicea că e în pană de idei. 

— Îţi aminteşti parola? 

Beauvoir pusese întrebarea pe un ton relaxat, dar în încăpere 
se simţea încordarea poliţiştilor. 

— Nu. Nu mi-a spus-o. 

— Un indiciu? O remarcă, ceva? insistă Beauvoir. 

Shaeffer reflectă puţin. 

— Dacă o fi spus ceva, nu-mi amintesc. 

— N-ai tras cu ochiul? Nu te-ai uitat peste umărul lui când a 
introdus parola? 

— Bineînţeles că nu. 

— Bineînţeles? Haide, Bernard. Toţi facem aşa. Din 
curiozitate. Te-ai uitat când a scris-o? 

— Nu. 

— Atunci ce făceai? 

— Cum? 

— În birou, în timp ce monsieur Baumgartner introducea 
parola, tu ce făceai? 

— Mă uitam la tablou. Nu înţelegeam de ce o persoană 
normală la cap ar vrea să aibă acasă chestia aia. 

Beauvoir reflectă puţin. Era plauzibil. Portretul lui Ruth era pe 
cât de fascinant, pe atât de respingător. Aşa cum spusese şi 
Clara, era greu să-ţi iei ochii de la el. 

Dar avea de-a face cu un tânăr inteligent şi, dacă era să 
aleagă între a afla parola unui laptop şi a se uita la portretul 
unei nebune, Beauvoir era destul de sigur ce ar fi făcut Shaeffer. 

— Ce s-a întâmplat pe urmă? întrebă Beauvoir. 

— Ne-am îmbătat şi am făcut sex. 

— Prima oară? 

— Da. Până atunci flirtaserăm puţin, dar nu eram sigur că era 
gay. Numai că îmi dădea mereu semnale şi atunci... 

— Cum era el? 

— Ca iubit? 

— Ca om. 

Shaeffer se gândi puţin înainte să răspundă. 

— Amabil. Inteligent. Onest. Cel puţin, aşa am crezut. 

— Până te-a acuzat că furi de la clienţi şi ai fost concediat. 

— Da. 

— După ce te-ai angajat la bancă, ţi-a cerut favoruri? 

— Ce fel de favoruri? 

Beauvoir îl fixă o clipă cu privirea, apoi se ridică. 

— Te las să te gândeşti. Mă scuzi... 

Îi făcu semn din cap lui Cloutier şi ieşiră amândoi, lăsându-l pe 
Shaeffer să se uite la uşa care se închidea încet în urma lor. Apoi 
la peretele gol din faţa lui. 

e 

Ceaţa îngheţată, frumoasă când se prindea de crengi sub 
formă de cristale, nu mai era la fel de atrăgătoare când se 
aşternea pe drumuri. Şi apoi era acoperită de un strat de zăpadă 
proaspătă. 

Benedict şi Gamache vorbeau despre tot felul de nimicuri, în 
timp ce tânărul conducea cu prudenţă spre Three Pines, ferindu- 
se de porțiunile de gheață neagră de pe autostradă. 

Au vorbit despre ce făcuseră peste zi. Despre vreme. 

Benedict a întrebat cum vede acum. 

— Sunt mai bine, multumesc. Văd mult mai bine. 

Se cufundaseră într-o tăcere care părea amicală. 

Dar aparențele erau înșelătoare. 

e 

Inspectorul-şef Beauvoir se prezentă încă o dată, apoi o 
prezentă pe agenta Cloutier, după care se aşezară în sala de 
interogatorii. 

— Sunteţi Louis Lamontagne? 

— Da. 

— Şi lucraţi la Taylor and Ogilvy ca broker? 

— Da. 

Are patruzeci şi cinci de ani, poate putin mai mult, se gândea 
Beauvoir. Grăsuţ, dar nu greoi. Doar puţin pufos. „Confortabil” 
era cuvântul care îţi venea în minte. Părul grizonant era 
pieptănat cu grijă. 

Părea un om onest. Inteligent. Conservator din toate punctele 
de vedere. Dacă expresia «demn de încredere» ar avea o 
reprezentare fizică, aceea ar fi bărbatul din fața mea, se gândi 
Beauvoir. 

Şi se întrebă dacă nu avea de-a face cu o nouă reproducere 
numerotată. Aproape de original, dar nu ceva autentic. 

— Dacă am înţeles bine, dumneavoastră vă ocupați de 
tranzacţiile lui Anthony Baumgartner. 

— Da. 

— Şi cum funcţiona? 

— Tony era manager de patrimoniu, deci el crea portofoliile 
pentru clienţii săi. Ţinând cont de vârsta lor, de nevoi, de 

toleranța la risc, el decidea în ce vehicule de investiţii să-i pună. 
Apoi mă însărcina să vând şi să cumpăr. 

— Şi nu vă deranja? 

— Absolut deloc. Era un consultant în investiţii strălucit. 
Sincer să fiu, dacă el cumpăra o acţiune, de multe ori făceam şi 
eu la fel pentru clienţii mei. Avea talentul de a vedea legături 
între elemente aparent disparate şi de a presimţi efectul lor 
asupra pieţei bursiere. E o pierdere imensă. Un sfârşit trist 
pentru un om minunat. Aveţi idee cine e vinovatul? 

— Contăm pe ajutorul dumneavoastră. 

— Orice aveţi nevoie. 

Beauvoir împinse  extrasele de cont spre monsieur 
Lamontagne şi îl privi în timp ce le lua în mână. 

După un minut, Beauvoir îl văzu ridicând din sprâncene, apoi 
încruntându-se, concentrat şi consternat în acelaşi timp. Ochii 
lui albaştri clipeau în spatele ochelarilor şi capul i se înclinase 
într-o parte. Doar puţin. Rămăsese şocat. 

— Oamenii aceştia nu sunt pe lista de clienţi a lui Tony. Eu n- 
am făcut niciuna dintre aceste tranzacţii, spuse el uitându-se la 
Beauvoir peste hârtii. Nu înţeleg. 

— Eu cred că înţelegeţi foarte bine. 

Lamontagne reluă lectura extraselor de cont, trecând de la 
unul la altul şi recitind scrisoarea de prezentare. 

— Aş avea o bănuială, zise el, punând hârtiile pe masă. Dar 
nu găsesc o explicaţie. 

— Incercaţi totuşi. 

Louis Lamontagne îi susţinu privirea lui Beauvoir, cu nişte ochi 
inteligenţi, pătrunzători. 

— Eu cred că ştiţi deja, spuse brokerul. 

Beauvoir îi susţinu privirea, dar nu zise nimic, iar Lamontagne 
făcu ochii mari, surprins. 

— Credeţi că am avut vreo legătură cu asta. 

— Ce înţelegeţi prin „asta”, monsieur? întrebă Beauvoir. 

Urmărind cu atenţie scena, agenta Cloutier observa. Ce 
spunea şi ce nu spunea inspectorul-şef. Cum insinua. Cum să 
dai de înţeles ca să intimidezi. O dinamică subtilă şi, tocmai de 
aceea, eficientă. 

Funcţia ei anterioară, la departamentul de contabilitate, nu-i 
dăduse niciodată ocazia să ajungă într-o sală de interogatorii. 

Era fascinată. 

Vedea că îţi trebuiau de nervi de oţel. Şi concentrare intensă, 
sub o aparenţă de relaxare totală. Instinctiv, ea ar fi spus 
diverse lucruri. Să arate ce ştie. Acum constata cât de important 
era să nu spui prea multe. Să îl laşi pe celălalt să se întrebe ce 
ştii. Să îl laşi să fie cuprins de temeri şi să preiei controlul. 

— „Asta” e o escrocherie, spuse brokerul. Cineva a creat o 
firmă-fantomă şi a făcut-o să pară o activitate a societăţii Taylor 
and Ogilvy. 

— Cineva? 

— Aţi vrea să vă spun că este opera lui Tony, dar ar fi putut fi 
oricine. 

— Inclusiv dumneavoastră? 

Beauvoir vorbise nonşalant, chiar cu o tentă de umor. 
Lamontagne zâmbi, dar culoarea din obraji îl trăda. 

— Presupun că aş fi putut, dar n-am fost eu. 

Beauvoir aşteptă. 

— De acord, recunosc, pare a fi opera lui Tony. Numele lui 
apare pe extrasul de cont şi pe scrisoarea de prezentare. 

— Cu antetul Taylor and Ogilvy. Clienţii ar crede că banii lor 
erau administraţi de companie, dar de fapt el îi fura şi le plătea 
nişte dividende generoase ca să nu pună prea multe întrebări. 

Lamontagne încuviinţă, fixându-l cu privirea pe Beauvoir. 

— Da. Exact. 

Luă din nou hârtia în mâini. 

— Probabil că Tony a ales clienţi care nu urmăreau evoluţia 
pieţei. Care cu siguranţă nu citeau niciodată presa financiară 
sau extrasele de cont. 

— Vă surprinde? întrebă Beauvoir. 

Lamontagne se foi pe scaun. 

— Trebuie să recunosc că da. 

— Dar aţi auzit ce se spunea despre monsieur Baumgartner. 

— Ştiu că i s-a retras licenţa. De aceea mi s-a cerut să 
tranzacţionez în locul lui. A fost o sancţiune severă. Am auzit că 
fusese implicat în ceva legat de banii clienţilor. Dar nu în mod 
direct. Se pare că un asistent era de vină şi Tony l-a reclamat. ŞI 
şi-a asumat o parte din vină. Strada adoră zvonurile şi 
scandalurile, dar adoră mai ales prăbuşirile persoanelor sus- 
puse, chiar dacă sunt nedrepte. Mai ales dacă sunt nedrepte. 

— Vorbiţi de parcă strada este o maşinărie, spuse Beauvoir. Și 
nu nişte brokeri ca dumneavoastră. 

— Eu n-am avut nicio legătură cu acele zvonuri. 

— Dar aţi făcut ceva ca să le opriţi? 

— Nu le-am alimentat. 

Nu însemna că le oprise. Că-l apărase pe Tony Baumgartner. 

— Aţi crezut că zvonurile erau adevărate? întrebă Beauvoir. 

— N-aveam niciun motiv să le cred. 

— Aţi avut vreun motiv să nu le credeţi? 

— În domeniul nostru sunt destui băieţi şmecheri. 

Văzând că Beauvoir părea nedumerit, Lamontagne explică: 

— Mai ales bărbaţi tineri, disperaţi să dea lovitura. Să-şi facă 
un nume. Aruncă bani în stânga şi-n dreapta şi vorbesc tare. Au 
tot felul de teorii despre investiţii care par minunate, dar nu 
sunt decât aiureli. Sunt convinşi că sunt nişte genii. Increderea 
lor în sine îi convinge pe clienţi să le încredinţeze investiţiile. 
Sunt nişte şarlatani şi cei mai mulţi nici măcar nu-şi dau seama 
că habar n-au ce fac. 

— Anthony Baumgartner era unul dintre ei? 

— Nu, tocmai asta spuneam. Nu era. Şi, din câte mi-am dat 
seama, nu tolera genul acesta de oameni. De aceea l-a şi 
denunţat pe tânărul acela. Probabil şi-a dat seama că vor fi şi 
nişte consecinţe negative, că va fi şi el afectat. Ceea ce s-a şi 
întâmplat. A fost afectat mai mult decât şi-a imaginat. 

— Atunci cum vă explicaţi asta? întrebă Beauvoir punând 
degetul pe extrasul de cont. 

Lamontagne se uită lung la document şi oftă. 

— Avea peste 50 de ani. Fusese tratat mizerabil de companie. 
O companie la crearea căreia contribuise şi el. De o femeie 
căreia îi fusese mentor. Au făcut din el un exemplu. L-au umilit. 
Poate că nu vedea decât un viitor sumbru şi şi-a zis: „Să-i ia 
dracu' pe toţi. Dacă aşa răsplătesc ei cinstea, poate e timpul să 
devin necinstit”. 

Beauvoir revedea un alt set de documente, pe care le 
împingea cineva spre el. Pe o masă lucioasă din sala consiliului 
de administraţie. Şi se vedea semnându-le. Era el atât de diferit 
de Anthony Baumgartner? Deziluzionat. Şi acum necinstit. 

— Dar, dacă aşa s-au petrecut lucrurile, continuă 
Lamontagne, eu n-am văzut nimic. În toate tranzacţiile pe care 
le-am făcut pentru el s-a dovedit inteligent şi corect. Adesea 
strălucit şi vizionar. Îşi ajuta clienţii să câştige o grămadă de 
bani. 

— Vorbiţi, desigur, despre cei de la care nu fura, interveni 
Beauvoir. 

Brokerul ezită, apoi încuviinţă. 

— Da. Sincer, eu am crezut că făcea parte din tabăra băieţilor 
buni, spuse el zâmbind mai degrabă cu melancolie decât 
amuzat. Există o carte care ni se recomandă la început, când 
intrăm în acest domeniu de activitate. Tony mi-a dăruit 
exemplarul lui în semn de mulţumire că am acceptat să 
tranzacţionez pentru el. Se cheamă De/iruri populare 
extraordinare şi nebunia maselor. Cu toţii avem momentele 
noastre de delir, presupun. 

— Monsieur Baumgartner ar fi putut să conceapă o astfel de 
schemă de unul singur sau ar fi avut nevoie de ajutor? întrebă 
Beauvoir arătând spre extrasele de cont. 

— Nu, se putea descurca de unul singur. Trebuie doar puţină 
organizare, dar presupun că a început la scară mică, apoi s-a 
extins. Nu-i trebuia decât un cont secret şi nişte ţinte bine alese. 

— Oameni care nu ar observa, zise Beauvoir. 

— Oameni care n-ar pune întrebări, domnule inspector-şef. Şi 
sunt mulţi aşa. 

Lamontagne se uită la extrasul de cont de pe masă. Câteva 
foi de hârtie, dar, la fel ca madame Ogilvy după-amiază, 
brokerul înţelegea semnificaţia lor. 

Ruină. 

Scandalul ar însemna sfârşitul companiei Taylor and Ogilvy. l- 
ar lăsa pe toţi fără locuri de muncă. Şi poate Anthony 
Baumgartner şi-ar lua revanşa, de dincolo de moarte. 

Beauvoir îi mulţumi lui monsieur Lamontagne şi se îndreptă 
spre sala de interogatorii unde aştepta Bernard Shaeffer. 

Delir şi nebunie medita el în timp ce intra în sală. În povestea 
asta, nu lipseau niciuna, nici alta. 

e 
Amelia simţea că era aproape. 
O simțeau până şi cei din jurul ei - narcomanii, prostituatele, 


travestiţii -, care fuseseră atraşi de ea. Ei, care nu-şi simțeau 
degetele de la mâini şi de la picioare sau feţele amorţite şi 
răvăşite. 


Îşi pierduseră toată compasiunea. Tot bunul-simţ. Până şi 
furia şi disperarea. lşi pierduseră familiile, îşi pierduseră 
raţiunea. 

Dar asta simțeau. 

Se pregătea ceva important. 

In stradă încă nu avea un nume. Privilegiul de a-i da un nume 
le revenea celor care îl controlau. Deocamdată era „chestia”. 
Sau „rahatul nou”. Şi asta nu făcea decât să sporească emoția, 
aura mistică. 

Amelia ştia ce era „chestia”. 

Carfentanil. 

Şi mai ştia că oricine îl deţinea, oricine controla carfentanilul 
va câştiga. lar ea era hotărâtă să câştige. 

Dar timpul era scurt. Odată ce ajungea în stradă, ea nu mai 
putea face nimic. 

Stătea la fereastră, dar vederea îi era obturată de un strat 
gros de gheaţă şi mizerie. Nu se zăreau decât halourile neclare 
ale felinarelor stradale. 

Deşi nu-i vedea, ştia că erau acolo. O aşteptau. 

Narcomanii, prostituatele şi travestiţii. Care veniseră la ea 
pentru protecţie. Pentru că avea muşchi, nu doar piele şi os, iar 
creierul ei nu era în întregime prăjit. Şi pentru că avea 
capacitatea de a vedea după colţuri. Ce se ascundea acolo. Ce 
aştepta. Ce venea. 

Dormeau pe coridor, la uşa lui Marc, înarmaţi cu pistoale şi 
cuțite, unii cu bâte, şi o aşteptau să iasă. Şi să-i conducă. 

Ochii lor aveau o sclipire pe care mamele lor n-ar fi 
recunoscut-o. 

Nu aveau nimic de pierdut, dar aveau ceva de găsit. Chestia. 

Undeva, acolo, în inima golită a Montrealului, era o făbricuţă 
unde se dilua şi se redilua drogul. lar acest David ştia unde se 
află. 

Dacă voia să găsească drogul, trebuia să-l găsească mai întâi 
pe David. 

— Şi ia zi, guriţă, cum vrei să-i zici? întrebă Marc în timp ce se 
pregăteau de plecare. 

— Cui? 

leşiseră din camera lui şi Amelia văzu, de-a lungul coridorului 
sordid, nişte schelete care se chinuiau să stea pe picioarele 
subţiri ca nişte scobitori. Picioare încălţate cu ghetele furate de 
la prieteni morţi în urma unei supradoze. 

Cadavre. Palide. Îngheţate. Ridicate de furgonete negre şi 
depuse pe o masă de autopsie, apoi în sertare. Anonime. 

Nerevendicate. De mame şi taţi, surori şi fraţi, care aveau să-şi 
petreacă restul vieţii întrebându-se ce s-a ales de copilul lor cu 
ochi senini. 

— Vorbesc de rahat. De injectat, spuse Marc. Ha, mi-a ieşit şi- 
o rimă: rahat de injectat. 

Amelia nu se putu abţine să zâmbească. Se gândi că poeta ei 
preferată, Ruth Zardo, ar aprecia această mică bijuterie. Rahat 
de injectat. 

— Când o să-l găseşti, ţie o să-ţi revină dreptul să-i dai un 
nume, zise Marc. 

Privirea îi era goală, iar cuvintele, neclare. Molfăite. Limba şi 
buzele nu-i mai funcționau normal. Îşi târşâia picioarele şi 
vorbea nedesluşit, ca un bătrân după un atac vascular-cerebral. 
li înconjură umerii cu un braţ. 

— Dragon. Malefic. Suicid. Ceva terifiant. Tinerilor le place. 

Amelia îi simţea oasele chiar şi prin palton. 

Se împuţinase de tot. Era devorat de viu. Consumat din 
interior. Ca toţi ceilalţi. 

Mai puţin Amelia. Cel puţin, la ea nu era vizibil. Dar tot se 
întreba dacă mama ei ar mai recunoaşte-o. Sau ar revendica-o 
drept copilul ei. 

e 

Beauvoir se aşeză în fața lui Bernard Shaeffer şi zâmbi. 

— Spune-mi. 

— Ce? 

— Gata cu joaca, spuse Beauvoir pe un ton rece, dar calm. 
Baumgartner ţi-a găsit un post la o bancă dintr-un motiv anume. 
Vreau să-mi spui care a fost motivul. 

— N-am... 

— Spune-mi. 

— Era... 

— Spune-mi, i-o tăie Beauvoir. Unde crezi că am fost eu 
acum? 

Shaeffer se uita năucit de la Beauvoir la agenta Cloutier. Era 
clar că nici nu se gândise. Acum se gândea. 

— Nu ştiu... 

— Am fost alături, într-o altă sală de interogatorii, îl informă 
Beauvoir fulgerându-l cu privirea. Unde am pus întrebări şi am 
primit răspunsuri. Acum îţi dau încă o şansă. Răspunde la ce te- 
am întrebat. Ce voia Baumgartner de la tine? 

Tăcere. 

— Acum, strigă Beauvoir, bătând cu palma în masă cu atâta 
forţă, încât Shaeffer tresări speriat. 

La fel şi agenta Cloutier, care scăpă pixul pe jos şi se aplecă 
repede să-l ridice. 

— Un cont, spuse Shaeffer. Mulţumit? Voia să-i deschid un 
cont offshore. Şi să virez în el banii pe care mi-i trimitea. 

— Pentru voi doi? 

— Nu. Doar pe numele Anthony Baumgartner. 

— Îşi folosea numele adevărat? 

Întrebarea păru să-l surprindă pe Shaeffer. 

— Bineînţeles. De ce nu? 

— Uşor de dibuit. 

— Nu se aştepta să fie prins. 

— Câţi bani sunt în cont? 

— Ar trebui să verific, dar cred că în jur de opt milioane, 
răspunse Shaeffer. 

— Şi tu cât ţi-ai oprit din ei? 

— Nimic. 

— O, scuteşte-mă, spuse Beauvoir. Cât de prost mă crezi? Ştii 
bine că o să aflăm. 

Se întoarse spre agenta Cloutier. 

— Ea se ocupă de contabilitate judiciară pentru toată Sûreté 
du Quebec. Nu-i scapă nimic. A dat jos mari afacerişti, 
politicieni, şefi ai mafiei. Şi ţie o să-ţi pună pielea pe băț. Inainte 
de micul dejun. Aşa că scuteşte-ne de deranj. 

Shaeffer se uită la Cloutier, care acum regreta că băgase 
capătul pixului în gură şi îl rodea. 

— Bine, recunoscu el. Luam o mică parte. Dar să nu-i spuneţi. 

— Asta pot să-ţi promit. 

Shaeffer clătină din cap. 

— Scuze, am uitat că e mort. 

Lui Beauvoir nu-i scăpase tonul lui Shaeffer când uitase, 
pentru o clipă, că Baumgartner a murit. 

Îi era teamă de el, se gândi Beauvoir. Îi era sincer teamă. De 
fapt, îşi zise Jean-Guy în timp ce se ridica în picioare, acest 
moment a fost singurul autentic din tot interogatoriul. 

— Dă-i agentei Cloutier toate informaţiile despre cont, te rog. 

— Şi pot să plec? 

— Mai vedem. 

Erau tot mai aproape, se gândea Beauvoir în timp ce se 
întorcea în biroul lui. Mai aproape de deturnarea de fonduri, 
dacă nu chiar de criminal. Dar ştia că Gamache are dreptate. 
Când vor lua urma banilor, aceştia vor fi impregnati de delir. De 
nebunie. Şi de duhoarea unor emoţii atât de putrede, încât îi vor 
conduce la crimă. 

e 

Amelia auzea paşii narcomanilor, ai prostituatelor şi ai 
travestiților coborând după ea şi Marc pe scara de beton. Marc 
se ținea de mâna ei ca să nu cadă. 

Aerul era din ce în ce mai rece pe măsură ce se apropiau de 
ieşire. Amelia se pregăti să înfrunte curentul de aer îngheţat 
când se deschise uşa, dar tot i se tăie respiraţia şi îi lăcrimară 
ochii. 

— Băga-mi-aş îl auzi pe Marc spunând, înainte să înceapă să 
tuşească, sufocat de aerul rece. 

Deşi îi lăcrimau ochii, Amelia văzu o fetiţă cu căciulă roşie, cu 
logoul Montréal Canadians. Stătea singură, în capul unei 
străduţe. 

Amelia distingea pe jos şi o pereche de picioare care ieşeau 
din întuneric. Cu ciorapi de plasă rupţi. Restul corpului era în 
întuneric. Dar Amelia nu avea nicio îndoială. Era un cadavru. 
Privirea ei se întâlni cu cea a fetiţei care părea să aibă cinci sau 
şase ani. 

Amelia făcu un pas spre ea, dar se opri când auzi un singur 
cuvânt: 

— David. 

Un puşti de culoare, numai piele şi os, se apropie de ea. N- 
avea mai mult de 15 ani, se gândi Amelia. Se holba la ea cu 
nişte ochi mult prea mari pentru faţa lui. 

— Ce-i cu el? întrebă ea şi mai mult simţi decât văzu că 
narcomanii, prostituatele şi travestiţi! formaseră un semicerc în 
spatele ei. 

— Am auzit că îl cauţi. Ştiu unde este. Îmi dai o pastilă şi-ţi 
spun. 

— Da, vezi să nu. Dă-te din calea mea, stârpitură, spuse ea, şi 
trecu mai departe pe lângă el. 

Spre fetiţa care încă stătea acolo. Şi se uita. 

— David, repetă el şi îşi ridică mâneca paltonului său subţire 
pentru a-i arăta antebraţul. Uite. 

Şi acolo, scris cu markerul, era cuvântul pe care îl descoperise 
şi ea pe propriul braţ. Şi care încă era. De neşters. 

David. 

Ca o carte de vizită. 

Şi lângă nume, un număr: 13. Nu. Era 1/3. 

Ea îşi ridică mâneca şi se uită mai bine la antebraţul ei. 
„David”, scria. Şi numărul. Nu 14, ci 1/4. 

Amelia se uită lung şi îşi simţi pulsul în gât. 

— Unde e? 

— Tre' să-ţi arăt. Acum, până pleacă, spuse el întinzând 
mâna. 

— Dă-i una, zise Amelia şi Marc îi dădu băiatului o pastilă. Şi o 
să mai primeşti una când îl găsim pe David. 

Băiatul puse pastila în buzunar şi, fără să scoată un cuvânt, se 
întoarse şi porni pe strada întunecată. 

Amelia se uită în spatele ei. Spre capul străduţei. Dar fetiţa 
dispăruse. 

— Suntem aproape, şopti Marc în timp ce îl urmau pe băiat. 
Te-ai gândit la un nume? 

— Guriţă, răspunse ea. Ai început să-mi zici aşa când aveam 
cinci ani. 

— Aşa ai de gând să-i zici? Guriţă? 

— Nu. O să-i spun Gamache. 

— După şeful poliţiei? Tipul care te-a primit în academie? 

— Tipul care m-a dat afară. Geniul care ne-a dat drogul ăsta. 
Merită să-i poarte numele. Să ştie că ultimul cuvânt pe care îl 
vor spune mii de copii va fi numele lui. Va deveni sinonim cu 
moartea. Gamache. 

— Atât de tare îl urăşti? 

— Mi-a distrus viaţa, spuse Amelia. Acum i-a venit şi lui 
rândul. 

Capitolul 32 


— la te uită! strigă Benedict. Cred că mi-au adus camioneta. 

Ajunseseră pe vârful dealului din apropiere de Three Pines. 
Ferestrele caselor erau luminate şi în bistrou se vedeau siluete 
mişcându-se. 

Farurile maşinii lui Gamache luminau un vârtej de fulgi, iar 
acolo unde fasciculele de lumină întâlneau pădurea din jur, 
copacii apăreau când întunecaţi, când albi, cu crengile încărcate 
de zăpadă. 

Armand ştia că în toate casele ardea focul în şemineu, inclusiv 
într-a lui. 

Dar până să se ajungă lângă Reine-Marie la căldura căminului, 
mai avea ceva de făcut. 

Benedict opri în spatele camionetei şi cobori să inspecteze 
cauciucurile. 

— Sunt foarte bune, remarcă el. Cum nu se poate mai bune. 
Sunteţi sigur că nu trebuie să le plătesc? 

— Sunt sigur, îi răspunse Gamache. 

Benedict îşi înfăşură vârful căciulii în jurul gâtului şi peste 
umăr, apoi se uită în jur. 

— O să-mi fie dor de locul ăsta. Ce s-a întâmplat? 

Armand îl privea într-un mod care îl făcea să se simtă 
inconfortabil. 

e 

Isabelle se uita fix la ecranul laptopului. 

Soțul ei se întorsese, copiii veniseră de la joacă şi în casă era 
haos. 

Dar ea stătea la masa din bucătărie, închisă în propria mică 
bulă. Unde domnea o linişte adâncă. Nu erau decât ele două: 
Isabelle Lacoste şi Katie Burke. 

— Deci tu erai, şopti Lacoste. 

Şi întinse mâna spre telefon. În timp ce copiii se fugăreau prin 
casă, câinele lătra şi soţul ei le striga să se spele pe mâini 
înainte să vină la masă. 

Jean-Guy Beauvoir stătea cu picioarele pe birou. Şi cu un 
dosar deschis pe genunchi. Erau informaţiile despre Kinderoth, 
Bernard Shaeffer şi Anthony Baumgartner pe care i le oferise 
asistenta lui madame Ogilvy. 

Lăsă încet dosarul jos şi îşi privi propria reflexie în geamul 
ferestrei. Apoi, coborând picioarele de pe birou cu o bufnitură, 
întinse mâna spre telefon murmurând: 

— Te-am prins. 

e 

Benedict îşi recuperă cheile camionetei de la madame 
Gamache, căreia îi mulţumi călduros şi sincer pentru 
ospitalitate. 

— Nu ştiu ce m-aş fi făcut fără dumneavoastră. 

— Te mai aşteptăm pe la noi, eşti binevenit. Nu-i aşa, 
Armand? 

— Te conduc până la camionetă, spuse Gamache, în timp ce 
închidea uşa, auzi telefonul sunând. 

— Nu ştiu cum să vă mulţumesc, domnule. 

— Mi-ai promis o lecţie de condus. 

Gamache se uită în jur. Pe drum se aşternuse un strat de 
zăpadă de vreo zece centimetri. În curând, Billy Williams avea 
să-l dea la o parte, dar deocamdată zăpada se strângea. 

— Ai putea să-mi mulţumeşti dându-mi această lecţie. 

— Acum? 

— De ce să lăsăm pe mâine ce putem face azi? 

— Păi, s-a făcut noapte şi probabil sunteţi obosit. 

— E 18:30. Şi nu-s chiar atât de bătrân. 

— Nu... n-am vrut să spun asta, se bâlbâi Benedict. 

— Treci la volan, îi zise Gamache urcând pe locul din dreapta. 
Facem o scurtă plimbare în afara satului. Ştiu eu un loc potrivit. 

Merseră câtva timp în tăcere, apoi Gamache întrebă: 

— Cine e Katie Burke? 

— Cine? 

Gamache rămase tăcut, privind drept înainte, la ninsoarea 
care cădea în vârtejuri în lumina farurilor. 

— E iubita mea. 

Camioneta începu să accelereze, depăşind limita de viteză 
admisă. 

— Fosta mea iubită. 

Mergeau cu o viteză din ce în ce mai mare. 

— Fosta? Eşti sigur? 

— Da. 

— De cât timp v-aţi despărţit? 

— De două luni. 

— Cam de când a murit Bertha Baumgartner? 

Motorul maşinii uruia, în timp ce Benedict continua să apese 
pedala de acceleraţie. 

— Probabil. Nu ştiu. 

— Katie o cunoştea pe madame Baumgartner? 

— Normal că nu. 

— Eşti sigur? Ai grijă ce răspunzi. 

— Şi dumneavoastră aveţi grijă ce întrebări îmi puneţi. N-o 
băgaţi pe Katie în povestea asta. Aţi vrut o lecţie de condus? 
Poftim. 

Apăsă până la capăt pe acceleraţie chiar când camioneta 
ajunse în vârful dealului. 

— Benedict... începu Gamache. 

Dar nu termină fraza. 

Benedict apăsă pedala de frână şi camioneta se învârti, 
scăpată de sub control. 

__ Gamache fu proiectat în portieră şi se lovi cu capul de geam. 
Il auzi pe Benedict gemând, în timp ce era aruncat dintr-o parte 
în alta. 

— Lasă frâna! strigă Gamache. 

Dar Benedict rămăsese cu piciorul apăsat pe pedală în timp 
ce învârtea de volan într-o parte şi-n alta. Incercând să 
stăpânească maşina. Se apropiau de zidul de zăpadă de pe 
marginea drumului, apoi camioneta se răsuci, derapând în 
direcţia opusă. Spre celălalt troian de zăpadă. Şi râpa de dincolo 
de el. 

Gamache îşi desfăcu centura de siguranţă şi se strădui să se 
aplece în faţă. Apucând de volan, încercă să-l rotească în 
direcţia derapajului, dar Benedict ţinea de el cu disperare şi 
acum era aproape imposibil să-ţi dai seama în ce direcţie era 
drumul. Şi încotro erau copacii. 

Benedict împingea corpul lui Gamache, care îl ţintuia pe 
scaun. Pe de o parte pentru a încerca să ridice piciorul lui 
Benedict de pe frână, pe de altă parte pentru a-l proteja pe 
tânăr de impactul care acum părea inevitabil. 

Gamache îl apucă de cracul pantalonului şi trase din 
răsputeri, încercând să-i ridice piciorul de pe frână. 

Reuşi în sfârşit şi simţi că maşina se stabilizează şi 
încetineşte, dar ştia că era prea târziu. În lumina farurilor, văzu 
nămeţii de zăpadă apropiindu-se şi, dincolo de ei, copacii. 

Inchise ochii şi se pregăti de impact. 

Camioneta se cutremură, apoi încetini. 

Deschizând ochii, Gamache se uită prin parbriz. Şi nu văzu 
pădurea, ci drumul. 

Aduse schimbătorul de viteză în punct mort şi camioneta se 
opri treptat, cu botul drept înainte. 

Cei doi bărbaţi priveau şi ei tot înainte, încercând să-şi revină. 

Gamache inspira adânc şi expira, în timp ce, lângă el, 
Benedict era în hiperventilaţie. Respira sacadat şi gâfâia. 

— Katie Burke, zise Gamache. Spune-mi... 

— N-o amestecați în povestea asta. 

— Chiar eşti dispus să ne omori pe amândoi? Ca s-o protejezi 
pe ea? 

— Lăsaţi-o în pace, spuse Benedict. 

— A fost ideea ei sau a ta? 

— Ajunge. 

— Altfel ce? O să ne arunci de pe o stâncă? Alte victime? 
Devine din ce în ce mai uşor să omori pe măsură ce o faci? Îți 
dau şansa să-mi spui tu singur. 

Benedict se uita la el disperat, cu ochii ieşiţi din orbite. 

— Nu vrei? Atunci am să-ţi spun eu. Katie o cunoştea pe 
madame Baumgartner. Era prima pe lista ei de contacte de la 
căminul de bătrâni. Aşa ai ajuns tu executor testamentar, nu-i 
aşa? 

Benedict continua să se uite încruntat la Gamache, dar de 
data asta mai degrabă surprins decât ostil. 

— Crimă, Benedict. Asta aţi vrut? A fost premeditată? 

Dar Benedict era prea uluit ca să răspundă. 

— Spune. De data asta, adevărul. 

Imediat ce intrară în casă, Reine-Marie îl anunţă: 

— Au telefonat Jean-Guy şi Isabelle. Te roagă să-i suni. 

Din tonul lui Reine-Marie, Armand înţelese că „te roagă” era 
puţin spus. 


VP - 302 


— Te-ai întors, spuse Reine-Marie văzându-l pe Benedict. S-a 
întâmplat ceva? Eşti cam palid. 

— O să se odihnească puţin, îi zise Armand, îndreptându-se 
spre birou. Am testat cauciucurile noi. Ne-am dat reciproc lecţii 
de condus în condiţii periculoase. 

Benedict se prăbuşi într-un fotoliu în faţa şemineului. 

— Ce i-ai făcut, Armand? întrebă Reine-Marie în şoaptă în faţa 
uşii biroului. 

— l-am dat o lecţie, răspunse soţul ei. Anunţă-mă dacă vrea 
să plece. Deşi mă-ndoiesc. 

Armand agită cheile camionetei. 

Apoi, ridicând receptorul ca să sune, observă că avea şi un 
mesaj. O voce blândă, acum familiară, îi spunea că o găsise pe 
fetiţă. Armand putea să treacă oricând s-o ia. Până atunci, era în 
siguranţă. 

Acum era rândul lui Armand să se aşeze, aproape să se 
prăbuşească pe un scaun. Închise scurt ochii şi răsuflă uşurat, 
murmurând: 

— Merci. 

Apoi îi telefonă lui Jean-Guy, care era în maşină. 

— Sunt pe drum, patron. Ajung în câteva minute. 

— Perfect, dar de ce? 

Jean-Guy îi explică. Apoi Gamache o sună pe Isabelle. 

Când ieşi din birou, îl găsi pe Benedict tot în fotoliu, cu o 
ceaşcă de ciocolată caldă, neatinsă, pe măsuţa de lângă el. 

Privea absent la flăcările care ardeau vesel în vatră. Reine- 
Marie tocmai pusese încă un buştean pe foc şi Henri stătea 
lungit în faţa lui, în timp ce Gracie dormea pe canapea. Aparent, 
o scenă domestică tihnită. 

Dar, după cum aflase de la Isabelle şi Jean-Guy, era vorba 
despre o formă de delir. Şi despre o anume nebunie. 

După ce închisese, o sunase pe Myrna şi o rugase să vină. 

Trebuia să audă povestea. 

— Vrei să plec, Armand? întrebă Reine-Marie. 

Schimbarea lui de atitudine îi dădea de înţeles că nu mai era 
vorba de un moment între prieteni. 

— Non, rămâi dacă vrei. 

Chiar atunci sosi Myrna, care îşi scutură căciula şi ghetele de 
zăpadă. 

— Sper să fie ceva de bine, zise ea. Am lăsat un castron de 
supă şi un pahar de vin ca să ajung aici. 

Dar, aşezându-se lângă foc, Myrna îşi dădu seama că nu era 
de bine. Se întâmplase ceva grav. 

— Ce e? întrebă ea uitându-se la Benedict, care părea 
aproape comatos. Ce s-a întâmplat? 

— O clipă, spuse Armand apropiindu-se de fereastră. 

Văzuse farurile unei maşini. 

Un minut mai târziu, intră în casă Jean-Guy. 

— V-o prezint pe Katie Burke, zise el făcând un pas în lateral. 

— Katie? făcu Benedict ridicându-se în picioare. 

Capitolul 33 


— Tu-ţi baţi joc de mine? strigă Amelia în spatele băiatului 
care se opri şi se întoarse spre ea. 

De o oră mergeau pe străduţe lăturalnice. Marc tremura, dar 
nu din cauza frigului sau a fricii, ci pentru că începea să intre în 
sevraj. Mormăielile lui se transformaseră în scâncete. 

— Imi trebuie ceva. Orice. 

Luase deja o tabletă de acid, dar el era obişnuit cu ceva mai 
tare. Avea nevoie de ceva mai tare. Şi se simţea tot mai slăbit. 
Cu toţii se simțeau slăbiţi. 

Narcomanii, travestiţii şi prostituatele care se ţineau după 
Amelia, în timp ce ea îl urma pe băiat, colindând străduţe, zone 
locuite sau terenuri virane. Cei mai disperaţi se despărţiseră de 
grup, preferând să se descurce pe cont propriu. 

Cei care rămăseseră aveau creierii prea prăjiţi ca să mai ia o 
decizie. Se târau după ea, de teamă să nu fie abandonaţi. Incă o 
dată. 

— Nu, nu, era aici acum o oră, spuse puştiul uitându-se în jur. 
Mi-a spus să vin să te caut. E gata. 

— Ce e gata? 

— Masa. Ţi-a pregătit masa. Ce dracu' crezi că e gata? Marfa 
e gata. 

— Atunci de ce are nevoie de mine? întrebă Amelia, simțind 
cum o inundă adrenalina. 

— De unde vrei să ştiu eu? 

Amelia se întoarse spre Marc. 

Voia să-i ceară sfatul. l-ar fi prins bine sfatul oricui. Simţea 
furnicături în corp şi nu ştia dacă era entuziasm sau un 
avertisment. Ceva nu era în regulă. Instinctul îi spunea că era o 
capcană. Că trebuie să se oprească. Să se întoarcă. Să plece 
acasă. 

Dar nu avea casă. Nu avea unde să se întoarcă. Pentru ea nu 
era drum de întors, ci doar înainte. 

Işi lovea de dinţi piercingul din limbă, în timp ce se gândea ce 
să facă. 

Puştiul o luase iar din loc, alunecând cu adidaşii prin zloată. 

— Probabil c-a plecat, murmură el uitându-se în toate 
direcţiile. 

Dar era noapte şi luminile străzii nu ajungeau pe aceste alei 
dosnice. David putea să fie la câţiva paşi de ei şi să nu-l vadă 
nimeni. 

Hotărându-se în sfârşit, Amelia îl apucă pe Marc de mână şi îl 
trase, clătinându-se. 

Clic. Clic. Clic. 

Ţăcănitul piercingului ei acompania clănţănitul dinţilor lui. 

e 

Katie şi Benedict stăteau unul lângă altul pe canapea, în faţa 
şemineului. 

Pe măsuţa de cafea fusese aşezat un platou cu sandviciuri cu 
friptură de vită, pui şi unt de arahide cu miere, precum şi 
băuturi. 

Katie purta o fustă lungă din lână peste nişte blugi roz-aprins 
şi un pulover care părea făcut din chiftele, dar care în realitate 
erau nişte pompoane. Cel puţin aşa sperau ei. 

Henri se uita la ea atât de fascinat, încât considerau necesar 
să-l urmărească. 

Katie avea aceeaşi tunsoare ca Benedict. Părul era aproape 
ras în creştet şi lung pornind de la nivelul urechilor. 

Se ţineau de mână şi păreau nişte copii. Katie se uita la adulţii 
care îi înconjurau, în timp ce Benedict n-avea ochi decât pentru 
sandviciuri. lar Armand îl fixa cu privirea pe Henri. În semn de 
avertisment. 

Încă o dată, Armand observă asemănarea dintre tâmplar şi 
câinele ciobănesc. 

— Sper că ştiţi, începu el ridicând ochii spre tânărul cuplu, că 
nu mai avem timp pentru minciuni. Oricum, am auzit destule 
până acum. i 

Deşi cuvintele lui erau ferme, vocea era blândă. Incurajatoare. 
Ca atunci când vrei să chemi o căprioară din pădure. 

Katie încuviinţă şi Benedict îl privi în ochi pe Armand. 

— Cum a început povestea asta? întrebă Gamache. 

Nu încăpea nicio îndoială că întrebarea îi era adresată lui 
Katie. 

— De fapt, totul a început înainte să mă nasc eu... 

— Hai să n-o luăm de la Adam şi Eva, o opri Armand. Cum a 
ajuns Benedict în testamentul lui madame Baumgartner? 

— Ştie? întrebă Myrna. 

— Ştie şi de ce eşti tu, spuse Beauvoir. Nu-i aşa? 

Katie încuviinţă. Deşi arăta ca o ţăcănită, avea ochii limpezi şi 
luminoşi, cu sclipiri inteligente. 

Era, înţelese Gamache, o tânără remarcabilă. Cu siguranţă 
unică în felul ei. 

— Am cunoscut-o pe madame Baumgartner la casa de 
bătrâni, povesti Katie Burke. Nu ştiu dacă aveţi habar, dar nu 
sunt multe astfel de case pentru anglofoni. 

— De ce ar conta? întrebă Jean-Guy. 

Katie se uită la el răbdătoare, dar uşor plictisită, ca şi când ea 
era adultul şi el, un băieţel foarte mic. 

— În ce limbă aţi prefera să muriţi? Contează. Am avut noroc 
că l-am internat pe bunicul meu acolo. Mă duceam să-l văd şi 
am observat că la această bătrână nu venea nimeni aproape 
niciodată. Copiii ei veneau când puteau şi părea că le pasă de 
ea, dar zilele sunt lungi când stai mereu singur. Intotdeauna îmi 
zâmbea şi avea o figură foarte frumoasă. Puțin excentrică, ştiţi? 

Adulții încuviinţară la unison. Vedeau şi ei că această tânără 
era atrasă de tot ce era excentric. 

— Într-o zi i-am adus o cutie cu fursecuri de casă. 

— Ştiţi fursecurile alea cu gaură deasupra, umplută cu 
dulceaţă, explică Benedict. Numai că găurile pe care le face 
Katie au forme diferite... 

Katie îl bătu uşurel pe mână şi el se opri. 

— Mulţumesc, spuse ea. 

Vorbise cu blândeţe, nicidecum cu scopul de a-i închide gura. 

Cu afecţiune, se gândi Gamache. Nu doar că îi asculta cu 
atenţie, ci îi şi observa cu atenţie. Studia dinamica dintre ei. 

Adesea, detaliile care păreau evidente nu erau nicio 
certitudine, nici veridice. 

— Am intrat în vorbă, continuă Katie, şi ea mi-a cerut să-i 
spun „Baroană”. Mi s-a părut ciudat. 

— Cui nu i s-ar părea? comentă Myrna. 

— Nu, mie mi s-a părut ciudat pentru că eu îi spuneam 
bunicului meu „Baron”. 

— De ce? întrebă Myrna pe un ton circumspect. 

— Aşa îi plăcea lui. El era Baronul, iar bunica mea era 
Baroana. Am crezut că erau singurii care voiau să li se spună 
aşa. Madame Baumgartner îmi amintea de bunica mea, pe care 

am adorat-o, aşa că stăteam cu ea şi discutam. Apoi, într-o zi, 
le-am propus să se întâlnească. Baronul şi această nouă 
Baroană. Bunica mea murise cu un an în urmă, iar eu ştiam că 
el se simţea singur. 

— Ştiai cine era? întrebă Armand. 

— La momentul acela, da. 

— Ştiind cine era ea, le-ai propus totuşi să se întâlnească? 

Armand se aplecase în faţă. Avea un ton amical, de parcă 
petreceau o seară plăcută între prieteni, iar deasupra lor nu 
plutea spectrul crimei. 

— Da. 

— Dar el ştia? 

Katie zâmbi pentru prima oară. Era, ştiau amândoi, întrebarea 
esenţială. 

— Ştia. Baroana Baumgartner. 

Armand se lăsă pe speteaza canapelei, fără să-şi ascundă 
stupefacţia. 

— Ea ştia cine era el? 

— Nu. Mi-a fost teamă că va refuza să-l vadă. A aflat abia 
când am făcut prezentările. 

— Cine era el? întrebă Myrna. 

— Baronul Kinderoth, spuse Jean-Guy. Katie e o Kinderoth. 

Făcuse această descoperire când parcursese dosarul despre 
soţii Kinderoth de la Taylor and Ogilvy. Găsise în el informaţii 
despre succesiune şi identitatea moştenitorilor care primeau 
micile sume de bani din contul de investiţii. Soții Kinderoth 
aveau două fiice. Una se căsătorise cu un Burke şi locuia în 
Ontario. Şi avea o fată pe nume Katherine. Katie Burke. 

In timp ce Jean-Guy începuse cu soţii Kinderoth şi ajunsese la 
Katie, Isabelle Lacoste începuse cu Katie şi ajunsese la soţii 
Kinderoth. 

li telefonase şi ea lui Gamache şi îi comunicase această 
descoperire, confirmând ceea ce tocmai îi povestise Beauvoir. 

Trasee diferite, acelaşi punct de sosire. Aici. Acum. 

Myrna se uită la Jean-Guy, încercând să înţeleagă. Apoi se 
întoarse spre Katie. 

— Tu eşti o Kinderoth? 

Tânăra încuviinţă. 

— Şi ştiai povestea dintre familia Kinderoth şi familia 
Baumgartner? întrebă Myrna. 

— Da. Am crescut cu această poveste. Că stră-străbunicul 
meu a fost fiul cel mare. Că banii, titlul şi proprietăţile ne 
reveneau de drept nouă. Dar că familia Baumgartner - 
mizerabilii, cărpănoşii, escrocii şi mincinoşii Baumgartner - 
încerca să ni le fure de mai bine de o sută de ani. 

— 132 de ani, preciză Benedict. 

— Ce s-a întâmplat când s-au întâlnit? întrebă Myrna. 

— L-am prezentat pe bunicul meu. Baronul Kinderoth. Era într- 
un scaun cu rotile, dar a reuşit să se ridice. l-a oferit florile pe 
care mă rugase să i le cumpăr. Edelweiss. Flori-de-colţ. Apoi s-a 
înclinat şi i-a spus „Baroană”. 

În cameră nu se mai auzea decât trosnetul focului în vatră. 
Umbre macabre, diforme se proiectau pe pereţi. 

— Şi madame Baumgartner? întrebă Armand. 

— L-a privit lung. Foarte mult timp, spuse Katie. 

— 132 de ani, adăugă Benedict. 

— Apoi s-a ridicat şi ea. Am dat s-o ajut, dar a refuzat. Stătea 
în picioare, cu spatele drept, şi se uita la Baron. Am crezut că o 
să spună sau o să facă un lucru urât. Apoi a întins mâna şi a luat 
florile. Danke schân!*, i-a spus. 

Katie zâmbi. 

— Baron Kinderoth. 

Tăcuţi, ceilalţi îşi imaginară scena. 

Apoi Myrna auzi pe cineva fredonând foarte încet, ca de foarte 
departe: Ede/weiss. Edelweiss. 

Se întoarse spre Benedict. 

— Edelweiss, fredona el. 

— Şi pe urmă ce s-a întâmplat? întrebă Myrna. 

— Aş vrea să pot spune că totul a fost dat uitării, dar n-a fost 
aşa, continuă Katie. De fiecare dată când mergeam în vizită, îl 
duceam pe bunicul meu în seră să ia ceaiul cu Baroana. Stăteau 
pe scaune fără să-şi vorbească. Apoi, într-o zi, i-am găsit deja 
acolo. Discutau liniștiți. Am lăsat în camera fiecăruia câte o cutie 
cu fursecuri şi am plecat. 

— S-au împrietenit? întrebă Reine-Marie. 

— Le-a luat ceva timp, răspunse Katie, dar, da, s-au 
împrietenit. 

— Şi cum au trecut peste vechiul conflict? se interesă Myrna. 

Pe vremea când practica psihologia, cunoscuse clienţi care nu 
reuşiseră niciodată să treacă peste resentimente mult mai puţin 
înrădăcinate. 

— Singurătatea, răspunse Katie. Aveau nevoie unul de altul. 
Se înțelegeau aşa cum nimeni nu i-ar fi înţeles. 

— Aaaa, reacţionă Myrna. 

Nimic nu vindeca rănile trecutului mai bine decât rănile 
prezentului. 

— După o lună şi ceva, erau de nedespărţit. Mâncau 
împreună. Ea îl scotea în grădină, iar el o convingea să joace 
cribbage”. 

— Le-au spus rudelor? întrebă Armand. 

Dacă ştiau, fraţii Baumgartner preferaseră să nu dezvăluie 
nimic. 

— Aşa aveau de gând, spuse Katie. Dar se temeau că 
resentimentele erau prea adânci. Ştiau că în curând se va 
anunţa decizia judecătorească de la Viena şi amândoi se 
temeau că familia care va avea câştig de cauză nu va dori să 
împartă nimic. Şi că familia care va pierde se va adânci în 
amărăciune pentru totdeauna. Dar găsiseră o soluţie. 

— Aveau de gând să se căsătorească, interveni Benedict. 

Şi nu pentru prima oară văzu un grup de oameni care îl 
priveau de parcă nu avea toate ţiglele pe casă. 

— Să se căsătorească? întrebă Myrna. Pentru bani? 

— Pentru că se iubeau, răspunse Katie. Cred că el o iubea mai 
mult decât o iubise pe bunica mea. Il făcea să râdă. El avusese o 
viaţă grea, care-l făcuse aspru. Dar, când era cu ea, putea să fie 
el însuşi: un baron şofer de taxi. 

— lar ea, o baroană femeie de serviciu, spuse Reine-Marie. 

— Da. Credeau că, dacă îşi vor lua acest angajament, nu doar 
prin vorbe, ceilalţi din familie nu vor avea de ales, vor accepta 
situaţia şi vor îngropa securea războiului. 

— Şi că vor împărţi averea? întrebă Myrna. Indiferent cine 
câştiga? 

— Da. Planul era să-şi lase moştenire unul altuia toate 
bunurile, cu condiţia să fie împărţite în mod egal între cele două 
familii, după decesul amândurora. Dar, desigur, voiau să 
accepte copiii lor această soluţie fără rezerve, la fel ca ei, nu cu 
de-a sila. 

— Dar... făcu Myrna. 

— Dar bunicul a murit înainte să se poată căsători. 

— O, exclamă Reine-Marie de parcă tocmai primise o lovitură 
fizică. Cred că Baroana a suferit îngrozitor. 

— Da. Nu le povestise nimic copiilor ei şi acum era prea 
târziu. După moartea bunicului meu, parcă a intrat în vrie. Fizic, 
dar mai ales mental. Era confuză. A chemat notarul cu intenţia 
de a-şi schimba testamentul, aşa cum discutase cu Baronul. În 
situaţia în care câştiga în justiţie, să se împartă totul în părţi 
egale între familii. 

— Dar notarul a refuzat, spuse Benedict. 

— A văzut în ce stare era, reluă Katie, şi a spus că n-ar avea 
conştiinţa curată dacă ar lăsa-o să modifice testamentul. A 
considerat că nu era în deplinătatea facultăţilor mintale. 
Cunoscând istoria familiei şi procesele, i s-a părut că s-au făcut 
presiuni asupra ei. Credea că Baroana, care toată viaţa ei fusese 
măcinată din pricina asta, nu va accepta niciodată de bunăvoie 
să împartă averea cu familia Kinderoth. 

— Exact reacţia de care se temuseră Baronul şi Baroana, 
remarcă Reine-Marie. 

— Da, răspunse Katie. | s-au confirmat temerile. Dacă notarul 
o credea nebună, cu siguranţă familia ei ar fi crezut acelaşi 
lucru. Cu toate astea, i-a permis să schimbe un singur lucru. 

— Executorii? întrebă Myrna. Atunci ne-a desemnat pe noi? 

— Da. 

— Dar de ce? întrebă Armand. 

— Ca să executaţi nu doar testamentul, ci şi dorinţele ei reale. 
Copiii ei n-ar fi acceptat niciodată, iar ea ştia. Trecutul cântărea 
prea mult. Dar, cu alţi executori, problema dispărea. Notarul a 
avut dreptate, desigur. Era confuză. Dar un lucru îi era clar. 
Planul pe care ea şi Baronul îl puseseră la punct trebuia dus la 
îndeplinire. Devenise o idee fixă. Un fel de obsesie. Nu mai era 
vorba despre bani, ci despre a pune capăt vrajbei. Ea şi Baronul 
îşi dăduseră seama de răul pe care îl făcuseră transmiţând-o 
copiilor lor. Şi au vrut să îi elibereze de ea. Această libertate era 
adevărata lor moştenire. 

— Dar, dacă era atât de important pentru ea, întrebă Reine- 
Marie, de ce n-a scris un nou testament pe care să-l semneze? 
Nu e legal? 

— Un testament olograf, răspunse Armand. Da, în Quebec 
legea permite acest lucru, cu condiţia să fie scris de mână şi 
semnat de martori. Dar notarul deja o văzuse pe Baroană şi 
ajunsese la concluzia că nu era în deplinătatea facultăţilor 
mintale. 

— Exact, încuviinţă Katie şi toate chiftelele de pe puloverul ei 
se mişcară în sus şi-n jos. 

Era amuzant, deconcertant şi uşor dezgustător. Ceva între 
expresie artistică şi artă culinară. 

Henri sări în picioare şi începu să saliveze. 

Armand îi făcu semn cu mâna să se aşeze şi ciobănescul îl 
ascultă fără tragere de inimă. 

— Deci, spuse Myrna, singurul lucru pe care a putut să-l facă 
Baroana a fost să schimbe executorii. 

— Da. l-a eliminat pe cei trei copii ai ei şi v-a pus pe 
dumneavoastră. 

— Şi totuşi, insistă Myrna, de ce noi? Nici măcar n-o 
cunoşteam. 

— Exact. Tocmai de aceea. Noi aveam nevoie de nişte 
persoane care nu cunoşteau povestea. 

— „Noi”? întrebă Armand. 

— Am vrut să spun „ea”. 

— Bineînţeles, replică Armand. De-asta a schimbat executorii, 
dar de ce tocmai noi? Madame Landers şi cu mine? 

— Baroana auzise că şeful Sûreté du Quebec s-a mutat în 
satul învecinat. Era destul de snoabă încât s-o încânte ideea ca 
o personalitate atât de proeminentă să-i execute testamentul. S- 
a gândit şi că dumneavoastră veţi şti să-i convingeţi pe copiii ei 
să se conformeze. Sinceră să fiu, următoarea opţiune a fost 
regina, apoi papa. Dar când a auzit de dumneavoastră - Katie se 
întoarse spre Myrna -, a fost imediat de acord că aţi fi perfectă. 

— Un ofiţer de poliţie de rang înalt şi un psiholog respectat, 
spuse Myrna clătinând din cap. Mi se pare de bun-simt. 

— Sunteţi psiholog? se miră Katie. Se pare că madame Zardo 
i-a spus Baroanei că sunteţi femeie de serviciu. De aceea v-a 
ales pe dumneavoastră. Zicea că aţi înţelege-o. 

Myrna se uită furioasă, cu ochii mijiţi, ca să nu îndrăznească 
vreunul să râdă. 

Armand era singurul care nu zâmbea. 

— Cum i-a venit Baroanei ideea să schimbe executorii? 
întrebă el. 

— Cum spuneam, notarul nu a lăsat-o să modifice 
testamentul propriu-zis şi... 

— Da, am înţeles. Dar mai ştie cineva din această cameră că 
este posibil să schimbi executorii? 

Se uită în jurul lui şi toţi clătinară din cap. Inclusiv Benedict. 
Care, după ce fu atenţionat printr-o strângere de mână apăsată, 
se opri. 

— Dă-mi voie să te întreb din nou, spuse Armand. Cum a ştiut 
o persoană vârstnică şi evident confuză să ceară alţi executori? 

După o scurtă pauză, Katie răspunse: 

— A fost ideea mea. M-am interesat şi i-am propus această 
soluţie. Baroana a fost de acord şi a spus că merită încercat. 

— Şi executorii? insistă Armand. 

— Ea i-a ales. 

Cuvintele rămaseră undeva în aer, cu un iz de minciună. 
Armand lăsă tăcerea să se prelungească. Mirosul de minciună 
deveni pătrunzător. 

— Inclusiv pe Benedict? întrebă el într-un târziu. 

Reine-Marie urmărea cu atenţie. Nu pe Katie, ci pe Armand, 
care, cu o amabilitate aproape înspăimântătoare, dobora unul 
câte unul stâlpii poveştii ei. Până la prăbuşire. 

— A fost ideea mea, recunoscu Katie. De fapt, Baroana a vrut 
ca eu să fiu al treilea executor, dar i-am spus că nu era o idee 
bună. Dacă aflau că numele de domnişoară al mamei mele a 
fost Kinderoth, familia ei m-ar fi acuzat că am influenţat-o. 

Jean-Guy ridică din sprâncene, dar se abţinu să spună ceea ce 
gândeau toţi cei prezenţi. 

— Aşa că am convenit să mă înlocuiască iubitul meu, 
Benedict, spuse Katie. Puteam să garantez pentru el. Un băiat 
bun şi onest, care va face ce este corect. 

Care va face ce vrea ea, îşi zise Jean-Guy. 

— Dar v-aţi despărţit, ripostă Reine-Marie. Benedict ne-a 
povestit. 

— Aşa stabiliserăm, răspunse ea. Nu trebuia să existe nicio 
legătură între noi. Nici măcar notarul nu a ştiut. 

— Deci, în realitate, voi nu v-aţi despărţit, i se adresă Jean- 
Guy lui Benedict. N-ai făcut decât să pară aşa. Altă minciună. 

Strat peste strat. Minciună peste minciună. Acoperind un 
adevăr putred. La care încă nu ajunseseră. 

— Nu v-aţi gândit că până la urmă vom afla? întrebă Armand. 

— Eu nici nu m-am gândit că ne va pune cineva întrebări, 
răspunse Katie. 

— Nu ne-am gândit că facem un lucru rău, spuse Benedict. 
Armand se întoarse spre el. 

— Ca regulă generală, dacă eşti nevoit să minţi, s-ar putea să 
fi făcut ceva rău. 

— Mi-aţi spus că vă place căciula mea, domnule, zise Benedict 
uitându-se la Gamache. Era o minciună? 

Întrebarea, o provocare implicită, rămase în suspensie, în 
timp ce Gamache se uita la el. Îl evalua şi îl reevalua pe tânărul 
din faţa sa. 

— Era o opinie, răspunse Gamache. Şi nu un fapt. Când minţi 
despre fapte, înseamnă că e ceva putred. Voi doi aţi înşirat 
multe minciuni. Şi vă mai miraţi că ne îndoim de voi? 

— Aţi făcut eforturi ca s-o ajutaţi bătrână, interveni Myrna. 

Gamache, care continua să-l fixeze cu privirea pe Benedict, 
încuviinţă. Deşi cuvântul care îi veni în minte nu era „efort”, ci 
„premeditare”. 

— Nu doar că voiam s-o ajut, zise Katie. Dar am văzut ce 
efecte a avut această vrajbă asupra mamei mele, a mătuşii 
mele, a bunicilor mei. Asupra mea. Să ne petrecem toată viaţa 
crezând că lucrurile ar putea fi, ar trebui să fie mai bune? Că 
familia Baumgartner ne-a păcălit? Aşteptând un verdict care se 
va da pe un alt continent? De care va depinde fericirea noastră? 
Era groaznic. 

Îşi puse o mână pe abdomen, ca şi când se simţea rău. 
Benedict îi puse mâna pe genunchi. 

— Am fost de acord cu Baronul şi Baroana, spuse ea. Toate 
astea trebuiau să înceteze. 

— Să vă asiguraţi că veţi moşteni ceva, indiferent de verdictul 
de la Viena, comentă Armand. Convenabil, nu-i aşa? 

Reine-Marie observă că întrebarea fusese mai puţin 
politicoasă decât cele de dinainte. Dar, la urma urmei, nu se 
aflau la o petrecere. Scopul era să elucideze misterul unei morţi, 
nu să fie prietenos. 

— Ştim amândoi, domnule, că nu e nimic de moştenit, zise 
Katie. Cel puţin, nu după atâta vreme. Cheltuielile de judecată 

ne-au ruinat, ca să nu mai discutăm despre ce au făcut naziştii 
cu bunurile evreieşti. N-aş moşteni decât indignarea. lar eu nu 
vreau asta. Nici pentru mine, nici pentru familia mea. 

Armand o privea pe tânără şi se întreba dacă era chiar atât de 
imună la această năpastă familială. La maladia insidioasă a urii. 
Volbura din grădină. 

Benedict o mângâia pe Katie pe mână într-un mod încurajator 
şi intim totodată. 

— Şi totuşi, reluă Armand, asta nu explică totul. Ca executori, 
suntem obligaţi să respectăm dispoziţiile testamentare. Nu să 
facem ce credem că este echitabil. 

— De aceea a scris scrisoarea, spuse Katie. 

— Ce scrisoare? întrebă Armand. 

— Baroana a scris o scrisoare care trebuia să ajungă la fiul ei 
cel mare după citirea testamentului. În ea explică totul. 

— De ce să i-o dea lui, şi nu nouă? întrebă Myrna. 

— N-a vrut ca urmaşii ei să afle adevărul de la nişte străini. Şi 
credea că Anthony va înţelege. 

— Va înţelege că averea trebuie împărţită? întrebă Jean-Guy. 

— Că bătălia trebuie să înceteze. 

— De ce credea că Anthony va înţelege mai bine decât 
ceilalţi? întrebă Myrna. 

— Zicea ceva legat de un tablou. Portretul unei bătrâne 
nebune care de fapt nu era nebună sau ceva de genul acesta. 
Se pare că toţi ceilalţi aveau oroare de el, dar lui îi plăcea. Chiar 
n-am înţeles ce voia să spună. Deja nu mai era coerentă. Cred 
că făcea confuzie între ea şi tablou. Nu ştiu de ce, dar tabloul 
era important pentru ea. Şi pentru el, presupun. Oricum, ea a 
decis ca fiul cel mare să primească scrisoarea. 

— Şi a primit-o? întrebă Myrna. 

Armand şi Jean-Guy schimbară o privire. 

— Noi nu am găsit nimic printre hârtiile lui, spuse Jean-Guy. 

Armand se ridică în picioare. 

— Vreţi să veniţi puţin cu mine, vă rog? îi întrebă el pe Jean- 
Guy şi pe Myrna. 

Intrară în birou şi, după ce închiseră uşa, Armand dădu un 
telefon. 

Capitolul 34 


— Ştiţi cât este ceasul? se auzi vocea lui Lucien. Gamache se 
uită la ceasul de la mână. 

— 8:10. 

— Seara. 

— Oui. Ne cerem scuze că vă deranjăm la ora asta. Sunt cu 
Myrna Landers şi inspectorul-şef Beauvoir. Telefonul este dat pe 
difuzor. Avem să vă punem câteva întrebări. 

— Şi nu puteau să mai aştepte? 

— Dacă puteau aştepta, credeţi că vă mai sunam? interveni 
Jean-Guy. 

— Madame Baumgartner a lăsat o scrisoare care să-i fie 
înmânată fiului ei Anthony? întrebă Gamache. 

Volumul televizorului care se auzea în fundal tocmai fusese 
oprit. 

— Da, a lăsat. Am găsit-o în dosarul tatălui meu, anexată la 
testament. 

— De ce nu ne-ai spus despre ea? întrebă Myrna. 

— De ce să vă spun? Treaba voastră este să lichidaţi 
succesiunea. N-avea nicio legătură. 

— Totuşi, insistă Myrna, puteai s-o menţionezi. 

— Şi după moartea lui Baumgartner? întrebă Beauvoir. Când 
s-a constatat că a fost omorât? Nu v-aţi gândit să ne spuneţi nici 
atunci? 

— A căzut casa peste el, spuse Lucien. Nu scrisoarea l-a 
omorât. 

— De unde ştii? întrebă Gamache. Ai citit-o? 

— Nu. 

— Adevărul, maftre Mercier. 

— N-am citit-o. Ce-mi pasă mie ce scria acolo? 

Acest răspuns, cel puţin, părea adevărat. 

Dacă scrisoarea nu era despre el - şi evident nu era -, pe 
Lucien Mercier îl lăsa rece. 

— Când i-ai dat-o? întrebă Beauvoir. 

— Imediat după citirea testamentului. După ce aţi plecat voi. 

— Eraţi de faţă numai voi doi? 

— Nu, cred că mai erau acolo Caroline şi Hugo Baumgartner. 

— Caroline a plecat odată cu noi, preciză Myrna. 

— A citit scrisoarea în prezenţa dumitale? întrebă Gamache. 

— Nu. Eu i-am dat-o şi am plecat. Habar n-am când sau dacă 
a citit-o. Ce contează? 

— Contează, spuse Beauvoir, pentru că fiul doamnei 
Baumgartner a fost omorât. Şi dumneata i-ai dat o scrisoare cu 
câteva ore înainte să se producă tragedia. O scrisoare care 
poate l-a determinat să ia legătura cu cineva. Să se întâlnească 
cu cineva. Asta ar explica de ce s-a dus la fermă şi cu cine s-a 
întâlnit acolo. Ai idee de ce s-ar fi dus acolo? 

— Nu, niciuna. 

— Ştii ce conţinea scrisoarea, maiftre Mercier? întrebă încă o 
dată Gamache. 

— Nu. 

În birou, cei trei schimbară priviri între ei. Neştiind dacă să-l 
creadă sau nu. 

Dar neştiind nici de ce ar minţi. 

e 

— Lucien Mercier, notarul, confirmă că i-a înmânat lui Anthony 
Baumgartner o scrisoare de la mama sa după citirea 
testamentului, anunţă Armand când se întoarseră în living. 

— Ştie ce conţinea scrisoarea? întrebă Reine-Marie. 

— Zice că nu, răspunse Jean-Guy aşezându-se la locul său. 

— Deci nu ştie nimeni ce conţinea scrisoarea? întrebă Reine- 
Marie. 

— Cred că cineva dintre noi ştie, sugeră Armand întorcându- 
se spre Katie. 

Aceasta se uită la Benedict, care încuviinţă. _ 

— Aveţi dreptate, zise ea. Am fost acolo când a scris-o. In 
scrisoare povestea despre întâlnirea cu Baronul. Cum a ascultat 
şi versiunea lui. Că a văzut că nu era un monstru al lăcomiei, ci 
doar un om bătrân care ducea povara unei lupte de demult. 
Zicea ceva de un orizont. N-am înţeles prea bine despre ce era 
vorba. Dar spunea în scrisoare că, dacă Anthony o iubea, aşa 
cum ştia ea că o iubeşte, îi va face o ultimă favoare; dacă 
familia Baumgartner va câştiga procesul, el va împărţi 
moştenirea cu familia Kinderoth. 

— O scrisoare frumoasă, zise Reine-Marie. 

— Şi cât se poate de clară, completă Armand, care continua s- 
o privească pe Katie. 

— Mă întreb dacă Anthony a citit-o, spuse Myrna. Şi ce 
impresie i-a făcut. 

— Şi dacă le-a spus fratelui şi surorii lui, continuă Jean-Guy. 
Un mobil al crimei destul de bun. Fără Anthony şi scrisoare, 
banii le-ar reveni lor. Cu el, ar trebui să-i împartă. Unii sunt 
omorâţi şi pentru 20 de dolari. Aici vorbim de milioane. 

— Care nu există, îi atrase atenţia Myrna. 

— De unde să ştim noi că nu există? întrebă Jean-Guy. De 
unde să ştie ei? Nu ştim nici noi şi nici ei până când tribunalul nu 
va da o decizie. Şi de fapt nici nu contează dacă există. 
Contează doar dacă ei cred sau speră că există. 

Myrna încuviinţă. Oamenii erau în stare că creadă aproape 
orice. lar speranţa era încă şi mai copleşitoare, şi mai puternică. 

Reine-Marie asculta, dar îl privea pe Armand, care se ridică şi 
mai puse un buştean pe foc, împingându-l şi aruncând scântei 
pe coş. Apoi se întoarse la locul lui, cu vătraiul în mână. 

— Cine a scris scrisoarea? întrebă el. 

— Baroana, răspunse Katie. V-am spus. 

Dar chiftelele de pe puloverul ei tremurau. 

Gamache ştia că din cauza inimii. Bătea atât de tare, încât le 
punea în mişcare. Totuşi, Katie îl privea aparent calmă. Cu 
detaşare. 

Are curaj, se gândi Gamache, zicându-şi şi că era păcat că 
avea nevoie de el. li trebuia mult curaj ca să-l privească în ochi 
şi să-i spună o astfel de minciună. 

— O femeie bătrână, în declin fizic şi mintal, a pus mâna pe 
stilou să scrie o scrisoare? Şi s-a exprimat atât de clar? 

Tonul lui, în loc să fie dur şi acuzator, era rezonabil. Blând. O 
invita, încă o dată, să nu se mai complice. 

— Da. Sub ochii mei. 

Benedict îi luă mâna şi o ţinu într-a lui. 

— Katie, spuse el. 

Doar atât, un cuvânt. 

Katie. 

Fata plecă ochii spre covor. Spre câinele care se uita la ea şi 
saliva. 

— Ea a dictat-o şi eu am scris-o. 

— Merci, răspunse Armand punând vătraiul la locul lui şi 
aşezându-se. Cred că ştii şi tu ce înseamnă asta. 

— Inseamnă că, şi dacă veţi găsi scrisoarea, e scrisul meu. Nu 
există nicio dovadă că au fost cuvintele ei. 

— Oui, răspunse Armand. 

Ceea ce nu adăugă, dar era clar şi pentru el şi bănuia că şi 
pentru Beauvoir, era că fata nu avea nicio dovadă. Totul putea fi 
o mare minciună. 

Reconcilierea. Planurile de căsătorie. Dorinţa de a împărţi 
moştenirea. Toate puteau fi nişte minciuni. 

Cei care ar fi putut să-i confirme povestea erau morţi. 
Baronul. Baroana. Şi acum Anthony Baumgartner. 

Şi încă un lucru îi devenise clar lui Armand: Benedict nu era 
băieţelul pasiv care părea să fie. Îmbrăcat, tuns, modelat şi 
manipulat de Katie Burke. 

Cu un singur cuvânt, o convinsese să spună adevărul. Nu 
pentru că Benedict credea în virtuțile adevărului, bănuia 
Gamache. Ci pentru că înţelesese că minciuna nu mai funcţiona. 

— Şi mai era ceva în scrisoare, spuse Katie. 

— Lasă-mă pe mine să le spun, interveni Benedict. 

Se uită la Gamache. 

— Baroana a vrut ca ferma să fie distrusă. 

— De ce? 

— Pentru că voia ca moştenitorii să se rupă de trecut. Să 
înceapă să-şi trăiască propria viaţă. Ştia că, atâta vreme cât 
casa va rămâne în picioare, nu vor merge mai departe. Acolo îi 
crescuse. Acolo le împuiase capul cu poveştile despre 
moştenire. Voia ca ferma să dispară. 

— De aceea te-ai dus acolo? întrebă Armand. 

— Da, răspunse Benedict. Am vrut să mă duc noaptea, pentru 
că ştiam că atunci nu voi da nas în nas cu niciun Baumgartner. 
Trebuia să văd cât de greu ar fi s-o dărâmăm. Ştiu că aţi spus că 
era condamnată, domnule, dar dacă ar fi durat prea mult sau nu 
s-ar fi prăbuşit? Am considerat că era de datoria mea să mă 
asigur că va dispărea. 

— Eu i-am cerut s-o facă, adăugă Katie. 

— Am găsit grinda de susţinere din bucătărie şi i-am dat 
câteva lovituri de baros. Doar ca să văd cât e de rezistentă. 

— Şi a picat testul? întrebă Myrna. 

— Hm, da. S-a prăbuşit toată casa. Asta nu prevăzusem. 

Katie îl strânse de mână, în timp ce el se uita la Myrna, Jean- 
Guy şi Armand. 

— Aţi venit voi şi m-aţi găsit. Vă mulţumesc. 

— Vă mulţumim, spuse Katie. 

Reine-Marie vedea în faţa ei un tânăr. 

Jean-Guy vedea un potop de ciment, moloz şi zăpadă. ŞI 
auzea zgomotul asurzitor. 

Şi strigătele. Ţipetele. Ale lui. În timp ce încerca să se smulgă 
din braţele celor care îl ţineau pe loc. 

Myrna vedea grinzile şi plăcile enorme de ciment căzând în 
jurul ei. Simţea molozul cuprinzând-o din toate părţile, groaza 
copleşitoare şi şocul din clipa când a înţeles că avea să moară. 
Şi simţea mâna lui Billy Williams ţinând-o pe a sa. 

Armand se uita la Benedict aşezat în faţa focului vesel şi 
simţea corpul tânărului aruncat peste al lui în încercarea de a-l 
proteja, în timp ce casa familiei Baumgartner se prăbuşea şi 
lumea se sfârşea. 

Apoi vedea faţa lui Benedict acoperită de praf şi sânge. ŞI 
dincolo de ea, mâna care ieşea dintre dărâmături. 

Anthony Baumgartner. 

e 

Amelia începea să tremure aproape necontrolat. 

Dura deja de câteva ore şi îşi dădea seama cu ce avea de-a 
face. Erau epuizați în mod intenţionat. Duşi de nas pe străzile 
îngheţate până când nu mai aveau voință şi putere să lupte. 

Avea picioarele ude şi, lângă ea, Marc plângea. Implora. 
Amelia nu ştia ce. Doar implora. 

Probabil ca totul să se termine. Să se oprească. 

Dar Amelia nu-şi permitea. Deşi ştia bine că era manipulată, 
trebuia să meargă până la capăt. 

În faţa ei, băiatul se întoarse gesticulând. 

— L-am găsit. 

Capitolul 35 


În esenţă, crima este simplă, se gândea Beauvoir în timp ce îl 
urma în bucătărie pe socrul său. 

Motivele, chiar şi metoda, puteau să pară complicate până le 
descifrai. Şi, în cazul de faţă, începeau să le descifreze. 

Armand închise uşa. 

— Ce părere ai? 

— Eu cred că-s baliverne. Cred că n-a existat nicio prietenie, 
cu atât mai puţin iubire între Baron şi Baroană. Tot ce ne-a 
înşirat Katie Burke e aproape hilar. Basme de adormit copiii. 

— De regulă, basmele sunt destul de sumbre, comentă 
Armand scoțând tarta Tatin din frigider şi dându-i-o lui Jean-Guy. 
Tu i-ai citit basme lui Honore? Fata morarului, de fraţii Grimm, 
începe cu o minciună şi se încheie cu o moarte. 

— O să casc bine ochii după un pitic, spuse Jean-Guy. 

— Un drăcuşor. 

Armand băgă fierbătorul în priză şi se întoarse spre Jean-Guy, 
care tăia tarta cu mere caramelizate. 

Chipurile, veniseră în bucătărie ca să aducă desertul, dar când 
Reine-Marie intră să le dea o mână de ajutor, văzu expresia de 
pe chipul soţului ei şi ieşi imediat. 

— Cred că e gravidă, zise Armand. Katie, vreau să zic. 

— Ce te face să crezi asta? Ţi-a şoptit piticul? 

— Era un drăcuşor. Şi nu. Felul cum şi-a pus mâna pe 
abdomen când vorbea despre sfârşitul urii moştenite. Apoi 
Bernard a mângâiat-o cu multă tandreţe. Aşa cum am văzut că 
făceai tu cu Annie când era însărcinată cu Honoré. O iubeşte. 

— Se iubesc, încuviinţă Jean-Guy lingându-şi degetele şi 
reflectând puţin. Dacă e gravidă, motivul ar fi şi mai solid. 

— Dar în ce scop? întrebă Armand. Să pună capăt vrajbei sau 
să o întreţină? Prima variantă i-ar face fericiţi, dar ar rămâne în 
sărăcie. A doua le-ar aduce o avere, dar cu ce preţ? Ce îşi 
doresc ei pentru copilul lor? Bani sau linişte? 

— Bani, răspunse Jean-Guy. Întotdeauna bani. Liniştea este 
pentru oamenii cu un cont în bancă. Uită-te la ei. El zice că este 
tâmplar, dar în realitate e administrator de bloc. lar ea e... ce e, 

mai exact? Stilistă aspirantă? N-o să facă niciodată bani, decât 
dacă se apucă de făcut costume pentru clovni. Şi nici el. lar 
acum aşteaptă un copil? Nu, singura, ultima lor speranţă este 
decizia judecătorească de la Viena. 

— Katie zicea că nu crede că există nişte bani. 

— Ce era să zică? Sigur, partea mai sănătoasă din creierul ei îi 
spune că nu-i nicio avere la mijloc. Dar a fost crescută cu acest 
basm sumbru. Despre o avere colosală care se profilează la 
orizont. Cine nu visează la asta? Să nu-mi spui că, în adâncul 
sufletului ei, Katie Burke nu crede că există această avere. Şi că 
ea lor. 

Delir şi nebunie, se gândi Jean-Guy. Ca în mai toate basmele. 

— Crede-mă, spuse el. Aştia doi sunt amestecați până-n gât. 

Armand îi povesti ce se întâmplase în camionetă. 

— Crezi că a vrut să provoace un accident? întrebă Jean-Guy, 
uluit de ce auzise. 

— Nu, cred că s-a simţit încolţit şi a avut un acces de furie 
când l-am chestionat în legătură cu Katie. 

Totuşi, amândoi ştiau că furia îşi avea rădăcina în frică. lar 
frica era cea care stătea la baza celor mai multe crime. 

— Crezi că ei l-au omorât pe Baumgartner? întrebă Armand. 

— Da. Cred că scrisoarea aceea conţinea o informaţie care l-a 
făcut pe Baumgartner să se ducă la fermă. Benedict l-a întâlnit 
acolo şi l-a omorât. 

— De ce să-l omoare? întrebă Armand. Dacă scrisoarea avea 
ca scop să-l convingă pe Baumgartner să împartă averea, de ce 
trebuiau să-l ucidă? 

— Pentru că în scrisoare nu se spunea asta. Katie minte. Noi 
nu ştim ce scria în scrisoare. Baroana putea să dicteze ceva, să-i 
ceară lui Anthony să împartă averea, iar Katie să scrie cu totul 
altceva. Că Anthony trebuia să se ducă la fermă în seara când 
se va citi testamentul. Ceea ce a şi făcut. Crezând că era dorinţa 
mamei lui. 

— N-avem de unde să ştim. 

— Tocmai. Nu ştim ce era în scrisoare. Poate Katie chiar 
spune adevărul. 

Deşi era clar că Beauvoir nu credea asta. 

— Tot ce ştim este că Baumgartner a citit-o, apoi s-a dus la 
fermă. 

— O spui de parcă ar fi o relaţie cauză-efect, remarcă 
Gamache. Poate că s-a dus acolo din alt motiv. 

— Adevărat. 

— E interesant că ea ştia de portretul lui Ruth. Probabil i-a 
spus Baroana, altă explicaţie nu văd. 

— Dar asta nu înseamnă că era vorba despre el în scrisoare. 

— Nu, ai dreptate, recunoscu Gamache. Deci pe scurt, avem 
două teorii. Prima: Katie a scris dorinţele dictate de Baroană. A 
doua: nu le-a scris. 

Beauvoir încuviinţă. 

— Se pare că n-am avansat prea mult. 

Se întâmpla aşa de multe ori în ancheta unei crime. Se 
întâmpla să pară că se îndepărtau de adevăr, că se pierdeau în 
praful ridicat de tot felul de declaraţii contradictorii. Probe. 
Minciuni. 

Dar apoi auzeau sau observau ceva şi toate elementele care 
păreau incompatibile se îmbinau perfect. 

— Tabloul ăla blestemat revine mereu în peisaj, spuse Jean- 
Guy. Chiar şi Bernard Shaeffer l-a menţionat când am discutat 
cu el azi. 

Îi povesti lui Gamache cum a decurs interogatoriul. 

— Deci a fost de faţă când Baumgartner l-a atârnat în biroul 
lui, zise Gamache. Apoi l-a ajutat să-şi configureze laptopul. 

— Oficial, ăsta era motivul pentru care se afla acolo. Apoi s-a 
transformat în altceva. 

— Shaeffer ţi-a spus că Baumgartner încerca să găsească o 
parolă nouă. A găsit-o? 

— Dacă a găsit-o, a fost destul de deştept să nu i-o spună lui 
Shaeffer. 

— După spusele lui Shaeffer, sublinie Gamache. 

— Adevărat. Încercăm în continuare să găsim parola. Am 
răscolit toată casa, bineînţeles. M-am uitat chiar şi pe spatele 
blestematului de tablou, dar n-am găsit decât numărul de serie. 

Gamache încuviinţă, apoi se încruntă. 

— Ce-ai văzut acolo? 

— E vorba de o reproducere în serie limitată. Se numerotează 
astfel încât cumpărătorii să ştie ce... 

— Da, da, îl întrerupse Gamache. Ştiu. Avem şi noi câteva, 
inclusiv una de-ale Clarei. 

Se duse spre peretele unde era masa lungă de pin. Beauvoir 
văzuse tabloul de multe ori, inclusiv originalul din atelierul 
Clarei, chiar după ce-l pictase. 

Acum, el şi socrul său stăteau în faţa lui. 

Clara îl intitulase Cele trei gratii. Dar, în loc să înfăţişeze trei 
tinere frumoase, goale şi încolăcite într-o atitudine mai mult 
decât uşor erotică, ea pictase trei bătrâne din sat, îmbrăcate din 
cap până-n picioare. Printre ele, şi Emilie, fosta proprietară a 
casei lui Gamache. 

Erau zbârcite, încovoiate şi firave şi se ţineau una de alta. Nu 
din teamă sau din slăbiciune. Dimpotrivă. Femeile hohoteau de 
râs. Tabloul degaja bucurie. Prietenie. Forţă. 

— Numărul reproducerii, spuse Jean-Guy întinzând mâna să ia 
tabloul imens de pe perete, este scris pe spate. 

— De fapt... dădu să spună Gamache. 

Dar era prea târziu. Jean-Guy îl luase deja din cui şi îl 
întorsese. 

Pe spate scria într-adevăr ceva. Dar era scrisul familiar al lui 
Gamache. 

Pentru Reine-Marie, Gratia mea. Cu dragoste eternă, Armand. 

Jean-Guy se îmbujoră şi, după ce îl puse repede la loc, se 
întoarse spre Armand care se uita la el şi zâmbea. 

— Nu e chiar un secret, comentă Armand. Sau un cod. Uite ce 
voiam eu să-ţi arăt. 

Gamache arătă colţul din dreapta jos al picturii, unde apăreau 
semnătura Clarei şi numerele 7/12. 

— Am mai văzut, zise Jean-Guy. Dar am crezut întotdeauna că 
era data la care a fost terminată. 

— Nu. Este numărul reproducerii din serie. A şaptea din 
douăsprezece. 

— A avut doar douăsprezece? 

— Era înainte să devină cunoscută. Nu credea că o să vândă 
nici douăsprezece. 

— Deci tabloul ăsta trebuie să valoreze... 

Se opri şi se uită lung la Cele trei gratii. Şi la număr. Apoi 
bombăni. 

— Hm. Atunci ce-i cu numărul de pe spatele tabloului lui 
Baumgartner? 

Gamache ridică din sprâncene. La fel şi Jean-Guy, care se 
duse repede la telefonul din bucătărie şi formă un număr. 

— Cloutier? Tabloul din biroul lui Baumgartner. Da, bătrâna 
nebună. Are un număr pe spate. L-ai notat? Poţi să te duci până 
acolo să verifici? Sau, şi mai bine, adu tabloul. Nu, nu glumesc. 
Nu, n-am de gând să-l atârn în biroul meu. Ţine-l lângă masa ta 
de lucru. Bine, atunci întoarce-l cu faţa la perete. Nu-mi pasă. la 
numărul ăla şi încearcă-l pe laptop. Ajung şi eu într-o oră. 

Beauvoir închise şi se întoarse spre Gamache. 

— Vom afla curând. Nu ştiu ce vom găsi pe acel laptop, dar eu 
în continuare pun pariu că ăştia doi - arătă cu capul spre living - 
sunt băgaţi până deasupra tunsorilor lor ridicole. Cred că 
Anthony Baumgartner era un tip lacom. Şmecher. Un infractor. 
Şi nu cred că avea vreo intenţie să împartă averea cu nimeni. 

— Şi crezi că de-asta a fost omorât? 

— Da. Tu nu? 

Gamache se uită spre uşa închisă şi Jean-Guy, care îl cunoştea 
bine, ghici la ce se gândea. Ă 

— Patron, Ştiu că ai vrea să nu fie Benedict. li place. Şi mie 
îmi place. Ţi-a salvat viaţa. Dar... 

— Tu chiar ai impresia că ăsta e motivul pentru care nu cred 
că a fost Benedict? întrebă Armand. Pentru că a făcut o faptă 
bună? 

— O faptă chiar foarte bună, spuse Beauvoir. 

— Adevărat, dar noi am arestat prea mulţi criminali simpatici 
ca să ne lăsăm înşelaţi. Doar că eu nu văd nicio probă. Că au 
minţit, da. Dar, dacă toţi cei care ne-au minţit ar fi şi criminali, 
ar fi măcel pe străzi. Eu nu cred. 

— Nu vrei să crezi. 

— Arată-mi o dovadă şi o să cred. 

— Chiar tu spuneai că, în cazul de faţă, e important să 
separăm faptele de minciuni. Ei bine, uite un fapt: Benedict a 
fost la fermă în acelaşi timp cu Baumgartner. A avut ocazia şi 
mobilul. Pun pariu că sub mormanul ăla de dărâmături vom găsi 
barosul sau naiba ştie ce armă a folosit. Apoi povestea lor se va 
prăbuşi la fel cum s-a prăbuşit casa. Cu ei înăuntru. 

Cei doi erau obişnuiţi să se contrazică. Să se conteste unul pe 
altul. Să conteste teorii, să pună la îndoială probe. Nu era nimic 
nou sub soare. Numai că, de data asta, exista o uşoară 
agresivitate, şi Armand ştia de ce. 

Refuza el să vadă ceea ce era atât de clar pentru Beauvoir? 
Ceea ce ar fi atât de clar şi pentru el dacă n-ar mai simţi acel 

corp tremurând peste corpul său şi n-ar mai auzi ţipătul? Al unui 
tânăr îngrozit că va muri, dar care instinctiv îl protejează pe unul 
dintre semenii săi. Un necunoscut, la urma urmei. 

Ar fi putut un astfel de om, cu doar câteva ore mai devreme, 
să curme o viaţă? 

Armand cunoştea răspunsul. Da. Primul era un gest instinctiv. 
Al doilea, un act bine gândit. Premeditat. Şi poate, la un nivel 
profund, tot instinctiv. 

Un părinte ar face multe pentru copilul său. Şi, dacă asta ar 
însemna să omoare pe cineva din familia Baumgartner - cum le 
spusese Katie? -, acei mizerabili, cărpânoşi, escroci şi mincinoşi, 
atunci ce mai contează? 

Da, Armand trebuia să recunoască. Ar fi putut fi Benedict. 

Se întoarseră în living şi Jean-Guy îşi luă rămas-bun, 
explicându-le că trebuia să se întoarcă la Montréal. 

Myrna se ridică în picioare. 

— Plec şi eu. Negresele alea nu se mănâncă singure. 

— Parcă ziceai că ai lăsat un castron de supă ca să vii 
încoace, remarcă Reine-Marie conducând-o până la uşă. 

— N-ai auzit tu bine, replică Myrna. 

— Şi noi? întrebă Katie. 

— Tu eşti liberă să pleci, spuse Beauvoir. 

— Şi eu? întrebă Benedict. 

După un moment de ezitare, Beauvoir încuviinţă. 

Cei doi le mulţumiră soţilor Gamache pentru ospitalitate. 

— Şi pentru cauciucuri, adăugă Benedict cu un zâmbet pe 
care Gamache, cu o zi în urmă, l-ar fi găsit dezarmant, dar care 
acum ştia că ar putea fi calculat. N-am să uit. 

— Nici eu, îl asigură Armand, strângându-i mâna. 

Apoi se întoarse spre Katie. 

— Să ştii că mie chiar îmi place căciula lui Benedict. 

După ce îi privi plecând, Beauvoir îi zise lui Gamache: 

— Data viitoare când îi voi vedea, o să am un mandat de 
arestare. 

Gamache îşi puse cizmele, paltonul şi căciula. 

— Scoţi câinii la plimbare? întrebă Beauvoir punându-şi 
mănuşile. 

— Non. Merg şi eu la Montreal. 

— Bine. Te duc. Rămâi să dormi la noi, dacă vrei. 

— Non, Merci. Mă duc cu maşina mea. Mă întorc acasă după 
aia. 

— Cum stai cu ochii? 

— Sunt foarte bine. 

Beauvoir ezită, privindu-şi socrul cu atenţie. 

— Eşti sigur? 

— N-o să mă acuzi din nou că sunt orb, nu? 

— Doar că nu vezi nişte lucruri evidente, care i-ar sări în ochi 
până şi nepoţelului tău, spuse Beauvoir. Dar probabil că poţi să 
conduci. 

Gamache râse şi îi ură noapte bună ginerelui său, apoi se 
duse să-i explice lui Reine-Marie că trebuia să se ducă până în 
oraş, dar că se întorcea mai târziu. 

— Vrei să vin cu tine? întrebă ea. 

— Non, mon coeur... 

Chiar atunci sună telefonul. 

— Răspund eu, zise el şi se îndreptă spre birou. 

Când să ridice receptorul, se opri. Numărul afişat pe ecran îi 
era cunoscut. 

Aruncă o privire în living, apoi închise uşa cu piciorul. 

— Oui, all6, spuse el. 

Propria voce îi suna ciudat în urechi. De un calm neobişnuit, în 
timp ce inima îi bătea cu putere. 

— Monsieur Gamache? întrebă un bărbat de la celălalt capăt 
al firului. Arnold Gamache? 

— Armand. Oui. 

— Doctorul Harper la telefon. Sunt unul dintre medicii legişti 
de la Montréal. Mă tem că am să vă dau o veste proastă. 

Gamache simţi că îl apucă ameţeala. Că i se face rău. 

Annie? se gândi el. Honore? Avusese loc un accident? 

Deşi se ţinea drept, puse o mână pe birou ca să se sprijine. 
Pregătindu-se să primească lovitura. 

— Spuneţi. 

— Am găsit numele şi numărul dumneavoastră de telefon 
asupra unui cadavru care tocmai ne-a fost adus. N-avea niciun 
act de identitate. 

— Continuati. 

Simţea nişte furnicături în extremităţi, care îngheţară brusc. 
Pentru o clipă crezu că o să leşine. 

— Sex masculin. Peste 1,80 metri înălţime. Slab. De fapt, 
scheletic. Îmbrăcat în haine de femeie. 

Armand se aşeză pe scaun şi închise ochii, ducând o mână 
tremurândă la frunte. Expiră. 

Nu era Annie. Nu era Honoré. 

— Pare a fi un transsexual în stadiu preoperator, continuă 
legistul. Avea la el datele dumneavoastră de contact pe o 
bucată de hârtie în geantă. 

— La ea... îl corectă Gamache oftând. 

— Poftim? 

— La ea. Poartă un palton roz? Cu volane? 

— Dacă la avut, acum nu-l mai are. E fără palton. Fără ghete, 
fără mănuşi. Era aproape dezbrăcat. 

— Dezbrăcată. 

— O cunoaşteţi? 

— Era singură? întrebă Gamache, dându-şi seama de 
implicaţii. Mai era cineva cu ea când a fost găsită? 

— Un alt cadavru, vreţi să spuneţi? 

— O fetiţă. De vreo şase ani. 

— Nu ştiu să vă spun. Eu n-am primit decât cadavrul ăsta. 

— Atunci verificaţi, spuse Gamache forţându-se să nu se 
răstească. Vă rog. 

În mod normal, legistul, proaspăt angajat, nu ar fi primit 
ordine prin telefon de la un străin, însă omul acesta vorbea cu 
atâta autoritate, încât se pomeni spunând: 

— O clipă, vă rog. 

Şi se duse să verifice. 

Gamache aşteptă. Se ridică de pe scaun şi începu să se 
plimbe. Aşteptă. Şi aşteptă. În sfârşit, doctorul Harper reveni la 
telefon. 

— Nu. Nu e nicio fetiţă. Cel puţin, nu la morga asta. Sunteţi 
Gamache, şeful Sûreté? 

— Da. 

— Ştiţi cine este persoana decedată? 

— Cred că da. Dar ar trebui s-o văd. De ce a murit? 

— Pare a fi vorba de o supradoză. Încă facem teste. 

— Ajung într-o oră. 

— Da, domnule. 

Armand se îndreptă spre uşă, apoi se răzgândi şi, întorcându- 
se, luă nişte seringi din sertarul încuiat al biroului. 

Apoi plecă. 

e 

Gamache stătea lângă masa metalică de autopsie şi se uita la 
hainele etichetate şi stivuite pe o măsuţă alăturată. O bluză de 
nailon violet-aprins, cumpărată pentru că semăna cu mătasea, 
presupunea el. O fustă scurtă din imitație de piele. Ciorapi din 
plasă rupţi. 

Apoi îşi întoarse privirea spre trupul descărnat şi văzu toată 
osteneala pe care şi-o dăduse pentru oameni cărora nici nu le 
păsa. Peruca blondă ciufulită îi stătea într-o parte. Stratul gros 
de machiaj, aplicat cu grijă în dimineaţa aceea, cursese. Oricum, 
nimic nu putea acoperi crustele şi rănile de pe faţă. 

În locul acela mizerabil, ea ţintise frumuseţea. 

Se uită pe corp în jos, cuprins de o tristeţe copleşitoare. 

Legistul şi tehnicianul, auzindu-l pe şeful Sûreté murmurând 
ceva ce semăna cu ultima împărtăşanie, se retraseră. 

Mai mult de jenă decât din respect pentru intimitate. 

Gamache îşi făcu cruce şi se întoarse spre ei. 

— O chema Anita Facial, spuse el. 

Când tehnicianul începu să râdă zgomotos, Gamache îl reduse 
la tăcere cu o privire aspră. 

— Sigur, nu era numele ei de naştere. Nu ştiu care era. Dacă 
aveţi nevoie de ajutor pentru a-i găsi cea mai apropiată rudă, să 
mă anunţaţi. Am să văd ce pot să fac. 

Gamache observă pielea marmorată, venele albastre. Groaza 
din ochii injectaţi de sânge. Nu fusese o moarte liniştită. Anita 
nu plecase plutind pe un nor de extaz. Fusese smulsă din viaţă. 

— Carfentanil, spuse el. 

— Cum? întrebă legistul. 

— Un stupefiant analog cu fentanilul. Un opioid. 

— Are dreptate, domnule, confirmă tehnicianul, care se 
dusese la calculator. Ne-au venit rezultatele analizelor de sânge. 
Are carfentanil în sistem. Dar nu mult. 

— Nici nu trebuie mult, zise Gamache. 

— N-am auzit de el, spuse doctorul Harper. Dumneavoastră 
aveţi cunoştinţă? E un opioid nou? 

— Relativ nou. Nou pe străzi. 

Legistul scoase un oftat lung şi murmură: 

— Droguri nenorocite. 

— Îmi daţi voie? întrebă Gamache înainte să atingă braţul 
Anitei. 

Corpul ei era plin de tatuaje ce păreau făcute de nişte 
amatori. Inimi. Fluturi. Pe dosul unei mâini scria Esprit. 

Spirit. 

lar pe cealaltă, Espoir. 

Speranţă. 

Esprit. Espoir. 

Dar pe Gamache îl interesa antebraţul stâng. Tot ceva scris, 
mâzgălit de o mână diferită, dar familiară. 

Nu un tatuaj, ci ceva scris cu markerul. 


David. 
Şi după nume, cifra 2. 
Doctorul Harper se duse la calculator şi îi spuse ceva 


tehnicianului, care apăsă câteva taste. 

— Drace! exclamă el întorcându-se spre legist, care se uită pe 
ecran, apoi se întoarse spre Gamache. 

— Au fost şase decese în Montreal în ultimele trei zile. Patru 
de azi-dimineaţă. Toţi oameni ai străzii. Toţi narcomani. Toţi 
acelaşi drog. Ce substanţă e asta? 

Dar Gamache nu răspunse. Oricum, întrebarea era retorică. 
Legistul ştia foarte bine ce era. Un coşmar. 

Gamache simţi că îi stă inima în loc. 

Era prea târziu. Drogul ajungea pe străzi. Deja şase morţi. 
Aruncă o privire spre Anita. Şapte. 

Şi totuşi nu primise nicio veste de la poliţiştii sub acoperire. 
Amelia încă nu găsise nimic. Poate că aveau de-a face cu nişte 
testări, un fel de degustare. ` 

Grosul drogurilor va ajunge în curând pe străzi. In câteva ore, 
poate. Dar mai avea puţin timp. 

— Puteţi să-mi arătaţi fotografiile de la autopsii? întrebă 
Gamache apropiindu-se de calculator. 

Aceştia se executară. 

— Daţi zoom pe antebraţul stâng. 

Mai întâi unul, apoi încă unul. Apoi încă unul. 

— Drace! se miră tehnicianul. Nouă ne-a scăpat. 

Gamache nu răspunse. Se uita la imaginile de pe ecran. 
Victimele aveau câteva lucruri în comun. 

Toţi erau narcomani. Toţi muriseră din cauza carfentanilului. 
Toţi aveau cuvântul David scris cu grijă pe antebraţul stâng. 
Deşi numerele erau, în majoritatea cazurilor, diferite. 

— Ce semnifică? întrebă legistul. 

— N-am nicio idee, răspunse Gamache fără să-şi ia ochii de la 
ecran. 

— Dacă un puşti ia o supradoză de carfentanil, întrebă 
legistul, există vreun blocant? Vreun antidot? 

— Naltrexonă, spuse Gamache. O primesc Sûreté şi poliţia 
locală. Dar... 

Dacă tot carfentanilul ar ajunge pe străzi, substanţa n-ar fi 
nici pe departe suficientă. Şi nici suficient timp pentru 
administrare. Carfentanilul ucidea atât de repede, încât şansele 
de salvare erau aproape nule dacă nu se intervenea imediat. 

Gamache se întoarse la trupul Anitei Facial. Parcă îi şi auzea 
vocea blândă când îi lăsase mesajul în după-amiaza aceea. 

O găsise pe fetiţă. Avea să o ţină în siguranţă până venea el 
s-o ia. Dar el nu venise. Şi nici ea nu-şi ţinuse promisiunea. lar 
acum fetiţa era tot pe străzi. Singură. 

In toiul nopții şi pe zăpadă! 

— Să ne ferească Dumnezeu de o astfel de moarte, murmură 
el plecând de la morgă şi întorcându-se la maşină. 

Dar ştia că Dumnezeu nu avea nicio legătură. El era singurul 
responsabil. Şi nicio rugăciune, oricât de înfocată, nu putea să 
oprească tăvălugul. 

Odată ajuns în maşină, departe de urechi străine, dădu un 
telefon: 

— Ce dracu’ faci? se auzi o voce răguşită. 

— Gamache la telefon. 

— Fir-ar! Scuze, domnule, şopti tânărul. Dar nu pot să 
vorbesc. 

— Vreun semn de carfentanil? A ajuns pe străzi? 

— Nu, niciun semn. Dar toţi sunt în aşteptare. 

— E o fetiţă, spuse Gamache. Cu căciulă roşie. Cinci-şase ani. 
Vreau s-o găseşti. 

— Nu pot. 

— Nu e o rugăminte, e un ordin. 

— Dar, domnule, Choquet e în mişcare. Cred că l-a găsit. 

— Pe David? 

— Da. Nu mai pot să vorbesc. Dacă mă vede cineva... 

Gamache ştia că riscase enorm sunându-l. Oamenii fără 
adăpost nu se plimbau pe stradă vorbind la telefon. Dar acum 
trebuia să facă o alegere. 

Fetiţa sau drogul. 

In realitate, nu avea de ales. 

— Rămâi cu ea, spuse el. Vă reperăm noi. Ai naltrexona la 
tine? 

— Oui. 

li telefonă omologului său de la poliţia din Montreal pentru a-l 
pune în alertă. 

— Recepţionăm semnalul telefonului mobil, îl anunţă 
comandantul echipei de intervenţie. Suntem gata să acţionăm 
imediat ce primim ordinul. 

— Veţi avea nevoie de măşti. 

— Avem. Acum sunteţi acolo? 

— Aproape. 

— Să sperăm că ăsta e momentul potrivit. 

Comandantul închise şi Gamache se îndreptă spre inima 
putredă a oraşului pe care îl iubea. 

e 

Când Beauvoir ajunse după miezul nopţii la cartierul general 
al Sûreté, agenta Cloutier era încă la biroul ei. 

Ruth, rezemată de perete şi strângând la gât vălul albastru şi 
rupt, îl întâmpină cu o privire încruntată când intră în biroul 
serviciului Omoruri. 

— Scuze, i se adresă el lui Ruth întorcând-o cu faţa la perete. 

— İl am aici, spuse Cloutier referindu-se la numărul pe care el 
îl văzu scris pe spatele tabloului. Dar te aşteptam pe tine. 

— Mersi, răspunse Beauvoir trăgându-şi un scaun şi făcându-i 
semn să înceapă. 

e 

— Unde e? întrebă Amelia uitându-se în jur. 

Se aflau pe o alee, pe care intraseră din altă alee, care pornea 
dintr-o străduţă lăturalnică. Imposibil de găsit, doar dacă te 
rătăceai. Amelia era sigură că nu figura pe nicio hartă a oraşului. 

Dar, dacă o găseai, n-o mai uitai niciodată. Şi probabil nu mai 
aveai nicio şansă să ieşi de-acolo. 

Cu toate simţurile în alertă, îşi ascuţi privirea şi ciuli bine 
urechile. 

— Cine? se auzi o voce. 

Era profundă. Calmă. Amuzată. 

Nu mai era băiatul, ci altcineva, care vorbea din pragul unei 
uşi. 

Amelia se întoarse şi descoperi o siluetă. Un om cu braţele 
încrucişate. Cu picioarele depărtate. O privea. 

Era tânăr, constată ea. Avea ceva ce le lipsea tuturor celorlalţi 
care se adunaseră pe alee. 

Cu excepţia ei. 

Carne pe oase. Şi o voce plină de viaţă. Omul acesta era 
perfect viu. Şi, asemenea ei, foarte vigilent. 

— David, spuse ea. 

— Da, am auzit că îl cauţi. 

— Tu eşti David? 

El începu să râdă şi ieşi din pragul uşii. Dar în alee era 
întuneric şi Amelia nu îl vedea bine. Bărbatul îi aruncă un 
pacheţel băiatului, care îl prinse din zbor, apoi se făcu nevăzut. 

— Nu, răspunse el. Nu sunt David. Îl cunoşti deja. Chiar foarte 
bine. 

Rotiţele din mintea Ameliei se învârteau nebuneşte, îi scăpase 
ei ceva? 

— Arătaţi-i, zis bărbatul. 

Narcomanii şi dealerii rezemaţi de peretele acoperit de urină 
îngheţată îşi ridicară mânecile. 

Toţi aveau cuvântul „David” scris pe antebraţ. 

Apoi bărbatul îşi ridică şi el mâneca. În ciuda distanţei, Amelia 
văzu tatuajele. Dar nu şi numele. 

Ce însemna asta? Mintea Ameliei căuta cu febrilitate un 
răspuns. Cu siguranţă însemna ceva. 

Toţi ceilalţi aveau cuvântul „David” scris pe antebraţ. Inclusiv 
ea. Toţi, în afară de el. 

Individul ăsta cu siguranţă minţea. El era David. N-avea niciun 
rost să-şi scrie propriul nume pe antebraţ. Nu? 

instinctiv, Amelia înţelese repede că bărbatul nu minţea. N- 
avea de ce. El controla situaţia. 

Dacă spunea că îl cunoaşte deja pe David, trebuia să-l creadă 
pe cuvânt. Dar cine era David? Când se cunoscuseră? Când îi 
scrisese numele pe braţ, desigur. Numai că ea nu-şi mai 
amintea nimic de-atunci. Tabula rasa. Leşinase, mult prea 
drogată ca să-şi mai amintească ceva. 

Se trezise câteva ore mai târziu, cu o inscripţie făcută cu 
markerul pe braţ. 

David. Apoi cifrele 1 4. De fapt 1/4. 

Oare de ce individul ăsta îşi scria numele pe narcomani? 

— Dumnezeule! murmură ea. 

David nu era un bărbat. Nici măcar nu era om. 

David era drogul. 

Capitolul 36 


— Fir-ar să fie! spuse Beauvoir. 

Se lăsă pe speteaza scaunului cu ochii la ecranul 
calculatorului. 

Nu funcţionase. Parola nu era numărul de pe spatele 
tabloului. _ 

Şi fusese atât de sigur că o găsise! li ceruse agentei Cloutier 
să-l reintroducă. De încă două ori. 

Nimic. 

— Îmi pare rău, patron. Era o idee bună. 

Beauvoir se gândi că situaţia era probabil disperată, din 
moment ce Cloutier îl trata cu condescendentă. 

— O găsim noi până la urmă, continuă ea, fără să reuşească 
să-l consoleze. Dar am o veste. Bernard Shaeffer mi-a dat 
informaţiile despre contul offshore şi datele de acces. Este un 
cont numerotat din Liban. Stai să-ţi arăt. 

Deschise pagina şi acolo, foarte clar, apăreau numele lui 
Anthony Baumgartner şi suma. Puțin peste şapte milioane de 
dolari. 

Beauvoir ridică din sprâncene. 

— Mult, dar mă aşteptam la mai mult. 

— Şi eu. Cifrele nu corespund. Dacă ne luăm după extrasele 
de cont, clienţii i-au „dat” lui Baumgartner câteva sute de 
milioane. Unde-i restul? 

— Într-un alt cont, sugeră Beauvoir dus pe gânduri. Al unei 
alte persoane. 

— Shaeffer? întrebă agenta Cloutier. 

Inspectorul-şef Beauvoir dădea din cap, dus pe gânduri. 

Un alt posibil mobil al crimei. Dacă Baumgartner îşi dăduse 
seama că fostul său iubit nu era chiar atât de prost şi nici atât 
de intimidat pe cât crezuse el? Dacă descoperise că Shaeffer 
fura de la el? 

Îi ceruse explicaţii lui Shaeffer. Şi acesta îl omorâse. N-avea 
altă soluţie dacă voia să scape de Baumgartner şi să păstreze 
prada. 

Beauvoir se uită la tablou, apoi îl întoarse cu faţa, astfel că 
Ruth îl privea din nou încruntată. 

— O parolă poate cuprinde şi simboluri pe lângă cifre şi litere, 
nu? 

— Da. Chiar e mai bună, mai sigură, dacă se folosesc şi 
simboluri. De ce? 

— Uite, un simbol. Şi nişte cifre. 

Arătă cu degetul spre colţul din dreapta jos. 

e 

Gamache conducea încet pe strada Sainte Catherine, uitându- 
se în stânga şi-n dreapta. 

Găsi un loc de parcare, opri şi cobori din maşină. Telefonul 
său era conectat cu cel al agenţilor care o urmăreau pe Amelia, 
din ce în ce mai aproape de laboratorul clandestin. 

Dar acum Gamache trebuia să găsească pe altcineva. 

— O fetiţă mică, se adresă el unei prostituate. De cinci sau 
şase ani. Cu o căciulă Red Canadiens. 

— Ţie nu-ţi trebuie o fetiţă mică, ci una mare, răspunse 
prostituata apucându-şi sânii cu mâinile. 

— Nu la asta mă refeream, ripostă el pe un ton atât de sever, 
încât femeia lăsă mâinile în jos şi îşi încetă jocul. 

— Eşti taică-su? întrebă prostituata. Bunică-su? 

— Sunt un prieten. Ai văzut-o? 

— Da, în după-amiaza asta, cu Anita. 

— Anita e moartă. 

— Nu se poate! Şi Anita? se miră femeia uitându-se în stânga 
şi-n dreapta pe stradă. Nu pot să te ajut. Încerc şi eu să 
supraviețuiesc. 

— Vrei să supravieţuieşti? întrebă el întinzându-i o bancnotă 
de 50 de dolari. Atunci nu mai sta pe străzi. 

— Şi să mă duc unde, scumpete? La tine acasă? O să mă 
ajutaţi tu şi amabila de nevastă-ta? Cară-te de-aici şi lasă-mă 
să-mi fac treaba. 

— Nu glumesc, spuse el. A apărut un nou drog care ucide. Pe 
Anita a omorât-o. Fereşte-te de el. 

— Îmi pari un om de treabă. Hai să-ţi dau un sfat. Fereşte-te 
de locul ăsta. 

Dar el nu putea să plece, bineînţeles. Sub ochii prostituatei, o 
luă în sus pe stradă, apoi se întoarse pe celălalt trotuar. 

Îi amorţise faţa din cauza gerului. Din când în când, trebuia să 
se întoarcă cu spatele la vânt ca să poată respira. Dar nu 
renunţa. 

Intreba narcomani, prostituate şi travestiţi pe jumătate 
îngheţaţi. 

Dar, deşi cei mai mulţi ştiau cine era fetiţa, niciunul nu ştia 
unde se află. 

Apoi a văzut-o. O pată de culoare roşie. Pe o alee. Dispărând 
în pragul unei uşi. 

Se duse repede după ea. Când ajunse la uşă, o deschise brusc 
şi văzu un bărbat care o ţinea pe fetiţă de mână. O ducea spre o 
cameră în capătul culoarului. 

Gamache strigă, iar bărbatul, uitându-se în spate şi văzându-l, 
o împinse pe fetiţă în cameră şi trânti uşa. 

Gamache o rupse la fugă după ei, dar uşa era încuiată. Bătu 
cu pumnul în ea. 

— Deschide! 

Cum nu primi niciun răspuns, începu să împingă cu umărul. O 
dată. Şi încă o dată. 

Până la urmă reuşi s-o spargă şi năvăli în cameră. 

lnăuntru era un bărbat. De vârstă mijlocie, dacă nu chiar mai 
bătrân. Neîngrijit. Cu ochii roşii, adânciţi în orbite. 

O ţinea pe fetiţă în faţa lui, strângând-o de gât cu mâna lui 
mare. 

— Dă-mi-o, spuse Gamache înaintând spre el. 

— Eu am găsit-o, ripostă bărbatul apăsând şi mai tare pe 
gâtul ei. E a mea. 

— Trebuie să-i dai drumul. 

— Nu vreau. 

Gamache îngenunche şi se uită în ochii fetiţei. Dar privirea ei 
era goală. Se uita absentă drept înainte. Stătea cu gura 
deschisă şi respira sacadat. Căciula îi căzuse şi Gamache văzu 
că părul blond era murdar şi încâlcit. 

— Vrei să închizi ochii? o întrebă el cu blândeţe. 

Dar ea continua să privească în gol. 

— O să fie bine. Nimeni n-o să-ţi facă niciun rău. 

Dar bănuia că fetiţa mai auzise aceste cuvinte. Chiar înainte 
să i se facă rău. Poate un rău ireparabil. 

— Am venit să te ajut, spuse el. Poate nu mă crezi, dar este 
adevărat. 

Apoi se ridică în picioare. 

— Nu vreau să-i fac niciun rău, se adresă el bărbatului. Dar o 
să-ţi fac ţie, dacă nu-i dai drumul în clipa asta... 

— Du-te-n mă... 

Mai mult nu apucă să spună. 

Gamache făcu iute un pas mare spre el şi îl lovi atât de tare în 
faţă, încât îi sparse nasul. Bărbatul căzu, cu faţa plină de sânge, 
în timp ce Gamache se aplecă şi o luă pe fetiţă în braţe. 

— Totul va fi bine, şopti el ţinând-o strâns şi întorcându-i 
privirea fixă de la bărbatul căzut. Totul va fi bine. Eşti în 
siguranţă. 

In spatele său se auzeau strigătele bărbatului. Pe coridor, 
strigătele deveniră tot mai slabe, în timp ce Gamache se 
îndepărtă cu fetiţa în braţe şi ieşi în noaptea geroasă. 

In maşină, îi puse fetiţei centura de siguranţă şi îi oferi o 
ciocolată din torpedou. Jean-Guy credea nu ştie de 
ascunzătoare, dar se înşela. 

Insă fetiţa o ţinea în faţa ei. Ca un preot care ţine crucea. 

— Pe mine mă cheamă Armand, spuse el întorcând maşina pe 
Sainte Catherine. 

Avea o voce calmă. Intenţionat autoritară. 

— Sunt poliţist. Acum eşti în siguranţă. Îți garantez. Am o 
nepoată de vârsta ta. Locuieşte la Paris. O cheamă Florence. Noi 
îi spunem Florie. Are o soră mai mică, pe care o cheamă Zora. 
Pe tine cum te cheamă? 

Dar fetiţa rămase mută. Încremenită. Nici nu clipea. 

Chiar atunci telefonul lui Gamache prinse viaţă. 

— L-am găsit, îl anunţă agentul. Laboratorul este într-o clădire 
abandonată, la capătul unei străduţe laterale care dă în St.- 
Andre, la nord de Sainte Catherine. Amelia e înăuntru. Să intrăm 
după ea? 

Gamache trase pe dreapta şi puse mâna pe telefon, pregătit 
să spună nu, dar comandantul din Montréal i-o luă înainte. 

— Nu, răspunse acesta scurt. Aşteptaţi-ne. Suntem la cinci 
minute de voi. De dumneavoastră suntem şi mai aproape, 
domnule inspector-şef. 

Gamache ştia despre ce zonă vorbeau agenţii. lar el era la doi 
paşi de ea. Se uită la fetiţă. Nu putea s-o lase singură în maşină. 
Dar nici nu putea s-o ia cu el. 

Căutând cu privirea pe stradă, găsi soluţia. 

— Domnule  Gamache? se auzi  impacientată vocea 
comandantului de operaţiuni din Montreal. 

— Ajung în două minute, spuse el. 

Opri maşina în mijlocul străzii şi o luă pe fetiţă în braţe, 
şoptindu-i calm, cu blândeţe: 

— Totul va fi bine. Eşti în siguranţă. 

Dar, chiar în timp ce spunea asta, se întrebă dacă nu cumva 
era cea mai mare minciună de până atunci. 

Deschizând uşa restaurantului, se uită în jur, apoi se îndreptă 
spre chelneriţa care îl servise cu două zile în urmă. 

— Mă numesc Gamache. Sunt de la Sûreté du Quebec şi 
trebuie să plec. Te rog, ai grijă de ea până mă întorc eu sau 
trimit pe cineva de la Sûreté. 

— Îţi baţi joc de mine? 

— Trebuie, insistă el. 

O aşeză pe fetiţă la o masă şi se întoarse spre chelneriţa 
obosită. 

— Te rog. 

Ea îl privi o clipă în ochi, apoi încuviinţă scurt. 

— Merci. 

Gamache scoase portofelul şi îi dădu toţi banii din el. Apoi 
îngenunche lângă fetiţă şi îi cuprinse obrajii murdari între 
mâinile lui mari. Scoţând batista din buzunar, o şterse pe faţă şi 
îi spuse încet: 

— Totul va fi bine. Doamna aceasta drăguță o să-ţi aducă o 
ciocolată caldă şi ceva de mâncare. N-o să-ţi facă nimeni nimic 
rău. 

Ridicându-se în picioare, o privi pe chelneriţă în ochi. 

— Ne-am înţeles, da? 

Femeia se încruntă, părând nemulțumită. Dar Gamache îşi 
dădu seama că doar se prefăcea. 

Fetiţa o să fie în siguranţă. 

leşi, alergând pe stradă printre maşini, şi intră pe St.-Andre. 
Scoase telefonul şi îl sună pe Jean-Guy. 

Sună o vreme, în timp ce el alerga. 

— Patron... 

— Au găsit laboratorul. Pe o stradă care dă în St.-Andre, la 
nord de Sainte Catherine. Poţi să te orientezi după semnalul 
meu. Şi, Jean-Guy, e o fetiţă în restaurantul la care am fost noi, 

pe Sainte Catherine. Spune-i lui Lacoste să se ducă s-o ia. 
Repede. 

Fără să mai aştepte răspuns, se întoarse la harta de pe ecran 
şi la punctul albastru care pulsa. Şi la punctul alb. De la orizont. 
Care se apropia. 

Beauvoir se ridică în picioare şi duse instinctiv mâna la sold. 
Pistolul era acolo. 

— Trebuie să plec, anunţă el. 

— Dar tocmai am găsit parola. Avem acces la date. 

Însă Cloutier vorbea deja numai cu Ruth, care continua s-o 
privească încruntată. Deşi părea că zăreşte ceva departe, foarte 
departe. 

e 

— Cum adică pleci? întrebă soţul lui Lacoste. 

— Plecăm amândoi. Trebuie să... mă duci cu maşina. 

În timp ce vecina lor rămase să aibă grijă de copii, ei se 
îndreptară spre centrul oraşului. 

— Mi se pare o zonă cam periculoasă, spuse soţul lui Isabelle 
uitându-se în jur. 

— Se poate şi mai rău, răspunse femeia privind pe geam şi 
gândindu-se la colegii ei. 


Ameliei îi era cald. În sfârşit. 

Frigul care îi pătrunsese până la oase îşi slăbea strânsoarea. 
Se înmuia. 

Căldura i se răspândea încet în corp, radiind prin artere şi 
vene. 

Simţea cum i se relaxează muşchii. Se destind. Era... minunat. 

Se încordase şi se zbătuse, dar o ţintuiseră la pământ. Aici. In 
laboratorul pe care se chinuise atâta să-l găsească. 

ÎI urmase pe bărbat până în subsolul clădirii, unde 
descoperise ceva ce nu mai văzuse decât la cursurile de la 
academie. În filmările demonstrative cu descinderi efectuate de 
poliţie în diverse laboratoare clandestine. 

Sute de oameni lucrau în faţa unor mese lungi. Purtau 
echipament de protecţie. Măşti. Mănuşi de cauciuc. Halate. 
Fiecare avea în faţă câte o balanţă de înaltă precizie, care 
măsura miligrame. 

— Nu te apropia prea mult, o avertizase bărbatul. Ştiai că ruşii 
au folosit carfentanilul la o luare de ostatici de-acum câţiva ani? 

L-au pompat în sistemul de alimentare cu aer, ca să adoarmă pe 
toată lumea. Numai că habar n-aveau ce făceau, adăugase el 
râzând. l-au omorât pe aproape toţi atacatorii şi sute de ostatici. 

— Ştiu doar că este folosit ca tranchilizant pentru elefanţi, 
spusese Amelia ţinându-se cât mai departe de mesele lungi şi 
movilele de praf alb. 

— Era. Dar aici, zisese el arătând spre mese, avem de-a face 
cu o nouă generaţie. O evoluţie. Un lucru minunat, dar care te 
cam derutează. De exemplu, când ne-a picat rahatu' ăsta în 
mâini acum câteva luni, ştiam ce este, dar nu ştiam în ce dozaj 
se foloseşte. 

Vorbea pe un ton firesc, de parcă discutau despre o reţetă de 
supă. 

— Aşa că am experimentat. Pentru că se apropia data când 
trebuia pus pe piaţă, am început să-l testăm pe diverse 
persoane, să vedem cum reacţionează. 

Amelia se uitase la braţul ei. Apoi la el. 

— Am înţeles. Ai scris pe cobaii tăi. 

— Da. Numele drogului, David, şi doza. Tu ai primit un sfert 
de gram. Alţii n-au fost atât de norocoşi. Dar acum ştim care 
este doza perfectă. Nu vrem să ne omorâm prea mulţi clienţi. 
Bine, dacă sunt atât de proşti şi iau mai mult de o doză... asta e. 
Înseamnă că sunt prea dobitoci ca să trăiască. Asta înseamnă 
evoluţia. 

— Nenorocitule! Mi-ai dat rahatul ăla? 

— A cui e vina? Apari din senin. Pui întrebări. Îmi baţi dealerii. 
Doar nu-ţi imaginai c-o să vii aici şi-o să faci tu legea? Chiar 
credeai c-o să te las? 

Începuse să râdă, apoi redevenise serios. 

— Ştiu cine eşti. Nu eşti Chiorul. Eşti la fel de oarbă şi de 
proastă ca toţi ceilalţi, Amelia Choquet. Cadet la Academia de 
Poliţie. 

— Fost cadet. M-au dat afară. 

— Mmm, da. Pentru trafic. Şi totuşi, în loc să te aresteze, te- 
au dat afară. Cum vine asta? 

— Tu cum crezi? O, ia stai. Crezi cumva că e o înscenare? Da, 
e logic după mintea ta, cap pătrat. Aia mă dau afară, eu mă mut 
într-o gaură de şobolan cu un drogat şi stau pe-aici să-mi 
îngheţe curu’. Visul vieţii mele. Ce deştept te crezi! Dar noi doi 
ştim că ăsta - Amelia arătase spre mesele lungi - ţi-a căzut 


VP - 341 


pleaşcă. Şi ai nevoie de ajutor ca să-l păstrezi. Când o s-ajungă 
pe străzi, toţi poliţiştii corupți, capii mafiei, ganagsterii şi alţii care 
aspiră la şefia cartelurilor vor fi pe urmele tale. Ai dreptate. Nu 
sunt Chiorul. Am doi ochi buni şi pe tine te văd căsăpit într-o 
fundătură. Ai nevoie de mine. 

El încuviinţase. Apoi, uitându-se undeva în spatele ei, ridicase 
din sprâncene. 

Amelia simţise nişte mâini care o prinseseră de umeri şi 
încercau s-o pună la pământ. Se zbătuse şi, la un moment dat, 
când credea că a scăpat, primise o lovitură care o doborâse şi 
aproape că îşi pierduse cunoştinţa. Ameţită, fusese întoarsă cu 
faţa în sus, astfel încât să-l privească în ochi. 

— Nu cred, şoptise bărbatul lăsat cu un genunchi pe pieptul 
ei. Eşti prea periculoasă. Trădezi pe oricine şi orice şi până la 
urmă o să mă trădezi şi pe mine. 

Se ridicase în picioare şi îi făcuse semn unui om de-al său. 

— Fă-i-o. Pe urmă arunc-o afară. 

Amelia încercase să se ridice, să se zbată, ţipase. Şi simţise 
acul intrându-i sub piele. 

Apoi simţise o căldură care devenea din ce în ce mai intensă. 
Până când a început să ardă. Până când sângele i s-a 
transformat în lavă. 

Deschisese gura să ţipe, dar îşi dăduse ochii peste cap. Apoi 
se înroşiseră. 

e 

Gamache Îi găsi pe agenți pregătiți, cu armele scoase. 

Îi făcură semn spre uşă, unde stăteau de pază doi bărbaţi 
înarmaţi până în dinţi. 

Apoi arătară în sus. Alte gărzi stăteau pe scara de incendiu şi 
pe acoperişurile clădirilor învecinate. _ 

Gamache încuviinţă, apoi se retrase pe alee. Intorcându-se, 
dădu nas în nas cu comandantul Diviziei Tactice şi cu echipa de 
intervenţie. 

— Doi la intrare, şopti Gamache. Doi pe scara de incendiu din 
faţă şi trei pe acoperiş. 

Făcu un semn şi comandantul încuviinţă. 

— Am înţeles, spuse acesta şi îi dădu lui Gamache o mască. 
Sunteţi înarmat? 

— Nu. 

— S-ar putea să am necazuri din cauza asta, dar... 

Îi puse lui Gamache o armă automată în mână. 

— Merci. 

— Intrăm noi primii. 

— Bineînţeles. 

Comandantul făcu un semn în spate. Armele fură ridicate şi, 
cu câteva focuri rapide cu amortizor de zgomot, gărzile căzură 
una după alta. 

Chiar când se pregătea să pornească în urma comandantului, 
Gamache simţi o mână pe umăr. 

Era Beauvoir, cu pistolul în mână. 

— Patron, şopti Beauvoir. 

— Lacoste? 

— Se duce acum după fată. 

In timp ce vorbea, Beauvoir stătea cu ochii lui ageri aţintiţi 
spre uşă, urmărind echipa tactică intrând. 

Dădu să pornească, dar Gamache îl opri. 

— Amelia Choquet e înăuntru. 

— Deci până la urmă ea te-a condus la droguri, spuse 
Beauvoir. Drogată nenorocită. Ce ţi-am... 

— E cu noi. Execută ordinele mele. Trebuie s-o găsim. Ţine, 
zise el dându-i masca lui Jean-Guy. Pune-ţi-o. 

e 

Lupta se dovedi brutală. 

Echipa tactică intră în forţă şi nu ezită să şi folosească 
această forţă, eliminând cu precizie gărzile înarmate. 

Se mişcau rapid prin laborator, cei din primul val ţintindu-i pe 
cei înarmaţi, iar al doilea val de forţe înarmate îndepărtându-i 
pe cei care lucrau la mese. 

Punându-i la zid. Percheziţionându-i pe cei care se conformau. 
Supunându-i pe cei recalcitranţi. 

Beauvoir, cu masca de gaze pe faţă, intră înaintea lui 
Gamache şi aproape căzu peste un corp. 

li făcu semn lui Gamache să se dea înapoi şi, apucând-o pe 
Amelia de gulerul paltonului, o trase afară pe uşă. Departe de 
drogul care era posibil să plutească în aer. Ridicat de agitația 
din timpul atacului. 

Ajuns afară, Beauvoir îşi scoase masca de pe faţă şi 
îngenunche lângă Gamache, care era deja aplecat deasupra 
Ameliei. 

Beauvoir ţinea revolverul îndreptat spre uşa deschisă, de 
unde se auzeau focuri de armă automată. Fără să le ia în 
seamă, Gamache nu mai pierdu vremea căutând pulsul tinerei. 
Scoase seringa din buzunar şi o înfipse în carnea Ameliei. 

Fata avea ochii deschişi. Sticloşi. Roşii. Parcă era posedată. 

Abia apoi Gamache îi căută pulsul, în timp ce Beauvoir, fără 
să-şi ia privirea de la uşa deschisă, chemă paramedicii. 

— Cum e? 

— N-are puls. 

Gamache îi desfăcu Ameliei paltonul în timp ce gloanţele 
loveau zidul de cărămidă deasupra capetelor lor. Beauvoir se 
aplecă din instinct, dar Gamache continua manevrele de 
resuscitare. Număra. Cu glas scăzut, cu privirea fixă, perfect 
concentrat. Ignorând împuşcăturile din jurul lui. 

— Trei... Patru... Cinci... 

Beauvoir simţi o mişcare în spatele uşii laboratorului şi în auzi 
un clic. Întorcându-se rapid, văzu arma ridicându-se. Îndreptată 
spre ei. 

Un tânăr ţinea arma în mână ca un trăgător antrenat. 

Dar Beauvoir era şi mai antrenat. Trase trei focuri unul după 
altul. Bum, bum, bum. Bărbatul căzu la pământ. 

Când împuşcăturile din jur încetară, îl auzi pe Gamache care, 
lângă el, continua să numere. Fără să piardă o secundă. 

— 29... 30... 

Chiar atunci sosiră paramedicii. 

Gamache se aplecă şi suflă de două ori în gura Ameliei. 

— Carfentanil, spuse el continuând compresiile, în timp ce 
Beauvoir stătea cu ochii pe uşa laboratorului şi număra în locul 
lui. 

— Şapte... Opt... Nouă... 

— l-am administrat blocantul, zise Gamache ridicându-se şi 
coborând în ritmul compresiilor. 

— Ce anume? întrebă medicul care îngenunchease lângă el şi 
pregătea defibrilatorul. 

— Naltrexonă. Acum mai puţin de un minut. 

— În regulă, răspunse medicul. Daţi-vă la o parte. 

Gamache se conformă şi urmări mai departe intervenţia 
medicilor. Alţi paramedici intrară în laborator ca să se ocupe de 
răniţi. Deşi încă se auzeau focuri de armă. Şi numărul răniților 
creştea. 

Gamache se uită la Jean-Guy, acum îngenuncheat lângă 
tânărul pe care îl împuşcase. Şi îl omorâse. 

Capitolul 37 


— Arătaţi groaznic, spuse soţul lui Isabelle cu compasiune. 
Poftim. 

Îi dădu lui Gamache un scotch şi lui Beauvoir îi oferi o cafea. 

— Merci, zise Armand acceptând paharul şi punându-l jos. 
Unde e? 

Trecuse bine de miezul nopţii şi se simţea de parcă fusese 
lovit de un camion, dar seara nu se terminase. 

— În camera fiicei noastre, răspunse Isabelle. Vrei s-o vezi? 

— Te rog. Ştii cum o cheamă? 

— Nu. Nu vorbeşte. 

— Serviciile sociale? 

— Am zis să aştept până mâine-dimineaţă. 

— Bine. 

Gamache şi Jean-Guy o urmară pe Isabelle prin hol. 

Soţul ei rămase în living, uitându-se după ei. Inţelegând că, 
deşi el şi copiii vor rămâne mereu cei mai importanţi oameni din 
viaţa lui Isabelle, cei trei formau, în felul lor, o familie. 

Uşa era deschisă şi o lumină de veghe, aprinsă. Intr-un pat 
era Sophia, fiica lui Isabelle, care dormea adânc. 

În celălalt era fetiţa. Întoarsă pe o parte, ghemuită sub 
păturică. Cu privirea fixă. Ţinând cu mâinile perna de sub cap. 

Armand intră fără să facă zgomot şi îngenunche lângă ea. 

Ultima oară când o văzuse, fetiţa avea părul murdar şi 
încâlcit. Acum era curat şi pieptănat. Fusese îmbăiată şi mirosea 
uşor a lavandă. 

— Sunt eu, Armand, spuse el încetişor. Ne-am cunoscut mai 
devreme. Sunt polițistul. 

Ea se crispă, încercând să se îndepărteze, şi făcu ochii mari. 

— Nu te speria. Nu-ţi fac niciun rău. Nimeni n-o să-ţi facă 
absolut niciun rău. Eşti în siguranţă, continuă el având grijă să 
nu se apropie, să nu o atingă. Acum poţi să faci nani. 

El zâmbi, sperând şi rugându-se ca zâmbetul lui să nu trădeze 
cât de tare îl durea sufletul pentru ea. 

Dar ea continua să-l privească îngrozită. 

— Îmi dai voie? întrebă el întorcându-se spre Isabelle şi 
arătând spre cartea de pe măsuţa de noapte. 

Isabelle încuviinţă. 

Armand îşi trase un scaun şi deschise cartea. 

— „iN care ne sunt prezentaţi ursuleţul Winnie the Pooh şi 
nişte albinuţe”, citi el cu o voce adâncă, blândă şi liniştită. 

Apoi ridică privirea din carte şi se uită în ochii mari ai fetiţei. 

— „Şi începe povestea”. 

e 

— Amelia? îl întrebă Isabelle pe Jean-Guy. 

Îl lăsaseră pe inspectorul-şef să-i citească fetiţei, iar ei se 
întorseseră în living. 

— Tocmai de la spital, spuse Jean-Guy lăsându-se obosit într- 
un fotoliu, l-au pornit inima şi acum respiră fără ajutorul 
aparatelor. 

— Leziuni cerebrale? întrebă Isabelle. 

— Încă îi fac analize, dar nu vom şti cu siguranţă decât după 
ce se trezeşte. Ne întoarcem acolo. 

Femeia încuviinţă. 

— Dacă pot să vă ajut cu ceva... 

— Vom vedea. Mersi. Te ţin la curent. 

— Deci a lucrat cu şefu' de la bun început? A mai... ştiut 
cineva? 

— Nu. 

— Nici măcar tu? 

— Nu. Eu ştiam că a exmatriculat-o pe Amelia în speranţa că îi 
va conduce la carfentanil, dar habar n-am avut că lucrau 
împreună. 

Isabelle îl privi pe Jean-Guy cu atenţie. 

— Te deranjează? Că nu ţi-a spus? 

El ridică degetele de pe braţul fotoliului, apoi le lăsă să cadă. 
Ce putea să spună? Ce putea să facă? Ştia că asta era natura 
meseriei lor. 

Discreţia. Secretele. 

Lacoste le avea pe-ale ei. Toţi ofiţerii superiori aveau lucruri 
pe care le păstrau numai pentru ei. 

Dumnezeu ştia că şi el avea secretele lui. Unul în mod special. 

Ştia că în curând va trebui să i-l dezvăluie socrului său. lar 
secretul acesta lovea mult mai aproape de casă şi era mult mai 
personal decât secretul pe care i-l ascunsese Gamache. 

— Carfentanilul? întrebă Isabelle. 

— Se pare că l-am recuperat pe tot, mai puţin ce s-a folosit în 
experimente. 

— Ce experimente? întrebă soţul lui Isabelle. 

— Este un opioid atât de nou, încât nimeni nu ştia în ce 
cantitate poate fi consumat fără riscuri. Sigur, asta depinde şi 
de greutate, de organismul fiecăruia. De starea de sănătate. 
Mulţi dependenţi de droguri au inima atât de slăbită, încât nici 
nu le trebuie mult ca să dea colţul. Individul ăsta... 

Bum, bum, bum. Cu ochii minţii, Beauvoir îl revăzu pe bărbat 
căzând la pământ. Mort. 

O imagine care nu i se va şterge niciodată din minte, încă o 
fantomă în casa lui mare. 

— .„.experimenta pe narcomani. Le administra diferite doze şi 
le scria pe braţ cantitatea. Un miligram. Două. Să vadă cine 
supravieţuieşte şi cine moare. 

Isabelle clătină din cap, apoi se încruntă. 

— De ce îi zicea David? 

— Aşa-l cheamă pe taică-su. 

Isabelle rămase pe gânduri. Neştiind ce trebuia să înţeleagă. 
Era un omagiu sau un atac, o acuzaţie? Era un mod de a-i 
mulţumi sau de a lovi în el? 

Înclina spre a doua variantă. 

— Tu eşti bine? îl întrebă pe Jean-Guy. 

Isabelle bănuia la ce se gândea. 

Că omorâse un tânăr. Un băiat cu probleme. Un infractor. Un 
criminal. În legitimă apărare. Dar tânărul tot mort era. Şi într-o 
zi, cât de curând, Jean-Guy va trebui să dea ochii cu tatăl 
băiatului, cu David. 

— Sunt obosit, răspunse Jean-Guy. 

Isabelle îşi dădu seama că n-avea să se recupereze doar cu 
un duş şi un somn bun. 

— Lemnul de arțar trosnind în focul din şemineu, spuse ea 
încet. Un hotdog la un meci de hochei. Mâna lui Honoré... în 
mâna ta. 

— Lucruri pe care le iubesc, murmură Jean-Guy. Merci. 

Femeia aruncă o privire în hol, spre camera unde dormeau 
copiii. De unde se auzea un murmur delicat, aproape subţire. 

Fără să facă zgomot, Jean-Guy şi Isabelle se duseră să arunce 
o privire. 

Armand închisese cartea şi stătea aplecat spre fetiţă, cu 
coatele sprijinite pe genunchii murdari şi rupţi ai pantalonilor. 

Fredona un cântecel. În pat, fetiţa închisese ochii. 

Edelweiss. Edelweiss. 

Câteva ore mai târziu, Amelia Choquet deschise ochii, 
mijindu-i în lumina puternică. 

Simţi o mână pe umăr şi tresări. 

— E în regulă, eşti la spital. Sunt doctorul Boudreau. Eu mă 
ocup de tine. 

Vorbea rar. Şi clar. 

— Poţi să-mi spui cum te cheamă? 

— Amelia... Choquet. 

— Foarte bine. Şi acesta ştii cine e? întrebă doctorul Boudreau 
întorcându-se spre bărbatul de lângă el. 

— Cap. Sec, bolborosi ea. 

— Cum? făcu doctorul. 

Dar Gamache izbucni într-un hohot de râs răguşit. 

— Şi aici a răspuns bine, zise el uitându-se la Jean-Guy, care 
zâmbea uşurat. Îmi pare rău, Amelia, continuă el. Pentru tot. 

— Aţi... 

— Da, am recuperat tot. 

Fata închise ochii şi Gamache crezu că adormise. Dar ea vorbi 
din nou, cu ochii închişi. 

— Fetiţa. 

— Am luat-o. E în siguranţă, răspunse Jean-Guy. Prietenul tău 
Marc e şi el aici în spital. Se ocupă de el. 

Amelia dădu din cap, apoi nu mai spuse nimic. 

Gamache îl luă pe doctor deoparte. 

— O să-şi revină? 

— Cred că da. E sănătoasă şi dumneavoastră i-aţi administrat 
antidotul la timp. A avut noroc. 

— Da, în fine, comentă Jean-Guy. Abia aştept să aud 
versiunea ei când se trezeşte. 

Înainte de plecare, Armand scoase din buzunar o cărţulie 
uzată şi o strecură în mâinile tinerei. 

— Erasmus, şopti el, deşi nu era sigur că fata îl aude. Să-ţi 
tină de urât. 

Plecară de la spital, dar mai aveau o oprire de făcut înainte ca 
ziua - sau noaptea - să se termine. 

Agenta Cloutier adormise în scaun, dar se trezi repede şi se 
ridică în picioare când îl văzu intrând pe inspectorul-şef 
împreună cu Beauvoir. Cei doi arătau epuizați. Nebărbieriţi şi cu 
hainele în dezordine. 

Auzise ce s-a întâmplat şi tocmai le ieşea în întâmpinare, când 
se opri. Şi zâmbi larg. Văzând cine intra încet în spatele lor. 

— Doamnă  inspector-şef, zise Cloutier ducându-se spre 
Lacoste şi strângând-o în braţe. 

— Aşa ne salutam noi pe vremea când erai şeful secţiei 
Omoruri, patron? întrebă Jean-Guy. 

— Doar în particular. 

Beauvoir începu să râdă şi mai trase două scaune lângă 
celelalte două, care erau deja în faţa calculatorului de pe biroul 
lui Cloutier. 

Isabelle se aşeză şi contemplă o clipă portretul lui Ruth, care 
o privea încruntată. 

— Incredibil, comentă ea. Mă tot aştept s-o aud spunând 
„nătărăilor”. 

— De ce să spună Fecioara Maria aşa ceva? întrebă Cloutier. 

— N-are importanţă, răspunse Beauvoir. Arată-ne ce-ai găsit. 

Pe măsură ce agenta Cloutier le arăta fişierele găsite în 
calculatorul lui Anthony Baumgartner, se contura un tipar. 

Cei trei priviră lung la ecran. Apoi se uitară unii la alţii. Apoi se 
întoarseră spre Cloutier. 

Până să plece spre laboratorul clandestin, Beauvoir apucase 
să vadă câte ceva. Dar cele mai multe descoperiri îi reveneau lui 
Cloutier. 

— E genial, spuse Cloutier cu admiraţie. Prea simplu ca să-ţi 
vină să crezi şi tocmai de-asta greu de descoperit. 

Clătină din cap. 

— Incredibil. 

Ceilalţi trei se aplecaseră spre ecran să examineze detaliile. 

— E sugestiv, comentă Gamache. 

— Mai mult decât atât, domnule, zise ea. Spune totul. 

— Nu. Arată ceva, dar nu există dovezi că lucrurile s-au 
petrecut aşa, o contrazise Gamache. 

— Avem nevoie de dovezi, agent Cloutier, zise Jean-Guy. Dar 
cel puţin acum ştim unde să căutăm. 

— Am dovada, răspunse ea. E de-ajuns să iau urma banilor. 

Zâmbi şi degetele ei începură să umble cu rapiditate pe 
tastatură. Pe ecran apăreau şi dispăreau diferite pagini. 

— Asta, spuse ea în timp ce tasta, este acelaşi traseu urmat 
de Anthony Baumgartner. Mai ocolit, dar altfel nu se putea. 

În sfârşit, pe ecran se afişă pagina unei corporaţii din Insulele 
Virgine Britanice. 

— Acolo a ascuns Baumgartner restul banilor? întrebă 
Beauvoir. 

— Cu ajutorul lui Shaeffer. Dar e un punct de plecare, nu 
destinaţia finală, explică Cloutier. Cei care vor să ascundă bani 
înfiinţează o companie într-un paradis fiscal ca Insulele Virgine 
Britanice, apoi îi direcţionează într-un cont numerotat. Mai 
demult, alegeau Elveţia. Dar s-au luat măsuri mai severe. Acum, 
continuă ea deschizând o altă pagină, se procedează aşa. 

O bancă din Singapore. 

— De unde ştii că Baumgartner şi-a ascuns banii aici? întrebă 
Beauvoir. 

— Pentru că am găsit contul. 

— Cum? întrebă el. 

Agenta Cloutier aruncă o privire spre Ruth. 

— Cu un mic ajutor de la femeia nebună. 

În timp ce Lacoste şi Gamache priveau nedumeriţi, Beauvoir 
se lumină la faţă. 

— Numărul de pe spatele tabloului, spuse Beauvoir. 

— Da. Nu era o parolă, era numărul de cont. L-a notat acolo 
ca să nu-l uite. 

Tastă cifrele şi pe ecran apăru contul. Sub numele 
Baumgartner. 

— 370 de milioane de dolari, citi Lacoste de pe ecran. 

— Un mobil al crimei, comentă Beauvoir. 

Se ridică şi dădu un telefon. Le ordonă agenţilor să-l aresteze 
pe Bernard Shaeffer. 

e 

Când ajunse Beauvoir, soarele răsărise şi scălda birourile de 
la Horowitz Investment. 

Avusese timp să facă un duş, să se schimbe şi să-i roage pe 
Hugo şi Caroline Baumgartner să se întâlnească cu el în biroul 
lui Hugo. 


VP - 351 


Pe cât de neimpresionant era Hugo Baumgartner, pe atât de 
uimitor era biroul său. Pereţii din sticlă ofereau o panoramă a 
oraşului. Semn de succes, dar nu de bogăţie ostentativă. Un 
mesaj reţinut, dar care transmitea în acelaşi timp tot ce trebuia 
spus. 

Jean-Guy observa tot. Se întreba dacă el ar putea să-şi 
redecoreze biroul în felul acesta. 

Sora şi fratele stăteau unul lângă altul. Ai fi zis că erau 
prinţesa şi broscoiul. Caroline, rezervată şi elegantă. Hugo, 
îndesat şi cu hainele şifonate. Niciun croitor n-ar fi putut să facă 
haine care să stea bine pe el. Însă ochii lui bulbucaţi erau 
afectuoşi şi încurajatori, iar el îşi ţinea sora de mână. 

— Ziceaţi că aveţi noutăţi? 

— Avem, răspunse Beauvoir. 

O adusese cu el pe agenta Cloutier. Îl invitase şi pe Gamache, 
dar acesta, după ce făcuse un duş şi se schimbase, trebuise să 
plece la o altă întâlnire. Cu premierul Quebecului. 

Comisia de evaluare îşi prezentase recomandările. 

Chiar înainte să intre la întâlnirea cu Caroline şi Hugo 
Baumgartner, Beauvoir primise un telefon de la Gamache. 

— Am un mesaj de la Kontro!/linspektor Gund din Viena. S-a 
luat o decizie în cazul testamentului. 

Beauvoir ascultă, apoi, după ce îi ură succes lui Gamache, 
închise şi intră la întâlnirea lui. 

— Ştiţi cine l-a omorât pe Anthony? întrebă Caroline. 

— Da. Azi-dimineaţă l-am arestat pe Bernard Shaeffer. 

Femeia închise ochii şi expiră. 

— O, bietul Anthony! 

— Dar de ce l-a omorât Shaeffer? întrebă Hugo. Să se răzbune 
pentru că a fost concediat? Asta s-a întâmplat acum doi ani. 

— Aţi fi surprinşi cât de mult pot ţine unii ranchiună. 

— Încă se mai vedeau? întrebă Caroline. 

— Nu, din câte ştim noi, spuse Beauvoir. În orice caz, nu ca 
amanți. Dar avem dovezi că fratele dumneavoastră i-a obţinut 
un post după ce a fost concediat. Lucrează la Caisse Populaire. 

— La o bancă? întrebă Hugo. De ce să facă Tony aşa ceva? se 
miră Hugo. N-are niciun sens. 

— Are, dacă vrei să deschizi conturi false şi să ascunzi bani. 

Hugo deschise gura să zică ceva, dar renunţă şi se uită fix la 
inspectorul-şef. 

— Aveţi dovezi? 

Beauvoir încuviinţă. 

— Shaeffer a recunoscut că a înfiinţat o firmă-paravan şi a 
deschis un cont în Liban pe numele fratelui dumneavoastră în 
schimbul postului şi al tăcerii. Am găsit milioane. 

Caroline se uită la Hugo. 

— Ce înseamnă asta? Anthony chiar fura? 

— Aşa se pare. 

— Sunteţi sigur că a fost el, domnule inspector-şef? Poate că 
Shaeffer a deschis un cont pe numele lui Tony, dar banii erau 
pentru el. Tony a aflat, i-a cerut explicaţii şi Shaeffer l-a omorât. 

— Ne-am gândit şi la această posibilitate, zise Beauvoir. Că 
fratele dumneavoastră nu a ştiut nimic. A mai fost un aspect 
ciudat legat de soldul contului. Puțin peste şapte milioane. 

— Mie mi se pare mult, spuse Caroline. 

Dar Hugo înţelese. Îl urmărea pe Beauvoir, cu figura lui urâtă 
şi expresivă. 

— După extrasele de cont pe care mi le-aţi arătat, deturnase 
sute de milioane. Deci unde e restul? 

— Exact. 

Beauvoir făcu semn din cap spre Cloutier, care puse laptopul 
lui Anthony Baumgartner pe masă şi-l deschise. 

— Ne-a luat ceva timp, dar până la urmă am reuşit să 
accesăm laptopul fratelui dumneavoastră, explică Beauvoir 
uitându-se la ei. Sper să nu vă şocheze. 

Cei doi se uitară unul la altul şi Caroline clătină scurt din cap. 

— Mai bine să ştim. Presupun că, oricum, totul va fi făcut 
public cât de curând. 

— Interesant este că toţi, aproape fără excepţie, l-au descris 
pe fratele dumneavoastră ca fiind un om onest, cu o minte 
strălucită, spuse Beauvoir în timp ce Cloutier deschidea fişierele. 
Un mentor remarcabil şi un om integru care, când a descoperit 
neregulile, l-a denunţat pe vinovat, deşi ştia că va fi considerat 
parţial responsabil. 

— Asta era Tony pe care îl ştiam noi, răspunse Hugo. 

— Acţiunile lui spun o altă poveste. O minte strălucită, da, dar 
un om necinstit. A delapidat nu doar zeci de milioane, ci sute de 
milioane. A trădat un tânăr complice şi l-a deconspirat când a 
crezut că va fi prins. Pentru noi, cei de la secţia Omoruri, este o 
poveste cu care ne întâlnim des. Unii oameni duc vieţi duble. 

Dau impresia că sunt ceva, dar de fapt ei sunt nu doar altceva, 
ci exact opusul a ceea ce se crede despre ei. 

— Normal, dacă vor să nu fie prinşi, comentă Hugo. 

Beauvoir încuviinţă. 

— Numai că majoritatea sunt prinşi. Să vă arăt ce am găsit în 
laptopul lui. 

e 

Premierul se ridică de la birou şi se ridică şi Gamache. Se afla 
în biroul premierului de nici zece minute. Astfel de lucruri nu 
luau mult timp. 

— Îmi pare rău, Armand, spuse premierul uitându-se la plicul 
nedeschis de pe biroul său. Dacă am fi avut o altă soluţie... 

— Apreciez că mi-o spuneţi dumneavoastră personal. Când 
am luat acele decizii, eram conştient de riscuri. Putea fi mai rău. 
Puteaţi să mă arestaţi. 

— Ţi-ai făcut câţiva duşmani, Armand, dar ai şi mai mulţi 
prieteni. Sper că ştii că mă număr printre ei. 

— Ştiu. 

— Ai recuperat drogurile, asta e tot ce contează. Am citit 
raportul preliminar. Ştii că, dacă n-ai fi fost deja suspendat, ai fi 
fost oricum acum pentru ceea ce tocmai ai făcut. 

Îl cercetă pe Gamache cu atenţie. 

— Şi n-a mai ştiut nimeni că ai dat afară o studentă de la 
Academia de Poliţie şi că ea lucra pentru tine? 

— Nimeni. 

— Nici măcar Beauvoir? 

— Nici măcar el. Doar eu şi studenta Choquet, atât. 

Premierul încuviinţă încet. Dar decise să se oprească aici cu 
întrebările. Cu cât ştia mai puţin... Inaintă spre uşă ca să îl 
conducă pe Gamache. 

— Cum se simte? 

— Se recuperează. Într-o zi, va ajunge la conducerea Sûreté. 

— Da, bine, postul e vacant. S-ar părea că trebuie să fii pe 
jumătate nebun ca să-l accepţi. Deci pentru ea e de bun augur. 
Eu sper să fiu la pensie în ziua când ajunge Choquet inspector- 
şef. 

Gamache zâmbi, apoi se opri în prag. 

— Aş vrea să vă cer o favoare. 

— Spune. 

— Este vorba despre o fetiţă... 

Gamache îi telefonase lui Reine-Marie şi îi povestise ce s-a 
întâmplat, apoi traversase oraşul până la un bloc cu câteva 
etaje şi sunase la apartamentul unde locuia administratorul. 

Îi deschisese Benedict şi, câteva minute mai târziu, Gamache 
stătea pe o canapea uzată în micul apartament de la subsol. 
Katie şi Benedict stăteau în faţa lui, aşezaţi pe nişte cutii. 

— Aţi aflat cine l-a omorât pe monsieur Baumgartner? întrebă 
Benedict. Ştiţi, ieri, când eram la dumneavoastră, pentru un 
minut am avut impresia că ne suspectaţi pe noi. 

— Mai mult de un minut, spuse Katie. 

— Nu de-asta am venit. Inspectorul-şef Beauvoir va trece 
puţin mai târziu pe-aici să discute cu voi. 

Cei doi se uitară unul la altul, apoi Katie întrebă: 

— Atunci de ce aţi venit? 

— Tribunalul din Viena a luat o decizie finală. În această 
dimineaţă. 

Benedict o luă pe Katie de mână şi amândoi aşteptară. 

— A decis în favoarea familiei Baumgartner. 

Cei doi rămaseră o clipă împietriţi, apoi Benedict îşi puse 
braţul pe după umerii lui Katie şi ea clătină din cap. 

— Ne aşteptam, zise Katie. Şi, fără scrisoarea aceea, dorinţele 
Baronului şi ale Baroanei nu vor fi respectate. Cei din familia 
Baumgartner vor păstra banii pentru ei. 

— E dreptul lor, spuse Benedict. Tu ai făcut tot ce-ai putut. Ne 
vom descurca. 

O strânse mai aproape de el. 

Păcatele mele de când m-am născut / şi Vina izvorâtă dintr-o 
veche moştenire, se gândea Gamache în timp ce pleca de la ei 
şi traversa podul Champlain, pentru a ajunge acasă, la Reine- 
Marie. 

Poate că totul se va opri aici, odată cu venirea pe lume a 
copilului lor. 

e 

Hugo Baumgartner stătea cu ochii lipiţi de ecranul laptopului, 
cu buza de jos ieşită în afară în semn de concentrare. 

— Mă urmăriţi? întrebă agenta Cloutier. 

— Da, mulţumesc, răspunse el zâmbind răbdător. 

Se întoarse din nou spre ecran. După câteva minute, oftă. 

— Deci până la urmă, Tony era mână în mână cu Shaeffer. M- 
am înşelat. Îmi pare rău. Sincer, n-aş fi crezut niciodată că ar fi 
în stare de aşa ceva. 

— Mă tem că aşa pare, spuse Beauvoir mergând în josul 
ecranului. 

Hugo se uita cu atenţie, dând din cap. 

— Au urmat căile obişnuite pentru ascunderea banilor. 

— Cunoaşteţi bine chestiunea? întrebă Beauvoir. 

— Mai bine decât unii, dar mai puţin decât majoritatea, 
recunoscu el. Domnul Horowitz mi-a încredinţat conducerea unei 
comisii de analiză a conturilor offshore. 

— Pentru a le constitui? întrebă Beauvoir. 

Hugo zâmbi amuzat. 

— Pentru a ne asigura că nu ajutăm involuntar clienţii să 
ascundă bani. Din considerente morale, dar şi practice. Domnul 
Horowitz este destul de bogat şi nu are nevoie de bani murdari, 
cu atât mai puţin de probleme, în caz că organismele de 
reglementare şi media descoperă astfel de practici. 

— Dumneavoastră aţi descoperit? întrebă Beauvoir. 

— Mai multe decât ne aşteptam, domnule inspector-şef. 
Bogăţii găsesc mereu cum să se justifice. Ei trăiesc într-o 
realitate deformată. Dacă fac şi ceilalţi la fel, înseamnă că e OK. 

— „Ei”? întrebă Beauvoir. Nu consideraţi că vă numărați 
printre ei? 

— Bogat, eu? Nu, spuse el râzând. Nu-mi lipseşte nimic, sunt 
înstărit după majoritatea standardelor, dar oamenii aceştia au 
sute de milioane. Eu nu fac parte din acest club, nici nu ţin 
neapărat. Sunt mulţumit aşa cum sunt. 

Hugo se întoarse din nou spre ecran. 

— Ce ştiu eu este că va trebui să găsim numărul contului din 
Singapore. Vi l-a dat Shaeffer? 

— El zice că nu-l are. De fapt, a părut surprins de existenţa 
acestui al doilea cont. 

— E clar că minte, zise Hugo. Din păcate, banca din Singapore 
n-o să vi-l dea şi nu puteţi să-i obligaţi să vă furnizeze 
informaţiile. Dar Tony trebuie să-l fi notat pe undeva. 

— Mada. Aveţi dreptate. Il avea notat. 

— L-aţi găsit? întrebă Hugo. 

— Pe spatele tabloului, răspunse agentul Cloutier. 

— Ce tablou? întrebă Caroline. 

— Cel din biroul său, spuse Beauvoir. De deasupra 
şemineului. 

— Portretul nebunei? se miră Caroline. Acolo l-a ascuns Tony? 

Reflectă puţin, apoi adăugă: 

— Deşteaptă idee, trebuie să recunosc. Era un loc destul de 
sigur. Nimeni nu se apropia de el, vă spun eu. Dumnezeu ştie 
ce-o fi văzut Baroana la... porcăria aia, aşa-zisă operă de artă. Şi 
tu eşti de aceeaşi părere, nu? 

Hugo încuviinţă. 

— Bietul Anthony s-a pomenit cu el în braţe. l-a spus că îi 
place. Ceva despre un punct alb în depărtare. A spus-o din 
politeţe şi uite unde l-a dus. Ea i l-a dat, iar el a trebuit să-l 
atârne pe perete. Indiferent de ce îl acuzaţi, a fost un om foarte 
bun. 

— Dar eu nu-l acuz de nimic, replică Beauvoir. Cel puţin de 
nimic ilegal. 

— Cum adică? întrebă ea arătând spre laptop. Nu asta e 
dovada? 

Beauvoir îi făcu semn lui Cloutier, care începu să introducă 
numărul contului. 

— După lunga noastră căutare cu ajutorul înaltei tehnologii, 
un număr scris pe spatele unui tablou ne-a furnizat dovada de 
care aveam nevoie. 

Cloutier apăsă tasta Enter şi pe ecran se afişă contul. Caroline 
făcu ochii mari. 

— 377 de milioane, murmură ea. 

Apoi expresia de pe chipul ei se transformă din uimire în 
perplexitate. 

— Dar nu înţeleg. Aici scrie Hugo Baumgartner. 

Se întoarse spre fratele ei. 

— Anthony încerca să pară că e contul tău? 

Şi atunci îşi dădu seama. 

Jean-Guy Beauvoir se ridică în picioare şi agenta Cloutier avu 
parte de încă o premieră. 

Prima ei arestare pentru crimă. 

Capitolul 38 


— Deci, spuse Ruth, a cărei voce plângăreaţă se auzea tare 
din living până în bucătărie, unde Armand şi Reine-Marie 
pregăteau nişte apetitive calde. Dacă am înţeles eu bine, 
trebuie să alerge în jurul parcului la minus 20 de grade, în 
costume de baie, cu rachete de zăpadă în picioare? 

— Da, răspunse Gabri. A fost ideea Myrnei. 

— Banu. 

— Ba da. 

— Mi se pare genială, zise Ruth. Subscriu. 

— Cursa va avea loc seara, nu? şopti Clara la urechea lui 
Gabri. 

— Seara, acum nu mai avem încotro. 

— Ţi-a răspuns Justin Trudeau? întrebă Myrna. Vine şi el? 

— Ciudat, dar baroana Bertha Baumgartner, aici de faţă, n-a 
primit nicio veste de la cabinetul premierului, răspunse Olivier. 

— Ai folosit numele ei? întrebă Ruth. 

— A fost ideea Myrnei, zise Gabri. 

— Banu. 

— Ba da. 

— Asta e... e... 

Ruth se chinuia să găsească cuvântul potrivit. 

— Genial, repetă ea. l-ar fi plăcut. Dar nu-mi vine să cred că 
pe Justin Trudeau nu-l încântă ideea de a se dezbrăca şi de a 
alerga printr-un sătuc. Şi-a scos el cămaşa pentru mult mai 
puţin. Odată a făcut-o pentru o pungă de Cheetos, mi se pare. 

— Mai avem timp, spuse Gabri. O să răspundă el. Carnavalul 
de iarnă începe abia weekendul viitor. 

— Dacă s-ar da un premiu pentru slabe speranţe, Gabri ar 
câştiga, declară Olivier cu mândrie. 

— Bine, interveni Ruth, am să vă pun o întrebare. Una care îi 
frământă pe filosofi de secole. Ce-aţi prefera? Tare de cap sau 
puţă bleagă? 

— Doamne Dumnezeule, şopti Reine-Marie aruncând un ochi 
din bucătărie la adunarea de oaspeţi. Ce-am făcut? 

— Aaah! exclamă Stephen Horowitz, care stătea lângă Ruth 
pe canapea. Vechea întrebare. Cred că asta i-a întrebat şi 
Socrate pe învăţăceii lui. 

— Platon, îl contrazise Ruth. 

— Banu. 

— Ba da. 

— Cred, îi zise Armand lui Reine-Marie, că ne mai lipsesc doi 
călăreţi ai Apocalipsei. 

— E naşul tău, replică ea. Şi a fost ideea ta să-l invităm ca s-o 
cunoască pe Ruth. 

— Am crezut că se vor anula reciproc. 

— E mai degrabă Mothra contra Godzilla, sugeră Gabri intrând 
în bucătărie şi luând o felie de baghetă prăjită cu parmezan de 
pe tava pe care o pregăteau cei doi. Tokyo e în pericol. Şi, 
apropo, Tokyo suntem noi. 

— Armand, spuse Stephen când se întoarseră în living. Am 
câteva întrebări pentru tine. 

— Tare de cap, răspunse Armand. 

— Lasă asta. Altceva voiam să te-ntreb. Deşi răspunsul e 
corect, comentă bătrânul şi se uită la platoul cu apetitive. 
Caviar? 

— Ăştia sunt nişte provinciali, îi răspunse Ruth. Să treci mai 
târziu pe la mine. Am o cutie mică şi o sticlă de Dom Perignon la 
rece. 

— Şutită de la noi de revelion, bombăni Olivier care încă era 
supărat pe ea. 

— Cutia de caviar era deschisă, interveni Clara. Probabil c-ar 
muri dac-ar mânca-o acum. 

— Pe aia ai luat-o tu, îi aminti Myrna. Am mâncat caviarul a 
doua zi, cu pâine prăjită şi felii de ou fiert. 

— A, da. Las-o baltă. 

Stephen întinse paharul şi Armand i-l umplu din nou. 

— Ştii ce vreau să te-ntreb. 

— Am să-l las pe Jean-Guy să vă explice, spuse Armand, care 
ghicise intenţiile lui Stephen Horowitz. El e şeful secţiei Omoruri. 
El a rezolvat cazul. 

Jean-Guy păru stânjenit, şi nu doar pentru că Rosa stătea pe 
genunchii lui. Alături, cuibărit în pliul braţului său, Honore se 
uita fix la Rosa, fascinat de rața care murmura: 

— Fuck, fuck, fuck. 

Apoi Jean-Guy auzi o altă voce care repeta acelaşi cuvânt. 
Făcu ochii mari şi se uită la Annie, care îşi privea uluită fiul. 
Primul lui cuvânt. 

Nu „mama”. Nici „tata”. 

— Ssst, făcu Jean-Guy. 

Dar deja ceilalți observaseră ciudatul ecou care venea dinspre 
fotoliu. 

— Mda, cred că e ora de baie, anunță Annie ducându-se să-l 
ia pe micuţ din brațele tatălui său. 

Şi în acel moment Honoré se dezlănţui: 

— Fuuuck! 

Chiar şi Rosa păru uimită, deşi rațele mereu par aşa. 

— Aaah, spuse Reine-Marie şi întoarse privirea spre şemineu, 
în timp ce Armand ridică ochii în tavan, brusc fascinat de 
tencuială. 

Ruth hohoti de încântare, iar Stephen strigă: 

— Braavooo, Ray-Ray. Spune-le şi lor. 

Armand cobori ochii din tavan şi se uită la nasul său: 

— Ce drăguţ. Mersi. 

— Numai tu, dragă băiete, puteai să ai un nepot asupra căruia 
cea mare influentă o are o rată sălbatică. 

— E rață sălbatică? o întrebă Clara pe Ruth, care ridică din 
umeri şi luă o înghiţitură zdravănă din paharul lui Stephen. 

— Gata, noi plecăm, anunţă Annie în timp ce Honoré, în 
braţele ei, văzând reacţia pe care o stârnise primul lui cuvânt, îl 
strigă întruna până în capătul holului. 

— Doamne Dumnezeule! oftă Reine-Marie. 

— Are plămâni puternici, remarcă Stephen. 

Beauvoir se strădui să nu ia în seamă faptul că Myrna, Clara, 
Gabri şi Olivier se abţineau să nu râdă. Până şi Armand şi Reine- 
Marie păreau amuzaţi. 

— Aveaţi nişte întrebări, domnule? îl întrebă Jean-Guy pe 
Stephen. 

Trecuse o zi de la arestarea lui Bernard Shaeffer şi a lui Hugo 
Baumgartner. Unul pentru delapidare, celălalt pentru crimă. 

— Hugo. Ce s-a întâmplat? Eu bănuiesc care a fost strategia, 
zise Stephen. Dar nu ştiu detaliile. Nu era un simplu angajat. Era 
prim-vicepreşedinte. Aveam încredere în el. Cred că încep să 
îmbătrânesc. 

— Eşti deja bătrân, replică Ruth. 


A 

— În mare parte, pot să vă povestesc, spuse Jean-Guy. 

Toţi ceilalţi se pregătiră să asculte. 

Chiar şi Myrna, care deja ştia tot. li povestise Armand. lar ea, 
cu titlu confidenţial, îi povestise Clarei. Care, tot cu titlu 
confidenţial, îi povestise lui Gabri, care vorbise imediat cu 
Olivier, punându-l să jure că va păstra secretul. Şi Olivier îi 
vărsase tot lui Ruth, în schimbul carafei de cristal pe care i-o 
şterpelise ea de revelion. 

— Da, zise Clara. Povesteşte-ne, te rog. 

— Ideea s-a născut în ziua când Anthony l-a denunţat pe 
Shaeffer. Shaeffer a fost concediat şi lui Anthony Baumgartner i 
s-a retras licenţa, explică Jean-Guy. 

— Prima delapidare, interveni Stephen. 

— Da. Hugo a ştiut că Anthony nu avea nicio vină, dar şi că 
reputaţia lui fusese ştirbită. Strada, cum îi ziceţi voi, era 
convinsă că şi Anthony fusese amestecat în afacere şi că numai 
poziţia de conducere în firmă îl salvase. Se credea că era la fel 
de implicat ca Shaeffer. Hugo a văzut şansa. L-a abordat pe 
Bernard Shaeffer, care era clar un escroc, şi s-a oferit să-i 
găsească o slujbă la Caisse Populaire, în schimbul unor favoruri. 

— Hugo i-a scris scrisoarea de recomandare pentru Caisse, 
adăugă Myrna. Nu Anthony. 

— Şi ce fel de favoruri? întrebă Olivier. 

Ei cunoşteau intriga în linii mari, nu şi detaliile. 

— Shaeffer să se folosească de facilităţile şi de conexiunile 
băncii pentru a crea un cont cu numele lui Anthony. 

— Hugo, vrei să zici, interveni Clara. 

— Nu, tocmai în asta constă geniul planului lui Hugo. l-a 
înscenat totul lui Anthony. Dacă se prindea cineva, vedea doar 
numele lui Anthony pe un cont numerotat din Liban. 

— Au vărsat în el şapte milioane, spuse Stephen, care asculta 
cu atenţie. 

Până aici, nu era nimic nou pentru el. 

— Merde! exclamă Olivier. Mi-ar plăcea să mă incrimineze pe 
mine. 

— Asta a fost un mizilic, continuă Beauvoir. Grosul banilor se 
ducea într-un cont numerotat din Singapore. Nici măcar Shaeffer 
nu ştia de el. Habar n-avea de dimensiunea fraudei. 

Jean-Guy se uită la Gamache, invitându-l să intervină. Cu 
paharul de scotch între mâini, Armand se aplecă puţin. 

— Câţiva ani treaba a mers strună, continuă el. Cum se 
întâmplă de obicei, începutul a fost modest. Ciupea puţin de la 
unul sau doi clienţi. Dar când Hugo şi-a dat seama că nimeni nu 
punea întrebări câtă vreme îşi primea cecurile cu dividende, a 
început să sustragă sume tot mai mari de la tot mai mulţi 
clienţi. 

— A devenit lacom, rezumă Clara. 

— Lacom, da, dar nu doar atât. Am mai văzut astfel de lucruri, 
spuse Stephen. Devine un joc. O sursă de senzaţii tari. Un fel de 
dependenţă. Simte nevoia să crească mereu miza. Nimeni nu 
are nevoie de 300 de milioane de dolari. Ar fi putut să se 
oprească la 50 şi să trăiască bine-mersi tot restul vieţii. Nu, era 
altceva la mijloc. lar eu n-am văzut. 

Părea nu doar supărat, ci şi istovit. 

In ciuda glumelor ei, Reine-Marie ştia foarte bine de ce îl 
invitase Armand pe naşul său să stea câteva zile la ei. Şi de ce i- 
o prezentase pe Ruth. 

Ca să nu rămână singur cu gândurile lui. Şi cu suferinţa lui. 

Insemna că situaţia era disperată dacă era nevoie de Ruth 
pentru pansarea rănilor. 

— Şi ce n-a mers? întrebă Gabri. 

— Vara trecută, Anthony s-a întâlnit pe stradă cu unul dintre 
aşa-zişii clienţi, povesti Beauvoir. Omul i-a mulţumit pentru 
treaba excelentă pe care o făcea. Baumgartner n-a dat prea 
multă importanţă până într-o zi când, uitându-se pe lista sa de 
clienţi, şi-a dat seama că persoana aceea nu figura acolo. L-a 
contactat şi i-a cerut extrasul de cont. 

— Şi-a dat seama că cineva fura folosindu-se de numele său, 
spuse Stephen. Asta am înţeles. Dar cum a ştiut că era vorba de 
fratele său? 

Ruth, care stătea între Gabri şi Olivier, adormise şi sforăia 
uşurel, cu capul pe umărul lui Stephen. Un strop de salivă 
ateriză pe costumul lui de caşmir. 

Cu toate astea, el n-o împinse mai încolo. 

— N-a ştiut. La început, explică Beauvoir. Când am reuşit să 
ajungem la informaţiile din laptopul lui şi am accesat istoricul 
căutărilor, am văzut ce căutase. La început, am crezut că era în 
căutarea unor locuri unde să ascundă banii, dar apoi am 
verificat cronologia şi ne-am dat seama că ne-am înşelat. 

— Încerca să meargă pe urmele cuiva, interveni Armand. Să 
afle cine era vinovatul. 

— A început cu propria companie, continuă Jean-Guy. Cu 
madame Ogilvy, de fapt. Apoi a extins căutările. Cum niciuna n- 
a dat rezultate, a început să caute şi mai departe. 

— De fapt, mai aproape de el, spuse Armand. 

Nu pe un câmp, ci într-o grădină, se gândi el. Aparent 
sănătoasă, dar în realitate sufocată de volbură. 

Încercă să-şi imagineze şocul lui Anthony când şi-a dat seama 
cine fura. Şi cine înscenase totul. 

Matei 10:36. 

Armand regreta uneori că se oprise asupra acelui verset. Ar fi 
preferat să nu ştie adevărul pe care îl conţinea. 

— Ce nu înţeleg eu este cum a reuşit Anthony Baumgartner 
să ajungă la sursă, spuse Stephen. Sunt convins că Hugo îşi 
ascunsese bine urmele. 

— Dă-mi voie să te întreb un lucru, zise Armand. Dacă tu ai 
avea de gând să comiţi o fraudă, ai folosi propriul calculator? 

Stephen se lumină la faţă şi gemu scurt. 

— Nu. L-aş folosi pe-al altuia şi aş profita de ocazie pentru a-l 
incrimina pe el, în caz că se prinde cineva de şmecherie. 
Deştept băiat, Hugo. 

— Deştept băiat, Hugo, repetă Beauvoir. El şi Anthony luau 
masa împreună o dată pe săptămână. În timp ce Tony gătea la 
bucătărie, Hugo folosea laptopul fratelui său, chipurile pentru a 
verifica evoluţia bursei. 

— În realitate, el transfera banii, spuse Stephen. 

— Dar nu se vedea? întrebă Oliver. Eu mă ocup de 
contabilitatea noastră online şi acolo se vede tot. 

— Nu-i greu să-ţi acoperi urmele, explică Beauvoir. Mai ales 
dacă asta vrei. Şi Hugo asta a vrut. Dar nu s-a străduit prea tare. 
A vrut ca autorul fraudei să poată fi găsit, în caz de nevoie. Şi 
noi l-am găsit până la urmă. Şi, da, a făcut în aşa fel încât să 
pară că Anthony era vinovatul. Logic, nu? Fără parola contului 
numerotat din Singapore n-am fi avut nicio dovadă că era 
altcineva, şi nu Anthony. 

— Dar Anthony l-a găsit? întrebă Clara. 

— Oui, continuă Beauvoir. Noi am găsit căutările lui Anthony, 
care nu făcuse niciun efort ca să le ascundă. De fapt, păreau din 

ce în ce mai frenetice. Şi pe urmă, în septembrie anul trecut, s-a 
oprit. 

— Găsise ce căuta, spuse Armand. 

— Deci ştia de-acum câteva luni că Hugo era vinovatul? 
întrebă Stephen. De ce n-a făcut nimic pentru a-l opri atunci? De 
ce să aştepte până acum ca să intervină? Negare? 

— Poate, răspunse Armand. Dar eu cred că alta a fost 
explicaţia. 

— Mama lui, sugeră Clara. A aşteptat până a murit mama lui. 

— Da, încuviinţă Armand. 

— Eu înţeleg de ce Hugo avea nevoie de un tap ispăşitor, dar 
de ce să nu se folosească de Shaeffer şi în situaţia asta? De ce 
să-l târască pe fratele său în această mocirlă? 

— Greu de spus, zise Jean-Guy. A profitat de accesul la laptop 
şi de faptul că Anthony era deja stigmatizat de stradă. Hugo nu 
recunoaşte nimic. 

— Eu cred că a mai fost ceva, interveni Myrna. Gelozia. Şi poţi 
să-l învinuieşti? 

— Că şi-a ucis fratele? întrebă Clara. Vezi să nu. 

— Nu, că era gelos. Plin de resentimente. Unul era înalt, 
frumos, respectat, onest. Căsătorit, cu copii. Celălalt, bondoc, cu 
un fizic neatrăgător, ba chiar puţin respingător. Vă imaginaţi 
cum a fost să crească împreună? 

— Dar s-au mai văzut astfel de cazuri, se băgă şi Gabri. Eu am 
un frate mai mic care nu e nici pe departe atât de frumos ca 
mine. Şi încă nu m-a omorât. 

— Nu e timpul pierdut, replică Olivier. 

— Dar asta nu e tot, spuse Myrna. Cine a fost preferatul 
Baroanei? Cine a înţeles tabloul Clarei? O fi fost Hugo leit maică- 
sa, dar Anthony semăna cu ea într-un mod mult mai profund. 
Asta l-a determinat pe Hugo să târască numele lui Anthony în 
mocirlă. 

— Iertarea păcatelor mele de când m-am născut, cită Stephen 
uitându-se la femeia care saliva pe umărul lui, şi a Vinei izvorâte 
dintr-o veche moştenire. 

Ruth se trezi cu un sforăit. 

— Ce vină? Ce păcate? 

— Intonai cântecul ei, explică Gabri. 

— Stai puţin, interveni Stephen. Înţeleg care-i treaba cu 
conturile numerotate. Shaeffer v-a dat numărul contului din 
Liban, dar cum l-aţi obţinut pe celălalt? 

— L-am găsit notat pe spatele tabloului Clarei, răspunse 
Beauvoir. 

— Da, da, dar cum la găsit Anthony Baumgartner şi la notat 
acolo? Codurile astea sunt foarte bine păstrate. Banca le 
transmite prin mesaje electronice securizate şi criptate. Anthony 
n-avea cum să-l găsească întâmplător şi pe urmă să-l scrie pe 
spatele tabloului. Că veni vorba, i se adresă el Clarei, aş vrea să 
văd originalul. E de vânzare? 

— Zece dolari şi vă aparţine, spuse Gabri arătând spre Ruth. 

— Putem discuta, răspunse Clara. 

— Ai dreptate, zise Jean-Guy. Anthony n-a găsit niciodată 
codul. Hugo a ştiut că era singurul lucru care îl incrimina. 
Singurul loc unde îi trebuia numele său real. Pentru contul din 
Singapore, în care erau 377 de milioane de dolari. 

Olivier scoase un geamăt. 

— Deci cum a reuşit Anthony să acceseze contul? întrebă 
Stephen. 

— Nu l-a accesat. 

Ceilalţi se uitară lung la Jean-Guy. 

Armand încrucişă picioarele şi se lăsă pe speteaza scaunului. 
Fermecat de Jean-Guy. Protejatul lui, care acum nu mai avea 
nevoie de protector. Era capabil să zboare cu propriile aripi. 

— Nu Anthony Baumgartner a scris acolo codul de acces, 
spuse Jean-Guy, ci Hugo. 

— Şi Anthony l-a găsit? întrebă Myrna. 

— Nu. Nu l-a găsit. În seara când s-a dus cu Hugo la vechea 
fermă, nu avea dovada finală. Probabil că i-a cerut explicaţii lui 
Hugo, dar cum Hugo n-a putut să-i explice, Anthony i-a spus că 
va trebui să-l denunte. 

— Şi din acest motiv, Hugo l-a omorât, conchise Ruth. 

— Oui. 

— Crezi că a fost crimă cu premeditare? întrebă Gabri. 

— De unde vrei să ştiu? replică Ruth. 

— Eu vorbeam cu şeful secţiei Omoruri, ripostă Gabri. Nu cu 
poeta dementă. 

— O, făcu ea. Ei, atunci continuaţi, nătărăilor. 

— Greu de spus, reluă Jean-Guy. Hugo era genul de om care 
planifica totul cu grijă. Probabil că avea şi o portiţă de scăpare, 
în caz că frauda era descoperită. Dar mă îndoiesc că a plănuit 
să-şi omoare fratele. 

— A fost încolţit, spuse Armand. Şi când Anthony a refuzat să 
închidă ochii, l-a lovit. 

— Vezi la ce duce integritatea, Armand? întrebă Stephen. 
Onestitatea. 

— i-o spune naşul, zise Myrna. 

— Nu onestitatea l-a omorât, răspunse Armand. Necinstea. 
Gelozia. Lăcomia. Ranchiuna. 

— Noi eram preocupaţi de o dispută, dar de fapt răul a fost 
produs de alta, comentă Myrna. 

Urmă un moment de tăcere, întrerupt de Gabri. 

— Cu riscul de a părea grosolan, trebuie să spun că mi-e 
foame. 

— Şi mie, îl susţinu Stephen. Ce-avem de mâncare? Homar? 

— Tocană, răspunse Olivier. 

— În, se strâmbă Stephen. Să-i zicem boeuf bourguignon. 

— Văd că citeşti cartea pe care ţi-am dat-o, îi spuse Ruth lui 
Jean-Guy când se ridicară în picioare. 

Arătă spre măsuţa de cafea. 

— l-ai dat The Gashlycrumb Tinies!5? întrebă Stephen. De 
Edward Gorey? O, cred că te iubesc, i se adresă el lui Ruth. 

În timp ce Stephen citea din carte cu voce tare, Jean-Guy o 
luă pe Myrna deoparte. 

— Am găsit scrisoarea, îi zise el. 

— Printre dărâmăturile casei? 

— Da. Ruptă şi murdară. Era exact cum a descris-o Katie 
Burke. Scrisă de mâna ei, deşi plicul pare să fi fost scris de 
Baroană. Îi cerea lui Anthony să împartă averea, în caz că le 
revenea lor. Ceea ce s-a şi întâmplat. 

— Mersi că mi-ai spus, zise Myrna. 

Annie îi făcu semn din priviri soţului ei. Jean-Guy inspiră 
adânc, apoi, scuzându-se, se apropie de socrul său. 

— Mă duc să-i spun noapte bună lui Honoré. Vii cu mine? Aşa 
scăpăm de pregătirile pentru masă. 

— Mai bine-ar fi după masă, ca să scăpăm de spălat vasele. 


16 Cea mai cunoscută carte a lui Edward Corey, care spune povestea morbidă a 26 de 
copii, fiecare dintre ei desemnat cu o literă din alfabet (N.t.). 

Dar îl urmă pe Jean-Guy spre camera lor. 

Chiar când se îndepărtau, observă că Annie o conduse pe 
Reine-Marie în birou şi închise uşa. 

— De ce n-ai acceptat postul care ţi s-a propus? întrebă Jean- 
Guy odată ajunşi în dormitor, cu uşa închisă. 

Cu o zi în urmă, după ce îi telefonase lui Reine-Marie ca să-i 
comunice rezultatul întâlnirii cu premierul şi decizia comisiei de 
disciplină, Armand îl sunase pe Jean-Guy. Şi îi povestise că i s-a 
cerut să demisioneze de la conducerea Sûreté. 

Ceea ce şi făcuse. Avusese scrisoarea pregătită, în buzunarul 
de la piept. 

— Mi-ai zis că ţi-ai dat demisia, spuse Jean-Guy pe un ton jos 
ca să nu-l trezească pe cel mic. Dar nu mi-ai zis că ţi s-a propus 
să preiei vechiul post. De şef al secţiei Omoruri. 

— Aşa e, recunoscu Gamache. Dar a fost doar o discuţie. N- 
aveam de gând să accept. 

— Din cauza lui Lacoste? 

— Non. Am fost de acord să demisionez cu condiţia să i se 
ofere lui Isabelle conducerea secţiei de Infracţiuni Grave. Îi vor 
păstra postul până când va fi pregătită să se întoarcă. Ştiai că a 
început demersuri ca să preia fetiţa în plasament? 

— Nu, n-am auzit. E grozav. 

Beauvoir se aşeză pe marginea patului şi se uită la leagănul 
unde Honore dormea dus. Oftă adânc. 

— Sper să accepte, spuse Armand aşezându-se lângă el. 
Sûreté are nevoie de ea. 

— Sûreté are nevoie de tine, patron. Dacă nu pentru Isabelle, 
atunci de ce refuzi postul de inspector-şef la Omoruri? O 
chestiune de ego? 

Gamache râse şi îl bătu pe Beauvoir cu palma pe genunchi. 

— Mă cunoşti mai bine de-atât, bătrâne. 

— Atunci de ce? 

— Ştii foarte bine de ce. E postul tău. Treaba ta. Eşti cât se 
poate de pregătit. Eşti inspectorul-şef Beauvoir, şeful secţiei 
Omoruri de la Sûreté. lar eu sunt cât se poate de bucuros. 

Lui Gamache îi dispăru zâmbetul şi redeveni serios. 

— Şi mândru. 

— Acceptă postul, îl îndemnă Jean-Guy. 

— De ce? întrebă Armand cu ochii uşor mijiţi. 

— Pentru că eu plec. 

Văzu semnătura pe care, de teamă să nu se răzgândească, o 
mâzgălise în grabă pe hârtiile pe care i le puseseră în faţă, pe 
masa lustruită. 

— Cei de la GHS Engineering mi-au propus un post şi eu l-am 
acceptat. Ca director la planificare strategică. 

Urmă o pauză lungă. 

— Inţeleg. 

— Imi pare rău. Am vrut să-ţi spun mai devreme, dar n-am 
găsit momentul potrivit. 

— Nu, nu. Înţeleg. Înţeleg foarte bine, Jean-Guy. Ai o familie şi 
ea e pe primul loc. 

— Nu e doar asta. Ultimii ani au fost duri, patron. Să fii 
suspendat şi anchetat de oamenii noştri? A fost prea mult. Îmi 
place munca pe care o fac, dar am obosit. M-am săturat de 
moarte. De omoruri. 

Rămaseră  tăcuţi, uitându-se la copilul care dormea. 
Ascultându-i respiraţia uşoară. Inhalându-i mirosul de copil. 

— E timpul să mai trăieşti şi tu, spuse Armand. Ai făcut mai 
mult decât ţi-ar putea cere oricine. Mai mult decât ţi-aş putea 
cere eu sau aş aştepta de la tine. Ai luat o decizie bună. Uită-te 
la mine. 

Jean-Guy îşi luă cu greu ochii de la pătuţul copilului şi se uită 
la Armand. Văzu un zâmbet care i se întindea pe toată faţa, 
până la ochii căprui-închis. 

— Mă bucur pentru tine. E o veste grozavă. 

Şi Jean-Guy citi pe chipul lui o bucurie sinceră. 

— Incă ceva, zise el. 

— Oui? 

— Postul e la Paris. 

— Aaaa, făcu Armand. 

— Vasăzică aceasta este faimoasa pictură, spuse Stephen 
aşezându-se lângă Ruth şi arătând spre tabloul Clarei. 

— Nu, ăsta e Cele trei gratii, îi explică Ruth. Cel pe care îl 
avea Baroana este portretul meu. 

— Fecioara Maria, completă Clara. 

— Fecioara Maria cu chipul meu, preciză Ruth. 

— Mai degrabă invers, interveni Clara. 

— În sfârşit! exclamă Gabri când se întoarse Jean-Guy. 
Băieţelul nostru a învăţat cuvinte noi? Merde? Tabernac!'? 

— Nu, doarme. Bunicul îl înveleşte, răspunse Jean-Guy punând 
o porţie de tocană cu piure de cartofi cremos şi dându-i-o lui 
Annie. 

— S-a dus şi bunica să-i dea o mână de ajutor, spuse Annie 
luând farfuria şi aruncându-i o privire cu subînţeles. 

— Eşti bine? o întrebă Armand pe Reine-Marie. 

Ea închise uşa şi puse o mână pe spatele lui Armand, care îl 
ţinea în braţe pe băieţelul adormit. 

Îşi apropie faţa de capul copilului, inspiră şi îşi zise că era bine 
că mirosul lui Honore era unic. Dacă vreodată ar întâlni 
întâmplător acest miros - la o plimbare, într-un restaurant sau 
intersectându-se cu un alt copilaş -, ar fi copleşit de durere, ca 
în acest moment. 

Şi totuşi simţea şi bucurie. 

Vestea era minunată şi totodată groaznică. Binevenită şi 
totodată devastatoare. 

Şi el se simţea uşurat. ` 

Jean-Guy pleca. Era în siguranță. La fel, Annie şi Honoré. In 
siguranţă şi departe. 

Armand i-l dădu pe Honore bunicii sale, apoi îi cuprinse pe 
amândoi în braţe, simțind din nou mirosul copilului, amestecat 
cu parfumul subtil de trandafiri de grădină. Închise ochii şi se 
gândi. Croasante. Primul foc de lemne, toamna. Mirosul peluzei 
proaspăt tunse. Croasante. 

Dar va avea nevoie de o listă foarte lungă de lucruri care îi 
plac pentru a trece peste asta. 

Reine-Marie îşi ţinea nepoţelul în braţe, respirând mirosul lui 
Honore şi parfumul de lemn de santal. Simţea îmbrăţişarea lui 
Armand şi tremurul abia perceptibil al mâinii lui drepte. 

Nu crezuse niciodată că Parisul le va zdrobi inimile. 

După masă, Stephen îl luă pe Armand deoparte. 

— Am o veste pentru tine. 

— Mai întâi lasă-mă pe mine să-ţi mulţumesc. Jean-Guy a 
acceptat postul. Se va descurca foarte bine. La Sûreté se ocupa 
de ani buni de planificare strategică. 


17 Înjurătură prin luarea în derâdere a tabernaculului (cutie de argint, în formă de 
biserică, în care se păstrează cuminecătura, mirul sau alte obiecte de cult) (N.t.). 

— Diferenţa e că nimeni nu va mai trage în el, spuse Stephen. 

— Exact. Dar nu trebuie să ştie că a venit de la tine sau de la 
mine. 

— Am tras fermoar la gură. 

— Nu mi-ai spus că postul era la Paris. 

— Ar fi contat? 

Armand reflectă o clipă, apoi răspunse: 

— Non. Dar mi-ar fi plăcut să ştiu dinainte. 

— Désolé. Ar fi trebuit să-ţi spun. 

— Ce veste ai? 

— Îţi aminteşti când ţi-am spus că am o idee şi că o să fac 
nişte săpături în legătură cu povestea aia cu testamentul? 

— Da, dar nu mai e nevoie. Tribunalul a decis în favoarea 
familiei Baumgartner. 

— Da, am auzit. l-am rugat pe colegii de la Viena să se 
intereseze. Shlomo Kinderoth a fost o mare figură. Probabil a 
ştiut ce încurcătură o să producă lăsând întreaga avere ambilor 
fii. 

— Poate că n-a putut să se hotărască, spuse Armand. 

— Sau poate a fost un nătărău. 130 de ani de animozitate. 
Oamenii mei spun că n-au mai rămas bani. Ce nu s-a dus pe 
onorariile avocaţilor au furat naziştii. 

Armand clătină din cap. 

— Nu mă mir, dar e tragic. 

— Mda, asta nu e tot. În afară de bani, Baroana le-a lăsat 
copiilor şi o clădire imensă în centrul Vienei. 

— Da. A 

— Dar, spre deosebire de bani, clădirea e reală. Incă stă în 
picioare şi a aparţinut odinioară familiei. Baroana nu era cu totul 
nebună. Clădirea este acum sediul social al unei bănci 
internaţionale. 

Armand dădu din cap, dar Stephen continuă să-l privească. 
Mai aştepta ceva. 

— Ce este? întrebă Armand. 

— Naziştii. Se oferă despăgubiri, Armand. Guvernul austriac 
plăteşte miliarde de dolari familiilor care pot dovedi că naziştii 
le-au luat proprietăţile. În cazul de faţă, titlul de proprietate este 
incontestabil. 

— Ce vrei să spui? 

— Clădirea valorează zeci de milioane de dolari. Poate mai 
mult. Dacă familia Baumgartner şi familia Kinderoth ajung să se 
înţeleagă şi depun în instanţă o cerere comună, vor obţine banii. 

— Dumnezeule! exclamă Armand. 

Tăcu o clipă, gândindu-se la cei doi tineri din apartamentul de 
la subsol. 

— Dumnezeule! repetă el. 

După cină, Ruth îl invită pe Stephen pe la ea. 

— Să văd reproducerile, preciză Stephen cu o sclipire în ochi 
şi o rață sub braţ. 

— Să nu te întorci târziu, îl îndemnă Armand. O să te aştept. 

— Mai bine culcă-te, îi zise Ruth. 

Myrna plecase cu Clara. 

— Un pahar înainte de culcare? întrebă Clara în uşa bistroului. 

— Nu, nu pot. 

Clara tocmai se pregătea să întrebe de ce, când înţelese 
motivul refuzului. 

Billy Williams, proaspăt bărbierit şi ferchezuit, stătea la o 
masă lângă foc. Avea în faţă două pahare cu vin roşu şi o lalea 
roz. 

— Înţeleg, spuse Clara. 

După ce îşi strânse prietena în braţe, intră în casă. Zâmbind şi 
fredonând. 

Oprindu-se în faţa uşii, Myrna lăsă capul pe spate şi se uită la 
cerul nopţii. La toate punctele de lumină care străluceau 
deasupra ei. 

Apoi intră. 

